(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΑ΄

Τρίτη, 22 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Γ. Παπανδρέου και Κ. Καραμανλή , σελ.   
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπουργείου Εσωτερικών:  
  
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΑΣΙΛΕΙΑΔΗΣ Β. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΛΟΥΔΑΚΗ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΩΡΓΟΣ Ι. , σελ.   
 ΓΡΑΜΜΕΝΟΣ Β. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΔΙΓΕΝΗ Α. , σελ.   
 ΔΟΥΔΩΝΗΣ Π. , σελ.   
 ΖΕΜΠΙΛΗΣ Α. , σελ.   
 ΘΕΟΧΑΡΗΣ Θ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΑΦΑΔΟΣ Κ. , σελ.   
 ΚΑΦΟΥΡΟΣ Μ. , σελ.   
 ΚΕΦΑΛΑ Μ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΛΟΒΕΡΔΟΣ Ι. , σελ.   
 ΛΥΤΡΙΒΗ Ι. , σελ.   
 ΜΑΛΑΜΑ Κ. , σελ.   
 ΜΑΝΟΥΣΟΣ Γ. , σελ.   
 ΜΑΝΤΑΣ Π. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΕΤΑΞΑΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΤΖΩΚΑΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΟΙΚΟΝΟΜΟΥ Ι. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΣ Θ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΦΙΛΗΣ Α. , σελ.   
 ΡΟΥΝΤΑΣ Γ. , σελ.   
 ΣΑΡΑΚΙΩΤΗΣ Ι. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΛΩΡΟΣ Κ. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΡΑΛΑΜΠΟΓΙΑΝΝΗ Π. , σελ.   
 ΧΑΤΖΗΔΑΚΗΣ Δ. , σελ.   
 ΧΡΗΣΤΙΔΗΣ Π. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΑ΄

Τρίτη 22 Οκτωβρίου 2024

Αθήνα, σήμερα στις 22 Οκτωβρίου 2024, ημέρα Τρίτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Η Διάσκεψη των Προέδρων αποφάσισε στη συνεδρίασή της στις 17 Οκτωβρίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Περικλής Μαντάς.

Παρακαλώ να ανοίξει το σύστημα της ηλεκτρονικής εγγραφής.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρίσκομαι σήμερα στην, ιδιαίτερα, ευχάριστη θέση να εισηγούμαι προς τα μέλη της Βουλής των Ελλήνων ένα ουσιαστικό, ένα εμβληματικό, ένα βαθιά μεταρρυθμιστικό σχέδιο νόμου, το οποίο έρχεται να συμπληρώσει και να ενισχύσει τις διαρκείς προσπάθειες από την πλευρά της Κυβέρνησής μας για καίριες, αποτελεσματικές και παραγωγικές μεταρρυθμίσεις, που σκοπό έχουν να υπηρετήσουν τη διάχυτη ανάγκη της ελληνικής κοινωνίας για εκσυγχρονισμό της χώρας, τόσο στο επίπεδο των κεντρικών δομών της όσο και στο επίπεδο της καθημερινής της λειτουργίας.

Νομίζω αποτελεί κοινή παραδοχή όλων μας αλλά και συνολικά της ελληνικής κοινωνίας ότι οι κρατικοί μας μηχανισμοί χρειάζονται εκσυγχρονισμό και αναβάθμιση, έτσι ώστε να γίνουν πιο αποτελεσματικοί, πιο λειτουργικοί και κατά συνέπεια περισσότερο χρήσιμοι σε αυτόν τον τομέα.

Σε αυτόν τον τομέα, άλλωστε, διαχρονικά πάσχουμε ως χώρα, ως κράτος, ως πολιτικό σύστημα και σε αυτό ακριβώς το σημείο καλούμαστε όλοι μας να γίνουμε καλύτεροι, πιο αποτελεσματικοί, πιο λειτουργικοί, πιο αποδοτικοί, πιο χρήσιμοι και πιο ουσιαστικοί.

Στο επίκεντρο του σημερινού νομοσχεδίου βρίσκεται το ΑΣΕΠ, το Ανώτατο Συμβούλιο Επιλογής Προσωπικού, ένας θεσμός που εδώ και τρεις δεκαετίες είναι άμεσα συνυφασμένος με τις προσλήψεις στο δημόσιο, ένας θεσμός που η ίδρυσή του αποτέλεσε μια κρίσιμη τομή στη λειτουργία της χώρας, ένας θεσμός που διασφάλισε την αντικειμενικότητα και την αμεροληψία και ένας θεσμός με τον οποίο ξεπεράσαμε οριστικά τις πελατειακές σχέσεις του μακρινού παρελθόντος για τους διορισμούς στο ελληνικό δημόσιο.

Την ίδια στιγμή όμως οφείλουμε να είμαστε ειλικρινείς. Οφείλουμε να αναγνωρίσουμε τη σύγχρονη πραγματικότητα, όπου διαφαίνεται ξεκάθαρα ότι το ΑΣΕΠ δεν λειτουργεί ικανοποιητικά, ότι το ΑΣΕΠ έχει προβλήματα και ότι το ΑΣΕΠ χρειάζεται μελετημένες και στοχευμένες μεταρρυθμίσεις, οι οποίες θα του δώσουν τη δυνατότητα να επιτελέσει απρόσκοπτα και πιο αποτελεσματικά το έργο του.

Η αλήθεια είναι ξεκάθαρη για όποιον θέλει να την αναγνωρίσει. Δεν αρκεί να προκηρύσσονται οι θέσεις εργασίας, δεν αρκεί να διασφαλίζεται το αδιάβλητο της διαδικασίας και δεν αρκεί να υπάρχει αντικειμενικότητα και αμεροληψία στη διαδικασία των προσλήψεων. Οι ανάγκες της στελέχωσης είναι μεγάλες και επιτακτικές και όταν οι θέσεις αργούν υπερβολικά να καλυφθούν, όταν οι θέσεις μένουν κενές για μήνες και για χρόνια και όταν το δημόσιο είναι δυσλειτουργικό, τότε δεν μπορούμε να είμαστε ικανοποιημένοι.

Πώς μπορούμε να δεχτούμε, άλλωστε, ότι οι υπηρεσίες, οι φορείς του δημοσίου και τα νοσοκομεία μας θα έχουν ελλείψεις και κενά για αρκετά χρόνια ακόμα; Πώς μπορούμε να αφήνουμε αυτή την κατάσταση να διαιωνίζεται χωρίς να αναλαμβάνουμε ουσιαστική δράση;

Αυτό ακριβώς το κενό έρχεται να καλύψει το σημερινό νομοσχέδιο, υλοποιώντας παρεμβάσεις στους δύο πιο κεντρικούς πυλώνες που σχετίζονται με την αποτελεσματικότητα στον δημόσιο τομέα. Αφ’ ενός βελτιώνουμε το ΑΣΕΠ, προκειμένου να αντιμετωπιστούν αρρυθμίες και καθυστερήσεις και να επιταχυνθεί η απόδοση των διαδικασιών του, αφ’ ετέρου προδιαγράφουμε ένα ολοκληρωμένο σύστημα κινήτρων και ανταμοιβής για τους δημόσιους υπαλλήλους, ένα σύστημα που λειτουργεί συμπληρωματικά με τους θεσμούς της αξιολόγησης και της στοχοθεσίας και ένα σύστημα που ενισχύει την παραγωγικότητα και επιβραβεύει την επίτευξη των στόχων, ώστε βήμα-βήμα, χρόνο με τον χρόνο η πατρίδα μας να αποκτήσει ένα πιο λειτουργικό δημόσιο.

Σε αυτό το πλαίσιο το σημερινό νομοσχέδιο υπηρετεί με ολοκληρωμένο και συμπαγή τρόπο επτά κεντρικούς στόχους. Πρώτον, την επιτάχυνση της διαδικασίας προσλήψεων προσωπικού στον δημόσιο τομέα, μέσα από στοχευμένες παρεμβάσεις σε στάδια και προθεσμίες του ΑΣΕΠ, τη μοριοδότηση της εντοπιότητας αλλά και αξιοποιώντας την τεχνολογία και τις σύγχρονες ψηφιακές λύσεις.

Δεύτερον, την καθιέρωση ενός πάγιου και ολοκληρωμένου συστήματος κινήτρων και ανταμοιβής για το σύνολο των δημοσίων υπαλλήλων, ώστε να παρέχεται οικονομική ανταμοιβή όταν υλοποιούνται οι στόχοι.

Τρίτον, τη βελτίωση του συστήματος στοχοθεσίας και αξιολόγησης που θεσπίστηκε με τον ν.4940/2022, με σκοπό την απόλυτη συσχέτιση και εναρμόνιση με το νέο σύστημα κινήτρων και ανταμοιβής.

Τέταρτον, τη βελτίωση του θεσμού της συνυπηρέτησης για λόγους προστασίας της οικογενειακής ζωής.

Πέμπτον, την ανάπτυξη και λειτουργία του νέου Ολοκληρωμένου Πληροφοριακού Συστήματος Διαχείρισης Ανθρώπινου Δυναμικού της Δημόσιας Διοίκησης, το οποίο πλέον θα είναι ο διάδοχος του Μητρώου Ανθρώπινου Δυναμικού του Ελληνικού Δημοσίου.

Έκτον, την αναμόρφωση της διαδικασίας επιλογής των ελεγκτών εναέριας κυκλοφορίας, έτσι ώστε η υπηρεσία να στελεχώνεται από άτομα ειδικά καταρτισμένα με βάση τις ανάγκες της, καθώς και τη βελτίωση της διαδικασίας πρόσληψης ειδικών φρουρών έτσι ώστε να γίνεται χρήση πίνακα επιλαχόντων χωρίς την ανάγκη νέας προκήρυξης.

Έβδομον, την αξιοποίηση των επιτυχόντων της προκήρυξης 2Γ/2022 του ΑΣΕΠ για γρήγορη πλήρωση των θέσεων για τα έτη από το 2022 ως το 2025 και της προκήρυξης 1Γ/2022 του ΑΣΕΠ για την κάλυψη θέσεων της Ανεξάρτητης Αρχής Δημοσίων Εσόδων.

Πιο συγκεκριμένα, λοιπόν, με το Μέρος A΄ του νομοσχεδίου βελτιστοποιείται η διεργασία στελέχωσης των δημοσίων υπηρεσιών. Κεντρικοί στόχοι είναι η αύξηση της ταχύτητας, η απλούστευση των επιμέρους διαδικασιών και με τον τρόπο αυτό η βελτιωμένη εξυπηρέτηση του δημοσίου συμφέροντος.

Παράλληλα, νέες ψηφιακές τεχνολογίες και δυνατότητες διαλειτουργικότητας των ηλεκτρονικών συστημάτων του δημοσίου γίνονται αντικείμενο αξιοποίησης, ενώ επαναπροσδιορίζεται η μοριοδότηση εντοπιότητας για τις προσλήψεις δημοσίων υπαλλήλων. Ειδικά το τελευταίο αποτελεί, άλλωστε, ένα εξέχον σημείο του νομοσχεδίου, αφού περιλαμβάνει ειδική μέριμνα για τους νησιωτικούς, τους ορεινούς, τους απομακρυσμένους και τους ηπειρωτικούς δήμους, οι οποίοι συνήθως αντιμετωπίζουν πολλαπλές δυσχέρειες για την κάλυψη των αναγκών τους.

Επίσης, για όσους υποψηφίους, που ενώ έχουν διατεθεί προς διορισμό εν τούτοις δεν αναλαμβάνουν υπηρεσία, εισάγεται τριετής αποκλεισμός από τις επόμενες διαδικασίες του ΑΣΕΠ. Ο στόχος αυτής της ρύθμισης είναι διπλός. Αφ’ ενός ο υποψήφιος οδηγείται σε μια πιο συνειδητή επιλογή για τη θέση που τον ενδιαφέρει, αφ’ ετέρου μειώνεται το διοικητικό βάρος για το δημόσιο και το ΑΣΕΠ. Άρα επιταχύνονται οριζόντια οι σχετικές διαδικασίες και υπηρετείται καλύτερα η κεντρική πολιτική επιλογή για τοποθέτηση του κατάλληλου ατόμου στην κατάλληλη θέση.

Θα ήθελα ακόμη να σταθώ στις ειδικές προβλέψεις για τα ΑΜΕΑ και ειδικότερα στην επιτάχυνση για τον καθορισμό των θέσεών τους από τους φορείς αλλά και στην πρόταξη των ατόμων που έχουν αναπηρία κατά τουλάχιστον 50%. Και τα δύο, άλλωστε, αποτελούν αιτήματα των συλλόγων και φορέων ΑΜΕΑ, τα οποία ικανοποιούνται με ολοκληρωμένο τρόπο.

Στο νομοσχέδιο επίσης πραγματοποιείται εξορθολογισμός των διαφόρων προθεσμιών που αφορούν στις διαδικασίες πρόσληψης, έτσι ώστε να εναρμονίζονται καλύτερα με τις σύγχρονες συνθήκες και απαιτήσεις, με αντίστοιχες προσαρμογές τόσο στον δημοσιοϋπαλληλικό κώδικα όσο και στον κώδικα υπαλλήλων της τοπικής αυτοδιοίκησης.

Κλείνοντας την ενότητα αυτή είναι σημαντικό να αναφερθούμε στην πολύ ουσιαστική αξιοποίηση δύο δεξαμενών επιτυχόντων από τις προκηρύξεις 2Γ και 1Γ του 2022. Οι μεν πρώτοι θα χρησιμοποιηθούν για άμεση και γρήγορη πλήρωση των προσφερόμενων θέσεων για τα έτη 2022 έως και 2025, ενώ οι δεύτεροι για την κάλυψη θέσεων της ΑΑΔΕ, ικανοποιώντας έτσι καλύτερα τις ανάγκες του δημοσίου για άμεση στελέχωση προσωπικού.

Στο δεύτερο μέρος του νομοσχεδίου υλοποιείται μια ακόμα σημαντική μεταρρύθμιση με τη θέσπιση του ενιαίου συστήματος κινήτρων και ανταμοιβής για τους δημόσιους υπαλλήλους. Πρόκειται για ένα σύστημα που λειτουργεί συμπληρωματικά προς το σημερινό σύστημα στοχοθεσίας και αξιολόγησης που θεσπίσαμε με τον ν.4940/2022.

Με την παροχή οικονομικών κινήτρων και με τρόπο διαφανή και προκαθορισμένο παρακινείται κάθε εργαζόμενος στο δημόσιο να αυξήσει την αποτελεσματικότητα και τις επιδόσεις του, λαμβάνοντας αντίστοιχη οικονομική επιβράβευση όταν επιτυγχάνονται συγκεκριμένοι προκαθορισμένοι στόχοι και μετρήσιμα αποτελέσματα.

Τα οφέλη του νέου συστήματος είναι σαφέστατα. Βελτιώνεται η αποδοτικότητα, αυξάνεται η παραγωγικότητα, παρέχονται καλύτερες υπηρεσίες προς τους πολίτες και τέλος ενισχύεται το αίσθημα εμπιστοσύνης των πολιτών προς το ελληνικό δημόσιο.

Το νέο σύστημα καλύπτει το σύνολο του δημόσιου τομέα, των ενόπλων δυνάμεων και των σωμάτων ασφαλείας, έτσι ώστε οι πολίτες να μπορέσουν να γίνουν λήπτες καλύτερων και ποιοτικότερων υπηρεσιών αλλά και οι δημόσιοι υπάλληλοι να μπορέσουν να ενισχύσουν με παραγωγικό τρόπο το εισόδημά τους.

Σε αυτό το σημείο θα ήθελα να σημειώσω επίσης την πολύ ορθή στρατηγική πρόβλεψη του Υπουργείου για τη σύνδεση του συστήματος αυτού με το σύστημα στοχοθεσίας-αξιολόγησης του ν.4940/1922, εξαιρώντας από τις επιβραβεύσεις όσους δεν συμμετέχουν στην αξιολογική διαδικασία. Διότι μόνο μέσα από τη διασύνδεση των δύο συστημάτων είναι δυνατόν τελικά να οδηγηθούμε στη βελτιωμένη απόδοση ενός σύγχρονου κράτους και μιας εκσυγχρονισμένης δημόσιας διοίκησης.

Στο νομοσχέδιο επίσης καταγράφεται με αναλυτικό τρόπο η διαδικασία πρότασης και επιλογής των προς ανταμοιβή στόχων, οι όροι και ο τρόπος με τον οποίο καταβάλλεται η πρόσθετη αμοιβή, που μπορεί να φτάσει έως το 15% του ετήσιου βασικού μισθού, ενώ πραγματοποιείται πλήρης διαχωρισμός από τυχόν επιδοματικές παροχές μέσα από τη θέσπιση του κατώτατου ορίου.

Καθορίζεται επίσης η Επιτροπή Κινήτρων και Ανταμοιβής, η οποία αναλαμβάνει τον καθορισμό έργων και στόχων και πραγματοποιεί τις αντίστοιχες εισηγήσεις στα αρμόδια Υπουργεία, ενώ όσον αφορά τις συνταγματικά κατοχυρωμένες ανεξάρτητες αρχές η επιτροπή αποτελείται αποκλειστικά από τους επικεφαλής των αρχών, έτσι ώστε να υπηρετείται πλήρως η θεσμική κατοχύρωση της ανεξαρτησίας τους, όπως άλλωστε τόνισε και ο Συνήγορος του Πολίτη κατά την ακρόαση των φορέων.

Στο τρίτο μέρος του νομοσχεδίου ρυθμίζονται σημαντικά ζητήματα για το ανθρώπινο δυναμικό του δημόσιου τομέα. Όσον αφορά στις μετατάξεις εισάγεται η αναγνώριση συνάφειας για τους τίτλους σπουδών, στοιχείο που είναι ιδιαίτερα κρίσιμο προκειμένου να εξυπηρετηθεί ο κεντρικός στόχος της πολιτικής μας, ο κατάλληλος εργαζόμενος στην αντίστοιχη θέση.

Διευρύνεται επίσης το πεδίο εφαρμογής του θεσμού της συνυπηρέτησης, ικανοποιώντας έτσι ένα αίτημα πολλών συλλογικών φορέων του δημοσίου. Πλέον η συνυπηρέτηση δεν θα περιορίζεται στον στενό δημόσιο τομέα, αλλά θα αφορά το πιο ευρύ πλαίσιο εργαζομένων, ενώ ταυτόχρονα η διαδικασία έγκρισης γίνεται πιο απλή και εισάγεται χρονικό όριο ενός μήνα για κάθε αίτημα από την υποβολή μέχρι την ολοκλήρωσή του.

Περιγράφεται επίσης η λειτουργία του Συστήματος Διαχείρισης Ανθρώπινου Δυναμικού, του διαδόχου συστήματος για το Μητρώο Ανθρώπινου Δυναμικού του Ελληνικού Δημοσίου. Με το νέο αυτό πλαίσιο το Υπουργείο Εσωτερικών θα είναι σε θέση να παρακολουθεί, να σχεδιάζει και να εφαρμόζει το σύνολο των πολιτικών και στρατηγικών για το ανθρώπινο δυναμικό στη δημόσια διοίκηση. Όλος ο σχεδιασμός, η υλοποίηση και κυρίως η αποτίμηση της πολιτικής που εφαρμόζεται κάθε φορά θα πραγματοποιείται μέσω του συστήματος αυτού, γεγονός που σταδιακά θα οδηγήσει σε μια πιο αποτελεσματική αξιολόγηση των στρατηγικών και των επιλογών που υλοποιούνται.

Ενισχύεται επίσης το πρόγραμμα «Βοήθεια στο Σπίτι». Δίνουμε πλέον τη δυνατότητα μετάταξης στον δήμο όπου οι απασχολούμενοι παρέχουν τις υπηρεσίες τους. Έτσι αντιμετωπίζουμε δυσλειτουργίες και προβλήματα αλλά και διασφαλίζουμε ότι οι υπηρεσίες του προγράμματος δεν σταματούν, αλλά παρέχονται απρόσκοπτα προς τους εκάστοτε δικαιούχους.

Ρυθμίζουμε ακόμα τη διαδικασία επιλογής των ελεγκτών εναέριας κυκλοφορίας. Αναγνωρίζουμε την ιδιαίτερη βαρύτητα της θέσης και του ρόλου τους και φροντίζουμε ώστε να επιλέγονται πρόσωπα με τις απαραίτητες δεξιότητες για την επιτυχή εκπλήρωση των καθηκόντων αυτών, ενώ για τους ειδικούς φρουρούς αναγνωρίζουμε την προτεραιότητα που έχουν για τη διασφάλιση της δημόσιας τάξης και δίνουμε τη δυνατότητα να προέρχονται ως επιλαχόντες από προηγούμενη προκήρυξη, έτσι ώστε να μειωθούν οι όποιες καθυστερήσεις υπάρχουν στην πρόσληψή τους.

Κυρίες και κύριοι συνάδελφοι, το σημερινό νομοσχέδιο είναι ένα πλήρες, ολοκληρωμένο και συνεκτικό νομοθέτημα. Εισάγει πολλαπλά οφέλη για το ανθρώπινο δυναμικό του δημόσιου τομέα, τόσο σε διοικητικό όσο και σε οικονομικό επίπεδο, και την ίδια στιγμή συντελεί στη δημιουργία εκείνων των προϋποθέσεων, ώστε οι πολίτες να μπορούν να λάβουν πληρέστερες και ποιοτικότερες υπηρεσίες όταν έρχονται σε επαφή με τη δημόσια διοίκηση.

Οι λόγοι που αυτό συμβαίνει είναι προφανείς. Επιταχύνονται και βελτιώνονται οι διαδικασίες του ΑΣΕΠ, οι οποίες γίνονται ταχύτερες και αποδοτικότερες. Θεσπίζεται ένα καινοτόμο και διαφανές σύστημα ανταμοιβών, άμεσα συσχετισμένο με το σύστημα αξιολόγησης και στοχοθεσίας. Αξιοποιείται μεγάλο μέρος των επιτυχόντων προηγούμενων διαγωνισμών του ΑΣΕΠ για την κάλυψη του προγραμματισμού προσλήψεων. Ενισχύεται η μοριοδότηση εντοπιότητας για τη σταθερή και μόνιμη στελέχωση των περιοχών της περιφέρειας με τα μεγαλύτερα προβλήματα. Φροντίζονται τα άτομα με αναπηρίες, προκειμένου να καλύπτονται κατά προτεραιότητα, όπου και όταν απαιτείται. Βελτιώνεται το πλαίσιο των μετατάξεων και διευρύνεται το πλαίσιο της συνυπηρέτησης, με στόχο την πιο εύρυθμη οικογενειακή ζωή και προδιαγράφεται το σύστημα διαχείρισης ανθρώπινου δυναμικού, ένα ολοκληρωμένο σύστημα για την εποπτεία και τη διαχείριση των πολιτικών για το ανθρώπινο δυναμικό του δημόσιου τομέα.

Πρόκειται λοιπόν για ένα ολοκληρωμένο σχέδιο, ένα νομικό πλαίσιο που βελτιώνει τους μηχανισμούς σε πολλαπλά σημεία, χωρίς όμως τίποτα να αφαιρεί, ένα νομοθέτημα το οποίο αναμφίβολα αξίζει την καθολική μας στήριξη, όχι μόνο από τη Συμπολίτευση, αλλά από το σύνολο των κομμάτων του ελληνικού Κοινοβουλίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τον ΣΥΡΙΖΑ η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, αξιότιμε κυρία Υφυπουργέ, κυρίες και κύριοι συνάδελφοι, θα ήθελα να ξεκινήσω την ομιλία μου αναγνωρίζοντας την ειλικρινά εντυπωσιακή προσπάθεια εκ μέρους του κυρίου Υπουργού και της κυρίας Υφυπουργού όσο και των συναδέλφων Βουλευτών της Συμπολίτευσης να μας πείσουν για τον σπουδαίο μεταρρυθμιστικό χαρακτήρα του παρόντος νομοσχεδίου και για τις δομικές αλλαγές, που δήθεν αναμένεται να φέρει στη δημόσια διοίκηση. Μάλιστα ο εισηγητής της πλειοψηφίας, ο συνάδελφος κ. Μαντάς, στην τελευταία συνεδρίαση της επιτροπής μίλησε για «δύο θεμελιώδεις δομικές μεταρρυθμίσεις στο ελληνικό δημόσιο».

Λυπάμαι, γιατί είμαστε αναγκασμένοι να σας πούμε ότι δυστυχώς δεν καταφέρατε τους στόχους σας, καθώς είναι η ίδια η πραγματικότητα, τα έργα και οι ημέρες της Κυβέρνησής σας που σας διαψεύδουν.

Βλέπουμε ότι η Κυβέρνηση δεν φαίνεται να έλαβε υπ’ όψιν της τις εκπεφρασμένες θέσεις και ενστάσεις φορέων που κλήθηκαν προς ακρόαση -ΑΔΕΔΥ, Διοικητικό Επιμελητήριο και άλλες. Πολλοί από αυτούς κατέθεσαν συγκεκριμένες προτάσεις και παρατηρήσεις, οι οποίες δυστυχώς δεν έτυχαν της απαιτούμενης προσοχής. Δεν είστε διατεθειμένοι να ακούσετε και να δώσετε πραγματικές λύσεις.

Όπως είχαμε εξαρχής επισημάνει στην αρμόδια επιτροπή, το παρόν νομοσχέδιο δεν είναι τίποτα περισσότερο από ρυθμίσεις με αποκλειστικά επικοινωνιακή στόχευση, χωρίς να οδηγούν οι ρυθμίσεις αυτές σε ουσιαστική επίλυση των χρόνιων προβλημάτων στον δημόσιο τομέα. Έκδηλος είναι και ο τιμωρητικός χαρακτήρας πολλών εκ των διατάξεων, κάτι που είναι σύνηθες άλλωστε για την Κυβέρνηση, όπως και η ατομική ευθύνη. Είσαι δημόσιος υπάλληλος και θέλεις να συμμετέχεις σε νέα διαδικασία πλήρωσης θέσεων της ίδιας ή κατώτερης κατηγορίας; Αποκλεισμός για δέκα έτη από την πρόσληψη ή τον διορισμό σου. Έκανες χρήση της μοριοδότησης λόγω εντοπιότητας; Υποχρεούσαι να παραμείνεις συνολικά έως δεκαπέντε έτη στον τόπο διορισμού. Εμποδίζεται, λοιπόν, έμπρακτα η επαγγελματική και η προσωπική εξέλιξη του υπαλλήλου. Πρόκειται για δραστική επέμβαση στο δικαίωμα για ελεύθερη ανάπτυξη της προσωπικότητάς του. Το όλο εγχείρημα μοιάζει περισσότερο με δημιουργία προβλήματος, παρά ως απάντηση στις παθογένειες του δημόσιου τομέα.

Στην τελευταία, λοιπόν, συζήτηση στην αρμόδια επιτροπή πριν από μερικές ημέρες είδαμε για μία ακόμη φορά την κυρία Υφυπουργό να υπερασπίζεται το νομοσχέδιο. Και αντί να στέκεται στην ουσία της κριτικής, προτίμησε να αναλωθεί σε αμυντικές τοποθετήσεις. Έκανε, επίσης, λόγο για κοσμογονία, αναφορικά με τα πεπραγμένα του Υπουργείου Εσωτερικών κατά τη διάρκεια των τελευταίων πέντε ετών.

Κυρία Υφυπουργέ, κύριε Υπουργέ, η κοσμογονία δεν έγκειται στα νομοθετήματα της πενταετούς Κυβέρνησης Μητσοτάκη. Η κοσμογονία έγκειται στις ανακατατάξεις δυνάμεων και συσχετισμών αυτή τη στιγμή στο πολιτικό μας σύστημα. Συνεπώς μην αναφέρεστε στο νομοθετικό έργο της διακυβέρνησης ΣΥΡΙΖΑ 2015-2019, προκειμένου να απαντήσετε στις αιτιάσεις της Αξιωματικής Αντιπολίτευσης, τη στιγμή μάλιστα που ο ΣΥΡΙΖΑ βρίσκεται σε μια φάση μετασχηματισμού και μετά από δύο διασπάσεις. Μην επιμένετε σε αυτό το επιχείρημα, σε μία προσπάθεια να καλύψετε την ανεπάρκειά σας ως κυβέρνηση, καθώς και τις τεράστιες ευθύνες σας. Και σε τελική ανάλυση τι σας κάνει να πιστεύετε ότι αν ο ΣΥΡΙΖΑ σήμερα ήταν κυβέρνηση, δεν θα προχωρούσε σε διορθώσεις;

Σας ρωτήσαμε γιατί δεν αλλάξατε τον νόμο, αφού δεν λειτουργεί. Γιατί δεν τον αλλάξατε τον νόμο; Είστε πέντε χρόνια Κυβέρνηση. Και απαντήσατε ότι δώσατε ευκαιρία στο σύστημα να τσουλήσει, αλλά δεν τσουλάει. Και ερωτώ. Πόσα χρόνια ακόμα θα χρειαστείτε για να διορθώσετε τυχόν αστοχίες προηγούμενων νόμων, είτε είναι της δικής σας Κυβέρνησης είτε των προηγούμενων κυβερνήσεων; Όσο για τα περί επιδοματικής πολιτικής του ΣΥΡΙΖΑ, θα ήθελα να σας υπενθυμίσω, κυρία Υφυπουργέ, ότι επιδοματική πολιτική εφαρμόζει η Νέα Δημοκρατία καθ’ όλη τη διάρκεια των πέντε ετών της διακυβέρνησής της.

Πάμε τώρα στο ΑΣΕΠ και στην επιτάχυνση των διαδικασιών πρόσληψης. Αυτή δεν θα πρέπει να καταλήγει σε βάρος των δικαιωμάτων των πολιτών και της ορθής λειτουργίας της δημόσιας διοίκησης. Στο άρθρο 3 ορίζεται ρητά ότι απόφαση κατανομής των θέσεων ατόμων με αναπηρία εκδίδεται εντός ενός μηνός από την έγκριση του ετήσιου προγραμματισμού προσλήψεων. Σε περίπτωση δε μη έκδοσης της απόφασης αυτής εντός της οριζόμενης ως άνω προθεσμίας, το σύνολο των φορέων που υπάγονται στον οικείο Υπουργό ή η ανεξάρτητη αρχή δεν μετέχουν σε προκηρύξεις πλήρωσης θέσεων, βάσει του εγκεκριμένου προγραμματισμού προσλήψεων του έτους αναφοράς.

Ορθώς τίθεται η προθεσμία, αλλά οποιαδήποτε παράλειψη της αρμόδιας αρχής δεν είναι σωστό να πλήττει την υπηρεσία που θα στερηθεί προσωπικό εξαιτίας των ανεπαρκειών της ανώτατης διοίκησης. Ένα από τα μεγαλύτερα προβλήματα, που αντιμετωπίζει το ελληνικό δημόσιο σήμερα, είναι η υποστελέχωση. Και δεν πρόκειται για ένα τοπικό ή μεμονωμένο φαινόμενο, αλλά για ένα οριζόντιο πρόβλημα που διατρέχει όλες τις λειτουργίες του κράτους. Για να αντιμετωπιστεί, όμως, πρέπει η Κυβέρνηση να δει την αιτία του προβλήματος, όπως επισημαίνουν οι περισσότεροι φορείς. Αλλά μόνο αυτό δεν κάνει. Αντίθετα επιχειρεί με ανορθόδοξες και αναποτελεσματικές μεθόδους να δώσει πρόσκαιρες λύσεις.

Ποια είναι, λοιπόν, η αιτία; Άκουσα τον συνάδελφο εισηγητή της Νέας Δημοκρατίας, τον κ. Μαντά, στην τελευταία συζήτηση να εντοπίζει δύο διαστάσεις του ζητήματος. Αφ’ ενός το χαμηλό ενδιαφέρον των υποψηφίων και αφ’ ετέρου ότι όσοι αποδέχονται τον διορισμό τους παραμένουν για λίγο χρονικό διάστημα στην υπηρεσία και μετά επιστρέφουν στον τόπο κατοικίας τους ή μετακομίζουν σε κάποιο μεγάλο αστικό κέντρο. Την ίδια στιγμή, αναφορικά με την μισθολογική αντιμετώπιση των ανθρώπων αυτών, είπε επί λέξει ότι: «Τα χρήματα δεν είναι ανεξάντλητα, και αν το παρακάνουμε θα λείψουν από αλλού». Και ερωτώ. Από πότε συνιστά πολυτέλεια η εξασφάλιση των προϋποθέσεων της στέγασης και της αξιοπρεπούς διαβίωσης των εργαζομένων; Από πότε τα στοιχειώδη είναι υπερβολές; Και από πού ακριβώς θα λείψουν τα χρήματα αυτά; Μήπως από αναβαθμίσεις άλλων, δικών μας παιδιών, όπως γίνεται εν προκειμένω με την αναβάθμιση του Ειδικού Γραμματέα του Εθνικού Τυπογραφείου σε Γενικό Γραμματέα, επιβαρύνοντας άνευ λόγου τον κρατικό προϋπολογισμό; Δεν μας απάντησε ακόμα ο κύριος Υπουργός, ούτε η κυρία Υφυπουργός, ποιοι είναι οι λόγοι αυτής της ξαφνικής αναβάθμισης, πέρα από το προφανές βέβαια.

Κυρίες και κύριοι συνάδελφοι, η απάντηση στο ερώτημα για την υποστελέχωση είναι οι πολιτικές φτωχοποίησης και απαξίωσης του ελληνικού λαού, τις οποίες ακολουθεί συστηματικά η Κυβέρνηση την τελευταία πενταετία. Με τις νεοφιλελεύθερες πολιτικές της η Κυβέρνηση έχει δημιουργήσει ένα ζοφερό περιβάλλον, στο οποίο καλείται ο πολίτης, ο νέος στην αγορά εργασίας, αλλά και ο μεγαλύτερος να οργανώσει τη ζωή του, προσπαθώντας να επιλέξει εν τέλει τη λιγότερο κακή λύση. Από τη μία η ανασφάλεια και η αβεβαιότητα του ιδιωτικού τομέα. Και από την άλλη η υποτιθέμενη σιγουριά του δημοσίου με πενιχρούς μισθούς που δεν επαρκούν ούτε καν για τα βασικά. Για αυτό σας είπαμε ότι οι παρουσιαζόμενες ως μεταρρυθμίσεις δεν είναι τίποτα άλλο παρά απλώς μπαλώματα. Οι διορισθέντες δεν παραμένουν στις θέσεις τους γιατί δεν τους προσφέρετε τα απαραίτητα κίνητρα και την απαραίτητη υποστήριξη για να έχουν αξιοπρεπείς συνθήκες προκειμένου να επιβιώσουν. Δεν είναι πολυτέλεια η εξασφάλιση στέγασης και συνθηκών αξιοπρεπούς διαβίωσης, είναι στοιχειώδης υποχρέωση της πολιτείας.

Επαναλαμβάνω τη στάσης μας για να μην υπάρχει καμμία απολύτως αμφιβολία. Δεν αμφισβητούμε το κριτήριο της εντοπιότητας. Τις πολιτικές σας αμφισβητούμε, που οδηγούν σε επικίνδυνα μονοπάτια, μακριά από την αξιοκρατία και την ισότητα στις ευκαιρίες. Το σύστημα κινήτρων και ανταμοιβών που προτείνετε, σε συνδυασμό με την αναθεώρηση του πλαισίου στοχοθεσίας και αξιολόγησης, όχι μόνο δεν θα πετύχει τα επιδιωκόμενα αποτελέσματα, αλλά θα εντείνει ήδη τα υπάρχοντα προβλήματα. Οι εκπρόσωποι φορέων που κατέθεσαν απόψεις στις επιτροπές, τόνισαν ότι τα μπόνους παραγωγικότητας που προβλέπονται στο νομοσχέδιο δεν επαρκούν για να καλύψουν τις πραγματικές ανάγκες. Πρόκειται για αποσπασματικά μέτρα που όχι μόνο δεν αυξάνουν την παραγωγικότητα, αλλά ενδέχεται να προκαλέσουν και περισσότερα προβλήματα. Η εφαρμογή ενός τέτοιου συστήματος κινήτρων και ανταμοιβής μάλλον θα οδηγήσει σε ατομικισμό, σε εντατικοποίηση της εργασίας και σε αυξημένο ανταγωνισμό μεταξύ των υπαλλήλων, παρά σε λύση των ήδη υπαρχόντων προβλημάτων.

Αν δεν κάνω λάθος, στην προηγούμενη συζήτηση η κυρία Υφυπουργός είπε ότι το μπόνους επιβραβεύει όσους πραγματικά το αξίζουν. Ποιος θα το κρίνει; Και πώς θα διασφαλίζονται οι αρχές της αμεροληψίας και της αξιοκρατίας σε μια τέτοια διαδικασία θα μας πει κάποιος; Όπως εξήγησε πολύ αναλυτικά κατά την ακρόαση των φορέων η εκπρόσωπος του Διοικητικού Επιμελητηρίου, δυστυχώς, εδώ και χρόνια δεν γίνονται κρίσεις, σύμφωνα με τα οριζόμενα στα οικεία άρθρα του Υπαλληλικού Κώδικα.

Συνεπώς η πλειοψηφία των προϊσταμένων που είναι τοποθετημένοι είναι τοποθετημένοι με κάποιου είδους ανάθεση. Και το προφανές είναι ότι αυτό δεν τους καθιστά αξιόπιστους ώστε να αναλάβουν να κατανείμουν το επίδομα σε εκείνους εκ των υπαλλήλων που έχουν για να κρίνουν ποιος έχει συμβάλει περισσότερο και ποιος έχει συμβάλει λιγότερο στην επίτευξη των στόχων της οργανικής μονάδας και μάλιστα όταν η κρίση εν προκειμένω είναι ανέλεγκτη.

Επίσης, σχετικά με την επιτροπή του άρθρου 37 που θα έχει τον συντονισμό της εφαρμογής του συστήματος θα πρέπει να λάβετε σοβαρά υπ’ όψιν το γεγονός ότι η νομιμοποίηση αυτού του αποφασιστικής σημασίας οργάνου πάσχει από την απουσία στη σύνθεσή του των εκπροσώπων των υπαλλήλων. Σας το είπαν και οι εκπρόσωποι των φορέων. Στην εν λόγω επιτροπή συμμετέχουν εκπρόσωποι της Κυβέρνησης αλλά όχι εκπρόσωποι των εργαζομένων. Η λύση είναι ο σχεδιασμός από την αρχή του συστήματος αξιολόγησης των δημοσίων υπαλλήλων η οποία πρέπει να γίνεται μέσα από ένα αντικειμενικό σύστημα και από εκλεγμένους από υπηρεσιακά όργανα και όχι από τοποθετημένους προϊσταμένους. Και η στοχοθεσία πρέπει να προσαρμόζεται και να ανταποκρίνεται στις πραγματικές ανάγκες και τα δεδομένα τής κάθε υπηρεσίας. Η Κυβέρνηση καλείται να αναλογιστεί τις ευθύνες της και να επανεξετάσει το νομοσχέδιο αυτό. Ο δημόσιος τομέας χρειάζεται ουσιαστικές παρεμβάσεις που θα θωρακίσουν την αξιοκρατία και θα βελτιώσουν τις υπηρεσίες προς τους πολίτες αποκαθιστώντας αν θέλετε την εμπιστοσύνη των πολιτών στη δημόσια διοίκηση και στους λειτουργούς της.

Οι αλλαγές που φέρνει το νομοσχέδιο δυστυχώς δεν υπηρετούν αυτούς τους στόχους αντίθετα διαιωνίζουν τις παθογένειες του παρελθόντος συντελώντας στη δημιουργία νέων παθογενειών. Γι’ αυτούς, λοιπόν, τους λόγους εμείς δεν μπορούμε να το στηρίξουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κυρία συνάδελφε, και για τη συνέπεια στον χρόνο.

Να κλείσει το σύστημα της ηλεκτρονικής εγγραφής των ομιλητών. Θέλω να σας ενημερώσω ότι έχουν γραφεί περίπου πενήντα πέντε ομιλητές και καταλαβαίνετε ότι πρέπει όλοι να τηρήσουμε τους χρόνους μας για να μπορέσει να διεξαχθεί όσο το δυνατόν καλύτερα η συνεδρίασή μας και να δοθεί η δυνατότητα σε όλους να μιλήσουν την ώρα που πρέπει.

Κυρίες και κύριοι συνάδελφοι, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας του στο εξωτερικό από 22-10-2024 έως 25-10-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει από το ΠΑΣΟΚ - Κίνημα Αλλαγής ο κ. Παύλος Χρηστίδης.

Παρακαλώ, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Ευχαριστώ πολύ, κύριε Πρόεδρε. Το νομοσχέδιο που σήμερα συζητάμε καθορίζει και αποδεικνύει κατά τη γνώμη μου τη φυσιογνωμία της Νέας Δημοκρατίας όσον αφορά στο κομμάτι της δημόσιας διοίκησης. Αποκαλύπτει, δηλαδή, με όρους καθαρούς τους λόγους για τους οποίους κάθε σκεπτόμενος πολίτης πρέπει να θεωρεί την παράταξη αυτή επικίνδυνη για το δημόσιο συμφέρον, ακατάλληλη να ασκεί διοίκηση, αδύναμη να υπερασπιστεί έστω με στοιχειώδη ειλικρίνεια την πραγματική της ιδεολογία που δεν είναι ούτε νεοφιλελεύθερη ούτε στηρίζει τα εθνικά και πατριωτικά συμφέροντα ούτε καν χρήσιμη για τους πολλούς. Πρόκειται για ακόμα μία νομοθετική πρωτοβουλία που περιέχει σωρεία ψευδεπίγραφων ρυθμίσεων. Στη συνέχεια θα αναφερθώ σε κάποιες από αυτές. Αποτελεί μνημείο εμπαιγμού της κοινής γνώμης σε βαθμό μάλιστα τέτοιον που δεν έχουν ασχοληθεί με το συγκεκριμένο νομοσχέδιο ούτε εκείνες οι λαλίστατες στήλες που αναπαράγουν τις περισσότερες φορές αυτούσια τα non papers των κυβερνητικών στελεχών που έχουν αναγάγει σε τέχνη τη συστηματική καλλιέργεια ψευδών εντυπώσεων.

Ποια είναι η αντίληψη, τελικά, της Νέας Δημοκρατίας για το κράτος και όσους εργάζονται ή επιθυμούν να εργαστούν στο δημόσιο; Η σημερινή Κυβέρνηση σε κάθε ευκαιρία επιχειρηματολογεί για μικρότερο κράτος για ανάληψη δημοσίων υπηρεσιών από ιδιώτες, για περιορισμό του κόστους μισθοδοσίας του κράτους. Ποια είναι η συμπεριφορά της Κυβέρνησης έναντι της δημόσιας περιουσίας με βάση την παραπάνω θέση; Ιδιωτικοποιεί ή προετοιμάζει ιδιωτικοποιήσεις για τα πάντα. Και πώς το επιδιώκει αυτό; Προσφέροντας έναντι μικρών αποτιμήσεων την περιουσία του ελληνικού λαού σε επενδυτές εγγυώμενη μάλιστα στο όνομα του ελληνικού λαού ότι το ελληνικό κράτος αναλαμβάνει κάθε επενδυτικό ρίσκο. Δηλαδή, με την εγγύηση του ελληνικού κράτους οι ιδιωτικές εταιρείες αγοράζουν φθηνά και έχουν εξασφαλισμένα κέρδη. Αυτή είναι η μεγάλη αλήθεια για τις ιδιωτικοποιήσεις της Νέας Δημοκρατίας. Αντίστοιχη και ακόμα χειρότερη είναι η πρακτική της σε σχέση με τα ΣΔΙΤ και απείρως πιο προκλητική η πρακτική των απευθείας αναθέσεων που μετά την πανδημία έγινε κανόνας διακυβέρνησης.

Η αντίληψη της Νέας Δημοκρατίας είναι εκείνη που εξασφαλίζει εύκολο κέρδος για συγκεκριμένους επενδυτές, μεγάλο κόστος για τα κρατικά ταμεία και συστηματική απώλεια δημόσιας περιουσίας. Αυτό όμως δεν λέγεται ιδεολογία. Λέγεται απόπειρα πολιτικής απάτης. Και τι συμβαίνει όταν αποκαλύπτεται μια τέτοια πολιτική απάτη; Ο θύτης προσπαθεί να δικαιολογηθεί ή να αποφύγει τις συνέπειες εξυφαίνοντας μία ακόμα απάτη σε βάρος των ιδίων θυμάτων. Όταν ο θύτης έχει τη δυνατότητα να διαμορφώνει και το νομοθετικό πλαίσιο, όπως το κάνει αυτή εδώ η Κυβέρνηση, έχουμε αποτελέσματα όπως το νομοσχέδιο το οποίο σήμερα συζητάμε και που τελικά είναι ένα απότοκο για να συνεχιστεί εκείνη η πλάνη των πολιτών που δεν έχουν πέσει ακόμη θύματα αυτής της πολιτικής. Και εξηγούμαι.

Ποια είναι η θέση της Νέας Δημοκρατίας για το ΑΣΕΠ διαχρονικά; Εχθρική από την πρώτη μέρα. Όταν ο Αναστάσιος Πεπονής εισηγήθηκε και η Βουλή τελικά ενέκρινε τη δημιουργία του θεσμού που υποσχόταν να βάλει τάξη στη διαδικασία προσλήψεων στο δημόσιο, να φέρει την αξιοκρατία, να δώσει τέλος στις πελατειακές σχέσεις αλλά και στο διαλυτικό φαινόμενο της επετηρίδας στην εκπαίδευση που διόριζε εκπαιδευτικούς στα σχολεία στην ηλικία των πενήντα και πλέον ετών, ακόμα και αν δεν είχαν πια καμμία απολύτως σχέση με την εκπαίδευση μετά την αποφοίτησή τους από τα πανεπιστήμια, η Νέα Δημοκρατία είχε στελέχη τα οποία όχι μόνο δεν στήριξαν την αξιοκρατία και τη διαφάνεια όπως ερχόταν από το ΑΣΕΠ αλλά είχε κεντρικά της στελέχη, κοινοβουλευτικούς της άνδρες και γυναίκες να μιλούν για πολιτικό κακούργημα ελπιδοκτόνο, διαλυτικό για τον δημόσιο τομέα και πολλά άλλα τέτοια γλαφυρά με ανθρώπους οι οποίοι έπαιξαν κομβικό ρόλο -κάποιοι από αυτούς εξακολουθούν να παίζουν κομβικό ρόλο- στην πορεία της Νέας Δημοκρατίας.

Το ΑΣΕΠ όμως δημιουργήθηκε από το ΠΑΣΟΚ εκείνο τον πολιτικό φορέα που καθ’ όλη τη διάρκεια της ιστορίας του χτίζει θεσμούς δημοκρατίας και απελευθερώνει την κοινωνία από τις σχέσεις εξάρτησης που ήθελε διαχρονικά και παραδοσιακά να δημιουργεί η συντήρηση. Ο ελληνικός λαός τη δεκαετία που ακολούθησε μετά το 1994 αγκάλιασε τον θεσμό του ΑΣΕΠ, διότι ακριβώς επρόκειτο για ένα σύστημα προσλήψεων όπου οποιοσδήποτε ανεξαρτήτως ψήφου, καταγωγής, μακριά από πελατειακές σχέσεις μπορούσε να εισέλθει στο δημόσιο με την αξία του χωρίς να χρειάζεται να περάσει από το πολιτικό γραφείο κάποιου Βουλευτή.

Ποια ήταν η συμπεριφορά της Νέας Δημοκρατίας όταν επανήλθε στην Κυβέρνηση το 2004; Δεν μπορούσε να καταργήσει τον θεσμό. Διότι όπως ανέφερα προηγουμένως είχε αγκαλιαστεί από την ελληνική κοινωνία η οποία έτρεχε με πολύ μεγάλους ρυθμούς προς τα εμπρός. Ανακάλυψε όμως τότε με Υπουργό τον κ. Παυλόπουλο τη θρυλική συνέντευξη από επιτροπές που συνέστηνε η Κυβέρνηση της Νέας Δημοκρατίας με μια διαδικασία που επέτρεπε την πλήρη ανατροπή των αποτελεσμάτων της γραπτής δοκιμασίας του ΑΣΕΠ.

Και τι άλλο έκανε; Πραγματοποίησε την πενταετία 2004 - 2009, αγαπητοί συνάδελφοι, οχτακόσιες εξήντα πέντε χιλιάδες προσλήψεις εκτός ΑΣΕΠ, με συμβάσεις έργου και ορισμένου χρόνου συμβάσεις προσέθεσε 129% παραπάνω υπαλλήλους στο δημόσιο και σήμερα έχει το θράσος ο κ. Γεωργιάδης, ο Αντιπρόεδρος της Νέας Δημοκρατίας, να κατηγορεί το ΠΑΣΟΚ του Ανδρέα Παπανδρέου για τη δεκαετία του ΄80 και του ΄90. Αυτή είναι η Νέα Δημοκρατία και ήρθαν σήμερα, μετά από τα χρόνια των μνημονίων με τους γνωστούς περιορισμούς, κάποιοι να παρουσιάζουν το ξαναγράψιμο της ιστορίας ως μία απόπειρα πραγματικότητας.

Τι συνέβη, όμως, με τα μνημόνια και τους γνωστούς περιορισμούς; Μαζικές αποχωρήσεις και υποστελέχωση κρίσιμων δομών, για τις οποίες μάλιστα υπήρξε περίοδος στην οποία ο αρμόδιος Υπουργός πανηγύριζε και τότε ο αρμόδιος Υπουργός είναι ο σημερινός Πρωθυπουργός. Πανηγύριζε ο σημερινός Πρωθυπουργός για τις τότε αποχωρήσεις ανθρώπων από το ελληνικό δημόσιο. Και στρατιές συμβασιούχων για να καλύπτονται οι ανάγκες, πρακτική που συνεχίζεται μέχρι και σήμερα για να συντηρεί το πελατειακό κράτος των εξαρτήσεων η Νέα Δημοκρατία.

Ίδια είναι η λογική και από αυτήν την Κυβέρνηση που ψήφισε με διθυράμβους τον ν.4765/2021 σε μια συζήτηση στη Βουλή, όπου ο Υπουργός που συνέγραψε το νομοσχέδιο ο κ. Θεοδωρικάκος όπως και ο διάδοχός του ο κ. Βορίδης, λίγο έλειψε να μας πείσουν ότι το ΑΣΕΠ ήταν νόμος της Νέας Δημοκρατίας, άσχετα αν και οι δύο τότε ανήκαν σε άλλους πολιτικούς χώρους από τη Νέα Δημοκρατία.

Ποια ήταν, όμως, τα αποτελέσματα του νόμου αυτού του 2021, που υποτίθεται ότι θα τα άλλαζε όλα στο ΑΣΕΠ, θα έκανε πράξη το επιτελικό κράτος και θα επιτάχυνε τη διαδικασία προσλήψεων στο δημόσιο; Μηδέν εις το πηλίκον! Ακολούθησαν συνολικά τριάντα μια τροποποιήσεις του συγκεκριμένου νόμου, για να ομολογήσει ο Πρωθυπουργός σε τηλεοπτική του συνέντευξη το καλοκαίρι του 2024, ότι απέτυχε και να έχουμε σήμερα το συγκεκριμένο πόνημα που υπόσχεται στα λόγια ό,τι και ο προηγούμενος. Στην πράξη θα έχει το ίδιο αποτέλεσμα, δηλαδή, μηδέν εις το πηλίκον.

Παρέλαβε, δηλαδή, η Κυβέρνηση μια ανεξάρτητη αρχή γίγαντα και κατάφερε μέσα σε έξι χρόνια σε αυτόν τον γίγαντα, που λέγεται ΑΣΕΠ να του κόψει τα πόδια. Η κύρια αιτία που θα οδηγήσει και αυτήν τη νομοθετική πρωτοβουλία στην ανάγκη της λήθης, όπως ο Πρόεδρος του ΑΣΕΠ δήλωσε ότι θέλει να ξεχάσει το διαγωνισμό παρωδία για την στελέχωση της ΑΑΔΕ, είναι η διαχρονική αντίληψη της συντήρησης για το δημόσιο.

Όσους μανδύες προοδευτισμού και εκσυγχρονισμού να φορέσετε, είναι δεδομένο ότι η μόνη αξία που αναγνωρίζετε στις δομές του κράτους, είναι να σας εξασφαλίζει κομματική πελατεία είτε πρόκειται για επενδυτές είτε πρόκειται για πολίτες που ζητούν επαγγελματική αποκατάσταση. Το ότι ανακαλύψατε τη μέθοδο της διαρκούς εξάρτησης με τους συμβασιούχους ομήρους, δεν αλλάζει τον πυρήνα των αντιλήψεων που έχετε.

Το δεύτερο χαρακτηριστικό του σχεδιασμού αυτού του νόμου που καθιστά σχεδόν βέβαιη την αποτυχία, είναι η ψευδαίσθηση που έχετε ότι ο φόβος μπορεί να φυλάει για πάντα τα έρμα. Αυτό εξηγεί και την πρόβλεψη τιμωρίας, που εντάσσεται στο άρθρο 9, τριών ετών για όσους δεν αποδεχτούν διορισμό σε θέσεις στο δημόσιο ή παραιτηθούν εντός δώδεκα μηνών από την πρόσληψή τους. Πράγματι, το φαινόμενο αυτό της μη αποδοχής διορισμού βαίνει αυξανόμενο και αυτό ακριβώς θα έπρεπε να σας προβληματίζει, ρίχνοντας και τους προβολείς σας και στις εργασιακές σχέσεις που αναπτύσσονται στο δημόσιο, οι οποίες κάθε άλλο παρά ελκυστικές είναι. Αλλά και φυσικά σε μια συζήτηση την οποία διαρκώς την κάνουμε αλλά ποτέ δεν βρίσκουμε λύση και έχει να κάνει με τους απαράδεκτα χαμηλούς μισθούς.

Ποια είναι, όμως, η πραγματικότητα που έχετε δημιουργήσει όλο αυτό το χρονικό διάστημα για την περιφερειακή Ελλάδα; Η πραγματικότητα της τελευταίας πενταετίας χωρίς μνημόνια είναι η ανασφάλεια, υγειονομική ανασφάλεια, ανασφάλεια παιδείας, ανασφάλεια υποδομών, ανασφάλεια μεταφορών, ανασφάλεια εισοδήματος, μόνο ανασφάλεια. Διότι, όταν κλείνετε τα σχολεία, όταν μετατρέπετε νοσοκομεία σε κέντρα υγείας, όταν αντί για αντιπλημμυρικά έργα κάνετε αγροτικούς νόμους, όταν οι φωτιές σβήνουν στη θάλασσα, όταν τρένα συγκρούονται, στοιχειώδεις υπηρεσίες παρέχονται όλο και πιο μακριά, όταν η μετάβαση σε ένα νησί θέλει ένα μισθό και οι μισθοί που δίνονται δεν επαρκούν για να ζει κάποιος με αξιοπρέπεια, κανένα αποτέλεσμα δεν πρόκειται να έχει η προοπτική αποκλεισμού για μια τριετία ή ακόμα πιο ανορθολογική η πρόβλεψη παραμονής στην υπηρεσία επί μια δεκαετία.

Και το γνωρίζετε αυτό. Το γνωρίζετε, διότι αν δεν το γνωρίζατε δεν θα πριμοδοτούσατε την εντοπιότητα, όπως την πριμοδοτείτε -και αναφέρομαι και στο άρθρο 4 και στο άρθρο 12- ώστε τα μόρια για την εντοπιότητα να ξεπερνούν το άθροισμα των διδακτορικών με συνάφεια και προϋπηρεσία. Και το λέω με πολύ καθαρό τρόπο. Σαφώς και είμαστε υπέρ της μοριοδότησης για ακριτικές νησιωτικές ή ορεινές περιοχές, όμως, παράλληλα δεν μπορούμε να υποβαθμίζουμε και τον τεράστιο αγώνα που έχει δώσει ο κάθε κάτοχος διδακτορικού ή και μεταπτυχιακού ώστε να μην παίρνει αυτό το οποίο αξίζει. Λέμε με καθαρό τρόπο «ναι» στη μοριοδότηση στον βαθμό της αναλογίας, στον βαθμό που δεν διαταράσσονται οι αρχές της ισότητας και της αξιοκρατίας.

Ποιο είναι το μήνυμα το οποίο στέλνετε εσείς με το συγκεκριμένο πόνημα; Ότι ένας απόφοιτος δευτεροβάθμιας εκπαίδευσης με εντοπιότητα, για παράδειγμα, θα προσπερνά έναν κάτοχο διδακτορικού χωρίς εντοπιότητα. Η στελέχωση των δημοσίων υπηρεσιών δεν μπορεί να αντιμετωπίζεται αποσπασματικά, αλλά χρειάζεται προσεκτικός σχεδιασμός και συγκεκριμένες αλλαγές.

Το άλλο παράλογο, κυρίες και κύριοι συνάδελφοι, είναι ότι πάτε να θέσετε εκ νέου υπό αξιολόγηση τη συνάφεια των μεταπτυχιακών που κατέχει κάποιος υπάλληλος, σε περίπτωση που αυτός έχει μετατεθεί. Αυτό σημαίνει ότι οδηγείτε πίσω σε χαμηλότερα μισθολογικά κλιμάκια όποιον υπάλληλο κριθεί ότι το μεταπτυχιακό του δεν συνάδει πια με το αντικείμενο της νέας του θέσης, ενώ ξεκάθαρα ο νόμος προβλέπει ότι οι υπάλληλοι μετατάσσονται στον βαθμό και το μισθολογικό κλιμάκιο που κατέχουν. Δεν υπάρχει πουθενά πρόβλεψη σε περίπτωση κινητικότητας ότι οι μεταπτυχιακοί τίτλοι θα επανακρίνονται.

Έχω πολύ μεγάλη συνέχεια. Λέτε ότι το συγκεκριμένο νομοσχέδιο θα σταματήσει τον ανορθολογισμό του να αυξάνονται διαρκώς οι συμβασιούχοι που καλύπτουν έκτακτες ανάγκες, σε σχέση με τους υπαλλήλους που καλύπτουν πάγιες ανάγκες, αλλά αυτό είναι ένα ψέμα, γιατί η μεταχείριση που έχετε για το ΑΣΕΠ, που δεν πρόκειται να αλλάξει με αυτό το πόνημα, αντικατοπτρίζεται με τον πιο καθαρό τρόπο στη μεταχείριση που έχετε κάνει στον διαγωνισμό 2Γ, όπου τρία χρόνια μετά ελάχιστοι επιτυχόντες έχουν προσληφθεί, όχι γιατί αρνούνται, αλλά γιατί δεν ολοκληρώνετε τις απαιτούμενες διαδικασίες. Ενώ, παράλληλα, ωθείτε σε μία άτυπη διαμάχη τους επιτυχόντες των διαγωνισμών 1Γ και 2Γ, την ώρα που μπορούν, με βάση τα στοιχεία τα οποία εσείς έχετε δώσει στη δημοσιότητα, να απορροφηθούν.

Επομένως, δεν εξασφαλίζεται η θεσμική και η υπηρεσιακή μνήμη της διοίκησης όταν η Κυβέρνηση προχωρά σε αυτές τις πρακτικές. Δεν καλύπτεται. Και ποιο είναι το αποτέλεσμα; Η διαιώνιση της δυσαρέσκειας της κοινής γνώμης για την αποτελεσματικότητα της δημόσιας διοίκησης, αλλά και η ανάθεση υπηρεσιών εξυπηρέτησης του πολίτη είτε σε συμβασιούχους είτε σε εξωτερικούς συνεργάτες.

Διπλά κερδισμένο το πελατειακό σύστημα, διπλά χαμένοι οι πολίτες που και πληρώνουν πολύ ακριβά και δεν βλέπουν αποτέλεσμα και ταυτόχρονα κατηγορούνται ως υπαίτιοι για τα δεινά του κράτους, ειδικά εάν είναι ελεύθεροι επαγγελματίες.

Κύριε Πρόεδρε, θα επιχειρήσω να αφήσω ένα κομμάτι της εισήγησής μου για τη δεύτερη τοποθέτησή μου και θα περάσω σε ένα σύντομο σχόλιο, το οποίο αφορά στα ζητήματα τα οποία έχουν να κάνουν με την τροπολογία την οποία καταθέτει σήμερα ξανά το ΠΑΣΟΚ. Είναι η τροπολογία η οποία αφορά στη χρηματοδότηση των Σπαρτιατών. Είναι η τροπολογία εκείνη την οποία καταθέσαμε πολύ έγκυρα και την οποία εσείς απορρίψατε τότε, αλλά, όπως αποδεικνύεται από τις πρωτοβουλίες τις οποίες έχουμε πάρει, ήταν και απαραίτητη και αναγκαία.

Την καταθέτουμε ξανά σήμερα όχι μόνο για το τυπικό σκέλος στο οποίο εύχομαι και ελπίζω να έχετε αλλάξει άποψη, αλλά για να αναδείξουμε μια υποκρισία ακόμα. Την ίδια ώρα που δίνετε υποτιθέμενα μάχη απέναντι στην ακροδεξιά, έχετε στα ψηφοδέλτια που στηρίζετε στα επιμελητήρια άνθρωπο ο οποίος ήταν υποψήφιος Ευρωβουλευτής με το κόμμα των Σπαρτιατών μέχρι αυτό να αποκλεισθεί από τον Άρειο Πάγο. Και το λέω αυτό διότι αφ’ ενός αναδεικνύεται η υποκρισία σας, αφ’ ετέρου πιστεύω ότι αν έχετε πράγματι ενδιαφέρον να αντιμετωπίσετε αυτά τα φαινόμενα, ο συγκεκριμένος άνθρωπος, υμνητής και του Γεωργίου Παπαδόπουλου, δεν μπορεί να συνεχίσει να είναι μέλος ψηφοδελτίου που στηρίζει η Νέα Δημοκρατία.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από το Κομμουνιστικό Κόμμα Ελλάδας κ. Δελής.

**ΙΩΑΝΝΗΣ ΔΕΛΗΣ:** Όλο το Μέρος Α΄ του νομοσχεδίου, σχεδόν τα μισά του άρθρα δηλαδή, καταπιάνεται με τη διαδικασία των προσλήψεων στο δημόσιο και επιδιώκει να αντιμετωπίσει ζητήματα που αφορούν: Πρώτον, στην ταχύτερη στελέχωση των δημόσιων υπηρεσιών με τη χρονική σύντμηση των διαδικασιών διορισμού, καθώς υπάρχουν μεγάλες καθυστερήσεις σε αυτές. Δεύτερον, ζητήματα που αφορούν στην ειδική μέριμνα του κράτους για τους ορεινούς νησιωτικούς και ηπειρωτικούς δήμους της χώρας μέσω της ενισχυμένης βαρύτητας της εντοπιότητας, κάτι για το οποίο διατυπώνει πολύ σοβαρές ενστάσεις η Επιστημονική Υπηρεσία της Βουλής στο κείμενό της. Τρίτον, στην αξιοποίηση των ψηφιακών τεχνολογιών από το ΑΣΕΠ. Και τέταρτον, στην κάλυψη των εγκεκριμένων θέσεων προσλήψεων του δημοσίου από τους επιτυχόντες των διαγωνισμών 1Γ και 2Γ του 2022.

Κατ’ αρχάς, για το τρίτο και το τέταρτο θα υπερψηφίσουμε φυσικά τις διατάξεις για τους επιτυχόντες του γραπτού διαγωνισμού του ΑΣΕΠ και φυσικά κανένας λογικός άνθρωπος δεν μπορεί να είναι αντίθετος με την αξιοποίηση των ψηφιακών τεχνολογιών στις προσλήψεις μέσω ΑΣΕΠ.

Εδώ, όμως, στην ψηφιοποίηση του κράτους, η οποία διαρκώς υπερπροβάλλεται, ας σταθούμε για λίγο λέγοντας ότι πέρα από ορισμένους υπερώριμους εκσυγχρονισμούς που έπρεπε να έχουν γίνει από καιρό, τελικά η ψηφιοποίηση στόχο έχει την επιτάχυνση του αντιλαϊκού έργου. Τι να πρωτοθυμηθούμε; Τις fast track ψηφιακές αδειοδοτήσεις των επιχειρηματικών ομίλων, τους ηλεκτρονικούς πλειστηριασμούς των λαϊκών σπιτιών, τους αυτόματους κόφτες σε υγεία και πρόνοια που πετάνε συνεχώς έξω κόσμο που έχει ανάγκη ή την ψηφιοποιημένη φοροληστεία σε βάρος των λαϊκών στρωμάτων;

Πράγματι, θεωρητικά, κύριε Υπουργέ, όλοι ξέρετε μπορούμε να κλείσουμε ψηφιακά ραντεβού στα δημόσια νοσοκομεία, ναι. Δεν γινόμαστε, όμως, ίσοι και στη γρήγορη πρόσβαση στις ιατρικές υπηρεσίες. Ολοκληρωμένες εξετάσεις και πολύ περισσότερο επεμβάσεις θα κάνει γρήγορα και άνετα μόνο αυτός που μπορεί να πληρώσει. Αυτός που δεν έχει να πληρώσει μπορεί και να πεθάνει περιμένοντας μήνες για να γίνει το αναγκαίο χειρουργείο.

Το πρόβλημα, όμως, για να μην παρεξηγηθούμε δηλαδή, δεν είναι η τεχνολογία που συνεχώς αναπτύσσεται και πολύ καλά κάνει. Το θέμα είναι παντού και πάντα ποια εξουσία έχει στα χέρια της το εργαλείο της τεχνολογίας και για ποιον σκοπό. Για τα κέρδη της, όπως η αστική εξουσία ή για να καλύπτονται οι κοινωνικές ανάγκες όλων των ανθρώπων όπως φροντίζει η εργατική λαϊκή εξουσία; Αυτό είναι το θέμα.

Ισχυρίζεστε τώρα ότι με το νομοσχέδιο θα γίνονται πιο γρήγορα οι προσλήψεις στο δημόσιο μέσω ΑΣΕΠ. Και ποιος δεν το θέλει αυτό. Κάνετε, όμως, ότι δεν βλέπετε τον ελέφαντα στο δωμάτιο, τον ελέφαντα της υποστελέχωσης, η οποία στην πραγματικότητα αυτή είναι που μονιμοποιείται και γίνεται αορίστου χρόνου με βάση τη λογική του ένας προς έναν, ένας φεύγει ένας έρχεται. Και μάλιστα, σε αρκετούς τομείς του δημοσίου επιδεινώνεται όπως είναι στα νοσοκομεία στα κέντρα υγείας.

Αυτήν την πάγια και διαρκή υποστελέχωση του δημοσίου, ιδιαίτερα μάλιστα στις πιο κρίσιμες για τον λαό υπηρεσίες του, από την υγεία και την παιδεία, μέχρι την πολιτική προστασία και την πρόνοια, είναι χαρακτηριστικό ότι εσείς την προεξοφλείτε ανοιχτά, αφού στην αιτιολογική έκθεση μιλάτε για τη «βελτιστοποίηση της στελέχωσης των δημόσιων υπηρεσιών». Μιλάτε για τη βελτιστοποίηση και όχι βέβαια για την πλήρη κάλυψη των ελλείψεων τους. Ενώ ακόμα κι όταν αναφέρεστε στην υποστελέχωση των δημόσιων υπηρεσιών την εντοπίζετε μονάχα στους ορεινούς και νησιωτικούς δήμους, αλλά η υποστελέχωση ως γνωστόν υπάρχει και ζει και βασιλεύει σε όλη τη χώρα και σε όλους, χωρίς εξαίρεση, τους υπόλοιπους δήμους, είτε είναι στην περιφέρεια είτε στα μεγάλα αστικά κέντρα.

Εν τέλει, τις δραματικές ελλείψεις προσωπικού, την υποστελέχωσή σας, το νομοσχέδιό σας δεν την αντιμετωπίζει παρά μονάχα ασχολείται με τις διαδικασίες υλοποίησής της. Η υποστελέχωση, όμως, κύριοι Υπουργοί, είτε γίνει με όρους επιτάχυνσης των διαδικασιών πρόσληψης -που βεβαίως και πρέπει να μην καθυστερούν, αλλοίμονο- είτε γίνει με το αυξημένο κριτήριο της εντοπιότητας παραμένει υποστελέχωση και αυτό είναι το κύριο.

Μόνο που, ξέρετε, αυτές οι ελλείψεις προσωπικού δεν πέφτουν από τον ουρανό, από μόνες τους, αλλά είναι το πρακτικό αποτέλεσμα της δικής σας πολιτικής, της πολιτικής των αστικών κυβερνήσεων. Πολλές φορές, μάλιστα, εκτός από αποτέλεσμα αυτές οι ελλείψεις αποτελούν και την αναγκαία προϋπόθεση για να εφαρμόζεται αυτή η αντιλαϊκή πολιτική. Αλήθεια, η τραγική υποστελέχωση των δημόσιων νοσοκομείων τι συνέπειες έχει; Διευκολύνει λέτε ή όχι την πολιτική ιδιωτικοποίησης της υγείας; Θα ήταν άραγε ίδια η κατάσταση αν υπήρχαν στελεχωμένες και εξοπλισμένες δημόσιες πρωτοβάθμιες δομές υγείας, με έμφαση στην πρόληψη; Ασφαλώς και όχι. Τότε, όμως, δεν θα υπήρχε πελατεία για τους εμπόρους της υγείας που αλωνίζουν και λυμαίνονται σήμερα τον χώρο αυτό.

Θέλετε να πάμε στην παιδεία; Αν τα δημόσια σχολεία κάλυπταν όλες τις σύγχρονες μορφωτικές ανάγκες των μαθητών, ασφαλώς και δεν θα εκτοξεύονταν οι ιδιωτικές δαπάνες για την εκπαίδευση, που ξεπαραδιάζουν τις λαϊκές οικογένειες και τις έχουν στο τρέξιμο μέχρι το βράδυ για τα παιδιά τους.

Το ίδιο συμβαίνει και με τις αναγκαίες κοινωνικές υπηρεσίες για τους ανθρώπους με αναπηρία, όπου πάλι οι οικογένειες είναι αυτές που πληρώνουν από την τσέπη τους. Καλύπτουν έτσι την έλλειψη, την ανεπάρκεια και την υποστελέχωση όσων, τέλος πάντων, κρατικών δομών υπάρχουν.

Συνεπώς, όταν αναφερόμαστε στη στελέχωση των δημόσιων υπηρεσιών το βασικό ζήτημα δεν είναι το διαδικαστικό, το τεχνοκρατικό, αλλά το με ποιο κριτήριο και ποιον προσανατολισμό γίνεται αυτή η στελέχωση. Δηλαδή, τις αστικές κυβερνήσεις τις οδηγούν -είναι ρητορικό το ερώτημα- οι σύγχρονες λαϊκές ανάγκες ή προτεραιότητα έχει για σας πάντα εκείνη η πάγια και διαρκής ανάγκη του κεφαλαίου να αυξάνει την κερδοφορία του; Την απάντηση, βεβαίως, τη δίνετε κάθε ημέρα με τα έργα σας. Γιατί και τα δύο ταυτόχρονα, ξέρετε, είναι αδύνατο να ικανοποιηθούν.

Το νομοσχέδιο, βέβαια, ανοίγει κι άλλα ζητήματα και με το άρθρο 9 τιμωρεί με τριετή αποκλεισμό όσους επιτυχόντες διαγωνισμών δεν αποδέχονται τη θέση του διορισμού τους ή παραιτούνται σε σύντομο χρονικό διάστημα. Και γι’ αυτό καταθέτει σοβαρές ενστάσεις η Επιστημονική Υπηρεσία της Βουλής και καλό είναι να τις λάβετε υπ’ όψιν σας.

Αλήθεια, όμως, αυτό το υπαρκτό φαινόμενο έχει ή δεν έχει άμεση σχέση με τις συνθήκες στο δημόσιο, που μόνο ελκυστικές δεν είναι. Από πού θέλετε να ξεκινήσουμε; Να ξεκινήσουμε από τους απαράδεκτα χαμηλούς μισθούς που καθόλου δεν φτάνουν για να ζήσει ένας άνθρωπος σήμερα; Ο νεοδιόριστος εκπαιδευτικός παίρνει σήμερα 776 ευρώ τον μήνα! Πώς να ζήσει με αυτά μακριά από το σπίτι του; Πείτε μας.

Και από πάνω υπάρχει και εκείνη η απαράδεκτη διάταξη του ενιαίου -τέλος πάντων- μισθολογίου με την οποία δεν αναγνωρίζεται -λέει- μισθολογικά η προϋπηρεσία στον ιδιωτικό τομέα και έτσι ένας εργαζόμενος που μπορεί να έχει εργαστεί μέχρι και δεκαπέντε χρόνια στον ιδιωτικό τομέα, αν τύχει και διοριστεί στο δημόσιο αμείβεται με το αρχικό μισθολογικό κλιμάκιο, λες και πρόκειται για την πρώτη του δουλειά. Δεκαπέντε χρόνια δουλειάς πάνε στον βρόντο. Ο ΣΥΡΙΖΑ το ψήφισε αυτό το 2015 με τον ν.4354. Βλέπετε πόσο έχετε απλώσει όλοι σας το κόσκινο της αντιλαϊκής, αντεργατικής πολιτικής; Και μιλάμε φυσικά για δώδεκα μισθούς τον χρόνο -για να μην ξεχνιόμαστε, δηλαδή- και όχι για δεκατέσσερις, καθώς η Κυβέρνηση δεν ικανοποιεί το δίκαιο αίτημα των εργαζομένων του δημοσίου και των συνταξιούχων, βεβαίως, για άμεση επαναφορά του δέκατου τρίτου και δέκατου τέταρτου μισθού.

Γι’ αυτό καταθέτουμε σήμερα ως ΚΚΕ σχετική τροπολογία επαναφοράς του δέκατου τρίτου και δέκατου τέταρτου μισθού και περιμένουμε και από την Κυβέρνηση, αλλά και από όλα τα κόμματα να τοποθετηθούν για την τροπολογία αυτή.

Όσο για την αύξηση των 12 ευρώ τον μήνα -γιατί τόσα είναι τα καθαρά- που θα δώσετε στους δημόσιους υπαλλήλους από τον Απρίλη του ’25, τα σχόλια περιττεύουν. Την απάντηση σε αυτή την κοροϊδία θα σας τη δώσουν οι ίδιοι οι εργαζόμενοι και με τις κλαδικές τους κινητοποιήσεις που ήδη ετοιμάζονται -αύριο είναι των εκπαιδευτικών, των δασκάλων-, αλλά και με τη μεγάλη πανελλαδική τους πανεργατική απεργία στις 20 του Νοέμβρη.

Να ‘ταν, όμως, μόνο οι χαμηλοί μισθοί. Υπάρχουν κι άλλα αντικίνητρα, όπως η εντατικοποίηση της εργασίας σε πολλούς τομείς του δημοσίου και η έλλειψη μέτρων ασφάλειας και υγείας. Όλα αυτά είναι που οδηγούν, κύριοι Υπουργοί, εργαζόμενους του δημοσίου ακόμα και στην παραίτηση από την εργασία τους, καθώς εξουθενώνονται κυριολεκτικά, όπως εκείνοι οι υγειονομικοί που έχουν φτάσει να λιποθυμούν από την κούραση.

Στο δεύτερο μέρος του νομοσχεδίου, επεκτείνεται στο δημόσιο ο ν.4940 του ΄22, γνωστός και ως «νόμος Βορίδη». Με αυτόν θεσμοθετήθηκε η σύνδεση της λεγόμενης «στοχοθεσίας» του δημοσίου με τα χρηματικά μπόνους των δημοσίων υπαλλήλων μέσω της αξιολόγησης, βέβαια. Αυτό τώρα γενικεύεται και τα πράγματα ξεκαθαρίζουν απόλυτα.

Με το άρθρο 34 ορίζεται ρητά ότι για να λάβει ένας δημόσιος υπάλληλος το μπόνους, θα πρέπει προηγουμένως να έχει συμμετάσχει στη διαδικασία της στοχοθεσίας και της αξιολόγησης, μιας αξιολόγησης, βέβαια, που έχει εξαρχής αντιδραστικό χαρακτήρα και βρίσκει αντίθετους τους εργαζόμενους, αφού στην ουσία με αυτή επιδιώκεται η ενσωμάτωση των εργαζομένων -και κάτι επιπλέον- και η ενεργητική τους συμβολή αν είναι δυνατόν στην υλοποίηση της αντιλαϊκής πολιτικής των κυβερνήσεων του αστικού κράτους. Με την αξιολόγηση να μετατρέπεται πότε σε μαστίγιο καταστολής και πότε σε καρότο ανταμοιβής, χωρίς, φυσικά, να λείπουν ούτε οι αυθαίρετοι αποκλεισμοί ολόκληρων μονάδων ή μεμονωμένων εργαζομένων από το σύστημα των μπόνους και βέβαια -σημειώστε το αυτό- με τους δεκάδες χιλιάδες συμβασιούχους του δημοσίου να αποκλείονται εξαρχής. Αυτοί δεν δουλεύουν στο δημόσιο; Έτσι αποκαλύπτεται ο πραγματικός αντεργατικός και αντιλαϊκός χαρακτήρας αυτού του μέτρου. Αυτοί, όμως, είναι όμηροι έτσι κι αλλιώς από τη σύμβαση εργασίας που έχουν υπογράψει και δεν χρειάζεται ο μπαμπούλας της αξιολόγησης.

Παραπέρα, μόνο το 40% του μπόνους μιας υπηρεσίας κατανέμεται ισομερώς στους υπαλλήλους και το υπόλοιπο 60% κατανέμεται -λέει- με απόφαση του διευθυντή, με τρόπο μη οριζόντιο αλλά σε συνάρτηση -όπως λέτε- με την προσφορά εκάστου υπαλλήλου στη λειτουργία και το έργο της υπηρεσίας. Μάλιστα. Δηλαδή το διευθυντικό δικαίωμα επεκτείνει τη δικαιοδοσία του ακόμα και στον μισθό του υπαλλήλου και έτσι θα γίνονται αυθαίρετες μισθολογικές διακρίσεις υπαλλήλων με παρόμοια καθήκοντα. Ολοκληρώνεται έτσι η υλοποίηση ενός στρατηγικού στόχου και ενός διακαούς πόθου του αστικού κράτους, που δεν είναι άλλος από την άμεση σύνδεση του μισθού των δημοσίων υπαλλήλων με την αντιδραστική αξιολόγησή τους, με βάση, βέβαια, πάντα την εκάστοτε κυβερνητική στοχοθεσία.

Αυτό καλά είναι να μην υποτιμηθεί από τους εργαζόμενους στο δημόσιο, καθώς κάτι τέτοιο πλήττει τον ίδιο τον σκληρό πυρήνα των εργασιακών και μισθολογικών τους σχέσεων και δικαιωμάτων και ανοίγει διάπλατα τον δρόμο ώστε στο δημόσιο το όποιο ενιαίο μισθολόγιο ή τα κλαδικά μισθολόγια να διαμορφώνονται πλέον και σε ατομική βάση, ένα είδος ατομικού μισθολογίου στην ουσία. Αυτό δεν είναι πλέον μια υπόθεση εργασίας. Είναι η πραγματικότητα και η πείρα που έρχεται απ’ όσους χώρους εφαρμόστηκε πιλοτικά όπου υπήρξαν αδικαιολόγητα αποκλεισμοί, όπως στο Υπουργείο Εργασίας ή μεγάλες διαφορές στα ποσά που έλαβαν εργαζόμενοι με παρόμοια καθήκοντα.

Συνεπώς, είναι απολύτως δικαιολογημένες οι ανησυχίες που εκφράζουν οι εργαζόμενοι στο δημόσιο ότι οι αρεστοί και οι ημέτεροι των κυβερνήσεων και της διοίκησης θα έχουν προνομιακή μεταχείριση έναντι των υπολοίπων.

Με δεδομένο, δε, ότι ο βασικός στόχος του αστικού κράτους είναι η προώθηση της επιχειρηματικής δράσης παντού και φυσικά από αλλά και μέσα στο δημόσιο, το ύψιστο κριτήριο της αντιδραστικής αξιολόγησης δεν μπορεί παρά να είναι η παραγωγικότητα και η αποδοτικότητα των εργαζομένων στο δημόσιο ως προς αυτόν τον στόχο όμως. Βοηθάνε σε αυτό -ξέρετε- και κάτι έννοιες και δεξιότητες που υπάρχουν στον αρχικό νόμο -δύσκολα μετρήσιμες-, όπως ηγετικότητα -άντε να τη μετρήσεις-, προσαρμοστικότητα, ευελιξία, ανθεκτικότητα του υπαλλήλου στις αλλαγές και τόσα άλλα. Είναι χαρακτηριστικό ότι σε σχετικές οδηγίες του Υπουργείου Εσωτερικών αναφέρεται το εξής: Ένας υπάλληλος -λέει- του Υπουργείου Εσωτερικών που κάνει καλά τη δουλειά του, μπορεί αναμφισβήτητα να θεωρηθεί ως ένας αξιόλογος και αποδοτικός εργαζόμενος, αλλά ως εκεί. Ωστόσο η έννοια του υπαλλήλου υψηλής απόδοσης είναι σαφέστατα ευρύτερη. Και ποιον θεωρεί λέτε υπάλληλο υψηλής απόδοσης η Κυβέρνηση; Ακούστε: Αυτόν που έχει προτείνει ή έχει εισαγάγει νέα τεχνολογικά εργαλεία ή λύσεις για την αποδοτικότερη λειτουργία της μονάδας ή της υπηρεσίας του και αυτόν που έχει λάβει πρωτοβουλίες για την εφαρμογή βέλτιστων πρακτικών στον τομέα του. Με λίγα λόγια για την Κυβέρνηση το να εκτελεί ένας υπάλληλος με ευσυνειδησία και επαγγελματισμό τα καθήκοντά του δεν αρκεί πλέον για να χαρακτηρίζεται ως υπάλληλος υψηλής απόδοσης. Για να κερδίσει αυτόν τον τίτλο θα πρέπει να είναι τουλάχιστον εφευρέτης με δίπλωμα ευρεσιτεχνίας.

Και όλα αυτά τι σημαίνουν; Μα ότι αν ένας φορέας ασκεί αναποτελεσματικές πολιτικές, δεν θα φταίει ούτε η Κυβέρνηση, ούτε οι διοικήσεις, αλλά οι ίδιοι οι υπάλληλοι που δεν έλαβαν πρωτοβουλίες. Και ασφαλώς καλός υπάλληλος για την Κυβέρνηση είναι εκείνος που αφουγκράζεται τις ανάγκες των επιχειρηματικών συμφερόντων. Το λένε οι ίδιες οι οδηγίες του Υπουργείου Εσωτερικών που λέει ότι είναι αυτός που συμμετέχει στη διοργάνωση κοινών επιχειρηματικών αποστολών και στη διοργάνωση εργαστηρίων ανάπτυξης επιχειρηματικών ιδεών. Το καταλάβαμε.

Τελικά, όμως, όλα αυτά τα μπόνους δεν προορίζονται να αναπληρώσουν τις τεράστιες μισθολογικές απώλειες που είχαν οι εργαζόμενοι στο δημόσιο όλα τα προηγούμενα χρόνια, καθώς δεν συνιστούν κάποια μόνιμη παροχή προς τους εργαζόμενους, αφού η Κυβέρνηση μπορεί να αυξομειώνει κάθε χρόνο τον πήχη των στόχων ή ακόμη και να κόβει τελείως αυτά τα μπόνους ανάλογα με τα δημοσιονομικά περιθώρια. Έχετε βάλει οροφές και στις δαπάνες μαζί με την Ευρωπαϊκή Ένωση βέβαια.

τέτοιου είδους εξατομικευμένα συστήματα αμοιβών όμως, εκτός από εργαλεία εφαρμογής της αντιλαϊκής πολιτικής, μετατρέπονται και σε κάτι θερμοκήπια νοσηρού εργασιακού περιβάλλοντος όπου κυριαρχούν ο ανταγωνισμός, ο ατομικισμός και η εντατικοποίηση της δουλειάς. Θέλετε υπαλλήλους που να υιοθετούν πρόθυμα και οι ίδιοι τις κυβερνητικές πολιτικές, να ταυτίζονται με τους στόχους και τη στρατηγική του κεφαλαίου. Αυτούς θέλετε. Αυτά θέλετε όλες οι αστικές κυβερνήσεις και τότε που με τα μνημόνια σας τσακίζατε τους μισθούς, αλλά και τώρα, έξω από τα μνημόνια, που τους κρατάτε χαμηλούς τους μισθούς και με τον πληθωρισμό να τους ροκανίζει. Αντί να δώσετε πραγματικές αυξήσεις στους μισθούς, έρχεστε σήμερα και τάζετε διάφορα μπόνους ως ένα φτηνό υποκατάστατο των αναγκαίων μισθολογικών αυξήσεων, αλλά και ως ένα εργαλείο διαχωρισμού των εργαζομένων και κατακερματισμού της συλλογικής τους συνείδησης.

Καταψηφίζουμε φυσικά επί της αρχής το νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα έχει ο ειδικός αγορητής από την Ελληνική Λύση, ο κ. Βασίλειος Γραμμένος.

Παρακαλώ, κύριε συνάδελφε.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, μετά την ακρόαση των φορέων στις συνεδριάσεις των επιτροπών θα ήθελα να επαναφέρω το ζήτημα του διαγωνισμού ΑΣΕΠ 2Γ/2022, άρθρο 18. Η κ. Μάλλιου, κυρία Υφυπουργέ, στην από την Επιτροπή Αγώνα μας είπε ότι έχουν περάσει σχεδόν δύο χρόνια από τον διαγωνισμό και οι επιτυχόντες δεν έχουν ενημερωθεί για το τι μέλλει γενέσθαι, ενώ παράλληλα δεν γίνεται κάποια σύζευξη των θέσεων που προκηρύσσονται με τα πτυχία και τις ειδικότητες των επιτυχόντων. Κυρία Υφυπουργέ, 14.830 υποψήφιοι επιστήμονες κάθε ηλικίας αφιέρωσαν χρόνο, θυσίασαν προσωπική και επαγγελματική ζωή, δαπάνησαν αρκετά χρήματα για να μπορέσουν να πετύχουν σε αυτόν τον διαγωνισμό. Δυστυχώς, από τότε όμως που ολοκληρώθηκαν οι εξετάσεις μέχρι και σήμερα όλοι αυτοί οι άνθρωποι παραμένουν εγκλωβισμένοι σε μία δεξαμενή ομηρίας, όπως εμείς την χαρακτηρίζουμε, χωρίς να γνωρίζουν ούτε ποτέ και κυρίως ούτε αν κάποια στιγμή θα διοριστούν.

Κυρία Υφυπουργέ πρέπει να κάνετε κάτι γι’ αυτό και πολύ σύντομα. Πρέπει να βάλετε τέλος στην ομηρία και στην ταλαιπωρία χιλιάδων συμπολιτών μας.

Σχετικά με το σύστημα ανταμοιβής και συγκεκριμένα με τα Κεφάλαια Α και Β του Μέρους Β προτείνεται ένα σύστημα κινήτρων και ανταμοιβών των δημοσίων υπαλλήλων με στόχο την ενίσχυση της παραγωγικότητας, της αποδοτικότητας και της αποτελεσματικότητάς τους. Σαν σκοπός ακούγεται σωστός, αλλά επιτρέψτε μας να εκφράσουμε μια διαφωνία μας. Και γιατί το λέμε αυτό; Διότι πολύ απλά οι δικαιούχοι υπάλληλοι θα επιλέγονται από τους προϊσταμένους της ανώτερης βαθμίδας, δηλαδή τον γενικό διευθυντή, αλλιώς τον διευθυντή. Οι στόχοι και η παραγωγικότητα των υπαλλήλων λοιπόν, θα κρίνονται από προϊσταμένους που κατά τεκμήριο ουδέποτε αξιολογήθηκαν οι ίδιοι, καθώς η πλειονότητα των θέσεων ευθύνης έχουν τα τελευταία χρόνια ανατεθεί με υπουργικές αποφάσεις και όχι με τη νόμιμη διαδικασία των κρίσεων.

Θεωρούμε συνεπώς, ότι το προτεινόμενο νομοθετικό πλαίσιο αφήνει περιθώρια αναξιοκρατίας και σίγουρα αδικίας.

Πάμε τώρα σε μια πολύ σοβαρή καταγγελία που έκανε στην επιτροπή μας ο πρόεδρος των Ελεγκτών Εναέριας Κυκλοφορίας, που αφορά στα περιφερειακά αεροδρόμια της χώρας, όπου εκεί δεν υπάρχουν οι απαραίτητοι ελεγκτές. Άνθρωποι που με αφοσίωση, επαγγελματισμό και αυταπάρνηση σίγουρα, οι ελεγκτές εναέριας κυκλοφορίας στηρίζουν την ασφάλεια των πτήσεων κάθε αποστολής. Οι ελεγκτές αυτοί κάνουν λόγο για ένα δυσχερές πλαίσιο, μέσα στο οποίο καλούνται να επιτελέσουν το έργο τους, ένα έργο το οποίο, πιστέψτε με, είναι πάρα πολύ δύσκολο γι’ αυτούς, αφού εξαιτίας του απαρχαιωμένου εξοπλισμού των συστημάτων επικοινωνίας των πύργων ελέγχου και ραντάρ για τα οποία δεν υφίστανται διαθέσιμα ανταλλακτικά, την ύπαρξη περιστατικών ακόμα και ολικής απώλειας απεικόνισης και τη συνεχιζόμενη υποστελέχωση. Κάτω από αυτές τις αντίξοες συνθήκες, που μπορούν να προκαλέσουν σίγουρα ένα δυστύχημα, αυτοί οι άνθρωποι καλούνται να επιτελέσουν το έργο τους. Τραγικές εικόνες επικίνδυνες και απορούμε ειλικρινά γιατί συμβαίνουν αυτά στη χώρα μας. Απορούμε γιατί συμβαίνουν στην Ελλάδα πράγματα, τα οποία δεν συμβαίνουν ούτε σε τριτοκοσμικές χώρες, κυρία Υφυπουργέ. Μιλάμε για μια εγκληματική αμέλεια. Γι’ αυτό λοιπόν εμείς και από την Ολομέλεια θα προειδοποιήσουμε ξανά την Κυβέρνηση. Πρέπει να πάρετε άμεσα μέτρα για να μην έχουμε νέα Τέμπη και αυτή τη φορά στον αέρα. Εάν γίνει οποιοδήποτε δυστύχημα, υπεύθυνη, κυρία Υφυπουργέ είναι μόνο η Κυβέρνηση και οι Υπουργοί της.

Προτείνουμε λοιπόν το εξής, την άμεση πρόσληψη ελεγκτών εναέριας κυκλοφορίας για την πλήρη στελέχωση όλων των μονάδων. Δεύτερον, μόνιμη παρουσία γιατρού σε όλα τα αεροδρόμια και τις επιχειρησιακές μονάδες. Τρίτον, εξοπλισμός όλων των μονάδων με φαρμακεία και απινιδωτές. Γνωρίζετε, κυρία Υφυπουργέ, ότι δεν υπάρχουν φαρμακεία σε πολλές μονάδες αλλά ούτε απινιδωτές, οι οποίοι είναι απαραίτητοι. Τέταρτον, εφαρμογή στην πράξη συστήματος για τη διαχείριση και την πρόληψη της κόπωσης των ελεγκτών, καθώς και συστήματος διαχείρισης στρες λόγω κρίσιμων συμβάντων, σύμφωνα με τους διεθνείς κανονισμούς. Και πέμπτον, στελέχωση όλων των βαρδιών σε όλες τις μονάδες εναέριας κυκλοφορίας, τουλάχιστον με δύο άτομα. Αυτές, κυρία Υφυπουργέ, είναι οι προτάσεις μας. Μπορείτε να τις υλοποιήσετε, να τις εφαρμόσετε ώστε να δοθεί λύση σε ένα τόσο σημαντικό πρόβλημα.

Πάμε τώρα στο άρθρο 61 με τίτλο: «Πρόσληψη ειδικών φρουρών». Σύμφωνα λοιπόν, με τη διάταξη η πρόσληψη ειδικών φρουρών στο σώμα της ΕΛΑΣ μπορεί να γίνεται από πίνακα επιλαχόντων προηγούμενου διαγωνισμού, χωρίς νέα προκήρυξη, εφόσον υπάρχει έγκριση των προσλήψεων και εντός 24 μηνών από τη δημοσίευση των τελικών πινάκων. Θεωρούμε ότι αυτή η διάταξη πράγματι διευκολύνει την πρόσληψη, κυρία Υφυπουργέ, δεδομένου ότι επιτρέπει την πλήρωση κενών από επιλαχόντες προηγούμενου διαγωνισμού. Όμως δεν αρκεί μόνο αυτό.

Δράττομαι της ευκαιρίας, κυρία Υφυπουργέ, να σας υπενθυμίσω και να σας επισημάνω για ακόμη μια φορά τα εκατοντάδες προβλήματα που αντιμετωπίζουν τα σώματα ασφαλείας. Έχουμε ξαναπεί από αυτό το Βήμα ότι υπάρχουν και καλούνται αστυνομικοί να βάλουν το χέρι βαθιά στην τσέπη τους και να πληρώσουν οι ίδιοι για να έχουν τον απαραίτητο υλικοτεχνικό εξοπλισμό, ούτως ώστε να επιχειρούν. Οι ίδιοι λοιπόν από την τσέπη τους πληρώνουν πολλές φορές τις σφαίρες. Τις αγοράζουν οι ίδιοι για να μπορούν να εκπαιδεύονται και να είναι ετοιμοπόλεμοι. Οι ίδιοι αναγκάζονται να οδηγούν οχήματα, τα οποία είναι ακατάλληλα για την οδήγηση, δεν φέρουν σωστά και καινούργια ελαστικά, πολλά από αυτά δεν έχουν αλλάξει ακόμα και τα τακάκια για να μπορούν να πατούν πατάνε σωστά τα φρένα και να σταματάει το αυτοκίνητο. Πολλά από αυτά δεν κάνουν σέρβις. Αντιλαμβάνεστε να επιχειρούν τα περιπολικά ή τα συμβατικά αυτοκίνητα της ασφάλειας και να κυνηγούν έναν κοινό εγκληματία του Ποινικού Δικαίου, έναν άνθρωπο που έχει παρανομήσει, αλλά τελικά το αμάξι να τους αφήνει στη μέση και να μην μπορούν να κυνηγήσουν τον κακοποιό. Όλα αυτά τα προβλήματα τα έχουμε αναφέρει πάρα πολλές φορές από αυτό το Βήμα. Πρέπει λοιπόν να σταματήσετε εσείς και οποιαδήποτε κυβέρνηση να παραγκωνίζει τον Έλληνα αστυνομικό που διακινδυνεύει καθημερινά τη ζωή του για να είμαστε όλοι εμείς εδώ ασφαλείς.

Έχετε χρέος να τους εξοπλίσετε άμεσα με όλα τα απαραίτητα αλλά και σύγχρονα μέσα, ώστε να επιτελέσουν το λειτούργημά τους και να συνεχίσουν να διασφαλίζουν την εύρυθμη λειτουργία της δημόσιας τάξης.

Επιπλέον κυρία Υφυπουργέ, υπάρχει και ένα σοβαρό πρόβλημα με τον ελληνικό στρατό. Γίνονται μαζικές αποχωρήσεις από τη Σχολή Μονίμων Υπαξιωματικών, ακόμα και από την Ευελπίδων. Πενήντα μία παραιτήσεις έφερε στο φως της δημοσιότητας συγκεκριμένο μέσο, οι τριάντα οκτώ ήταν Έλληνες και οι δεκατρείς ήταν Κύπριοι. Το τι αναφέρουν οι ίδιοι, αφήστε το, μην το συζητήσουμε. Μιλάνε για μπούλινγκ, για καψώνια, για άθλιες συνθήκες. Δεν χρειάζεται να τα πούμε αυτά από το Βήμα της Βουλής. Τα ξέρετε, τα γνωρίζετε και πρέπει να κάνετε κάτι και γι’ αυτούς, γιατί σύντομα δεν θα έχουμε υπαξιωματικούς και αξιωματικούς αφού οι περισσότεροι παραιτούνται για να πάνε να εργαστούν στον ιδιωτικό τομέα.

Πρέπει να τους δώσετε αυξήσεις για να έχουν κίνητρο να παραμείνουν και να καταργήσετε τουλάχιστον τις ανισότητες που εσείς οι ίδιοι δημιουργείτε μέσα στα Σώματα Ασφαλείας.

Και το λέω αυτό γιατί δεν μπορεί ένας ιπτάμενος μηχανικός να παίρνει 1.500 ευρώ και πάνω επίδομα στο εξάμηνο και την ίδια στιγμή ο πιλότος, ο οποίος πετά μαζί με τον μηχανικό μέσα σε μαχητικό ελικόπτερο, να παίρνει 4.000 ευρώ και πάνω. Αυτές είναι ανισότητες που εσείς δημιουργείτε. Κι αυτά τα πράγματα αναγκάζουν τους ένστολους να βγαίνουν εκτός, να παραιτούνται και να πηγαίνουν να βρουν, αν θέλετε, καλύτερη εργασία στον ιδιωτικό τομέα.

Οι μηχανικοί ιπτάμενοι ζήτησαν να αλλάξει αυτό. Προσέφυγαν στα δικαστήρια, αλλά άκουσον-άκουσον απορρίφθηκε το αίτημά τους. Διεκδικούν λοιπόν τα ίδια χρήματα που δικαιούται και ένας πιλότος μαχητικού αεροσκάφους.

Επίσης, από το 2011 και μετά κάνατε το άλλο. Καταργήσατε το να υπάγονται στον ασφαλιστικό τομέα δημοσίου ειδικές κατηγορίες του στρατού, όπως των ΟΥΚ, των αλεξιπτωτιστών, των ιπτάμενων μηχανικών και τους μεταφέρατε στον ΕΦΚΑ. Παλιά είχαν δικαίωμα όλοι αυτοί οι άνθρωποι να θεμελιώσουν δικαίωμα σύνταξης στα είκοσι πέντε χρόνια.

Σήμερα ξέρετε πόσο είναι, κυρία Υπουργέ; Είναι τριάντα τρία χρόνια. Και μιλάμε για ανθρώπους που βρίσκονται στον Ελληνικό Στρατό, που μάχονται και βρίσκονται κάτω από ιδιαίτερες και επικίνδυνες συνθήκες να επιχειρούν και να κάνουν ασκήσεις.

Πάρτε λοιπόν μέτρα τώρα πριν να είναι πολύ αργά και πριν δυστυχώς ο Ελληνικός Στρατός μείνει χωρίς τον απαραίτητο ανθρώπινο παράγοντα.

Κλείνοντας, θα πρέπει να επισημάνουμε και τα θετικά στοιχεία του νομοσχεδίου όσον αφορά τις διατάξεις για την εντοπιότητα και αυτές που αφορούν τη μοριοδότηση των συνανθρώπων μας με ειδικές ανάγκες.

Αυτά τα άρθρα θεωρούμε ότι κινούνται προς τη σωστή κατεύθυνση γι’ αυτό και θα τα στηρίξουμε, κύριε Υφυπουργέ. Είμαστε πρόθυμοι να τα στηρίξουμε. Στην Ελληνική Λύση άλλωστε δεν κάνουμε στείρα αντιπολίτευση, επιλέγουμε μια εποικοδομητική κριτική και πάντοτε, κύριοι της Κυβέρνησης, μιλάμε με στοιχεία και προτάσεις. Προτάσεις κάνουμε. Το θέμα είναι να τις υιοθετείτε και να τις κάνετε πράξη. Επί της αρχής λοιπόν θα καταψηφίσουμε το νομοσχέδιο.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια και στον χρόνο.

Τον λόγο έχει τώρα από την Νέα Αριστερά ο κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με δεδομένο ότι είναι το δεύτερο νομοσχέδιο, αν δεν κάνω λάθος, του Υπουργείου Εσωτερικών στη νέα κοινοβουλευτική περίοδο το οποίο αφορά σε μεγάλο βαθμό τα ζητήματα λειτουργίας του δημόσιου τομέα, νομίζω ότι αξίζει τον κόπο να κάνουμε μια γενικότερη συζήτηση και έναν απολογισμό του λεγόμενου επιτελικού κράτους και της λειτουργίας του όλα αυτά τα χρόνια, καθώς στη συνέχεια θα έχουμε τη δυνατότητα να αναλύσουμε και τη συγκεκριμένη, αν θέλετε, παρέμβαση που κάνει το νομοσχέδιο σε ό,τι αφορά την επιτάχυνση της διαδικασίας των προσλήψεων.

Αναρωτιέμαι -και νομίζω ότι η πολιτική ηγεσία του Υπουργείου Εσωτερικών θα πρέπει να μπει σε αυτή τη συζήτηση και να ανταποκριθεί στο αίτημα της αντιπολίτευσης να ανοίξει μια γενική συζήτηση για τον δημόσιο τομέα και τη λειτουργία του- αναρωτιέμαι λοιπόν τι έχει συμβεί όλα αυτά τα πέντε χρόνια;

Έχει βελτιωθεί γενικώς η διοικητική λειτουργία και οι παρεχόμενες υπηρεσίες του στενού δημόσιου τομέα; Έχουν καλυφθεί τα χιλιάδες οργανικά κενά; Έχει βελτιωθεί η μισθολογική κατάσταση των δημοσίων υπαλλήλων; Έχει προχωρήσει επαρκώς η ψηφιακή μετάβαση ή μήπως απλώς έχουμε αντικαταστήσει τη γραφειοκρατία με μια ψηφιακή γραφειοκρατία; Μήπως έχουμε αντικαταστήσει την έγχαρτη γραφειοκρατία με μια ψηφιακή γραφειοκρατία; Έχει βελτιωθεί η εικόνα στα σχολεία της χώρας; Έχει βελτιωθεί η εικόνα στα νοσοκομεία της χώρας; Τολμώ να πω ότι ειδικά για τα σχολεία και τα νοσοκομεία η κατάσταση είναι πραγματικά τραγική. Είναι πολύ χειρότερη από την εικόνα η οποία επικρατούσε ακόμα και πριν από τον COVID.

Χθες ήμουν στο Αγρίνιο και σε συζήτηση με πολίτες αυτό που μου είπαν είναι ότι πλέον αποφεύγουν να περάσουν ακόμα και έξω από το νοσοκομείο του Αγρινίου λόγω της ταλαιπωρίας, λόγω των καθυστερήσεων, λόγω της έλλειψης ιατρικού και νοσηλευτικού προσωπικού που υπάρχει, σε ένα κατά τ’ άλλα εξαιρετικό κτίριο, στο οποίο όμως, εάν μπει κανείς μέσα, είναι τελείως άδειο.

Αυτή η εικόνα είναι τρισχειρότερη στα νοσοκομεία της Αθήνας ή της Θεσσαλονίκης. Περάστε από τον «Ευαγγελισμό» σε μια εφημερία να δείτε εάν μπορείτε να εξυπηρετηθείτε. Η κατάσταση είναι πραγματικά τραγική.

Έχουν προχωρήσει έργα υποδομής; Σκέπτομαι εδώ τα αντιπλημμυρικά έργα. Η κατάσταση είναι επίσης εξαιρετικά προβληματική. Έχει βελτιωθεί η ικανότητα του δημοσίου να σχεδιάζει στρατηγικά και να υλοποιεί;

Ποια είναι η αποτίμηση από την αξιοποίηση των πόρων του Ταμείου Ανάκαμψης; Διότι εδώ τα στοιχεία είναι αμείλικτα κι αυτό το οποίο λένε είναι ότι με κυβερνητική επιλογή το Ταμείο Ανάκαμψης αξιοποιείται για να χρηματοδοτηθούν επιχειρήσεις μεγάλες και πολύ μεγάλες με επιχείρημα ότι δήθεν αυτές μπορούν να απορροφήσουν γρηγορότερα τους πόρους, άρα, να έχουν και μεγαλύτερο αναπτυξιακό αποτύπωμα. Και η χώρα χάνει μια πραγματική ευκαιρία αυτή τη στιγμή να στηρίξει και να δημιουργήσει ωφέλειες για τις εννιακόσιες χιλιάδες μικρές και πολύ μικρές επιχειρήσεις οι οποίες όχι απλώς δεν μπορούν να μπουν στις χρηματοδοτήσεις του Ταμείου Ανάκαμψης, αλλά δεν μπορούν να περάσουν ούτε καν έξω από την τράπεζα.

Επομένως, εσείς ποιους επιλέγετε να χρηματοδοτήσετε; Αυτούς που έχουν ήδη τη δυνατότητα τραπεζικού δανεισμού. Πρόκειται για έναν σχεδιασμό ο οποίος εξυπηρετεί πάρα πολύ συγκεκριμένα συμφέροντα.

Έχει ενισχυθεί το σύστημα πολιτικής προστασίας; Έχει μειωθεί ο μέσος όρος ηλικίας στον δημόσιο τομέα, ώστε να βελτιωθεί και η θέση της χώρας που αυτή τη στιγμή έχει τον χειρότερο μέσο όρο ηλικίας σε ολόκληρη την Ευρωπαϊκή Ένωση; Η απάντηση σε όλα αυτά είναι αρνητική.

Και παλιά, πριν από μια δεκαετία ή πριν από μια οκταετία ή πριν από μια δωδεκαετία μπορεί να υπήρξε το επιχείρημα του attrition rule, δηλαδή ότι φεύγουν πέντε δημόσιοι υπάλληλοι και έρχεται ένας. Στη συνέχεια αυτό έγινε ένας προς έναν. Ο κ. Μητσοτάκης το αμφισβήτησε, εάν θυμάμαι καλά, την προεκλογική περίοδο του 2019 και μας είχε πει ότι θα επιστρέψει το attrition rule στο ένα προς πέντε για να μειωθεί και άλλο το δημόσιο, διότι δεν το χρειαζόμαστε. Αυτές τις εμμονές ούτως ή άλλως ο κ. Μητσοτάκης τις είχε επιδείξει όταν απέλυε δεκαπέντε χιλιάδες δημοσίους υπαλλήλους το 2013, όταν υπήρξε Υπουργός Διοικητικής Μεταρρύθμισης και, μάλιστα, υπερηφανευόταν γι’ αυτό στις τότε συνεντεύξεις του.

Εν πάση περιπτώσει, το θέμα είναι ότι παλιότερα θα μπορούσε κανείς να πει ότι υπήρχε το ζήτημα της δημοσιονομικής προσαρμογής ότι η χώρα ήταν χρεοκοπημένη και έπρεπε, κατά τη γνώμη της τρόικας, να μειωθεί ο δημόσιος τομέας.

Εμείς δεν αποδεχθήκαμε ποτέ την αλήθεια αυτού του επιχειρήματος. Παρ’ όλα αυτά, υπήρχαν πολιτικές επιβολής που έδειχναν σε μια συγκεκριμένη κατεύθυνση. Βέβαια, αυτή την επιβολή ο κ. Μητσοτάκης την αγκάλιασε ως Υπουργός Διοικητικής Μεταρρύθμισης, όπως σας είπα και προηγουμένως.

Σήμερα όμως τα πράγματα είναι διαφορετικά. Η Κυβέρνηση μάς μιλά για πορεία ανάπτυξης της ελληνικής οικονομίας. Η Κυβέρνηση μάς μιλά για αύξηση των δημοσίων δαπανών στον προϋπολογισμό του 2025. Η Κυβέρνηση μάς λέει ότι έχουμε περάσει σε μια νέα εποχή. Επομένως φαντάζομαι ότι υπάρχουν και πολύ μεγαλύτερες δυνατότητες έτσι ώστε να βελτιωθεί λειτουργία του δημοσίου. Γιατί, λοιπόν, δεν βελτιώνεται;

Ισχυρίζομαι, κυρίες και κύριοι συνάδελφοι, πως το γεγονός ότι δεν βελτιώνεται η λειτουργία του δημοσίου, δεν καλύπτονται τα οργανικά κενά, δεν υπάρχουν επενδύσεις στο ανθρώπινο δυναμικό, δεν ενισχύεται το κοινωνικό κράτος, δεν είναι αποτέλεσμα ανικανότητας, ολιγωρίας, αδράνειας, τεχνοκρατικής ανεπάρκειας. Είναι αποτέλεσμα στρατηγικής πολιτικής επιλογής της Νέας Δημοκρατίας.

Το στρατηγικό σχέδιο είναι το εξής. Απόσυρση του κράτους από τις υποχρεώσεις του. Απόσυρση του κράτους από τις κοινωνικές υπηρεσίες, έτσι ώστε να ανοίξουν πεδία κερδοφορίας για τις πολύ μεγάλες επιχειρήσεις. Δείτε για παράδειγμα, τι γίνεται με τις ιδιωτικές κλινικές. Από την περίοδο του COVID και μετά έχουν αυξήσει την κερδοφορία τους κατά δέκα φορές. Τα κέρδη, τα οποία κάθε φορά ανακοινώνουν οι ιδιωτικοί νοσοκομειακοί όμιλοι είναι πραγματικά ιλιγγιώδη. Και πώς θα ήταν διαφορετικά όταν οι Έλληνες πολίτες πληρώνουν τα περισσότερα χρήματα στην Ευρωπαϊκή Ένωση για ιδιωτικές δαπάνες υγείας.

Το αντίστοιχο, θα μπορούσε κανείς να αναφέρει και για την ιδιωτική εκπαίδευση, αλλά δεν είναι μόνο οι κοινωνικές υπηρεσίες. Προσέξτε. Η ιδεολογική εμμονή της Κυβέρνησης απέναντι στο δημόσιο εκφράζεται πλέον και στον στενό πυρήνα των δημόσιων υπηρεσιών.

Θυμάστε, που ο κ. Μητσοτάκης και ο κ. Χατζηδάκης και άλλοι διαφήμιζαν τη λογική του outsourcing στον στενό πυρήνα του δημοσίου; Τι σημαίνει outsourcing στον στενό πυρήνα του δημοσίου; Ότι ακόμα και το Γενικό Λογιστήριο του Κράτους ή ακόμα και ο ΕΦΚΑ, δηλαδή οι υπηρεσίες που υπολογίζουν τα δημοσιονομικά ή οι υπηρεσίες που υπολογίζουν και απονέμουν τις συντάξεις δεν θα πρέπει να λειτουργούν πλέον με μόνιμους δημοσίους υπαλλήλους. Θα πρέπει να κάνουν στρατηγικές συμβάσεις παραχώρησης αυτού του έργου σε ιδιωτικές εταιρείες. Αυτή είναι η λογική που κατευθύνει την πολιτική της Νέας Δημοκρατίας και σε ό,τι αφορά το στενό πυρήνα του δημοσίου τομέα. Έτσι ανθούν εταιρείες που ξεφυτρώνουν σαν τα μανιτάρια -την περίοδο του COVID έγινε πραγματικά χαμός- που συνήθως με απευθείας αναθέσεις αναλαμβάνουν αυτού του τύπου τη λειτουργία των υπηρεσιών που ανήκουν ακόμη και στον στενό πυρήνα του δημόσιου τομέα.

Πάλι προχθές έσκασε νέο σκάνδαλο με τον κ. Σταϊκούρα, πρώην Υπουργό Οικονομικών, νυν Υπουργό Μεταφορών, ο οποίος προχωρούσε, τουλάχιστον με βάση τα δημοσιεύματα, να δούμε και τις απαντήσεις του κ. Σταϊκούρα, σε απευθείας αναθέσεις σε μια ειδική εταιρεία, στην οποία τυγχάνει να εργάζεται γυναίκα του.

Αυτό είναι ένα παράδειγμα μιας γενικευμένης αντίληψης για τον τρόπο με τον οποίο λειτουργεί το ελληνικό δημόσιο πλέον. Ο λόγος είναι πάρα πολύ απλός. Μείωση των υπηρεσιών του δημοσίου και ταυτόχρονα οικοδόμηση τεράστιων πελατειακών δικτύων μέσω της ρύθμισης και του ασφυκτικού ελέγχου της ροής του χρήματος. Και είναι έτσι όλοι ευχαριστημένοι και οι χρηματαγορές, οι οποίες βλέπουν τη μείωση των δημοσιονομικών δαπανών, αλλά και ο πολιτικός κύκλος και τα πολιτικά και κοινωνικά συμφέροντα που στηρίζουν τη Νέα Δημοκρατία.

Και για να συντελεστεί η απόσυρση του δημοσίου απαιτείται η πλήρης απαξίωση του προηγουμένως. Επομένως γι’ αυτό λέω ότι η εικόνα που παρατηρείται στις δημόσιες υπηρεσίες, η εικόνα που παρατηρείται στους μεγάλους άξονες του κοινωνικού κράτους δεν είναι αποτέλεσμα ανεπάρκειας, είναι αποτέλεσμα επιλογής.

Και πώς γίνεται αυτή η απαξίωση; Πρώτον, εργασιακές σχέσεις. Έχετε υπ’ όψιν σας ότι στα ελληνικά νοσοκομεία το 50% τουλάχιστον των εργαζομένων είναι εκεί με επισφαλείς σχέσεις εργασίας; Ξέρετε τι σημαίνει επισφαλείς θέσεις εργασίας; Προγράμματα του ΟΑΕΔ κοινωφελή και ατομικές συμβάσεις, άνθρωποι οι οποίοι δεν ξέρουν αν την επόμενη μέρα θα συνεχίσουν να είναι εργαζόμενοι ή θα διωχθούν. Επομένως η απαξίωση συντελείται μέσω ακριβώς της άρνησης πρόσληψης μόνιμου προσωπικού και είχατε μια δυνατότητα στην πανδημία, όταν υπήρχε ο δημοσιονομικός χώρος, όταν υπήρχαν οι άρσεις των περιορισμών από τη μεριά της Ευρωπαϊκής Επιτροπής να κάνετε αυτές τις μόνιμες προσλήψεις.

Δεύτερον, η καθήλωση των μισθών. Λέτε ότι δεν εμφανίζονται οι άνθρωποι -θα τα πούμε και σε λίγο- να αναλάβουν υπηρεσία ή να πηγαίνουν και δεν αποδέχονται. Με συγχωρείτε. Σας ρώτησα το ίδιο πράγμα στην επιτροπή. Πώς θα εμφανιστεί κάποιος να αναλάβει υπηρεσία σε μία περιοχή, η οποία είναι μακριά από την έδρα του, από τη μόνιμη κατοικία του και θα μπορέσει με 850 ευρώ μισθό να αντεπεξέλθει στις τεράστιες οικονομικές ανάγκες, που δημιουργεί ακριβώς η απομάκρυνση από τον χώρο της μόνιμης κατοικίας; Για σκεφτείτε αυτός ο άνθρωπος να έχει και παιδιά. Θα πρέπει με 850 ευρώ να πληρώνει δύο ενοίκια, να μεγαλώνει τα παιδιά του ή τα παιδιά της. Εξηγήστε μου πώς ακριβώς θα γίνει αυτό το πράγμα. Γι’ αυτό φτάσαμε στο σημείο να βλέπουμε αναπληρωτές δασκάλους και καθηγητές να κοιμούνται στα αυτοκίνητά τους, να ξενυχτάνε στα αυτοκίνητά τους, επειδή δεν έχουν να πληρώσουν το ενοίκιο. Με 750 ευρώ, που παίρνει ο πρωτοδιόριστος δάσκαλος ή καθηγητής να πάει να διδάξει στη Σαντορίνη με 500 ευρώ ενοίκιο για δεκαπέντε τετραγωνικά τον μήνα, πώς θα γίνει αυτό;

Να, πώς συντελείται η απαξίωση. Να, πώς αδειάζει η περιφέρεια. Μείωση της χρηματοδότησης, πράγμα το οποίο προκύπτει από τον προϋπολογισμό του 2025. Ακούστε τώρα. Ο προϋπολογισμός 2025 λέει αύξηση των δαπανών 3,5 δισεκατομμύρια ευρώ.

Ακούστε πώς κατανέμεται αυτή η αύξηση δαπανών: 450 εκατομμύρια για την αύξηση των συντάξεων, που προκύπτει, τέλος πάντων, η αύξηση από τον νόμο του 2017, 1 δισεκατομμύριο αύξηση των λειτουργικών δαπανών λόγω του πληθωρισμού, 900 εκατομμύρια αύξηση λόγω των αμυντικών δαπανών, λόγω των συμβολαίων που έκλεινε ο κ. Μητσοτάκης την προηγούμενη πενταετία για να ενισχύσει την «άμυνα» της χώρας -στην πραγματικότητα έκανε deals με τους μεγάλους εμπόρους όπλων- και 700 εκατομμύρια είναι το σύνολο της αύξησης του κρατικού προϋπολογισμού για να αντιμετωπιστούν προβλήματα κοινωνικού κράτους, αυξήσεις μισθών, στεγαστική κρίση, προγράμματα, εν πάση περιπτώσει, για την αντιμετώπιση όλων αυτών των μεγάλων προβλημάτων. Με 700 εκατομμύρια ευρώ δεν παίρνεις ούτε ένα μέτρο, που να έχει πραγματικό αποτύπωμα στην κοινωνία.

Άρα το νομοσχέδιο δεν αντιμετωπίζει κανένα από τα μεγάλα προβλήματα του ελληνικού δημόσιου τομέα. Αντίθετα, εντοπίζει λάθος τις αιτίες. Θα ήθελα να κάνω κάποιες επισημάνσεις επί των άρθρων, αλλά θα τα πω και στη δευτερολογία μου.

Δείτε, όμως, πώς το κριτήριο της εντοπιότητας, το οποίο κατά τα άλλα είναι ένα θετικό μέτρο, επίσης καταλήγει να εξυπηρετεί τις εμμονές της Κυβέρνησης. Το έλεγα προηγουμένως. Για να μην αυξήσουν τους μισθούς, για να μη δημιουργήσουν δυνατότητες στους πολίτες να αντεπεξέλθουν στις αυξημένες υποχρεώσεις που ενέχει μια απομάκρυνση από την κύρια κατοικία και αντιμετωπίζοντας το πρόβλημα ότι οι άνθρωποι που διορίζονται μακριά από την κύρια κατοικία τους δεν πηγαίνουν στη δουλειά τους, γιατί πώς να πάνε, σου λένε τι θα κάνουμε; Θα αυξήσουμε το κριτήριο της εντοπιότητας. Επομένως θα καλύπτονται οι θέσεις από αυτούς που μένουν δίπλα. Το λύσαμε το πρόβλημα. Έτσι λειτουργεί το πράγμα.

Και αυτό μας φέρνει το δεύτερο μεγάλο θέμα, το μπόνους παραγωγικότητας. Ποια είναι η ιδεολογική θέση που υποστηρίζει αυτή την πρωτοβουλία; Ποια είναι η ιδεολογική θέση, την οποία επί μία δεκαετία την περίοδο του μνημονίου και της κρίσης, την ακούγαμε όχι μόνο από τους ανθρώπους της Κυβέρνησης εδώ, αλλά από το σύνολο των ευρωπαϊκών θεσμών;

Ποιος φταίει για τη χρεοκοπία της χώρας; Οι δημόσιοι υπάλληλοι! «Οι δημόσιοι υπάλληλοι είναι τεμπέληδες, οι δημόσιοι υπάλληλοι δεν δουλεύουν, οι δημόσιοι υπάλληλοι είναι πάρα πολλοί -ενώ ήταν περίπου στον μέσο όρο της Ευρωπαϊκής Ένωσης οι απασχολούμενοι στο δημόσιο στη χώρα μας-, οι δημόσιοι υπάλληλοι δεν δικαιούνται αυξήσεις -ενώ αντιθέτως σήκωσαν ένα πολύ μεγάλο μέρος της κρίσης μέσω των μειώσεων μισθών στο δημόσιο- και για να μπορέσουν να δουλέψουν οι δημόσιοι υπάλληλοί μας χρειάζονται ένα επιπλέον κίνητρο, να ανταγωνιστούν μεταξύ τους για το ποιος θα πάρει το μπόνους παραγωγικότητας». Όλος ο νεοφιλελευθερισμός σε πέντε σελίδες!

Και όπως σας είπα και στην επιτροπή οι γιατροί που ξενυχτάνε, οι εκπαιδευτικοί που κοιμούνται στα αυτοκίνητα, οι υπάλληλοι της πολιτικής προστασίας, οι υπάλληλοι στα αεροδρόμια, οι υπάλληλοι που εξυπηρετούν πολίτες, δεν το κάνουν για να πάρουν μπόνους παραγωγικότητας. Αυτό το οποίο θέλουν είναι να έχουν αξιοπρεπείς μισθούς και εξασφαλισμένες σχέσεις εργασίας για να μπορέσουν να προσφέρουν στο κοινωνικό σύνολο και στο κοινό καλό. Οι αγκυλώσεις, όμως, και οι εμμονές του νεοφιλελευθερισμού δεν σας επιτρέπουν να το δείτε. Απαιτείται, λοιπόν, μία άλλη πολιτική.

Εμείς, λοιπόν, λέμε πολύ καθαρά: Αποκατάσταση των εργασιακών σχέσεων στο δημόσιο, δέκατος τρίτος και δέκατος τέταρτος μισθός, αναστροφή της πολιτικής των ιδιωτικοποιήσεων, τέλος στις απευθείας αναθέσεις, κάλυψη των οργανικών κενών και ενίσχυση του κοινωνικού κράτους με συγκεκριμένο πρόγραμμα αυξήσεων χρηματοδότησης και για τους ανθρώπους που εργάζονται εκεί, αλλά και για τις υποδομές. Όλα αυτά είναι σε εντελώς διαφορετική κατεύθυνση απ’ όλα όσα προτείνει η Νέα Δημοκρατία.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Γεώργιος Ρούντας.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κυρία Υπουργέ, συζητούμε σήμερα ένα νομοσχέδιο της Κυβέρνησης με θέμα την επιτάχυνση των προσλήψεων μέσω ΑΣΕΠ, την καθιέρωση ενός συστήματος κινήτρων και ανταμοιβής δημοσίων υπαλλήλων, μία σειρά ρυθμίσεων για το σύστημα της αξιολόγησης των δημοσίων υπαλλήλων και κάποιες διατάξεις για τη βελτίωση της λειτουργίας της δημόσιας διοίκησης.

Εκ μέρους της Κυβέρνησης παρουσιάζονται: πρώτον, μία εξαιρετική προσπάθεια επίλυσης προβλημάτων της λειτουργίας του δημοσίου τομέα, κυρίως μέσα από την επιδίωξη της επιτάχυνσης των διαδικασιών προσλήψεων στη δημόσια διοίκηση και της στελέχωσης μέσω του ΑΣΕΠ και, δεύτερον, μέσα από την προσπάθεια βελτίωσης της λειτουργίας της με το σύστημα αξιολόγησης των δημοσίων υπαλλήλων και με την εισαγωγή ενός συστήματος κινήτρων και ανταμοιβών.

Όμως, σας το είπαμε και στις επιτροπές. Άλλο είναι το σημαντικό πρόβλημα το οποίο πρέπει να επιλύσουμε πρώτα και είναι αυτό της υποστελέχωσης του δημοσίου τομέα. Δεν έχει κανένα απολύτως νόημα να μιλάμε απλά και μόνο για επιτάχυνση διαδικασιών προσλήψεων, εάν πριν απ’ όλα δεν έχουμε σαφή εικόνα για το ποσοστό στελέχωσης ή υποστελέχωσης κάθε υπηρεσίας του δημοσίου, να γνωρίζουμε, δηλαδή, πόσες είναι οι προσλήψεις ποσοτικά και ποιοτικά και τι ανάγκες έχουμε κάθε φορά. Μόνον έτσι θα μπορούμε να μιλάμε για αποδοτικότητα και αποτελεσματικότητα του δημοσίου τομέα. Έτσι θα μπορούμε να μιλάμε για έναν δημόσιο τομέα ο οποίος είναι παραγωγικός και -το κυριότερο- σέβεται τον Έλληνα πολίτη.

Θα επαναλάβω άλλη μία φορά ότι ως Νίκη σας έχουμε καταθέσει σωρεία ερωτήσεων στον κοινοβουλευτικό έλεγχο και ομολογώ -να πω και ευχαριστώ- ότι στέρξατε να μας δώσετε απαντήσεις, περιμένουμε θεσμικά, όμως, την απάντηση για το Υπουργείο Εσωτερικών, γιατί για τα άλλα, όπως για το Υπουργείο Υγείας, Κοινωνικών Ασφαλίσεων, Παιδείας και Εξωτερικών δεν έχουμε λάβει απάντηση.

Είναι αξιοπερίεργο πάντως που προσπερνάτε το ζήτημα της στελέχωσης, γιατί αυτό είναι που πονάει. Αυτό είναι η ουσία όλου του προβλήματος στη λειτουργία της δημόσιας διοίκησης. Ολόκληρη η ελληνική κοινωνία ταλανίζεται χρόνια από αυτό το πρόβλημα και πόσω μάλλον στη σημερινή εποχή της βαθιάς οικονομικής ύφεσης και φτωχοποίησης. Υγεία, παιδεία, κοινωνικές υποδομές, δημόσια νοσοκομεία αδυνατούν να ανταποκριθούν στις σύγχρονες ανάγκες των Ελλήνων. Τόσα χρόνια οι συναφείς υπηρεσίες με τις ανωτέρω κατηγορίες είναι υποστελεχωμένες και υπολειτουργούν.

Και η απορία, λοιπόν, είναι εύλογη: Μέχρι σήμερα τι έχει γίνει; Τι έχει επιτευχθεί; Μήπως έχουμε εξορθολογισμό και βελτίωση στη λειτουργία του δημοσίου τομέα; Μήπως έχουν καλυφθεί οι οργανικές θέσεις και είναι παραγωγικές και αποτελεσματικές οι υπηρεσίες; Οι μισθολογικές απολαβές των υπαλλήλων είναι αυτές που πρέπει για να μπορούν οι Έλληνες πολίτες να αισθάνονται μια ασφάλεια, για να μπορούν να δημιουργήσουν οικογένειες και να μπορούν να ζήσουν σε καθεστώς ηρεμίας; Η απάντηση σε όλα τα ανωτέρω είναι αρνητική και αυτό είναι που θα πρέπει να μας προβληματίσει βαθιά όλους, γιατί έτσι δεν μπορεί να σταθεί η πατρίδα μας.

Θα ήθελα να σταθώ σε κάποια συγκεκριμένα άρθρα, επιλεκτικά, του παρόντος νομοσχεδίου και να τοποθετήσω φυσικά και για το σύστημα του συστήματος κινήτρων και ανταμοιβής των δημοσίων υπαλλήλων.

Το Διοικητικό Επιμελητήριο-Όμιλος Διοικητικών Επιστημόνων μας έστειλε μία επιστολή στο πλαίσιο των επιτροπών για την επεξεργασία της κατ’ άρθρον ανάλυσης και νομίζω πρέπει να σταθούμε σε κάποια σημεία. Έχει αξία να δούμε και την επιχειρηματολογία και το αποτέλεσμα και θα ήθελα να καταθέσω εκ νέου στα Πρακτικά την έκθεση αυτή.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνοπτικά αναφέρει το εξής: «Ένα σύστημα αμοιβών, όπως το παρόν που εισάγεται στο νομοσχέδιο, με βάση την απόδοση, για να μπορεί να λειτουργεί σωστά, θα πρέπει να έχει πολλά αναλυτικά στοιχεία και δεδομένα τα οποία, όμως, απουσιάζουν από το παρόν νομοσχέδιο».

Επιπλέον λέει -και είναι και κάτι το οποίο σας το ρωτήσαμε και στις επιτροπές-: «Το συνολικό ποσοστό των 40 εκατομμυρίων ανά έτος για όλα τα Υπουργεία, το οποίο θα διαμοιραστεί ως επιπλέον ανταμοιβή, δεν επαρκεί». Δεν επαρκεί και δεν σχολιάστηκε από την πλευρά σας αρκετά.

Επιπλέον σας επισημαίνει η έκθεση ότι τα συστήματα αμοιβών στη σύγχρονη εποχή εστιάζουν στην ομάδα και όχι στο άτομο. Όπως και να έχει, έστω και στο άτομο να εστιάζουν, για να γίνει σωστά η απόδοση της επιπλέον ανταμοιβής, πρέπει να είναι και ακριβής και δίκαιη η μέτρηση της απόδοσης. Πώς, όμως, εξασφαλίζεται η ακριβής και η δίκαιη μέτρηση της απόδοσης; Πρώτον, με την επαρκώς οργανωμένη και οριοθετημένη δημόσια διοίκηση. Δεύτερον, με την ύπαρξη στρατηγικής λειτουργίας της δημόσιας διοίκησης, η οποία, δηλαδή, να έχει επιτευχθεί, να υπάρχουν σκοποί, να υπάρχουν στόχοι, να υπάρχει προσπάθεια επίτευξης των στόχων και φυσικά να υπάρχει και ανάλογη αξιολόγηση αν έχουν επιτευχθεί οι στόχοι αυτοί. Και, τρίτον, να υπάρχει συγκεκριμένο και σαφές σύστημα προαγωγών στη δημόσια διοίκηση.

Η έκθεση λέει ότι αυτά τα τρία στοιχεία απουσιάζουν από την παρούσα λειτουργία της δημόσιας διοίκησης και αυτά πρέπει πρώτα να επιλύσουμε. Εκεί πρέπει να εστιάσουμε και όχι να πάμε ανάποδα.

Εμείς στις επιτροπές σας επισημάναμε ότι πρέπει η προσφορά του εκάστοτε εργαζόμενου να προσδιορίζεται και να καθορίζεται με συγκεκριμένα κριτήρια, δηλαδή να αναγράφονται συγκεκριμένα στον νόμο. Αν δεν το κάνετε αυτό, όπως λέει και η συγκεκριμένη έκθεση, να ξέρετε ότι στην ουσία προωθείται η αυθαιρεσία και τελικά αυτό που καλλιεργείται είναι η διχόνοια μεταξύ των υπαλλήλων στις δημόσιες υπηρεσίες. Το ίδιο λέει, επίσης, και η έκθεση, ότι εάν δεν υφίστανται οι απαραίτητες προϋποθέσεις για να εφαρμοστεί επιτυχώς ένα σύστημα πρόσθετης ανταμοιβής, το αποτέλεσμα είναι η αυθαίρετη εκτίμηση της παραπάνω προσπάθειας από προϊστάμενους, οι οποίοι ενδεχομένως να μην μπορούν να προσδιορίζουν σωστά. Άρα τι προωθείται; Η ευνοιοκρατία!

Θα ήθελα να κάνω και μια επιλεκτική αναφορά, όπως προείπα, σε συγκεκριμένα άρθρα.

Το άρθρο 6, στο οποίο προβλέπονται αυτόματες κληρώσεις μεταξύ των υποψηφίων σε περίπτωση ισοβαθμίας, εμάς μας βρίσκει αντίθετους γιατί δεν υπάρχει διαφάνεια στη δημιουργία του σχετικού αλγορίθμου. Πώς θα λειτουργήσει αυτός ο αλγόριθμος;

Στο άρθρο 10, επίσης, γίνεται αναφορά ότι μειώνεται από είκοσι σε δεκαπέντε μέρες η προθεσμία για την υποβολή των δικαιολογητικών διορισμού του υποψηφίου, μειώνεται από τριάντα σε είκοσι μέρες η προθεσμία διορισμού ή πρόσληψης και εισάγεται ένα απώτατο χρονικό όριο τριετίας για τη διαδικασία αναπληρώσεων. Αυτό είναι αποπροσανατολισμός. Σας το είπαμε και την αρχή. Δεν είναι η μείωση των προθεσμιών κατά δέκα μέρες εδώ ή κατά είκοσι μέρες σε κάποιο άλλο σημείο, που θα λύσει το πρόβλημα. Το πρόβλημα είναι η υποστελέχωση. Δηλαδή η υγεία και η παιδεία δεν είναι υποστελεχωμένες επειδή υπάρχει μεγαλύτερη προθεσμία υποβολής δικαιολογητικών.

Στο άρθρο 35 παράγραφος 1 αναφέρεται ότι τα προτεινόμενα προς ανταμοιβή έργα προσδιορίζονται από τον κατά περίπτωση αρμόδιο Υπουργό. Αφού, λοιπόν, θέλετε να δώσετε προτεραιότητα στα έργα τα οποία βελτιώνουν την καθημερινότητα των πολιτών, γιατί δεν κάνετε μία δημόσια διαβούλευση, όπως σας το προτείναμε και στις επιτροπές, για να εκφραστούν οι πολίτες, εκείνοι να ορίσουν ποια έργα είναι αυτά τα οποία πρέπει να λάβουν προτεραιότητα για να βελτιωθεί η ζωή τους.

Στο άρθρο 36 παράγραφος 5 θεωρούμε -σας το είπαμε ξανά- ότι η ρύθμιση είναι αλυσιτελής γιατί -λέει- αναφέρεται ρητά ότι η επιπλέον αυτή ετήσια ανταμοιβή, αυτό το μπόνους, θα υπόκειται και σε ασφαλιστικές εισφορές και σε κρατήσεις. Αντιλαμβάνεστε ότι τελικά δεν θα μείνει τίποτα -να το πω απλά- στην τσέπη του εργαζόμενου, θα είναι ένα δώρον άδωρον.

Στο άρθρο 35 παράγραφος 8 ορίζεται ότι η Εθνική Αρχή Διαφάνειας δύναται να προβαίνει δειγματοληπτικά, σε επίπεδο φορέα, σε έναν έλεγχο τήρησης των προβλεπομένων που ορίζονται στο άρθρο 34, καθώς και στο παρόν άρθρο, αναφορικά με την ύπαρξη του σχετικού υλικού τεκμηρίωσης για την πλήρωση των προϋποθέσεων των κριτηρίων του συστήματος κινήτρων.

Εμείς, λοιπόν, σας το προτείνουμε ξανά αυτή η Εθνική Αρχή Διαφάνειας όταν βγάζει αυτή την έκθεση να τη φέρνει εδώ στη Βουλή, για να ξέρει και η Εθνική Αντιπροσωπεία ακριβώς τι γίνεται.

Να επισημάνω κάτι άλλο που σας το είπαμε ξανά ως πρόταση στο άρθρο 57, που αφορά στο σύστημα της διαχείρισης του ανθρώπινου δυναμικού. Όλα τα στοιχεία της στελέχωσης και της υποστελέχωσης λέτε ότι μεταφέρονται πλέον σε έναν άλλο φορέα. Όλα αυτά τα στοιχεία μπορείτε να τα κάνετε δημόσια, ακολουθώντας το πρότυπο της εφαρμογής «ΔΙΑΥΓΕΙΑ», για να ξέρουμε όλοι και οι Έλληνες πολίτες και η Εθνική Αντιπροσωπεία σε πραγματικό χρόνο και να έχουμε κοινή αντίληψη της πραγματικότητας ποια είναι η στελέχωση και η υποστελέχωση.

Και κλείνοντας θα πω για άλλη μια φορά για την πρακτική της Κυβέρνησης να φέρνει σε νομοσχέδιο διατάξεις εκτός διαβούλευσης και μάλιστα με αδικαιολόγητες εξαιρέσεις από θεσμικές εγγυήσεις διαφάνειας, όπως ο νόμος για τις μισθώσεις του δημοσίου και για τα δημόσια έργα.

Στο άρθρο 16 ποια σκοπιμότητα εξυπηρετεί η κατ’ εξαίρεση των παραπάνω νόμων για συνεργασία του ΑΣΕΠ με τη ΔΕΘ HELEXPO; Δεν πήραμε καμμία απάντηση. Περιμένουμε φυσικά.

Για τους λόγους αυτούς, λοιπόν, καταψηφίζουμε το παρόν νομοσχέδιο.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε και για τη συνέπεια στον χρόνο.

Τον λόγο τώρα έχει από την Πλεύση Ελευθερίας η κ. Καραγεωργοπούλου.

Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Οι βασικότερες ρυθμίσεις που επέρχονται με το παρόν νομοσχέδιο είναι η ενίσχυση μοριοδότησης της εντοπιότητας, η εισαγωγή μιας δραστικής αύξησης της μοριοδότησης για τους μόνιμους κατοίκους περιοχών ορεινών και νησιωτικών δήμων ανεξαρτήτως πληθυσμού στα 40 μόρια και για τους κατοίκους παραμεθόριων περιοχών ή δήμων με πληθυσμό έως είκοσι πέντε χιλιάδες κατοίκους στα 20 μόρια. Σε σχέση με την υφιστάμενη μοριοδότηση της εντοπιότητας, οι αυξήσεις φτάνουν κατά περίπτωση έως και τον τριπλασιασμό των μορίων, ενώ για πρώτη φορά περιλαμβάνονται και σαράντα δήμοι που μέχρι σήμερα δεν εντάσσονταν στη ρύθμιση αυτή, κατά την άποψη της Κυβέρνησης -δεν αποδεικνύεται.

Επίσης, άλλη ρύθμιση είναι η κάλυψη των θέσεων του ετήσιου προγραμματισμού προσλήψεων των ετών 2024 και 2025 από τους επιτυχόντες του πανελληνίου γραπτού διαγωνισμού του 2022 με βάση τη βαθμολογία τους στη γραπτή εξέταση και το κριτήριο της εντοπιότητας, όπου αυτό προβλέπεται, με συνέπεια την απρόοπτη μεταβολή αρχικών όρων διαγωνισμού.

Οι συντμήσεις προθεσμιών είναι μία ακόμα μεταβολή που επέρχεται με το παρόν νομοσχέδιο. Μειώνονται οι προθεσμίες δήλωσης αποδοχής του διορισμού, υποβολής των δικαιολογητικών διορισμού και του ίδιου του διορισμού. Θεσπίζεται κώλυμα συμμετοχής σε νέα διαδικασία πρόσληψης για τρία χρόνια για όσους διοριστούν αλλά δεν αποδεχθούν τον διορισμό ή παραιτηθούν εντός του πρώτου έτους, ενώ ποσοστό 12% των θέσεων μόνιμου προσωπικού και προσωπικού με σύμβαση εργασίας ιδιωτικού δικαίου αορίστου χρόνου θα καλύπτεται από άτομα με ποσοστό αναπηρίας τουλάχιστον 50%, όπως διαπιστώνεται από τις υγειονομικές επιτροπές του Κέντρου Πιστοποίησης Αναπηρίας.

Από την άλλη, η συνέντευξη -του άρθρου 13 του παρόντος νομοσχεδίου- η οποία προσπαθεί να θεσπιστεί τελευταία, αποτελεί ένα εντελώς αναξιοκρατικό και βαθιά ρουσφετολογικό κριτήριο πρόσληψης, σκανδαλώδες στη χώρα μας ότι κυμαίνεται μεταξύ 200 και 800 μορίων κατά περίπτωση, τραγικό, διότι ξεπερνά όχι μόνο τα μόρια του μεταπτυχιακού, αλλά ακόμα και τα μόρια του διδακτορικού που χρειάστηκαν τεράστιοι κόποι ετών και θυσίες προσωπικές για να αποκτηθούν. Εδώ αναρωτιέται κανείς τον λόγο που έχουν οι ιθύνοντες για την απαξίωση αυτή των τίτλων και την αντικατάστασή τους με μια συνέντευξη.

Επειδή υποτιθέμενος σκοπός του Β΄ Μέρους αποτελεί η ενίσχυση της παραγωγικότητας, της αποδοτικότητας και της αποτελεσματικότητας των υπαλλήλων των δημοσίων υπηρεσιών μέσω της θέσπισης ενός συστήματος κινήτρων και ανταμοιβής, θα πρέπει πρώτα να ξεκινήσετε με την ισότιμη αναγνώριση της προϋπηρεσίας στον ιδιωτικό και στον δημόσιο τομέα για τα μισθολογικά κλιμάκια.

Σχετική εξάλλου είναι και η απόφαση της ολομέλειας του Συμβουλίου της Επικρατείας 1251-1254 του 2024, αντίθετη -μας λέει το Συμβούλιο Επικρατείας- με τις συνταγματικές αρχές της ισότητας και αξιοκρατίας διάταξη νόμου με την οποία δεν υπολογίζεται η προϋπηρεσία στην ιδιωτική εκπαίδευση.

Άλλως, οι έντονες ανισότητες που απορρέουν από αυτή τη διάσταση σίγουρα δημιουργούν δυσαρέσκειες, μείωση ελκυστικότητας του δημοσίου τομέα. Σε κάθε περίπτωση, καταλήγουν σε μείωση παραγωγικότητας, αποδοτικότητας αποτελεσματικότητας μιας μεγάλης μερίδας εργαζομένων του δημοσίου τομέα που έτυχε ή υποχρεώθηκε να απασχολείται στον ιδιωτικό τομέα, πριν ενταχθεί στους κόλπους του δημοσίου κι έτσι, μετά από χρόνια εργασίας στον ιδιωτικό τομέα, πλέον αμείβεται κάποιος ως νεοδιόριστος με τα εισαγωγικά μισθολογικά κλιμάκια αγνοώντας χρόνια προϋπηρεσίας στον ιδιωτικό τομέα και μάλιστα σε συναφές με την προκήρυξη αντικείμενο.

Για τους επιτυχόντες του διαγωνισμού έτους 2022 που ακόμη αδιόριστοι βιώνουν την απαξίωση της πολιτείας για ακόμα μια φορά, η σχετική διάταξη του άρθρου 18 είναι προφανώς αντισυνταγματική και μη αξιοκρατική. Η ίδια η έκθεση της Επιστημονικής Υπηρεσίας της Βουλής εξάλλου δηλώνει ότι τίθενται υπό διακινδύνευση οι αρχές της νομιμότητας και της ασφάλειας δικαίου με αυτή τη διάταξη. Το Υπουργείο Εσωτερικών και το ΑΣΕΠ επιχειρούν μεταφορά επαγγελματικής ευθύνης, πρακτικά, στις πλάτες των υποψηφίων.

Η λύση στην εξουθενωτική καθυστέρηση στον διορισμό των υποψηφίων που προκλήθηκε από τους ίδιους τους νομοθετούντες λύνεται με το παρόν νομοσχέδιο; Οι υποψήφιοι τα τελευταία δύο χρόνια ζουν ένα ακατανόητο θέατρο παραλόγου από την πλευρά του Υπουργείου Εσωτερικών και του ΑΣΕΠ και πραγματικά αναρωτιούνται γιατί έχουν συμβεί τέτοιου είδους ρυθμίσεις, ποιο σκοπό εξυπηρετούν.

Έρχομαι στο θέμα της κινητικότητας. Όπως επισημαίνεται και στην ανάλυση συνεπειών ρύθμισης, όσον αφορά την κινητικότητα υπαλλήλων, υπάρχουν προβλήματα ως προς τη στελέχωση υπηρεσιών, όπως τα σχολεία και τα σωφρονιστικά καταστήματα. Πιο συγκεκριμένα, με τις υφιστάμενες ρυθμίσεις του ενιαίου συστήματος κινητικότητας δεν διασφαλίζεται η εύρυθμη λειτουργία αυτών των κρίσιμων δομών και συνεπώς η ποιοτική παροχή υπηρεσιών προς τους πολίτες. Αντί να πράξετε το αυτονόητο, δηλαδή να καλυφθούν άμεσα όλα τα κενά με χιλιάδες μαζικές προσλήψεις εκπαιδευτικών, με μονιμοποίηση όλων των αναπληρωτών-αναπληρωτριών, στερείτε το αυτονόητο δικαίωμα ενός εκπαιδευτικού να διεκδικήσει τη μετάταξη-απόσπαση σε κάποια άλλη υπηρεσία του δημοσίου, ένας γεωπόνος που υπηρετεί σαν εκπαιδευτικός να μεταταγεί στο Υπουργείο Γεωργίας. Πρόκειται για κυνική ομολογία της πραγματικής κατάστασης των σχολείων, σε αντίθεση με την ψηφιακή εικονική πραγματικότητα που καλλιεργεί το Υπουργείο Παιδείας όσο και για μια απαράδεκτη, αντιδημοκρατική και έντονα αυταρχική διάταξη.

Ένα δείγμα, επίσης, έκφρασης της πολιτικής των αδιαφανών διαδικασιών και της αναξιοκρατίας είναι και ό,τι έχει συμβεί με το ψηφιακό φροντιστήριο. Τι συνέβη εκεί; Είναι γνωστό στους κύκλους της εκπαιδευτικής κοινότητας γιατί υπάρχει πληθώρα καταγγελιών και παραπόνων. Τροποποίηση της πρόσκλησης, προσθήκη της δυνατότητας συμμετοχής όσων είχαν προϋπηρεσία από φροντιστήριο που έγινε μεταγενέστερα, αφού είχε λήξει η προθεσμία υποβολής των αιτήσεων, με αποτέλεσμα πολλοί εκπαιδευτικοί που διέθεταν την απαραίτητη προϋπηρεσία να μην μπορούν να κάνουν αίτηση εκ νέου. Δεν αναρτήθηκε ποτέ πίνακας κατάταξης υποψηφίων καθώς και η αναλυτική μοριοδότησή τους, με αποτέλεσμα να μην υπάρχει διαφάνεια και καθολική αποδοχή των προσλήψεων, όπως συμβαίνει και στις υπόλοιπες αποφάσεις προσλήψεων των αναπληρωτών. Δηλαδή η πρόσληψη στο ψηφιακό φροντιστήριο έγινε με προσόντα, τα οποία δεν έλεγξε ποτέ το ΑΣΕΠ. Οι διαδικασίες αυτές είχαν προκαλέσει οργή, απογοήτευση στην εκπαιδευτική κοινότητα, υπογράμμισαν την έλλειψη διαφάνειας και αξιοκρατίας στις προσλήψεις. Η αδυναμία τήρησης των αρχικών κριτηρίων, οι ύποπτες τροποποιήσεις, η παράλειψη συνέντευξης καθιστούν σοβαρές παρατυπίες που δεν μπορούν να αγνοηθούν.

Επισημαίνεται, επίσης, στην ανάλυση συνεπειών ρύθμισης πως η λειτουργία του νέου ολοκληρωμένου πληροφοριακού Συστήματος Διαχείρισης Ανθρώπινου Δυναμικού, το οποίο διαδέχεται το Μητρώο Ανθρώπινου Δυναμικού του ελληνικού δημοσίου, δεν έχει ρυθμιστεί μέχρι σήμερα.

Περαιτέρω, η αύξηση του χρονικού διαστήματος, συγκεκριμένα ο διπλασιασμός, έπειτα από το οποίο ο δημόσιος υπάλληλος έχει δικαίωμα συμμετοχής σε νέες διαδικασίες στελέχωσης από τα πέντε στα δέκα έτη αποτελεί αποτρεπτικό παράγοντα για όσους ενδιαφέρονται να εργαστούν στον δημόσιο τομέα. Η στελέχωση του δημοσίου δεν μπορεί να γίνει με τιμωρητικές λογικές, αλλά με πολιτικές ενίσχυσης του εισοδήματος, επιμορφωτικά προγράμματα, εισαγωγή κινήτρων, ώστε η εργασία στον δημόσιο τομέα να αποτελεί μια ασφαλή και ελκυστική εργασιακή επιλογή. Επίσης, σε αυτή την κατεύθυνση θα συνέβαλε καθοριστικά η στελέχωση όλων των θέσεων ευθύνης με τη διαδικασία των κρίσεων και όχι την πάγια πρακτική της ανάθεσης.

Το ανώτατο όριο στόχων του άρθρου 34 δείχνει ότι δεν υπάρχει σχεδιασμός ανάλογα με τις ανάγκες, αλλά ένας εκ των προτέρων διαμοιρασμός με αμφίβολα κίνητρα και στόχους. Ο όλος σχεδιασμός σε καμμία περίπτωση δεν καλύπτει οριζόντιες ανάγκες του Δημοσίου. Αφορά μικρό ποσοστό υπηρεσιών, ακόμη μικρότερο ποσοστό δημοσίων υπαλλήλων, με αποτέλεσμα σε καμμία περίπτωση να μην μπορεί να θεωρηθεί ως υγιής κινητροδότηση για ενίσχυση της παραγωγικότητας.

Επίσης δεν θεσπίζονται αντικειμενικοί και ανεξάρτητοι δείκτες για το ποιοι υπάλληλοι συμμετέχουν και κατά πόσο στην επίτευξη στόχων. Η απόλυτη δικαιοδοσία για τον καθορισμό των υπαλλήλων στη διοικητική ιεραρχία ενέχει κινδύνους μη αντικειμενικότητας και ευνοιοκρατίας. Οι διατάξεις περί κινήτρων ανταποδοτικότητας θα οδηγήσουν με μαθηματική ακρίβεια σε φαινόμενα ευνοιοκρατίας, πελατειακών σχέσεων, εξαρτήσεις των υπαλλήλων που θα δημιουργήσουν ένα πολεμικό κλίμα μέσα στις δημόσιες υπηρεσίες, που καθόλου δεν ευνοεί την εύρυθμη λειτουργία και την αύξηση της παραγωγικότητας.

Θα δημιουργηθούν μηχανισμοί σε μικρή κοινωνία εργαζομένων στο ίδιο περιβάλλον με συνέπεια την εντατικοποίηση στην εργασία ως αναγκαία συνθήκη και θα υπάρξει κατακερματισμός της συλλογικής συνείδησης.

Σε αυτό το κομμάτι ήρθε και ο πρόεδρος του Διοικητικού Επιμελητήριου Ελλάδας, ο οποίος κατήγγειλε ότι ανάμεσα σε όλο αυτό τον ορυμαγδό των περιστατικών απευθείας αναθέσεων, παράλειψης του διορισμού της διοίκησης και στα νομικά πρόσωπα δημοσίου δικαίου και στην κεντρική διοίκηση μέσω των ισχυουσών νομοθετικών διατάξεων αλλά με απευθείας αναθέσεις, έρχεται να προστεθεί ότι σε όλη αυτή την κατάσταση τα κριτήρια αξιολόγησης θα προέρχονται από ανθρώπους που στην πραγματικότητα έχουν επιλεγεί ιεραρχικά προϊστάμενοι με επιλογή όμως σε θέση ισχύος και εξουσίας να αποφασίζουν. Και στο τέλος αυτό που πρακτικά θα επιβραβεύουν είναι το άτομο, το συγκεκριμένο άτομο με αμφίβολα υποκειμενικά κριτήρια και όχι η ομαδική συμμετοχή, η συμπερίληψη, η αλληλεγγύη, η αλληλοσυμπλήρωση στην εργασία, η υποστήριξη του έργου του ενός υπαλλήλου από περισσότερους υπαλλήλους με γνώμονα πάντα το κοινό συμφέρον, το δημόσιο συμφέρον στην υπηρεσία του κάθε πολίτη. Αυτός είναι στόχος.

Κατά τα άλλα κινεζική εταιρεία εν μέσω του τεχνολογικού ψυχρού πολέμου μεταξύ των Ηνωμένων Πολιτειών και της Κίνας χρηματοδοτείται από την ελλειμματική κατά 1 δισεκατομμύριο ΔΥΠΑ σε εξυπηρέτηση της αντιμετώπισης του ψηφιακού χάσματος στην αγορά εργασίας, η ΔΥΠΑ των απευθείας αναθέσεων, η οποία μόνο το 2023 άλλαξε περισσότερες από δεκαπέντε φορές τον προϋπολογισμό της, τον προϋπολογισμό που στο άρθρο 64 παράγραφος 5 του παρόντος ζητάτε να εγκρίνει ο Υπουργός Εργασίας αναδρομικά από τη δημοσίευση του π.δ.77/2023.

Επί της ουσίας για τον σκοπό και τις δράσεις της ΔΥΠΑ: Στο θέμα της ανεργίας έχουμε στοιχεία ΔΥΠΑ και ΕΛΣΤΑΤ και βλέπουμε μια τεράστια απόκλιση του ποσοστού ανεργίας. Για τον Αύγουστο του 20224 τι δηλώνει η Ελληνική Στατιστική Αρχή; Ανακοινώνει 444.402 ανέργους, ενώ η ΔΥΠΑ ανακοινώνει 843.542 ανέργους. Αυτό οφείλεται πρακτικά στον διαφορετικό τρόπο υπολογισμού μεταξύ δύο φορέων. Άρα τι επιβεβαιώνεται ακόμη μία φορά; Ότι η στατιστική πάντα είναι ένας εύσχημος τρόπος για να λες ψέματα.

Το ποσοστό μείωσης του αριθμού των εργαζομένων και η μείωση της ανεργίας δεν πρέπει φυσικά να συγκρίνεται με τα δεδομένα του 2013, αλλά με τα δεδομένα του 2009, για να εκτιμήσουμε θετικά τη σημερινή κατάσταση συνυπολογισμένου του αριθμού των νέων ανθρώπων που μαζικά έχουν μεταναστεύσει κατά τη διάρκεια της μνημονιακής περιόδου. Με μεθόδους δημιουργικής αριθμητικής εμφανίζετε ποσοτικές εκτιμήσεις, κάνετε αναφορά σε δημιουργία πεντακοσίων χιλιάδων νέων θέσεων εργασίας, σε μείωση της ανεργίας στα προ μνημονίου επίπεδα, ενώ αποκρύπτονται από εσάς τεχνηέντως τόσο η μείωση του εργατικού δυναμικού καθώς και η ποιότητα της εργασίας, η οποία έχει τύποις και ουσία άλλη εικόνα από τη μερική απασχόληση και γενικότερα από μορφές ευέλικτης εργασίας.

Οι μισθοί τόσο σε ονομαστικό επίπεδο αλλά κυρίως σε ισχύ οικονομικής δύναμης έχουν δραματικά μειωθεί και το γνωρίζετε. Η επαναφορά του δέκατου τρίτου και δέκατου τέταρτου μισθού είναι πρόταση της Πλεύσης Ελευθερίας πριν από έναν περίπου χρόνο με πρωτοβουλία της Προέδρου μας και ουδόλως φυσικά σας έχει απασχολήσει. Συμπτωματικά και σήμερα το ΚΚΕ μας φέρνει την ίδια πρόταση που σαφώς υποστηρίζουμε.

Η ΔΥΠΑ στις 18 και 19 Οκτωβρίου 2024 στο Εκθεσιακό Κέντρο Περιστερίου οργάνωσε τη γιορτή ημερών καριέρας. Δήλωση συμμετοχής σε αυτή την πρόσκληση παρωδία δηλώνει γνωστή εισπρακτική εταιρεία των τραπεζών και funds καταδικασθείσα ωστόσο από το ανώτατο πειθαρχικό των δικηγόρων για αθέμιτες πρακτικές, μη σύννομες προς δανειολήπτες τραπεζών. Το Σ.τ.Ε. μάλιστα απέρριψε τις αιτήσεις ακύρωσης κατά των αποφάσεων ποινών, πλην όμως το ανώτατο ακυρωτικό δικαστήριο έκρινε ότι η γνωστή εταιρεία «πιράνχας» των ακινήτων των απανταχού οφειλετών κάνει να παραμείνει σε λειτουργία, διότι συμβάλλει στην οικονομική ζωή με την άμεση σύνδεσή της με σαράντα δύο τράπεζες και εταιρείες εκκαθάρισης. Το δίχτυ προστασίας, λοιπόν, αφορά πάντα τις τράπεζες, κύριοι της Κυβέρνησης, ποτέ τον πολίτη.

Και όλα αυτά συζητάμε σήμερα στη σκιά της προετοιμασίας, όπως λέγεται, της επικοινωνιακής επίθεσης δύο ανεξάρτητων αρχών, της Ανεξάρτητης Αρχής Δημοσίων Εσόδων και της Εθνικής Αρχής Διαφάνειας με καμπάνιες για υπηρεσίες δημοσιότητας και προβολής ύψους 5,3 εκατομμυρίων ευρώ αθροιστικά το επόμενο έτος. Με την αιτιολογία της ενημέρωσης και της ευαισθητοποίησης των πολιτών στο επόμενο διάστημα θα τροφοδοτηθούν τα μέσα μαζικής ενημέρωσης με εκατομμύρια ευρώ προερχόμενα από τους ίδιους τους προϋπολογισμούς των αρχών ή και το Ταμείο Ανάκαμψης. Αυτά τα ποσά ωστόσο θα δαπανηθούν σε βάρος άλλων δημοσίων υπηρεσιών, σε βάρος της βελτίωσης της ζωής των ανθρώπων.

Τέλος, οι προσλήψεις στο δημόσιο θα επιβραδυνθούν αντί να επιταχυνθούν με το νομοσχέδιο, γιατί μαζικές δικαστικές προσφυγές θα είναι ήδη στη φάση της προετοιμασίας τους. Το νέο νομοσχέδιο θίγει βασικά θεμελιώδη δικαιώματα που κατοχυρώνονται στο Σύνταγμα. Η αναδρομική ισχύ του νομοσχεδίου όσον αφορά τους επιτυχόντες της 2Γ΄ του 2022 δεν μπορεί να ισχύσει, γιατί οι επιτυχόντες δήλωσαν τις θέσεις τους με βάση τα προβλεπόμενα της προκήρυξης. Δεν έχουν δοθεί σαφείς εξηγήσεις για το πώς λειτούργησε ο αλγόριθμος σχετικά με την κατανομή των θέσεων στις ειδικές κατηγορίες, ούτε έχουν δημοσιευτεί συγκεντρωτικοί πίνακες των ειδικών κατηγοριών για να γνωρίζουν οι επιτυχόντες αν και κατά πόσο εξαντλήθηκαν τα συγκεκριμένα ποσοστά των ειδικών κατηγοριών.

Η Κυβέρνηση Μητσοτάκη έκανε σημαία της την αξιολόγηση υπαλλήλων, είναι αλήθεια. Όμως σκοπός δεν είναι η αξιοκρατία ούτε η παραγωγικότητα. Σκοπός είναι η εξασφάλιση της σιωπής μέσα σε ένα δημόσιο που καταρρέει από τις ελλείψεις σε τεχνικά μέσα και ανθρώπινο δυναμικό ή μήπως και η εξασφάλιση της ευφράδειας άλλων τινών; Μήπως ο συνδυασμός αυτών των δύο;

Απαραίτητη προϋπόθεση για την επιτυχή ύπαρξη του ΑΣΕΠ είναι η με τέτοιον τρόπο κωδικοποίηση, απλοποίηση της νομοθεσίας σε κάθε επιμέρους τομέα, έτσι ώστε αυτή να καταστεί εύληπτη, εύχρηστη, προκειμένου να αποσαφηνιστούν οι αρμοδιότητες των οργάνων, να υπάρχει ένα σχέδιο δράσης που να ξεκαθαρίζει ποιος θα εφαρμόσει, με ποιον τρόπο και σε ποιο επίπεδο την εκάστοτε νομοθετική επιλογή, να προηγηθεί ένα περίγραμμα θέσεων που χρειάζεται η διοίκηση βάση ξεκάθαρων, μετρήσιμων στόχων. Άλλως οι δημόσιοι υπάλληλοι θα συνεχίσουν να αξιολογούνται, να ανταμείβονται ή επιπλήττονται σε ένα καθεστώς αργομισθίας, απαξίωσης, ψυχικής ταλαιπωρίας χωρίς κίνητρα και στόχους, σε ένα νεκρό περιβάλλον διοίκησης.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ευχαριστώ για την απόλυτη συνέπεια στον χρόνο.

Ο λόγος τώρα θα δοθεί στον τελευταίο ειδικό αγορητή από τους Σπαρτιάτες, τον κ. Δημητριάδη. Και ενημερώνω ότι αμέσως μετά θα πάρουν τον λόγο δύο συνάδελφοι από τον κατάλογο των ομιλητών.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα ερχόμαστε να συζητήσουμε ένα νομοσχέδιο το οποίο αφορά την επιτάχυνση των προσλήψεων στο ΑΣΕΠ, επιφέρει τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου, στον Κώδικα Κατάστασης Δημοτικών και Κοινοτικών Υπαλλήλων, αλλά και θεσπίζει ένα σύστημα κινήτρων και ανταμοιβής δημοσίων υπαλλήλων, το λεγόμενο μπόνους παραγωγικότητας, όπως αποκαλείται βασικά.

Θέλω λίγο να πω το εξής. Το νομοσχέδιο κατά την άποψή μου εστιάζει το θέμα σε λάθος βάση. Το πρόβλημα σήμερα για τις οργανικές θέσεις στο δημόσιο, για τα κενά που υπάρχουν, προκαλείται από το ότι δεν γίνονται εγκαίρως οι απαραίτητες προσλήψεις και κυρίως ο αριθμός των θέσεων που προκηρύσσονται δεν επαρκεί για να καλύψει τα οργανικά κενά. Έχουμε συνταξιοδοτήσεις οι οποίες δεν αναπληρώνονται. Το θέμα λοιπόν είναι να προκηρύσσονται επαρκείς θέσεις και κυρίως να απορροφώνται άμεσα οι επιτυχόντες. Είχαμε και το παράδειγμα του 2Γ/2022, το οποίο θίξαμε και στις επιτροπές. Θα το πω και εγώ στην ανάλυσή μου. Αυτό δεν αντιμετωπίζεται επαρκώς με το παρόν νομοσχέδιο.

Μάλιστα, θα ήθελα να πω και το εξής. Πρώτον, ενισχύεται υπέρμετρα με το συγκεκριμένο νομοσχέδιο η μοριοδότηση βάσει κριτηρίων εντοπιότητας. Να ενισχύει την εντοπιότητα, όχι όμως σε τέτοιον βαθμό ώστε να υπάρχει θέμα και να προσκρούει στη συνταγματικά κατοχυρωμένη αρχή της ισότητας. Αυτό δεν το είπαμε εμείς. Το είπε ο Συνήγορος του Πολίτη στην ακρόαση των φορέων, ότι μπορεί να υπάρξει σύγκρουση μεταξύ της αρχής ισότητας και της υπέρμετρης μοριοδότησης. Δηλαδή, δεν μπορούμε εμείς να αδικούμε κάποιον που έχει διδακτορικό ή μεταπτυχιακό έναντι κάποιου που απλώς έχει εντοπιότητα. Αυτό θα πρέπει να προσεχθεί. Είναι πάρα πολύ σημαντικό.

Δεύτερον, είχαμε πει και εμείς και οι φορείς ότι δεν γνωρίζουμε κατά πόσο θα είναι εφαρμόσιμο το συγκεκριμένο άρθρο, διότι προβλέπει ότι ένας υπάλληλος θα πρέπει να υπηρετεί επί δέκα έτη σε έναν οικείο δήμο και επί πέντε επιπλέον έτη σε μια οικεία αρχή της περιφερειακής ενότητας. Δεν νομίζω να είναι κάποιος που θα μπορέσει επί δεκαπέντε έτη να υπηρετήσει συνεχώς σε έναν συγκεκριμένο δήμο. Και αυτό γιατί; Διότι όπως ειπώθηκε και από φορείς -το είπαμε και εμείς, το είπαν και άλλοι συνάδελφοι- σήμερα το μεγάλο πρόβλημα πάρα πολλών δημοτικών υπαλλήλων που υπηρετούν σε νησιωτικές περιοχές, ακριτικές περιοχές είναι το κόστος ζωής.

Πάρα πολλοί υπάλληλοι δεν μπορούν να ανταποκριθούν. Είναι τόσο υψηλό το κόστος ζωής και είναι τόσο χαμηλοί οι μισθοί, ώστε σε αρκετές περιπτώσεις πολλοί υπάλληλοι δυστυχώς είτε δεν αποδέχονται τον διορισμό τους είτε μετά από σύντομο χρονικό διάστημα αναγκάζονται να παραιτηθούν.

Σε αυτό δεν ευθύνονται οι ίδιοι, δεν το κάνουν λόγω τεμπελιάς ή λόγω απροθυμίας, όπως πολλές φορές έχουμε ακούσει, αλλά το κάνουν επειδή πολλές φορές δεν μπορούν να επιβιώσουν. Είναι πολύ μεγάλο το κόστος επιβίωσης, ειδικά σε νησιωτικές περιοχές. Και αυτό το ξέρω από πρώτο χέρι διότι γνωρίζω άτομα που είχαν διοριστεί ως εκπαιδευτικοί είτε γενικότερα υπηρετούν σε διάφορες θέσεις και διαπίστωσαν σύντομα, σε διάφορα νησιά, ότι δεν επαρκούσε ο μισθός για να επιβιώσουν. Μάλιστα σε πολλές περιπτώσεις όσοι έχουν και οικογένειες, όσοι έχουν και δεύτερο σπίτι επωμίζονται πολλές φορές και το κόστος συντήρησης της οικογένειας αλλά και ενός δεύτερου σπιτιού. Αυτό θα πρέπει να προσεχθεί.

Κι εδώ περνάω και στο άρθρο 9, όπου κατά την άποψή μας εισάγεται μια απαράδεκτη τιμωρητική διάταξη, όπου ουσιαστικά εάν κάποιος υπάλληλος είναι διοριστέος και δεν αποδέχεται τον διορισμό του ή τον αποδέχεται και δεν προσέρχεται να αναλάβει υπηρεσία ή παραιτείται μέσα σε δώδεκα μήνες, ουσιαστικά του απαγορεύει να συμμετάσχει για τρία έτη σε διαδικασίες πλήρωσης θέσεων μόνιμου προσωπικού, όπως επίσης και προσωπικού με σύμβαση εργασίας ιδιωτικού δικαίου αορίστου χρόνου.

Ουσιαστικά, λοιπόν, εμείς τι κάνουμε εδώ πέρα; Εάν κάποιος υπάλληλος διαπιστώσει ότι δεν μπορεί να επιβιώσει, δεν επαρκεί ο μισθός του να τον καλύψει να ζήσει με αξιοπρέπεια σε κάποια ακριτική ή νησιωτική περιοχή, εμείς τον τιμωρούμε ουσιαστικά. Θα πρέπει να ληφθεί υπ’ όψιν για ποιον λόγο παραιτείται ή για ποιον λόγο δεν αποδέχεται τον διορισμό του, να ληφθεί υπ’ όψιν, να αναφέρεται. Όχι γενικώς και αορίστως.

Είναι υπέρμετρη αδικία για μας. Δεν μπορεί ένας άνθρωπος ο οποίος δεν δύναται να καλύψει τις βασικές ανάγκες διαβίωσής του με τον μισθό του να τον τιμωρούμε κιόλας, αντί να εξετάσουμε για ποιον λόγο δεν απεδέχθη ή παραιτήθηκε. Αυτό θα πρέπει να αναφέρεται. Για μας είναι στη λάθος διάταξη και για μας δεν θα πρέπει να τιμωρείται κάποιος μόνο και μόνο γιατί δεν δύναται να επιβιώσει. Αυτή είναι η άποψή μας.

Ένα άλλο δε που θα θέλαμε να πούμε -το είχα θίξει και εγώ στις επιτροπές, το είχα ρωτήσει και στο Υπουργείο, αλλά δεν πήραμε καμμία απάντηση- είναι το άρθρο 16, όπου ουσιαστικά έχουμε μια φωτογραφική διάταξη, που λέει το εξής, ότι δίνεται η δυνατότητα στο ΑΣΕΠ να συνάπτει με την εταιρεία ΔΕΘ HELEXPO συμβάσεις μίσθωσης ακινήτων κατά παρέκκλιση του ν.3130/2003 και δεύτερον συμβάσεις προμηθειών και παροχής υπηρεσιών με απευθείας ανάθεση κατά παρέκκλιση του ν.4412/2016.

Για ποιον λόγο γίνεται αυτό εδώ; Προς τι αυτή η ευνοϊκή διάταξη, αυτή η ευνοϊκή ρύθμιση; Γιατί φέρνουμε ειδικά για τη ΔΕΘ HELEXPO αυτή τη διάταξη στο συγκεκριμένο νομοσχέδιο; Ρωτήσαμε και δεν πήραμε απάντηση και επειδή τυγχάνει να είμαι Θεσσαλονικιός, θέλω να μου δοθεί μια απάντηση. Με έχει ρωτήσει πάρα πολύς κόσμος.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Απάντησα στην επιτροπή.

**ΠΕΤΡΟΣ ΔΗΜΗΤΡΙΑΔΗΣ:** Ωραία.

Δεύτερον, στο άρθρο 18 θα θέλαμε και εμείς με τη σειρά μας να πληρωθούν οι θέσεις στο δημόσιο των ετών 2022 και 2023, 2024 και 2025, από τους επιτυχόντες στον διαγωνισμό 2Γ/2022, και όχι ξέρετε αυτή τη στιγμή να έρχονται επιτυχόντες στις επιτροπές να διαμαρτύρονται και να λένε ότι ακόμα δεν έχουν απορροφηθεί.

Αυτοί οι άνθρωποι έκαναν μια προσπάθεια, έκαναν έναν αγώνα για να διοριστούν και είναι οι άνθρωποι διοριστέοι. Θα πρέπει αυτοί οι άνθρωποι να απορροφηθούν. Πρέπει πρώτα από όλα να απορροφηθούν οι ίδιοι, να υπάρξει προτεραιότητα και όχι να προκηρυχθεί κάτι διαφορετικό. Πρώτα θα δώσετε προτεραιότητα σε αυτούς που έχουν επιτύχει, στους επιτυχόντες και όχι σε κάποιους άλλους. Αυτό θα πρέπει να το δούμε βασικά, είναι ένα σοβαρό ζήτημα.

Τώρα, αναφορικά με το μπόνους παραγωγικότητας, κοιτάξτε εμείς θα πούμε λίγο το εξής. Ειπώθηκαν πολλά για το μπόνους παραγωγικότητας. Πρώτα απ’ όλα το μπόνους παραγωγικότητας υπόκειται σε φόρους και ασφαλιστικές εισφορές. Δεν ξέρουμε τι θα περισσέψει στον υπάλληλο. Εμείς πάλι θα θέλαμε να προτείνουμε, θα ήταν καλύτερο κατά την άποψή μας, να υπάρξει μια αύξηση μισθών αντί να είναι ένα μπόνους το οποίο φορολογείται.

Όμως θεωρούμε πως οι σημερινοί υπάλληλοι δεν καλύπτονται από το μπόνους παραγωγικότητας. Οι σημερινοί υπάλληλοι θέλουν ένα καλύτερο κόστος διαβίωσης, καλύτερες εργασιακές συνθήκες, να υπάρχουν καλύτερες συνθήκες κτηριακές σε πάρα πολλές δημόσιες υπηρεσίες και κυρίως να ξέρουν -το είπα και πριν- ότι όπου και να πάνε θα μπορούν να διαβιούν αξιοπρεπώς. Δεν γνωρίζω κατά πόσον αυτό θα καλυφθεί από το μπόνους παραγωγικότητας, το οποίο όπως είπα φορολογείται και υπόκειται σε ασφαλιστικές εισφορές. Οπότε μένει κάτι ελάχιστο στον υπάλληλο, στον διορισμένο.

Όπως επίσης, για την αξιολόγηση, ακούσαμε από πάρα πολλούς φορείς ότι υπάρχουν πάρα πολύ σοβαρές ενστάσεις για τον τρόπο με τον οποίο θα γίνεται η αξιολόγηση, ποιοι θα την κάνουν και κυρίως ποιος θα είναι τρόπος. Θα είναι κάποιος προϊστάμενος, ο οποίος θα έχει κομματικά κριτήρια; Θα το κάνει αντικειμενικά; Υπάρχουν πάρα πολλά προβλήματα.

Όπως επίσης, ειπώθηκε από τους εκπροσώπους της τοπικής αυτοδιοίκησης ότι η αξιολόγηση έχει πάρα πολλά προβλήματα, γιατί αφορά διαφορετικές ειδικότητες και πάρα πολλούς διαφορετικούς τομείς, οι οποίοι έχουν τελείως διαφορετικές ανάγκες. Αυτό δεν καλύπτεται από το παρόν νομοσχέδιο.

Σε γενικές γραμμές θα πρέπει να πούμε ότι το συγκεκριμένο νομοσχέδιο δεν πετυχαίνει τον σκοπό του. Προσπαθεί μεν με κάποιους τρόπους επιφανειακά να λύσει κάποιο θέμα, το θέμα των οργανικών θέσεων. Όμως κατά την άποψή μας, πάγια θέση μας είναι ότι εάν δεν προκηρύσσονται εγκαίρως και επαρκώς οι απαραίτητες θέσεις στο δημόσιο, θα έχουμε μονίμως οργανικά κενά και ό,τι και να κάνουμε, όσες επιταχύνσεις και να κάνουμε, θα έχουμε μονίμως πρόβλημα.

Επίσης -και εμείς το ζητάμε- θα πρέπει να υπάρξει μια αύξηση των μισθών στους δημοσίους υπαλλήλους, θα πρέπει να υπάρξει μια ρύθμιση στο κόστος διαβίωσης και κυρίως να μπορούν αυτοί οι άνθρωποι να διαβιούν αξιοπρεπώς και να μην αναγκάζονται να παραιτούνται ή να αρνούνται τον διορισμό τους. Διότι αυτό γίνεται σε πολλές περιπτώσεις, λόγω του ότι αντιμετωπίζουν μεγάλο πρόβλημα επιβίωσης και διαπιστώνουμε ότι δεν μπορούν να επιβιώσουν. Αυτά περί του νομοσχεδίου.

Τώρα, επειδή είχαμε την τιμητική μας από το ΠΑΣΟΚ με μια τροπολογία που κατατέθηκε, ήθελα να δώσω κάποιες απαντήσεις, γιατί κάποτε θα πρέπει να ειπωθούν κάποια πράγματα. Θα περίμενα, ξέρετε, από ένα κόμμα το οποίο χρωστάει 430 εκατομμύρια να λύσει αυτό το θέμα και όχι να ασχολείται με τη χρηματοδότηση τη δική μας. Και περίμενα από τους Βουλευτές του ΠΑΣΟΚ, που δεν είναι και κανένας εδώ, να έρθουν να μας πουν πώς δημιουργήθηκαν τα χρέη, πώς θα τα αποπληρώσουν και σε πόσο χρονικό διάστημα. Διότι ξέρετε αυτή τη στιγμή που μιλάμε έξω υπάρχουν πολίτες που χάνουν το σπίτι τους για πενήντα και εξήντα χιλιάδες ευρώ!

Δεν μπορεί λοιπόν να είναι ένα κόμμα που είναι καταχρεωμένο να έρχεται να λέει «Κόψτε τη χρηματοδότηση των Σπαρτιατών». Ορίστε, εσείς τι θα κάνετε με τη δική σας; Θα τη συμψηφίσετε με τα χρέη; Δεν είναι και κανένας εδώ να μου απαντήσει. Ας μου απαντήσει όποιος θέλει! Θα δεχθείτε η κρατική χρηματοδότηση να πηγαίνει απευθείας στο χρέος ή όχι;

Δεύτερον, η τροπολογία, που τη διαβάζω, έχει τρία προβλήματα. Πρώτον, είναι φωτογραφική. Μόνο το έμβλημά μας δεν βάζει επάνω.

Δεύτερον, παραβιάζει το τεκμήριο αθωότητας γιατί μιλάει για καταδίκη σε οποιονδήποτε βαθμό, ενώ είναι γνωστό ότι βάσει της ΕΣΔΑ πρέπει να τελεσιδικήσει μια απόφαση. Μέχρι τότε καλύπτεσαι από το τεκμήριο αθωότητας και μάλιστα στο ποινικό σκέλος θα πρέπει να καταστεί αμετάκλητη η απόφαση. Έτσι γνωρίζω εγώ στα νομικά που ξέρω. Αν τα έμαθα λάθος και ισχύει κάτι διαφορετικό, τι να σας πω. Έτσι τα έμαθα στη Νομική εγώ. Εκτός αν έχεις άλλα κριτήρια ανάλογα με το ποιος είσαι.

Και ξέρετε κάτι άλλο; Άμα να αρχίζουμε και θεσπίζουμε κριτήρια εξαιρέσεως από την ΕΣΔΑ, από το τεκμήριο αθωότητας, τότε -συγγνώμη που θα το πω- χαθήκαμε. Κι αυτό είναι πάρα πολύ σοβαρό. Και αφορά κι άλλους.

Τρίτον και πιο σημαντικό, αναπαράγεται ακόμη μια φορά η παραφιλολογία περί κρυφής ηγεσίας, η οποία δεν έχει αποδειχθεί πουθενά δικαστικώς. Κανένα δικαστήριο δεν το έχει αποφασίσει. Ακόμα και το εκλογοδικείο είπε ότι δεν είναι επαρκείς ενδείξεις αυτά τα οποία προσκομίστηκαν από τους ενιστάμενους, όταν μας είχαν γίνει οι ενστάσεις. Ακόμη διερευνάται. Το ποινικό σκέλος δεν έχει καν διερευνηθεί.

Όσον αφορά την ποινική δίκη, να σας πω ότι στην ποινική δίκη, πρώτον, δεν είναι δεδομένο ότι θα καταδικαστούμε. Εγώ θεωρώ ότι θα αθωωθούμε. Ένα αυτό. Και, δεύτερον, και πιο σημαντικό, πρέπει η απόφαση να καταστεί αμετάκλητη.

Ο κ. Παπαντωνίου, που πρόσφατα αθωώθηκε, επί είκοσι δύο χρόνια πήγαινε στις δικαστικές αίθουσες και έλεγαν «Είναι αθώος, είναι αθώος». Αθωώθηκε τελικά. Ήταν βέβαια τυχερός, είχε μια θεία από τη Νιγηρία, τυχερός ήταν ο άνθρωπος. Μακάρι να την είχαμε κι εμείς αυτή τη θεία. Δεν την έχουμε, ατυχήσαμε δυστυχώς. Αλλά πάλι, αυτός αθωώθηκε μετά από είκοσι δύο χρόνια. Εμείς κατευθείαν με την ποινική δίωξη, κι έβγαλαν καταδικαστική απόφαση μερικοί. Τι να πω!

Λοιπόν, για να τελειώνω, ας ασχοληθούνε μερικοί με τα προβλήματα του ελληνικού λαού, στα οποία δεν είμαστε εμείς το πρόβλημα. Δεύτερον, ας ασχοληθούν με το πώς θα πληρώσουν τα χρέη τους και ας μην ασχοληθούν μαζί μας.

Δεύτερον, επειδή μιλάμε για προστασία της δημοκρατίας, ποια προστασία της δημοκρατίας; Με εκλογές μπήκαμε απ’ ό,τι θυμάμαι. Δεν πήραμε κάνα άρμα μάχης ή καμμιά ταξιαρχία αλεξιπτωτιστών και απ’ τα αλεξίπτωτα μπήκαμε και κάναμε κατάληψη. Δεν ξέρω! Εκτός αν επειδή μπήκαμε μέσα, κάποιους ενοχλήσαμε.

Λοιπόν, δεν υπερψηφίζουμε το νομοσχέδιο. Εννοείται είμαστε κατά της τροπολογίας του ΠΑΣΟΚ. Τα υπόλοιπα θα τα πω στη δευτερολογία μου.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Περνάμε τώρα στον κατάλογο των ομιλητών. Τον λόγο έχει από τη Νέα Δημοκρατία ο κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, βασική προτεραιότητα της Κυβέρνησης της Νέας Δημοκρατίας από την πρώτη στιγμή που έλαβε τη λαϊκή εντολή, εδώ και πεντέμισι περίπου χρόνια, είναι η βελτίωση της λειτουργίας του κράτους και η αποκατάσταση της εμπιστοσύνης των πολιτών προς τη δημόσια διοίκηση.

Το μεγάλο αυτό στοίχημα για έναν σύγχρονο και αποτελεσματικό δημόσιο τομέα, κατά κοινή ομολογία, έχει αρχίσει να κερδίζεται με τις σημαντικές πρωτοβουλίες που ήδη εφαρμόζονται στην πράξη, όπως για παράδειγμα, η ψηφιοποίηση του κράτους. Αυτό δεν σημαίνει φυσικά ότι δεν μπορούν να γίνουν πολλά ακόμα προς αυτή την κατεύθυνση, σε υλοποίηση πάντα των προεκλογικών μας δεσμεύσεων, και με στόχο, θα έλεγα, ένα πιο ποιοτικό, αποτελεσματικό και προσβάσιμο δημόσιο.

Κυρίες και κύριοι συνάδελφοι, κομβικός σταθμός σε αυτή την προσπάθεια είναι το νομοσχέδιο που συζητάμε σήμερα, το οποίο αποτελεί ένα ακόμα βήμα για την αποτελεσματική αντιμετώπιση μιας χρόνιας παθογένειας του ελληνικού κράτους. Γιατί παθογένεια είναι να χρειάζεται κάποιος νέος δημόσιος υπάλληλος δύο-τρία ή και περισσότερα χρόνια για να διοριστεί και να αναλάβει υπηρεσία. Παθογένεια είναι κρίσιμοι τομείς του δημόσιου τομέα να χρειάζονται προσωπικό, αυτό να έχει εγκριθεί, να έχουν εξασφαλιστεί οι πόροι και για γραφειοκρατικούς λόγους να καθυστερούν οι τοποθετήσεις στις συγκεκριμένες θέσεις.

Σήμερα έχουμε την ευκαιρία να προχωρήσουμε στη νομοθέτηση μιας σπουδαίας μεταρρύθμισης, που δεν αφορά μόνο τις διοικητικές διαδικασίες, αλλά στην ουσία αφορά τον ίδιο τον πολίτη και τις υπηρεσίες που λαμβάνει. Στην καρδιά αυτής της μεταρρύθμισης βρίσκεται το ΑΣΕΠ, ένας θεσμός που συμπληρώνει τριάντα χρόνια λειτουργίας και εγγυάται την αξιοκρατία και τη διαφάνεια στις προσλήψεις του δημόσιου τομέα. Αυτό που θέλουμε να κάνουμε με το παρόν σχέδιο νόμου, είναι να το εκσυγχρονίσουμε, να του δώσουμε τα εργαλεία για να λειτουργεί πιο ευέλικτα και να προχωρά πιο γρήγορα τις διαδικασίες.

Η πρόκληση που έχουμε μπροστά μας είναι διπλή. Από τη μία, να επιταχύνουμε τις διαδικασίες προσλήψεων για να καλυφθούν οι κενές θέσεις στο δημόσιο, και έτσι να βελτιώσουμε τη λειτουργία του. Στόχος μας είναι ο χρόνος από τη διενέργεια του διαγωνισμού μέχρι την έκδοση των οριστικών αποτελεσμάτων και την ανάληψη των θέσεων από τους επιτυχόντες, να μειωθεί περίπου στους έξι μήνες. Όλα αυτά φυσικά, κυρία Υφυπουργέ, θα κριθούν στο πεδίο. Από την άλλη, να συνεχίσουμε να εγγυόμαστε ότι η διαδικασία είναι αδιάβλητη αξιοκρατική και απολύτως διαφανής.

Το νομοσχέδιο, λοιπόν, επιδιώκει να συνδυάσει την αποτελεσματικότητα με τη διαφάνεια. Αυτό θα γίνει με τις ψηφιακές παρεμβάσεις που προωθούνται, ώστε κάθε υποψήφιος να μπορεί να υποβάλει τα δικαιολογητικά του γρήγορα και εύκολα, χωρίς να χάνεται χρόνος με χειροκίνητες διαδικασίες. Οι διαλειτουργικότητες μεταξύ των μητρώων του δημοσίου θα επιτρέπουν την αυτόματη άντληση των απαραίτητων στοιχείων, κάτι που θα εξαλείψει την ανάγκη συλλογής εγγράφων και που, προφανώς, θα επιταχύνει τον έλεγχο. Αυτό πρακτικά σημαίνει λιγότερη γραφειοκρατία, ταχύτερη εξέταση των αιτήσεων και τελικά γρηγορότερη πρόσληψη.

Πρακτική επιδίωξή μας με μία φράση είναι: όλα να γίνονται πιο σύντομα, αλλά και με απόλυτη διαφάνεια. Οι υποψήφιοι δημόσιοι υπάλληλοι θα δηλώνουν από την αρχή τη θέση για την οποία ενδιαφέρονται, προκειμένου να μην την απορρίπτουν εκ των υστέρων. Τα απαραίτητα δικαιολογητικά θα ελέγχονται ψηφιακά, μέσω εσωτερικών διασταυρώσεων, και με την υποστήριξη του συναρμόδιου Υπουργείου Ψηφιακής Διακυβέρνησης. Και βέβαια ο κάθε ενδιαφερόμενος θα μπορεί να καταθέσει τα δικαιολογητικά του και να περνά τα σχετικά τεστ, ανεξάρτητα από το εάν εκείνο το διάστημα τρέχει κάποιος σχετικός διαγωνισμός.

Μια σημαντική πτυχή της συγκεκριμένης νομοθετικής πρωτοβουλίας είναι να δώσουμε προτεραιότητα στους κατοίκους των ορεινών και νησιωτικών περιοχών, όπου η στελέχωση του δημοσίου είναι πολλές φορές εξαιρετικά δύσκολη, έως και αδύνατη. Με τη θεσμοθέτηση επιπλέον μοριοδότησης για τους κατοίκους αυτών των περιοχών στηρίζουμε την παραμονή τους στον τόπο τους και παράλληλα αντιμετωπίζουμε την υποστελέχωση των τοπικών δημόσιων υπηρεσιών. Επιπλέον, η πρόβλεψη για την αναπλήρωση θέσεων που δεν αποδέχονται οι υποψήφιοι, εξασφαλίζει ότι δεν θα υπάρχει αδικαιολόγητη καθυστέρηση. Όταν κάποιος δεν αποδέχεται μία θέση, το κράτος πρέπει να προχωρά με ταχύτητα στην αναπλήρωση αυτής της θέσης, ώστε οι δημόσιες υπηρεσίες να λειτουργούν ομαλά.

Το νομοσχέδιο, βεβαίως, δεν περιορίζεται μόνο στη βελτίωση των διαδικασιών πρόσληψης. Εισάγει, επίσης, ένα νέο σύστημα κινήτρων και ανταμοιβής για τους δημοσίους υπαλλήλους. Επιβραβεύουμε την παραγωγικότητα και ενθαρρύνουμε την επίτευξη στόχων, με βάση αντικειμενικά και συγκεκριμένα κριτήρια. Έτσι το δημόσιο γίνεται πιο αποδοτικό, αλλά και οι υπάλληλοί του αισθάνονται ότι οι προσπάθειές τους αναγνωρίζονται και ανταμείβονται. Άξιο αναφοράς είναι δε ότι το εν λόγω νομοθέτημα εισάγει μέριμνα για τα άτομα με αναπηρίες, προκειμένου να καλύπτονται κατά προτεραιότητα, όπου και όταν απαιτείται. Βελτιώνει τις μετατάξεις και διευρύνει τη συνυπηρέτηση, με στόχο την πιο εύρυθμη λειτουργία του κράτους.

Κυρίες και κύριοι συνάδελφοι, το σημερινό νομοσχέδιο αποτελεί ένα αποφασιστικό βήμα προς έναν καλύτερο και πιο λειτουργικό δημόσιο τομέα. Η ενίσχυση του ΑΣΕΠ, η ψηφιοποίηση των διαδικασιών και η εισαγωγή συστήματος κινήτρων δεν είναι μόνον αναγκαίες, αλλά θα έλεγα και αναπόφευκτες για την καλύτερη εξυπηρέτηση των πολιτών. Η Κυβέρνηση της Νέας Δημοκρατίας και του Κυριάκου Μητσοτάκη και με αυτή την πρωτοβουλία συμβάλλει σε αυτό.

Θέλω να πιστεύω ότι τα κόμματα της αντιπολίτευσης -παρά το γεγονός ότι δεν το βλέπω- θα ανταποκριθούν θετικά, αφήνοντας στην άκρη τις όποιες μικροκομματικές σκοπιμότητες και προτάσσοντας τα οφέλη, για τους πολίτες και τη βελτίωση της ποιότητας ζωής τους. Στο πλαίσιο αυτό, έστω και τώρα, σας καλώ να υπερψηφίσουμε, βάζοντας ένα ακόμα λιθαράκι στην πορεία της χώρας μας προς τα εμπρός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, για τη συνέπεια στον χρόνο,

Τον λόγο τώρα έχει ο κ. Ευάγγελος Αποστολάκης από τον ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, αξιότιμοι συνάδελφοι, επιτρέψτε μου πρώτα από όλα μια σύντομη αναφορά στα φλέγοντα ζητήματα που όλοι παρακολουθούμε να συμβαίνουν στη Μέση Ανατολή, καθώς θεωρώ ότι είναι χρέος μας να υπενθυμίζουμε στον ελληνικό λαό ότι πολύ κοντά μας εδώ και έναν χρόνο εκτυλίσσεται μια ολοένα και κλιμακούμενη σύρραξη που έχει οδηγήσει σε μια τεράστια ανθρωπιστική κρίση.

Ο αριθμός των νεκρών στη Γάζα ανέρχεται μέχρι στιγμής, περίπου, στους σαράντα τρεις χιλιάδες. Και, δυστυχώς, δεν φαίνεται να υπάρχει προς το παρόν κάποιο παράθυρο αποκλιμάκωσης. Αντιθέτως, αυτό που διαφαίνεται είναι η διασπορά της σύγκρουσης σε περιφερειακό επίπεδο, αλλά και η επέκταση αυτής σε άλλους τομείς, πέραν του πεδίου μάχης. Θα έπρεπε σε κάθε περίπτωση ως χώρα, με σεβασμό στην ιστορία, στις αρχές και στις αξίες του Διεθνούς Δικαίου και του ανθρωπισμού, να επιδιώκουμε σε όλα τα fora την κατάπαυση του πυρός και τη συνολική αποκλιμάκωση της κατάστασης.

Θα αναφερθώ τώρα στο νομοσχέδιο της σημερινής συνεδρίασης. Καλούμαστε να συζητήσουμε επί των διατάξεων του σχεδίου νόμου του Υπουργείου Εσωτερικών για την επιτάχυνση προσλήψεων μέσω ΑΣΕΠ, και να συζητήσουμε τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων ΝΠΔΔ, και άλλες διατάξεις. Επίσης, καλούμαστε να αναρωτηθούμε το εξής. Είναι η πρώτη φορά που καλούμαστε να συζητήσουμε για τον ΑΣΕΠ επί της διακυβέρνησης της Νέας Δημοκρατίας; Η απάντηση είναι όχι. Το 2021 με τον ν.4675 η ίδια Κυβέρνηση είχε φέρει το σχέδιο νόμου που έγινε νόμος του κράτους με τίτλο: «Εκσυγχρονισμός του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού και λοιπές διατάξεις». Γιατί, λοιπόν, βρισκόμαστε πάλι σήμερα εδώ με ένα αντικείμενο νομοσχεδίου που έχει τον ίδιο σκοπό με αυτόν του 2021 και που και τα δύο έχουν ένα κοινό παρονομαστή: την επιτελική διακυβέρνηση της Νέας Δημοκρατίας;

Εμείς θεωρούμε ότι ο θεσμός του ΑΣΕΠ είναι και μπορεί να λειτουργήσει ως ένα σπουδαίο εργαλείο για τον δημόσιο τομέα και τη δημόσια διοίκηση, και πρέπει να λάβει την απαραίτητη στήριξη και ενίσχυση. Η αποσπασματικότητα των διατάξεων, η φαινομενική τυχαιότητα των προτεινόμενων μεταρρυθμίσεων και ακόμη χειρότερα ο εμφανής τιμωρητικός, θα έλεγα, χαρακτήρας κάποιων εξ αυτών, ειλικρινώς δεν καταλαβαίνουμε τι ακριβώς εξυπηρετούν.

Και, πράγματι, αναρωτιόμαστε, είναι στόχευση της Κυβέρνησης η αποσάθρωση ενός σοβαρού θεσμού, όπως είναι το ΑΣΕΠ, ή είναι θέμα έλλειψης ικανότητας η ολοκληρωμένη και αποτελεσματική παρέμβαση για την ενίσχυσή του; Για ποιον λόγο να μην επιθυμεί μια Κυβέρνηση την ενίσχυση ενός θεσμού που εγγυάται τη διαφάνεια και την αξιοκρατία; Άραγε, δεν είναι αυτές οι αξίες, οι πυλώνες, για να δουν οι πολίτες αυτής της χώρας καλύτερες μέρες;

Πράγματι, μέσα από τις διατάξεις του νομοσχεδίου δεν διακρίνεται η πρόθεση της Κυβέρνησης να προωθήσει και να εξασφαλίσει αυτές τις βασικές αρχές.

Θα ήθελα να επικεντρωθώ σε κάποιες διατάξεις που μου έκαναν ιδιαίτερη εντύπωση και δεν καταλαβαίνω με ποιον τρόπο θα ενισχυθεί μέσω αυτών το ΑΣΕΠ. Στο άρθρο 7, για τη συμμετοχή του τακτικού προσωπικού στη διαδικασία πλήρωσης θέσεων, αυξάνεται η απαιτούμενη περίοδος από την ημερομηνία διορισμού πρόσληψης από τα πέντε στα δέκα χρόνια, παρεμποδίζοντας έτσι την κινητικότητα μέσα στον δημόσιο τομέα. Αναφέρθηκε από όλους τους συναδέλφους προηγουμένως το ζήτημα αυτό.

Στο ίδιο πνεύμα βρίσκεται και η διάταξη του άρθρου 9 περί πλήρωσης θέσεων στην περίπτωση μη αποδοχής διορισμού, μη ανάληψης υπηρεσίας ή παραίτησης εντός δώδεκα μηνών, που οδηγεί σε τριετή αποκλεισμό από τις διαδικασίες πλήρωσης κενών θέσεων.

Και έρχομαι και στην ενίσχυση της μοριοδότησης εντοπιότητας. Είναι ένα θετικό μέτρο. Ακούστηκε και κατά τη συζήτηση του νομοσχεδίου στις συνεδριάσεις της αρμόδιας επιτροπής. Όντως ενισχύεται η εντοπιότητα διά μέσου της μοριοδότησης, ίσως και υπέρμετρα σημείωσαν κάποιοι. Όμως, παράλληλα διαβάζουμε στο νομοσχέδιο τη σχετική διάταξη του άρθρου 12 που μας λέει ότι θα παραταθεί το διάστημα υποχρεωτικής παραμονής στις απομακρυσμένες περιοχές από τα δέκα στα δεκαπέντε χρόνια.

Αυτό το μέτρο, κυρίες και κύριοι της Κυβέρνησης, εγκλωβίζει τον κόσμο και λειτουργεί αποθαρρυντικά και αντίθετα με τον σκοπό του ΑΣΕΠ, που είναι η προσέλκυση κόσμου με ικανότητα στον δημόσιο τομέα. Αυτό το μέτρο περιορίζει την επαγγελματική εξέλιξη. Και ναι μεν κατανοούμε ότι με τη μοριοδότηση της εντοπιότητας δίνεται ένα κάποιο κίνητρο για την ανάληψη αναγκών υποστελέχωσης -παρουσιάζεται κυρίως σε παραμεθόριες, δυσπρόσιτες και νησιωτικές περιοχές- αλλά δεν αρκεί αυτό όταν έχουμε σοβαρές ελλείψεις σε υποδομές στις περιοχές αυτές, ελλείψεις σε ιατροφαρμακευτική περίθαλψη, σε ασφαλείς και συχνές συγκοινωνίες, σε έργα υποδομών και άλλα πολλά.

Τέλος, θα κάνω μια αναφορά στο μπόνους παραγωγικότητας και θέλω να δηλώσω ευθύς αμέσως ότι εμείς είμαστε υπέρ και υπερασπιζόμαστε την αναγνώριση του έργου των υπαλλήλων του δημοσίου τομέα. Εδώ, όμως, προκύπτει μια σειρά από ερωτήματα. Πώς ακριβώς εξασφαλίζονται τα εχέγγυα για το ποιος θα πάρει αυτά τα μπόνους; Ποιοι είναι οι δείκτες που καθορίζουν την απόδοση; Η δαπάνη για το μπόνους παραγωγικότητας θα ανέλθει στα 40 εκατομμύρια ευρώ συνολικά. Φαίνεται ότι δεν επαρκεί. Και αναρωτιόμαστε σε ποιους ακριβώς θα δοθεί αυτό το μπόνους. Θα μπορούσε αυτή η πρόβλεψη, για την ενίσχυση της παραγωγικότητας, να λειτουργήσει ως ένα χρήσιμο εργαλείο που θα είχε πολλαπλά οφέλη και που θα παρείχε κίνητρα για την παραγωγή έργου ποιοτικά ανωτέρου και θα λειτουργούσε ανακουφιστικά σαν μια ενίσχυση του εισοδήματος των εργαζομένων, που βλέπουν το μισθό τους να εξανεμίζεται πριν τελειώσει ο μήνας. Χωρίς, όμως, τις απαραίτητες δικλίδες φαίνεται ότι καθίσταται κενό γράμμα.

Δυστυχώς, κυρίες και κύριοι συνάδελφοι, ο τίτλος του νομοσχεδίου δημιούργησε προσδοκίες για την πραγματική ενίσχυση του ΑΣΕΠ, που το ίδιο το κείμενο ήρθε να τις διαψεύσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο έχει τώρα από το ΠΑΣΟΚ - Κίνημα Αλλαγής η κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, άκουσα τον κ. Δημητριάδη πριν, των Σπαρτιατών, μπερδεμένος πολύ ήταν. Δεν ξέρω ακριβώς τι ήθελε να μας πει ο κ. Δημητριάδης σήμερα. Ήθελε να μας πει ότι τα κόμματα χρωστάνε χρήματα, τα οποία δεν έχουν τακτοποιήσει και κακώς παραβιάζονται τα δικαιώματα των Σπαρτιατών, όταν το ΠΑΣΟΚ καταθέτει σήμερα τροπολογία με την οποία ζητάει να μην χρηματοδοτούνται οι Σπαρτιάτες, διότι, από ολιγωρία της Κυβέρνησης θέλω να πιστεύω και όχι σκοπιμότητα, χρηματοδοτούνται και μάλιστα με πολύ μεγάλα ποσά οι Σπαρτιάτες, τη στιγμή που ήδη έχουμε αποφάσεις της ελληνικής δικαιοσύνης που λένε ότι το κόμμα των Σπαρτιατών κατευθύνεται, διευθύνεται και έχει πραγματικό ηγέτη τον Ηλία Κασιδιάρη;

Του 2024 είναι, κύριοι συνάδελφοι, η απόφαση αυτή. Έχουμε και προηγούμενες αποφάσεις του 2020. Και θυμίζω σε όλους, γιατί μιλάμε στον ναό της δημοκρατίας, στο Κοινοβούλιο κ.λπ., ότι σύμφωνα βεβαίως με το άρθρο 29 του Συντάγματος παράγραφος 2, τα πολιτικά κόμματα χρηματοδοτούνται, όπως λέει ο κ. Δημητριάδης των Σπαρτιατών, πλην όμως έχει και παράγραφο 1 το άρθρο 29 του Συντάγματος, που λέει ότι τα κόμματα θα πρέπει να υπηρετούν το δημοκρατικό πολίτευμα, το οποίο δεν υπηρετούν οι Σπαρτιάτες. Είναι εκτός συνταγματικού τόξου, για να τα λέμε τα πράγματα με το όνομά τους, διότι διευθύνονται από καταδικασμένους για εγκληματική οργάνωση με απόφαση του 2020.

Το ΠΑΣΟΚ, που πάντοτε υπήρξε το ανάχωμα στη Χρυσή Αυγή και σε όλα τα παράγωγά της όπως είναι οι Σπαρτιάτες, ανέλαβε αυτή την πρωτοβουλία, τη θεσμική πρωτοβουλία, προκειμένου να βάλει τα πράγματα σε τάξη και να ανακόψει την ενίσχυση αυτού του μορφώματος, που πηγάζει από μία συνταγματική διάταξη και δεν τη δικαιούται.

Γι’ αυτό, λοιπόν, στην Κυβέρνησή σας αυτό που πρέπει να πω, γιατί δική σας ολιγωρία είναι -επαναλαμβάνω- αν όχι σκοπιμότητα, θα πρέπει να αποδεχθείτε την τροπολογία και βεβαίως να αποκαταστήσετε τα πράγματα, διότι ελέγχεστε γι’ αυτό που έπρεπε να έχετε δει εσείς πρώτοι και όχι εμείς κόμμα της Αντιπολίτευσης. Ελέγχεστε.

Τώρα στα σημερινά. Τα έχει αναπτύξει ήδη ο εισηγητής μας κ. Χρηστίδης. Ξέρετε ότι είναι ταυτοτικό ζήτημα για μας όταν μιλάμε για το ΑΣΕΠ, δεν χρειάζεται να το πω. Ο αείμνηστος Αναστάσης Πεπονής και το ΠΑΣΟΚ είναι αυτοί που άνοιξαν τον μεγάλο δρόμο για να φύγουν από τα μάτια του λαού οι Μαυρογιαλούρηδες της Δεξιάς και οι Γκρούεζοι. Εμείς το κάναμε αυτό. Και βεβαίως το κύρος του κράτους στα μάτια των πολιτών αποκαταστάθηκε όταν μια θέση στο δημόσιο ήταν αποτέλεσμα μόνο μιας πελατειακής συναλλαγής και τίποτε άλλο.

Αυτή ακριβώς, αγαπητοί συνάδελφοι, ήταν η αποστολή και η αξία του ΑΣΕΠ που οραματιστήκαμε εμείς, να δώσουμε ίσες ευκαιρίες, αλλά ταυτόχρονα να εξοπλίζουμε τη δημόσια διοίκηση με άξια στελέχη και έτσι ακριβώς αναβαθμίζονται και οι υπηρεσίες που παρέχει το κράτος στους πολίτες.

Τώρα μας φέρνετε σήμερα, κύριε Υπουργέ, ένα νομοσχέδιο τόσο μικρό και τόσο λίγο, για άλλη μια φορά. Εξαγγέλλετε πάντοτε τα μεγάλα, περιμένουμε μεγάλες αλλαγές και στο τέλος μας φέρνετε κάτι τόσο μικρό και ελάχιστο, που εξαντλείται σε εξαγγελίες -δήθεν- για επιτάχυνση των προσλήψεων, καλύτερη στελέχωση στη λειτουργία του δημοσίου και λοιπά. Ποιου; Του γερασμένου δημοσίου με υπαλλήλους άνω των πενήντα πέντε ετών; Ένα δημόσιο μη ελκυστικό στη νέα γενιά και αυτό δεν σας νοιάζει καθόλου. Κατά τα άλλα, μας πειράζει που έχουμε 65% αποχή στις εκλογές και δεν έρχεται η νέα γενιά να ψηφίσει. Τι να ψηφίσει; Εμάς να ψηφίσει; Μα μας βλέπει και την αποτρέπουμε, το σύνολο του πολιτικού συστήματος. Ξέρετε ότι εγώ ποτέ δεν νίπτω τας χείρας μου ως Πόντιος Πιλάτος.

Και λέω: Θα το διορθώσουμε αυτό; Η νέα γενιά δεν εμπιστεύεται το δημόσιο σύστημα. Και γιατί δεν το εμπιστεύεται; Χαμηλές αμοιβές, πρωτοκαθεδρία στους ημετέρους, ομογάλακτους κάθε φορά. Περαιτέρω καμμία ανάπτυξη, καμμία εξέλιξη και όταν κάποιος αποφασίζει με τρομερό βιογραφικό να κάνει την αίτησή του στο δημόσιο, με διάβασμα, με φροντιστήρια με παραπαιδεία -αφήστε το αυτό, άλλο κρατούμενο- έχει να περιμένει τρία και τέσσερα χρόνια. Και ήρθε ο κ. Βορίδης, γιατί εμείς διασταυρώσαμε τα ξίφη μας το 2023 εδώ, για να μας πει «σωθήκαμε» και τέλος. «Φτιάχνω μία μεγάλη δεξαμενή όπου θα έχω πανελλήνιο γραπτό διαγωνισμό, κάθε χρόνο καλύπτω εκκρεμείς θέσεις, μελλοντικές ανάγκες του δημοσίου, προσλήψεις μέσα σε επτά μήνες αντί για δύο χρόνια, τελείωσαν τα βάσανα του ελληνικού λαού».

Εμείς είπαμε τότε του κ. Βορίδη με πολύ σεβασμό «κύριε Υπουργέ μου, αυτά που λέτε ούτε στη φαντασία σας δεν μπορείτε να τα εφαρμόσετε σε αυτό το σύστημα που ήδη έχετε φτιάξει». Και τώρα τι; Χιλιάδες συμπολίτες συμμετείχαν. Και τελικά πού βρισκόμαστε ενάμιση χρόνο; Διορίστηκαν ελάχιστοι και η μεγάλη πλειοψηφία, πάνω από δέκα χιλιάδες επιτυχόντες, βρίσκεται σε ομηρία. Και δεν είναι μόνο ομηρία θέσης. Είναι και ομηρία πολιτική γιατί τους ρίχνετε πάντα το τυράκι. Γι’ αυτό τους κρατάτε σε ομηρία: «θα σε πάρω εγώ στην επόμενη δεξαμενή και στον επόμενο διαγωνισμό». Αυτοί είστε. Και τώρα εξαγγέλλετε και τριάντα χιλιάδες προσλήψεις μόνο για το 2025. Αρνείστε όμως να απορροφήσετε τις δέκα χιλιάδες ανθρώπους που περιμένουν. Γιατί; Αναρωτιέμαι. Τελικά επιτυχών στη δική σας Κυβέρνηση δεν σημαίνει και διοριστέος.

Προσέξτε, συνάδελφοι, ποια είναι η καινούργια έννοια. Επιτυχών: χαίρεται με τους γονείς του, με την οικογένεια του, με τα παιδιά του και δεν είναι στο τέλος διοριστέος. Αν αυτό δεν είναι νέα παράνοια για το σύστημα, τότε ποια είναι; Απογοητευτικοί οι ρυθμοί σας, μάχη εντυπώσεων. Μικροδιευθετήσεις κάνετε. Συντμήσεις προθεσμιών. Δήθεν τρία χρόνια λέει θα περιμένει αν κάποιος που έκανε αίτηση και τον προσέλαβε το σύστημα το αρνηθεί. Χάνει το δικαίωμά του σε τρία χρόνια. Δύο μέτρα και δύο σταθμά όμως εδώ. Γιατί δεν αντιμετωπίζετε τις χρόνιες παθογένειες του δημοσίου και ότι τα παιδιά ιδίως οι νέοι άνθρωποι αναγκάζονται να κάνουν τρεις αιτήσεις σε τρεις και τέσσερις θέσεις. Όπως, επίσης, εσείς ο Υπουργός δεν λαμβάνετε υπ’ όψιν ότι γίνονται και ενστάσεις που κρατάνε ένα, δύο και τρία πολλές φορές χρόνια, όταν έχουμε δεύτερο βαθμό.

Με αυτά δεν θεραπεύονται ούτε το ΑΣΕΠ ούτε η γραφειοκρατία ούτε οι καθυστερήσεις. Πρέπει να έχουμε ρυθμίσεις ρηξικέλευθες οι οποίες θα αλλάξουν άρδην το σύστημα και θα δώσουν ευκαιρίες πραγματικές προκειμένου να θεραπεύσουμε ασάφειες και ολιγωρίες και να ξαναφέρουμε τα νιάτα μας στο προσκήνιο. Τα παιδιά μας που θέλουμε να στελεχώσουν τις θέσεις του δημοσίου όχι όμως ως ομογάλακτοι διορισμένοι όπως αποκάλυψαν αυτοί που ακούσαμε στους θεσμούς που ήρθαν στην ακρόαση των φορέων και μας είπαν ότι το 90% των διευθυντών και τμηματαρχών είναι στην κρίση της Κυβέρνησης και των πολιτικών προϊσταμένων και όχι της αξιοκρατίας. Μα, δεν καταλαβαίνετε γιατί έχουμε 65% αποχή; Και έτσι που τα λέμε εδώ μεταξύ μας, λίγο μου φαίνεται.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το Κομμουνιστικό Κόμμα Ελλάδας ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Είναι πραγματικά οξύμωρο να εισάγει η Κυβέρνηση ρυθμίσεις στο παρόν σχέδιο νόμου για την ταχύτερη στελέχωση των δημόσιων υπηρεσιών, των οργανισμών τοπικής αυτοδιοίκησης μέσω της σύντμησης των προθεσμιών για τις διαδικασίες ολοκλήρωσης του διορισμού ή της πρόσληψης με απώτερο στόχο, όπως λέει, την αποτελεσματικότερη λειτουργία τους και την ίδια στιγμή να αφήνει άλυτο το κύριο πρόβλημα, αυτό της υποστελέχωσης η οποία σε συνδυασμό με την υποχρηματοδότηση από το κεντρικό κράτος, την παρακράτηση τους εδώ και χρόνια από τους κεντρικούς αυτοτελείς πόρους που έχει ήδη οδηγήσει δομές και υπηρεσίες των δήμων, όπως καθαριότητα, παιδικούς σταθμούς, ΚΔΑΠ, ΚΔΑΠ ΜΕΑ και ΚΕΚΟΙΦ ΑΠΗ, «Βοήθεια στο Σπίτι» και άλλες δομές σε οριακή κατάσταση, είναι απολύτως σίγουρο ότι θα επιδεινωθεί το επόμενο χρονικό διάστημα λόγω συνταξιοδότησης πολλών εργαζομένων και σε συνθήκες βέβαια αύξησης των κοινωνικών αναγκών αλλά και των αναγκαίων έργων που αφορούν την προστασία της ανθρώπινης ζωής.

Η απαγόρευση μόνιμων προσλήψεων για πάνω από μια δεκαπενταετία οδηγεί με μαθηματική ακρίβεια στη διάλυση των δημοτικών υπηρεσιών και στην ωρίμανση βέβαια των προϋποθέσεων για την ιδιωτικοποίησή τους. Και βέβαια όταν μιλάμε για ιδιωτικοποίηση αυτό σημαίνει είτε με την ανταποδοτική λειτουργία δομών και υπηρεσιών από τον ίδιο τον δήμο είτε απευθείας από τον ιδιώτη. Για τον δημότη το δίλημμα είναι το ίδιο: έχεις να πληρώσεις; Θα έχεις και δρόμο και παιδικό σταθμό για το παιδί σου, καθαριότητα, νερό και όλα τα αγαθά του κόσμου. Δεν έχεις; Είσαι απόκληρος και περίσσευμα της κοινωνίας. Αυτό σημαίνει νέα τέλη, νέα χαράτσια, νέες επιβαρύνσεις που θα τα επωμιστεί ο δημότης εργαζόμενος.

Χθες συζητήθηκε μία επίκαιρη ερώτηση του ΚΚΕ για την έλλειψη προσωπικού στις υπηρεσίες καθαριότητας του Δήμου Ηρακλείου η οποία λειτουργεί με μόλις το 40% του δυναμικού της, με βάση τα δικά της στοιχεία, δηλαδή του Δήμου Ηρακλείου. Κάθε μέρα, δουλειά αδιάκοπα, αδιάλειπτα, για δέκα με δεκαπέντε ημέρες χωρίς ρεπό, ημέρες ανάπαυσης και πάει λέγοντας. Η ελλιπής συντήρηση του στόλου των οχημάτων λόγω της έλλειψης ανταλλακτικών των απορριμματοφόρων, η έλλειψη των ΜΑΠ σε συνδυασμό με την αποψίλωση της υπηρεσίας από προσωπικό και την εντατικοποίηση της δουλειάς, συνιστά ένα προδιαγεγραμμένο έγκλημα που οδηγεί στην αύξηση των εργατικών ατυχημάτων και στρώνει το έδαφος για την ιδιωτικοποίηση και την κερδοφορία των επιχειρηματικών ομίλων σε βάρος των λαϊκών νοικοκυριών.

Οι Οργανισμοί Τοπικής Αυτοδιοίκησης μαζί με τους delivery και τους οικοδόμους έχουν τα περισσότερα θανατηφόρα ατυχήματα. Από το 2014 μέχρι το 2023 είχαμε στους Οργανισμούς Τοπικής Αυτοδιοίκησης εξήντα πέντε νεκρούς και εκατόν δύο περιπτώσεις βαριά τραυματισμένων, εκατοντάδων σακατεμένων με την πλειοψηφία των θυμάτων να είναι εργαζόμενοι από αυτές τις ευέλικτες εργασιακές σχέσεις.

Στον Δήμο Ηρακλείου έναν από τους μεγαλύτερους δήμους της χώρας το 40% του προσωπικού είναι συμβασιούχοι. Ολόκληρες δομές λειτουργούν σχεδόν εξ ολοκλήρου με ορισμένου χρόνου συμβάσεις πολλοί από τους οποίους υπογράφουν συνεχόμενες συμβάσεις για περισσότερα από δεκαπέντε χρόνια. Έχει χίλιους επτακόσιους περίπου εργαζόμενους και δεν υπάρχει γιατρός. Τα μέσα ατομικής προστασίας δίνονται με καθυστέρηση και αντί να λύσει η Κυβέρνηση το πρόβλημα και να διευρυνθεί η παροχή του ενός λίτρου γάλακτος ανά ημέρα για όλους τους εργαζόμενους με τέτοιες συνθήκες εργασίας ανεξαρτήτως σχέσεως εργασίας, μετατρέπει την υποχρέωση αυτή σε ένα ετήσιο επίδομα 300 ευρώ.

Ποια ήταν η απάντηση της κ. Χαραλαμπογιάννη η οποία βρίσκεται σήμερα εδώ; «Από τον προγραμματισμό του 2023 και μετά να ξεκαθαρίσω» λέει «ότι το Υπουργείο Εσωτερικών στοχεύει σε όλο και περισσότερη ενίσχυση με νέο προσωπικό υπηρεσιών ανταποδοτικού χαρακτήρα». Έτσι οτιδήποτε τεκμηριώνεται από τους δήμους της χώρας ότι αφορά ανταποδοτική υπηρεσία και ανταποδοτικά τέλη δύνανται να καλύψουν τη μισθοδοσία τότε εάν οι ειδικότητες είναι ανταποδοτικού χαρακτήρα εγκρίνουμε το 100% του αιτήματος. Το πραγματικό πρόβλημα όμως είναι αυτό. Ότι οι εργαζόμενοι με επισφαλείς εργασιακές σχέσεις συνιστούν πλέον τον κανόνα και αυξάνονται με ραγδαίο ρυθμό και τείνουν να γίνουν πλειοψηφία. Έτσι εξηγείται γιατί η Κυβέρνηση δεν μετατρέπει τις συμβάσεις ορισμένου χρόνου σε αορίστου χρόνου. Γιατί απορρίπτει τις σχετικές τροπολογίες του ΚΚΕ και αρκείται στα πασαλείμματα. Πριν λίγες ημέρες μάλιστα η Κυβέρνηση ψήφισε ένα νομοσχέδιο εδώ στη Βουλή βάζοντας εμπόδια ώστε να μην υφίστανται οι όροι και οι προϋποθέσεις για να γίνουν αορίστου χρόνου -το πλέον αυτονόητο!- αφού καλύπτουν μόνιμες και διαρκείς ανάγκες βασικών λειτουργιών των δήμων με το πρόσχημα να ξεπεραστούν προβλήματα από τους μη εγκεκριμένους προϋπολογισμούς. Αρνείται, δηλαδή, να ικανοποιήσει τα αιτήματα πολλών δήμων για τις αναγκαίες προσλήψεις σε μόνιμο προσωπικό ενώ είναι απλοχέρηδες όταν είναι να προσλάβουν οι ίδιοι οι δήμοι και να καλύπτουν την μισθοδοσία τους.

Όπως κοροϊδία, επίσης, είναι και η διάταξη που προβλέπει για την ειδική μέριμνα του κράτους για τους ορεινούς, νησιωτικούς και ηπειρωτικούς δήμους της χώρας εισάγοντας το κριτήριο της εντοπιότητας στις διαδικασίες πλήρωσης θέσεων. Έτσι, δηλαδή, νομίζετε ότι θα λύσετε το πρόβλημα της υποστελέχωσης των υπηρεσιών.

Στρουθοκαμηλίζετε, κύριοι και κυρίες της Κυβέρνησης. Ακολουθείτε την τακτική αγνόησης της αιτίας του προβλήματος υποκρινόμενοι ότι δεν υπάρχει. Αν πραγματικά θα θέλατε να λύσετε το πρόβλημα στελέχωσης των ορεινών και νησιωτικών δήμων δώστε πραγματικά κίνητρα, μισθολογικά, επιστημονικά, μέσα σε αξιοπρεπείς συνθήκες δουλειάς για τα χάλια στους δήμους, τους δημόσιους φορείς νοσοκομεία σχολεία και άλλα και τις μεγάλες ελλείψεις σε μόνιμο προσωπικό μηχανικών, γιατρών, νοσηλευτών στα νοσοκομεία, εκπαιδευτικών στα σχολεία για τις οικτρές συνθήκες εργασίας και την εντατικοποίηση στους χώρους δουλειάς και τους πενιχρούς μισθούς για το ότι είναι ξεχαρβαλωμένα τα νοσοκομεία. Για την παντελή απουσία ολοκληρωμένου σχεδιασμού αντισεισμικής, αντιπυρικής προστασίας της ανθρώπινης ζωής ευθύνεται ο κακός εργαζόμενος ή -γιατί το έχουμε ακούσει και αυτό- γιατί λείπουν οι ικανοί και αποτελεσματικοί μάνατζερ και τα επιτελεία των ειδικών συμβούλων.

Έτσι είναι ή γιατί λείπουν χιλιάδες μόνιμοι γιατροί και νοσηλευτές από τα νοσοκομεία, χιλιάδες μόνιμοι εκπαιδευτικοί από τα σχολεία, αλλά και στις πολεοδομίες των δήμων, στις τεχνικές υπηρεσίες, στις υπηρεσίες καθαριότητας και στη διαχείριση των νερών, στις υπηρεσίες κοινωνικού χαρακτήρα, παιδικούς, βρεφικούς σταθμούς, ΚΔΑΠ, ΚΔΑΠ ΜΕΑ και αλλού.

Το ότι δεν έχετε στελεχώσει τις υπηρεσίες αποκατάστασης επιπτώσεων φυσικών καταστροφών για να διεκπεραιώσουν τον έλεγχο χιλιάδων φακέλων των πληγέντων στη Θεσσαλία από τις καταστροφικές πλημμύρες, στο Αρκαλοχώρι μετά τον σεισμό και τους εναπομείναντες να τους κάνετε μπαλάκι πότε να κατοικοεδρεύουν στην Κρήτη και ποτέ στη Θεσσαλία, με συνέπεια βέβαια να εξοντώνεται αυτό το ελάχιστο υπάρχον προσωπικό με ωράρια-λάστιχο και να τίθεται σε κίνδυνο η υγεία του λαού, η μόρφωση της νέας γενιάς και να απειλείται καθημερινά η ζωή των πολιτών από πλημμύρες, σεισμούς και πυρκαγιές.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω σε λίγο, κύριε Πρόεδρε.

Στόχος διαχρονικά των κυβερνήσεων είναι η δημιουργία ενός αποτελεσματικού κρατικού μηχανισμού, ενός κρατικού μηχανισμού, κεντρικού, τοπικού, περιφερειακού για τις ανάγκες του κεφαλαίου και εχθρικό για τον λαό σε κάθε πτυχή της ζωής του, έναν μηχανισμό γυμνό, ανίκανο, αναποτελεσματικό όταν αναμετριέται με τις λαϊκές ανάγκες και αγωνίες και αποτελεσματικό, γρήγορο και γαλαντόμο όταν συναντιέται με τα σχέδια ανασυγκρότησης που επιτάσσουν τα κοράκια της πράσινης ανάπτυξης.

Εμείς, ως Κομμουνιστικό Κόμμα Ελλάδας, λέμε ότι αν η Κυβέρνηση θέλει να μειώσει το πραγματικά μεγάλο διοικητικό βάρος που συνεπάγονται οι συνεχείς προσλήψεις αναλώσιμου προσωπικού και στη συνέχεια η λήξη των συμβάσεων εργασίας τους, δεν έχει παρά να εισακούσει το αίτημα των εργαζομένων, που πολλές φορές το έχει φέρει στη Βουλή το ΚΚΕ, για μονιμοποίηση όλων των συμβασιούχων. Η μόνιμη και σταθερή δουλειά δεν είναι ούτε προνόμιο για λίγους ούτε έπαθλο για τυχερούς. Είναι ανάγκη και δικαίωμα για όλους!

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι που πρέπει να κάνω την παρατήρηση ότι είναι απαράδεκτο μετά τα εννέα λεπτά να περνάει ο οποιοσδήποτε. Στα οκτώ λεπτά σας ενημερώνω για να καταλάβετε ότι πρέπει να ολοκληρώσετε τις σκέψεις σας. Και η ολόκληρη της σκέψης είναι η ολοκλήρωση της φράσης, μετά τα οκτώ λεπτά τουλάχιστον.

Τον λόγο έχει από την Ελληνική Λύση η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άλλο ένα νομοθέτημα για το ΑΣΕΠ. Το μεγάλο ερώτημα είναι αν θα εφαρμοστεί και αυτό κατά το δοκούν. Δηλαδή, όποτε μας βολεύει το εφαρμόζουμε και όποτε δεν μας βολεύει σφυρίζουμε αδιάφορα.

Να σας θυμίσουμε για παράδειγμα τι έγινε στην περίπτωση τοποθέτησης του νέου προέδρου του ΙΕΠ. Η θητεία του προηγούμενου προέδρου του ΙΕΠ έληξε στις 20 Νοεμβρίου 2022. Σύμφωνα με το άρθρο 20 του ν.4735/2020, όπως τροποποιήθηκε με το άρθρο 64 του ν.4886/2022, οι πρόεδροι, αντιπρόεδροι, διοικητές, αναπληρωτές διοικητές, υποδιοικητές, οι διευθύνοντες ή εντεταλμένοι σύμβουλοι των νομικών προσώπων δημοσίου δικαίου, καθώς και των νομικών προσώπων ιδιωτικού δικαίου των οποίων η επιλογή ανήκει στην κυβέρνηση, με κάποιες εξαιρέσεις στις οποίες δεν ανήκει το ΙΕΠ, επιλέγονται σύμφωνα με τη διαδικασία των άρθρων 20-23 του ίδιου νόμου.

Ακόμη και τέσσερις μήνες μετά τη λήξη της θητείας του διοικητικού συμβουλίου δεν είχε διακινηθεί καμμία διαδικασία επιλογής νέας διοίκησης του ΙΕΠ. Στις 31-3-2023 εκδόθηκε απόφαση από το Υπουργείο Παιδείας σύμφωνα με την οποία η θητεία του προέδρου και του αντιπροέδρου του ΙΕΠ παρατείνονταν μέχρι την ολοκλήρωση της διαδικασίας επιλογής προέδρου και αντιπροέδρου του διοικητικού συμβουλίου του ΙΕΠ, σύμφωνα με τις διατάξεις των άρθρων 20-23 του νόμου ν.4735/2020, ενώ ανανεώθηκε η θητεία τεσσάρων μελών και ορίστηκε ένα νέο μέλος για τα επόμενα τρία χρόνια.

Η Γενική Διεύθυνση Ανθρώπινου Δυναμικού του ΥΠΕΘΑ στην απάντησή της στις 27-9-2023 επικαλέστηκε εγκύκλιο του Υπουργείου Εσωτερικών, σύμφωνα με την οποία σε περίπτωση λήξης της θητείας των προσώπων που υπηρετούν στις παραπάνω θέσεις και προκειμένου να διασφαλιστεί η συνέχεια της λειτουργίας της διοίκησης, εφαρμόζεται αναλογικά η παράγραφος 2 του άρθρου 22 του ν.4735/2020, όπως τροποποιήθηκε με τις διατάξεις του άρθρου 48 του ν.4772/2021, σύμφωνα με την οποία εφόσον η διαδικασία επιλογής δεν έχει ολοκληρωθεί κατά τη λήξη της θητείας του προσώπου της παραγράφου 1, του άρθρου 20 και μέχρι την ολοκλήρωση αυτής, με απόφαση του αρμόδιου οργάνου, σύμφωνα με την παράγραφο 6, του άρθρου 21, παρατείνεται μεταβατικά η θητεία του υπηρετούντος προσώπου ή η θέση καλύπτεται μεταβατικά λαμβάνοντας υπ’ όψιν στην περίπτωση αυτή τα σχετικά προσόντα διορισμού. Στην περίπτωση αυτή η διαδικασία επιλογής νέου προσώπου, κατ’ εφαρμογή του παρόντος, εκκινεί εντός προθεσμίας είκοσι ημερών.

Λίγο πιο κάτω έγραφε ότι έχει διαβιβαστεί και εκκρεμεί στο ΑΣΕΠ το υπ’ αριθμόν 12642/5-10-2022 έγγραφο του Ινστιτούτου Εκπαιδευτικής Πολιτικής προς το ΑΣΕΠ με θέμα: «Υποβολή αιτήματος για έκδοση πρόσκλησης σύμφωνα με τα άρθρα 20-23 του ν.4735/2020». Δηλαδή, το αίτημα εκκρεμεί για περισσότερο από δύο χρόνια.

Δυστυχώς, η περίπτωση του ΙΕΠ δεν είναι η μοναδική. Το ίδιο έγινε με τον Εθνικό Οργανισμό Πιστοποίησης Προσόντων και Επαγγελματικού Προσανατολισμού, το Ινστιτούτο Τεχνολογίας Υπολογιστών και Εκδόσεων «ΔΙΟΦΑΝΤΟΣ», το Ίδρυμα Νεολαίας και Δια Βίου Μάθησης και τον ΔΟΑΤΑΠ.

Και για να έρθουμε και στο παρόν νομοσχέδιο, αναφέρεται στο άρθρο 4, όπως ίσχυε εξάλλου, ότι η βαθμολογία στον γραπτό διαγωνισμό υποψηφίων των κατηγοριών ΠΕ και ΤΕ προσαυξάνεται κατά δύο μονάδες για τους κατόχους αυτοτελούς μεταπτυχιακού τίτλου ετήσιας τουλάχιστον φοίτησης, που αναφέρεται ως «αποδεκτό» στην προκήρυξη και κατά μία μονάδα για τους κατόχους ενιαίου και αδιάσπαστου τίτλου σπουδών μεταπτυχιακού επιπέδου.

Για ποιον λόγο εξακολουθούν να διαφοροποιούνται, αφού και οι δύο τίτλοι σπουδών αντιστοιχούν στο επίπεδο 7 του εθνικού και ευρωπαϊκού πλαισίου προσόντων. Δηλαδή, οι απόφοιτοι της Αρχιτεκτονικής του Πολυτεχνείου θα μοριοδοτηθούν με λιγότερα μόρια από τους απόφοιτους των ιδιωτικών πανεπιστημίων, αμφιβόλου κύρους, με τριετείς ή τετραετείς κύκλους σπουδών και ένα μονοετές μεταπτυχιακό;

Φτιάχνετε ακόμα μία ψηφιακή εφαρμογή με δυνατότητα υποβολής επωνύμως, ανωνύμως αναφορών για θέματα προστασίας. Αλήθεια, αξιολογήσατε την αποτελεσματικότητα της ειδικής ψηφιακής πλατφόρμας «stop-bullying» για την αντιμετώπιση της ενδοσχολικής βίας και των φαινομένων εκφοβισμού του άρθρου 6 του ν.5029/2023; Δεν ρωτάμε για τα αριθμητικά δεδομένα και πόσες καταγγελίες έγιναν, αλλά τι γίνεται μετά από τις καταγγελίες. Στην περίπτωση του περιστατικού της Γλυφάδας τον περασμένο Σεπτέμβριο μάθαμε ότι το λεκτικό μπούλινγκ που κατέληξε στους δύο ξυλοδαρμούς είχε αρχίσει από πέρυσι. Άρα, εκ του αποτελέσματος φαίνεται ότι δεν έγινε απολύτως τίποτα για να αποφευχθεί αυτό που έγινε τελικά.

Η ολιστική αντιμετώπιση της σχολικής βίας που θα στοχεύει στην αλλαγή του κλίματος του σχολείου ώστε να μην αναπαράγεται η βία με την αποτελεσματικότητα της πρόληψης και μέσω της εφαρμογής προγραμμάτων κατά του σχολικού εκφοβισμού και που φυσικά θα έχει άμεση σχέση με την υιοθέτηση της κοινωνικής προσέγγισης απουσιάζει από κάθε σας νόμο.

Οι πλατφόρμες και οι εφαρμογές, όπως αντιλαμβάνεστε, δεν αντιμετωπίζουν τις γενεσιουργές αιτίες του φαινομένου της βίας μεταξύ ανηλίκων. Η φτώχεια, τα εξαντλητικά ωράρια εργασίας γονέων, η ανεργία, η αδυναμία οικογενειακού προγραμματισμού λόγω οικονομικών δυσκολιών, η απουσία ελεύθερου και ποιοτικού χρόνου με τα παιδιά, η έλλειψη ελεύθερων, ασφαλών χώρων παιχνιδιού και ψυχαγωγίας εκτός σπιτιού, η κατάρρευση κοινωνικών δομών ψυχικής υγείας και συμβουλευτικής δεν αντιμετωπίζονται μόνο με τις πλατφόρμες.

Οι μαρτυρίες των εκπαιδευτικών και τα στοιχεία των κοινωνικών φορέων δείχνουν πως το σύστημα έχει κενά. Οι εκπαιδευτικοί διστάζουν, οι ψυχολόγοι και οι κοινωνικοί λειτουργοί, όπου υπάρχουν, δεν επαρκούν. Υπάρχει λαβύρινθος αρμοδίων που πρέπει να αρθούν στο ύψος του λειτουργήματός τους και κάπου εκεί χάνεται η λύση.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Όσον αφορά στην αποτελεσματικότητα του κομβίου επείγουσας ανάγκης την είδαμε τον περασμένο Απρίλιο έξω από το Αστυνομικό Τμήμα των Αγίων Αναργύρων. Όσον αφορά στις μεταγραφές η βάση μεταγραφής των δύο χιλιάδων επτακοσίων πενήντα μονάδων έγινε γνωστή και ως κόφτης παραμένει. Σας ρωτήσαμε πριν από δύο χρόνια μέσω κοινοβουλευτικού ελέγχου από πού προκύπτει αυτός ο αριθμός. Γιατί δύο χιλιάδες επτακόσιες πενήντα και όχι δύο χιλιάδες πεντακόσιες ή τρεις χιλιάδες; Απάντηση δεν πήραμε. Αφού σύμφωνα με το σκεπτικό του νομοθέτη η ελάχιστη βάση εισαγωγής διασφαλίζει τις ακαδημαϊκές προϋποθέσεις της επιτυχούς φοίτησης και της έγκαιρης ολοκλήρωσης των σπουδών, γιατί η προϋπόθεση για τη μεταγραφή ενός φοιτητή σε αντίστοιχο τμήμα δεν είναι μόνο η κατοχύρωση της ελάχιστης βάσης εισαγωγής των μορίων του τμήματος προορισμού χωρίς την ως άνω αφαιρούμενη διαφορά μορίων; Φέρνετε για άλλη μια φορά πρόχειρες διατάξεις.

Εμείς στην Ελληνική Λύση λέμε -όπως έχουμε τονίσει και κατά το παρελθόν- ότι χωρίς σοβαρό σχεδιασμό το μόνο σίγουρο είναι ότι δεν θα έχουμε επιτάχυνση, όπως βαρύγδουπα δηλώνετε, αλλά σίγουρα οπισθοδρόμηση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Γενικός Γραμματέας του Κομμουνιστικού Κόμματος Ελλάδας, ο κ. Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλησπέρα σας.

Το νομοσχέδιο που συζητάμε σήμερα αφορά σε μεγάλο βαθμό τη διαδικασία προσλήψεων στον δημόσιο τομέα και τον διορισμό των δημοσίων και δημοτικών υπαλλήλων. Όπως τόνισαν και οι Βουλευτές μας κατά τη διαδικασία της επεξεργασίας του νομοσχεδίου στην αρμόδια επιτροπή, το Κομμουνιστικό Κόμμα Ελλάδας δεν πρόκειται να εστιάσει στην τεχνοκρατική πτυχή, δηλαδή για το πώς θα πραγματοποιηθούν και θα ολοκληρωθούν οι προσλήψεις ως διοικητικές διαδικασίες, αλλά με ποιο κριτήριο και με ποιον προσανατολισμό πρέπει αυτές να γίνονται, αν δηλαδή προτάσσονται οι σύγχρονες ανάγκες του ελληνικού λαού ή οι ανάγκες του κεφαλαίου. Συνεπώς, θεωρούμε πως το να μπει κανείς στη συζήτηση για τις προθεσμίες και τις λεπτομέρειες χωρίς να αναφερθεί στην ουσία είναι σαν να διυλίζει τον κώνωπα και να καταπίνει την κάμηλο.

Αν θέλετε να λέμε τα πράγματα όπως πραγματικά είναι για την υποστελέχωση κρίσιμων δομών του δημοσίου, δεν φταίνε κυρίως οι χρονοβόρες διαδικασίες, φταίει η πολιτική σας. Μάλιστα συνιστά τεράστια υποκρισία σε έναν δημόσιο τομέα που απασχολεί όλο και περισσότερους εργαζόμενους με επισφαλείς σχέσεις εργασίας να γίνεται συζήτηση για τη σύντμηση των προθεσμιών.

Σε κάθε φορέα του δημοσίου απασχολούνται ολόκληρα τμήματα με κύρια αρμοδιότητα να προσλαμβάνουν και να απολύουν συμβασιούχους, να φτιάχνουν συμβάσεις με τις οποίες εκχωρούνται οι υπηρεσίες σε εργολάβους. Ναι, απασχολούνται ολόκληρα τμήματα με το να φτιάχνουν νέες συμβάσεις όταν λήγουν οι πρώτες και να διαχειρίζονται τις συγκρούσεις μεταξύ ανταγωνιστικών επιχειρηματικών συμφερόντων που συχνά καταλήγουν σε δικαστικές προσφυγές και παραλύουν ακόμα και αυτές τις διαδικασίες ανάθεσης υπηρεσιών σε ιδιώτες.

Αν θέλατε στα αλήθεια να μειώσετε το διοικητικό βάρος, θα προχωρούσατε στην κάλυψη όλων των κενών θέσεων που υπάρχουν με προσλήψεις και με μονιμοποίηση όλων των συμβασιούχων, όπως εδώ και χρόνια σας προτείνει το Κομμουνιστικό Κόμμα Ελλάδας, αντί να τους κρατάτε σε ομηρία με διαδοχικές συμβάσεις εργασίας. Θα πετάγατε έξω από τις δημόσιες υπηρεσίες τους εργολάβους που λυμαίνονται το δημόσιο χρήμα χωρίς να προσφέρουν τίποτα, απολύτως τίποτα και θα προσλαμβάνατε απευθείας και με πλήρη εργασιακά δικαιώματα το αναγκαίο προσωπικό, στη δημόσια υγεία, στην ασφάλιση, στην παιδεία, στα Υπουργεία, στις κοινωνικές δομές, στους βρεφονηπιακούς σταθμούς, στις τεχνικές υπηρεσίες και σε όλες τις υπηρεσίες των οργανισμών τοπικής αυτοδιοίκησης, καθαριότητας, φύλαξης κ.ο.κ.. Ναι, παντού σε όλους τους τομείς αυτούς υπάρχουν ελλείψεις τόσο μεγάλες που η κατάσταση πλέον είναι οριακή.

Προχθές την Κυριακή ήμουν στα Γιάννενα σε μια μεγάλη σύσκεψη στην οποία συμμετείχαν δεκάδες σωματεία, σύλλογοι, μαζικοί φορείς από την ευρύτερη περιοχή της Ηπείρου, εκπρόσωποι των οποίων μετέφεραν τα σοβαρά προβλήματα που δημιουργούνται λόγω των μεγάλων ελλείψεων σε προσωπικό και σε υποδομές. Είναι χαρακτηριστικά τα όσα μας μετέφερε η εκπρόσωπος του Συλλόγου Ειδικού Εκπαιδευτικού Προσωπικού Ειδικής Αγωγής Ηπείρου, που μίλησε για τις συνθήκες που επικρατούν σε έναν τόσο ευαίσθητο τομέα, όπως αυτός των ειδικών σχολείων. Δεν είναι μόνο ότι τα σχολεία αυτά λειτουργούν σε ακατάλληλους έως και επικίνδυνους χώρους, που δεν έχουν καν ιατρεία, χώρους εκπαίδευσης, στην αυτοεξυπηρέτηση, αίθουσες φυσιοθεραπείας, εργοθεραπείας, λογοθεραπείας, χαλάρωσης και ηρεμίας που είναι αναγκαίες για την κάλυψη των ειδικών εκπαιδευτικών αναγκών των μαθητών, δεν έχουν ούτε και το αναγκαίο προσωπικό.

Είναι χαρακτηριστικό ότι ενώ μαθητές, σύμφωνα με γνωματεύσεις των ΚΕΔΑΣΥ, χρειάζονται αυξημένη υποστήριξη, οι γονείς τους αναγκάζονται να επιλέξουν μια από τις ειδικότητες του νοσηλευτή ή του βοηθητικού προσωπικού και του εκπαιδευτικού παράλληλης στήριξης, με αποτέλεσμα να μην λαμβάνονται υπ’ όψιν οι πραγματικές τους ανάγκες. Για ελάτε στη θέση αυτών των γονιών που ανεβαίνουν τον δικό τους Γολγοθά για να προσφέρουν ό,τι μπορούν στα παιδιά τους. Τι σας λέμε τώρα, ε;

Με την ευκαιρία θέλουμε να αναφερθούμε λίγο πιο αναλυτικά στον κρίσιμο αυτόν τομέα της υγείας. Η τραγική υποστελέχωση που υπάρχει δεν είναι άσχετη από την πολιτική της ιδιωτικοποίησης. Η υποστελέχωση των δημόσιων δομών υγείας είναι αποτέλεσμα, αλλά και προϋπόθεση της ιδιωτικοποίησης. Πώς θα μπορούσαν να θησαυρίζουν σε βάρος των ασθενών τα μεγαθήρια που λυμαίνονται πραγματικά τον χώρο της υγείας, αν το δημόσιο σύστημα υγείας κάλυπτε ολόπλευρα -όπως θα έπρεπε- τις ανάγκες του πληθυσμού; Ποιος θα πήγαινε να πληρώσει αν μπορούσε να κάνει χρήση της ίδιας υπηρεσίας χωρίς επιπλέον κόστος; Και λέμε χωρίς επιπλέον κόστος, γιατί δωρεάν δεν είναι εδώ που τα λέμε ούτε και στο δημόσιο σύστημα υγείας. Αυτό το δημόσιο σύστημα δεν το στηρίζουν οι Υπουργοί καθώς ξέρετε από την τσέπη τους, αλλά ο ελληνικός λαός με τις ασφαλιστικές του εισφορές και με τους δυσβάσταχτους έμμεσους και άμεσους φόρους.

Αυτό που συμβαίνει στον τομέα της υγείας είναι η κατάρρευση ενός μύθου που διακίνησαν για πάρα πολλά χρόνια πολιτικές δυνάμεις από όλο το ιδεολογικό φάσμα του αστικού πολιτικού συστήματος και συμπυκνώνεται στη φράση «αρμονική συνύπαρξη δημόσιου και ιδιωτικού τομέα».

Το ΚΚΕ προειδοποίησε έγκαιρα τον λαό ότι η γιγάντωση του ιδιωτικού τομέα υγείας θα γίνει πάνω στα συντρίμμια του δημόσιου. Θα οδηγήσει και τις όποιες δημόσιες δομές να λειτουργούν με ιδιωτικοοικονομικά κριτήρια, έχοντας δηλαδή για ευαγγέλιο τη λογική κόστους οφέλους. Και κάποια στιγμή πρέπει να κάνουμε και τον λογαριασμό, τον πολιτικό λογαριασμό. Ποιος δικαιώθηκε; Εμείς ή όσοι έλεγαν πως οι ιδιωτικές δομές θα βελτιώσουν και το δημόσιο σύστημα; Ποιος είναι τελικά ο ιδεοληπτικός που βλέπει την πραγματικότητα μέσα από παραμορφωτικούς φακούς και ποιος εξετάζει και αναλύει αντικειμενικά την κάθε κατάσταση; Ρητορικά βέβαια τα ερωτήματα.

Σύμφωνα με τα δικά σας στοιχεία από το Μητρώο Ανθρώπινου Δυναμικού τον Αύγουστο του 2024, το Υπουργείο Υγείας είχε συνολικά εβδομήντα χιλιάδες οκτακόσιους εξήντα τρεις μόνιμους εργαζόμενους, ενώ τον Ιούλιο του 2013, πριν δηλαδή είκοσι χρόνια, ο αριθμός τους ανέρχονταν σε ενενήντα τρεις χιλιάδες πεντακόσιους ογδόντα, δηλαδή μειώθηκαν σε ποσοστό πάνω από 24%.

Οι ίδιοι οι υγειονομικοί καταγγέλλουν πως σήμερα τα πραγματικά κενά είναι πάνω από τριάντα χιλιάδες, ενώ οι προγραμματισμένες προσλήψεις για το 2025 είναι μόλις τέσσερις χιλιάδες δεκαέξι. Πολύ περισσότερο που και πάρα πολλές από αυτές απλώς αφορούν την αναπλήρωση των αποχωρήσεων λόγω συνταξιοδότησης ή λόγω αλλαγής εργασιακών σχέσεων των ήδη υπηρετούντων συμβασιούχων. Άρα δεν πρόκειται για κάποιο πρόσθετο προσωπικό. Άρα αυτό που εγγυάστε είναι η διαιώνιση της σημερινής απαράδεκτης κατάστασης, με δεδομένο ότι οι δημόσιες μονάδες υγείας έχουν αποψιλωθεί από προσωπικό όλα τα προηγούμενα χρόνια. Αντί λοιπόν, η Κυβέρνηση να δώσει λύσεις στα οξυμένα προβλήματα του συστήματος υγείας, επιδίδεται μέσω κυρίως του ανεκδιήγητου αυτού Υπουργού εμπορίου της υγείας σε ένα πρωτοφανές, θρασύτατο υβρεολόγιο απέναντι στους γιατρούς και τους νοσηλευτές, τους ανθρώπους δηλαδή που δίνουν άνιση μάχη για να κρατήσουν όρθια τα νοσοκομεία και γενικότερα τις δομές υγείας. Μέσα σε χρόνο ρεκόρ οι ήρωες της πανδημίας μετατράπηκαν γι’ αυτόν σε συμμορίες της μιζέριας. Να τον χαίρεστε τον Υπουργό σας, κύριοι της Νέας Δημοκρατίας.

Όμως χωρίς αυτές τις υπεράνθρωπες προσπάθειες των υγειονομικών, η πρόσβαση του λαού στις υπηρεσίες υγείας θα ήταν ακόμα πιο δύσκολη. Και αυτό το αναγνωρίζει ο κάθε άνθρωπος που χρειάστηκε τα τελευταία χρόνια, ο ίδιος ή κάποιο συγγενικό του πρόσωπο, να νοσηλευτεί σε νοσοκομείο. Είναι προφανές ότι αυτό που σας χαλάει τη σούπα είναι η αγωνιστική στάση των υγειονομικών που παλεύουν για να στελεχωθούν τα νοσοκομεία, να βελτιωθούν οι συνθήκες εργασίας και φυσικά στρέφονται εκ των πραγμάτων ενάντια στον πυρήνα της πολιτικής σας που μετατρέπει την υγεία σε πανάκριβο εμπόρευμα. Γι’ αυτό προσπαθείτε με απαράδεκτες μεθόδους που θυμίζουν και άλλες εποχές και συνιστούν ωμή κυβερνητική παρέμβαση στις διαδικασίες του συνδικαλιστικού κινήματος για να διαμορφώσετε όπως θέλετε εσείς μια βολική για εσάς πλειοψηφία στα συνδικαλιστικά τους όργανα. «Να έρθετε στο γραφείο μου και θα κάνουμε αυτά που πρέπει. Μην κοροϊδευόμαστε. Χωρίς δυνατή ΔΑΚΕ στα νοσοκομεία όλα τα άλλα θα πάνε περίπατο», δήλωνε ο Υπουργός Υγείας χαριεντιζόμενος με τους συνδικαλιστές της ΔΑΚΕ στην ΠΟΕΔΗΝ.

Όμως να ξέρετε πως το άλογο το οποίο ποντάρετε είναι κουτσό. Ο κυβερνητικός και εργοδοτικός συνδικαλισμός δεν μπορεί στις σημερινές συνθήκες να ενσωματώνει με τον ίδιο τρόπο και στον ίδιο βαθμό τους εργαζόμενους συγκριτικά με το παρελθόν, καθώς τα περιθώρια του ίδιου αυτού του συστήματος, του καπιταλιστικού συστήματος, για διάφορους ελιγμούς έχουν στενέψει ασφυκτικά.

Για να το πούμε πιο απλά, η αστική, η κυρίαρχη πολιτική έχει πλέον πολύ περισσότερο μαστίγιο για τον λαό, παρά καρότο. Γι’ αυτό και σήμερα πολύ περισσότεροι εργαζόμενοι ξεκινώντας από διαφορετικές πολιτικές και ιδεολογικές αφετηρίες, συμμετέχουν σε αγωνιστικές κινητοποιήσεις, οργανώνονται στα σωματεία τους. Σε αυτόν τον δρόμο συναντιούνται πολύ περισσότεροι και με την ανατρεπτική πολιτική του ΚΚΕ, που δίνει ελπίδα, που δίνει προοπτική στους αγώνες τους. Τους ανατροφοδοτεί και τους προσανατολίζει ενάντια στις πραγματικές αιτίες της σημερινής κατάστασης. Φωτίζει μια διέξοδο.

Το νομοσχέδιο φέρνει ορισμένες αλλαγές στον νόμο Βορίδη 4940/2022 για την αξιολόγηση και τη στοχοθεσία. Ο νόμος αυτός αντικατέστησε την προηγούμενη εκδοχή της αντιδραστικής αξιολόγησης που θεσπίστηκε με το ν.4369/2016, του ΣΥΡΙΖΑ ήταν τότε, που ήταν δέσμευση και προαπαιτούμενο του τρίτου μνημονίου. Με τον νόμο αυτό η Κυβέρνηση έθεσε σε εφαρμογή ένα διαχρονικό στρατηγικό στόχο, την απευθείας σύνδεση των αποδοχών των εργαζομένων με τη στοχοθεσία και την αντιδραστική αξιολόγηση. Αξιολόγηση να την πει ο Θεός δηλαδή, την βάζουμε εντός εισαγωγικών εμείς. Μάλιστα, με το υπό συζήτηση νομοσχέδιο αυτό γίνεται πλέον απροσχημάτιστα.

Στο άρθρο 34ορίζεται ότι για να λάβει ένας υπάλληλος το περιβόητο μπόνους θα πρέπει να έχει συμμετάσχει στη διαδικασία στοχοθεσίας και αξιολόγησης, μιας αξιολόγησης που την πολεμούν οι εργαζόμενοι και η Κυβέρνηση προσπάθησε να την επιβάλει με τον βούρδουλα, σέρνοντας στα δικαστήρια δεκάδες ομοσπονδίες του δημόσιου τομέα, προκειμένου να βγάλει παράνομη την απεργία, αποχή από αυτή τη διαδικασία της ονομαζόμενη αξιολόγησης. Και ασφαλώς τα δικαστήρια βασιζόμενα στους νόμους της Κυβέρνησης και ειδικά στον νόμο Χατζηδάκη, όντως έβγαλαν όλες τις απεργίες παράνομες. Και κατά τα άλλα μιλάτε ακόμα και για ανεξαρτησία της δικαιοσύνης.

Και επειδή μιλάμε γι’ αυτά τα ζητήματα, θέλουμε να καταγγείλουμε το αίσχος των διώξεων εκπαιδευτικών που οδηγούνται σε πειθαρχικά συμβούλια από το Υπουργείο Παιδείας και τις διευθύνσεις εκπαίδευσης, επειδή εδώ και τέσσερα χρόνια δίνουν ένα πραγματικά περήφανο αγώνα ενάντια στον κυβερνητικό σχεδιασμό που θέλει τα σχολεία, οι μαθητές, οι εκπαιδευτικοί να διαχωρίζονται και να κατηγοριοποιούνται σε καλά και κακά, να αναζητούν έτσι χορηγούς.

Η Κυβέρνηση απαιτεί από τους εκπαιδευτικούς να σκύψουν το κεφάλι, να μην αμφισβητούν, να μην αγωνίζονται για μόρφωση, για δωρεάν παιδεία, για όλους τους μαθητές. Το λέμε και από αυτό το Βήμα: Κάτω τα χέρια από τους εκπαιδευτικούς. Μην διανοηθείτε να προχωρήσετε σε ποινές για συνδικαλιστικούς λόγους. Αυτοί που μορφώνουν τα παιδιά μας χρειάζονται στήριξη και όχι απειλές και τρομοκρατία. Ως εδώ, κύριοι της Κυβέρνησης.

Όσο για το μπόνους ή το σύστημα κινήτρων και ανταμοιβής, όπως αναφέρει το νομοσχέδιο, αυτό σε καμμία περίπτωση δεν αποτελεί μόνιμη παροχή ούτε αντισταθμίζει τις μισθολογικές απώλειες που είχαν οι εργαζόμενοι του δημοσίου, οι οποίες αθροιστικά έφτασαν σε ποσοστό 40% επί των αποδοχών τους.

Αφήστε λοιπόν, αυτά που ξέρετε και κάντε τώρα δεκτή την τροπολογία που κατέθεσε η Κοινοβουλευτική Ομάδα του ΚΚΕ για την επαναφορά του επιδόματος Χριστουγέννων και Πάσχα, του επιδόματος αδείας, δηλαδή του δέκατου τρίτου και δέκατου τέταρτου μισθού για τους εργαζόμενους και της δέκατης τρίτης και δέκατης τέταρτης σύνταξης για τους συνταξιούχους.

Και μη μας πείτε πάλι για τις αυξήσεις που θα πάρουν το 2025, γιατί γελάει και το παρδαλό κατσίκι. Δεν θα ξέρουν τι να κάνουν με τα 20 ευρώ μεικτά και 12,5 ευρώ καθαρά τον μήνα που θα είναι αυτή η αύξηση. Η εφαρμογή του θα επιδράσει στον πυρήνα των εργασιακών σχέσεων του δημόσιου τομέα, καθώς ανοίγει διάπλατα τον δρόμο, ώστε οι διευθυντές να διαμορφώνουν σε ατομική βάση και το μισθολόγιο των υπαλλήλων. Σύμφωνα με τον νόμο δεν θα δίνεται σε όλους, αλλά οι οργανικές μονάδες θα επιλέγονται από τις διοικήσεις των φορέων και οι δικαιούχοι θα επιλέγονται από τους γενικούς διευθυντές και τους διευθυντές των υπηρεσιών, ενώ μεγάλες κατηγορίες εργαζομένων, όπως οι συμβασιούχοι εξαιρούνται εξαρχής.

Μάλιστα, ακόμα και οι δικαιούχοι υπάλληλοι δεν θα λαμβάνουν το ίδιο ποσό καθώς το 60% της ονομαζόμενης ανταμοιβής θα μοιράζεται ανισομερώς με απόφαση των διευθυντών. Υπουργοί και διευθυντές δηλαδή, υποτάσσοντας στις δημόσιες υπηρεσίες στην προώθηση της επιχειρηματικής δράσης και της κερδοφορίας χωρίς κανένα αντικειμενικό κριτήριο, θα μπορούν να αποκλείουν υπαλλήλους, να τους διαφοροποιούν, να τους διαχωρίζουν, να αυξάνουν ή να μειώνουν κατά το δοκούν τις αποδοχές τους.

Αλήθεια, ποιους νομίζετε ότι θα κοροϊδέψετε με τα ωραία λόγια περί ανταμοιβής των παραγωγικών δημοσίων υπαλλήλων; Στην πραγματικότητα πάτε να ζητήσετε έναν τρισάθλιο μηχανισμό υποταγής και εξαγοράς συνειδήσεων. Θέλετε εργαζόμενους σιωπηλούς, φοβισμένους, να μην σηκώνουν κεφάλι, να μην διεκδικούν. Νομίζετε ότι δεν καταλαβαίνουν οι εργαζόμενοι πως τα «καλά παιδιά» της διοίκησης, οι εκλεκτοί της κάθε κυβέρνησης θα παίρνουν πάντα την καλύτερη βαθμολογία, συνεπώς, και τα περισσότερα χρήματα;

Η εφαρμογή αυτού του νόμου θα οδηγήσει αναπόφευκτα στην εντατικοποίηση της εργασίας και θα δημιουργήσει ένα πραγματικά νοσηρό εργασιακό περιβάλλον στις υπηρεσίες. Κι αυτό δεν το λέμε σε θεωρητικό επίπεδο, ήδη έχουμε τα πρώτα τέτοια δείγματα σε υπηρεσίες που εφαρμόζεται πιλοτικά.

Ας σταθούμε όμως και στη στοχοθεσία. Κατ’ αρχάς, τους στόχους θα τους καθορίζουν η Κυβέρνηση, οι Υπουργοί, οι περιφερειάρχες και οι δήμαρχοι. Δηλαδή θα μπορούν πολύ εύκολα να ανοιγοκλείνουν τη στρόφιγγα του μπόνους υψώνοντας ή χαμηλώνοντας τον πήχη των στόχων.

Ωστόσο, η στοχοθεσία έχει και βαθύτερες στοχεύσεις. Με την εφαρμογή της η Κυβέρνηση θέλει στην πραγματικότητα να κάνει τους υπαλλήλους να ταυτιστούν και οι ίδιοι με την αντιλαϊκή πολιτική της, να ενστερνιστούν τις προτεραιότητες και τους στόχους του κεφαλαίου σαν να είναι δικοί τους δήθεν. Οι στόχοι αυτοί περιγράφονται στο ενοποιημένο σχέδιο κυβερνητικής πολιτικής και είναι ιδιαίτερα αποκαλυπτικοί για το ταξικό πρόσημο της πολιτικής σας.

Παραθέτω δύο χαρακτηριστικά παραδείγματα από το φετινό σχέδιο:

Το Υπουργείο Εργασίας έθεσε ως στόχο, μεταξύ άλλων, τη σύνταξη Ενιαίου Κανονισμού Παροχής Ασθενείας και λοιπών παροχών του e-ΕΦΚΑ, του Ενιαίου Κανονισμού Αναπηρίας, του Ενιαίου Κανονισμού Υπαγωγή στην Ασφάλιση και του Ενιαίου Κανονισμού Συνταξιοδότησης. Με την έκδοση των κανονισμών αυτών, θα δοθεί νέο χτύπημα στους ασφαλισμένους, καθώς θα περικοπούν μια σειρά παροχές.

Το Υπουργείο Αγροτικής Ανάπτυξης και Τροφίμων θέτει ως στόχο την προώθηση της εξωστρεφούς γεωργίας, του ψηφιακού μετασχηματισμού της γεωργίας, δηλαδή την επιτάχυνση της πολιτικής που ξεκληρίζει μικρούς αγροτο-παραγωγούς και κάνει τα αγροτικά προϊόντα πανάκριβα για τον ελληνικό λαό.

Για τον βαθμό επίτευξης αυτών των στόχων θα αξιολογηθούν οι υπάλληλοι. Το νομοσχέδιο εισάγει κυρώσεις με το άρθρο 9 για όσους επιτυχόντες διαγωνισμών δεν αποδέχονται τη θέση του διορισμού τους ή παραιτούνται σε σύντομο χρονικό διάστημα. Όμως, το φαινόμενο αυτό που εμφανίζεται έντονα τα τελευταία χρόνια έχει άμεση σχέση με τις εργασιακές συνθήκες στον δημόσιο τομέα που έχουν επιδεινωθεί δραματικά. Το βασικότερο πρόβλημα είναι οι εξαιρετικά χαμηλοί μισθοί που λαμβάνουν οι υπάλληλοι αλλά και η εντατικοποίηση της εργασίας, ειδικά σε ορισμένους κλάδους.

Πόσες ακόμα ιστορίες για αναπληρωτές που κοιμούνται στα αυτοκίνητα ή σε πάρκινγκ πρέπει να βγουν στη δημοσιότητα για να καταλάβετε πως οι μισθοί στο δημόσιο δεν φτάνουν ούτε για τα πιο στοιχειώδη; Δεν ξέρετε πως όλο και περισσότεροι δημόσιοι υπάλληλοι ζητάνε άδεια από τα υπηρεσιακά συμβούλια για να πιάσουν δεύτερη και τρίτη δουλειά;

Αν κάνουμε αναγωγή σε ετήσια βάση, και όχι σύγκριση με τις μηνιαίες αποδοχές όπως κάνει κάπως κουτοπόνηρα η Κυβέρνηση, θα διαπιστώσουμε ότι σήμερα ένας νεοεισερχομένος στο δημόσιο, που είναι απόφοιτος δευτεροβάθμιας εκπαίδευσης, παίρνει 484 ευρώ λιγότερα από τον αντίστοιχο εργαζόμενο που αμείβεται με τον επίσης αισχρό βασικό μισθό του ιδιωτικού τομέα, ενώ ένας εργαζόμενος υποχρεωτικής εκπαίδευσης παίρνει 1.420 ευρώ λιγότερα.

Αλήθεια, εκείνος ο νόμος που όριζε πως κανένας εργαζόμενος με οποιαδήποτε σύμβαση εργασίας δεν επιτρέπεται να αμείβεται με αποδοχές χαμηλότερες από τον κατώτατο καθορισμένο μισθό ισχύει ή δεν ισχύει;

Και δεν φτάνουν αυτά. Τους κλέβετε κάθε μήνα με το περιβόητο χαράτσι της ειδικής εισφοράς αλληλεγγύης για την καταπολέμηση της ανεργίας που ανέρχεται σε ποσοστό 2% επί των τακτικών αποδοχών των μονίμων δημοσίων υπαλλήλων, καθώς και των τυχόν πρόσθετων αμοιβών και αποζημιώσεών τους. Λες και για την ανεργία δεν φταίει το σύστημα που τη γεννά, αλλά όσοι εργαζόμενοι του δημοσίου έχουν ακόμα σταθερή εργασία.

Εάν νομίζετε ότι θα σας σώσουν διάφοροι φίλοι σας μεγαλοκαναλάρχες που έχουν «ρίξει μαύρο» σε κάθε εργατική λαϊκή κινητοποίηση, είστε γελασμένοι.

«Λεφτά για μισθούς, υγεία, παιδεία, έξω η Ελλάδα απ’ του πολέμου τα σφαγεία». Αυτό είναι το σύνθημα της μεγάλης πανελλαδικής απεργίας της 20ης του Νοέμβρη που προετοιμάζουν ομοσπονδίες και συνδικάτα σε ολόκληρη τη χώρα. Κι αυτό το σύνθημα ήδη σας στοιχειώνει, γιατί ακούγεται από χιλιάδες περισσότερους εργαζόμενους κάθε μέρα.

Ό,τι κι αν κάνετε για να το κρύψετε, ο λαός μας αισθάνθηκε περηφάνια όταν είδε τους λιμενεργάτες του Πειραιά να σταματούν τα κοντέινερ στα φορτηγά με τις σφαίρες που στέλνετε στους φίλους σας στο Ισραήλ. Σήκωσε μπόι, όταν είδε τους χιλιάδες ντελιβεράδες με τα μηχανάκια τους να κατακλύζουν τους δρόμους διεκδικώντας εργασιακά δικαιώματα, τους υγειονομικούς να παλεύουν για μαζικές προσλήψεις, για υγεία υψηλού επιπέδου, όπως αξίζει να έχει κάθε άνθρωπος τον 21ο αιώνα.

Και η συνέχεια θα είναι πιο δύσκολη για εσάς και, φυσικά, για τους μεγαλοεπιχειρηματίες που υπηρετείτε, γιατί ήδη έχουν πάρει σειρά οι μεταλλεργάτες, οι εκπαιδευτικοί αύριο, οι λιμενεργάτες, οι ξενοδοχοϋπάλληλοι, οι ναυτεργάτες, οι οικοδόμοι για αυτή και την ερχόμενη εβδομάδα. Όλοι αυτοί και άλλοι ακόμα είναι η πραγματική αντιπολίτευση στην Κυβέρνησή σας και τους φοβάστε, γιατί δεν είναι του χεριού σας, όπως είναι πολλοί εδώ μέσα.

Όση τρομοκρατία κι αν επιστρατεύσετε, όπως σήμερα που σύρατε στα δικαστήρια τους δασκάλους για να βγάλουν τα δικαστήρια παράνομη την απεργία τους, όσα παραμύθια κι αν πείτε ότι από την καπιταλιστική ανάπτυξη είναι κερδισμένοι και οι επιχειρηματικοί όμιλοι και όλοι οι εργαζόμενοι, το πικρό ποτήρι τελικά θα το πιείτε.

Και θα το καταλάβετε καλά και στις 20 Νοέμβρη στη μεγάλη απεργία. Οι εργασιακοί χώροι θα ερημώσουν, η δουλειά θα σταματήσει, γιατί αυτοί που παράγουν, αυτοί που βγάζουν τον πλούτο αυτής εδώ της χώρας θα απεργούν και θα είναι στους δρόμους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο ανεξάρτητος Βουλευτής κ. Γεώργιος Μανούσος.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κυρία Πρόεδρε.

Κύριε Υπουργέ, αγαπητοί συνάδελφοι, όταν μιλάμε για τον ΑΣΕΠ, ιδίως όσοι είχαμε άμεση επαφή μαζί του στο παρελθόν, το πρώτο πράγμα που μας έρχεται στο μυαλό είναι η αέναη γραφειοκρατία και η τεράστια αναμονή.

Πράγματι, οι εργαζόμενοι στο ΑΣΕΠ επιτελούν ένα τεράστιο κοινωνικό έργο, λειτούργημα θα το χαρακτηρίσω εγώ, στο οποίο είναι και οι μοναδικοί που δεν φταίνε για τις χρόνιες παθογένειες του κρατικού μηχανισμού. Διότι δεν είναι μόνο η υποστελέχωση του συμβουλίου, όπως, ανέφερε ο Πρόεδρος της Αρχής, κ. Παπαϊωάννου στην Επιτροπή Δημόσιας Διοίκησης, είναι και η έλλειψη υποδομών και εργαλείων που εν έτει 2024, θα μπορούσαν να κάνουν ευκολότερη τη ζωή τόσο των εργαζομένων στο ΑΣΕΠ όσο και των πολιτών που ταλαιπωρούνται εδώ και πάρα πολλά χρόνια με τη συλλογή δικαιολογητικών, την αμφιβολία για τα αποτελέσματα, τις ενστάσεις και τελικά με την αναμονή για τον διορισμό τους, όταν, και όποτε αυτός έρθει φυσικά.

Μην ξεχνάμε ότι υπάρχουν πάρα πολλοί συμπατριώτες μας, που αγνοούν διαγωνισμούς και θέσεις που προκηρύσσονται καίτοι ενδιαφέρονται, διότι είτε έχουν ελλιπή ενημέρωση είτε λόγω της καθημερινότητάς τους δεν μπορούν να παρακολουθούν τις προκηρύξεις των δημοσίων φορέων τη σωστή χρονική στιγμή για να προλάβουν τις προθεσμίες.

Με το παρόν νομοσχέδιο, όντως, γίνεται μια προσπάθεια επιδερμική για την επίλυση των προβλημάτων αυτών, κάτι που ωστόσο δεν επιτυγχάνεται στο μέγιστο βαθμό. Συνέχεια το ΑΣΕΠ αποκτά καινούργιες αρμοδιότητες με την πιο πρόσφατη να είναι οι διοικήσεις των φορέων, κάτι που απασχολεί ένα σημαντικό ποσοστό του ανθρώπινου δυναμικού του. Αυτήν τη στιγμή είκοσι επτά υπάλληλοι του ΑΣΕΠ από τους διακόσιους εβδομήντα συνολικά, δηλαδή το 10% του προσωπικού, απασχολούνται αποκλειστικά με αυτήν τη διαδικασία, που αφορά ένα μέρος των φορέων. Προσέξτε τώρα. Διακόσιοι εβδομήντα συνολικά υπάλληλοι για ένα έργο που απαιτεί σχεδόν τους διπλάσιους, διότι μιλάμε για δεκάδες προκηρύξεις, που περνάνε από τα χέρια του ΑΣΕΠ κάθε χρόνο. Συνεπώς, όταν επιβαρύνεις το ήδη υπάρχον ελλιπή προσωπικό με επιπλέον φόρτο εργασίας, αυτομάτως, αυξάνεις τον χρόνο των αποτελεσμάτων και φυσικά της αναμονής.

Χωρίς να θέλω να πλατειάσω σε συγκεκριμένα άρθρα του νομοσχεδίου που συζητήθηκαν στην επιτροπή, όπως αυτό της εντοπιότητας που θα συμφωνήσω εν μέρει ή του άρθρου 7 και του 9, τα οποία θεωρώ ότι δεν θα έπρεπε να είναι με τη μορφή που είναι σήμερα, θα ήθελα να κάνω μια εισήγηση στην πρόταση νόμου που είχα καταθέσει προ τεσσάρων μηνών και αφορά αυτό ακριβώς που συζητάμε σήμερα εδώ, την επιτάχυνση των προσλήψεων μέσω ΑΣΕΠ, στην πράξη, όμως.

Τον περασμένο Ιούνιο, κύριε Υπουργέ, είχα καταθέσει μια πρόταση νόμου, στο Υπουργείο Εργασίας βέβαια, που αφορά τη δημιουργία του Εθνικού Μητρώου Απασχόλησης και Καταπολέμησης της Ανεργίας. Η πρόταση αυτή εστάλη σε όλα τα μέλη της επιτροπής, καθώς και σε εσάς προσωπικά. Με μια σύντομη παρέμβασή μου την Παρασκευή 11 Οκτωβρίου στην επιτροπή σας είχα προτρέψει να την μελετήσετε και να δείτε με ποιο τρόπο θα μπορούμε να την υλοποιήσουμε και να απλοποιήσουμε τη διαδικασία επιλογής προσωπικού, όχι μόνο στο δημόσιο, αλλά και στον ιδιωτικό τομέα, με αυτοματοποιημένη μοριοδότηση και πίνακες κατάταξης, στους οποίους κράτος και πολίτες δεν θα έχουν καμμία παρεμβατικότητα, ώστε με αυτόν τον τρόπο να διασφαλιστεί η ακεραιότητα, η διαφάνεια, η αξιοκρατία και η δικαιοσύνη.

Τι ακριβώς, όμως, είναι αυτό το μητρώο αλήθεια; Είναι η μετεξέλιξη του ΑΣΕΠ σε μια ψηφιακή πλατφόρμα, πληροφοριακό σύστημα, που όλοι οι Έλληνες πολίτες θα βρίσκουν τα ψηφιακά βιογραφικά τους με πλήρη σεβασμό στα προσωπικά τους δεδομένα, στα οποία δεν θα έχει κανένας πρόσβαση και θα αφορούν μόνο ότι σχετίζεται με τις γνωσιακές τους δεξιότητες και μοριοδοτείται, δηλαδή το βαθμό του πτυχίου τους, τα διδακτορικά τους, τα διπλώματα ξένων γλωσσών, τα όποια σεμινάρια έχουν παρακολουθήσει, την εντοπιότητα, αν ανήκουν σε κάποια ειδική κατηγορία, όπως ΑΜΕΑ ή πολύτεκνοι. Έτσι δεν θα χρειάζεται να αποθηκεύουμε και να συγκεντρώνουμε χαρτική ύλη με κάποια δικαιολογητικά και να τρώμε τις ώρες μας σε κάθε υπηρεσία, αφού τα πάντα θα υπάρχουν στο προσωπικό μας ψηφιακό βιογραφικό.

Το πληροφοριακό σύστημα θα δημιουργεί αυτομάτως τους πίνακες κατάταξης ανά κλάδο και ανά ειδικότητα με βάση τα μόρια που έχουμε συγκεντρώσει και η επιλογή προσωπικού σε κάθε προκήρυξη θα γίνεται άμεσα και χωρίς καμμία παρέμβαση. Έτσι, αν για παράδειγμα, το Υπουργείο σας προκηρύξει δέκα θέσεις Μηχανικών Πληροφορικής ΤΕ, θα αντλήσει τους δέκα πρώτους σε μοριοδότηση από τον πίνακα κατάταξης της συγκεκριμένης ειδικότητας. Στην πρόταση νόμου, εξηγώ ακριβώς με ποιον τρόπο θα γίνει αυτό σε απόλυτη αρμονία με τους κανόνες δικαίου και αυτούς της αξιοκρατίας.

Εννοείται ότι είμαι θετικός σε οποιαδήποτε νομοτεχνική ή πρακτική βελτίωση, ώστε να κάνουμε τη ζωή των πολιτών πολύ καλύτερη. Ποια είναι, όμως, η καινοτομία στο εν λόγω εγχείρημα; Η καινοτομία εδράζεται στο γεγονός ότι όλα είναι αυτοματοποιημένα, ενώ συμμετοχή στην επιλογή προσωπικού θα μπορεί να έχει και ο ιδιωτικός τομέας, κάνοντας πρόσκληση στο μητρώο, ανάλογα με τις ανάγκες που θα έχει και ποιες ειδικότητες επιθυμεί. Με αυτόν τον τρόπο η απορρόφηση στην αγορά εργασίας είναι άμεση και χωρίς καθυστέρηση.

Επίσης, με το μητρώο σε λειτουργία εξασφαλίζεται στο ακέραιο η πάταξη πλαστών πτυχίων, η πάταξη της γραφειοκρατίας, η αξιοκρατία, το κίνητρο στα νέα παιδιά να εμπλουτίσουν τις γνωσιακές τους δεξιότητες και τα πραγματικά ποσοστά ανεργίας, ώστε να λαμβάνονται τα ανάλογα μέτρα, αφού το μητρώο έχει άμεση διασύνδεση με τις βιβλιοθήκες της ΔΥΠΑ και του συστήματος «ΕΡΓΑΝΗ».

Κατά τη γνώμη μου η δημιουργία του Εθνικού Μητρώου Απασχόλησης είναι μια ριζική αλλαγή, που έχει ανάγκη η χώρα και μονόδρομος αν θέλετε να προχωράμε ψηφιακά μπροστά.

Θα καταθέσω παρακαλώ στα Πρακτικά την πρόταση νόμου για να την δει ξανά ο κύριος Υπουργός και περιμένω σε μια πρόσκληση στο αρμόδιο Υπουργείο για να το συζητήσουμε από κοντά.

(Στο σημείο αυτό ο Βουλευτής κ. Γεώργιος Μανούσος καταθέτει για τα Πρακτικά την προαναφερθείσα πρόταση νόμου, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα επειδή παρακολούθησα πριν μια τροπολογία που έφερε το ΠΑΣΟΚ πριν ακριβώς από έναν χρόνο είχα κάνει μια πρόταση από αυτό εδώ το Βήμα και είχα πει ότι είναι πρόκληση όταν η ακρίβεια τσακίζει τα ελληνικά νοικοκυριά να μαζεύονται τόσα εκατομμύρια ευρώ σε χρηματοδοτήσεις των κομμάτων. Η γνώμη μου είναι ότι θα πρέπει να ψηφίσουμε όλοι μαζί, όλες οι παρατάξεις ένα σχέδιο νόμου που θα μειώνει αυτήν τη χρηματοδότηση στο 80% με 90% και απλά να υπάρχει ένα μικρό ποσό για τα λειτουργικά έξοδα των κομμάτων. Άλλωστε έχει δείξει η εμπειρία ότι τα κόμματα μπορούν να λειτουργούν και με τα μέλη και με τις χορηγίες και με τις συνδρομές, οπότε δεν θα υπάρχει λόγος τόσα εκατομμύρια να σπαταλούνται γι’ αυτόν τον λόγο.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στην κ. Βολουδάκη, έχει τον λόγο ο Υφυπουργός Προστασίας του Πολίτη, ο κ. Νικολακόπουλος επί της τροπολογίας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Με την υπ’ αριθμόν 257/22 τροπολογία θεσπίζεται η λειτουργία της ψηφιακής εφαρμογής για κινητά τηλέφωνα και έξυπνες συσκευές με τίτλο «Safe. YOUth», ένα σύγχρονο και ολοκληρωμένο ψηφιακό εργαλείο πανελλαδικής εμβέλειας που διασφαλίζει την άμεση αντίδραση των αρχών σε καταστάσεις έκτακτης ανάγκης, την ασφαλή υποβολή καταγγελιών, την παροχή συμβουλευτικής υποστήριξης προστατεύοντας παράλληλα την τήρηση της ιδιωτικότητας και την ασφάλεια των προσωπικών δεδομένων των ανηλίκων σύμφωνα πάντοτε με το γενικό κανονισμό προστασίας δεδομένων. Απευθύνεται σε ανηλίκους δώδεκα έως δεκαοκτώ ετών εντός της ελληνικής επικράτειας, οι οποίοι μπορούν να το εγκαταστήσουν εντελώς δωρεάν, έτσι ώστε να έχουν ένα εργαλείο στη διάθεσή τους που θα τους προσφέρει πρόσβαση σε ενημερωτικό υλικό για θέματα που άπτονται της προστασίας τους και τη δυνατότητα εύκολης υποβολής καταγγελιών μέσω της Ενιαίας Ψηφιακής Πύλης της Δημόσιας Διοίκησης.

Η λειτουργία της εφαρμογής περιλαμβάνει, επίσης, τη δυνατότητα άμεσης τηλεφωνικής συνομιλίας με εξειδικευμένο και ειδικά καταρτισμένο αστυνομικό προσωπικό μέσω της εικοσιτετράωρης γραμμής «10201» και βέβαια την ενεργοποίηση του «κομβίου επείγουσας ανάγκης» σε περιπτώσεις σοβαρής απειλής και κινδύνου διασφαλίζοντας έτσι την άμεση επέμβαση της αστυνομίας.

Με τον τρόπο αυτό ενθαρρύνονται οι νέοι να είναι πιο ευαισθητοποιημένοι στο ζήτημα της προστασίας τους, διευκολύνοντας την επικοινωνία τους με τις αρχές ακόμα και σε καταστάσεις που σε άλλες συνθήκες θα ήταν δύσκολο ή αδύνατον να ζητήσουν βοήθεια. Η ανάγκη για ρύθμιση προκύπτει από το γεγονός ότι σε μία εποχή μεγάλης τεχνολογικής εξέλιξης που καθιστά πιο εύκολη την επικοινωνία και πιο άμεση είναι απαραίτητη η ύπαρξη ενός εργαλείου άμεσης υποστήριξης που θα διασφαλίζει την ταχεία αντίδραση σε καταστάσεις έκτακτης ανάγκης, αποσκοπώντας στην ενίσχυση της ασφάλειας και της προστασίας των ανηλίκων, καθώς όπως παρατηρούμε οι ανήλικοι καθίστανται ολοένα και περισσότερο ευάλωτοι σε κινδύνους, όπως η βία, ο εκφοβισμός και η εκμετάλλευση.

Η δυνατότητα υποβολής επιπλέον ανώνυμων ή και επώνυμων καταγγελιών μέσα από την εφαρμογή σε συνδυασμό με τη διασύνδεση με τα πληροφοριακά συστήματα της Ελληνικής Αστυνομίας ενισχύει την πρόληψη και την αντιμετώπιση περιστατικών βίας, κακοποίησης ή εκφοβισμού. Οι ανήλικοι, οι οποίοι συχνά διστάζουν να καταγγέλλουν τέτοια περιστατικά αποκτούν από εδώ και στο εξής ένα ασφαλές μέσο και άμεσο για να ζητήσουν βοήθεια χωρίς τον φόβο της αποκάλυψης της ταυτότητάς τους.

Ο σκοπός και τα οφέλη που προκύπτουν είναι η συνολική βελτίωση της προστασίας των ανηλίκων σε εθνικό επίπεδο, δημιουργώντας ένα πιο ασφαλές περιβάλλον γι’ αυτό, η ενίσχυση της εμπιστοσύνης των νέων προς τις αρχές ενθαρρύνοντας την αναφορά περιστατικών κακοποίησης, η ευαισθητοποίηση της κοινωνίας σε ζητήματα προστασίας ανηλίκων, η ενίσχυση της αποτελεσματικότητας των μηχανισμών προστασίας ανηλίκων μέσα από την εντονότερη συνεργασία τους και η αποτελεσματικότερη πρόληψη και γρήγορη και ουσιαστική αντιμετώπιση όλων των περιστατικών.

Άρα, λοιπόν, η εφαρμογή «Safe. YOUth» είναι ένα αναγκαίο και πολύτιμο εργαλείο για την προστασία των ανηλίκων, προάγοντας την ασφάλεια και την ευαισθητοποίηση σε ζητήματα που έχουν να κάνουν με την ασφάλειά τους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Βολουδάκη.

Ορίστε, κυρία Βολουδάκη, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κυρία Πρόεδρε.

Κύριε Υπουργέ, κυρία και κύριε Υφυπουργέ, θα ήθελα να ξεκινήσω την τοποθέτησή μου αντίστροφα, ξεκινώντας από την τροπολογία που περιλαμβάνει δύο πολύ σημαντικές ρυθμίσεις. Η πρώτη, όπως αναφέρθηκε πριν από λίγο, αφορά στην εφαρμογή «Safe. YOUth», τηνπλατφόρμα μέσω της οποίας γονείς και παιδιά θα μπορούν να ενημερώνονται, αλλά και να ζητούν βοήθεια για περιστατικά παραβατικότητας ανηλίκων.

Όλες και όλοι -ειδικά όσοι είμαστε γονείς- παρατηρούμε με αγωνία την αύξηση των περιστατικών βίας μεταξύ ανηλίκων. Οφείλουμε, λοιπόν, να δράσουμε σε όλα τα επίπεδα και στο επίπεδο της ενημέρωσης και της πρόληψης, αλλά και της προστασίας.

Στέκομαι ειδικά στο «Emergency Button», την εφαρμογή που θα ενεργοποιεί δηλαδή ένα παιδί όταν θα βρίσκεται σε άμεσο κίνδυνο και αμέσως η Άμεση Δράση θα βλέπει την ακριβή του τοποθεσία.

Η δεύτερη και επίσης πολύ σημαντική ρύθμιση αφορά την περαιτέρω διευκόλυνση μετεγγραφών φοιτητών από τρίτεκνες και πολύτεκνες οικογένειες. Συγκεκριμένα, καταργείται η προϋπόθεση του μέγιστου εισοδηματικού κριτηρίου και περιορίζεται η υφιστάμενη αρνητική προϋπόθεση που αφορούσε στην κατοχή κυριότητας ή επικαρπίας κατοικίας.

Κυρίες και κύριοι συνάδελφοι, η ορθή στελέχωση του δημοσίου αποτελεί κρίσιμο στοίχημα για τη διαφάνεια και τις πραγματικές ανάγκες προσόντων που χρειαζόμαστε για ένα δημόσιο, σύγχρονο και λειτουργικό, στην εποχή της τεχνητής νοημοσύνης και της ψηφιοποίησης.

Αναμφίβολα ο ΑΣΕΠ αποτελεί κορυφαία θεσμική κατάκτηση της χώρας. Είναι ο μοναδικός εγγυητής της διαφάνειας, της αμεροληψίας και αξιοκρατίας στις διαδικασίες πρόσληψης προσωπικού στον δημόσιο τομέα. Αυτή, όμως, είναι η μία πτυχή του σημαντικού αυτού θεσμού. Υπάρχει και μια δεύτερη που πάσχει και είναι αυτή που αφορά τους βραδείς ρυθμούς των διαδικασιών, τους οποίους τους γνωρίζουμε όλες και όλοι.

Αυτό το πρόβλημα δεν είναι σημερινό, είναι διαχρονικό και οφείλεται, κυρίως, στη γραφειοκρατία, στην έλλειψη διαλειτουργικότητας και στις απαρχαιωμένες χειροκίνητες διασταυρώσεις στοιχείων για χιλιάδες νέους, πτυχιούχους ανθρώπους, που βλέπουν να επιτυγχάνουν στους διαγωνισμούς, που θέλουν να γίνουν η αλλαγή που χρειάζεται η δημόσια διοίκηση και χρειάζεται να περιμένουν έως και δύο χρόνια για να αναλάβουν υπηρεσία.

Και αυτό δεν αποτελεί πρόβλημα μόνο των επιτυχόντων, αλλά και όλων των πολιτών που με τη σειρά τους υφίστανται τις συνέπειες των ελλείψεων προσωπικού στα νοσοκομεία, στα σχολεία, αλλά και τις άλλες δημόσιες υπηρεσίες. Δυστυχώς, συνεχίζουν στην εποχή του gov.gr να γίνονται θύματα μιας θεσμικής γραφειοκρατίας που πολλές φορές, όχι άδικα, στο μυαλό των πολιτών ταυτίζεται με την ελληνική διοίκηση.

Σε αυτό, λοιπόν, ακριβώς το πρόβλημα έρχεται να απαντήσει σήμερα το σχέδιο νόμου του Υπουργείου Εσωτερικών και να διορθώσει μια δυσλειτουργία που δημιουργεί εύλογες απορίες στους συμμετέχοντές του στους διαγωνισμούς του ΑΣΕΠ.

Ειδικότερα, προβλέπεται η ενίσχυση του ΑΣΕΠ με επιπλέον προσωπικό και η διασύνδεση της αρχής με όλα τα διαθέσιμα ψηφιακά μητρώα του δημοσίου και των πανεπιστημίων για την ταχύτερη εξέταση των φακέλων. Επιπρόσθετα, η μόνιμη κατοικία του υποψηφίου θα διασταυρώνεται σε πραγματικό χρόνο μέσω της ΑΔΑΕ, τα ακαδημαϊκά πτυχία μέσω της πλατφόρμας ptyxia.gov.gr, η εργασιακή εμπειρία από τον ΕΦΚΑ και η οικογενειακή κατάσταση από το μητρώο πολιτών.

Προβλέπεται, επίσης, η σύντμηση όλων σχεδόν των προβλεπόμενων προθεσμιών από το πρώτο βήμα του διαγωνισμού έως το τελευταίο της τοποθέτησης του επιτυχόντος. Υπάρχει και ειδική πρόνοια για τις διατάξεις που επιταχύνουν και προτάσσουν τις προσλήψεις υποψηφίων με πιστοποιημένη επ’ αόριστον αναπηρία ποσοστού τουλάχιστον 50%. Μια ρύθμιση που λειτουργεί με ενσυναίσθηση και κάνει την ισότητα πράξη.

Ως Βουλευτής Χανίων, όπου αρκετοί συμπολίτες μας διαβιούν σε απομακρυσμένες περιοχές, γνωρίζω και κατανοώ τις ανάγκες που έχουν εκεί από την πολιτεία και άρα πόσο σημαντική είναι η στελέχωση των δομών του κράτους. Κατανοώ και τις δυσκολίες που καλείται να αντιμετωπίσει ένας νεοδιόριστος, πολύ περισσότερο όταν έχει και οικογένεια.

Είναι σημαντικές, λοιπόν, και αξίες επαίνου οι διατάξεις για την προσαύξηση της μοριοδότησης λόγω εντοπιότητας. Ρυθμίσεις που αφορούν τις προσλήψεις σε νησιωτικούς, ορεινούς και ηπειρωτικούς δήμους της χώρας. Διατάξεις που αφορούν την Κρήτη, αλλά και τα Χανιά, και θα ωφελήσουν τους μόνιμους κατοίκους των περιοχών μας. Δίνονται κίνητρα ώστε οι νέοι μας να μείνουν στις περιοχές, να στηρίξουν την τοπική κοινωνία και οικονομία για τουλάχιστον δέκα έτη εντός του δήμου επιλογής και πέντε έτη για την οικεία περιφερειακή ενότητα, ενώ θα επιτευχθεί έτσι η αμεσότερη κάλυψη των κενών και η πληρέστερη στελέχωση των δομών.

Πρόκειται για μία πρωτοβουλία που εδράζεται στη συνταγματικά κατοχυρωμένη ειδική κρατική μέριμνα για τις νησιωτικές και ορεινές περιοχές, ώστε να μειωθεί η τάση φυγής των νέων, με τη μεταφορά τους στα μεγάλα αστικά κέντρα, αλλά και η στήριξη των τοπικών οικονομιών.

Κι εδώ η ηγεσία του Υπουργείου Εσωτερικών κάνει το αυτονόητο. Για την κάλυψη θέσεων σε απομακρυσμένες περιοχές ή τουριστικές, όπου το κόστος στέγης είναι σχεδόν απαγορευτικό για έναν νεοδιόριστο, θα προκρίνονται υποψήφιοι που κατάγονται και διαθέτουν μόνιμη κατοικία στις συγκεκριμένες περιοχές. Παρέχονται, λοιπόν, συγκεκριμένα κίνητρα για να μείνουν οι νέοι στον τόπο καταγωγής τους, να στηρίξουν την τοπική κοινωνία και οικονομία και παράλληλα, να καλυφθούν κρίσιμα κενά των δημόσιων δομών.

Εδώ το Υπουργείο θέτει ορθά μια αυστηρή προϋπόθεση: Ο υποψήφιος που δεν αποδέχεται τον διορισμό του ή παραιτείται εντός δώδεκα μηνών από την ημερομηνία που άρχισε να εργάζεται, δεν μπορεί να υποβάλει αίτηση για να εργαστεί ως μόνιμος στο δημόσιο για τα επόμενα τρία έτη.

Είναι η ώρα που όλοι μας καλούμαστε να αντιμετωπίσουμε το δημόσιο διαφορετικά, με αυξημένη κοινωνική ευθύνη, με ενισχυμένη ατομική ενσυναίσθηση και τελικά με απόλυτη κατανόηση της κοινωνικής διάστασης που ενέχει μια θέση στο δημόσιο. Με τον τρόπο αυτό στηρίζουμε έμπρακτα όλους τους δημόσιους υπαλλήλους και μοριοδοτούμε εκείνους κυρίως που με την αποδοτικότητα και την παραγωγή τους βελτιώνουν την καθημερινότητα των υπολοίπων συμπολιτών τους. Πρέπει να δώσουμε για ακόμη μια φορά το σωστό μήνυμα στην κοινωνία να δείξουν ο καθένας από εμάς, μόνος του και όλοι μαζί, ένα νέο κοινωνικό υπόδειγμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει μια τρίλεπτη παρέμβαση ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα ήθελα να κάνω μια τρίλεπτη παρέμβαση σχετικά με την τροπολογία και το συγκεκριμένο άρθρο που υποστήριξε λίγο πριν ο κύριος Υφυπουργός, για την εφαρμογή «Safe Youth».

Υπάρχουν εδώ πολλά ζητήματα, κύριε Υφυπουργέ. Το πρώτο είναι ότι η τροπολογία μιλάει για μία εικοσιτετράωρη υπηρεσία στην οποία θα βρίσκονται από την άλλη πλευρά εκπαιδευμένοι αστυνομικοί. Η πρώτη ερώτηση που θα ήθελα να σας κάνω είναι: Πόσοι εκπαιδευμένοι αστυνομικοί θα βρίσκονται; Τι αριθμός αστυνομικών προβλέπεται να έχετε από την άλλη πλευρά, ούτως ώστε να ανταπεξέλθει στην δυνητική ζήτηση που θα έχει η χρήση αυτής της εφαρμογής από νέα παιδιά δώδεκα ετών και πάνω, σε περίπτωση που βρεθούν κάτω από μία απειλή για την ασφάλειά τους;

Το δεύτερο ερώτημα είναι ακόμη πιο ουσιαστικό. Πόσο εκπαιδευμένοι είναι αυτοί οι εκπαιδευμένοι αστυνομικοί; Αυτό δεν είναι τυχαίο ερώτημα. Έχουμε, δυστυχώς, μία σειρά περιπτώσεων αναφορικά με γυναικοκτονίες στις οποίες οι υποτιθέμενοι εκπαιδευμένοι αστυνομικοί δεν ήταν καθόλου σε εγρήγορση και δεν φάνηκε να είναι εκπαιδευμένοι την ώρα που συνέβαινε το κακό.

Και έχω στο νου μου την τραγική περίπτωση της Κυριακής Γρίβα, η οποία μιλούσε με εκπαιδευμένο –υποτίθεται- αστυνομικό στη ΓΑΔΑ μέσω της υπηρεσίας του «100», ο οποίος δεν είχε καταλάβει προφανώς τι συνέβαινε εκείνη τη στιγμή και ως αποτέλεσμα αυτού, και άλλων βεβαίως παραγόντων που συνέβαιναν εκείνη τη στιγμή, η Κυριακή Γρίβα έχασε τη ζωή της. Με άλλα λόγια, είναι πολύ σημαντικό να ξέρουμε τι εκπαίδευση θα παρέχεται σε αυτούς τους αστυνομικούς και θα θέλαμε μια διευκρίνιση εκ μέρους σας ως προς αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, πρέπει να πω ότι η ίδια η εφαρμογή πόσο βέβαιο είναι ότι θα λειτουργεί; Μετά το θάνατο της Κυριακής Γρίβα, είχαμε δημοσιεύματα γυναικών οι οποίες έλεγαν πως χρησιμοποίησαν το panic button επανειλημμένως και δεν λάμβαναν απάντηση. Σε μία περίπτωση επτά φορές, και δεν είχε υπάρξει απάντηση. Τι εγγύηση μπορεί να δώσει το Υπουργείο σας ότι θα υπάρχει απάντηση, άμεση απάντηση, τη στιγμή που ένα νέο παιδί, που βρεθεί σε κίνδυνο και ενεργοποιήσει την εφαρμογή, θα μπορέσει να βρει ανταπόκριση;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ναι, ολοκληρώνω.

Επίσης, θα πρέπει να κάνω και ένα σχόλιο, κυρία Πρόεδρε, όσον αφορά τον τρόπο με τον οποίο γνωστοποιούνται αυτά στα νέα παιδιά. Έχετε κάνει συντονισμό με το Υπουργείο Παιδείας; Συντονίζεστε με το Υπουργείο Ψηφιακής Διακυβέρνησης, αλλά όχι με το Υπουργείο Παιδείας. Τα παιδιά πώς θα μάθουν ότι υπάρχει αυτή η εφαρμογή;

Και υπάρχει και ένα ζήτημα με τα ελληνικά εδώ. Το «Safe Youth» θα μπορούσατε να το μεταφράσετε σε «ασφαλή νεολαία». Μετά υπάρχει –λέει- η ένδειξη, θα την έχει επάνω η εφαρμογή, για το «κομβίον» και μετά στα Αγγλικά λέει ότι είναι το «safety button». Γιατί χρησιμοποιείτε καθαρεύουσα και Αγγλικά σε παιδιά τα οποία θα διαβάζουν δημοτική; Αναφέρεται «του κομβίου»! Ποιο παιδί δώδεκα, δεκατριών χρονών ξέρει τι είναι το κομβίο; Και αν δεν ξέρει Αγγλικά, είναι καταδικασμένο. Δεν θα ξέρει τι κουμπί να πατήσει. Τα έχετε σκεφτεί αυτά;

Και επιπλέον, υπάρχει μια ξενομανία, «police on line» -χρησιμοποιείται στην τροπολογία- «safety button» κ.λπ.. Παρακαλούμε, λοιπόν, να κάνετε την εφαρμογή και γνωστή ευρέως αλλά και εύχρηστη στους νέους, αλλιώς δεν έχει σημασία αυτό που πάτε να κάνετε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κυρία πρόεδρε.

Κύριε συνάδελφε, η υπηρεσία αυτή όπως και όλες οι υπηρεσίες της Ελληνικής Αστυνομίας όπως και η υπηρεσία της Άμεσης Δράσης, η οποία ανταποκρίνεται με μεγάλη ταχύτητα στα περιστατικά αυτά σε άμεση κλήση και έχει βελτιωθεί πάρα πολύ η ανταπόκριση της Ελληνικής Αστυνομίας, κατά τον ίδιο τρόπο θα στελεχωθεί με όλο το προσωπικό και είναι και στελεχωμένη με τέτοιο αριθμό προσωπικού, ώστε να μπορεί να ανταποκρίνεται άμεσα, να λειτουργεί όλο το εικοσιτετράωρο, όπως έχουμε πει, και κυρίως να μην υπάρχει καμμία αναμονή. Και θέλω να σας διαβεβαιώσω –και μπορείτε να το ελέγξετε- ότι μέχρι σήμερα όποτε έχει χρειαστεί η ανταπόκριση της Ελληνικής Αστυνομίας είναι άμεση σε αυτά τα περιστατικά.

Τώρα, όσον αφορά το πόσο καταρτισμένοι είναι οι συγκεκριμένοι αστυνομικοί, έχω δώσει και στο παρελθόν και σε ερωτήσεις που έχετε κάνει Βουλευτές του κόμματός σας –αν θυμάμαι καλά και εσείς- αναλυτική κατάσταση με όλες αυτές τις επιμορφώσεις, της διά βίου εκπαιδεύσεις που γίνονται στους Έλληνες αστυνομικούς και μάλιστα είχαμε κάνει και συγκρίσεις με τις εκπαιδεύσεις που είχαν γίνει στο παρελθόν.

Άρα θέλω να σας πω ότι πλέον και στη σχολή περιλαμβάνονται μαθήματα τα οποία έχουν να κάνουν με την προστασία ευάλωτων ομάδων, όπως οι ανήλικοι. Προφανώς περιλαμβάνει τη νομοθεσία όλη που αφορά τους ανήλικους. Προφανώς αφορά θέματα ευαίσθητα, ψυχολογικά, συμβουλευτικά που πρέπει να έχουν. Όμως, αυτό δεν γίνεται μόνο στη σχολή –ο αστυνομικός που βγαίνει από τη σχολή είναι πολύ καταρτισμένος σε αυτά τα θέματα- αλλά γίνεται και διά βίου, με σεμινάρια που γίνονται διαρκώς, με διαρκείς επιμορφώσεις. Έχω δώσει αναλυτική λίστα γι’ αυτό.

Τώρα, όσον αφορά τη λειτουργία και τη διαφήμιση-προώθηση, μέχρι σήμερα από εμάς ως Υπουργείο παρουσιάστηκε, αν θυμάστε καλά, στη Διεθνή Έκθεση Θεσσαλονίκης, η λειτουργία και η εφαρμογή αυτή η συγκεκριμένη. Άλλωστε νομίζω ότι οι νέοι είναι πιο εξοικειωμένοι περισσότερο απ’ όλους σε σχέση με την τεχνολογία και προφανώς είναι πολύ εύκολο να περάσει στους νέους σε οποιαδήποτε γλώσσα το emergency, το κομβίον, το panic. Κι αφού βλέπουμε ότι και το «panic button» είναι μια εφαρμογή που έχει διαδοθεί αρκετά και έχει εφαρμοστεί σε μεγαλύτερες ηλικίες, θεωρούμε ότι είναι πολύ πιο εύκολο οι νέοι να εξοικειωθούν με αυτή και να το εφαρμόσουν.

Άρα λοιπόν όταν έχουμε ήδη μια πολύ πετυχημένη εφαρμογή, η οποία έχει πάνω από τρεις χιλιάδες αποτελεσματικές εγκαταστάσεις, νομίζω ότι πάνω σε αυτό λειτουργούμε και θα συνεχίσουμε αυτό να το προωθούμε στα σχολεία, όπου χρειάζεται. Πιστεύω ότι θα διαδοθεί αρκετά και θα το δούμε στην αποτελεσματικότητα και εδώ θα είμαστε να την κρίνουμε, άλλωστε νομίζω ότι χρειαζόταν μια πολύ σημαντική παρέμβαση πάνω στον συγκεκριμένο τομέα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αθανάσιος Παπαθανάσης και θα ακολουθήσει ο κ. Στίγκας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εγώ, κυρία Πρόεδρε; Είχα ζητήσει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Μετά. Προηγείται Πρόεδρος κόμματος.

Ορίστε, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, σήμερα βρισκόμαστε εδώ για να συζητήσουμε ένα κρίσιμο νομοσχέδιο που αποσκοπεί στην ανασυγκρότηση και ενίσχυση της δημόσιας διοίκησης, ένα νομοσχέδιο που δεν είναι μόνο αναγκαίο αλλά και επείγον. Η ανάγκη για μεταρρύθμιση είναι προφανής και είναι επιτακτική ανάγκη να λάβουμε μέτρα που θα επιταχύνουν τις διαδικασίες του ΑΣΕΠ, θα εισάγουν ένα νέο και καινοτόμο σύστημα επιβραβεύσεων για τους δημοσίους υπαλλήλους και συνολικά θα ενισχύσουν την αποτελεσματικότητα της δημόσιας διοίκησης.

Ένα από τα βασικά σημεία του νομοσχεδίου είναι η επιτάχυνση του ΑΣΕΠ. Η ταχύτητα στις διαδικασίες προσλήψεων είναι κρίσιμη για την κάλυψη των κενών θέσεων στις δημόσιες υπηρεσίες. Σήμερα βλέπουμε ότι η καθυστέρηση στην πρόσληψη προσωπικού οδηγεί σε σημαντικές δυσλειτουργίες, ειδικά σε περιοχές που χρειάζονται στελέχωση, όπως η περιφέρεια και τα νησιά. Η ταχύτητα και η επίσπευση των διαδικασιών θα επιτρέψει στους πολίτες να λαμβάνουν υπηρεσίες πιο γρήγορα και αποτελεσματικά.

Συνολικά με το παρόν νομοσχέδιο αναμένεται να αντιμετωπιστούν προβλήματα οργανωτικά και λειτουργικά, βελτιώνοντας τη διαθεσιμότητα ανθρώπινου δυναμικού εκεί όπου χρειάζεται περισσότερο. Με τη βελτίωση στις διαδικασίες πρόσληψης στοχεύουμε η δημόσια διοίκηση να καταστεί μια πιο δυναμική και πιο ανταποκρίσιμη στις ανάγκες των πολιτών δύναμη, με τρόπο άμεσο και αποτελεσματικό.

Επιπλέον, η μοριοδότηση της εντοπιότητας είναι μία σημαντική και απαραίτητη ρύθμιση. Η επιβράβευση των υποψηφίων που προέρχονται από τις περιοχές που καλούνται να υπηρετήσουν έχει πολλαπλά οφέλη. Αυτοί οι υποψήφιοι γνωρίζουν καλύτερα από όλους τις τοπικές ανάγκες, τα προβλήματα και είναι πιο πιθανό να παραμείνουν και να συμβάλλουν στην ανάπτυξη της περιοχής όπου ζουν. Αυτό εγγυάται όχι μόνο την άμεση κάλυψη των κενών θέσεων, αλλά και τη βιωσιμότητα αυτών των δομών μακροπρόθεσμα.

Η μοριοδότηση της εντοπιότητας αποτελεί μια καίρια και καινοτόμο προσέγγιση στον τομέα της εργασιακής τοποθέτησης. Αναγνωρίζοντας και επιβραβεύοντας τους υποψηφίους που προέρχονται από τις ίδιες περιοχές που χρειάζονται προσωπικό, αποκτά ιδιαίτερη σημασία μιας και έχει πολυεπίπεδα οφέλη για τις τοπικές κοινωνίες. Αρχικά αυτοί οι υποψήφιοι είναι βαθιά εξοικειωμένοι με την πολιτιστική και κοινωνική ιδιαιτερότητα της περιοχής τους. Η γνώση των τοπικών αναγκών και προβλημάτων τούς δίνει τη δυνατότητα να προσφέρουν πιο στοχευμένες λύσεις. Επιπλέον, υπάρχει αυξημένη πιθανότητα οι κάτοικοι να παραμείνουν σε μακροχρόνιες θέσεις, κάτι που προάγει τη βιωσιμότητα των τοπικών δομών.

Οι μη μόνιμοι υπάλληλοι συχνά αναζητούν ευκαιρίες σε μεγαλύτερα αστικά κέντρα, οδηγώντας σε ασταθή λειτουργία των οργανισμών τις περιφερειακές περιοχές. Όταν τα κενά καλύπτονται από ανθρώπους της ίδιας περιοχής, εξασφαλίζεται η σταθερότητα και η συνέχιση των υπηρεσιών. Η μοριοδότηση της εντοπιότητας δεν είναι απλά μια καλή πρακτική, αλλά ένα στρατηγικό εργαλείο που διασφαλίζει την αρμονική και μακροχρόνια ανάπτυξη των τοπικών κοινωνιών με τους πρώτους ευεργετημένους να είναι οι ίδιοι οι κάτοικοι.

Σημαντική είναι και η εισαγωγή ενός νέου συστήματος ανταμοιβών που θα διασφαλίσει ότι οι εργαζόμενοι δεν αντιμετωπίζονται όλοι με τον ίδιο τρόπο. Η δυνατότητα της επιβράβευσης των αποδοτικών υπαλλήλων θα ενισχύσει την παραγωγικότητα και θα δημιουργήσει ένα κίνητρο για όλους να συμβάλλουν στην επίτευξη υπηρεσιακών στόχων.

Το νέο αυτό σύστημα επιβράβευσης αποτελεί μια στρατηγική πρωτοβουλία που αποσκοπεί στην καλλιέργεια ενός δυναμικού και αποδοτικού εργασιακού περιβάλλοντος. Αναγνωρίζοντας τη σημασία της διαφοροποίησης, αυτό το σύστημα εξασφαλίζει ότι οι εργαζόμενοι αξιολογούνται και επιβραβεύονται σύμφωνα με την απόδοσή τους και τη συμβολή τους στην επίτευξη των στόχων της υπηρεσίας. Η επιβράβευση των αποδοτικών υπαλλήλων δεν λειτουργεί μόνο ως μέσο αναγνώρισης της σκληρής δουλειάς τους, αλλά και ως ισχυρό εργαλείο κινήτρων. Όταν οι εργαζόμενοι βλέπουν ότι οι προσπάθειές τους επιβραβεύονται, ενισχύεται το ηθικό τους και αυξάνεται η αφοσίωσή τους στις εργασιακές τους ευθύνες.

Πέρα από την ατομική ικανοποίηση, το ανταποδοτικό αυτό σύστημα δημιουργεί έναν φιλοσοφικό κύκλο βελτίωσης, καθώς ωθεί τους εργαζόμενους να επιδιώκουν συνεχώς την αριστεία και να αναζητούν τρόπους για να βελτιώσουν την εργασία τους. Αυτό οδηγεί μακροπρόθεσμα στη βελτίωση συνολικά της παραγωγικότητας της υπηρεσίας και στην επίτευξη των στρατηγικών της στόχων. Επιπλέον, η ύπαρξη ενός τέτοιου συστήματος προωθεί την ανάπτυξη ενός θετικού εργασιακού κλίματος.

Ο ανταγωνισμός όταν είναι υγιής, δίνει ώθηση στους εργαζόμενους να υπερβούν τα όριά τους και να συνεργαστούν με σκοπό την επίτευξη κοινών στόχων. Τέλος η στρατηγική αυτή παρέχει έναν μηχανισμό ανατροφοδότησης, επιτρέποντας στους προϊσταμένους να αναγνωρίζουν και να αντιμετωπίζουν τυχόν τομείς που απαιτούν βελτίωση.

Συνοψίζοντας, η εισαγωγή αυτού του συστήματος επιβράβευσης βασισμένο στην απόδοση προάγει τη δικαιοσύνη και αναγνωρίζει την ατομική συνεισφορά, αλλάζοντας στο δημόσιο για πρώτη φορά στη Μεταπολίτευση την αναπαραγούμενη ιδεολογική ηγεμονία της εξίσωσης, της στασιμότητας και της επιβράβευσης της ήσσονος προσπάθειας. Είναι η ευκαιρία μας να αναμορφώσουμε το καλλιεργούμενο ιδεολογικό πρόταγμα του δημοσίου σε αυτό της επιβράβευσης των καλύτερων, της αριστείας, του συναγωνισμού και της ατομικής βελτίωσης.

Ακούσαμε πολλές φορές ανησυχίες σχετικά με την υποστελέχωση στις υπηρεσίες και τον λόγο γιατί οι θέσεις παραμένουν κενές. Είναι καιρός να σταματήσουμε να αποδεχόμαστε την κατάσταση αυτή. Μέσω των ρυθμίσεων του νομοσχεδίου προχωρούμε στην επίλυση αυτών των ζητημάτων με ορθολογικές προτάσεις που δεν θα οδηγήσουν σε αύξηση μισθών χωρίς αντίκρισμα, αλλά σε αναβάθμιση των διαδικασιών και διοικητικών πρακτικών.

Το νομοσχέδιο που προωθούμε, δεν είναι μια προσωρινή λύση. Αποσκοπούμε στην αναβάθμιση του οργανωτικού πλαισίου ώστε να μπορέσουμε να προσελκύσουμε και να διατηρήσουμε ταλέντα και άξιους υπαλλήλους και στελέχη. Η αναβάθμιση αυτή περιλαμβάνει επανασχεδιασμό διαδικασιών προσλήψεων. Οι διαδικασίες θα γίνονται πιο διαφανείς και πιο γρήγορες με έμφαση στην αξιοκρατία. Όσο αφορά την εκπαίδευση και τη συνεχόμενη ανάπτυξη, οι εργαζόμενοι θα έχουν πρόσβαση σε προγράμματα κατάρτισης που θα ενισχύουν τις δεξιότητές τους, προσφέροντάς τους κίνητρα για παραμονή στην εργασία.

Δημιουργία ευέλικτων προγραμμάτων εργασίας. Αναγνωρίζουμε ότι οι σύγχρονοι εργαζόμενοι εκτιμούν την ευελιξία. Γι’ αυτό εισάγουμε μορφές εργασίας που προσαρμόζονται στις προσωπικές τους ανάγκες.

Κλείνοντας ας σταματήσουμε να αποδεχόμαστε το πρόβλημα της υποστελέχωσης σαν κανονικότητα. Ας δράσουμε από κοινού με ορθολογικές και πρακτικές λύσεις για να διασφαλίσουμε την αποτελεσματικότητα και την ποιότητα των υπηρεσιών που παρέχουμε στην κοινωνία. Θα ήθελα να τονίσω πως οι προτεινόμενες αλλαγές είναι όχι μόνο αναγκαίες, αλλά επιτακτικές. Είναι στο χέρι μας να κάνουμε τη διαφορά. Στηρίζουμε ένα νομοσχέδιο που προσθέτει αξία, εκσυγχρονίζει το δημόσιο και απαντά στα πραγματικά προβλήματα της κοινωνίας. Επιλέγουμε οικονομικές και ρεαλιστικές λύσεις με στόχο την πρόοδο, τον εκσυγχρονισμό και την αναβάθμιση της δημόσιας διοίκησης προς όφελος των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος των Σπαρτιατών, ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κυρίες και κύριοι συνάδελφοι, πριν από λίγο η κ. Λιακούλη εδώ του ΠΑΣΟΚ -που αυτή τη στιγμή δεν είναι κανένας εδώ- μίλησε πάρα πολύ άσχημα για μια φορά ακόμα, όπως βεβαίως και ολόκληρο το ΠΑΣΟΚ. Και κάποιοι εδώ από την αριστερή πτέρυγα ασχημονούν, μιλάνε υποτιμητικά και υβριστικά βεβαίως και χωρίς να έχουν βεβαίως στοιχεία.

Τόλμησε να μιλήσει η κ. Λιακούλη για λογαριασμό του ΠΑΣΟΚ. Και αυτό μου θυμίζει, κυρίες και κύριοι συνάδελφοι, μια παροιμία που υπήρχε παλιά «φωνάζει ο κλέφτης, να φύγει ο νοικοκύρης». Έτσι συμπεριφέρεται το ΠΑΣΟΚ. Τόλμησε να πει ότι εδώ δεν σεβόμαστε εμείς οι Σπαρτιάτες τον ναό της δημοκρατίας, που αυτούς τους δεκαέξι μήνες περίπου έχουμε δείξει και με το παραπάνω, κυρίες και κύριοι συνάδελφοι, ότι όχι μόνο δεχόμαστε ότι είναι ο ναός της δημοκρατίας αλλά το τηρούμε και το σεβόμαστε. Είπε ότι οι Σπαρτιάτες δεν τηρούμε το δημοκρατικό πολίτευμα.

Αξίζει να σας πω εν τάχει ότι το 2017 τηλεφώνησα στον Άρειο Πάγο -είχα έτοιμο τον φάκελο των Σπαρτιατών για να καταθέσω- στο αρμόδιο τμήμα της εισαγγελίας και μου είπε το εξής, «θα βάλετε κύριε Στίγκα, μία παράγραφο στο καταστατικό, στην ιδρυτική διακήρυξη». Ρωτάω, «τι ακριβώς θα λέει;». Θα λέει ότι η οργάνωση και η δράση του κόμματος θα εξυπηρετεί το δημοκρατικό πολίτευμα. Άρα, λέω, αυτό είναι το μόνο εύκολο γιατί δεν είχα κάτι άλλο στο νου μου.

Επομένως το τηρώ απαρέγκλιτα μέχρι σήμερα και δεν ανέχομαι κανέναν να μου προσβάλλει τη δημοκρατικότητά μου και ειδικά όταν προέρχεται από το αμαρτωλό ΠΑΣΟΚ, που αυτοί δεν έχουν σεβαστεί τίποτα, ούτε τα χρήματα του ελληνικού λαού, ούτε τη δημοκρατία, αλλά ούτε και το Σύνταγμα. Και τόλμησε να πει επιπλέον ότι το ΠΑΣΟΚ είναι το ανάχωμα στη Χρυσή Αυγή. Για τη Χρυσή Αυγή δεν μας ενδιαφέρει, ας έκαναν ό,τι ήθελαν. Στους Σπαρτιάτες; Παρομοιάζει εμάς, τους Σπαρτιάτες με τη Χρυσή Αυγή; Πώς γίνεται αυτό το πράγμα;

Για να ξεκαθαρίσουμε επιτέλους κάποια πράγματα εδώ μέσα, αν κάποιος είναι μόρφωμα, είναι μόνο το ΠΑΣΟΚ. Μία παρουσιάζεται σαν ΠΑΣΟΚ, μία παρουσιάζεται σαν Ελιά, μία παρουσιάζεται σαν ΚΙΝΑΛ. Αυτό λέγεται μόρφωμα. Τι είναι το ΠΑΣΟΚ, αυτόκλητοι δικαστές, Σερίφηδες; Τι είναι τέλος πάντων και επιτίθεται κατά των Σπαρτιατών; Γιατί το μέλημα του κ. Ανδρουλάκη δεν είναι να λύσει τα προβλήματα τα εσωκομματικά. Δεν θέλει να βοηθήσει να λυθούν τα προβλήματα της χώρας. Δεν κάνει αντιπολίτευση στη Νέα Δημοκρατία ως οφείλει, παρά ασχολείται με τους Σπαρτιάτες.

Και πέρυσι, αν θυμόσαστε, κυρίες και κύριοι συνάδελφοι, τον περασμένο Σεπτέμβριο πάλι με τους Σπαρτιάτες ασχολήθηκαν. Είναι οι πρώτοι που κατέθεσαν αίτηση για να μας κοπεί η χρηματοδότηση. Και βεβαίως, για να καταλάβετε πόσο δημοκρατικά λειτουργούν όλα τα πράγματα -γιατί πιστεύω ότι δεν έχουμε την απόλυτη δημοκρατία, υπάρχουν όμως και κάποια πράγματα που δείχνουν προς αυτή την κατεύθυνση- να πω ένα παράδειγμα. Επειδή αναφερθήκαμε τις τελευταίες ημέρες κατά κόρον στον κ. Ανδρουλάκη και είπαμε πολλά για αυτόν και το ΠΑΣΟΚ, μας κατέβασαν το twitter για δεύτερη φορά. Δεν τολμάμε να μιλήσουμε για κάποιον και μας επιτίθενται και άλλοι. Βεβαίως μας έχουν επιτεθεί και εφημερίδες, μας έχουν επιτεθεί και πολλοί ακόμα.

Το ΠΑΣΟΚ πήρε μία γνωμάτευση. Γιατί είναι γνωμάτευση και δεν είναι απόφαση δικαστική ή -αν θέλετε- καταδικαστική απόφαση. Είναι η γνωμάτευση που έβγαλε ο Άρειος Πάγος, που, όπως έχω ξαναπεί, παραπλανήθηκε από τα δύο υπομνήματα της Νέας Δημοκρατίας και του ΠΑΣΟΚ. Αυτό δεν είναι καταδικαστική απόφαση. Δεν έγινε δικαστήριο. Δεν ήρθαν μάρτυρες και το κυριότερο δεν μπορέσαμε να απολογηθούμε. Άρα, δεν συντρέχουν τέτοιοι λόγοι.

Επιπλέον έχει ασκηθεί μια ποινική δίωξη η οποία είναι σε βαθμό πλημμελήματος. Να το ξεκαθαρίσουμε αυτό. Και όπως έχω ξαναπεί, είμαι σίγουρος και βεβαιότατος ότι θα αθωωθούμε όλοι. Αλλά ακόμα και αν, κυρίες και κύριοι συνάδελφοι, καταδικαστούμε θα είναι σε βαθμό πλημμελήματος. Και επίσης να τονίσω ότι ακόμα και έτσι να γίνει, που δεν θα γίνει, δεν έχουμε βλάψει την πατρίδα μας στο παραμικρό, ούτε έχουμε κλέψει, ούτε έχουμε εξαπατήσει κανέναν, απολύτως τίποτα. Οι Σπαρτιάτες με κανέναν τρόπο δεν θα πληγώσουν και δεν θα προδώσουν αυτή την πατρίδα. Αυτό είναι το μόνο ξεκάθαρο.

Υπήρχε μία διάταξη που έλεγε για εκλογικές δαπάνες. Εμείς βεβαίως χωρίς να το περιμένουμε μας απέκλεισε το Α1 τμήμα του Αρείου Πάγου από τις εκλογές. Γιατί ο πόνος του ΠΑΣΟΚ είναι γιατί πήραμε και μια εκλογική χρηματοδότηση. Αυτή μας την έδωσε το ίδιο το κράτος. Δεν τη ζητήσαμε εμείς. Αλλά θέλω να πω σε όλους σας να το ξέρετε, ότι εμείς ως κομματικός σχηματισμός πριν τις εκλογές, όπως όλα τα κόμματα, δεν είχαμε κάνει κάποιες ενέργειες, δεν είχαμε χαλάσει κάποια χρήματα για τον προεκλογικό μας αγώνα; Αυτά δεν τα μέτρησε το ΠΑΣΟΚ. Το ΠΑΣΟΚ λέει ότι παράνομα πήραμε κάποια χρήματα.

Εν πάση περιπτώσει, τα χρήματα είναι εκεί, στον λογαριασμό των Σπαρτιατών. Ας τα αναζητήσει η αρμόδια υπηρεσία και ας τα πάρει πίσω. Εμείς για αυτές τις εκλογικές δαπάνες δεν ζητήσαμε τίποτα. Επομένως, μπορούν ανά πάσα ώρα και να επιστραφούν. Αλλά πάει πολύ το ΠΑΣΟΚ να ζητάει να σταματήσει η χρηματοδότηση -όπως λέει το ΠΑΣΟΚ- των Σπαρτιατών διότι αποτελούμε συνέχεια της Χρυσής Αυγής. Αυτό είναι μεγάλο ψέμα. Είναι παραπληροφόρηση προς τον ελληνικό λαό. Επίσης, αν θέλετε, κυρίες και κύριοι συνάδελφοι, είναι και ντροπή. Προηγουμένως είπαμε ότι πρέπει να υπάρξει δικαστική απόφαση για τον οποιονδήποτε άνθρωπο.

Το δημοκρατικό ΠΑΣΟΚ, που σέβεται τον ναό της δημοκρατίας και βεβαίως τις διαδικασίες, προφανώς δεν έχει ακούσει για το τεκμήριο αθωότητας. Είναι ένας ευρωπαϊκός νόμος που βγήκε το 2016 και τον υιοθέτησε η χώρα μας το 2019. Για τους σερίφηδες και τους αυτόκλητους δικαστές τού ΠΑΣΟΚ προφανώς αυτό δεν ισχύει. Δεν τους ενδιαφέρει.

Επίσης, να πω ότι η Χρυσή Αυγή καταδικάστηκε πρωτόδικα -και συνεχίζεται η δίκη στο Εφετείο, αν δεν κάνω λάθος- ως εγκληματική οργάνωση και ως τρομοκρατική οργάνωση. Αυτό που δεν λέει το ΠΑΣΟΚ της κλεπτοκρατίας, είναι ότι οι Σπαρτιάτες δεν διώκονται για τέτοια εγκλήματα. Είμαστε καθαροί. Είμαστε ένα εθνικό, δημοκρατικό και πατριωτικό κόμμα. Αυτό προφανώς ενοχλεί το ΠΑΣΟΚ.

Η λαλίστατη κ. Λιακούλη και οι υπόλοιποι εδώ εκπρόσωποι του ΠΑΣΟΚ, δεν αναφέρονται σε κάτι άλλα πράγματα. Και τι εννοώ; Πριν από ενάμιση χρόνο έπιασαν την Ευρωβουλευτή τους με βαλίτσες με πάρα πολλά λεφτά. Εγώ, κυρίες και κύριοι συνάδελφοι, δεν άκουσα εδώ μέσα κάποιον να αναφέρεται σε αυτό το γεγονός. Επίσης, για αυτό που έγινε με την αθώωση των εμπλεκομένων στο σκάνδαλο της «SIEMENS» μετά από τριάντα δύο χρόνια που παραγράφτηκαν πολλά αδικήματα -δικά σας του ΠΑΣΟΚ ήταν- δεν είδα το ΠΑΣΟΚ να αναφέρεται επάνω σε αυτή την απόφαση. Ο μοναδικός που αναφέρθηκα για τα εγκλήματα της «SIEMENS» ήμουν εγώ εδώ. Για την περίπτωση Παπαντωνίου δεν είπε κανένας τίποτα. Το ξαναλέω. Ο άνθρωπος αθωώθηκε, αλλά αθωώθηκε με μία θεία στη Νιγηρία. Ξέρετε πόσοι Έλληνες ψάχνουν τώρα θεία στη Νιγηρία; Δεν μπορείτε να φανταστείτε. Πάρα πολλοί Έλληνες ψάχνουν θεία στη Νιγηρία. Γιατί απλά πράγματα είναι. Άμα σου δίνει κάποιος χρήματα και εσύ τα δικαιολογείς με τέτοιον τρόπο, εντάξει. Εδώ στην Ελλάδα όλα επιτρέπονται, όλα γίνονται.

Επίσης, θέλω να ρωτήσω το δημοκρατικό ΠΑΣΟΚ, γιατί δεν βλέπουμε πουθενά τα στοιχεία, τι τα κάνει αυτά τα λεφτά που παίρνει για τις χρηματοδοτήσεις; Τώρα στην τελευταία χρηματοδότηση που πήραμε και εμείς, όλα τα κόμματα βεβαίως, πήρε ενάμισι εκατομμύριο το ΠΑΣΟΚ. Να μας πείτε, κύριοι του ΠΑΣΟΚ, τι πληρώνετε με αυτά. Αποπληρώνετε τα χρέη σας; Πληρώνετε τη ΔΕΗ; Πληρώνετε το ΙΚΑ των υπαλλήλων σας; Φέρτε εδώ δημόσια στη Βουλή μία απόδειξη. Γιατί αν, για παράδειγμα, δεν πληρώνετε ΔΕΗ, και σας κάνει χαριστικές ρυθμίσεις και ευκολίες η ΔΕΗ, δεν συνάδει αυτό με αυτό που τραβάει όλος ο κόσμος, ο απλός ο κόσμος, ο κάθε πολίτης, ο κάθε φτωχός πολίτης που του κόβουν το ρεύμα για 40 ευρώ. Γιατί; Επειδή δεν έχει να τα πληρώσει.

Πώς παίρνετε εσείς ενημερότητα και πώς παίρνετε δημόσιο χρήμα από την στιγμή που χρωστάτε; Ας πάει κάποιος πολίτης, ας πάει κάποιος επιχειρηματίας στη ΔΟΥ να πάρει μια ενημερότητα επειδή θέλει να αγοράσει, θέλει να πουλήσει, θέλει να κινήσει τη δουλειά του. Δεν υπάρχει περίπτωση άμα χρωστάει. Ακόμα και σε δόσεις να τα βάλει, πάλι δεν μπορεί να πάρει ενημερότητα. Η ΠΑΣΟΚάρα πώς παίρνει; Το θρυλικό ΠΑΣΟΚ, που έχει εξαπατήσει όλους τους Έλληνες, μα όλους τους Έλληνες, πώς παίρνει;

Τα είπα και την άλλη φορά. Για ακόμα καλύτερες ημέρες, πάρτε μια λιτότητα. Λεφτά υπάρχουν! Από το ΠΑΣΟΚ δεν ακούστηκαν αυτά; Δικό σας δεν το είπε; Μήπως κάνω λάθος; Ο Γιώργος Παπανδρέου δεν ήταν; Κατακορόιδεψε την ελληνική κοινωνία. Έδωσε ελπίδες σε έναν φτωχό κόσμο. Μέχρι τότε μπορώ να πω ότι ήμασταν καλά ως χώρα. «Λεφτά υπάρχουν» είπε και μετά από έντεκα μήνες, να το πρώτο μνημόνιο και ακολούθησαν τα υπόλοιπα. Αυτό δεν είναι εξαπάτηση του εκλογικού σώματος; Τι ήρθε να μας πει τώρα το ΠΑΣΟΚ;

Και κυρίως, αν θέλετε, κύριοι του ΠΑΣΟΚ, μιλήστε λίγο καλύτερα. Μιλήστε ως άνθρωποι, ως πολιτισμένοι άνθρωποι. Τι εκφράσεις είναι αυτές; Εδώ μέσα λέτε: «συνέχεια της Χρυσής Αυγής», «μορφώματα», «ναζί» και τα πάντα. Κατ’ αρχάς, δεν σέβεστε τον εαυτό σας; Μιλάτε εσείς; Ας μιλήσει κάποιος άλλος. Ακούστε να δείτε. Επειδή ανοίξατε αυτό το θέμα, μη νομίζετε ότι εμείς οι Σπαρτιάτες θα το καταπιούμε. Θα μας ακούτε συνέχεια. Θα μας νιώθετε συνέχεια.

Επίσης, προκαλώ τον Αρχηγό σας Νίκο Ανδρουλάκη με αυτό το χαμηλό πολιτικό ανάστημα να έρθει εδώ μέσα στο Κοινοβούλιο, όπως λέτε, στον ναό της δημοκρατίας, να με αντιμετωπίσει. Να μιλήσουμε. Να πούμε δημόσια τις απόψεις μας. Να γίνει δημόσιος διάλογος. Και να μας ακούσει ο φτωχός ο κόσμος έξω, που εσείς τον στείλατε στον γκρεμό. Να έρθει εδώ ο ανεπαρκής Πρόεδρό σας.

Έχω εδώ μαζί μου την έκθεση της Ευρωβουλής για τις ικανότητες του κ. Ανδρουλάκη. Από τους επτακόσιους σαράντα εννέα Βουλευτές, πεντακοσιοστός ογδοηκοστός όγδοος ο κ. Ανδρουλάκης -αυτά εδώ δεν τα λέω εγώ, τα λέει η Ευρωβουλή- ο άνθρωπος που θέλει, υποτίθεται, να σώσει την Ελλάδα, που θέλει να γκρεμίσει, όπως λέει, τον Μητσοτάκη, που θέλει πολλά πράγματα.

**ΔΙΟΝΥΣΙΟΣ ΧΑΤΖΗΔΑΚΗΣ:** Για το νομοσχέδιο να μας πείτε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Για όλα θα μιλήσω, κύριε συνάδελφε.

Αυτός θα γκρεμίσει τον Μητσοτάκη; Εντάξει. Αρκετά με το ΠΑΣΟΚ. Και όπως είπα, θα μας βρίσκουν συνεχώς μπροστά τους, γιατί δεν μπορούμε να ανεχθούμε να μας επιρρίπτουν ευθύνες αυτοί που έχουν καταστρέψει την Ελλάδα. Οι Σπαρτιάτες είμαστε ένα εθνικό, καθαρό, πατριωτικό κόμμα και δεν έχουμε πειράξει κανέναν.

Κλείνοντας, ήθελα να αναφερθώ λίγο στα τελευταία γεγονότα, όσον αφορά το «ΕΛΙΑΜΕΠ», αυτόν τον οργανισμό -δεν μπορώ να τον αποκαλέσω κάπως αλλιώς- που εργολαβικά έχει αναλάβει τον εντοπισμό και τη διαμόρφωση της κοινής γνώμης ότι οι Τούρκοι έχουν δίκιο. Έχουν πάντα δίκιο, κατ’ αυτούς. Και σύμφωνα βεβαίως και με κάποιους άλλους, έχουν και αυτοί το δίκιο τους, έχουν και αυτοί ακρογιαλιές. Και η διάβρωση συνεχίζεται, και είναι πολύ μεγαλύτερη από όση μπορούμε να φανταστούμε.

Μπορούμε να καταλάβουμε και να θυμηθούμε τις ενδοτικές συμπεριφορές παλαιότερων εποχών και εθνικά υπερήφανων κυβερνήσεων, όπως του ΠΑΣΟΚ. Όλοι να θυμηθούμε ξανά -και πρέπει να το θυμόμαστε- ότι τη σημαία την πήρε ο άνεμος. Όλοι να θυμηθούμε ξανά ότι με μία υπογραφή έγινε η ληξιαρχική πράξη θανάτου της Μακεδονίας μας.

Αν είμαστε σε μια κυβέρνηση εμείς οι Σπαρτιάτες, δεν υπήρχε περίπτωση, κυρίες και κύριοι συνάδελφοι, να πούμε -ούτε να πράξουμε- ότι τη σημαία την πήρε ο άνεμος. Εμείς οι Σπαρτιάτες εκεί, σε αυτά τα βράχια του Αιγαίου, εκεί θα πεθαίναμε μαζί με την ελληνική σημαία. Αλλά αυτοί που δεν ντρέπονται, λένε ότι την πήρε ο άνεμος. Αυτά και άλλα πολλά υποδηλώνουν ότι κάποιοι μέσω των κομμάτων εκτελούν συγκεκριμένες εντολές βιασμού της εθνικής υπόστασης των Ελλήνων.

Διάβασα τις δηλώσεις του Πρωθυπουργού που για μία ακόμα φορά επιτίθεται με απρεπείς εκφράσεις και με υψηλή δόση έπαρσης, προσπαθώντας να μειώσει όλους όσους του ασκούν κριτική για ενδοτισμό και φοβικό σύνδρομο, που παραπέμπει σε Τσάμπερλεν και Νταλαντιέ, λέγοντας τους πολιτικούς αντιπάλους, αλλά και πιθανόν, δυστυχώς, κυρίες και κύριοι συνάδελφοι, ακόμα και Βουλευτές του κόμματός του, «Πατριώτες της φακής». Συνεχίζοντας είπε ότι θα ήταν οι πρώτοι που θα το έβαζαν στα πόδια με την ουρά στα σκέλια, εάν προέκυπτε μια κρίση. Εάν εννοείτε βεβαίως το θλιβερό ΠΑΣΟΚ -όπως το έκαναν- ναι, αυτοί θα έφευγαν.

Δεν είναι όμως, κύριε Πρωθυπουργέ, ατιμωτική πράξη η φυγή με την ουρά στα σκέλια μπροστά στην παρουσία του τουρκικού ναυτικού στην Κάσο; Δεν είναι ντροπιαστική η συμφωνία με την Αίγυπτο, όταν αφήνεις έξω το Καστελόριζο, κλείνοντας μάλιστα το μάτι στην Τουρκία; Αποδέχεστε, λοιπόν, τον βιασμό της εθνικής μας κυριαρχίας, όταν ανέχεστε επί σειρά ετών το Τουρκολιβυκό μνημόνιο και τις απειλές του τουρκικού ναυτικού που σου λένε «μην τολμήσεις, έστω και νότια της Κρήτης, την επέκταση των χωρικών υδάτων».

Εσείς δεν είπατε ότι η συμφωνία των Πρεσπών ήταν κακή; Αλλά μόλις γίνατε Κυβέρνηση την αναγνωρίσατε. Τι ήταν η συμφωνία με την Τουρκία όταν αποδέχεσαι ότι δεν επιτρέπονται μονομερείς ενέργειες; Αυτά τα έλεγε η Διακήρυξη των Αθηνών. Αν πιστεύετε ότι το Αιγαίο είναι ελληνικό τότε γιατί αφήνετε την Τουρκία να επιβάλλει όρους και casus belli σε μία ενδεχόμενη επέκταση των χωρικών μας υδάτων;

Συμφωνείτε, κύριε Πρωθυπουργέ, ότι οι γκρίζες ζώνες στα Ίμια είναι αποτέλεσμα φόβου και ανικανότητας του Σημίτη που εσείς τον θαυμάζετε; Συμφωνείτε ότι το «ευχαριστώ τους Αμερικανούς» και οι δηλώσεις του τύπου «τη σημαία την πήρε ο άνεμος» είναι μέγιστη ντροπή για μας τους Έλληνες; Εμείς οι Σπαρτιάτες ακολουθούμε μια πορεία εθνικής ενότητας και αντίστασης και στηρίζουμε οποιαδήποτε προσπάθεια απόκρουσης των εθνικών κινδύνων προασπίζοντας τα εθνικά μας συμφέροντα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Κοινοβουλευτική Εκπρόσωπος της Νέας Αριστεράς κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κυρία Πρόεδρε.

Άτυχη η στιγμή να μιλήσω μετά από τον Πρόεδρο των Σπαρτιατών. Αλλά τι να κάνουμε; Αυτό έχει η κοινοβουλευτική σειρά και η ιεραρχία.

Να πω όμως μέσα σε αυτήν την Αίθουσα κάτι το οποίο πρέπει να ακούγεται συνέχεια. Κανένας δημοκράτης άνθρωπος σε αυτήν τη χώρα δεν έχει να πάρει μαθήματα πατριωτισμού από την Ακροδεξιά και τους φασίστες. Αρκεί να δούμε την ιστορία της χώρας για να καταλάβουμε. Αυτό και να τελειώνουμε.

Θα ξεκινήσω από την τροπολογία που έχει καταθέσει η Νέα Αριστερά και αφορά τη φορολόγηση και τις ασφαλιστικές εισφορές στα φιλοδωρήματα. Έχουμε καταθέσει τροπολογία που ζητάμε ότι σε κανένα ποσό σε απολύτως τίποτα δεν πρέπει να υπάρχει φορολόγηση και ασφαλιστικές εισφορές στο φιλοδώρημα. Δεν είναι ανάγκη αυτήν την στιγμή να εξηγήσω τι σημαίνει φιλοδώρημα και γιατί καθιερώθηκε αυτή η περίφημη φράση «για να πιει κάποιος», «pour boire» και φτιάχνει μία σχέση προσωπική τού πελάτη με τον εργαζόμενο. Άρα, δεν τίθεται κανένα θέμα φορολόγησης αυτής της σχέσης ανάμεσα στον πελάτη και στον εργαζόμενο.

Από την άλλη μεριά η προσπάθεια φορολόγησης, δηλαδή ενσωμάτωσης του φιλοδωρήματος μέσα στον μισθό, δεν κάνει τίποτα άλλο από το να ανοίγει μία κερκόπορτα, για να μην πω μία τεράστια πόρτα, αμφισβήτησης του ίδιου του μισθού. Δηλαδή, πώς θα ισορροπήσουμε τους χαμηλούς μισθούς, τις άθλιες συνθήκες ζωής των εργαζομένων στην εστίαση στον τουρισμό και λοιπά; Θα βάλουμε ένα φιλοδώρημα για να μπορέσουμε να εξισορροπήσουμε αυτό το θέμα. Έχουμε καταθέσει τροπολογία και ζητάμε από όλες τις πλευρές της Βουλής να ψηφίσουν αυτήν την τροπολογία να μην προστεθεί άλλο ένα πρόβλημα στα τεράστια προβλήματα που έχει αυτός ο χώρος, οι εργαζόμενοι σε αυτόν τον χώρο.

Μία παρένθεση θα μου επιτρέψετε, κυρία Πρόεδρε. Έχουμε βαρεθεί να ακούμε αγγλικανισμούς και μετά καθαρεύουσα συγχρόνως. Άκουγα τον Υφυπουργό Προστασίας του Πολίτη πριν. Απλώς να πω ότι αν θέλουμε να μάθουμε τα νεότερα παιδιά να μιλάνε καθαρεύουσα ας τους τη μάθουμε τουλάχιστον σωστά. Δεν είναι «το κόμβιον» είναι «το κομβίον». Σε όλα τα λεξικά υπάρχει «το κομβίον». Να ξέρουμε κιόλας τι λέμε.

Να προχωρήσουμε όμως παρακάτω. Μιλάμε σήμερα για τον δημόσιο τομέα και τον ΑΣΕΠ όπου έρχεται η Κυβέρνηση να μας πει ότι κάνει μια μεγάλη μεταρρύθμιση για να λύσει τα προβλήματα. Αν αυτή τη μεταρρύθμιση τη θέσουμε στο πλαίσιο όλης της κυβερνητικής πολιτικής σε σχέση με το δημόσιο γενικώς, τον δημόσιο στενό και ευρύτερο τομέα, τη δημόσια περιουσία, οτιδήποτε αφορά το δημόσιο, βλέπουμε μία μεθοδική συστηματική πολιτική ιδιωτικοποιήσεων outsourcing, οτιδήποτε μπορεί να απαξιώσει, να αποδυναμώσει τη λειτουργία του κράτους ως εγγυητή του δημοσίου και του ρόλου που πρέπει να επιτελέσει το δημόσιο.

Διαβάζουμε σήμερα το άρθρο τού κ. Πάνου Κοσμά στην «Εφημερίδα των Συντακτών» για τη fast track διαδικασία ιδιωτικοποίησης δημόσιας περιουσίας από τον κ. Χατζηδάκη. Έχει ένα αναλυτικό άρθρο το οποίο είναι ανατριχιαστικό και έχει μία πρόταση η οποία συμπυκνώνει όλο το νόημα αυτής της fast track διαδικασίας την οποία ο κ. Χατζηδάκης δεν ανακοίνωσε πουθενά αλλού για πρώτη φορά. Την ανακοίνωσε -πού αλλού;- στο 25ο συνέδριο της Prodexpo. Μετά έβγαλε ανακοίνωση. Σε αυτή, λοιπόν, τη fast track διαδικασία, όπως γράφει πάρα πολύ ωραία ο κ. Κοσμάς, γίνεται δωρεά σώματος του δημοσίου, δηλαδή της περιουσίας των Ελλήνων πολιτών, προς τους ιδιώτες. Πώς εμφανίζεται αυτό από τον κ. Χατζηδάκη; Ότι έχουμε έναν κακό επιχειρηματία που είναι το δημόσιο. Άρα, ποιος θα σώσει τον κακό επιχειρηματία; Οι ιδιώτες, οι οποίοι θα έρθουν να πάρουν αυτήν την περιουσία.

Ο κ. Χατζηδάκης έχει προϊστορία σε αυτήν την υπόθεση. Ας μην ξεχνάμε την «Ολυμπιακή». Ξέρετε, πάντα η μεθοδολογία είναι η ίδια και στον δημόσιο τομέα με τους εργαζόμενους και στη δημόσια περιουσία κ.λπ.. Η μεθοδολογία είναι η ίδια. Κάνουμε ό,τι είναι δυνατό να απαξιώσουμε, να χρεώσουμε, να καταχρεώσουμε τον δημόσιο τομέα και μετά τι λέμε; Ότι αυτός είναι χάλια. Άρα, πρέπει να πουληθεί σε ιδιώτες. Η Ολυμπιακή είναι το πιο χαρακτηριστικό παράδειγμα.

Να μιλήσω στη Νέα Δημοκρατία με τους όρους που διαθέτει τη συζήτηση στον δημόσιο χώρο. Μας λέτε, λοιπόν, ότι «είναι απαξιωμένα αυτά», «κακός επιχειρηματίας το κράτος, άρα το δημόσιο…» και από την άλλη οι κορώνες πατριωτισμού σας ότι «η χώρα πρέπει να είναι αυτό» και «έχουμε μεγέθυνση της οικονομίας, έχουμε ανάπτυξη» και όλα αυτά.

Το ελληνικό κράτος είχε υποχρέωση να σέβεται τον εαυτό του. Είμαστε το παλαιότερο κράτος αυτής της περιοχής του κόσμου. Όλης της Βαλκανικής Χερσονήσου και της Νοτιοανατολικής Ευρώπης, θα έλεγα. Όχι θα έλεγα. Έτσι είναι. Αυτό, λοιπόν, το κράτος δεν έχει στην κυριότητά του τα σύμβολά του. Μία αεροπορική εταιρεία είναι σύμβολο. Η Δημόσια Επιχείρηση Ηλεκτρισμού έχει και συμβολική και υλική λειτουργία τεράστια. Πάλι εδώ το χέρι του κ. Χατζηδάκη. Και -έρχεται- χίλια φιλέτα του δημοσίου από την ΕΤΑΔ θα μπουν σε holding και μετά με fast track διαδικασίες θα πουληθούν σε κατασκευαστές real estate κ.λπ.. Για να τα δούμε λίγο καλύτερα τα πράγματα. Μέσα, λοιπόν, σε αυτό το πλαίσιο της δημιουργίας ηθικών πανικών και απαξίωσης από την πάροδο, γίνεται παροχέτευση προς τον ιδιωτικό τομέα.

Ένα άλλο θέμα που απασχολεί -το βλέπω συνέχεια- εδώ και καιρό τη Νέα Δημοκρατία -είναι εμμονή αυτό το πράγμα και τώρα ανέβηκαν πάλι οι τόνοι- είναι οι αιώνιοι ή λιμνάζοντες φοιτητές.

Φωνάζουν τα πανεπιστήμια, Πρυτάνεις, Αντιπρυτάνεις, άνθρωποι οι οποίοι έχουν κάνει έρευνες. Φωνάζουν και λένε ότι το πρόβλημα αυτό είναι πλαστό για τα πανεπιστήμια, τα δημόσια πανεπιστήμια έχουν άλλα προβλήματα. Μας βγάζει η ΕΘΑΑΕ ότι είναι το 48% του φοιτητικού πληθυσμού που θα οδηγηθεί το 2025 -κρατήστε την ημερομηνία, γιατί 2025;- στη διαγραφή.

Γιατί ξαφνικά η χώρα μας έχει θέσει ως μείζον πρόβλημα της δημόσιας ανώτατης εκπαίδευσης τους αιώνιους φοιτητές, ενώ φωνάζουν τα πανεπιστήμια ότι δεν είναι αυτό το πρόβλημα; Λένε ότι αν δείτε τα στοιχεία του ΟΟΣΑ, αν δείτε οποιοδήποτε στοιχείο, πολλές χώρες έχουν πρόβλημα με καθυστερήσεις ή εγκατάλειψη των σπουδών των φοιτητών. Και έχουν καθυστερήσεις και εγκατάλειψη -μην τους τσουβαλιάζετε όλους, «αιώνιους», άνθρωποι που είχαν περάσει πριν από δεκαετίες- με ανθρώπους των πιο πρόσφατων και σημερινών γενιών που δεν μπορούν να ανταποκριθούν. Άπειρες χώρες έχουν τέτοια προβλήματα. Οι άνθρωποι αντιμετωπίζουν πρόβλημα στο να τελειώσουν τις σπουδές τους, να τις ολοκληρώσουν.

Πώς αντιμετωπίζεται, όμως, στις άλλες χώρες αυτό το πρόβλημα; Αντιμετωπίζεται με περαιτέρω ενίσχυση της κοινωνικής παροχής προς τους φοιτητές, φοιτητικές εστίες και λοιπά, χρηματοδοτήσεις, αύξηση των υποτροφιών. Εμείς το αντιμετωπίζουμε «a la Greca», ξαφνικά θα πρέπει να διαγραφεί τόσος αριθμός φοιτητών.

Και έρχομαι σε αυτήν την ημερομηνία, τη χρονολογία 2025. Κυρίες και κύριοι, και ελπίζω να μας ακούει και κόσμος, το 2025 αρχίζουν τη λειτουργία τους τα ιδιωτικά πανεπιστήμια, με τις μονάδες με τα ECDS οι άνθρωποι αυτοί οι οποίοι δεν κατόρθωσαν να τελειώσουν τις σπουδές τους, δεν μπορούν να τις ολοκληρώσουν, έχοντας κάνει κάποια χρόνια, έχουν αυξημένα ECDS. Αν θέλουν, λοιπόν, να συνεχίσουν τις σπουδές, δημιουργείται ένας παράλληλος δρόμος, «πηγαίνετε στα ιδιωτικά πανεπιστήμια να τελειώσετε, το δημόσιο τελείωσε για εσάς». Γιατί αν γίνουν τόσες διαγραφές, που ελπίζω κανένα πανεπιστήμιο και κανένας συνάδελφος να μη δεχτεί να κάνει διαγραφές φοιτητών, οι οποίοι έχουν αυξημένα προβλήματα, να έχουμε τροφοδότηση των ιδιωτικών πανεπιστημίων.

Και θα κλείσω, γιατί έφαγα πάρα πολύ χρόνο, αλλά όλα αυτά συνδέονται με το νομοσχέδιο και με το δημόσιο τομέα. Αυτή η χώρα πέρασε μία μεγάλη οικονομική κρίση μιας δεκαετίας, η οποία κρίση αποψίλωσε έναν δημόσιο τομέα από ανθρώπινο δυναμικό και κυρίως έκανε ένα πράγμα σημαντικό: Αφαίρεσε από το κράτος τη μνήμη που είχε στη γραφειοκρατία, στη δημόσια γραφειοκρατία, τη μνήμη που είχε από τη μία γενιά στην άλλη, για να συνεχίσει να επιτελεί ο δημόσιος ευρύς και στενότερος τομέας τη λειτουργία του.

Μετά έρχεται η πανδημία και αναδεικνύει με τον σημαντικότερο και πιο εκκωφαντικό τρόπο, οδυνηρό τρόπο, την ανάγκη λειτουργίας του δημόσιου τομέα, κυρίως βέβαια του Εθνικού Συστήματος Υγείας. Αυτή η εικοσαετία σχεδόν, δεκαπενταετία, έδειξε και ένα άλλο πράγμα: Ότι οι εργαζόμενοι στον δημόσιο τομέα, αυτοί οι άνθρωποι οι μισθωτοί, έχουν πάρα πολύ χαμηλούς μισθούς, προσβλητικά χαμηλούς μισθούς, για ένα κράτος το οποίο υποτίθεται είναι σε μεγέθυνση οικονομίας.

Αυτά όλα, λοιπόν, τα προβλήματα που έπρεπε και πρέπει να αντιμετωπιστούν, αν θέλουμε πραγματικά αυτή η χώρα να είναι αντάξια και μιας ιστορικής διαδρομής, αντί να λυθούν και άλλα προβλήματα χρόνια προβλήματα, το πελατειακό σύστημα, η εξάρτηση των δημόσιων υπαλλήλων από τις κυβερνήσεις και όλα αυτά, τι έχουμε; Έναν ηθικό πανικό οι τεμπέληδες, οι άχρηστοι, που δεν δέχονται αξιολογήσεις, που δεν κάνουν, που δεν φτιάχνουν, κατευθείαν φτιάχνουμε τον εχθρό του δημοσίου και είναι οι ίδιοι οι υπάλληλοι.

Και το δεύτερο, βέβαια, είναι ότι το κράτος πρέπει -η Κυβέρνηση, αυτή η νεοφιλελεύθερη Κυβέρνηση- να λύσει το πρόβλημα, να το εξορθολογίσει. Ο παραλογισμός, ο νεοφιλελεύθερος παραλογισμός εμφανίζεται ως εξορθολογισμός και μεταρρύθμιση. Και τι κάνει, λοιπόν, το κράτος της Νέας Δημοκρατίας; Αποχωρεί από τον δημόσιο τομέα και δίνει όσο το δυνατόν μεγαλύτερο μερίδιο σε ιδιώτες.

Και από την άλλη μεριά, αντί να κάνει τα οφειλόμενα, να δώσει βάρος στον δημόσιο τομέα, να γίνει η ατμομηχανή της ανάπτυξης ο δημόσιος τομέας, άρα οι υπάλληλοι που δουλεύουν, οι εργαζόμενοι στον δημόσιο τομέα, να αισθάνονται ότι κάνουν καριέρα, ότι μπορούν να δουν και τον εαυτό τους εκεί, πρέπει να πληρώνονται, να έχουν ανέλιξη κ.λπ.. Αντί, λοιπόν, για τα δικαιώματα που οφείλονται, έχουμε προνόμια. Αν είσαι καλός, κάνεις αυτό, κάνεις εκείνο, κάνεις το άλλο, θα έχεις μπόνους παραγωγικότητας.

Εδώ, λοιπόν, ο παραλογισμός, ο νεοφιλελεύθερος παραλογισμός, εμφανίζεται ως εξορθολογισμός και ενσωματώνει τη νοοτροπία των χαμηλών προσδοκιών. Αυτή η κοινωνία, δηλαδή, είναι χαμηλών προσδοκιών, ας έχουμε μια δουλίτσα και ας τελειώνει η υπόθεση. Θα μπορούσα να πω πάρα πολλά πράγματα.

Η ψηφιοποίηση είναι σημαντικό πράγμα.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε με αυτό, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, κυρία Πρόεδρε, έχετε δίκιο.

Ολοκληρώνω.

Η ψηφιοποίηση είναι εργαλείο. Δεν μπορεί η ψηφιοποίηση να λύσει τα προβλήματα που έχει ο δημόσιος τομέας. Δεν μπορεί στο γιατρό να δώσει παραπάνω μισθό η ψηφιοποίηση ούτε μπορεί να κλείσει στον ασθενή -που όντως παίρνει με ψηφιακό τρόπο- ένα ραντεβού γρήγορα, όπως θα απαιτούσε ο 21ος αιώνας και όλα όσα έχουμε περάσει.

Θέλω να κλείσω με κάτι του παραλογισμού, ακόμα και στην εποχή που συζητάμε. Ακούω για μετατάξεις, για συνυπηρέτηση, για όλα αυτά. Ψάξτε, κύριοι Υπουργοί -κύριε Υπουργέ και κυρία Υφυπουργέ- πόσοι παραλογισμοί υπάρχουν και ταλαιπωρείται κόσμος στην καθημερινότητά του.

Να σας πω εγώ ένα παράδειγμα, καθηγητής σε μουσικό σχολείο σε μία περιοχή, από άλλη πόλη η γυναίκα του, η οποία είναι γιατρός στην άλλη πόλη, σπουδάζει το παιδί του σε άλλη πόλη. Μουσικός από αυτήν την πόλη που πήγε μια άλλη καθηγήτρια, που πάει στην πόλη του ίδιου ανθρώπου -που έχει φύγει από την πόλη του- και ζητάνε αμοιβαία μετάθεση και το ελληνικό δημόσιο δεν τους τη δίνει. Και αυτοί οι άνθρωποι περνάνε την ταλαιπωρία της αρκούδας και υπάρχουν χιλιάδες τέτοιες περιπτώσεις. Αυτά, μπορούν να αντιμετωπιστούν;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Να ενημερώσω λίγο πώς θα προχωρήσουμε τη συζήτηση. Θα πάρουν τον λόγο δύο ομιλητές ο κ. Ακτύπης και ο κ. Καππάτος και στη συνέχεια έχει ζητήσει τον λόγο για να κάνει μια παρέμβαση επί τροπολογίας ο κ. Δουδωνής και θα συνεχίσουμε κανονικά.

Επομένως, τον λόγο έχει τώρα ο κ. Ακτύπης Βουλευτής της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, ερχόμαστε σήμερα στην Ολομέλεια προκειμένου να συζητήσουμε και να ψηφίσουμε ένα νομοσχέδιο το οποίο έρχεται να δώσει λύσεις στις σύγχρονες κοινωνικές προκλήσεις, αλλά και στις υπάρχουσες ανάγκες για συνέχιση των μεταρρυθμίσεων που έχουμε υποσχεθεί στους πολίτες.

Με το σημερινό νομοσχέδιο ρυθμίζεται, λοιπόν, μια σειρά ζητημάτων που αφορούν την επιτάχυνση της διαδικασίας των προσλήψεων από το στάδιο της προκήρυξης έως και την ανάληψη υπηρεσίας.

Είναι γεγονός, κυρίες και κύριοι συνάδελφοι, ότι η ίδρυση και η λειτουργία του ΑΣΕΠ αποτέλεσε τομή για τη χώρα, μια τομή ιστορική, την οποία πρέπει να σεβαστούμε, να προστατέψουμε και φυσικά να εκσυγχρονίσουμε όταν οι ανάγκες το απαιτούν.

Έχω τονίσει πολλές φορές ότι οι πολίτες έχουν απορρίψει τον λαϊκισμό, τα ευχολόγια και τις τεχνητές εντάσεις. Σήμερα, λοιπόν, έπρεπε να υπάρξει και εύχομαι να υπάρξει μια ουσιαστική συζήτηση -που δεν το βλέπουμε βέβαια-, μια επιπρόσθετη ανταλλαγή απόψεων και επιχειρημάτων για το πώς θα πετύχουμε αυτό που ελπίζω ότι θέλουμε όλοι. Δηλαδή τον εκσυγχρονισμό του ΑΣΕΠ με επιτάχυνση των διαδικασιών, αλλά και προσαρμογή στις νέες και απαιτητικές ανάγκες της σύγχρονης πραγματικότητας. Εκτός κι αν κάποιοι δεν το θέλετε αυτό και επιθυμείτε τη συντήρηση των προβλημάτων, των καθυστερήσεων και των αγκυλώσεων, οι οποίες φθείρουν τους πολίτες και δημιουργούν προβλήματα στη λειτουργία του δημοσίου. Απλά αν το επιθυμείτε αυτό θα πρέπει να το πείτε και δημόσια για να το μάθει και ο ελληνικός λαός. Δηλαδή για να το πούμε και με απλά λόγια ήδη έχει γίνει αντιληπτό ότι ορισμένοι έχουν βρεθεί σε μια ζάλη, όπως θα λέγαμε.

Όλοι γνωρίζουμε ότι υπάρχουν ανάγκες προσλήψεων στον δημόσιο τομέα. Σωστά; Σωστά. Μας κατηγορείτε, κύριοι συνάδελφοι, ότι δεν κάνουμε προσλήψεις, ότι δεν γίνεται γρήγορα η κάλυψη των κενών. Έρχεται, λοιπόν, η Κυβέρνηση, προκηρύσσει θέσεις όποτε υπάρχουν ανάγκες και οι οικονομικές δυνατότητες το επιτρέπουν, αλλά συχνά λόγω του συστήματος που ανέλυσαν και στις επιτροπές οι ειδικοί, παρατηρούνται καθυστερήσεις και χρονοβόρες διαδικασίες μέχρι την ανάληψη των καθηκόντων από τους επιτυχόντες. Γεγονός που όπως καταλαβαίνουμε δημιουργεί προβλήματα στην εύρυθμη λειτουργία του δημόσιου τομέα. Τι κάνει λοιπόν, κυρίες και κύριοι συνάδελφοι η Κυβέρνηση για να λύσει το ζήτημα; Φέρνει το παρόν νομοθέτημα. Ένα νομοθέτημα που αποτελεί μια συντονισμένη προσπάθεια, προκειμένου να ομαλοποιηθεί η διαδικασία ενίσχυσης του δημόσιου τομέα, με στελεχιακό δυναμικό και να αντιμετωπιστούν οι αρρυθμίες και καθυστερήσεις, αλλά και να επιταχυνθούν οι διαδικασίες που εφαρμόζει το ΑΣΕΠ. Δεν μένουμε όμως, μόνον εκεί, αλλά δημιουργούμε και ένα ολοκληρωμένο σύστημα κινήτρων και ανταμοιβής για τους δημόσιους υπαλλήλους. Ένα σύστημα το οποίο συνδυάζει τους θεσμούς της αξιολόγησης και της στοχοθεσίας. Ένα σύστημα που, όπως πολύ σωστά ανέλυσε και ο εισηγητής μας, παρέχει κίνητρα και επιβράβευση όταν επιτυγχάνονται οι στόχοι και βελτιώνεται η απόδοση.

Και σε όλα αυτά εσείς αντιδράτε. Αντιδράτε στην αξιοποίηση της τεχνολογίας, στην επίσπευση των διαδικασιών και την κάλυψη των κενών, όταν γνωρίζετε ότι πάντα γίνεται με την τήρηση όλων των αντικειμενικών κριτηρίων και της διαφάνειας, γιατί κάποιοι παίζουν παιχνίδια και αφήνουν υπόνοιες ανυπόστατες.

Άρα πείτε μας, κυρίες και κύριοι συνάδελφοι, τι θέλετε τελικά; Και αφού είναι όλα λάθος αυτά που κάναμε και κάνουμε, γιατί τόσα χρόνια που κυβερνήσατε εσείς, όλα αυτά δεν λύθηκαν; Και όπως είπε προηγουμένως η ομιλήτρια από την Νέα Αριστερά που πριν ήταν στον ΣΥΡΙΖΑ και κυβέρνησαν τεσσεράμισι χρόνια όλα αυτά τα κακώς κείμενα, τα οποία ήταν ο ένας σύζυγος εδώ, η σύζυγος εκεί, τα παιδιά εκεί, γιατί δεν τα λύσατε; Αυτά δεν απαιτούσαν χρήματα, έναν νόμο χρειαζόταν. Γιατί δεν τον φέρνατε και σήμερα μας ασκείτε κριτική, που το φέρνουμε εμείς, γιατί δεν το κάναμε πριν το 2015, ενώ το 2015 μπορούσατε να το έχετε κάνει εσείς.

Ας ρωτήσουμε τους πολίτες πότε λειτουργούσε καλύτερα το δημόσιο. Σήμερα ή πριν από πέντε χρόνια;

Καταλαβαίνω ότι έχετε κάποιοι τα εσωκομματικά σας. Άλλοι ψάχνετε ακόμα τους κομματικούς και πολιτικούς βηματισμούς σας. Καλά κάνετε, δικαίωμά σας. Αλλά όσο εσείς έχετε αυτά τα προβλήματα, η Κυβέρνηση εργάζεται διαρκώς για τη βελτίωση της καθημερινότητας και την αντιμετώπιση χρόνιων παθογενειών.

Το σημερινό νομοσχέδιο, λοιπόν, κινείται προς αυτήν την κατεύθυνση και επιδιώκει τη γρήγορη στελέχωση του δημόσιου τομέα, ενός τομέα που η Κυβέρνηση της Νέας Δημοκρατίας και του Κυριάκου Μητσοτάκη προχώρησε σε πολλές δράσεις και μεταρρυθμίσεις για την ενίσχυσή του, με βασικό στόχο τον εκσυγχρονισμό, την αποδοτικότητα και την καλύτερη εξυπηρέτηση όλων.

Μειώσαμε τις γραφειοκρατικές διαδικασίες μέσω ψηφιοποίησης και αυτοματισμούς σε πολλούς τομείς. Προχωρήσαμε στην ενοποίηση και απλοποίηση πολλών διοικητικών διαδικασιών. Ενισχύσαμε το προσωπικό σε κρίσιμους τομείς, όπως η υγεία, η παιδεία και η ασφάλεια. Αλλά δεν σταματάμε εδώ. Έχουμε πολλά να κάνουμε ακόμη.

Πριν κλείσω θέλω να σταθώ και σε δύο συγκεκριμένα ζητήματα του νομοσχεδίου και για τα οποία ακούστηκαν πολλά. Το ένα είναι το θέμα της εντοπιότητας, το οποίο είναι και ενδεχομένως η σημαντικότερη αλλαγή, που αφορά στην έμπρακτη στήριξη των κατοίκων που μένουν ιδίως σε ορεινές και νησιωτικές περιοχές. Όπως ανέλυσαν και οι αρμόδιοι Υπουργοί κατά τη διάρκεια των επιτροπών, ο στόχος που τίθεται είναι τριπλός. Από τη μία πλευρά επιθυμούμε να δώσουμε έμπρακτα κίνητρα στους κατοίκους των περιοχών αυτών, να παραμείνουν στον τόπο τους. Παράλληλα όμως, θέλουμε να αντιμετωπίσουμε και το σοβαρό πρόβλημα υποστελέχωσης που έχουν οι υπηρεσίες αυτές που έχει ως αποτέλεσμα την αδυναμία να προσφέρουν ποιοτικές υπηρεσίες στους κατοίκους. Μέσω της αυξημένης μοριοδότησης της εντοπιότητας, θέλουμε να δώσουμε τη δυνατότητα στους μόνιμους κατοίκους αυτών των περιοχών να έχουν αυξημένες πιθανότητες διορισμού σε θέσεις εργασίας του δημόσιου τομέα που ανήκουν στον τόπο κατοικίας τους.

Το άλλο ζήτημα αφορά το σύστημα κινήτρων και ανταμοιβής των δημοσίων υπαλλήλων. Στόχος του συστήματος κινήτρων και ανταμοιβής, το οποίο θα εφαρμόζεται παγίως, είναι η επιβράβευση των δημοσίων υπαλλήλων που επιτυγχάνουν μετρήσιμους και αντικειμενικούς στόχους και επομένως, συμβάλλουν στην παροχή καλύτερων υπηρεσιών προς τους πολίτες. Έτσι οι εργαζόμενοι σε φορείς του δημοσίου θα ανταμείβονται για την αποτελεσματικότητά τους. Πρώτη φορά γίνεται αυτό.

Κυρίες και κύριοι συνάδελφοι, αυτό το νομοσχέδιο έρχεται ουσιαστικά να αντιμετωπίσει προβλήματα χρόνων. Πρωτίστως για το ανθρώπινο δυναμικό του δημόσιου τομέα, αλλά και δευτερευόντως για τους πολίτες και τις επαφές τους με τη δημόσια διοίκηση. Είναι νομοσχέδιο που φέρνει στο επίκεντρο του πολίτη και τις ανάγκες του, ένα πλήρες νομοθέτημα που ενισχύει τη μοριοδότηση εντοπιότητας ούτως ώστε να ενισχυθεί η στελέχωση των ακριτικών και νησιωτικών μας περιοχών αλλά ταυτόχρονα εισάγει μέριμνα για τα άτομα με αναπηρίες, προκειμένου να καλύπτονται κατά προτεραιότητα όπου και όταν απαιτείται. Ένα νομοθέτημα που λύνει τα χρόνια προβλήματα των μετατάξεων και διευρύνει τη συνυπηρέτηση με στόχο την πιο εύρυθμη λειτουργία του δημοσίου. Ένα νομοθέτημα που προδιαγράφει το σύστημα διαχείρισης ανθρώπινου δυναμικού για μια ολοκληρωμένη εποπτεία και διαχείριση όλων των ζητημάτων που σχετίζονται με το ανθρώπινο δυναμικό τού δημόσιου τομέα. Ένα νομοθέτημα που βελτιώνει στην πράξη την υπάρχουσα κατάσταση.

Για όλους αυτούς τους λόγους, σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν καλέσω τον κ. Καππάτο, θα δώσω τον λόγο για ένα λεπτό στον Υπουργό για την κατάθεση νομοτεχνικών.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κυρία Πρόεδρε, να καταθέσω τις νομοτεχνικές οι οποίες έχουν να κάνουν με πράγματα που συζητήθηκαν κυρίως στην επιτροπή και έχουν ληφθεί υπ’ όψιν και δίνονται εγκαίρως προκειμένου να εξεταστούν και από τους εισηγητές και τους ειδικούς αγορητές.

Θα είμαι στη διάθεσή σας για οποιαδήποτε διευκρίνιση υπάρχει.

Ευχαριστώ.

(Στο σημείο αυτό ο Υπουργός Εσωτερικών κ. Θεόδωρος Λιβάνιος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 188-191)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κυρία και κύριε Υπουργέ, κυρίες και κύριοι συνάδελφοι, σήμερα συζητάμε ένα νομοσχέδιο που πραγματικά φέρνει την αλλαγή που όλοι περιμέναμε στη δημόσια διοίκηση. Είναι ένα βήμα προόδου, όχι μόνο για τη λειτουργία του κράτους αλλά και για την καθημερινότητα των πολιτών μας. Το σχέδιο που έχουμε μπροστά μας και αφορά τις προσλήψεις μέσω ΑΣΕΠ, τα κίνητρα και τις ανταμοιβές για τους δημόσιους υπαλλήλους, καθώς και την αναβάθμιση της δημόσιας διοίκησης, δείχνει ότι κινούμαστε με σιγουριά προς ένα κράτος που θα λειτουργεί προς όφελος του πολίτη.

Γνωρίζουμε όλοι πόσο σημαντικό είναι το δημόσιο να ανταποκρίνεται γρήγορα και αποτελεσματικά στις σύγχρονες προκλήσεις της κοινωνίας και της οικονομίας. Δεν μπορούμε να συνεχίσουμε να βασιζόμαστε σε χρονοβόρες διαδικασίες που αποθαρρύνουν τους πιο ικανούς από το να μπουν στη δημόσια διοίκηση.

Το νομοσχέδιο αυτό δίνει τη λύση. Επιταχύνει τις διαδικασίες πρόσληψης μέσω ΑΣΕΠ, έναν θεσμό που εξασφαλίζει τη διαφάνεια και την αξιοκρατία και δίνει στους πολίτες τη σιγουριά ότι υπάρχει ένα σύστημα που δουλεύει γι’ αυτούς. Με τις προβλεπόμενες ρυθμίσεις μειώνεται δραστικά ο χρόνος από την προκήρυξη μιας θέσης έως την πλήρωσή της. Και αυτό γίνεται όχι μόνο με τη βελτίωση των διαδικασιών, αλλά και με την εισαγωγή της τεχνολογίας. Πλέον, οι διαδικασίες θα γίνονται ψηφιακά, πιο γρήγορα και με περισσότερη διαφάνεια. Οι υποψήφιοι θα μπορούν να βλέπουν την εξέλιξη της αίτησής τους, γνωρίζοντας ότι το κράτος λειτουργεί με σεβασμό προς αυτούς.

Ειδικά για τις πιο απομακρυσμένες περιοχές της Ελλάδας, όπως η πατρίδα μου η Κεφαλονιά, το νομοσχέδιο αυτό δίνει ιδιαίτερη έμφαση. Οι νησιωτικοί και ορεινοί δήμοι μας αντιμετωπίζουν διαχρονικά σοβαρές δυσκολίες στην προσέλκυση προσωπικού, γεγονός που δημιουργεί κενά σε κρίσιμες υπηρεσίες.

Με τη νέα μοριοδότηση για την εντοπιότητα προσφέρονται ισχυρά κίνητρα στους υποψήφιους που επιθυμούν να εργαστούν στον τόπο τους, ενισχύοντας έτσι την τοπική διοίκηση. Συγκεκριμένα, η βαθμολογία στον γραπτό διαγωνισμό για τις κατηγορίες ΠΕ και ΤΕ προσαυξάνεται κατά 40 μονάδες για τους υποψηφίους που προέρχονται από την τοπική κοινωνία. Αυτοί οι υποψήφιοι μπορούν να επωφεληθούν της μοριοδότησης, εφόσον δηλώσουν ότι είναι μόνιμοι κάτοικοι των δήμων που καλύπτει η ρύθμιση και δεσμευτούν να υπηρετήσουν για τουλάχιστον δέκα έτη στις υπηρεσίες του συγκεκριμένου δήμου.

Επιπλέον, υποχρεώνονται να υπηρετήσουν για πέντε επιπλέον έτη σε υπηρεσίες εντός της ίδιας περιφερειακής ενότητας. Με αυτόν τον τρόπο η προτεραιότητα δίνεται σε υποψηφίους που γνωρίζουν τις ιδιαιτερότητες και τις ανάγκες της τοπικής κοινωνίας, διασφαλίζοντας ότι οι θέσεις θα καλύπτονται από ανθρώπους με βαθιά κατανόηση των τοπικών προβλημάτων.

Αυτό το μέτρο δεν απαντά μόνο στις ανάγκες των απομακρυσμένων περιοχών, αλλά ενισχύει την σταθερότητα και την αποτελεσματικότητα των δημοσίων υπηρεσιών σε αυτές τις περιοχές, δημιουργώντας μια μακροπρόθεσμη επένδυση στην ανάπτυξη και την κοινωνική συνοχή των τοπικών κοινοτήτων.

Ένα άλλο σημείο που δεν πρέπει να παραλείψουμε είναι η εισαγωγή του νέου συστήματος κινήτρων και επιβράβευσης για τους δημόσιους υπαλλήλους. Αυτό το σύστημα δεν περιορίζεται σε επιδοματικές λογικές, αλλά στοχεύει να ενισχύσει την αποδοτικότητα, την παραγωγικότητα και την ποιότητα των υπηρεσιών που προσφέρονται στους πολίτες. Η επιβράβευση πλέον θα συνδέεται με συγκεκριμένα μετρήσιμα αποτελέσματα. Δεν είναι μόνο δίκαιο οι υπάλληλοι που πετυχαίνουν τους στόχους τους να ανταμείβονται, αλλά είναι απαραίτητο να βελτιωθεί η απόδοση της δημόσιας διοίκησης.

Με το νέο αυτό σύστημα οι δημόσιοι υπάλληλοι που επιτυγχάνουν στόχους θα έχουν τη δυνατότητα να λαμβάνουν χρηματική επιβράβευση. Αυτή η ανταμοιβή δεν είναι επιφανειακή, αλλά μια πραγματική αναγνώριση της προσφοράς τους, που θα βοηθήσει συνολικά στη βελτίωση των παρεχόμενων υπηρεσιών και θα ενισχύσει την εμπιστοσύνη των πολιτών προς το δημόσιο.

Επιπλέον, το νομοσχέδιο αυτό εισάγει σημαντικές βελτιώσεις και στο σύστημα αξιολόγησης των δημοσίων υπαλλήλων ώστε να γίνει πιο αποτελεσματικό, δίκαιο και διαφανές. Δεν θα είναι μια τυπική διαδικασία, αλλά μια πραγματική αξιολόγηση που θα συμβάλλει στη βελτίωση της απόδοσης του δημόσιου τομέα και θα δώσει κίνητρα για ακόμα καλύτερα αποτελέσματα.

Κυρίες και κύριοι συνάδελφοι, η αναβάθμιση της δημόσιας διοίκησης δεν αφορά μόνο τις εσωτερικές διαδικασίες του κράτους, αλλά έχει άμεση επίδραση στην ποιότητα ζωής των πολιτών. Ένα καλύτερα οργανωμένο, πιο αποτελεσματικό δημόσιο σημαίνει γρηγορότερη εξυπηρέτηση, καλύτερη ποιότητα υπηρεσιών και μεγαλύτερη εμπιστοσύνη των πολιτών στο κράτος. Δεν είναι τυχαίο ότι με το νομοσχέδιο αυτό η κάλυψη θέσεων σε κρίσιμους τομείς όπως η Υπηρεσία Πολιτικής Αεροπορίας και η Ανεξάρτητη Αρχή Δημοσίων Εσόδων θα γίνει πιο άμεση, καλύπτοντας ανάγκες που έχουν άμεση επίπτωση στην καθημερινότητα των πολιτών.

Επιπλέον, το νομοσχέδιο δείχνει ιδιαίτερη ευαισθησία προς τα Άτομα με Αναπηρία με ειδικές ρυθμίσεις που επιταχύνουν την κάλυψη των θέσεων που προορίζονται γι’ αυτούς στον δημόσιο τομέα. Με αυτόν τον τρόπο διασφαλίζεται ότι τα άτομα αυτά θα έχουν ίσες ευκαιρίες για εργασία και θα μπορούν να προσφέρουν τις ικανότητές τους στην κοινωνία μας.

Τέλος, αξίζει να αναφερθούμε στη ρύθμιση που προβλέπει την άμεση πλήρωση θέσεων από τους επιτυχόντες του ΑΣΕΠ, ενισχύοντας την εμπιστοσύνη των νέων προς το δημόσιο και δίνοντάς τους μια σαφή επαγγελματική προοπτική.

Πριν ολοκληρώσω, θα ήθελα να κάνω μια σύντομη αναφορά σε μερικές σημαντικές τροπολογίες που ενισχύουν ακόμα περισσότερο το παρόν νομοσχέδιο. Η πρώτη αφορά την εισαγωγή τεχνολογικών μέσων στη δικαιοσύνη επιτρέποντας την απομακρυσμένη εξέταση μαρτύρων και κατηγορουμένων, διευκολύνοντας έτσι τη γρήγορη απονομή δικαιοσύνης.

Η δεύτερη αφορά τη συνέχιση της απασχόλησης ατόμων με αναπηρία στους δήμους, εξασφαλίζοντας ότι αυτοί οι εργαζόμενοι θα συνεχίσουν να έχουν επαγγελματική σταθερότητα.

Και η τρίτη διευκολύνει τη διαδικασία των μετατάξεων στο πρόγραμμα «Βοήθεια στο Σπίτι», βοηθώντας έτσι να διασφαλιστεί η συνέχεια στις υπηρεσίες που παρέχονται στους πιο ευάλωτους συμπολίτες μας.

Συνοψίζοντας, το νομοσχέδιο αυτό ανταποκρίνεται στις ανάγκες της σύγχρονης εποχής και αντιμετωπίζει τα προβλήματα που ταλανίζουν τη δημόσια διοίκηση εδώ και χρόνια. Είναι ένα σημαντικό βήμα προς ένα κράτος που θα λειτουργεί γρήγορα, αποτελεσματικά και με διαφάνεια προς όφελος όλων μας. Σας καλώ να το υπερψηφίσετε ώστε να συμβάλλουμε όλοι στη δημιουργία μιας δημόσιας διοίκησης που θα υπηρετεί πραγματικά τον πολίτη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα ο κ. Δουδωνής επί της τροπολογίας. Αυστηρά για τρία λεπτά, κύριε Δουδωνή.

**ΠΑΝΑΓΙΩΤΗΣ ΔΟΥΔΩΝΗΣ:** Κυρία Πρόεδρε, κυρίες και κύριοι συνάδελφοι, ανέρχομαι στο Βήμα για την τροπολογία την οποία προτείνουμε.

Κατ’ αρχάς, πρόκειται για μια τροπολογία την οποία επαναφέρουμε, καθώς έχει κατατεθεί για πρώτη φορά στις 11 Σεπτεμβρίου του 2023, όταν και σας είπαμε ότι προτείνουμε αυτή τη ρύθμιση για να αναστέλλεται η χρηματοδότηση ανεξαρτήτως του κόμματος-κελύφους στο οποίο δίνονται τα λεφτά. Και σας είπαμε ότι ήταν αναγκαία η ρύθμιση για να μη δοθούν τα χρήματα στους Σπαρτιάτες.

Τα αποτελέσματα. Στις 10 Απριλίου 2024 το ελληνικό δημόσιο δίνει εκλογική χρηματοδότηση 25.898 ευρώ. Το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδιαμέσως, έχουμε την απόφαση του Αρείου Πάγου η οποία λέει ότι πραγματικός αρχηγός των Σπαρτιατών είναι ο Ηλίας Κασιδιάρης και δεν κατεβαίνουν οι Σπαρτιάτες στις ευρωεκλογές. Ξαναπαίρνουν, όμως, για τις εκλογές στις οποίες δεν συμμετείχαν εκλογική χρηματοδότηση στις 25 Ιουνίου 59.998 ευρώ. Χρήματα του ελληνικού λαού. Το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παίρνουν τακτική χρηματοδότηση την ίδια ημέρα 207.500 ευρώ. Το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και παίρνουν στις 18 Σεπτεμβρίου 788.067,18 ευρώ. Το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο σύνολο πήραν 1.081.477,61 ευρώ, χρήματα του ελληνικού λαού τα οποία δόθηκαν στους Σπαρτιάτες λόγω του γεγονότος ότι αγνοήσατε την τροπολογία μας, παρά την απόφαση του Αρείου Πάγου, και με μια περίεργη διάθεση να μην κάνετε διασταλτική ερμηνεία της προηγούμενης ρύθμισης, που στην ουσία μετά την απόφαση του Αρείου Πάγου θα μπορούσε να αναγνωρίσει ως ειδικό διάδοχο της Χρυσής Αυγής τους Σπαρτιάτες.

Άρα, λοιπόν, 1.081.000 ευρώ κόστισε η αβελτηρία της Κυβέρνησης, η αγνόηση της πρότασης του ΠΑΣΟΚ και η παντελής έλλειψη διάθεσής της να κόψει τα χρήματα αυτά από κόμμα το οποίο από τον ίδιο τον Άρειο Πάγο απαγορεύτηκε η συμμετοχή του στις εκλογές γιατί κρύβει εγκληματική οργάνωση.

Τι άλλο να πει κανείς για να υποστηρίξει αυτήν την τροπολογία την οποία επαναφέρουμε, λέγοντας πως αφού δεν δέχεστε τη διασταλτική ερμηνεία και αφού δεν οδηγούμαστε σε ονομαστική ψηφοφορία της Βουλής με βάση την ισχύουσα και την απόφαση του Αρείου Πάγου για να κοπεί η χρηματοδότηση, σας δίνουμε όχι μόνο το πρόβλημα -γιατί δεν είμαστε η Αντιπολίτευση που εντοπίζει μόνο το πρόβλημα, είμαστε η Αντιπολίτευση που δίνει και τη λύση- αλλά σας δίνουμε και τη λύση.

Αν τη λύση αυτή, κυρίες και κύριοι της Κυβέρνησης, δεν θα την αποδεχθείτε, αυτό μπορεί να αποδοθεί μόνο είτε σε πονηρία είτε βέβαια σε κάποιο σύμπλεγμα αριστείας. Ελπίζω να τη δεχθείτε και να μην κοστίσει η αβελτηρία σας άλλα χρήματα εκατομμύρια του ελληνικού λαού που δίνονται σε καταδικασμένους εγκληματίες.

Και προσέξτε, το σπουδαιότερο, αν δείτε τον τίτλο της χρηματοδότησης είναι και για επιμορφωτικούς σκοπούς. Μάλλον για εγκυκλοπαίδειες στη φυλακή στον Κασιδιάρη πήγαν τα λεφτά του ελληνικού λαού, κυρίες και κύριοι της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πολύ, κυρία Πρόεδρε.

Φαίνεται το αμαρτωλό ΠΑΣΟΚ δεν πρόκειται ποτέ μα ποτέ να βάλει μυαλό. Στη συνείδηση του ελληνικού λαού έχει χαρακτηριστεί ως «ολετήρας του έθνους». Όταν τολμάει το ΠΑΣΟΚ, το αμαρτωλό ΠΑΣΟΚ, να μιλάει για λεφτά, θα πρέπει να κλείνει το στόμα του. Είπε προηγουμένως ο εκπρόσωπος του ΠΑΣΟΚ ότι χρεώθηκαν οι Έλληνες 1.000.000 ευρώ. Πόσα έχετε φάει εσείς από τον ελληνικό λαό;

Το 1.000.000 ευρώ που λέτε, κύριε Δουδωνή, και δεν ντρέπεστε είναι στον λογαριασμό μας. Εκεί είναι και το διαχειριζόμαστε σωστά. Μπορεί να έρθει οποιοσδήποτε ορκωτός λογιστής, όπως μας κάνουν τακτικούς ελέγχους, και είμαστε πολύ καλά. Δεν χρωστάμε ούτε 1 ευρώ ούτε σε προμηθευτή ούτε στα ταμεία ούτε πουθενά δεν χρωστάμε.

Εσείς να μας πείτε γιατί τον Σεπτέμβριο, τώρα που πήραμε κι εμείς τη χρηματοδότηση όπως όλα τα κόμματα, πήρατε 1.500.00 ευρώ. Γιατί πήρατε από την στιγμή που χρωστάτε 450.000.000 και δεν ντρέπεστε και δεν κοκκινίζετε γι’ αυτόν τον λόγο. Δεν θα μιλήσω για τα πεπραγμένα από το 1981 και μετά. Καταληστέψατε τον ελληνικό λαό και δεν ντρέπεστε από πάνω. Ντροπή σας! Γιατί είπατε προηγουμένως…

**ΠΑΝΑΓΙΩΤΗΣ ΔΟΥΔΩΝΗΣ:** Σε καλή μεριά τα λεφτά!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ακούτε απατεώνες. Αυτά δεν περνάνε σ’ εμένα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ πολύ! Απευθείας διάλογος δεν επιτρέπεται.

Κύριε Στίγκα, ολοκληρώστε και ας προσπαθήσουμε να μην το τορπιλίσουμε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ολοκληρώνω, κυρία Πρόεδρε.

Ψευδώς είπε ότι βγήκε απόφαση του Α1 Τμήματος του Αρείου Πάγου. Μια γνωμοδότηση είναι. Τις αποφάσεις να καταδικάσουν ή να αθωώσουν έναν άνθρωπο τις παίρνουν τα δικαστήρια, κανένας Δουδωνής και κανένα ΠΑΣΟΚ. Θα έπρεπε να ντρέπεστε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δουδωνή, έχετε ένα λεπτό και θα ακολουθήσει ο Υπουργός, ο οποίος θα τοποθετηθεί επί του θέματος μετά από εσάς.

**ΠΑΝΑΓΙΩΤΗΣ ΔΟΥΔΩΝΗΣ:** Κυρία Πρόεδρε, οι ύβρεις του αχυρανθρώπου του καταδικασμένου εγκληματία Κασιδιάρη στο πρόσωπό μου, αλλά και στο σύνολο της Κοινοβουλευτικής Ομάδας του ΠΑΣΟΚ είναι τίτλος τιμής. Τίτλος τιμής!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Πες μας τι παίρνεις.

**ΠΑΝΑΓΙΩΤΗΣ ΔΟΥΔΩΝΗΣ:** Σε καλή μεριά τα λεφτά, κύριε Στίγκα, τα λεφτά που σας έδωσε η Νέα Δημοκρατία.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Απατεώνα! Θα έπρεπε να ντρέπεσαι!

**ΠΑΝΑΓΙΩΤΗΣ ΔΟΥΔΩΝΗΣ:** Νομίζω, κυρία Πρόεδρε, ότι είναι αναγκαία -και αποδεικνύεται πόσο αναγκαία είναι- η υιοθέτηση της τροπολογίας του ΠΑΣΟΚ, η οποία επανακατατίθεται έναν χρόνο μετά. Να λάβουμε υπ’ όψιν μας -αυτό που είπαμε και πριν- το 1.000.000 που πλήρωσε ο ελληνικός λαός γιατί μας αγνόησε η Κυβέρνηση και η τότε Υπουργός κ. Κεραμέως.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Λιβάνιε, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κυρία Πρόεδρε.

Κύριε Δουδωνή, δεν αρχίσατε καλά, η νέα θητεία του κ. Ανδρουλάκη. Θα συζητήσουμε μετά γιατί δεν ψηφίζετε ένα νομοσχέδιο το οποίο έχει θετικές ρυθμίσεις.

Να ξεκαθαρίσουμε κάποια πράγματα. Πρώτον, την τροπολογία την είχατε καταθέσει τον Σεπτέμβριο του 2023, αν δεν κάνω λάθος, σε νομοσχέδιο του Υπουργείου Δικαιοσύνης, χωρίς να υπήρχε σε εξέλιξη δικαστική επί του θέματος. Μόλις είχε ξεκινήσει προκαταρκτική έρευνα ο Άρειος Πάγος, αν θυμάμαι καλά.

Δεύτερον, αυτήν την στιγμή που μιλάμε είναι σε εξέλιξη δικαστική έρευνα. Είχε δυνατότητα η υπηρεσία του Υπουργείου Εσωτερικών να μη δώσει κρατική χρηματοδότηση σύμφωνα με το ισχύον νομικό πλαίσιο; Γιατί είπατε «τα χρήματα που έδωσε η Νέα Δημοκρατία». Υπήρχε δυνατότητα μη καταβολής της εκλογικής χρηματοδότησης στο κόμμα των Σπαρτιατών;

**ΠΑΝΑΓΙΩΤΗΣ ΔΟΥΔΩΝΗΣ:** Απαντήσαμε.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Δεν απαντήσατε και θα σας θυμίσω λιγάκι, θα σας φρεσκάρω τη μνήμη.

Το 2014 με τον ν.4304 που ψήφισε η κυβέρνηση της Νέας Δημοκρατίας και του ΠΑΣΟΚ δόθηκε ο ορισμός της έκτακτης εκλογικής χρηματοδότησης, η οποία αφορούσε την κάλυψη εκλογικών δαπανών. Τον Μάρτιο του 2019 με το νομοσχέδιο -όπως το λέγαμε- «Κουντουρά» που ήρε το κώλυμα, το ασυμβίβαστο Βουλευτή και υποψηφίου Ευρωβουλευτή, ένας, δύο, τρεις, ΠΑΣΟΚ, ΣΥΡΙΖΑ και η Νέα Αριστερά -που τότε ήταν στον ΣΥΡΙΖΑ- αγκαζέ βγάλατε τις εκλογικές δαπάνες από τη χρηματοδότηση. Και τι ήρθατε και είπατε και ψηφίσατε μαζί παρέα; Με την περίπτωση της παραγράφου 1, βελτιώνεται ο ορισμός της εκλογικής κρατικής χρηματοδότησης, ώστε να είναι σαφές ότι αυτή δεν είναι εξειδικευμένη, δηλαδή δεν συνδέεται με εκλογικές -με τη στενή έννοια- δαπάνες, αλλά έχει την έννοια έκτακτης κρατικής χρηματοδότησης γενικού χαρακτήρα από την οποία τα κόμματα μπορούν να καλύπτουν κάθε είδους δαπάνες. Άρα, λοιπόν, αν δεν ψηφίζατε αυτήν την αλλαγή, δεν θα δικαιούταν χρηματοδότηση το κόμμα των Σπαρτιατών και η Χρυσή Αυγή, όπως ίσχυε τότε.

Υπενθυμίζω ότι μετά από απόφαση της Ολομέλειας της Βουλής έχει ανασταλεί η χρηματοδότηση της Χρυσής Αυγής εδώ και πολλά χρόνια. Περιμένουμε την τελική εκδίκαση της ποινικής υπόθεσης η οποία δικάζεται τώρα στο εφετείο. Παρεμπιπτόντως να θυμίσω ποια κυβέρνηση ολοκλήρωσε τη δίκη της Χρυσής Αυγής, ποια κυβέρνηση βρήκε ξαφνικά χώρους για να γίνει η δίκη της Χρυσής Αυγής, ποια κυβέρνηση και επί ποιων ημερών και επί ποιου Υπουργού έγινε η σύλληψη όλης της ηγετικής ομάδας της Χρυσής Αυγής.

(Χειροκροτήματα από την πτέρυγα της Νέας Δημοκρατίας)

Εμείς, εν αντιθέσει με τη μηδενιστική πολιτική που έχετε επιλέξει, ακούμε και ακούμε τις προτάσεις. Υπάρχουν κι άλλα θέματα στην τροπολογία η οποία μπορεί να εξεταστεί.

Θα σας θυμίσω κάτι: Όταν έγινε η αλλαγή στο άρθρο 32 του ν.2612, έγινε ένας διάλογος και μια προετοιμασία, ώστε να είναι και στέρεα η ρύθμιση και να γίνει. Εμείς, λοιπόν, σε μια τροπολογία στην οποία διακρίνουμε θετικά στοιχεία είμαστε διατεθειμένοι να τη συζητήσουμε και σε επόμενο χρόνο -έτσι κι αλλιώς δεν εκκρεμεί άλλη χρηματοδότηση αυτήν τη στιγμή να καταβληθεί για το 2024- μαζί με σημαντικές αλλαγές που σας είπα, όπως η επαναφορά της εκλογικής χρηματοδότησης αποκλειστικά για εκλογικές δαπάνες, όπως η δυνατότητα να προστεθεί και να δικαιωθεί, θα συζητηθεί εν καιρώ.

Επαναλαμβάνω, μην προσπαθείτε να μηδενίζετε τα πάντα. Μην προσπαθείτε να διεκδικήσετε κομμάτια τα οποία δεν σας αξίζουν. Αυτό που μπορούμε να κάνουμε είναι να κάνουμε, να δουλέψουμε, να φτιαχτεί μια ρύθμιση η οποία θα αξιοποιήσει και τη δικιά σας πρόταση, αλλά και τη δικιά μας πρόταση και να έρθει για ψήφιση κάποια στιγμή εγκαίρως στη Βουλή των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τελείωσε το θέμα αυτό. Προχωράμε στον κατάλογο των ομιλητών. Δεν ανοίγει και άλλος διάλογος. Παρακαλώ, κύριε Μάντζο, αν μιλήσετε εσείς, θα μιλήσει και ο Υπουργός. Αν μιλήσει και ο Υπουργός, θα μιλήσει και άλλος.

**ΔΗΜΗΤΡΙΟΣ ΜΑΝΤΖΟΣ:** Με την απόφαση στη Διάσκεψη των Προέδρων δικαιούμαι μετά από δύο ομιλητές να κάνω παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι. Με βάση την απόφαση της Διάσκεψης τον λόγο έχει ο κ. Βεσυρόπουλος ο οποίος περιμένει υπομονετικά τόση ώρα.

**ΔΗΜΗΤΡΙΟΣ ΜΑΝΤΖΟΣ:** Μετά δικαιούμαι να κάνω παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Μετά τον κ. Βεσυρόπουλο και άλλον έναν Βουλευτή, έχετε το δικαίωμα να πάρετε το τρίλεπτο σας.

**ΔΗΜΗΤΡΙΟΣ ΜΑΝΤΖΟΣ:** Αυτό σας είπα.

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες Υφυπουργοί, κυρίες και κύριοι συνάδελφοι, το νομοσχέδιο του Υπουργείου Εσωτερικών που συζητάμε σήμερα στοχεύει στην αντιμετώπιση ζητημάτων που έχουν καταγραφεί ή επισημανθεί διαχρονικά αναφορικά με τη διαδικασία στελέχωσης και το σύστημα παροχής κινήτρων του δημοσίου τομέα. Μία από τις βασικές αρχές της καλής νομοθέτησης είναι οι διατάξεις που εισάγονται προς ψήφιση να στοιχειοθετούνται επαρκώς.

Το νομοσχέδιο αυτό περιέχει σειρά θετικών διατάξεων και βελτιωτικών παρεμβάσεων όπως, πρώτον, η επιτάχυνση της διαδικασίας προσλήψεων προσωπικού στον δημόσιο τομέα μέσω του Ανωτάτου Συμβουλίου Επιλογής Προσωπικού. Όλοι έχουμε αναγνωρίσει την αναγκαιότητα να προχωρήσει με ταχύτερους ρυθμούς η διαδικασία προσλήψεων που διενεργούνται με διαγωνισμούς του ΑΣΕΠ. Και αυτό επιτυγχάνεται με στοχευμένες παρεμβάσεις και σύντμηση των προθεσμιών από την προκήρυξη μέχρι την κάλυψη των θέσεων με απόλυτο σεβασμό στις αρχές της διαφάνειας επί της διαδικασίας.

Συγκεκριμένα, καθιερώνεται η μείωση από είκοσι ημέρες σε δεκαπέντε ημέρες της προθεσμίας για την υποβολή των δικαιολογητικών διορισμού υποψηφίου. Όπως και η μείωση από τριάντα ημέρες σε είκοσι ημέρες της προθεσμίας διορισμού ή πρόσληψης από την καταληκτική ημερομηνία υποβολής των δικαιολογητικών. Ταυτόχρονα, μειώνεται η προθεσμία για την ανάληψη υπηρεσίας από τον έναν μήνα στις είκοσι ημέρες.

Δεύτερον, παρέχονται κίνητρα για την ενίσχυση της μοριοδότησης σε ό,τι αφορά στο κριτήριο της εντοπιότητας για την πρόσληψη σε φορείς του δημοσίου που βρίσκονται σε νησιωτικούς, ορεινούς, απομακρυσμένους και ηπειρωτικούς δήμους της χώρας προκειμένου να διευκολυνθεί η στελέχωσή τους με ανθρώπινο δυναμικό που κατοικεί μόνιμα σε αυτές τις περιοχές. Πρόκειται για μια αναγκαία ρύθμιση ώστε να αντιμετωπιστεί το ζήτημα της υποστελέχωσης σε δομές αυτών των περιοχών αλλά και να περιοριστεί το φαινόμενο σύμφωνα με το οποίο όσοι επιτύγχαναν στη διαδικασία των διαγωνισμών για την πλήρωση των συγκεκριμένων θέσεων δεν αποδέχονταν τον διορισμό τους.

Τρίτον, εισάγεται ειδική πρόβλεψη για τις προσλήψεις των ατόμων με αναπηρία σύμφωνα με την οποία προβλέπεται ότι για την κατάταξή τους κατά τη διαδικασία πλήρωσης θέσεων ΑΜΕΑ θα έχουν προτεραιότητα εκείνοι που έχουν επ’ αόριστο πιστοποιημένη αναπηρία τουλάχιστον 50% απέναντι σε εκείνους με πιστοποιημένη αναπηρία τουλάχιστον 50% αλλά που έχει χαρακτηριστεί ορισμένης διάρκειας.

Τέταρτον, καθιερώνεται κώλυμα συμμετοχής για τρία χρόνια σε νέα διαγωνιστική διαδικασία πλήρωσης θέσεων προσωπικού δημοσίου τομέα για όσους διορίστηκαν, αλλά δεν αποδέχτηκαν τον διορισμό τους ή παραιτήθηκαν εντός δώδεκα μηνών από την ημερομηνία πρόσληψης ή διορισμού τους.

Πέμπτον, εισάγεται ειδική μέριμνα για την κάλυψη των θέσεων τού προγραμματισμού προσλήψεων των ετών 2022, 2023, 2024 και 2025 από τους επιτυχόντες του πρώτου πανελλήνιου γραπτού διαγωνισμού του ΑΣΕΠ που έγινε το 2022.

Έκτον, επικαιροποιείται το θεσμικό πλαίσιο που σχετίζεται με το σύστημα κινήτρων και ανταμοιβής των υπαλλήλων του δημοσίου για την επίτευξη στόχων που έχουν τεθεί. Αυτό το οποίο εισάγεται ουσιαστικά είναι η δυνατότητα διεύρυνσης του αριθμού των δημοσίων υπαλλήλων που θα μπορούν να υπαχθούν στο σύστημα κινήτρων και ανταμοιβής. Παράλληλα, συστήνεται στη Γενική Γραμματεία Δημόσιας Διοίκησης του Υπουργείου Εσωτερικών επιτροπή κινήτρων και ανταμοιβής με συγκεκριμένες αρμοδιότητες για τον συντονισμό της εφαρμογής του συστήματος κινήτρων και ανταμοιβής των υπαλλήλων.

Τυχόν αντίθετες φωνές απέναντι σ’ αυτήν τη διάταξη θα πρέπει να αναλογιστούν τι διαφορετικό και περισσότερο αξιοκρατικό θα μπορούσε να ισχύσει για τους άξιους και ικανούς δημοσίους υπαλλήλους.

Κυρίες και κύριοι συνάδελφοι, σ’ αυτό το σημείο θα ήθελα να αναφερθώ στην τροπολογία με γενικό αριθμό 258 και με ειδικό αριθμό 23, που μεταξύ άλλων αντιμετωπίζει ένα ιδιαίτερα μείζον ζήτημα. Αναφέρομαι στη διάταξη που εισάγεται με το άρθρο 3 της τροπολογίας με την οποία τροποποιείται η παράγραφος 4 του άρθρου 91 του ν.4583/2018 και με την οποία παρέχεται η δυνατότητα αμοιβαίας μετάταξης των υπαλλήλων που υπηρετούν στο Πρόγραμμα «Βοήθεια στο σπίτι».

Μέχρι σήμερα για τους συγκεκριμένους εργαζόμενους υπήρχε η υποχρέωση της δεκαετούς παραμονής στη θέση διορισμού και συνακόλουθα η απαγόρευση μετακινήσεων, αποσπάσεων και μετατάξεων. Είμαι ιδιαίτερα χαρούμενος που το εν λόγω ζήτημα διευθετείται, καθώς το είχα επισημάνει στην αρμόδια Υφυπουργό κ. Χαραλαμπογιάννη.

Με το περιεχόμενο, λοιπόν, αυτής της διάταξης του άρθρου 3 της τροπολογίας δίνεται λύση καθώς παρέχεται η δυνατότητα για αμοιβαίες μετατάξεις προσωπικού από δήμο σε δήμο στο πλαίσιο του Προγράμματος «Βοήθεια στο Σπίτι».

Θα ήθελα να ευχαριστήσω θερμά την πολιτική ηγεσία του Υπουργείου Εσωτερικών, τον κύριο Υπουργό, την κυρία Υφυπουργό που προχώρησαν στην ορθολογική αυτή ρύθμιση.

Τέλος, θα ήθελα να αναφερθώ και στην τροπολογία με γενικό αριθμό 257 και ειδικό αριθμό 22 με την οποία διευκολύνονται οι μετεγγραφές παιδιών που ανήκουν σε τρίτεκνες και πολύτεκνες οικογένειες.

Κυρίες και κύριοι συνάδελφοι, η θεσμική αυτή παρέμβαση του Υπουργείου Εσωτερικών αποτελεί συνέχεια ανάλογων παρεμβάσεων της Κυβέρνησης του Κυριάκου Μητσοτάκη που ρυθμίζουν καίρια με επαρκώς μελετημένες και στοιχειοθετημένες προτάσεις ζητήματα που χρονίζουν. Και οφείλει να έχει την ομόθυμη στήριξη όχι μόνο της Κοινοβουλευτικής Ομάδας της Νέας Δημοκρατίας αλλά και της μεγάλης πλειοψηφίας των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η Βουλευτής της Νέας Δημοκρατίας κ. Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Υφυπουργοί, κυρίες και κύριοι συνάδελφοι, συζητάμε σήμερα ένα νομοσχέδιο που κατά κύριον λόγο αφορά στη λειτουργία της δημόσιας διοίκησης και ιδίως στον τρόπο που αυτή στελεχώνεται.

Πρόκειται για μια σημαντική προσπάθεια, μια σημαντική πρωτοβουλία της Κυβέρνησης και του Υπουργείου Εσωτερικών προκειμένου να ομαλοποιηθεί η διαδικασία ενίσχυσης του δημοσίου τομέα με στελεχιακό δυναμικό καθώς και να υλοποιηθεί αποτελεσματικά ένα ολοκληρωμένο σύστημα κινήτρων και ανταμοιβής για τους δημοσίους υπαλλήλους.

Πρωταγωνιστής του νομοσχεδίου είναι το ΑΣΕΠ. Το Ανώτατο Συμβούλιο Επιλογής Προσωπικού εδώ και τριάντα χρόνια έχει αναλάβει τις προσλήψεις στον δημόσιο τομέα. Αποτελεί τη δικλίδα ασφαλείας για όλους τους υποψηφίους και εγγυάται το αδιάβλητο όλης της πορείας από την προκήρυξη, μέχρι και την κατάρτιση των πινάκων με τους επιτυχόντες.

Αναμφισβήτητα η ίδρυση και η λειτουργία του αποτελούσε και αποτελεί ένα σημαντικό, ζωτικής σημασίας θα έλεγα, στοιχείο του δημοσίου τομέα στη χώρα μας. Έχει κερδίσει καθολική αναγνώριση όσον αφορά στην επιτυχία του αδιάβλητου, την αντικειμενικότητα και την αμεροληψία.

Ωστόσο, παρά τις παρεμβάσεις και τις βελτιώσεις των τελευταίων χρόνων, παρατηρούνται ορισμένες δυσλειτουργίες. Σε πολλές περιπτώσεις η ολοκλήρωση ενός διαγωνισμού μπορεί να διαρκέσει δύο και πλέον χρόνια, με αποτέλεσμα οι θέσεις που έχουν προκηρυχθεί να παραμένουν κενές. Αρρυθμίες, λοιπόν, και καθυστερήσεις στα διάφορα στάδια των διαδικασιών που εφαρμόζονται, πάμε να τις αντιμετωπίσουμε σήμερα.

Εισάγουμε ρυθμίσεις που αφορούν κατά βάση στην επιτάχυνση όλων των σταδίων του διαγωνισμού, από την προκήρυξη και την κινητοποίηση των φορέων, τον έλεγχο των δικαιολογητικών, μέχρι και την έκδοση των αποτελεσμάτων με την αξιοποίηση των ψηφιακών τεχνολογιών και την ανάπτυξη της διαλειτουργικότητας μεταξύ των υπηρεσιών του κράτους.

Σημειώνω την πρόβλεψη του άρθρου 3 για τους συμπολίτες μας με αναπηρία που υποχρεώνει ρητά τους φορείς που αποφασίζουν να καθορίσουν εντός σφικτών χρονικών ορίων τις ανοιχτές θέσεις τους για άτομα με αναπηρία, καθώς και την πρόταξη για πλήρωση των θέσεων αυτών από όσους έχουν επ’ αόριστον πιστοποιημένη αναπηρία τουλάχιστον 50%.

Μια σημαντική παρέμβαση που εισάγεται με τις διατάξεις του νομοσχεδίου είναι και η πριμοδότηση της εντοπιότητας για τις προσλήψεις δημοσίων υπαλλήλων με ιδιαίτερη μέριμνα για τους νησιωτικούς, ορεινούς, απομακρυσμένους και ηπειρωτικούς δήμους που αντιμετωπίζουν δυσχέρειες στην κάλυψη των αναγκών τους.

Δεν είναι λίγες οι περιπτώσεις που ενώ έχουν προκηρυχθεί κενές θέσεις σε ορεινές και νησιωτικές περιοχές, εν τέλει αυτές δεν καλύπτονται γιατί δεν υπάρχουν ενδιαφερόμενοι να μετακομίσουν εκεί. Με τη μεγάλη πριμοδότηση της εντοπιότητας δίνεται ένα σοβαρό έξτρα μπόνους σε κάποιον που ζει σε μικρά απομακρυσμένα νησιά ή σε δήμους, όπως της Κόνιτσας, των Βορείων Τζουμέρκων, του Ζαγορίου και του Πωγωνίου μεταξύ άλλων.

Τα σαράντα μόρια αυτά που δίνει η εντοπιότητα εξασφαλίζουν την πρόσληψη σε υποψήφιο που είναι μόνιμος κάτοικος σ’ αυτές τις περιοχές. Είναι μια ακόμη προσπάθεια ενίσχυσης, λοιπόν, της ελληνικής περιφέρειας. Είναι μια προσπάθεια να παραμείνουν οι ακρίτες στον τόπο τους ή να επιστρέψουν εκεί μετά τις σπουδές τους. Αδιαμφισβήτητα, είναι ένα μεγάλο κίνητρο.

Από εκεί και πέρα, λαμβάνοντας υπ’ όψιν και μελετώντας καλές πρακτικές άλλων χωρών, όπως η Γαλλία, η Δανία, το Ηνωμένο Βασίλειο και ο Καναδάς θεσπίζουμε ένα ενιαίο σύστημα κινήτρων και ανταμοιβής για τους δημοσίους υπαλλήλους. Επιδιώκουμε να αυξήσουμε την παραγωγικότητα, την αποδοτικότητα και την αποτελεσματικότητα της δημόσιας διοίκησης, γεγονός που θα έχει θετικό αντίκτυπο στο ζητούμενο όλων μας, τη βελτίωση των παρεχόμενων υπηρεσιών προς τους πολίτες και στην ποιοτική αναβάθμιση της καθημερινότητάς τους αποκαθιστώντας, παράλληλα, τη σχέση εμπιστοσύνης μεταξύ πολίτη και κράτους.

Όλο αυτό θα γίνει μέσα από μια διαδικασία σαφώς προκαθορισμένων, προσδιορισμένων και μετρήσιμων στόχων και αντίστοιχα μετρήσιμων αποτελεσμάτων και αυτή η ανταμοιβή θα μπορεί να φτάσει έως και το 15% του ετήσιου βασικού μισθού κάθε υπαλλήλου.

Επιπλέον, στο πλαίσιο της προστασίας και της ενίσχυσης της οικογενειακής ζωής επεκτείνεται το πεδίο εφαρμογής των ισχυουσών διατάξεων περί συνυπηρέτησης στον ευρύτερο δημόσιο τομέα και απλοποιείται η διαδικασία έγκρισής τους με την απαλοιφή της μέχρι σήμερα προαπαιτούμενης σύμφωνης γνώμης του υπηρεσιακού συμβουλίου.

Επίσης, εισάγεται μέγιστος χρόνος ολοκλήρωσης της απόσπασης ο ένας μήνας από την υποβολή της σχετικής αίτησης του υπαλλήλου. Η καθυστέρηση στην εξέταση αιτήσεων για συνυπηρέτηση από υπηρεσιακά συμβούλια, δεδομένης της απαιτούμενης σήμερα σύμφωνης γνώμης τους ή το γεγονός της μη ύπαρξης υπηρεσιακών συμβουλίων σε κάποιες υπηρεσίες, δημιουργούσαν σοβαρό πρόβλημα στο να ολοκληρωθούν αποσπάσεις, με αποτέλεσμα να μη δύναται να προστατευτεί ο θεσμός της οικογένειας. Οπότε, ξεπερνάμε και αυτόν τον σκόπελο.

Κυρίες και κύριοι συνάδελφοι, αυτόν τον κυκεώνα που ονομάζεται δημόσια διοίκηση και διαχείριση ανθρώπινου δυναμικού στον δημόσιο τομέα η Κυβέρνηση της Νέας Δημοκρατίας τον οργανώνει και τον βελτιώνει μέρα με τη μέρα. Με γνώση των προβλημάτων, σωστή διαχείριση και ξεκάθαρη στόχευση, με σαφή προγραμματισμό, με τη βοήθεια της τεχνολογίας, καλών πρακτικών και της ποιότητας του στελεχιακού μας δυναμικού χτίζουμε την Ελλάδα του αύριο, μια σύγχρονη ευρωπαϊκή χώρα που δεν έχει να ζηλέψει τίποτα από άλλα προηγμένα κράτη.

Κλείνοντας, με αυτό το νομοσχέδιο του Υπουργείου Εσωτερικών γίνεται μια προσπάθεια σύντμησης χρόνων των διαγωνισμών του ΑΣΕΠ, ενίσχυσης των συμπολιτών μας με αναπηρίες, ενίσχυσης των τοπικών κοινωνιών μέσω της αυξημένης μοριοδότησης για την εντοπιότητα, επιβράβευσης των υπαλλήλων που αντικειμενικά αποδίδουν περισσότερο, συνένωσης και διευκόλυνσης οικογενειών με τη συνυπηρέτηση. Είναι ρεαλιστικές, προσγειωμένες και κοστολογημένες προτάσεις που απαντούν σε υπαρκτά προβλήματα και διευκολύνουν τους πολίτες, ωφελούμενους και εργαζόμενους. Γι’ αυτό και σας καλώ να το υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής για τρία λεπτά.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Θέλω να κάνω μία παρέμβαση σε σχέση με όσα ειπώθηκαν, κυρίως, από τον κύριο Υπουργό. Ο κύριος Υπουργός Εσωτερικών επιχείρησε άλματα λογικής και διέπραξε και ορισμένα σφάλματα κατά τη τοποθέτησή του από το Βήμα της Βουλής σε σχέση με την τροπολογία την οποία έχουμε καταθέσει και την οποία ζητούμε επιμόνως η πλειοψηφία να κάνει δεκτή και να τεθεί προς ψηφοφορία στη Βουλή για την αναστολή της κρατικής χρηματοδότησης στους Σπαρτιάτες. Και έκανε ένα σφάλμα ίσως αποδιδόμενο σε νέο-κομματικό πατριωτισμό, ο κύριος Υπουργός, σχετικά με το ποιος πολέμησε, ποιος καταδίωξε και ποιος τιμώρησε τελικά και καταδίκασε την Χρυσή Αυγή.

Ξέρετε είναι ακριβώς δύο χρόνια σήμερα, κυρία Πρόεδρε, όταν το δικαστήριο και η ανεξάρτητη δικαιοσύνη ήταν εκείνη που καταδίκασε την εγκληματική οργάνωση Χρυσή Αυγή, η ανεξάρτητη δικαιοσύνη, οι θεσμοί οι ανοικτοί και λειτουργικοί της πολιτείας μας, της δημοκρατίας μας. Και κανείς δεν δικαιούται -φρονώ- αυτήν ακριβώς τη νίκη των θεσμών και της δημοκρατίας να προσπαθεί να την καπελώσει κομματικά.

Έχω την αίσθηση ότι αυτό αδικεί, κυρίως, τους δικαστές, τους δικηγόρους, τους μάρτυρες, τα θύματα και τις οικογένειες των θυμάτων της εγκληματικής οργάνωσης της Χρυσής Αυγής που έδωσαν σαν τέτοια μέρα δύο χρόνια πίσω αυτήν τη μάχη για τη δημοκρατία. Για να μη θυμηθούμε άλλωστε ποιοι ήταν αυτοί που μιλούσαν για την «καλή Χρυσή Αυγή», ποιοι συνομιλούσαν με τη Χρυσή Αυγή όταν αυτή «κοσμούσε» τα έδρανα αυτού εδώ του Κοινοβουλίου.

Μην πάμε πολύ πίσω, λοιπόν. Μην ανοίγουμε πληγές ήδη ανοιχτές. Ας μείνουμε στο σήμερα και στο τι μας λέτε σήμερα, κύριε Υπουργέ, ότι ούτε λίγο ούτε πολύ το Υπουργείο Εσωτερικών ορθώς πλήρωσε την κρατική χρηματοδότηση στους Σπαρτιάτες. Και λέτε: Μα, τι άλλο να κάναμε; Αφού δεν μπορούσαμε να κάνουμε διαφορετικά!

Μα ξέρετε εσείς δεν είστε μόνο εκτελεστική εξουσία, έχετε και νομοθετική αρμοδιότητα, έχετε και επίσπευση νομοθετικού έργου όπως κάνετε σήμερα καλή ώρα. Όταν δε αυτή τη νομοθετική πρωτοβουλία την έχει αναλάβει έστω η Αντιπολίτευση, έχετε το δικαίωμα και την υποχρέωση να δεχτείτε τροπολογίες που είναι προς τη σωστή κατεύθυνση. Η καταβολή της χρηματικής αποζημίωσης στους Σπαρτιάτες δεν θα είχε συμβεί ούτε ορθώς ούτε εσφαλμένως εάν είχατε δεχτεί, κύριε Υπουργέ, η Κυβέρνησή σας, τον Σεπτέμβριο του 2023 την τροπολογία με την οποία προλαμβάναμε ακριβώς αυτόν τον κίνδυνο. Και κατά μείζονα λόγο πρέπει σήμερα η Βουλή -μετά την διαμεσολαβήσασα κρίση του Α1 πολιτικού Τμήματος του Αρείου Πάγου ότι, πράγματι, οι Σπαρτιάτες έχουν πραγματική κρυπτόμενη ηγεσία καταδικασμένο μέλος της εγκληματικής οργάνωσης Χρυσή Αυγή- να κάνει δεκτή την τροπολογία για το μέλλον. Δεν μπορεί να είναι απάντηση σήμερα του Υπουργείου των Εσωτερικών μέσα στη Βουλή στην Αντιπολίτευση την δημοκρατική το «θα το συζητήσουμε. Εδώ είμαστε, είμαστε θετικοί θα το συζητήσουμε». Από τον Σεπτέμβριο του 2023 ως τον Οκτώβρη του 2024 μόνο συζητάμε. Από τον Οκτώβρη του 2024,θα φτάσει Οκτώβρης του 2025 και ξανά θα συζητάμε.

Συνεννοηθείτε και με τους Βουλευτές σας που βγαίνουν από το πρωί στα πάνελ και λένε είμαστε θετικοί. Συνεννοηθείτε να μην εκτίθεστε και εσωτερικά.

Και ένα τελευταίο που θέλω να πω, κυρία Πρόεδρε, και σας ευχαριστώ για την ανοχή, είναι το θέμα του ύφους. Πριν από λίγη ώρα και το αφήσαμε ασχολίαστο επίτηδες γιατί δεν θέλουμε πια να γίνεται αναπαραγωγή του λόγου του μίσους εδώ σ’ αυτήν την Αίθουσα συνεχώς, αλλά συστηματικά και με την πρωτολογία και με παρέμβασή του ο Πρόεδρος των Σπαρτιατών παρέδωσε μαθήματα ύβρεων και ανιστόρητης επίθεσης στο ΠΑΣΟΚ, ένα κόμμα το οποίο πενήντα χρόνια τώρα από τότε που έχουμε δημοκρατία ξανά σ’ αυτόν τον τόπο στήριξε τη δημοκρατία, την υποστήριξε και την εξόπλισε με μέσα διασφάλισης της διαφάνειας, της αξιοκρατίας, της λογοδοσίας. Αυτό που συζητούμε σήμερα, το ΑΣΕΠ, είναι έργο ακριβώς αυτής της παράταξης, εις βάρους της οποίας ο κ. Στίγκας, με την ανοχή σας, επιτέθηκε με υβρεολόγιο.

Και εσείς βγήκατε στη Βουλή να πείτε ότι ο Δουδωνής και το ΠΑΣΟΚ δεν ξεκινά καλά; Και η δεύτερη θητεία Ανδρουλάκη δεν ξεκινά καλά; Αυτή είναι η απάντηση της Νέας Δημοκρατίας σ’ αυτό το υβρεολόγιο κατά του ΠΑΣΟΚ; Μήπως αυτό το υβρεολόγιο και αυτή η επίθεση έχει υπάρξει αποτέλεσμα της δικής σας αβελτηρίας, της δικής σας αδιαφορίας, της δικής σας έλλειψης θέλησης να λύσετε αυτό το ζήτημα;

Μήπως γι’ αυτό το παράσημο, που είναι για εμάς τίτλος τιμής τις επιθέσεις των Σπαρτιατών, φταίει η Κυβέρνηση; Ή μήπως σας καλύπτει αυτό που είπε ο κ. Στίγκας, ότι από ’81 και μετά το ΠΑΣΟΚ και ο Ανδρέας Παπανδρέου κατέστρεψαν τη χώρα; Μήπως βλέπετε και εσείς αυτό που βλέπω και εγώ μία απόλυτη ταύτιση του κ. Γεωργιάδη, που τις τελευταίες ημέρες λέει ακριβώς αυτά ότι από το ’81 και μετά ένα κόμμα κατέστρεψε στη χώρα και είναι το ΠΑΣΟΚ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε φτάσει τα πέντε λεπτά. Στην τοποθέτησή σας αργότερα το υπόλοιπο.

**ΔΗΜΗΤΡΙΟΣ ΜΑΝΤΖΟΣ:** Θα πρέπει, λοιπόν, κύριε Υπουργέ, και ο Κοινοβουλευτικός Εκπρόσωπος της Νέας Δημοκρατίας και όλοι οι συνάδελφοι της Νέας Δημοκρατίας σ’ αυτήν την Αίθουσα πενήντα χρόνια από τότε που έχουμε ξανά δημοκρατία να σηκώσετε το ανάστημά σας και να πείτε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μάντζο, έχετε ανοίξει όλα τα θέματα μεταπολιτευτικώς. Δεν γίνεται.

**ΔΗΜΗΤΡΙΟΣ ΜΑΝΤΖΟΣ:** Αποδέχεστε το υβρεολόγιο κατά του ΠΑΣΟΚ; Επενδύετε σε αυτό; Το ανέχεστε; Το θέλετε; Τι ακριβώς συμβαίνει;

Ευχαριστώ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κυρία Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ένα λεπτό ζήτησα γιατί δεν χρειάζεται παραπάνω. Νομίζω ότι ο Υπουργός στην τοποθέτησή του ήταν κατατοπιστικός σε ό,τι έχει να κάνει με τη διαδικασία της χρηματοδότησης των Σπαρτιατών.

Αν θέλετε, κύριε συνάδελφε, να μην ανακυκλώνουμε εδώ τη μαύρη προπαγάνδα ή αν θέλετε να μην υπάρχει διχαστικός λόγος θα πρέπει να μην τον εργαλειοποιείτε.

**ΔΗΜΗΤΡΙΟΣ ΜΑΝΤΖΟΣ:** Να μην τους προκαλούμε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Όταν έρχεστε σ’ αυτήν εδώ την Αίθουσα. και απευθύνεστε στη Νέα Δημοκρατία λέγοντας ότι κάνει πλάτες στους Σπαρτιάτες να μην τον εργαλειοποιείτε.

**ΔΗΜΗΤΡΙΟΣ ΜΑΝΤΖΟΣ:** Να μείνουμε σιωπηλοί;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Γιατί αυτή εδώ η παράταξη είναι που αποκατέστησε τη δημοκρατία στον τόπο.

**ΔΗΜΗΤΡΙΟΣ ΜΑΝΤΖΟΣ:** Ο λαός αποκατέστησε τη δημοκρατία.

**ΠΑΝΑΓΙΩΤΗΣ ΔΟΥΔΩΝΗΣ:** Και εσείς να μην τους χρηματοδοτείτε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας άκουσα με μεγάλη προσοχή. Αυτή εδώ η παράταξη και ο Αντώνης ο Σαμαράς ήταν αυτοί οι οποίοι συλλάβανε την εγκληματική οργάνωση της Χρυσής Αυγής.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν συλλαμβάνουν οι Πρωθυπουργοί. Σας παρακαλώ!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας παρακαλώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Για τον ορθό λόγο, κύριε Κατσαφάδο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Γιατί αυτή η Κυβέρνησηείναι που βρήκε επιτέλους Αίθουσα, όπως είπε ο Υπουργός Εσωτερικών, να δικαστεί και να καταδικαστεί η Χρυσή Αυγή.

Αν θέλετε, λοιπόν, ήρεμους τόνους και διάλογο σοβαρό, ουσιαστικό και εποικοδομητικό, δεν θα αφήνετε μομφή γι’ αυτά τα πράγματα στη Νέα Δημοκρατία. Ο αρμόδιος Υπουργός ήταν κατατοπιστικότατος. Σας είπε ότι με βάση το συγκεκριμένο πλαίσιο, το οποίο υπάρχει, το νομοθετικό δεν υπήρχε άλλη δυνατότητα. Σας είπε, επίσης, ότι δεν προβλέπεται στο άμεσο μέλλον να υπάρχει περαιτέρω χρηματοδότηση των κομμάτων και δη των Σπαρτιατών. Και υπάρχει ο χρόνος για να κάτσουμε να μελετήσουμε και να δούμε πώς θα αντιμετωπίσουμε το συγκεκριμένο ζήτημα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας ο κ. Αναστάσιος Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να αναφέρω το χθεσινό υψηλού συμβολισμού οδοιπορικό των τριών Υφυπουργών στον Έβρο σε συνέχεια της πρόσφατης ιστορικής επίσκεψης του Πρωθυπουργού, Κυριάκου Μητσοτάκη, στο νομό μας συνοδευόμενος σχεδόν από σύσσωμο το κυβερνητικό επιτελείο του, στο πλαίσιο της οποίας εξαγγέλθηκαν και υλοποιούνται άμεσα μέτρα συγκρότησης της ακριτικής περιοχής, μετατρέποντας το περσινό θερινό ατύχημα της πύρινης λαίλαπας σε ευτύχημα, το ατύχημα σε επιτυχία, στέλνοντας μήνυμα ηχηρό και ελπιδοφόρο. Συνεπώς, με πνεύμα ομάδας και ενότητας θα αξιοποιήσουμε τη μεγάλη ευκαιρία ώστε να καταστεί ο Έβρος πρότυπο νομού, όπως του αξίζει, διότι αποτελεί πυλώνα του ελληνικού κράτους και πιστεύω ότι το σύνολο των Ελλήνων θέλουν αυτόν τον νομό να είναι πάντα ισχυρός.

Θέλω, όμως, να εκφράσω και να το πω με κεφαλαία γράμματα, πριν από λίγο, πριν μπω στην Αίθουσα ενημερώθηκα ότι μέσα από τα καλούδια τα πολλά έχουμε και μία θετική απόφαση, που υπογράφτηκε πριν από λίγο, του Υπουργείου Περιβάλλοντος και Ενέργειας.

Με αυτή την απόφαση απελευθερώνεται η πόλη του Σουφλίου από την ανελαστική και αυστηρή νομοθεσία που επί σειρά ετών ήταν ο ανασχετήρας προόδου και ανάπτυξης αυτής της πόλης και μάλιστα ένα πάγιο αίτημα, δίκαιο, το οποίο έζησα στα δέκα χρόνια ως Βουλευτής του νομού, παρακαλώντας πολλές φορές όλους τους παράγοντες να μπορέσουν να δώσουν λύση στο μεγάλο πρόβλημα. Το πρόβλημα λύθηκε και το γνωστοποιώ και απελευθερώνεται η πόλη ώστε να αναπτύξει τον εαυτό της και να δώσει χαρά σε αυτόν τον τόπο.

Προχωρώντας στο θέμα μας να πω πως το παρόν σχέδιο νόμου συνιστά ολοκληρωμένη και συμπαγή μεταρρυθμιστική παρέμβαση η οποία αναβαθμίζει και βελτιώνει το πλαίσιο λειτουργίας του δημόσιου τομέα. Στο επίκεντρο τίθεται το γνωστό ΑΣΕΠ, θεσμός που είναι επιφορτισμένος εδώ και τρεις δεκαετίες με τις διαδικασίες για κάθε είδους πρόσληψη στον δημόσιο τομέα μολονότι έχει διασφαλιστεί η αντικειμενικότητα και η αμεροληψία στις διαδικασίες των προσλήψεων και έχουν υπάρξει σημαντικές παρεμβάσεις.

Η Κυβέρνηση της Νέας Δημοκρατίας δεν επαναπαύεται ποτέ. Έτσι, λοιπόν, με σειρά στοχευμένων παρεμβάσεων βελτιώνεται περισσότερο ο τρόπος λειτουργίας και αποτελεσματικότητας του ΑΣΕΠ αντιμετωπίζοντας χρονικές καθυστερήσεις και ολιγωρίες ως προς τις προσλήψεις οι οποίες καθιστούσαν τον δημόσιο τομέα δυσλειτουργικό.

Αλλάζει ο τρόπος υποβολής και εξέτασης των αιτήσεων και των εγγράφων των υποψηφίων, αξιοποιώντας τα ψηφιακά εργαλεία, με στόχο την αύξηση της ταχύτητας και την απλοποίηση των διαδικασιών. Επιπλέον, καθιερώνεται πάγιο, δίκαιο αλλά και ολοκληρωμένο σύστημα κινήτρων και ανταμοιβής για όλους τους δημοσίους υπαλλήλους το οποίο συμπληρώνει, ενισχύει και ενδυναμώνει το σημερινό σύστημα στοχοθεσίας και αξιολόγησης.

Επίσης, προβλέπεται ειδική μέριμνα για τους νησιωτικούς, ορεινούς, απομακρυσμένους και ηπειρωτικούς δήμους, επαναπροσδιορίζοντας τη μοριοδότηση της εντοπιότητας για προσλήψεις των δημοσίων υπαλλήλων. Προβλέπεται μεταξύ περιοχών και η πριμοδότηση του βόρειου και κεντρικού Έβρου και ειδικότερα των πολύπαθων και δυσλειτουργούντων Δήμων Σουφλίου, Διδυμοτείχου, Ορεστιάδας, με σαράντα μόρια.

Αγαπητέ κύριε Υπουργέ, για την εν λόγω ευεργετική νομοθετική ρύθμιση, σας ευχαριστώ πολύ και δηλώνω ευγνώμων εκ μέρους όλων των συμπολιτών μου αλλά με έναν αστερίσκο. Έχετε ξεχάσει, προφανώς, τον ισότιμο και ευπαθή Δήμο της «Νήσου της Νίκης». Στον Νομό Έβρου σχεδόν στο σύνολο συναντώνται ισότιμα και ισόκυρα η ακριτικότητα με τη νησιωτικότητα. Μια δεύτερη και δίκαιη ματιά είναι χρήσιμη πολύ περισσότερο η συμπερίληψη και η διόρθωση άμεσα.

Η όλη νομοθετική πρόβλεψη είναι ένας «από μηχανής θεός» με ιδιαίτερη σπουδαιότητα για την ακριτική περιοχή μας, δίνοντας έτσι σημαντικό κίνητρο στους κατοίκους των περιοχών ώστε να μην εγκαταλείπουν τον τόπο τους, στηρίζοντας, πραγματικά, σε σημαντικό βαθμό τους νέους ανθρώπους και ζωοδοτώντας την περιοχή, αποτρέποντας τον πληθυσμιακό μαρασμό και το εφιαλτικό σενάριο της ερήμωσης των χωριών και των οικισμών μας με εθνικές προεκτάσεις και συνέπειες πονεμένες.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κύριε Υπουργέ, μεταφέρω το αίτημα αρκετών υποψηφίων που ήδη έχουν υποβάλει συμμετοχή σε προγενέστερους διαγωνισμούς και αναμένουν τον διορισμό τους, οι οποίοι ζητούν ορισμένες από τις προβλεπόμενες διατάξεις του παρόντος νόμου να μην έχουν αναδρομική ισχύ στη δική τους περίπτωση, μιας και είχαν υποβάλει την συμμετοχή τους στη βάση διαφορετικών δεδομένων. Μία δεύτερη ματιά μία ευθυδίκης σκέψη και απόφαση για το εν λόγω θέμα θα είναι πάρα πολύ χρήσιμη. Αυτό μου το ζήτησαν οι άνθρωποί μας αυτοί που αγωνιούν και θέλουν την πρόοδο.

Στο σημείο αυτό θα ήθελα να εκφράσω την ικανοποίησή μου που στον σημερινό νόμο συμπεριλαμβάνεται ως προς το μεγαλύτερο μέρος της η τροπολογία που είχαμε συνυπογράψει με άλλους δεκαέξι συναδέλφους Βουλευτές και επισπεύδοντα από τον πρώην Υπουργό Γεωργίας Βουλευτή Πέλλας, Γιώργο Καρασμάνη, ζητώντας την στήριξη των τρίτεκνων και πολύτεκνων οικογενειών πριν από ενάμιση χρόνο, προκειμένου να δίνεται η δυνατότητα στα τέκνα αυτών να μπορούν να σπουδάζουν στα πλησιέστερα πανεπιστημιακά ιδρύματα από τον τόπο της μόνιμης διαμονής των γονέων τους. Ειδικότερα, στο άρθρο 2 προβλέπεται ευνοϊκό πλαίσιο ως προς τις μετεγγραφές των φοιτητών και τα προβλεπόμενα κοινωνικά και οικονομικά κριτήρια.

Στο ίδιο πλαίσιο θα ήθελα, κύριε Υπουργέ, να μεταφέρω το δίκαιο αίτημα των τρίτεκνων οικογενειών, όπως αυτό εκφράζεται μέσα από συλλόγους και φορείς του Έβρου και της Θράκης, που αφορά την υπαγωγή των τριτέκνων εκπαιδευτικών στις ευνοϊκές ρυθμίσεις που αφορούν στις μεταθέσεις και αποσπάσεις όπως ισχύει για τους πολύτεκνους συναδέλφους τους. Είναι σημαντικό να στηρίζετε εμπράκτως ο θεσμός της οικογένειας, είτε είναι τρίτεκνοι είτε είναι πολύτεκνοι.

Κυρίες και κύριοι, η παρούσα νομοθετική πρωτοβουλία είναι εμβληματική και καινοτόμος, εκσυγχρονίζοντας το σύστημα των προσλήψεων του ΑΣΕΠ και καθιστώντας το πλέον αποτελεσματικό προς όφελος του δημοσίου συμφέροντος. Ενισχύεται η μοριοδότηση της εντοπιότητας, έτσι ώστε να ενισχυθεί η στελέχωση των ακριτικών και νησιωτικών μας περιοχών βελτιώνοντας την αποδοτικότητα, την αύξηση της παραγωγικότητας και τις παρεχόμενες υπηρεσίες, ενισχύοντας ταυτόχρονα το αίσθημα εμπιστοσύνης των πολιτών προς το ελληνικό κράτος. Για όλους αυτούς τους λόγους, υπερψηφίζω τον παρόντα νόμο.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση προς τους υπόλοιπους ομιλητές, όσο μπορούμε να περιοριστούμε στο πλαίσιο του προβλεπόμενου χρόνου. Γνωρίζετε ότι ο κατάλογος είναι μεγάλος.

Θα δώσουμε τον λόγο για μια τρίλεπτη παρέμβαση στον Κοινοβουλευτικό Εκπρόσωπο του Κομμουνιστικού Κόμματος, τον κ. Αθανάσιο Παφίλη.

**ΑΘΑΝΑΣΙΟΣ ΠΑΦΙΛΗΣ:** Έρχομαι μετά την -για να μην πω «κοκορομαχία»- αντιπαράθεση, κυρίως, ΠΑΣΟΚ και Νέας Δημοκρατίας σε σχέση με τον φασισμό και τη Χρυσή Αυγή. Θυμάμαι εδώ και πάρα πολλά χρόνια, όταν εμφανίστηκε η Χρυσή Αυγή μέσα, με τον τρόπο που εμφανίστηκε, εκ μέρους του ΚΚΕ έκανα μια ερώτηση ξεκινώντας ότι η φασιστική οργάνωση Χρυσή Αυγή δημιουργεί δουλεμπορικό γραφείο και τα λοιπά στη Χαλκίδα. Ο Πρόεδρος τότε -θα το πω γιατί είναι ιστορικό-ο κ. Μαρκογιαννάκης με ανακάλεσε στην τάξη να μη χρησιμοποιώ τέτοιες εκφράσεις. Φυσικά και έκανα το αντίθετο. Αυτό είναι καθαρό.

Θυμάμαι, λοιπόν, και την αντίδραση όσων σήμερα κόπτονται τόσο πολύ. Για να μην πω καμμιά βαριά έκφραση -όπως είπε κάποια «κότες λειράτες» και δεν θυμάμαι πως το είπε και το άλλο και είναι μεγάλο στέλεχος της Νέας Δημοκρατίας- θα πω ότι ήταν όλοι παγωμένοι κυριολεκτικά μέσα στη Βουλή. Και βέβαια εμείς ξεκινήσαμε –κι αυτό είναι φυσιολογικό- την αντιπαράθεση, ονομάζοντας τη Χρυσή Αυγή φασιστική και μετά από όλα όσα έχουν γίνει και τα ξέρει όλος ο ελληνικός λαός, τουλάχιστον όσοι τότε είχαν παρακολουθήσει την αντιπαράθεση μαζί με τη Χρυσή Αυγή,όταν οι άλλοι -για να μην πω ότι ήταν τρομοκρατημένοι- είχαν πολύ χαμηλή «πτήση» στην αντιπαράθεση.

Εμείς, λοιπόν, είχαμε, έχουμε και θα έχουμε αμείλικτο σταθερό μέτωπο απέναντι στο μόρφωμα, όπως είχαμε της Χρυσής Αυγής ή οποιοδήποτε άλλο μόρφωμα, είτε είναι Χρυσή Αυγή είτε Σπαρτιάτες είτε αύριο δεν ξέρω τι μπορεί να είναι, σε όποιον, δηλαδή, δίνει φασιστικό και ρατσιστικό δηλητήριο στον κόσμο.

Εμείς -και δεν θέλουμε να πάρουμε τα εύσημα- πρωτοστατήσαμε και πρωτοστατούμε στην πάλη κατά του φασισμού και των φασιστικών οργανώσεων. Ο φασισμός –ξαναλέμε- είναι γνήσιο τέκνο του καπιταλισμού ούτε νόθο είναι ούτε εξαίρεση. Σε όλη την ιστορία αν δούμε ποιος ανέβασε τον Χίτλερ, θα καταλάβουμε γιατί είναι γνήσιο τέκνο. Τον ανέβασαν επιχειρηματίες, τον ανέβασαν οι τραπεζίτες –είναι ιστορικά στοιχεία-, για να μπορέσει να κάνει τον πόλεμο μήπως και κερδίσουν ό,τι έχασαν από τον Α΄ Παγκόσμιο Πόλεμο. Χρησιμοποιείται σαν χρυσή εφεδρεία πάρα πολλές φορές.

Και λέμε ότι αυτός που μπορεί να τσακίσει –και το έχει κάνει σε μεγάλο βαθμό- τον φασισμό και τις φασιστικές οργανώσεις είναι το οργανωμένο λαϊκό κίνημα. Ξέρουν από την ιστορία ποιους χτυπούσαν οι φασίστες, τι έκαναν στο λιμάνι, ποιους χτύπησαν –που δικάζονται ακόμα- και ήταν κυρίως στελέχη του ΚΚΕ –όχι μόνο αλλά κυρίως στελέχη του ΚΚΕ.

Όμως εμείς, πέρα από αυτό, καταγγέλλουμε και την Ευρωπαϊκή Ένωση, που κάνει τι να πω, ιεροσυλία είναι λίγο, που ταυτίζει τον φασισμό με τον κομμουνισμό, την πιο αντιδραστική, απάνθρωπη θεωρία με την πιο ανθρώπινη που έχει υπάρξει στην ανθρωπότητα, που ταυτίζει το θύτη και το θύμα, δηλαδή τη Σοβιετική Ένωση, τον κομμουνισμό με τον φασισμό. Αν δεν ήταν ο Κόκκινος Στρατός, είχα πει στο Ευρωκοινοβούλιο, σαπούνια αρωματικά θα ήσασταν τώρα ακόμα κι εσείς που είστε εδώ μέσα. Ο Κόκκινος Στρατός την τσάκισε, οι κομμουνιστές πρωτοστάτησαν στα αντιφασιστικά μέτωπα και δεν μπορεί σήμερα να αποδέχεστε τη θεωρία των δύο άκρων.

Εμείς, λοιπόν, λέμε ότι το βασικό είναι αυτό, να αντιμετωπιστεί από το λαϊκό κίνημα, να απομονωθεί, να εξαφανιστεί. Προφανώς, απαιτούμε και τη λήψη απαραίτητων μέτρων για να εμποδίζονται τα φασιστικά μορφώματα και να μη χύνουν, όπως είπα, το αντιδραστικό τους δηλητήριο.

Τώρα για την τροπολογία αφαιρέστε το 187 που είναι ο τρομονόμος που το επικαλείστε. Ο τρομονόμος –έχει γίνει μεγάλη συζήτηση-…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, αφαιρέστε μου και από την ομιλία μου, έχει σημασία.

Τι σημαίνει τρομοκρατία για την Ευρωπαϊκή Ένωση που καταγράφεται; Ακόμη κι αυτοί που παλεύουν για να μείνει το νερό και λοιπά και λοιπά στο δημόσιο. Τα έχω πει, τουλάχιστον, τρεις τέσσερις φορές εδώ και τα έχω διαβάσει τα επίσημα έγγραφα. Ο ριζοσπαστισμός ο αριστερός λέει είναι που τρέφει την τρομοκρατία και που είναι αυτοί που ζητάνε να είναι κοινωνική περιουσία και λοιπά και λοιπά, καθαρά δηλαδή, μπορεί –δεν λέμε ότι χρησιμοποιείται- να χρησιμοποιηθεί και να ανοίξει επικίνδυνους δρόμους με την ένταση της καταστολής.

Εμείς λέμε,, λοιπόν να αποσύρετε το 187α από την τροπολογία, γιατί στόχος, κυρίως, δεν είναι η Χρυσή Αυγή ούτε τα διάφορα ακροδεξιά κόμματα και τέλος πάντων λίγη σεμνότητα και σε εσάς πρέπει να υπάρχει. Εσείς την ακροδεξιά την καταπολεμήσατε μπαίνοντας στην κυβέρνηση μαζί με το ΛΑΟΣ και με τη Νέα Δημοκρατία που δεν ήταν προοδευτικό ούτε δημοκρατικό.

Επομένως, λέμε αποσύρετέ το αυτό που στοχεύει και έχει χρησιμοποιηθεί κατά κομμουνιστικών κομμάτων και του λαϊκού κινήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ασημίνα Σκόνδρα από τη Νέα Δημοκρατία. Θα ακολουθήσει ο κ. Κρητικός, ο κ. Κωτσός, ο κ. Κουλκουδίνας και στη συνέχεια ο Κοινοβουλευτικός Εκπρόσωπος της Νίκης, ο κ. Βρεττός.

Ορίστε, κυρία Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες Υφυπουργοί, κυρίες και κύριοι συνάδελφοι, η Κυβέρνηση της Νέας Δημοκρατίας, γενικότερα, αλλά και το Υπουργείο Εσωτερικών εν προκειμένω αλλάζει την αντίληψη στο δημόσιο μέσα από ένα πλούσιο και στοχευμένο μεταρρυθμιστικό πλέγμα. Αποσκοπεί στη δημιουργία ενός εξελιγμένου, ευέλικτου, φιλικού, αποτελεσματικού κράτους που θα εξυπηρετεί καλύτερα τον πολίτη και τους κρατικούς λειτουργούς, αφού δημιουργεί και γι’ αυτούς ευνοϊκότερες εργασιακές συνθήκες. Εστιάζει στη δημιουργία ενός δημοσίου με προσιτές υπηρεσίες προς όλους, όπου θα επικρατεί περισσότερη αξιοκρατία, διαφάνεια και άμιλλα.

Το άλλοτε δυσκίνητο μη παραγωγικό και χαώδες δημόσιο έχει μπει πλέον στη σήραγγα της εξυγίανσης και του εκσυγχρονισμού. Με τον ψηφιακό μετασχηματισμό να κυριαρχεί, έχουν εκσυγχρονιστεί οι διαδικασίες, έχουν απλοποιηθεί οι σχέσεις με τον πολίτη και πλέον επιχειρείται αποσυμφόρηση της κεντρικής διοίκησης.

Ωστόσο το πρόβλημα στελέχωσης του δημοσίου τομέα παραμένει, δεδομένου του κύματος εξόδου των υπαλλήλων με κατοχυρωμένο συνταξιοδοτικό δικαίωμα. Η κατάσταση επιδεινώθηκε από το γεγονός ότι επί δέκα και πλέον χρόνια οι νέες προσλήψεις ήταν απαγορευτικές λόγω της οικονομικής κρίσης. Έτσι παρατηρείται σημαντική υποστελέχωση υπηρεσιών ειδικά στην περιφέρεια και μάλιστα με το επιπλέον δυσμενές αποτέλεσμα, τη συγχώνευση υπηρεσιών ακόμα και εκεί που δεν απαιτείται.

Με το παρόν νομοσχέδιο ρυθμίζεται μια σειρά προβλημάτων και διευθετούνται ζητήματα που προκύπτουν από αγκυλώσεις οι οποίες με τη σειρά τους δημιουργούσαν καθυστερήσεις και δυσκαμψία στη διαδικασία προσλήψεων μέσω ΑΣΕΠ από το στάδιο της προκήρυξης έως και την ανάληψη υπηρεσίας των επιτυχόντων. Η επιτάχυνση εξασφαλίζεται, μεταξύ άλλων, με μια σημαντική καινοτομία, την άντληση των απαραίτητων δικαιολογητικών των υποψηφίων απευθείας από τους φορείς έκδοσης, αφαιρώντας έτσι αρκετό χρόνο αλλά και έξοδα για τους διαγωνιζόμενους όπως και για τον ίδιο το ΑΣΕΠ.

Η εντοπιότητα που προβλέπεται και μοριοδοτείται από εδώ και στο εξής θεωρώ ότι είναι σωστή και χρήσιμη προς δύο κατευθύνσεις ταυτόχρονα:

Η πρώτη είναι η δημογραφική ενίσχυση ειδικά των περιοχών με τη μεγαλύτερη πληθυσμιακή μείωση, η οποία σημειωτέον ξεπερνά το 20% σε ορεινούς ή απομακρυσμένους δήμους. Τέτοια πληθυσμιακή αιμορραγία αντιμετωπίζουμε έντονα και στους ορεινούς δήμους και της δικής μου Περιφέρειας της Καρδίτσας. Η εντοπιότητα άλλωστε είναι απολύτως αντικειμενική, χωρίς κανένα πελατειακό έρεισμα, ενώ αποφορτίζει και το ζήτημα της στέγασης.

Εφόσον ο υποψήφιος κάνει χρήση της εντοπιότητας, θα μείνει δέκα συν πέντε χρόνια στον τόπο του, δέκα χρόνια στον φορέα που διορίστηκε συν πέντε χρόνια εντός των ορίων της περιοχής. Αυτό προβλέπεται διότι είναι τόσο μεγάλη η πριμοδότηση της εντοπιότητας που επί της ουσίας την προτάσσει έναντι όλων των άλλων κριτηρίων. Για παράδειγμα, ένας κάτοικος απομακρυσμένης και ορεινής περιοχής της Αργιθέας Καρδίτσας θα υπηρετήσει στον τόπο του για δεκαπέντε χρόνια. Αν αυτό δεν είναι ισχυρό κίνητρο για την αντιμετώπιση της απογύμνωσης της ελληνικής περιφέρειας από άτομα παραγωγικής ηλικίας, τότε τι είναι;

Η δεύτερη χρησιμότητα αφορά τους ίδιους τους εργαζόμενους. Άκουσα την κριτική της Αντιπολίτευσης ότι στερούνται οι εργαζόμενοι το δικαίωμα της αυτοδιάθεσης. Η πραγματικότητα αλλά καταμαρτυρεί. Ναι μεν δέχονται κάποιοι να διοριστούν οπουδήποτε στην επικράτεια κατ’ ανάγκη όμως, όχι κατ’ επιλογή. Και από εκεί ξεκινάει και ο φαύλος κύκλος. Διορίζονται και αμέσως μετά επιδιώκουν να μετακινηθούν στον τόπο καταγωγής και συμφερόντων τους. Το αποτέλεσμα είναι να δημιουργούνται εκ νέου κενά, οι πολίτες να μην εξυπηρετούνται και πάλι, οι ίδιοι οι εργαζόμενοι να ταλαιπωρούνται, οικογένειες να διαμελίζονται και όλα αυτά φυσικά με κόστος.

Η εντοπιότητα, λοιπόν, δίνει δυνατότητα να παραμείνουν νέοι στον τόπο τους. Άμεση συνέπεια είναι η δημιουργία νέων οικογενειών, η ενίσχυση των γεννήσεων, η τόνωση της τοπικής οικονομίας και η ισχυροποίηση της κοινωνικής συνοχής. Εν τέλει με την προσθήκη αυτή το δημόσιο γίνεται κεντρικός φορέας τοπικής ανάπτυξης που ενισχύει την ενσωμάτωση, τη συμφιλίωση επαγγελματικής και οικογενειακής ζωής, την ποιότητα ζωής γενικότερα.

Κυρίες και κύριοι συνάδελφοι, στην ίδια κατεύθυνση προβλέπεται η πάγια εφαρμογή συστήματος κινήτρων και ανταμοιβής των δημοσίων υπαλλήλων που επιτυγχάνουν μετρήσιμους και αντικειμενικούς στόχους. Πρόκειται για προσπάθειες που συνδέονται με τους στόχους του σχεδίου ανάκαμψης, ενώ η απόδοση χρηματικού μπόνους εφαρμόζεται πιλοτικά ήδη εδώ και δύο χρόνια με τον ν.4940/2022. Η ρύθμιση αυτή αφορά περίπου διακόσιες χιλιάδες τακτικούς δημοσίους υπαλλήλους. Είναι σημαντικό ότι προβλέπονται δικλίδες ασφαλείας για την αποφυγή της ισοπεδωτική κατανομής του μπόνους. Έτσι διασφαλίζεται η ουσιαστική αξία της ανταμοιβής και της ενίσχυσης της εργατικότητας και της αριστείας.

Η Κυβέρνηση του Κυριάκου Μητσοτάκη επιχειρεί μια σημαντική τομή στον δημόσιο τομέα όπως τον ξέραμε μέχρι σήμερα. Και συγχαρητήρια, κύριε Υπουργέ, κύριε Λιβάνιε, για αυτό το μεγάλο έργο που παράγετε. Αίρει τον στατικό και δυσκίνητο χαρακτήρα του και δημιουργεί κινητροδότηση για λειτουργούς που επιθυμούν να εργαστούν στο ασφαλές και σταθερό περιβάλλον του, χωρίς να αρκούνται όμως στις βασικές απολαβές και επιθυμούν να προσπαθήσουν περισσότερο.

Άλλωστε με τα σύγχρονα δεδομένα το δημόσιο γίνεται ένας εργοδότης με αυξημένες αρμοδιότητες και ανάγκες παραγωγικότητας και προόδου. Τα μπόνους θα επιμερίζονται βάσει ολοκληρωμένου συστήματος σε συνάφεια με τη στοχοθεσία και την αξιολόγηση. Δεν θα υπερβαίνουν δε το 15% του ετήσιου βασικού μισθού. Τη βέλτιστη εποπτεία της διαδικασίας θα έχει η Επιτροπή Κινήτρων και Ανταμοιβών που συστήνεται με το παρόν νομοσχέδιο.

Κυρίες και κύριοι συνάδελφοι, στέκομαι στο άρθρο 56 που ρυθμίζει την συνυπηρέτηση συζύγων προστατεύοντας τον θεσμό της οικογένειας. Πρόσφατα μάλιστα κατέθεσα σχετική αναφορά στην Βουλή για την ικανοποίηση αιτημάτων αστυνομικών, συζύγων εκπαιδευτικών. Έτσι εξασφαλίζονται κατάλληλες συνθήκες ώστε να συνδυάζεται η εργασία και η οικογενειακή γαλήνη.

Επίσης η Κυβέρνηση αφουγκραζόμενη την κοινωνία προχώρησε στην επιλογή οι θέσεις του 2024 και του 2025 να καλυφθούν από επιτυχόντες του ΑΣΕΠ του 2023. Αγαπητοί συνάδελφοι, είναι ευρέως αποδεκτό ότι ο δημόσιος τομέας χρήζει αναδιάρθρωσης και εκσυγχρονισμού. Στις επιτροπές ακούστηκαν αρκετά ενδιαφέρουσες απόψεις και παρ’ όλες τις πολιτικές μας διαφορές συγκλίνουμε στην ανάγκη απαλοιφής των δυσλειτουργικών σημείων. Το δημόσιο έχει συνέχεια και οι αλλαγές είναι μακροπρόθεσμες.

Για τον λόγο αυτό, συνάδελφοι της Αντιπολίτευσης, πιστεύω πως δεν υπάρχει περιθώριο αμφισβήτησης του παρόντος νομοθετήματος. Προσφάτως στο Υπουργικό Συμβούλιο εγκρίθηκαν πάνω από δεκαεννέα χιλιάδες προσλήψεις μόνιμου προσωπικού. Η αυτοδιοίκηση, που αντιμετωπίζει σοβαρό πρόβλημα έλλειψης προσωπικού, θα στελεχωθεί και θα υπάρξει πλήρης ικανοποίηση των αναγκών της. Πέραν των προσλήψεων από ανταποδοτικές υπηρεσίες εγκρίνεται η κάλυψη περίπου δύο χιλιάδων επτακοσίων θέσεων. Πρόκειται για το μεγαλύτερο αριθμό προσλήψεων στην αυτοδιοίκηση από το 2010.

Η Κυβέρνηση ξέρει τις ανάγκες ακούει τους πολίτες και τους φορείς που τους υπηρετούν. Το νομοσχέδιο αυτό απαντά σε πραγματικά προβλήματα. Δίνει συγκεκριμένες και άμεσες λύσεις και αξιοκρατική και ταχεία στελέχωση του δημοσίου. Ο τόπος μας, δυστυχώς, κουβαλά ακόμα στρεβλώσεις και αμαρτίες δεκαετιών, παθογένειες που δεν λύνονται από τη μια μέρα στην άλλη, που απαιτούν γνώσεις, στρατηγική, συνεπή και σταθερή διακυβέρνηση.

Με σαφή, λοιπόν, κυβερνητικό προσανατολισμό δημιουργούμε ίσες ευκαιρίες για τους εργαζόμενους διότι δεν μπορεί να υπάρξει μονομερής ανάπτυξη. Όσα με κόπο κερδήθηκαν από το 2019 και ένθεν στους τομείς της οικονομίας και της ανάπτυξης από τους πολίτες και την Κυβέρνηση, αποτελούν την αφετηρία μιας συνολικής προσπάθειας εκσυγχρονισμού από την οποία το δημόσιο δεν θα μπορούσε να απουσιάζει.

Προχωράμε, λοιπόν, και απαντάμε με ταχύτητα, ικανότητα, έλεγχο και αποτελεσματικότητα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Νεοκλής Κρητικός από τη Νέα Δημοκρατία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι το δεύτερο διαδοχικό σχέδιο νόμου του Υπουργείου Εσωτερικών που εισάγεται προς συζήτηση και ψήφιση, ένα νομοσχέδιο που αφορά σε μεγάλο τμήμα του τη λειτουργία της δημόσιας διοίκησης και ιδίως τον τρόπο στελέχωσής της.

Θα επικεντρωθώ στο πρώτο μέρος, ΑΣΕΠ. Είναι ένα από τα μεγαλύτερα επιτεύγματα της Μεταπολίτευσης συνυφασμένο με την αδιαβλητότητα και την αξιοπιστία, την εγγύηση και τη στελέχωση του δημοσίου τομέα. Τι επιδιώκουμε προκειμένου να εκσυγχρονιστεί; Την επιτάχυνση των προσλήψεων. Οι διαγωνισμοί του καθυστερούν. Πολλές φορές χρειάζονται δύο, τρία και μερικές φορές και παραπάνω χρόνια για να ολοκληρωθούν με αποτέλεσμα και οι θέσεις στο δημόσιο να παραμένουν κενές και οι υποψήφιοι να αναμένουν μεγάλο χρονικό διάστημα την πρόσληψή τους.

Για τον λόγο αυτό επιλέξαμε να κάνουμε αποτελεσματικές τροποποιήσεις σε όλα τα στάδια μιας διαγωνιστικής διαδικασίας. Το ΑΣΕΠ πρέπει να συγχρονιστεί με την ψηφιοποίηση του υπόλοιπου κράτους, ώστε να υλοποιεί ταχύτερα τη συνταγματικά κατοχυρωμένη αποστολή της αξιοκρατικής στελέχωσης του δημοσίου.

Ψηφιοποίηση των διαδικασιών, λοιπόν, για πιο άμεσο έλεγχο των αιτήσεων έτσι ώστε να προχωρούν πιο γρήγορα και οι προσλήψεις. Με την άντληση δεδομένων από υπηρεσίες, όπως το ptyxia.gov.gr και το taxisnet, θα επικαιροποιούνται αυτομάτως τα πιστοποιημένα προσόντα των υποψηφίων μειώνοντας τελικά τον χρόνο αξιολόγησης των αιτήσεων.

Λιγότερη γραφειοκρατία σημαίνει και ενίσχυση του κύρους του ίδιου του ΑΣΕΠ. Στόχος μας είναι οι προσλήψεις που εξαγγέλλονται στο πλαίσιο του ετήσιου προγραμματισμού να ολοκληρώνονται μέσα στο έτος.

Συγχρόνως ενισχύουμε με προσωπικό τις ορεινές, νησιωτικές και απομακρυσμένες περιοχές μέσω της αυξημένης μοριοδότησης του κριτηρίου της εντοπιότητας, με την απαραίτητη δέσμευση της παραμονής σε θέση διορισμού για δέκα χρόνια και στην αντίστοιχη περιφερειακή ενότητα για επιπλέον πέντε χρόνια. Σχεδόν επτά στους δέκα δήμους θα έχουν αυξημένη εντοπιότητα.

Όλα τα νησιά ανεξαρτήτως πληθυσμού από τη Ρόδο και την Κέρκυρα έως τη Γαύδο και το Αγαθονήσι θα έχουν σαράντα μόρια πριμοδότηση. Μέσα σε αυτά τα νησιά και η Ελαφόνησος το σμαραγδένιο νησί του τόπου καταγωγής μου, της Λακωνίας. Ελπίζω το πριμ αυτό να αποτελέσει κίνητρο για τη στελέχωση των δημόσιων υπηρεσιών της.

Ένας νέος επιστήμονας -λοιπόν, μόλις αποφοιτά, που προέρχεται από μια ορεινή περιοχή της Ελλάδας- πλέον ξέρει ότι στη θέση που θα ανήκει στον δήμο του ή σε μια δημόσια υπηρεσία θα έχει αυξημένες πιθανότητες διορισμού με σαράντα μόρια πριμοδότηση. Αυτό είναι ένα ουσιαστικό κίνητρο να μείνει. Στηρίζουμε έτσι έμπρακτα, ιδίως, τους νέους και τους κατοίκους των ορεινών και νησιωτικών περιοχών ώστε να μείνουν στην περιοχή τους.

Τι άλλο προβλέπεται;

Λήψη ειδικής μέριμνας για την πρόταξη των ατόμων με πιστοποιημένη επ’ αόριστον αναπηρία ποσοστού τουλάχιστον 50% και καθιέρωση προθεσμίας για τον ετήσιο προγραμματισμό των θέσεων προσωπικού που καλύπτονται από άτομα με αναπηρία.

Πρόβλεψη πλήρωσης των θέσεων που έχουν εγκριθεί βάσει του ετήσιου προγραμματισμού προσλήψεων για τα έτη 2024 και 2025 από επιτυχόντες του πρώτου πανελλήνιου γραπτού διαγωνισμού.

Μέριμνα για τους επιτυχόντες του γραπτού διαγωνισμού της ΑΑΔΕ. Άτομα που μόχθησαν, διάβασαν, πέτυχαν και πρέπει να δουν τους κόπους τους να ανταμείβονται.

Μάλιστα στο ηλεκτρονικό ταχυδρομείο μου προσωπικά λαμβάνω σωρευτικά -το ίδιο νομίζω αφορά και πολλούς συναδέλφους μου- emails ευχαριστιών πλέον από επιτυχόντες που δεν είχαν απορροφηθεί και όλο αυτό το διάστημα από την έκδοση των αποτελεσμάτων του γραπτού διαγωνισμού της ΑΑΔΕ έως την ανάρτηση του σχεδίου νόμου σε δημόσια διαβούλευση έστελναν μαζικά μηνύματα διαμαρτυρίας.

Επιπλέον, θεσμοθετείται ένα πάγιο σύστημα κινήτρων και ανταμοιβής για την επιβράβευση της παραγωγικότητας βάσει αντικειμενικών κριτηρίων και δημιουργείται για πρώτη φορά ένα ολοκληρωμένο σύστημα διαχείρισης ανθρώπινου δυναμικού του δημοσίου.

Στο τρίτο μέρος του νομοσχεδίου περιέχονται επιπλέον ρυθμίσεις αναφορικά με το ανθρώπινο δυναμικό του δημοσίου τομέα.

Μετατάξεις: εισάγεται η έννοια της αναγνώρισης συνάφειας που πρέπει να έχουν οι τίτλοι σπουδών ώστε ο κατάλληλος εργαζόμενος να οδηγείται στην αντίστοιχη θέση, ενώ για τον θεσμό συνυπηρέτησης διευρύνεται το πεδίο εφαρμογής ώστε να μην περιορίζεται μόνο στον στενό δημόσιο τομέα αλλά να αφορά στο ευρύτερο πλαίσιο των δημοσίων υπαλλήλων.

Με διατάξεις δύο υπουργικών τροπολογιών που εισήχθησαν στο παρόν σχέδιο νόμου, επιλύουμε μια σειρά σημαντικών ζητημάτων. Πρώτον, την απασχόληση των ΑΜΕΑ των λυθεισών κοινωφελών επιχειρήσεων στους δήμους ως καθολικούς διαδόχους αυτών. Ενισχύουμε και προστατεύουμε με αυτόν τον τρόπο την κοινωνική και εργασιακή τους ένταξη σύμφωνα με την παράγραφο 3 του άρθρου 21 του Συντάγματος. Δεύτερον, την ανανέωση των συμβάσεων εργασίας ιδιωτικού δικαίου ορισμένου χρόνου προσωπικού του Υπουργείου Κλιματικής Κρίσης και Πολιτικής Προστασίας.

Με την ηλεκτρονική τώρα εφαρμογή Safeyouth επιχειρείται η άμεση προστασία των νέων από δώδεκα ετών και άνω με τη διασφάλιση της προστασίας των προσωπικών δεδομένων. Η εφαρμογή αυτή θα παρέχει ενημέρωση, εύκολη υποβολή καταγγελιών, επικοινωνία με τις αρμόδιες αρχές, άμεση κινητοποίηση σε περιπτώσεις κινδύνου για τη ζωή ή τη σωματική ακεραιότητα των ανήλικων.

Μετεγγραφές φοιτητών σε ΑΕΙ και ΑΕΑ. Εύλογα κάθε χρόνο το ζήτημα απασχολεί μεγάλο τμήμα οικογενειών. Με σημειακές αλλαγές αντιμετωπίζουμε πρώτον, την ανάγκη βελτίωσης του συστήματος μοριοδότησης κοινωνικών κριτηρίων και δεύτερον, την ανάγκη αναδιαμόρφωσης της ειδικής διαδικασίας μετεγγραφής αδερφών που φοιτούν σε πρόγραμμα σπουδών πρώτου κύκλου με γνώμονα τη διευκόλυνση των τρίτεκνων και πολύτεκνων οικογενειών.

Κλείνοντας, κυρίες και κύριοι, εκτιμώ ότι έχουμε ένα ολοκληρωμένο νομοθέτημα με οφέλη πρωτίστως για το ανθρώπινο δυναμικό του δημοσίου τομέα και με συνεπαγόμενα προσδοκώμενα οφέλη για τους πολίτες και την εξυπηρέτησή τους από τη δημόσια διοίκηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για την συνέπεια στον χρόνο.

Τον λόγο έχει ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες Υφυπουργοί, αγαπητές και αγαπητοί συνάδελφοι, θα μου επιτρέψετε να ξεκινήσω με το εξής. Σε πενήντα τέσσερις εγγραφέντες ομιλητές οι τριάντα επτά ανήκουν στην Κοινοβουλευτική Ομάδα της Νέας Δημοκρατίας, οι πέντε στον ΣΥΡΙΖΑ, οι έξι στο ΠΑΣΟΚ, οι τρεις στο ΚΚΕ, ένας στην Ελληνική Λύση και δύο ανεξάρτητοι.

Θα μου πείτε «γιατί το λες αυτό;». Για τον απλούστατο λόγο για να καταδείξω ποια Κοινοβουλευτική Ομάδα σέβεται το κοινοβουλευτικό έργο, συνεισφέρει στο κοινοβουλευτικό έργο και, κυρίως, για να έχει τη δυνατότητα της αξιολόγησης και ο ιστορικός του μέλλοντος για το τι συμβαίνει μέσα στο Κοινοβούλιο.

Να έρθω στο νομοσχέδιο το οποίο έχει έναν πολύ μεγάλο τίτλο -να μην τον αναφέρω-, ξεκινώντας από τον εμβληματικό ν.2190/1994 που θέσπισε το Ανώτατο Συμβούλιο Επιλογής Προσωπικού, τον νόμο Πεπονή όπως συνηθίζαμε να λέμε, ο οποίος ήρθε να προσδώσει αξιοπιστία, διαφάνεια, αδιαβλητότητα και αξιοπρέπεια στην επιλογή των δημοσίων υπαλλήλων.

Και ξέρετε, παρά το γεγονός ότι έχουν περάσει τριάντα χρόνια από τη θέσπιση του συγκεκριμένου νόμου, υπάρχει μια μερίδα συμπολιτών μας που ακόμη πιστεύει ότι μπορούν να γίνουν παρεμβάσεις σε αυτήν τη διαδικασία. Και η λογική ξέρετε ποια είναι: «άμα θέλετε εσείς, υπάρχει τρόπος». Θέλω να γίνει σαφές προς κάθε κατεύθυνση ότι είναι ο πλέον αδιάβλητος, ο πλέον καθαρός, ο πλέον αξιοπρεπής τρόπος επιλογής προσωπικού.

Είναι τέλειος; Όχι, έχει και αδυναμίες. Στα είκοσι ένα χρόνια που υπηρέτησα την τοπική αυτοδιοίκηση και που μέσω του ΑΣΕΠ έκανα πάρα πολλούς διαγωνισμούς πρόσληψης προσωπικού, έχω επισημάνει τις καίριες αδυναμίες του συγκεκριμένου νόμου που έρχεται το σημερινό σχέδιο νόμου να δώσει απάντηση.

Η πρώτη αδυναμία ήταν η πολύ μεγάλη καθυστέρηση που αναφέρθηκε από πάρα πολλούς συναδέλφους στην ολοκλήρωση των διαγωνιστικών διαδικασιών των προκηρύξεων, με αποτέλεσμα να υπάρχει αδημονία στους ενδιαφερόμενους, έλλειψη του προσωπικού στους φορείς που αιτούνται την πρόσληψη του προσωπικού και με αποτέλεσμα η δημόσια διοίκηση να χωλαίνει.

Συνεισφέρει θετικά το σημερινό νομοσχέδιο προς αυτήν την κατεύθυνση; Δεν νομίζω ότι πρέπει να επιχειρηματολογήσω επί πολλού. Προφανώς και απλοποιεί και επιταχύνει τις διαδικασίες.

Δεύτερη αδυναμία που θεωρώ ότι είναι και η πλέον σημαντική, κύριε Υπουργέ. Το ΑΣΕΠ αξιολογεί μόνο τυπικά προσόντα. Την ικανότητα, τη διάθεση να προσφέρει κάποιος σε μια θέση, πέραν από το αν έχει πάρα πολλούς μήνες ανεργίας, μεγάλο βαθμό πτυχίου, αν έχει οικογενειακή κατάσταση μεγάλη, είναι ο κατάλληλος άνθρωπος για την κατάλληλη θέση; Αυτό δεν το αξιολογεί το ΑΣΕΠ με τη διαδικασία που έχουμε σήμερα.

Πιθανότατα να ρωτήσετε τι θα ήταν αυτό που θα μπορούσε να συνεισφέρει σε αυτήν την αξιολόγηση. Δεν θα είχα αντίρρηση να υπάρχει συνέντευξη αλλά από ένα ανεξάρτητο σώμα, αδιάβλητο σώμα που πιθανότατα να συμμετείχαν ανώτατοι δικαστικοί για να μπορούν να δουν αν ο συγκεκριμένος υπάλληλος κάνει για τη συγκεκριμένη θέση για την οποία προσλαμβάνεται.

Και, βέβαια, σε πάρα πολλές περιπτώσεις υπάρχουν στην αξιολόγηση και στα μοριοδοτούμενα προσόντα μάλλον αχρείαστες διαδικασίες, άσκοπες διαδικασίες, άσκοπα τυπικά προσόντα. Θα σας πω δύο πολύ συγκεκριμένα παραδείγματα που τα έχω ζήσει. Πρόσληψη χειριστού μηχανήματος, διαμορφωτή γαιών, γκρέιντερ, όπως το λέμε. Στον κύριο πίνακα είναι όσοι έχουν πτυχίο ΙΕΚ, οι υπόλοιποι στον επικουρικό πίνακα. Το πτυχίο ΙΕΚ δεν διασφαλίζει καλή γνώση χειρισμού του γκρέιντερ. Προσέλαβα συγκεκριμένο χειριστή που όταν είδε το γκρέιντερ νόμιζε ότι είναι διαστημόπλοιο. Και ξέρετε, χειριστές μηχανημάτων, κυρίως, έγιναν εκείνα τα παιδιά που στο παρελθόν έφευγαν νωρίς από το σχολείο και πήγαιναν στη ΜΟΜΑ, γιατί από εκεί ξεκινούσε η εκπαίδευση των χειριστών ή πήγανε κοντά σε εργολάβους ακόμη και οδηγούς αυτοκινήτων. Και βλέπετε η ισχυρή μοριοδότηση στα αγγλικά ας πούμε -δεν λέω, τα σύγχρονα μηχανήματα έχουν manual που πιθανότατα να χρειαστεί και γνώση αγγλικών- δεν είναι το κυρίαρχο όμως. Ούτε η γνώση ηλεκτρονικών υπολογιστών είναι το κυρίαρχο. Η εμπειρία, όμως, η πραγματική εμπειρία είναι σημαντική.

Δεύτερο παράδειγμα: Έκανα προκήρυξη για πρόσληψη μηχανικού μηχανημάτων. Την έπαιρνε τη θέση μια κυρία, η οποία ήταν σύζυγος ιδιοκτήτη μηχανουργείου, η οποία τελείωσε μία σχολή του ΟΑΕΔ με βαθμό είκοσι, καμμία σχέση με τα μηχανήματα, απλά για να βγάλει την άδεια του συζύγου της. Γι’ αυτό λέω ότι δεν φτάνουν μόνο τα τυπικά προσόντα για να είναι αδιάβλητος ο διαγωνισμός του ΑΣΕΠ.

Τρίτη παθογένεια: Κατάληψη θέσης από άνθρωπο που επί της ουσίας δεν ενδιαφερόταν να πάει στη συγκεκριμένη θέση με αποτέλεσμα να παραιτείται. Γι’ αυτό πολύ ορθά ο νομοθέτης σήμερα προβλέπει ότι για τρία χρόνια δεν θα έχει δικαίωμα αυτός να ξανασυμμετέχει. Ή κατάληψη θέσης από κάποιον που είχε στο μυαλό του «βάζω το πόδι μου στο δημόσιο και μετά κινώ γη και ουρανό όχι γιατί πιστεύω να μείνω και να προσφέρω στη συγκεκριμένη θέση, στη συγκεκριμένη δομή αλλά να φύγω, να κάνω μετάταξη». Το αποτέλεσμα είναι, κυρίως, ορεινοί, μειονεκτικοί, απομακρυσμένοι και νησιωτικοί δήμοι να μένουν χωρίς προσωπικό. Το έζησα στον Δήμο Αργιθέας την πρώτη τετραετία που υπηρέτησα ως Δήμαρχος. Το να προσπαθείς να κρατήσεις έναν υπάλληλο σε ένα δήμο ή σε μία δομή που δεν πιστεύει, δεν θέλει να μείνει, το μόνο που καταφέρνεις είναι να τον έχεις κάνει ανενεργό, να γκρινιάζει διαρκώς για αυτό το πράγμα και να επιδιώκει με κάθε μέσο να σηκωθεί να φύγει. Γι’ αυτό ορθή η πρόβλεψη της μοριοδότησης για την εντοπιότητα, κυρίως για τις ορεινές και μειονεκτικές περιοχές, και μάλιστα ισχυρή μοριοδότηση και με πρόβλεψη δεκαετούς παραμονής, για να ξέρει εκ των προτέρων ότι θα μείνει στον συγκεκριμένο δήμο όποιος πάρει αυτά τα μόρια, τουλάχιστον, για δέκα χρόνια.

Με αυτόν τον τρόπο τι επιτυγχάνουμε ταυτόχρονα; Να λύσουμε το πρόβλημα της στέγης ιδιαίτερα για τους νησιωτικούς δήμους που παραπονιούνται πάρα πολύ υπάλληλοι ότι «πάω σε έναν δήμο και δεν βρίσκω να μείνω», ενώ αν είναι ντόπιος σίγουρα έχει κατοικία. Ενισχύουμε την περιφέρεια, ενισχύουμε δημογραφικά αυτή την περιοχή και φυσικά δίνουμε, πραγματικά, έναν υπάλληλο που θέλει να συνεισφέρει στη δομή που προσλαμβάνεται και στον τόπο του.

Η πρόβλεψη για τα ΑΜΕΑ δεν το συζητώ, είναι εκ των ων ουκ άνευ θετική αλλά και η αξιολόγηση και κινητροδότηση των δημοσίων υπαλλήλων. Ακούω από πάρα πολλές πτέρυγες ότι είναι σύμφωνες με την αξιολόγηση αλλά όταν φτάνουμε στο διά ταύτα βρίσκουμε μυριάδες δικαιολογίες να μη συμβεί. Ποιος θα κάνει, λέει, την αξιολόγηση και πώς θα γίνει η αξιολόγηση και πώς θα γίνει η κινητροδότηση. Μα, ο ιδιωτικός τομέας τα έχει λύσει προ πολλού αυτά. Ταυτόχρονα, δεν υπάρχει καταλληλότερος από τον άμεσο προϊστάμενό του και τους άμεσους επικεφαλής της δομής στην οποία δουλεύει. Και, βεβαίως, πρέπει να κινητροδοτείται ο συνεπής υπάλληλος για να μην έχουμε υπαλλήλους με τη λογική της ήσσονος προσπάθειας. «Δεν βαριέσαι, είτε δουλέψω είτε δεν δουλέψω το ίδιο θα συμβεί, το ίδιο θα αμειφθώ».

Ένα ακόμη νομοσχέδιο, λοιπόν, του Υπουργείου Εσωτερικών που κινείται στη σωστή κατεύθυνση. Πραγματικά δεν βλέπω να υπάρχει αντιπολιτευτικός λόγος απέναντι στο νομοσχέδιο, ευφυολογήματα και εφευρέσεις μόνο και μόνο για να δικαιολογήσουμε την αρνητική ψήφο. Εγώ το στηρίζω με όλες μου τις δυνάμεις και, όπως σας ανέφερα, με την προσωπική εμπειρία που έχω, με το ότι υπηρέτησα την τοπική αυτοδιοίκηση για πάρα πολλά χρόνια, δίνει λύση και απάντηση σε ουσιαστικά σημαντικά και υπαρκτά προβλήματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Σπυρίδων Κουλκουδίνας από τη Νέα Δημοκρατία. Θα ακολουθήσει, όπως ήδη έχει ανακοινωθεί, ο Κοινοβουλευτικός Εκπρόσωπος, ο κ. Βρεττός, και μετά θα δώσουμε τον λόγο στην Υφυπουργό Παιδείας, την κ. Λυτρίβη, για να αναφερθεί σε κάποιο άρθρο τροπολογίας του Υπουργείου Παιδείας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, σε αυτό το οποίο είπε ο κ. Κωτσός, ξεκινώντας την ομιλία του για την αναιμική παρουσία συναδέλφων Βουλευτών από την Αντιπολίτευση στον κατάλογο ομιλητών, εγώ θα ήθελα να προσθέσω και την αναιμική τους παρουσία στο Κοινοβούλιο ειδικά όσων πριν από μερικές ημέρες μάς εγκαλούσαν για τη δική μας παρουσία στο Κοινοβούλιο. Βλέπω άδεια έδρανα μόνο από την Αντιπολίτευση και πολλές παρατάξεις, ειδικά από το ΠΑΣΟΚ, από τη Νέα Αριστερά, από την Πλεύση Ελευθερίας και λυπάμαι πραγματικά.

Στα του νομοσχεδίου τώρα, το θεσμικό και νομοθετικό έργο της Κυβέρνησης απαντά και δίνει λύσεις σε πραγματικά προβλήματα. Όπως φαντάζομαι γνωρίζετε, κυρίες και κύριοι της Αντιπολίτευσης, στην πολιτική οι λύσεις δεν βρίσκονται στην ευκολία, στον λαϊκισμό και στην προχειρότητα. Αντίθετα, προκύπτουν μέσα από τη μελέτη, τον ρεαλισμό και τον ορθολογισμό τουλάχιστον για την Κυβέρνηση της Νέας Δημοκρατίας. Προϊόν αυτών των τριών στοιχείων είναι το περιεχόμενο του νομοσχεδίου του Υπουργείου Εσωτερικών που έρχεται σήμερα στην Ολομέλεια της Βουλής προς συζήτηση και ψήφιση. Είναι ένα νομοσχέδιο μεγάλων και στοχευμένων αλλαγών που έχουν ως στόχο πρώτον, να επιταχυνθεί η διαδικασία των προσλήψεων στο δημόσιο χωρίς φυσικά να γίνεται καμμία απολύτως έκπτωση σε ζητήματα διαφάνειας και αξιοκρατίας.

Δεύτερον, να δημιουργηθεί ένα νέο ολοκληρωμένο και σύγχρονο σύστημα κινήτρων και ανταμοιβής για τους δημοσίους υπαλλήλους που συνδέεται με συγκεκριμένη στοχοθεσία στο αντικείμενό τους.

Τρίτον, να διαμορφωθεί και να τεθεί σε λειτουργία ένα σύστημα διαχείρισης ανθρώπινου δυναμικού της δημόσιας διοίκησης. Θα υπάρχει, δηλαδή, ένας στρατηγικός σχεδιασμός για τη βέλτιστη αξιοποίηση και αποτίμηση του ανθρώπινου δυναμικού στη δημόσια διοίκηση.

Τέταρτον, την αντιμετώπιση υπαρκτών προβλημάτων μέσα από την υιοθέτηση πρακτικών και ορθολογικών λύσεων. Αναφέρομαι φυσικά στην αντιμετώπιση του προβλήματος υποστελέχωσης πολλών ορεινών και νησιωτικών δήμων μέσα από την αυξημένη μοριοδότηση του κριτηρίου της εντοπιότητας.

Σε ό,τι αφορά στα κυριότερα σημεία αιχμής αυτού του νομοσχεδίου οφείλω να πω ότι η μηδενιστική κριτική που ασκείται, και πραγματικά με λυπεί, στερείται ουσιαστικών και πειστικών επιχειρημάτων. Οι προωθούμενες αλλαγές και βελτιώσεις στο θεσμικό πλαίσιο έχουν απόλυτα θετικό πρόσημο, αλλά φαίνεται ότι κάποιοι εδώ πέρα μέσα δυσκολεύονται πολύ να αποδεχθούν ότι η πολιτική του «όχι σε όλα» δεν συμβάλλει σε λύσεις και φυσικά δεν είναι αποδοτική για τους ίδιους που λένε όχι σε όλα.

Είναι υπαρκτό, κυρίες και κύριοι συνάδελφοι, ή όχι το πρόβλημα των καθυστερήσεων σε όλα τα στάδια της διαδικασίας προσλήψεων στο δημόσιο; Υπάρχει κανείς εδώ μέσα που μπορεί να το αμφισβητήσει αυτό; Δεν πρέπει να το αντιμετωπίσουμε; Αυτό ακριβώς γίνεται με αυτό το νομοσχέδιο, μέσα από διατάξεις, όπως η επιτάχυνση των χρονικών ορίων και η σύντμηση των προθεσμιών από το στάδιο της προκήρυξης μέχρι και την κάλυψη των θέσεων ή τη δυνατότητα της άντλησης των δικαιολογητικών από το ίδιο το ΑΣΕΠ με τη βοήθεια της τεχνολογίας και μέσα από τα ηλεκτρονικά συστήματα με άλλες υπηρεσίες.

Θα ήθελα όμως, αγαπητοί συνάδελφοι, να σταθώ στις διατάξεις που αφορούν στην κάλυψη των θέσεων στο δημόσιο από τα άτομα με αναπηρία. Συγκεκριμένα προβλέπεται ότι για τη μοριοδότηση και την κατάταξη σε θέσεις που έχουν προκηρυχθεί προτεραιότητα θα έχουν εκείνοι που έχουν επ’ αόριστον πιστοποιημένη αναπηρία τουλάχιστον 50% έναντι εκείνων που έχουν πιστοποιημένη αναπηρία τουλάχιστον 50% αλλά που είναι ορισμένης διάρκειας. Προβλέπεται επίσης ότι σε ένα μήνα από την κοινοποίηση της πράξης υπουργικού συμβουλίου με την οποία εγκρίνεται ο ετήσιος προγραμματισμός προσλήψεων θα πρέπει υποχρεωτικά να εκδίδεται και η απόφαση κατανομής θέσεων για την πρόσληψη στο δημόσιο των ατόμων με αναπηρία.

Και επειδή έχουν παρατηρηθεί αργοί ρυθμοί ή ακόμα και αναβλητικότητα από φορείς του δημοσίου που δεν δηλώνουν τις ανάγκες τους σε θέσεις που θα καλυφθούν από άτομα με αναπηρία, προβλέπεται ότι θα αποκλείονται αυτοί οι φορείς από τη συμμετοχή τους σε προκηρύξεις πλήρωσης θέσεων του ίδιου έτους.

Πραγματικά, απορώ και σας ρωτώ, κυρίες και κύριοι συνάδελφοι της Αντιπολίτευσης: Είναι υπαρκτό ή όχι το πρόβλημα της υποστελέχωσης ορεινών, ηπειρωτικών και νησιωτικών δήμων αλλά και των δομών του δημοσίου σε αυτές τις περιοχές; Θα απαντήσω εγώ. Ναι, είναι υπαρκτό. Δεν πρέπει να αντιμετωπιστεί; Θα απαντήσω, ξανά, εγώ. Ναι, πρέπει!

Είναι δυνατόν να μην αναγνωρίζεται ως θετική η διάταξη με την οποία ενισχύεται η μοριοδότηση του κριτηρίου της εντοπιότητας για την πρόσληψη σε φορείς του δημοσίου σε νησιωτικούς, ορεινούς και ηπειρωτικούς δήμους της χώρας; Είναι δυνατόν να μην επιθυμείτε να διευκολυνθεί η στελέχωση με ανθρώπινο δυναμικό που κατοικεί μόνιμα σε αυτές τις περιοχές;

Παράλληλα, λοιπόν, με την αυξημένη μοριοδότηση της εντοπιότητας προβλέπεται η υποχρεωτική δεκαπενταετής παραμονή στη συγκεκριμένη θέση και εναλλακτικά η δεκαετής υποχρεωτική παραμονή σε υπηρεσίες εντός των γεωγραφικών ορίων του δήμου του οποίου έγινε χρήση του κριτηρίου της εντοπιότητας και σε παραμονή πενταετούς διάρκειας σε υπηρεσίες της περιφερειακής ενότητας, όπου βρίσκεται ο οικείος δήμος διορισμού.

Κυρίες και κύριοι συνάδελφοι, βέλτιστες πρακτικές που ισχύουν σε χώρες όπως η Γαλλία, η Δανία, η Ιταλία, έχουν συμβάλει στη βελτίωση της αποδοτικότητας του δημοσίου τομέα μέσα από ένα ολοκληρωμένο σύστημα ανταμοιβών και κινήτρων για τους δημοσίους υπαλλήλους που συνδέεται με τη στοχοθεσία που τίθεται σε κάθε υπηρεσία. Συγκεκριμένα καθιερώνεται πλέον ένα ενιαίο πλαίσιο σε συνδυασμό με το υφιστάμενο σύστημα στοχοθεσίας και αξιολόγησης και διευρύνεται το πεδίο εφαρμογής, ώστε οι περισσότεροι υπάλληλοι να μπορούν να λάβουν την οικονομική ανταμοιβή για την επίτευξη των στόχων που έχουν τεθεί.

Μάλιστα, συστήνεται και μία επιτροπή κινήτρων και ανταμοιβών στο Υπουργείο Εσωτερικών και στο Πληροφοριακό Σύστημα Ανταμοιβών που θα εποπτεύει τη διαδικασία.

Κυρίες και κύριοι συνάδελφοι, η Ελλάδα πρέπει να περάσει από έναν δημόσιο τομέα χαμηλών προσδοκιών και δυνατοτήτων σε έναν δημόσιο τομέα υψηλών στόχων και υψηλών απαιτήσεων, επιβραβεύοντας τους άξιους και ικανούς δημοσίους υπαλλήλους, αντιμετωπίζοντας γραφειοκρατικές αγκυλώσεις που κρατούν υποστελεχωμένες τις δημόσιες υπηρεσίες εδώ και χρόνια. Αυτό είναι το μήνυμα που αναδύει το περιεχόμενο αυτού του νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν είμαστε εδώ όλοι εμείς για να συντηρούμε αγκυλώσεις και νοσηρές καταστάσεις αλλά για να αλλάζουμε και να βελτιώνουμε τα πράγματα. Να βελτιώνουμε την καθημερινότητα των συμπολιτών μας, να μειώνουμε τη γραφειοκρατία και να κάνουμε βήματα σταθερά και μόνο μπροστά για την κοινωνία μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος από την Κοινοβουλευτική Ομάδα Νίκη, ο κ. Βρεττός και μετά η Υφυπουργός Παιδείας.

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, το πρόβλημα δεν είναι αν είναι άδεια τα έδρανα. Γιατί όσοι επικαλούνται αυτή την εικόνα προφανώς τους φαντάζομαι όταν δεν είναι ομιλητές να είναι στα γεμάτα έδρανα εκείνοι. Επομένως είναι υποκρισία να επικαλούμαστε για να εντυπωσιάσουμε ότι είναι κακοδαιμονία τα άδεια έδρανα. Όποιος το λέει δεν μέμφεται και τον εαυτό του; Ξέρουμε ότι υπάρχουν επιτροπές και,, κυρίως ξέρουμε ότι κανείς εδώ δεν μπορεί να επηρεάσει κανέναν συνάδελφο αντίπαλου κόμματος. Αυτό που μπορούμε να κάνουμε είναι να προτάξουμε τις θέσεις μας, τις τοποθετήσεις μας για να μας ακούσει ο ελληνικός λαός. Αλλά ποιος ελληνικός λαός να μας ακούσει; Αυτός που έχει αδειάσει την εμπιστοσύνη του απέναντι στο πολιτικό σύστημα; Γιατί το πολιτικό σύστημα είναι και διεφθαρμένο και τοξικό.

Και η παθογένεια δεν είναι στον τρόπο νομοθέτησης, όπως είπε άλλος συνάδελφος της Νέας Δημοκρατίας. Η παθογένεια αφορά αυτό το τοξικό, το διεφθαρμένο πολιτικό σύστημα. Γιατί τελικά τι είναι σημαντικό; Είναι σημαντικό τα άδεια έδρανα που προσχηματικά επικαλούνται διάφοροι ομιλητές ή το συμβάν με την κ. Βούλτεψη, την Υπουργό της Μεταναστευτικής Πολιτικής, η ευκολία δηλαδή ενός λαθρομετανάστη να έχει τέτοιες σχέσεις προσωπικές που η ίδια Υπουργός να τον παίρνει τηλέφωνο σε on line πρόγραμμα κατευθείαν τον φίλο της και να λέει για τον γιο της που είναι δικηγόρος, να το τακτοποιήσουμε και ο Μάνος και λοιπά; Και κάθεται η Κυβέρνηση και μας λέει εμάς για τα άδεια έδρανα;

Θα έπρεπε να υπάρχει ίχνος ευθιξίας πολιτικής -δεν λέω εντιμότητας- αντί να λέει αυτά ο κ. Πλεύρης στις διάφορες τηλεοράσεις ότι είχαν μια θεσμική συζήτηση; Αλλά παράλληλα στη θεσμική συζήτηση δεν είδα καλή εικόνα γιατί βλέπετε οι Πακιστανοί δεν είναι τόσο οργανωμένοι. Οι άνθρωποι σε ζωντανό πρόγραμμα έλεγαν «Σοφία μου, Κώστα μου». Ποιον; Έναν Πακιστανό υπεύθυνο που φέρνει κεφάλια, κομμάτια δηλαδή, και φαίνεται να έχει ευκολία η ίδια η Υπουργός…

Γιατί το διεφθαρμένο πολιτικό σύστημα δεν μπορεί να βάλει σε λογαριασμό το δημόσιο να λειτουργεί. Γιατί πρακτικά ένας θεσμικός παράγοντας όπως ένας άνθρωπος της πακιστανικής κοινότητας -που και παλαιότερα έχει παίξει σημαντικό ρόλο σε διάφορα χάπενινγκ κυβερνητικά ή πολιτικά- θα έπρεπε να πηγαίνει στις υπηρεσίες και μέσα από τις υπηρεσίες να εξυπηρετείται κάθε δίκαιο έτοιμο αίτημα.

Επομένως, ενώ θα έπρεπε να έχει παραιτηθεί ή αφού δεν το θέλει η ίδια, να παραιτήσει ο Πρωθυπουργός την κ. Βούλτεψη, καλό είναι η κ. Βούλτεψη να κάνει θεσμικές συζητήσεις που χαλάνε λίγο την εικόνα. Ντροπή, ντροπή, ντροπή!

Τώρα για το νομοσχέδιο, να πω κάποιες σκέψεις για το νομοσχέδιο. Πρακτικά υποτίθεται ότι στο πνεύμα του παρόντος αλλά και άλλων νομοσχεδίων βρίσκεται η επιδίωξη της επίλυσης ζωτικών προβλημάτων του δημοσίου. Πώς θα λυθούν όμως άραγε αυτά τα προβλήματα αν δεν λυθεί το ζωτικότερο όλων που είναι η υποστελέχωση;

Ας δούμε όμως τη δική σας πρόταση. Υπάρχουν άδικες διατάξεις που αναιρούν την πρόθεσή σας; Ας πούμε μερικά παραδείγματα. Ενώ στο ΑΣΕΠ κατά τον διορισμό ενός ατόμου μοριοδοτείται η προϋπηρεσία, στον ιδιωτικό τομέα μετά το διορισμό του αυτή η προϋπηρεσία προσμετράται, βεβαίως, μόνο όσον αφορά τη βαθμολογική κατάταξη αλλά δεν προσμετράται μισθολογικά. Αφού έχει εγκριθεί και έχει αναγνωριστεί η προϋπηρεσία του, γιατί συμβαίνει αυτό; Στον ιδιωτικό τομέα πιστεύετε ότι δεν αξίζουν την ίδια διαδικασία της μισθολογικής εξέλιξης;

Πρόκειται περί μιας εμφανούς ανισότητας η οποία οφείλει να διορθωθεί εάν θέλουμε το δημόσιο να εξελιχθεί και να ωφεληθεί σύμφωνα με τις δικές σας νομοθετικές διατάξεις, ουσιαστικά από την εμπειρία και τις δεξιότητες ανθρώπων που σε συναφείς κλάδους έχουν να προσφέρουν και να βοηθήσουν στην αποτελεσματική και γρήγορη λειτουργία του δημοσίου.

Γιατί είναι χαρακτηριστικό ενώ από το δημόσιο φεύγουν εμπειρότατα στελέχη για να πάνε στον ιδιωτικό τομέα -γιατί εκεί βρίσκουν αναγνώριση μισθολογική των προσόντων τους- θα σημειώσω ότι τρία στελέχη από την επιτροπή της ΕΤΑΔ είναι πρώην εργαζόμενοι του ιδιωτικού τομέα, της «LAMDA DEVELOPMENT» του Λάτση. Εκεί δηλαδή που φεύγουν στελέχη εμπειρότατα από τον ιδιωτικό τομέα με ένα μισθολογικό επίπεδο εξαιρετικό, όταν πρόκειται για την ΕΤΑΔ και όλη αυτή τη διαχείριση της δημόσιας περιουσίας, κάνουν τον κόπο και την υπομονή και πάνε με πολύ λίγα λεφτά να διαχειριστούν τα του δημοσίου με πολύ μικρούς μικρότερους μισθούς.

Επομένως ακόμα και αν προσληφθούν με τα δικά σας κριτήρια, δεν ανταμείβονται εν αναλογία των προσόντων τους και η εργασιακή εμπειρία στον ιδιωτικό τομέα -το γνωρίζουμε όλοι, το γνωρίζετε και εσείς- αναμφίβολα αποτελεί προσόν. Επομένως, είτε δεν θα κάνουν τη δουλειά τους -άρα πάμε να βολευτούμε- με την ζέση που την κάνανε και το ενδιαφέρον στον ιδιωτικό τομέα γιατί εκεί υπάρχει ανταγωνιστικό κριτήριο είτε θα αφήσουν κάποια στιγμή τον δημόσιο τομέα για τον ιδιωτικό.

Άλλο παράδειγμα, έρχεται τώρα η ΠΟΜΙΔΑ, η πανελλήνια ομοσπονδία του δημοσίου εκπροσωπώντας τους διπλωματούχους μηχανικούς και εκφράζει σοβαρότατες ανησυχίες σχετικά με το εν λόγω νομοσχέδιο. Τι μας λέει επί της ουσίας, σε εσάς δηλαδή και σε εμάς; Αλλά εσείς έχετε και το πεπόνι έχετε και το μαχαίρι. Μας λέει ότι συνιστά ένα ακόμα βήμα στην κατεύθυνση της απαξίωσης και διάλυσης των υπηρεσιών δόμησης.

Μα καλά κανείς δεν καταλαβαίνει; Εσείς δεν καταλαβαίνετε ότι όταν προσφέρετε μισθούς της τάξεως των 850 και 900 ευρώ, οι περισσότεροι μηχανικοί θα στρέψουν την πλάτη τους στο δημόσιο; Δεν παρατηρήσατε ότι από τους χίλιους διακόσιους διοριστέους στους πρόσφατους διαγωνισμούς του ΑΣΕΠ μόλις εννιακόσιοι απεδέχθησαν τη θέση τους; Δεν αντιλαμβάνεστε πως όταν φορτώνετε στους ώμους τους δικούς τους τόσες τρομακτικές ευθύνες σε διαγωνισμούς, σε επιβλέψεις θα παραιτηθούν από το δημόσιο αφού δεν υπάρχει ούτε το κριτήριο της εντιμότητας; Έχει καταρριφθεί αυτό για όλους τους συναδέλφους μας που εργάζονται στο δημόσιο. Εάν είναι σε θέση ευθύνης, είναι αυτοί που τα «παίρνουν», που τα κάνουν. Μα οι πολιτικοί τα «παίρνουν», δεν τα «παίρνουν» οι άνθρωποι. Και εάν δεν τα «παίρνουν» οι πολιτικοί και επιτρέπουν στους δημόσιους υπαλλήλους να τα «παίρνουν» τότε οι πολιτικοί, εσείς, είστε ανίκανοι να βάλετε κανόνες και νόμους που αντιμετωπίζουν τη διαφθορά.

Επομένως, το μέγα ζήτημα εδώ είναι ότι ενώ τα γνωρίζετε αυτά δεν προβληματίζεστε. Η αδυναμία παροχής αναγκαίων έργων και υπηρεσιών, όμως, θέτει σε κίνδυνο τη δημόσια ασφάλεια και την ποιότητα ζωής των πολιτών. Το βλέπουμε, το είδαμε στα Τέμπη. Οι δημοτικές υπηρεσίες είναι υπεύθυνες για την υποδομή, τη χωροταξία και την προστασία του περιβάλλοντος και επομένως σε αυτήν σας την εσκεμμένη σας νεοφιλελεύθερη πρακτική πολιτική είστε και υπεύθυνοι για τη δημόσια ανασφάλεια και όχι ασφάλεια των πολιτών.

Προχωρώντας περαιτέρω στο ζήτημα της μοριοδότησης, με μεγάλη έκπληξη παρατηρήσαμε στη διαβούλευση του νομοσχεδίου ότι στο άρθρο 4 «ενίσχυση μοριοδότησης, επιτάχυνση προσλήψεων μέσω ΑΣΕΠ» εξαιρείται συνολικά η Περιφέρεια Κρήτης από την πριμοδότηση των σαράντα μονάδων εντοπιότητας στις νέες προσλήψεις. Ο πληθυσμός της Περιφερειακής Ενότητας Λασιθίου επιβαρύνεται ιδιαίτερα από την εποχική αύξηση, λόγω του τουρισμού και της γεωγραφικής κατανομής, η οποία καθιστά…

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Η Κρήτη είναι πλέον μέσα.

**ΝΙΚΟΛΑΟΣ ΒΡΕΤΤΟΣ:** Πλέον είναι μέσα. Έγινε αυτό. Ευχαριστώ για τη διόρθωση. Να σας πιστώσουμε και ένα θετικό. Δεν έχουμε πρόβλημα εμείς. Έκανα και έναν χριστιανό μέσα στη Βουλή. Χαίρομαι που ήμουν η αιτία να κάνει τον σταυρό του ο συνάδελφος.

Άρα και εδώ -γιατί τρέχουν οι εξελίξεις- εν γνώσει σας με την ανεύθυνη για εμάς ή σκόπιμη αντίληψη που σας διακατέχει και στον τομέα των νοσοκομείων, για τον τρόπο που έχουν καταντήσει τελικά όσον αφορά το επίπεδο παρεχόμενων ιατρικών υπηρεσιών στη δημόσια υγεία και εκεί ευθύνεται η υποστελέχωση.

Αλλά τι είναι η υποστελέχωση; Για ποιον λόγο να υπάρχει υποστελέχωση; Γιατί εσείς δεν πληρώνετε τους ανθρώπους που είναι απαραίτητοι για να λειτουργήσει το σύστημα υγείας, σύμφωνα με τη δεξιότητά τους, σύμφωνα με την επιστημονική τους γνώση, σύμφωνα ακριβώς με την αξία τους. Αυτό δεν γίνεται από αδυναμία. Γίνεται από καθαρή σκοπιμότητα και είναι γνωστό.

Επομένως, θα ήθελα σε αυτό το σημείο -θα ζητήσω και λίγο χρόνο από τη δευτερολογία μου, κύριε Πρόεδρε, για να συμπληρώσω- να πούμε κάποιες παρατηρήσεις πέρα από αυτές που έκανε ο αγορητής μας, ο κ. Ρούντας, και να προτείνουμε ότι θα ήταν σημαντικό η καθιέρωση διαδικασίας τακτικής αξιολόγησης των αποτελεσμάτων της μοριοδότησης και των κριτηρίων, ώστε να προσαρμόζονται ανάλογα με τις ανάγκες στην αγορά της τοπικής αυτοδιοίκησης. Αυτό θα εξασφαλίσει τη συνεχιζόμενη εγρήγορση και φυσικά, αποτελεσματικότητα του συστήματος.

Επίσης, θα ήταν θεμιτό η δημιουργία ενός αξιόπιστου μηχανισμού επαλήθευσης των στοιχείων που δηλώνονται από τους υποψηφίους προκειμένου να διασφαλίζεται η εγκυρότητα των υποβληθέντων αιτήσεων.

Καθιέρωση τακτικών επανεξετάσεων του συστήματος κινήτρων και ανταμοιβής, ώστε να προσαρμόζεται στις εκάστοτε ανάγκες και προκλήσεις.

Τέλος, δεν μπορούμε να μην αναφερθούμε σε ένα ευαίσθητο ζήτημα. Πρέπει να θεσπιστούν προγράμματα υποστήριξης και κατάρτισης και ό,τι υπάρχει αυτό να εξελιχθεί για υποψηφίους με αναπηρία, ώστε να προετοιμάζονται καλύτερα για τις διαδικασίες πρόσληψης. Να υπάρχει ενημέρωση, να υπάρχει η εξειδίκευση, αν θέλετε, στο πώς θα αντιμετωπίσουν αυτούς τους διαγωνισμούς, έτσι ώστε σημαντικά να συμβάλλουν και στη λειτουργία του δημοσίου.

Προτείνουμε δε να συμπεριληφθούν και άλλες κατηγορίες αναπηρίας, ώστε να καλύπτονται περισσότερα άτομα και να είναι πιο ευέλικτο το σύστημα πρόσληψης, γιατί αυτή η κίνηση θα συμβάλλει στην ενίσχυση της ισότητας και της συμπερίληψης.

Συνοψίζοντας, το προς ψήφιση νομοσχέδιο επιδερμικά μπαλώνει κάποια πράγματα και αυτό δεν το λέμε μόνο εμείς. Σας το λέει σύσσωμη η Αντιπολίτευση. Το ίδιο θα κάνατε και εσείς εάν ήσασταν στις θέσεις της Αντιπολίτευσης και ερχόσασταν να κρίνετε το δικό σας νομοσχέδιο.

Επομένως, το σημαντικό είναι -και εμείς θα το λέμε πάντα- ότι η Ελλάδα βρίσκεται σε παρακμή που εσείς από κοινού, μνημονιακές και αντιμνημονιακές κυβερνήσεις, προκαλέσετε και εξακολουθείτε να διατηρείτε.

Το δημόσιο πρέπει να καταστεί ξανά ο φορέας που θα επιλύει τα προβλήματα των Ελλήνων. Εσείς το δημόσιο το ρημάξατε διότι από εκεί που ήταν διογκωμένο κατά την περίοδο της χρεοκοπίας τώρα φτάσαμε στο άλλο άκρο και με αυτή τη νομοθέτηση είναι ασπιρίνη σε βαρέα πάσχοντα. Είναι βέβαιον ότι έχετε στρατηγικό στόχο και αυτός είναι να καταστήσετε την πατρίδα μας ένα απέραντο ιδιωτικό φρενοκομείο στο οποίο μόνο οι ελίτ προστατευμένες θα περνάνε καλά.

Εμείς όμως, η Νίκη, το κίνημά μας, εδώ είμαστε για να μην προδώσουμε την εμπιστοσύνη των ανθρώπων που μας έχουν στείλει στη Βουλή.

Σε αυτό το σημείο θα μου επιτρέψετε χρησιμοποιώντας λίγο την δευτερομιλία μου, να αναφερθώ σε ένα σημαντικό θέμα που αφορά τα δημόσια πανεπιστήμια, γιατί το πτυχίο αποτελεί προϋπόθεση ώστε να διεκδικήσουν το επαγγελματικό τους μέλλον οι νέοι μας μέσω του ΑΣΕΠ. Το αυτοδιοίκητο των πανεπιστημίων ανοίγει άραγε τον δρόμο προς την αυθαιρεσία και προς τη δημιουργία κοινωνικών ανισοτήτων; Θα σας πω τι εννοώ. Μπορεί ένα τμήμα να αλλάζει σχεδόν ριζικά το πρόγραμμα σπουδών του χωρίς να λαμβάνει μέριμνα για τους φοιτητές που ήδη έχουν φτάσει στη λήψη πτυχίου;

Πιο συγκεκριμένα σε τμήμα κοινωνικής θεολογίας και θρησκειολογίας αλλά και στο Πανεπιστήμιο Δυτικής Αττικής σε άλλη περίπτωση άλλαξε το πρόγραμμα σπουδών χωρίς μεταβατικές διατάξεις που να μεριμνούν για τους επί πτυχίω φοιτητές. Δηλαδή, φοιτητής που μπορεί να χρωστά ένα μάθημα για να πάρει πτυχίο, φτάνει να χρωστά άλλα τέσσερα, πέντε υποχρεωτικά μαθήματα, να εντάσσεται σε διαφορετικό πρόγραμμα σπουδών από αυτό που ξεκίνησε και να καθυστερείται η ολοκλήρωση των σπουδών για έναν ολόκληρο χρόνο με αποτέλεσμα να μην αναγνωρίζονται άμεσα τα έτη σπουδών που έχει ολοκληρώσει αλλά ούτε και έμμεσα οι διεθνείς πιστωτικές μονάδες που ήδη έχει συμπληρώσει. Να σημειώσω πως αντίστοιχα στο αδελφό τμήμα θεολογίας της ίδιας σχολής οι μεταβατικές λύσεις είχαν εξασφαλιστεί και είναι προς όφελος και δικαίωση των φοιτητών αλλά και της λογικής και δικαίας σύνταξης και επικύρωσης του νέου προγράμματος.

Η απουσία μεταβατικών ρυθμίσεων δεν είναι τόσο ανώδυνη, γιατί οι φοιτητές έχουν κοπιάσει υπερβαλλόντως προς την έγκαιρη κατάκτηση του πτυχίου όλο το διάστημα των σπουδών τους, μια προσπάθεια όλο το διάστημα των σπουδών τους -γιατί υπάρχουν και συνετοί και συνεπείς φοιτητές- μια προσπάθεια, δηλαδή, που θα τους πάει έναν χρόνο μετά για την περάτωση των σπουδών τους εξαιτίας και μόνο της απουσίας μεταβατικών ρυθμίσεων. Αυτός ο επιπλέον ένας χρόνος αποτελεί πρόβλημα για τους φοιτητές που έχουν μετακομίσει από την επαρχία και θα πληρώνουν έναν χρόνο παραπάνω ενοίκιο με συγκεκριμένες αξίες των ενοικίων μίσθωσης. Πληρώνουν από την τσέπη τους, βέβαια, τα βιβλία για τα νέα επιπλέον μαθήματα προκειμένου να παρακολουθούν νέα υποχρεωτικά μαθήματα που θα διδαχτούν για πρώτη φορά στο πέμπτο έτος φοίτησής τους σε ένα τμήμα με τεταρτοετή φοίτηση. Ούτε πολυτεχνείο, δηλαδή.

Άλλο παράξενο, όμως, που θέλω να θέσω είναι εάν μπορεί να είναι γενικευμένη η προφορική εξέταση σε ένα τμήμα χωρίς να εξασφαλίζονται οι ίσες συνθήκες υγιούς ανταγωνισμού μεταξύ των φοιτητών. Για παράδειγμα, υψηλά ιστάμενος καθηγητής περνά ορισμένους φοιτητές χωρίς καν να ερωτηθούν κατά τις προφορικές εξετάσεις, ενώ σε άλλους εξαντλεί την αυστηρότητά του ποικιλοτρόπως. Υπάρχει και τελειόφοιτος φοιτητής με αξίωμα στο πανεπιστήμιο που εξεταζόταν μόνος του προφορικά σε κάθε καθηγητή και βεβαίως, αρίστευε. Πώς εξασφαλίζετε, λοιπόν, ισονομία μεταξύ των φοιτητών; Η αυτονομία των πανεπιστημίων, σημαίνει και αυθαιρεσία; Εξασφαλίζεται ο υγιής και όχι ο αθέμιτος ανταγωνισμός;

Να αναφερθεί, βέβαια, επειδή είναι έτσι, πως ο ίδιος καθηγητής ενώ έχει βγει πρόγραμμα εξεταστικής της περιόδου του Σεπτεμβρίου, αλλάζει την ημερομηνία εξέτασης των μαθημάτων πέντε μέρες πριν από την προγραμματισμένη ημερομηνία εξέτασης και μάλιστα με προγενέστερη ημερομηνία γιατί πολύ απλά είχε κάτι πολύ σημαντικό να κάνει.

Το ζήτημα, κύριε Πρόεδρε, και κλείνω την ομιλία μου -και ευχαριστώ για την παραχώρηση της δευτερομιλίας- είναι αν η πολιτεία έχει ελεγκτικούς μηχανισμούς που να εξασφαλίζουν ότι οι φοιτητές των δημοσίων πανεπιστημίων δεν είναι έρμαια κάποιων καθηγητών. Έχετε περάσει το καταλαβαίνετε. Είναι σοβαρό θέμα. Διότι αν κάποιος φοιτητής τολμήσει να αντιδράσει, δυστυχώς, στοχοποιείται και αποφαίνεται δυσοίωνο το πανεπιστημιακό του μέλλον.

Εδώ συνάδελφος κοινοβουλευτικός τόλμησε να αναζητήσει απαντήσεις στα θέματα αυτά και απευθείας άρχισε από ανώτερα πανεπιστημιακά στελέχη, στα βήματα της πολιτικής σας και των τεχνικών σας, το γνωστό κυβερνητικό μασάζ, ώστε να αποθαρρυνθεί να δημοσιοποιήσει το θέμα που δυστυχώς αποτελεί πρόβλημα για πολλά πανεπιστήμια όπως ακούστηκε και σημείωσα και εγώ και σε πρόσφατη επίκαιρη.

Δυστυχώς, η Κυβέρνησή σας με αδιαφορία, ανερυθρίαστα, νομοθετεί ερήμην και εναντίον του λαού, συγκεκριμένα εναντίον των νέων μας. Είναι άλλη μια ευκαιρία απαξίωσης της εμπιστοσύνης προς το ελληνικό κράτος. Είναι αυτό που τους αναγκάζει, όταν τελειώσουν, να ρίξουν μαύρη πέτρα και να φύγουν μια ώρα αρχύτερα.

Όμως, εμάς, στη Νίκη, για όσο καιρό βρισκόμαστε στη Βουλή δεν μας μεταπείθουν, γιατί δεν είμαστε καριερίστες πολιτικοί ούτε μπορούν να υπάρξουν τεχνικές εν είδει κυβερνητικού μασάζ ούτε αντιπροσωπεύουμε μια στείρα Αντιπολίτευση, απλώς για την αντίδραση. Ενημερώνουμε εσάς, τον ελληνικό λαό, όπως έχουμε χρέος, πως θα αγωνιστούμε με κάθε νόμιμο μέσο η διοίκηση των πανεπιστημίων να μην αποφασίζει ερήμην, αυθαίρετα και εναντίον των φοιτητών μας. Και καλούμε τις πρυτανείες, καθώς και εσάς, αν θέλετε, για συγκεκριμένη ενημέρωση, να μας ρωτήσετε και να σας πούμε πώς σκέφτεστε εσείς, που φαντάζομαι, ως μέλος μιας Κυβέρνησης που θέλει να τιμά την αριστεία και να διώκει την αδικία, ότι θα φροντίσετε να νομοθετήσετε όχι συγκεκριμένα, αλλά γενικά, για την ομηρία των φοιτητών που τολμούν να αντιδρούν σε πρακτικές οι οποίες δεν ταιριάζουν με το λειτούργημα του πανεπιστημιακού δασκάλου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα δώσουμε τον λόγο τώρα στην Υφυπουργό Παιδείας, την κ. Λυτρίβη, για να αναφερθεί σε κάποια άρθρα υπουργικής τροπολογίας, αρμοδιότητας του Υπουργείου Παιδείας.

Ορίστε, κυρία Υφυπουργέ, έχετε τον λόγο.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ζήτησα τον λόγο για να αναφερθώ στα άρθρα 2 και 3 της τροπολογίας, που αφορούν στις μετεγγραφές φοιτητών πρώτου κύκλου. Με τα άρθρα 2 και 3 στοχεύουμε στην ενίσχυση και πρακτική διευκόλυνση των τρίτεκνων και πολύτεκνων οικογενειών, καθώς και των οικογενειών με τουλάχιστον ένα μέλος που έχει αναπηρία σε ποσοστό 67% και άνω ή πάσχει από συγκεκριμένες σοβαρές ασθένειες ή είναι ορφανό από έναν από τους γονείς.

Με το άρθρο 2, λοιπόν, για να αναφερθώ πιο συγκεκριμένα, αυξάνουμε τα μόρια για τη διενέργεια μετεγγραφής βάσει οικονομικών και κοινωνικών κριτηρίων που λαμβάνουν τα μέλη τρίτεκνων και πολύτεκνων οικογενειών τα οποία φοιτούν σε πρόγραμμα πρώτου κύκλου σπουδών. Έτσι, ενισχύουμε την ειδική μας μέριμνα υπέρ των τρίτεκνων και των πολύτεκνων οικογενειών. Ειδικότερα από ενάμισι (1,5) και δύο (2) μόρια αντίστοιχα αυξάνονται σε τρία (3) τα μόρια σε αμφότερες τις περιπτώσεις, με σκοπό την οικονομική ενίσχυση των εν λόγω οικογενειών, τη διευκόλυνση των σπουδών των μελών τους και την αντιμετώπιση του δημογραφικού προβλήματος.

Επιπλέον, με την αύξηση της μοριοδότησης από ένα (1) σε δύο (2) μόρια για κάθε μέλος της οικογένειας -γονέα, τέκνο, αδελφό ή σύζυγο- που είτε έχει αναπηρία 67% και άνω είτε πάσχει από συγκεκριμένες σοβαρές ασθένειες, ενισχύεται η προστασία του θεσμού της οικογένειας και φυσικά, των ατόμων με αναπηρία.

Τέλος, η αντίστοιχη αύξηση της μοριοδότησης του αιτούντος ορφανού από έναν γονέα από δύο (2) μόρια σε τρία (3) υπαγορεύεται από την ανάγκη διατήρησης της υπάρχουσας στάθμισης, δηλαδή, της απόδοσης του ίδιου αριθμού μορίων με τα προ της προσαύξησης μόρια αιτούντων μελών πολύτεκνων οικογενειών.

Με το άρθρο 3, με την προτεινόμενη ρύθμιση αναμορφώνουμε το σύστημα μετεγγραφής αδελφών που φοιτούν σε προγράμματα πρώτου κύκλου σπουδών και καθιερώνουμε ειδική μέριμνα για τη μετεγγραφή αδελφών που αποτελούν μέλη τρίτεκνων και πολύτεκνων οικογενειών, ως ειδική μέριμνα ενίσχυσης της προστασίας του θεσμού της οικογένειας. Η μετεγγραφή ικανοποιείται κατά προτεραιότητα σύμφωνα με την προβλεπόμενη στη διάταξη σειρά, προκειμένου οι μετεγγραφές να διενεργούνται κατά τρόπο ορθολογικό, αποκλείοντας περιπτώσεις καταστρατήγησης της ρύθμισης.

Επιπλέον, προς διευκόλυνση των μετεγγραφών αδελφών, με γνώμονα την προστασία της οικογένειας, καταργείται η προϋπόθεση του μέγιστου εισοδηματικού κριτηρίου για τις τρίτεκνες και πολύτεκνες οικογένειες, για τις δε οικογένειες με τα δύο τέκνα από 12.500 ευρώ που ήταν το μέγιστο εισοδηματικό κριτήριο και μετά τη νομοτεχνική βελτίωση που κατατέθηκε, πάμε στα 17.500 ευρώ.

Περαιτέρω, με τη ρητή καθιέρωση ποσοστού 100% κυριότητας ή επικαρπίας από κοινού ή μεμονωμένα αίρεται ο υφιστάμενος αποκλεισμός λόγω κυριότητας ή επικαρπίας οποιουδήποτε άλλου ποσοστού. Είχαμε εντοπίσει εκεί μια αδικία και την αίρουμε με αυτή τη ρύθμιση.

Τέλος, αποσαφηνίζεται ότι τα αδέρφια που δεν αιτούνται μετεγγραφής προκειμένου να μετεγγραφεί σε αντίστοιχο τμήμα της περιφερειακής ενότητας φοίτησής τους ένα ή περισσότερα αδέρφια τους, χάνουν το δικαίωμα αίτησης μετεγγραφής με το παρόν άρθρο. Διατηρούν, όμως, δικαίωμα αίτησης που θεμελιώνεται στα άρθρα 75, 77, 78 και 79 του ν.4692/2020 από το επόμενο ακαδημαϊκό έτος.

Επίσης, αυτό που κάνουμε είναι ότι στην πραγματικότητα, μέχρι τώρα έπρεπε ο νεότερος, δηλαδή ο μικρότερος, αδελφός να ακολουθήσει τον μεγαλύτερο και να αιτηθεί μετεγγραφής, ήτοι το δικαίωμά του για μετεγγραφή να είναι μόνο κατά το πρώτο έτος των σπουδών. Πλέον, αλλάζει αυτό και υπάρχει μια μεγαλύτερη άνεση, να το πω έτσι. Μπορούν, δηλαδή, σε επόμενο έτος σπουδών από τη μια ή την άλλη κατεύθυνση, δηλαδή μεγαλύτερος ή μικρότερος αδελφός να μετακινηθεί είτε προς ένα μέρος που φοιτά ο ένας αδελφός να πάει στον άλλο αδερφό, να μετακινηθούν στον τόπο κατοικίας των γονέων ή σε ένα τρίτο μέρος που για κάποιον λόγο υπάρχει κάποιο ιδιόκτητο σπίτι εκεί.

Με όλους αυτούς τους τρόπους νομίζουμε ότι είναι προφανής η κυβερνητική επιλογή και στρατηγική μέριμνα υπέρ των οικογενειών των τρίτεκνων και πολυτέκνων κυρίως. Στην πράξη, γνωρίζουμε πάρα πολύ καλά τα προβλήματα στέγασης, το ύψος των λειτουργικών δαπανών για τα περισσότερα από ένα νοικοκυριά που πρέπει οι γονείς να υποστηρίξουν. Και έτσι, απαντώντας σε αυτή την ανάγκη, ανταποκρινόμαστε με αυτόν τον πολύ συγκεκριμένο τρόπο και θεωρούμε ότι είναι μια ρύθμιση στη σωστή κατεύθυνση που είναι καλό να την υποστηρίξουν όλες οι πλευρές του Σώματος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υφυπουργό. Μόνο μη μας φύγετε, γιατί ήδη ζήτησε τον λόγο ο κ. Καζαμίας.

Προφανώς, κύριε Καζαμία, θέλετε μια αναφορά, κάποιες ερωτήσεις να κάνετε σχετικά με τα άρθρα της τροπολογίας. Ορίστε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Θα ήθελα, κατ’ αρχάς, δύο σημεία, αν επιτρέπετε, κύριε Πρόεδρε, να θίξω. Το δεύτερο αφορά στην τροπολογία και είναι ένα ουσιαστικό σημείο, αλλά προηγουμένως, καθώς ήμουν με την κ. Κεφαλά στην επιτροπή που συνεδρίαζε λίγο πριν, έμαθα από την Βουλευτή μας, κ. Καραγεωργοπούλου για τον κ. Κουλκουδίνα να ισχυρίζεται ότι τα έδρανα της Πλεύσης Ελευθερίας είναι άδεια και να λέει «κρίμα» για αυτό κ.λπ..

Θα ήθελα να του πω ότι μακάρι να έχετε την ίδια προσέλευση Βουλευτών που έχουμε εμείς τακτικά. Είμαστε οι μισοί εδώ. Βλέπω στη Νέα Δημοκρατία ότι το 95% των Βουλευτών, ακόμη και τώρα, δεν είναι παρόντες. Ήρθε ο Πρωθυπουργός τις προάλλες να μιλήσει εδώ και δεν ήταν καλά-καλά πενήντα Βουλευτές.

Οπότε, σας παρακαλώ, μη δίνετε σε εμάς τέτοια μαθήματα. Καλό θα είναι να σκεφτείτε και εσείς πιο βαθιά γιατί δεν προσέρχονται οι δικοί σας Βουλευτές στην Αίθουσα και όταν λέτε «κρίμα», να το λέτε πρώτα, κοιτώντας από τη δεξιά πτέρυγα και όχι από εδώ.

Έρχομαι τώρα στην τροπολογία. Θα ήθελα, κυρία Υφυπουργέ, να σας πω κάτι το οποίο ενδεχομένως να γνωρίζετε. Λάβαμε από την Εθνική Συνομοσπονδία Ατόμων με Αναπηρία ένα αίτημα το οποίο μας φαίνεται εκ μέρους της Πλεύσης Ελευθερίας λογικό. Οι άνθρωποι αυτοί θεωρούν ότι με την τροπολογία και με το άρθρο 2 της τροπολογίας στο οποίο αναφερθήκατε δεν μοριοδοτούνται επαρκώς τα μέλη των οικογενειών που έχουν άτομο με αναπηρία άνω του 67%. Το επιχείρημα που χρησιμοποιούν είναι διαφορετικό από αυτό που χρησιμοποιήσατε εσείς. Όταν είπατε ότι αυξάνετε τα μόρια από ένα σε δύο, είπατε ότι αυτό συμβάλλει στη συνοχή της οικογένειας κ.λπ.. Η Συνομοσπονδία των Ατόμων με Αναπηρία λέει κάτι το οποίο πρέπει να το καταλάβουμε, γιατί γι’ αυτούς είναι ζωτικής σημασίας. Λένε ότι τα μέλη των οικογενειών τους είναι «άτομα αναφοράς» και για τα άτομα με αναπηρία άνω του 67% υπάρχει μεγάλη ανάγκη τα άτομα αυτά να είναι δίπλα τους.

Επομένως, ζητούν -και κατά την άποψή μας αυτό είναι πολύ λογικό- να υπάρξει ακόμη μεγαλύτερη αύξηση των μορίων, από δύο σε τρία μόρια, στην τροπολογία την οποία έχετε φέρει. Θα ήθελα να σας ρωτήσω, κατ’ αρχάς, γιατί δεν το κάνετε; Και κατά πόσον γνωρίζετε αυτό το αίτημα της συνομοσπονδίας των ατόμων με αναπηρία;

Δεύτερον, θα ήθελα να κλείσω λέγοντας ότι πιστεύουμε πως πρέπει να λάβετε σοβαρά υπ’ όψιν ότι τα «άτομα αναφοράς» για τα άτομα με αναπηρία ιδίως άνω του 67% είναι πάρα πολύ σημαντικά και θα πρέπει η πολιτεία να μεριμνά ούτως ώστε να μπορούν αυτά να βρίσκονται όσο γίνεται δίπλα στα άτομα με αναπηρία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε.

Κυρία Υπουργέ, θέλετε να προσθέσετε κάτι; Βεβαίως. Έχετε τον λόγο. Δεν υπάρχει άλλος συνάδελφος σε σχέση με την τροπολογία που υποστήριξε η κ. Λυτρίβη, οπότε ελάτε, κυρία Υπουργέ, απαντήστε.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Ναι, είναι εις γνώση μας το σχετικό υπόμνημα και επιτρέψτε μου να αναφερθώ σε δύο-τρία σημεία σε σχέση με αυτό.

Ο σύνδεσμος, λοιπόν, θεωρεί ότι επί του άρθρου 75 η αύξηση που δόθηκε σε τρίτεκνους και πολύτεκνους είναι μεγαλύτερη από εκείνη που δόθηκε σε φοιτητές με μέλη οικογένειας που έχουν αναπηρία άνω του 67% ή συγκεκριμένες σοβαρές παθήσεις και προτείνει, παρά την προτεινόμενη αύξηση από ένα μόριο σε δύο μόρια, να γίνει περαιτέρω αύξηση σε τρία μόρια.

Θεωρούμε τα εξής και τα θέτουμε υπ’ όψιν του Σώματος: Διατηρείται η ισόρροπη κατανομή της ισχύουσας ρύθμισης στις ανωτέρω περιπτώσεις. Συγκεκριμένα, ήταν ενάμισι συν μισό για τους τρίτεκνους και γίνεται 3 συν 0,5. Ήταν 2 συν 0,5 για τους πολύτεκνους και γίνεται 3 συν 0,5 και ήταν 1 για κάθε μέλος με πρόβλημα υγείας και γίνονται 2 τα μόρια. Δεν αναφέρεται στο υπόμνημα ότι σύμφωνα με το άρθρο 78, το οποίο είναι σε ισχύ, αν ο ίδιος ο αιτών τη μετεγγραφή φοιτητής αντιμετωπίζει τα σχετικά προβλήματα υγείας 67% αναπηρίας και άνω κ.λπ., λαμβάνει μετεγγραφή χωρίς να συντρέχει ουδεμία άλλη προϋπόθεση και αυτό πρέπει να το επισημαίνουμε και να μην το λησμονούμε.

Νομίζω ότι απάντησα.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Ευχαριστούμε την κυρία Υπουργό.

Συνεχίζουμε με τον κατάλογο ομιλητών. Καλούμε στο Βήμα τον κ. Ιωάννη Γιώργο από τη Νέα Δημοκρατία. Θα ακολουθήσει η κ. Οικονόμου, ο κ. Κούβελας, ο κ. Θεοχάρης και στη συνέχεια ο Κοινοβουλευτικός Εκπρόσωπος του ΣΥΡΙΖΑ, ο κ. Σαρακιώτης.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Δεν βρέθηκε ο Κοινοβουλευτικός Εκπρόσωπος της Νίκης, στον οποίο θέλω να πω ότι τις ευχαριστίες για τον χρόνο που παίρνει θα πρέπει να τις δίνει στους Βουλευτές που υπομονετικά κάθονται και παρακολουθούν τους μονολόγους τους σε ανούσιες συζητήσεις, βάζοντας έτσι, αν θέλετε, σε μια διάσταση όλους εμάς για το εάν θα πρέπει να βρισκόμαστε στην Αίθουσα του Κοινοβουλίου συνεχώς ή όχι. Δεν θα τους κάνουμε όμως τη χάρη, θα είμαστε εδώ, θα στηρίζουμε την κυβερνητική πολιτική και βεβαίως τα συμφέροντα των Ελλήνων πολιτών.

Κυρίες και κύριοι συνάδελφοι, διαβάζοντας τα πρακτικά της επιτροπής, διαπίστωσα ότι αρκετοί συνάδελφοι εισηγητές των κομμάτων της Αντιπολίτευσης θεώρησαν το παρόν νομοσχέδιο ως νομοσχέδιο που επιφέρει αποσπασματικές αλλαγές και σε καμμία περίπτωση δεν θεωρείται από μέρους τους ως μια πραγματική μεταρρύθμιση. Θεωρείται νομοσχέδιο που δεν λύνει ζητήματα και προβλήματα που υπάρχουν, αλλά επιδιώκει τη διαιώνισή τους μέσω της διαχείρισής τους. Είναι όμως αυτή η αλήθεια; Σαφέστατα όχι. Τι θεωρείται μεταρρύθμιση; Αν θα μπει κάποιος σε ένα λεξικό, είναι η μεταβολή του τρόπου λειτουργίας, οργάνωσης και μορφής του συστήματος. Είναι ο μετασχηματισμός, ο αναπροσανατολισμός για την επίτευξη καλύτερου αποτελέσματος. Είναι επίσης το σύνολο σημαντικών αλλαγών σε έναν τομέα που αποσκοπούν στην λύση προβλημάτων, την εύρυθμη λειτουργία του, την προσαρμογή του σε νέα δεδομένα και πολλά άλλα.

Έχει τα προαναφερόμενα χαρακτηριστικά το παρόν νομοσχέδιο; Βεβαίως ναι. Και αυτό γιατί, κυρίες και κύριοι συνάδελφοι, είναι ένα σημαντικό νομοσχέδιο του Υπουργείου Εσωτερικών που αφορά κατά μεγάλο μέρος στη λειτουργία της δημόσιας διοίκησης και τον τρόπο στελέχωσης αυτής. Στο νομοσχέδιο περιλαμβάνονται διατάξεις που έχουν ως στόχο να ομαλοποιηθεί η διαδικασία ενίσχυσης του δημόσιου τομέα με στελεχιακό δυναμικό, να αντιμετωπιστούν αρρυθμίες και καθυστερήσεις σε διάφορα στάδια των διαδικασιών που εφαρμόζονται από το ΑΣΕΠ, καθώς και να υλοποιηθεί αποτελεσματικά ένα ολοκληρωμένο σύστημα κινήτρων και ανταμοιβής για τους δημοσίους υπαλλήλους.

Ο προγραμματισμός του Υπουργείου Εσωτερικών ειδικά την τελευταία πενταετία επικεντρώνεται στον σχεδιασμό ενός σύγχρονου δημόσιου τομέα και παράλληλα στη διοικητική και οικονομική αυτοτέλεια της τοπικής αυτοδιοίκησης, ενισχύοντας σημαντικά τους δήμους και τις περιφέρειες, μεταφέροντας με αυτόν τον τρόπο αρμοδιότητες και πόρους προς όφελος των τοπικών κοινωνιών, αλλά και του ευρύτερου δημόσιου συμφέροντος. Προς τον σκοπό αυτό είναι απαραίτητος και ο εκσυγχρονισμός της διαδικασίας των προσλήψεων, ώστε μέσω του ΑΣΕΠ να βρίσκεται ο κατάλληλος άνθρωπος στην κατάλληλη θέση και -να προσθέσω- στον κατάλληλο για τον πολίτη τόπο και στον κατάλληλο για την υπηρεσία χρόνο.

Στον τομέα των προσλήψεων το μεγαλύτερο πρόβλημα αποτελεί ο χρόνος, η μεγάλη διάρκεια δηλαδή που χρειάζεται από την έκδοση της προκήρυξης μέχρι την πρόσληψη του υποψηφίου και την τοποθέτησή του στη νέα του θέση. Στο διάστημα αυτό οι συνθήκες ζωής και τα δεδομένα αλλάζουν, τόσο για τους οργανισμούς του δημόσιου τομέα όσο και για τους ίδιους τους υποψηφίους. Επίσης, ένα από τα θέματα των καθυστερήσεων στις προκηρύξεις αποτελεί και η εκ των υστέρων αξιολόγηση της συνάφειας των ακαδημαϊκών τίτλων.

Με το υπό συζήτηση νομοσχέδιο επιχειρείται ο εκσυγχρονισμός της υπάρχουσας νομοθεσίας, προκειμένου να επιτευχθεί μεγαλύτερη ταχύτητα στις διαδικασίες πρόσληψης με τη βοήθεια της τεχνολογίας σε όλα τα στάδια της διαδικασίας. Τα συναρμόδια Υπουργεία δουλεύουν προς την κατεύθυνση της ανάπτυξης της ηλεκτρονικής επεξεργασίας των στοιχείων, ώστε να επιταχύνεται η διαδικασία με στοχευμένες παρεμβάσεις σε στάδια και προθεσμίες. Θα μειώνεται έτσι ο χρόνος επεξεργασίας και κυρίως θα αυξάνεται η αντικειμενικότητα του συστήματος, ώστε να μην υπάρχουν πολλές ενστάσεις οι οποίες καθυστερούν την εξέλιξη της διαδικασίας των διαγωνισμών και θα εκδίδονται πιο γρήγορα τα αποτελέσματα.

Και πάμε τώρα στο στάδιο κατά το οποίο βγαίνουν τα οριστικά αποτελέσματα και καλούνται οι υποψήφιοι να πάνε στις θέσεις τους. Πηγαίνουν όμως; Η απάντηση είναι, όπως όλοι γνωρίζουμε βέβαια, όχι όλοι. Πολλοί υποψήφιοι δεν αποδέχονται τον διορισμό τους σε θέσεις που έχουν επιλέξει ή δεν διορίζεται κανείς σε νησιωτικούς ή ορεινούς δήμους ή σε υπηρεσίες μακριά από αστικά κέντρα, γιατί δεν τις επιλέγουν οι υποψήφιοι. Χαρακτηριστικό παράδειγμα, βέβαια, είναι και η Χαλκιδική, στην οποία όλες οι υπηρεσίες είναι υποστελεχωμένες, γιατί είτε δεν τις δηλώνουν οι υποψήφιοι είτε εφόσον τοποθετηθούν, επιθυμούν μετά τη διετία να μετακινηθούν σε μεγάλα αστικά κέντρα.

Η σημαντική αλλαγή που εισάγεται με το παρόν νομοσχέδιο είναι η παροχή κινήτρων μέσω της ενίσχυσης της μοριοδότησης του κριτηρίου της εντοπιότητας με ιδιαίτερη μέριμνα για τους νησιωτικούς, ορεινούς, απομακρυσμένους και ηπειρωτικούς δήμους που αντιμετωπίζουν δυσχέρειες στην κάλυψη των αναγκών τους με υποχρεωτική δεκαπενταετή παραμονή εντός των γεωγραφικών ορίων του δήμου -δέκα έτη- και της περιφερειακής ενότητας –πέντε έτη. Πιστεύω ότι είναι η μόνη ρεαλιστική λύση, την οποία προσωπικά χαιρετίζω και συγχαίρω το αρμόδιο Υπουργείο για τη νομοθετική του πρωτοβουλία. Αυτό το μέτρο θα δώσει έμπρακτη στήριξη -άλλωστε γνωρίζουμε όσοι υπηρετήσαμε την αυτοδιοίκηση πώς αιμορραγούσε το ελληνικό δημόσιο και ιδίως η αυτοδιοίκηση- προς την κατεύθυνση αυτή.

Δίνει, επομένως, μια έμπρακτη στήριξη ιδίως στους νέους και κατοίκους των ορεινών και νησιωτικών περιοχών να μείνουν στην περιοχή τους δίνοντας διέξοδο σε ένα πολύ μεγάλο και φλέγον ζήτημα, αυτό της στέγασης των υπαλλήλων ιδίως σε τουριστικές περιοχές όπου τα ενοίκια είναι πάρα πολύ ακριβά.

Επιπροσθέτως, στο σχέδιο νόμου εισάγεται ειδική πρόβλεψη για τα ΑΜΕΑ με δύο κεντρικές στοχεύσεις: Αφ’ ενός στην επιτάχυνση του καθορισμού των προβλεπόμενων θέσεων από κάθε φορέα και αφ’ ετέρου την πρόταξη εκείνων των υποψηφίων που έχουν επ’ αόριστον πιστοποιημένη αναπηρία τουλάχιστον 50%.

Θα αναφερθώ, επίσης, στη θέσπιση ενιαίου συστήματος κινήτρων και ανταμοιβής δημοσίων υπαλλήλων, καθώς με την εν λόγω ρύθμιση επιδιώκεται η παρακίνηση και η επιβράβευση του μόνιμου ανθρώπινου δυναμικού ως επιστέγασμα της επίτευξης συγκεκριμένων και μετρήσιμων αποτελεσμάτων.

Κλείνοντας, θα ήθελα να αναφερθώ και στο άρθρο 56 του κατατεθειμένου σχεδίου νόμου για τη ρύθμιση της απόσπασης στο πλαίσιο της συνυπηρέτησης. Πρόκειται για μια θετικότατη παρέμβαση που έχει ως στόχο να προστατεύσει και να προασπίσει τον θεσμό της οικογένειας που τόσο πολύ δοκιμάζεται στις μέρες μας, ρύθμιση που χαρακτηρίστηκε ορθή και από τον πρόεδρο του Σωματείου Οικογενειών Ενόπλων Δυνάμεων κατά την τοποθέτησή του στη συζήτηση του σχεδίου νόμου στην αρμόδια επιτροπή.

Κυρίες και κύριοι συνάδελφοι, πραγματικά είναι μεγάλη ευκαιρία για εμάς να πάρουμε αποφάσεις που συμβαδίζουν με την εποχή μας, να διαβούμε ξεπερασμένους ιδεολογικούς «ρουβίκωνες», να κάνουμε ριζοσπαστικές τομές και να διαμορφώσουμε ένα πλαίσιο λειτουργίας της δημόσιας διοίκησης που θα είναι συμβατό με τα καλώς εννοούμενα συμφέροντα και του ελληνικού λαού και της ελληνικής δημοκρατίας. Σας καλώ να υπερψηφίσετε το παρόν νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Οικονόμου Θωμαΐς από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κύριοι συνάδελφοι, το Υπουργείο Εσωτερικών με το παρόν νομοσχέδιο διευρύνει και εμβαθύνει την πολιτική της Νέας Δημοκρατίας για την αναμόρφωση της δημόσιας διοίκησης.

Βασικοί πυλώνες αυτού του νομοσχεδίου που βρίσκεται σε εξέλιξη ήδη από το 2019 είναι τρεις: Η λειτουργία ενός αποτελεσματικού συστήματος αξιολόγησης των δημοσίων υπηρεσιών, η γρήγορη ενίσχυση του δημόσιου τομέα με νέο στελεχιακό δυναμικό αντιμετωπίζοντας χρονίζοντα προβλήματα στις διαδικασίες του ΑΣΕΠ και η υλοποίηση ενός ολοκληρωμένου συστήματος παροχής οικονομικών κινήτρων και ανταμοιβών για τους δημοσίους υπαλλήλους.

Αυτοί είναι οι βασικοί άξονες του νομοσχεδίου που συζητούμε σήμερα με μια πολύ σημαντική προσθήκη. Αναφέρομαι φυσικά στην αυξημένη μοριοδότηση όσων συμμετέχουν σε διαγωνισμούς του ΑΣΕΠ, προκειμένου να ενισχυθεί η στελέχωση υπηρεσιών σε απομονωμένες περιοχές, όπως είναι τα νησιά και οι ορεινοί νομοί.

Για εμάς στην Ευρυτανία το τελευταίο αυτό σημείο έχει πολύ μεγάλη σημασία, καθώς διαχρονικά αντιμετωπίζουμε προβλήματα προσέλκυσης νέου ανθρώπινου δυναμικού και πλήρους στελέχωσης αρκετών δημοσίων υπηρεσιών στον νομό μας. Πρόσφατα είχαμε μια εξίσου σημαντική αλλαγή με την παροχή νέων κινήτρων στους γιατρούς του ΕΣΥ για να υπηρετήσουν στις λεγόμενες άγονες θέσεις, νέα οικονομικά κίνητρα, τα οποία μάλιστα διπλασιάζονται για διοριστέους γιατρούς με συγκεκριμένες ειδικότητες όπου τα νοσοκομεία της περιφέρειας παρουσιάζουν χρόνιες ελλείψεις.

Στο σημείο αυτό θα ήθελα δημόσια να ευχαριστήσω τον Υπουργό Υγείας και τον αρμόδιο ΥΠΕάρχη της 5ης ΥΠΕ για την προκήρυξη, τη νέα προκήρυξη τεσσάρων θέσεων ειδικευμένων γιατρών για να στελεχώσουν το Γενικό Νοσοκομείο Καρπενησίου και, μάλιστα, με τα νέα οικονομικά κριτήρια τα οποία νομοθετήσαμε πρόσφατα.

Επανέρχομαι στο συζητούμενο νομοσχέδιο. Για να βελτιστοποιηθεί, λοιπόν, και η στελέχωση των διοικητικών εκείνων υπηρεσιών που σήμερα έχουν τα μεγαλύτερα κενά, η πολιτική ηγεσία του Υπουργείου Εσωτερικών έρχεται με το άρθρο 4 να δώσει κίνητρα στους ενδιαφερόμενους να συμμετάσχουν σε διαγωνισμούς του ΑΣΕΠ. Πώς γίνεται αυτό; Μέσα από την ενίσχυση της μοριοδότησης της εντοπιότητας, που πλέον θα προσφέρει στους μόνιμους κατοίκους σαράντα επιπλέον μόρια, προκειμένου να μπορούν να διοριστούν στον τόπο των συμφερόντων τους.

Και, βέβαια, ένα ακόμη μέτρο πολύ σημαντικό βελτίωσης της προσβασιμότητας υποψηφίων στις προκηρυσσόμενες θέσεις του ΑΣΕΠ είναι και η πλήρωση θέσεων ΑΜΕΑ του άρθρου 3 με την πρόταξη πιστοποιημένων επ’ αόριστον αναπήρων με ποσοστό 50% και πάνω.

Πρόκειται, λοιπόν, και στις δύο περιπτώσεις για καίριες παρεμβάσεις, οι οποίες δίνουν ένα δίκαιο προβάδισμα σε υποψηφίους, οι οποίοι με διαφορετικούς τρόπους και για διαφορετικούς λόγους αντικειμενικά δεν έχουν τις ίδιες δυνατότητες διεκδίκησης θέσεων στο δημόσιο. Είναι, επομένως, ρυθμίσεις που δείχνουν όχι μόνον την κοινωνική ευαισθησία της Κυβέρνησης της Νέας Δημοκρατίας, αλλά αποδίδουν και κοινωνική δικαιοσύνη με έναν απολύτως πρακτικό τρόπο.

Κύριοι συνάδελφοι, ένα ακόμη πολύ σημαντικό μέτρο που περιλαμβάνεται στο παρόν νομοσχέδιο είναι και η επιτάχυνση της διαδικασίας προσλήψεων μέσω ΑΣΕΠ με στοχευμένες παρεμβάσεις σε διάφορα στάδια και προθεσμίες των διαγωνισμών.

Η εμπειρία μας με τη διαδικασία του ΑΣΕΠ την τελευταία πενταετία είναι πλούσια, καθώς η Κυβέρνηση του Κυριάκου Μητσοτάκη έχει προωθήσει πολλές δεκάδες χιλιάδες προσλήψεις και διορισμούς νέων υπαλλήλων σε πλήθος τομέων του δημοσίου. Για παράδειγμα, στην εκπαίδευση μόνο εν όψει αυτής της σχολικής χρονιάς καλύφθηκαν δέκα χιλιάδες θέσεις μόνιμων δασκάλων και καθηγητών χωρίς να συνυπολογίζουμε συμβασιούχους, αναπληρώσεις κ.ο.κ..

Αυτή η ανάγκη μαζικής στελέχωσης πολλών υπηρεσιών είναι λογικό να βάζει αυξημένες απαιτήσεις στο ΑΣΕΠ και στους μηχανισμούς του. Επομένως, έπρεπε να δούμε ξανά ορισμένα διαδικαστικά προβλήματα και να απλουστεύσουμε κάποια βήματα με στόχο τη διευκόλυνση των υποψηφίων, αλλά και των ίδιων των ενδιαφερομένων φορέων, γιατί είναι πολύ σημαντικό να σταματήσουμε να έχουμε για καιρό αδιόριστους επιτυχόντες σε διαγωνισμούς του ΑΣΕΠ την ώρα ακριβώς που υπάρχουν ακόμα αρκετές υποστελεχωμένες δημόσιες υπηρεσίες, ειδικά στην περιφέρεια.

Κύριοι συνάδελφοι, είναι πολύ σημαντικό να δούμε και τη συνέχεια αυτής της πορείας, δηλαδή των διορισμών, αφού γίνουν οι διορισμοί που φυσικά αποτελεί και τον τελικό στόχο της πολιτικής μας για το ανθρώπινο δυναμικό. Ο στόχος αυτός δεν είναι άλλος από την παραγωγή συγκεκριμένου έργου εκ μέρους των στελεχών του δημοσίου που ασκούν διοικητικά καθήκοντα και η βέλτιστη αξιοποίησή τους καθ’ όλη τη διάρκεια της καριέρας τους.

Και εδώ έρχεται το νομοσχέδιο να συμπληρώσει την αναμόρφωση της δημόσιας διοίκησης με την καθιέρωση ενός πάγιου συστήματος οικονομικών κινήτρων και την απόδοση ετήσιας χρηματικής ανταμοιβής σε όσους υπαλλήλους έχουν συνδράμει στην υλοποίηση συγκεκριμένων σημαντικών έργων ή στόχων της δημόσιας διοίκησης.

Κύριοι συνάδελφοι, για όλους τους παραπάνω λόγους εμείς στη Νέα Δημοκρατία υπερψηφίζουμε την παρούσα νομοθετική πρωτοβουλία του Υπουργείου Εσωτερικών. Προσωπικά ελπίζω πως θα έχουμε επιτέλους την ευκαιρία να ακούσουμε από την Αντιπολίτευση όχι μόνο κριτική, αλλά κυρίως εποικοδομητικές προτάσεις ενίσχυσης της δημόσιας διοίκησης και ειδικά για περιοχές ορεινές και απομονωμένες, όπως είναι η Ευρυτανία. Η Κυβέρνηση του Κυριάκου Μητσοτάκη έχει καταθέσει και συνεχίζει να υλοποιεί το σχέδιό της για ένα καλύτερο κράτος. Και εδώ όλοι μας μπορούμε να βοηθήσουμε και πρέπει να βοηθήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Δημήτριος Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρία Υπουργέ, κύριοι συνάδελφοι, το σχέδιο νόμου που συζητάμε σήμερα είναι στην πραγματικότητα μια στρατηγική μεταρρύθμιση που φέρνει τον δημόσιο τομέα της χώρας μας σε μια νέα εποχή. Προβλέπεται το δημόσιο να αποκτήσει για πρώτη φορά ένα ολοκληρωμένο πληροφοριακό σύστημα διαχείρισης ανθρώπινου δυναμικού εξαλείφοντας τις καθυστερήσεις και ενισχύοντας τη διαφάνεια.

Η επιμονή προς τις ψηφιακές τεχνολογίες δεν είναι πολυτέλεια σήμερα, αλλά μια αναγκαιότητα της εποχής μας και αυτό το νομοσχέδιο την κάνει πράξη. Το νέο πληροφοριακό σύστημα που εισάγεται θα επιτρέψει την παρακολούθηση, αξιολόγηση και καλύτερη διαχείριση του ανθρώπινου δυναμικού του δημοσίου τομέα. Οι πολίτες, οι συμπολίτες μας δικαιούνται μια διοίκηση που να μπορεί να ανταποκριθεί άμεσα στα αιτήματά τους και οι δημόσιοι υπάλληλοι αξίζουν ένα σύστημα που να λειτουργεί υπέρ της αποδοτικότητας και της αμεσότητας.

Δεν θα μπορούσαμε όμως να μιλήσουμε για μια ουσιαστική βελτίωση της δημόσιας διοίκησης, κυρίες και κύριοι Βουλευτές, χωρίς να υπογραμμίσουμε τον ρόλο του ΑΣΕΠ, όχι όμως όπως οι συνάδελφοι Βουλευτές του ΠΑΣΟΚ που κομπάζουν ακόμη για την ίδρυση του θεσμού με εμμονή στο μακρινό 1994, γιατί έτσι μας προκαλούν να θυμηθούμε τη δεκαετία του ’80 και τη νέα για την εποχή κατηγορία δημοσίων υπαλλήλων που είχε κάνει την εμφάνισή της τότε, τους γνωστούς «πρασινοφρουρούς». Σ’ αυτούς αναφέρομαι. Ευτυχώς αυτά αποτελούν παρελθόν.

Από την ίδρυσή του το ΑΣΕΠ υπήρξε πράγματι θεσμός εγγυητής της αξιοκρατίας και της διαφάνειας στις προσλήψεις του δημόσιου τομέα. Ό,τι καλό έγινε λοιπόν έχει και καλύτερο, προσαρμοσμένο στα σύγχρονα δεδομένα. Εμείς λοιπόν ερχόμαστε όχι απλά να διασφαλίσουμε τον συστατικό ρόλο του ΑΣΕΠ, αλλά να τον ενισχύσουμε ακόμη περισσότερο, με ψηφιοποίηση διαδικασιών, ένα από τα πιο σημαντικά βήματα για τη βελτίωση της αποδοτικότητας του δημόσιου τομέα.

Πλέον το ΑΣΕΠ θα έχει τη δυνατότητα να αντλεί αυτόματα όλα τα απαραίτητα δικαιολογητικά που είναι σε διασυνδεδεμένα μητρώα, μειώνοντας έτσι τον χρόνο που απαιτείται για την αξιολόγηση και την έγκαιρη ολοκλήρωση των προσλήψεων, ένα ζήτημα το οποίο ταλαιπώρησε πολύ κατά το παρελθόν. Έτσι λοιπόν πετυχαίνουμε επιτάχυνση των διαδικασιών και ταυτόχρονα μείωση της γραφειοκρατίας και του διοικητικού φόρτου, επιτρέποντας τη γρήγορη στελέχωση των δημοσίων υπηρεσιών.

Με τις μεταρρυθμίσεις που φέρνει το παρόν νομοσχέδιο, όχι μόνο ενισχύεται ο ρόλος του ΑΣΕΠ, αλλά δίνεται ιδιαίτερη έμφαση σε τομείς και πεδία τα οποία το είχαν ανάγκη, ανταποκρινόμενοι στις σύγχρονες, δεδομένες πλέον πραγματικότητες που συναντούμε σε περιοχές, σε πεδία, όπως η ορεινή, η νησιωτική Ελλάδα, οι απομακρυσμένες περιοχές τις οποίες ενισχύουμε με αυξημένη μοριοδότηση στο κριτήριο της εντοπιότητας και την υποχρεωτική παραμονή για δέκα χρόνια στη θέση διορισμού.

Έτσι λοιπόν διασφαλίζουμε ότι οι περιοχές αυτές θα στελεχωθούν με το κατάλληλο ανθρώπινο δυναμικό, το οποίο θα παραμείνει εκεί, επί τόπου. Αν μάλιστα η παραμονή αυτή παραταθεί για πέντε επιπλέον χρόνια στην ίδια περιφερειακή ενότητα, αυτό είναι ένα επιπλέον μέτρο το οποίο ενισχύει τη σταθερότητα της ανάπτυξης των περιοχών αυτών.

Είναι ένα κίνητρο ακόμη ανάμεσα σε πολλά άλλα, όπως αυτό για τους νέους σε ηλικία δημοσίους λειτουργούς να οργανώσουν τη ζωή τους στις περιοχές αυτές, να κάνουν εκεί οικογένεια και να μεγαλώσουν τα παιδιά τους δίνοντας ζωντάνια σε περιοχές οι οποίες τα τελευταία χρόνια πλήττονται ιδιαίτερα από την αστυφιλία.

Η πολιτική αυτή δεν είναι μόνο ζήτημα διαχείρισης ανθρώπινου προσωπικού τελικά. Είναι μια βαθιά πολιτική δέσμευση για την αποκέντρωση και την ισότιμη περιφερειακή ανάπτυξη της χώρας μας. Δεν πρέπει να υπάρχουν πολίτες δεύτερης κατηγορίας είτε ζουν σε ένα απομονωμένο νησί είτε σε μια ορεινή περιοχή της ηπειρωτικής Ελλάδας και αυτό είναι ευθύνη μας ως πολιτεία, η Ελλάδα να δώσει ευκαιρίες σε όλους τους συμπολίτες μας με ανάπτυξη από τη μια άκρη έως και την τελευταία πιο απομακρυσμένη.

Αυτό είναι το όραμά μας ως Νέα Δημοκρατία. Αυτή τη δέσμευση κάνει πράξη ο Κυριάκος Μητσοτάκης και με αυτή την πρωτοβουλία του Υπουργείου των Εσωτερικών.

Αξίζει να αναφέρουμε επίσης την ιδιαίτερη μέριμνα για τα άτομα με αναπηρία, τα οποία προτεραιοποιούνται στις προσλήψεις. Και εδώ θα ήθελα να ευχαριστήσω τον Υπουργό για την ανταπόκριση στην αναγκαιότητα που έθεσα υπ’ όψιν σας, δηλαδή να συνεχίσουν να απασχολούνται στους δήμους συμπολίτες μας με αναπηρίες, συμβασιούχοι προγραμμάτων ΔΥΠΑ, εφόσον οι δημοτικές επιχειρήσεις που δούλευαν λύθηκαν. Οι οικείοι όμως δήμοι συνεχίζουν να τους χρειάζονται. Είναι η περίπτωση του Δήμου Κορδελιού -Ευόσμου στη Θεσσαλονίκη, για την οποία σας ζήτησα να δοθεί δίκαιη λύση.

Αυτή η πρόνοια ενισχύει τη δίκαιη και ισότιμη συμμετοχή στην αγορά εργασίας και σε συμπολίτες μας με αναπηρία. Είναι στο πλαίσιο της ιδιαίτερης έμφασης που δίνουμε στην ενίσχυση ευάλωτων ομάδων. Για μας είναι έμπρακτα προτεραιότητά μας.

Αναρωτιέμαι αν στα αλήθεια υπάρχουν συνάδελφοι της Αντιπολίτευσης που δεν θα στηρίξουν τέτοιες πρωτοβουλίες. Και άλλη μία ήρθε να προστεθεί με την τροπολογία που κατατέθηκε σε συνεννόηση με το Υπουργείο Παιδείας. Θέλω να ευχαριστήσω και τον Υπουργό Παιδείας που δέχθηκε τροπολογία που προτείναμε δεκαεπτά συνάδελφοι Βουλευτές της Νέας Δημοκρατίας, με σκοπό να διευκολύνει ακόμη περισσότερο τις μετεγγραφές φοιτητών, παιδιών τρίτεκνων και πολύτεκνων οικογενειών και βέβαια παιδιών ορφανών ή φοιτητών με αναπηρία.

Το σύστημα ουσιαστικής αξιολόγησης, το οποίο θέλουμε να ενισχύσουμε και με την παροχή κινήτρων και ανταμοιβών είναι νομίζω στο πνεύμα της εποχής. Η θέσπιση μπόνους σε δημοσίους λειτουργούς, οι οποίοι πετυχαίνουν κάτι παραπάνω από αυτό που εννοούμε ως υποχρέωσή τους, είναι κάτι το οποίο συνάδει με τους καιρούς.

Και στο σημείο αυτό, κλείνοντας θα θυμίσω τα λόγια του Άγγλου πολιτικού φιλοσόφου και διανοητή, που θεωρείται ένας από τους θεμελιωτές της ιδέας του σύγχρονου κράτους, του Τόμας Χομπς: «Το κράτος υπάρχει για να εξυπηρετεί τους πολίτες του και μόνο μέσω της προσαρμογής του στις σύγχρονες ανάγκες θα μπορέσει να εκπληρώσει αυτόν τον ρόλο». Αυτός είναι ο στόχος του νομοσχεδίου που συζητάμε και σας καλώ όλους να είμαστε μαζί στο βήμα προς τα εμπρός για τον εκσυγχρονισμό του κράτους μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χάρης Θεοχάρης από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του ΣΥΡΙΖΑ κ. Σαρακιώτης.

Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η μάχη για τον ορισμό της έννοιας του δημοσίου και του δημοσίου συμφέροντος είναι η μεγάλη ιδεολογικοπολιτική μάχη στη χώρα μας.

Για εμάς δημόσιο, το δημόσιο αγαθό είναι η ποιότητα των υπηρεσιών που προσφέρονται στους πολίτες, υπηρεσιών το κόστος των οποίων κυρίως πληρώνεται μέσω των φόρων. Λέω κυρίως, γιατί ενδέχεται να υπάρχει και κάποια συμμετοχή στο κόστος των υπηρεσιών αυτών από τους πολίτες.

Για εσάς, για την Αντιπολίτευση, δημόσιο είναι ό,τι υλοποιείται από δημοσίους υπαλλήλους και αυτή είναι η βασική ιδεολογική διαφορά. Η ποιότητα των υπηρεσιών είναι η καρδιά της έννοιας ή η υλοποίηση, όπως και να είναι αυτές οι υπηρεσίες, χάλια, καλές, μέτριες, από δημοσίους υπαλλήλους; Στάση, κατά την άποψή μας, η δική σας πολιτικά αναχρονιστική και εν τέλει απολύτως αναποτελεσματική.

Είναι άσπρο μαύρο αυτή η διαφορά; Είναι εντελώς διαφορετική, αλλά για μας δεν είναι άσπρο και μαύρο το ζήτημα αυτό, διότι για μας αν θέλετε σε αυτή τη μάχη συγκρούεται η ηθική της πεποίθησης, η δική σας, με την ηθική της ευθύνης, τη δική μας, διότι για μας ναι, όταν οι υπηρεσίες και η ποιότητά τους πρέπει από οικονομικής και άλλης άποψης να υλοποιούνται από δημοσίους υπαλλήλους δεν έχουμε καμμία αντίρρηση.

Για σας κάθε πρόβλημα του δημοσίου μόνο μία λύση έχει, τις προσλήψεις. Για εμάς κάθε πρόβλημα έχει τις δικές του οργανωτικές ρίζες και συνεπώς θέλει εξατομικευμένη λύση.

Όμως, ακόμα και εκεί που αντιτιθέμεθα σε προσλήψεις, αναγνωρίζουμε το εξής θεμελιώδες: πως για να είναι αποτελεσματικό το δημόσιο, πρέπει αυτές οι προσλήψεις που εγκρίνονται να γίνονται γρήγορα, άμεσα και να είναι αποτελεσματικές. Δεν μπορεί να παίρνει μήνες για να ολοκληρωθεί αυτού του είδους η διαδικασία. Εδώ ο ρόλος του ΑΣΕΠ, του ενιαίου διαγωνισμού, αλλά και της καινοτομίας και των καινοτομιών που φέρνει αυτό το νομοσχέδιο είναι κρίσιμος.

Ως Γενικός Γραμματέας Δημοσίων Εσόδων θυμάμαι ότι το 2013-2014 είχε μπει ένα ορόσημο, να προσλάβουμε διακόσιους υπαλλήλους στη ΓΓΔΕ. Μάλιστα, χωρίς αυτό δεν παίρναμε χρήματα, δεν γινόταν τίποτα, δεν μπορούσαμε να ολοκληρώσουμε, κυρία Υπουργέ. Καμμία εγγύηση δεν μπορούσαμε να παράσχουμε στους δανειστές μας για το χρονοδιάγραμμα. Προσλάβαμε διακόσιους και οι είκοσι πέντε, περίπου τριάντα είτε δεν αποδέχτηκαν την πρόσληψη είτε παραιτήθηκαν αμέσως τις πρώτες μέρες.

Προκηρύξαμε νέο κύκλο γι’ αυτούς τους είκοσι πέντε, τριάντα και προχωρήσαμε ξανά σε προσλήψεις. Άλλοι δέκα από αυτούς παραιτήθηκαν ή δεν αποδέχτηκαν. Αναγκαστικά προχωρήσαμε σε τρίτο κύκλο. Περνούσαν οι εβδομάδες και οι μήνες και δεν μπορούσαμε να ολοκληρώσουμε και μια χώρα ολόκληρη περίμενε τη δόση για να γίνει αυτή η διαδικασία.

Συνεπώς, κυρίες και κύριοι συνάδελφοι, με βάση τη βιωματική εμπειρία που έχω θα κάνω έξι σημεία-προτάσεις προς τους Υπουργούς, προς το Υπουργείο για τη βελτίωση του διαγωνισμού. Όμως, πριν από αυτές, θα ήθελα να πω δύο λόγια για το νομοσχέδιο, ένα νομοσχέδιο που θέτει τις θεσμικές βάσεις για ένα ποιοτικό άλμα στη λειτουργία, ακόμη και στη φιλοσοφία του ελληνικού δημοσίου. Πρόκειται για μεταρρυθμιστικές τομές, καίριες και καλά μελετημένες με την εξής στοχοθεσία: Πρώτον, εκσυγχρονισμός, δεύτερον, εξορθολογισμός, τρίτον, απλοποίηση και πάταξη της γραφειοκρατίας και τέταρτον, ουσιαστική παρέμβαση στη νοοτροπία του ελληνικού δημοσίου με τη θέσπιση κινήτρων αυξημένης παραγωγικότητας για τους δημοσίους υπαλλήλους.

Σταχυολογώ: Συμπτύσσουμε προθεσμίες, επιταχύνουμε διαδικασίες πρόσληψης και αντιμετωπίζουμε δυσλειτουργίες και καθυστερήσεις σε υφιστάμενες διαδικασίες που ακολουθεί το ΑΣΕΠ. Θυμίζω ότι η δικαιολογία για την καθυστέρηση του ΑΣΕΠ είναι που οδηγεί όλους να ζητούν εξαιρέσεις. Εισάγουμε ένα σύγχρονο και δίκαιο σύστημα παροχής κινήτρων και ανταμοιβής με συστατικό κλειδί την παρακίνηση των υπαλλήλων, τη σύνδεση της εργασίας τους και την ουσιαστική πλέον στοχοθεσία με διαφάνεια, για να προωθηθεί η αποτελεσματικότητα και η παραγωγικότητα των εργαζομένων.

Δίνουμε μέγιστη έμφαση στις παραμεθόριες περιοχές και έχουμε ειδικές προβλέψεις για ΑΜΕΑ, ενώ φυσικά αξιοποιούμε στα κίνητρα τις καλές πρακτικές από το εξωτερικό, δηλαδή από χώρες, όπως είναι η Γαλλία, η Δανία, η Βρετανία και ο Καναδάς. Θέτουμε συγκεκριμένους και μετρήσιμους στόχους απόδοσης για τους υπαλλήλους του δημοσίου και τους παρακινούμε να εκπληρώσουν τα καθήκοντά τους με διαφάνεια και σεβασμό στον πολίτη.

Κυρίες και κύριοι συνάδελφοι, όπως σας είπα, μέσα από τη βιωματική εμπειρία που έχουμε διοικώντας μονάδες του δημοσίου, θα κάνω έξι προτάσεις με σεβασμό στο Υπουργείο για να τις σκεφτεί. Πρόκειται για ρεαλιστικές προτάσεις, ενώ κάποιες από αυτές είναι και οραματικές, θα έλεγα και κάποιες προωθημένες.

Πρώτη πρόταση: Ο διαγωνισμός ΑΣΕΠ αυτή τη στιγμή γίνεται κάθε δύο χρόνια. Κάποιος, λοιπόν, που μόλις έχασε τον διαγωνισμό, θα πρέπει να περιμένει δύο χρόνια για να μπει στον επόμενο διαγωνισμό. Θα μπορούσε, λοιπόν, ο διαγωνισμός να είναι ετήσιος. Ξέρω τις οργανωτικές δυσκολίες, αλλά θα μπορούσε να είναι ετήσιος και η βαθμολογία ενός εκάστου να ισχύει για τρία χρόνια, ώστε να μη χρειάζεται να συμμετάσχει πάλι στον διαγωνισμό σε δύο χρόνια, αλλά σε τρία. Ο κάθε υπάλληλος, δηλαδή, ο κάθε διαγωνιζόμενος θα έχει μια βαθμολογία που ισχύει για τρία χρόνια, ενώ ο διαγωνισμός θα γίνεται κάθε χρόνο. Με αυτό τον τρόπο μπορούν να κερδίσουν και οι διαγωνιζόμενοι και το δημόσιο.

Δεύτερη πρόταση: Πρέπει να καταργηθεί η ελάχιστη βάση εισαγωγής στον διαγωνισμό και να υπάρχει ελάχιστη βαθμολογία ανά προκήρυξη. Αυτή τη στιγμή με τον διαγωνισμό και την ελάχιστη βάση εισαγωγής δημιουργείται ενδεχομένως εύλογη προσδοκία στον διαγωνιζόμενο ότι αφού πέρασε τη βάση, θα προσληφθεί. Αυτό, όμως, δεν ισχύει. Θα πρέπει ο διαγωνισμός να έχει μόνο την κατάταξη της βαθμολογίας και από εκεί και πέρα, κάθε προκήρυξη να μπορεί να βάλει τη δική της βαθμολογία. Κάποια υπηρεσία μπορεί να θέλει αυξημένη βαθμολογία, «12» ή «13», πάνω από «10» δηλαδή για τις προσλήψεις, ενώ κάποιες άλλες μπορεί να θέλουν χαμηλότερη βαθμολογία.

Τρίτη πρόταση: Ο προσανατολισμός των διαγωνισμών του ΑΣΕΠ δεν θα πρέπει να είναι αποκλειστικά για πτυχιούχους. Έχουμε υπηρεσίες στις οποίες οι υπάλληλοι ΔΕ είναι μια χαρά, γιατί τα προσόντα που χρειάζονται είναι άλλης φύσεως. Για παράδειγμα, τα προσόντα που χρειάζεται να έχει κάποιος για να μπορεί να ανέβει την ανεμόσκαλα στα τελωνεία για να κάνει έναν έλεγχο στο πλοίο είναι κυρίως άλλης φύσης ή ενδεχομένως άλλης φύσεως να είναι και τα προσόντα που απαιτείται να έχει ένας υπάλληλος της Πυροσβεστικής ή άλλων υπηρεσιών. Εκεί, λοιπόν, μπορεί να έχουν ανάγκη για διαφορετικές δεξιότητες και όχι απαραίτητα για πτυχία και ούτω καθεξής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέταρτη πρόταση: Για να υπάρξει επιτάχυνση, θα πρέπει να μονιμοποιηθούν οι διαδικασίες συνάφειας των πτυχίων. Θα πρέπει να αυτοματοποιήσουμε τη διαδικασία, ώστε για τα πτυχία μας να δημιουργείται δεδικασμένο-προηγούμενο και να έχουμε κατηγοριοποιήσει τις συνάφειες ανά είδος ή ειδικότητα των υπαλλήλων και με αυτόν τον τρόπο να έχουμε ουσιαστικά μόνο κάποια «εξωτικά» διδακτορικά ή οτιδήποτε άλλο προκύπτει κάθε φορά. Και πάλι όταν κρίνονται από ειδική επιτροπή, να δημιουργούν δεδικασμένο.

Όσον αφορά τώρα την εντοπιότητα, θα πρέπει να υπολογιστούν άμεσα οι βαθμολογίες, διότι η συνάφεια θα είναι εύκολη. Διότι αυτό που έχουμε στη βαθμολογία είναι ο βαθμός που τον ξέρουμε, υπάρχει στις εξετάσεις, έχουμε τη συνάφεια που θα μπορούσε σε μεγάλο βαθμό να αυτοματοποιηθεί, την εντοπιότητα που κρίνεται πολύ εύκολα και κάποια ειδικά κριτήρια, όπως για τα ΑΜΕΑ. Η βαθμολογία μπορεί να βγαίνει άμεσα για όλους τους υποψηφίους. Με αυτό τον τρόπο μπορούμε να δώσουμε ευελιξία στις επιλογές. Θα μπορούσε κάποιος να διαλέγει -και να μπορεί και να το αλλάξει κιόλας- πέντε περιφέρειες της Ελλάδας ή όσες ορίσουμε, ώστε να κρίνεται αυτόματα για θέσεις, χωρίς να χρειάζεται να κάνει αίτηση αναπροκήρυξης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, ολοκληρώστε, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και κλείνω με το εξής: Ο υπολογισμός των μορίων, το αποτέλεσμα, θα μπορούσε να πηγαίνει στους επιτυχόντες και σε διπλάσιους επιλαχόντες, ώστε να αποδέχονται ή να μην αποδέχονται όλοι τους τη θέση που έχει προκηρυχθεί. Με αυτόν τον τρόπο θα μπορούμε με έναν κύκλο υπολογισμού να πάρουμε ακριβώς όσους έχουν επιτύχει. Κάποιοι από τους επιτυχόντες δεν θα αποδεχτούν τον διορισμό, αλλά θα έχουμε ήδη την επιλογή των επιλαχόντων στην περίπτωση που αποδέχονται ή όχι τη θέση. Έτσι, θα συμπληρώνουμε με έναν κύκλο υπολογισμού όλες τις θέσεις, χωρίς να υπάρχει περαιτέρω καθυστέρηση.

Τέλος, θα κλείσω και με μία άλλη πρόταση, αφού πρώτα φυσικά δηλώσω και καλέσω όλους μας να στηρίξουμε αυτό το καινοτόμο νομοσχέδιο σκεπτόμενοι και το κάτι παραπάνω. Μιλήσαμε, όπως και ο συνάδελφος κ. Κούβελας προηγουμένως, για την περιφερειακή ανάπτυξη. Μήπως πρέπει να γίνουμε τολμηροί; Μήπως πρέπει οργανωτικά να δούμε το δημόσιο να προσλαμβάνει πια μόνο από την επαρχία; Μήπως πρέπει να δούμε τις οργανωτικές δομές να φεύγουν από την Αθήνα και να πηγαίνουν προς την επαρχία; Εγώ έζησα σχεδόν δέκα χρόνια στο Λονδίνο και η εφορία μου ήταν στο Μάντσεστερ. Δεν είδα ποτέ κανέναν και από καμμία υπηρεσία στο Λονδίνο. Όλες ήταν κάπου αλλού. Μήπως πρέπει να αρχίσουμε να σκεφτόμαστε πια και με όρους περιφερειακής ανάπτυξης και να σταματήσουμε τις προσλήψεις στην Αθήνα, την οποία κάνουμε όλο και πιο υδροκέφαλη, όλο και πιο μεγάλη;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, σας παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και κλείνω -και σας ευχαριστώ, κύριε Πρόεδρε, για την ανοχή σας- με το εξής: Θα πρέπει πια να αρχίσουμε να σκεφτόμαστε με άλλα κριτήρια την περιφερειακή ανάπτυξη σε αυτή τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ιωάννης Σαρακιώτης και θα ακολουθήσουν οι εξής συνάδελφοι: Ο κ. Σπάνιας, η κ. Μάλαμα, ο κ. Παπασωτηρίου, ο κ. Ζεμπίλης, ο κ. Μουλκιώτης και μετά ο Κοινοβουλευτικός Εκπρόσωπος από το ΠΑΣΟΚ - Κίνημα Αλλαγής κ. Μάντζος.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορώ να μην ξεκινήσω τη σημερινή μου τοποθέτηση από τα ζητήματα της εξωτερικής πολιτικής, από τα εθνικά μας θέματα, καθώς παρατηρούμε μια πρωτοφανή αφωνία από την πλευρά των Βουλευτών της Νέας Δημοκρατίας, μια αφωνία που κάνει πολύ μεγάλο κρότο. Και δεν αναφέρομαι σε γενικές τοποθετήσεις περί «μαγειρέματος» κ.λπ., αλλά σε συγκεκριμένες πρωτοβουλίες που έχει λάβει το Υπουργείο Ενέργειας. Αναφέρομαι στο ειδικό χωροταξικό σχέδιο για τον τουρισμό, για το οποίο δεν έχουμε ακούσει κανένα σχόλιο από την πλευρά της Νέας Δημοκρατίας.

Έρχεται το Υπουργείο σας, για πρώτη φορά ελληνική Κυβέρνηση και ουσιαστικά νομοθετεί και απαγορεύει την τουριστική ανάπτυξη σε ελληνικά νησιά, συμπεριλαμβανομένων ακατοίκητων νησιών και βραχονησίδων άνευ υποδομών και οικονομικής δραστηριότητας.

Τι έρχεται και κάνει, δηλαδή, η Κυβέρνηση της Νέας Δημοκρατίας; Σύμφωνα με το άρθρο 121, παράγραφος 3 της σύμβασης για το Δίκαιο της Θάλασσας -το οποίο απ’ όσο γνωρίζουμε το επικαλούμασταν και το επικαλούνταν μέχρι και σήμερα όλες οι κυβερνήσεις της πατρίδας μας- οι βράχοι, όπως αναφέρει, οι οποίοι δεν μπορούν να συντηρήσουν ανθρώπινη διαβίωση ή δική τους οικονομική ζωή, δεν θα έχουν αποκλειστική οικονομική ζώνη ή υφαλοκρηπίδα.

Με νομοθέτημα, δηλαδή, της ελληνικής Κυβέρνησης το οποίο βρίσκεται στη διαβούλευση –και θα το καταθέσω για να ενημερωθούν και οι Βουλευτές της Νέας Δημοκρατίας και να μη μας πουν αύριο ή μεθαύριο ότι δεν γνώριζαν- ανατρέπεται η πάγια ελληνική θέση και κάνουμε ένα τεράστιο δώρο στην τουρκική πλευρά. Η πάγια θέση υποστήριζε ότι δεν έχει δικαίωμα σε ΑΟΖ και υφαλοκρηπίδα η κάθε είδους νησιωτική οντότητα. Αφαιρούμε, δηλαδή, οικονομική δραστηριότητα από μικρές νησίδες του Αιγαίου με πρόσχημα, άκουσον-άκουσον, την προστασία του περιβάλλοντος –εκεί φαίνεται η ευαισθησία σας για την προστασία του περιβάλλοντος, στις βραχονησίδες και στα μικρά ακατοίκητα νησιά- και αποδυναμώνουμε έτσι συστηματικά τη διαπραγματευτική μας θέση. Δεν έχουμε ακούσει απολύτως τίποτα.

Θα καταθέσω στα Πρακτικά τη διάταξη από το ΥΠΕΝ, όπου αναφέρεται ξεκάθαρα ότι το νέο ειδικό χωροταξικό προτείνει τις παρακάτω ρυθμίσεις για την «Ομάδα ΙΙΙ»: Στα νησιά της πρώτης υποομάδας δεν επιτρέπεται κανένα είδος τουριστικής ανάπτυξης.

Αναλυτικά κάποια στιγμή ίσως ακούσουμε κάτι από την πλευρά της Νέας Δημοκρατίας, ένα σχόλιο, για το ειδικό χωροταξικό που φέρνει το Υπουργείο Ενέργειας.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα, τον περασμένο Μάιο ακούσαμε τον Έλληνα Πρωθυπουργό να μιλάει για τη δημιουργία των θαλάσσιων πάρκων και να αναφέρει ότι δεν θα ζητήσουμε την άδεια κανενός. Είχαμε εν συνεχεία δηλώσεις από τουρκικές διπλωματικές πηγές, οι οποίες ανέφεραν ότι η δημιουργία θαλάσσιου πάρκου σε μια αμφισβητούμενη περιοχή θα επιδείνωνε την κατάσταση και έκτοτε τα θαλάσσια πάρκα αγνοούνται.

Αναμένουμε από τους Βουλευτές της Νέας Δημοκρατίας και τον ίδιο τον Πρωθυπουργό να μας πουν τι συμβαίνει επιτέλους με αυτά τα θαλάσσια πάρκα.

Στις 19 Οκτωβρίου, πριν από λίγες μόλις μέρες, στο πλαίσιο των κοινών δηλώσεων του Γερμανού Καγκελάριου κ. Σολτς με τον Τούρκο Πρόεδρο κ. Ερντογάν ανακοινώθηκε η πώληση είκοσι Eurofighters προς την Τουρκία με δυνατότητα πώλησης ακόμα είκοσι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Πότε ήταν αυτό;

**ΙΩΑΝΝΗΣ ΣΑΡΑΚΙΩΤΗΣ:** Στις 19 Οκτωβρίου, για να σας ενημερώσω.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ανακοινώθηκε η πώληση είκοσι Eurofighters;

**ΙΩΑΝΝΗΣ ΣΑΡΑΚΙΩΤΗΣ:** Βεβαίως.

Μιλάμε για μία συμφωνία πώλησης υψηλής τεχνολογίας οπλικών συστημάτων προς έναν αποσταθεροποιητικό παράγοντα με διακηρυγμένες αναθεωρητικές θέσεις από έναν εταίρο μας στην Ευρωπαϊκή Ένωση. Δεν γνωρίζουμε ακόμη ποια είναι η απάντηση της ελληνικής πλευράς. Αγνοείται.

Ας έρθουμε και λίγο στα θέματα τα οποία ξεχνάτε διαρκώς, κυρίες και κύριοι της Νέας Δημοκρατίας. Αναφέρομαι στα στελέχη των Ενόπλων Δυνάμεων, γιατί όταν ερχόμαστε στα ζητήματα της άμυνας, το μόνο που αναφέρετε είναι το ράλι εξοπλισμών. Άρα θα πρέπει να γνωρίζετε ότι για να πετάξουν τα αεροπλάνα, για να πλεύσουν τα πλοία, χρειάζονται και άνθρωποι. Τι βλέπουμε; Έχουμε ακούσει σειρά δηλώσεων, τοποθετήσεων στελεχών των Ενόπλων Δυνάμεων. Διαβάζω μία σημερινή τοποθέτηση: «Φέτος, στη Σχολή Μονίμων Υπαξιωματικών, στη ΣΜΥ, ορκίστηκαν μόλις ενενήντα τρεις πρωτοετείς από την Ελλάδα, έναντι εκατόν σαράντα οκτώ σπουδαστών το 2019, εκατόν σαράντα εννέα το 2020. Φέτος παραιτήθηκαν τριάντα οκτώ σπουδαστές από την Ελλάδα και δεκατρείς από την Κύπρο μέσα σε έναν μήνα από την έναρξη των μαθημάτων, δηλαδή το 1/3 των σπουδαστών της ΣΜΥ. Αυτή είναι η εικόνα σήμερα των Ενόπλων Δυνάμεων, για να μην αναφέρουμε τι γίνεται και στην Ευελπίδων.

Εδώ πρέπει να έχουμε υπ’ όψιν μας όλοι, κυρίες και κύριοι συνάδελφοι, ότι οι ζημιές στην εξωτερική πολιτική είναι ανεπανόρθωτες. Δεν είναι ένα λανθασμένο, στρεβλό μοντέλο ανάπτυξης, ένα νομοσχέδιο το οποίο αυξάνει έναν οικονομικό δείκτη και μπορεί σε κάποιους μήνες, σε ένα χρόνο, να αλλάξει. Δεν μπορούμε να φέρουμε μια τροπολογία για να αμβλύνουμε ζητήματα τα οποία έχουν να κάνουν με την εξωτερική πολιτική της χώρας μας. Αναφέρομαι βεβαίως και στους Βουλευτές της Νέας Δημοκρατίας, οι οποίοι όψιμα βλέπουν τα προβλήματα τα οποία προκύπτουν στην ελληνική κοινωνία και αντιμετωπίζει η ελληνική κοινωνία και έχουν να κάνουν με τη νομοθέτησή τους.

Όταν το 2020 καταθέταμε πρόταση μομφής, τότε ήμασταν λαϊκιστές, τότε κάναμε στείρα αντιπολίτευση. Κι έρχονται οι ίδιοι άνθρωποι που ψήφιζαν τότε το συγκεκριμένο νομοθετικό πλαίσιο να καταθέτουν ερωτήσεις προς τους Υπουργούς της Νέας Δημοκρατίας για λόγους, άκουσον-άκουσον, που οι ίδιοι είχαν ψηφίσει. Τώρα κάνουν ερωτήσεις, τώρα τους έπιασε ο πόνος. Μάλιστα. Γι’ αυτό, πάρτε θέση και στα μείζονα ζητήματα της εξωτερικής πολιτικής και της εθνικής άμυνας και μη μας πείτε μετά από έξι μήνες ή έναν χρόνο ότι τώρα αντιληφθήκαμε τι συμβαίνει, ας πούμε, με το ειδικό χωροταξικό στον τουρισμό. Τα είχαμε πει και τον Δεκέμβριο όταν ο κ. Χατζηδάκης νομοθετούσε για την τεκμαρτή φορολόγηση. Πάλι κάναμε στείρα αντιπολίτευση! Πάλι δεν καταθέταμε προτάσεις! Σήμερα, οι ίδιοι άνθρωποι που υπερψήφιζαν το νομοσχέδιο του κ. Χατζηδάκη, μας μιλούν και αντιλαμβάνονται τα προβλήματα τα οποία έχει προκαλέσει στην ελληνική οικονομία.

Θα μας μιλήσουν για το γεγονός ότι σύμφωνα με τα επίσημα στοιχεία εξαιτίας της τεκμαρτής φορολόγησης εκατόν δεκαπέντε χιλιάδες δικαιούχοι οικογενειακών επιδομάτων απώλεσαν το επίδομα μεταξύ Σεπτεμβρίου του 2023 και Σεπτεμβρίου του 2024; Εκτός αν μας πείτε και τεκμηριώσετε ότι αυτές οι εκατόν δεκατέσσερις χιλιάδες οικογένειες πλούτισαν και γι’ αυτό δεν λαμβάνουν σήμερα αυτό το οικογενειακό επίδομα.

Σας τα λέγαμε και για τον ΟΠΕΚΕΠΕ. Κάναμε μία, δυο, τρεις, σειρά ερωτήσεων –βλέπω και τον Τομεάρχη Αγροτικής Ανάπτυξης του ΣΥΡΙΖΑ - Προοδευτική Συμμαχία, τον κ. Κόκκαλη- για το ζήτημα του ΟΠΕΚΕΠΕ. Κάποια στιγμή, ενδεχομένως, να το δουν και να αντιληφθούν και οι Βουλευτές της Νέας Δημοκρατίας ότι κάτι στραβό συμβαίνει στον πρωτογενή τομέα και δη στον ΟΠΕΚΕΠΕ και να καταθέσουν και κάποια ερώτηση. Πέντε χρόνια, όμως, τώρα έχουμε πέντε διαφορετικούς Υπουργούς Αγροτικής Ανάπτυξης, πέντε διαφορετικά Διοικητικά Συμβούλια και πέντε διαφορετικούς Προέδρους στον ΟΠΕΚΕΠΕ! Και ποιο είναι το αποτέλεσμα; Οι αγρότες καλούνται να επιστρέψουν χρήματα που εξαιτίας λαθών του οργανισμού δόθηκαν.

Θα ήθελα και ένα σχόλιο από την πλευρά της Νέας Δημοκρατίας για τις δηλώσεις του καθηγητή Βάρρα που ήταν καθηγητής πανεπιστημίου των Ιωαννίνων και διορίστηκε επί Νέας Δημοκρατίας Πρόεδρος στον ΟΠΕΚΕΠΕ. Τι αναφέρει για τον κ. Βορίδη; Λέει «Με απομάκρυναν από τον ΟΠΕΚΕΠΕ, ήθελαν να κάνουν παιχνίδια. Δεν ήμουν εύκαμπτος».

Για τις κατηγορίες του Προέδρου του ΕΛΓΟ-ΔΗΜΗΤΡΑ στην επιστολή παραίτησης ότι παραιτήθηκε γιατί πιεζόταν από τον τότε Υπουργό Αγροτικής Ανάπτυξης να προχωρά σε απευθείας αναθέσεις, δεν λάβαμε ποτέ απαντήσεις.

Για τις κατηγορίες τις συγκεκριμένες από πρώην Πρόεδρο του ΟΠΕΚΕΠΕ που εσείς διορίσατε θα απαντήσετε κάποια στιγμή, κυρίες και κύριοι της Νέας Δημοκρατίας;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και σ’ αυτό το σημείο δεν μπορώ να μη σχολιάσω κάτι, γιατί ακούω και για νέες πρωτοβουλίες για την πάταξη της ακρίβειας. Δίνετε μάχη τριάμισι χρόνια για την πάταξη της ακρίβειας. Ποιο είναι το αποτέλεσμα; Το βλέπουμε στα ράφια των σουπερμάρκετ. Το βλέπουμε στα καταστήματα. Το βλέπουν οι πολίτες στην τσέπη τους. Προφανώς έχετε χάσει κάθε μάχη που έχει δοθεί τα τελευταία τριάμισι χρόνια κατά της ακρίβειας και πλέον το έχετε αντιληφθεί και εσείς και ξεκινήσατε να κάνετε και ερωτήσεις.

Τι διαβάζουμε, όμως, σύμφωνα με τα επίσημα στοιχεία; Τον Αύγουστο είχαμε μείωση κατά 14,4% στις τιμές του παραγωγού και αύξηση 3% στις τιμές της λιανικής. Όταν καταθέταμε προτάσεις για πλαφόν στην εφοδιαστική αλυσίδα στα διάφορα στάδια ούτε που τις επεξεργαστήκατε. Σήμερα που πληρώνουν και οι αγρότες και οι καταναλωτές το τίμημα της πλήρους ανικανότητάς σας, βλέπουμε τα αποτελέσματα. Ο παραγωγός χάνει, το σουπερμάρκετ και ο τελικός πωλητής κερδίζει.

Ποια είναι όμως και τα αποτελέσματα των εξαιρετικών πρωτοβουλιών σας και στο ζήτημα των ενοικίων; Πρωτιά καταγράφει η χώρα μας, σύμφωνα με την EUROSTAT, όσον αφορά τις δυσκολίες πληρωμής του ενοικίου, καθώς το 26% των Ελλήνων δυσκολεύονται να καταβάλουν το ενοίκιο. Προφανώς είναι και αυτό ένα αποτέλεσμα της εξαιρετικής οικονομικής πολιτικής που ασκεί η Κυβέρνηση της Νέας Δημοκρατίας, όπως είναι δεδομένο ότι είναι εξαιρετικό το αποτέλεσμα που έχει να κάνει με το εμπορικό έλλειμμα. Είναι 56 δισεκατομμύρια οι εισαγωγές στο οκτάμηνο, 34 δισεκατομμύρια οι εξαγωγές και το έλλειμμα 22 δισεκατομμύρια ευρώ. Και αυτό φαντάζομαι ότι είναι στο πλαίσιο της ανάπτυξης!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή είστε και η Κυβέρνηση η οποία εξελέγη το 2023 –και το 2019 βεβαίως- που θα μείωνε τους φόρους, πείτε μας και γι’ αυτό το νέο χαράτσι στα πλαστικά μπουκάλια 0,10 ευρώ έως 0,15 ευρώ. Πείτε μας για τη φορολόγηση στα φιλοδωρήματα που έσπευσε ο Πρωθυπουργός να κάνει και βιντεάκι στο Tik-Tok για να ξεκαθαρίσει το πεδίο.

Θα ήθελα να απαντήσω στον τελευταίο ομιλητή της Νέας Δημοκρατίας, ο οποίος μίλησε και για την ποιότητα των υπηρεσιών των δημοσίων υπαλλήλων. Θυμήθηκα την κριτική που ασκούσατε τα προηγούμενα χρόνια για τους μετακλητούς του ΣΥΡΙΖΑ και βρήκα ένα δημοσίευμα. Δυστυχώς, δεν βρήκα το πλέον πρόσφατο. Πρώτα από όλα, πρέπει να θυμίσουμε στους πολίτες τι έκανε η Νέα Δημοκρατία με το που ανέλαβε στο θέμα των μετακλητών. Μείωσε τα προσόντα που έπρεπε να έχουν, γιατί ήταν και υπέρ της αριστείας και αύξησε τις αμοιβές τους. Και ένα δημοσίευμα θα επικαλεστώ του 2022, χίλιοι επτακόσιοι οι μετακλητοί επί ΣΥΡΙΖΑ, τρεισήμισι χιλιάδες υπερδιπλάσιοι το 2022 από τη Νέα Δημοκρατία. Γιατί και γι’ αυτό προεκλογικά λέγατε ότι θα καταπολεμούσατε το ζήτημα με τους μετακλητούς, όπου το είχε παραξηλώσει και το είχε παρακάνει ο ΣΥΡΙΖΑ.

Αυτονόητα υποστηρίζουμε την τροπολογία που κατέθεσε το ΠΑΣΟΚ για το θέμα της χρηματοδότησης των κομμάτων και ένα τελικό σχόλιο για ένα κομμάτι της τροπολογίας, το οποίο φέρνει το Υπουργείο Δικαιοσύνης που τροποποιεί το άρθρο 38Α του Κώδικα Ποινικής Δικονομίας. Εδώ πρέπει να τονίσουμε ότι τροποποιείτε άρθρο το οποίο ίσχυσε την 1η Ιουλίου του 2024. Πραγματικά, είναι τρομερό. Κάνατε τα τελευταία πέντε χρόνια 19 τροποποιήσεις στους κώδικες, φέρατε μια καινούργια μεγάλη τροποποίηση τον Φεβρουάριο, ξεκινά η ισχύς του άρθρου από 1η Ιουλίου και έρχεστε στα μέσα του Οκτωβρίου και τροποποιείτε πάλι το άρθρο. Επιτελικό κράτος και στον τομέα της δικαιοσύνης. Άρπα κόλλα νομοθέτηση του κ. Φλωρίδη. Την είχαμε καταγγείλει και τον Φεβρουάριο, όταν ψηφιζόταν. Το γονατογράφημα έχει επικριθεί από ολόκληρο το νομικό επιστημονικό κόσμο και δικαιωνόμαστε πλήρως με τις τροποποιήσεις που έρχεστε και διαρκώς κάνετε σε ένα νόμο –προσέξτε- του Φεβρουαρίου που ίσχυε από Ιούλιο. Επιτελικό μπάχαλο!

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Αριστοτέλης Σπάνιας από τη Νέα Δημοκρατία και μετά, όπως είπαμε η κ. Μάλαμα, ο κ. Παπασωτηρίου, ο κ. Ζεμπίλης, ο κ. Μουλκιώτης και ο κ. Μάντζος, ως Κοινοβουλευτικός Εκπρόσωπος.

Ορίστε, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, μετά την ομιλία του συναδέλφου, θα μου επιτρέψετε να πω κι εγώ δυο λόγια ότι η πολιτική του μηδενισμού δεν νομίζουμε να βγαίνει πουθενά. Είναι κάτι το οποίο πραγματικά με κάνει ευτυχισμένο που ανήκω σε αυτό το κόμμα και γιατί το λέω αυτό; Το λέω, γιατί εμείς μπορούμε να διαφωνούμε. Όταν έχει να κάνει με τον πολίτη, θα διαφωνήσουμε. Θα διαφωνήσουμε και μπροστά στον κόσμο και πίσω από τον κόσμο. Δεν θα κρύψουμε κάτι. Είναι διαφωνίες οι οποίες βγαίνουν σε καλό, είναι διαφωνίες τις οποίες τις φέρνουμε από τον κόσμο μας και τις μεταφέρουμε.

Εκτός από αυτό, νομίζω ότι πρέπει να σκεφθείτε και το γεγονός μήπως κάνουμε και εμείς ερωτήσεις, για να μπορέσουμε να αναπληρώσουμε το έλλειμμα της Αντιπολίτευσης. Δεν ξέρω, εγώ το σκέφτηκα πολλές φορές αυτό.

Τέλος, δεν είναι σωστό να λαϊκίζουμε στα εθνικά θέματα. Ο λαϊκισμός δεν είναι μόνο διάφορες ειδήσεις, είναι από υπεύθυνη Αντιπολίτευση που αναφέρεται σε ζητήματα, τα οποία δεν κάνει να ακουστούν.

Κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εσωτερικών. Με το σχέδιο νόμου γίνονται σημαντικές παρεμβάσεις, έτσι ώστε να μειωθούν οι καθυστερήσεις που υπάρχουν στη διαδικασία πρόσληψης προσωπικού στον δημόσιο τομέα μέσω του ΑΣΕΠ σε όλα τα στάδια, από την προκήρυξη των θέσεων ως την ανάληψη των καθηκόντων, καθυστέρηση η οποία έχει να κάνει με αποτελέσματα που, ναι μεν, υπάρχουν άτομα υπό διορισμό, όμως, την ίδια στιγμή να υπάρχουν υποστελεχωμένες υπηρεσίες. Ένα σοβαρότατο ζήτημα που εντείνεται σε δημόσιες υπηρεσίες νησιωτικών, ορεινών και ηπειρωτικών περιοχών της χώρας.

Για τον λόγο αυτό, το σχέδιο νόμου παρέχει επιπλέον κίνητρα, όπως η ενίσχυση της μοριοδότησης της εντοπιότητας, γίνεται σύντμηση των προθεσμιών διορισμού από την κήρυξη των θέσεων μέχρι την κάλυψή τους, χρησιμοποιούνται νέες μέθοδοι ψηφιακής τεχνολογίας. Δίνει τη δυνατότητα κάλυψης του ετήσιου προγραμματισμού προσλήψεων του δημοσίου για τα έτη 2024-2025 από τους επιτυχόντες του πανελλήνιου γραπτού διαγωνισμού της προκήρυξης 2γ του 2022.

Θεσπίζεται ενιαίο σύστημα ανταμοιβής δημοσίων υπαλλήλων, όπου το κράτος επιθυμεί να ενισχύσει το μόνιμο προσωπικό, για να φθάσει σε συγκεκριμένους στόχους που θα του επιφέρουν την επιβράβευσή του γι’ αυτή την προσπάθεια. Διευρύνεται ο θεσμός της συνυπηρέτησης και βελτιώνεται η στελέχωση κρίσιμων υπηρεσιών, όπως τα σχολεία και τα σωφρονιστικά καταστήματα. Γίνονται ρυθμίσεις για τα ζητήματα υπηρεσιακής κατάστασης πολιτικών διοικητικών υπαλλήλων, ταχύτερη έκδοση αναρρωτικών αδειών. Το Υπουργείο περνάει στην υλοποίηση ενός σύγχρονου και αξιόπιστου πληροφοριακού συστήματος που αφορά τη διαχείριση του ανθρώπινου δυναμικού.

Εισάγεται προθεσμία για τον ετήσιο καθορισμό των θέσεων προσωπικού που καλύπτονται από άτομα με αναπηρία σε κάθε φορέα του δημοσίου. Η βεβαίωση μόνιμης κατοικίας θα αντλείται από το φορολογικό μητρώο του ΑΑΔΕ, αυξάνοντας σε δέκα έτη το απαιτούμενο χρονικό διάστημα από την πρόσληψη του δημοσίου υπαλλήλου, προκειμένου να έχει δικαίωμα συμμετοχής σε μια διαδικασία πλήρωσης θέσεων, ίδιας ή κατώτερης κατηγορίας από αυτή που υπηρετεί.

Εισάγεται κώλυμα συμμετοχής επί τριετίας σε νέα διαδικασία κάλυψης θέσεων σε φορείς του δημοσίου, που δεν αποδέχτηκε τον διορισμό ή παραιτήθηκε σε δώδεκα μήνες από την πρόσληψή του.

Ενισχύει τη μοριοδότηση της εντοπιότητας για την πρόσληψη σε φορείς του δημοσίου σε νησιωτικούς, ορεινούς και ηπειρωτικούς δήμους της χώρας. Αυξάνεται από δέκα σε δεκαπέντε χρόνια η υποχρέωση παραμονής στον φορέα στον οποίο διορίζεται υποψήφιος, εφόσον κάνει χρήση της εντοπιότητας σε διαδικασία πλήρωσης θέσεων με σειρά προτεραιότητας, όπως αντίστοιχα προτείνεται για την πλήρωση θέσεων με διαγωνισμό.

Ορίζονται οι προϋποθέσεις συμμετοχής των φορέων και των υπαλλήλων στο σύστημα κινήτρων και ανταμοιβής. Περιγράφει τη διαδικασία για τον καθορισμό των επιλέξιμων στόχων του τελικού ποσού ανταμοιβής και των δικαιούχων ανά φορέα υπαλλήλων, η συνολική ετήσια δαπάνη, τα στάδια και οι επιμέρους ενέργειες που πρόκειται να γίνουν, όπως η διαδικασία για την καταβολή της ορισθείσας αμοιβής ανά δικαιούχο υπάλληλο.

Συστήνεται ως συλλογικό όργανο η Επιτροπή Κινήτρων και Ανταμοιβής που υπάγεται στη Γενική Γραμματεία του Υπουργείου Εσωτερικών. Αναπτύσσεται Πληροφοριακό Σύστημα Κινήτρων και Ανταμοιβής για την εξυπηρέτηση των σκοπών του συστήματος κινήτρων και ανταμοιβής υπαλλήλων.

Διευκρινίζονται οι περιπτώσεις μετάταξης των δημοσίων υπαλλήλων με μεταπτυχιακούς τίτλους, η αναγνώριση της συνάφειας με τη νέα θέση που υπηρετούν, μετά την αίτησή τους στο υπηρεσιακό συμβούλιο του φορέα υποδοχής. Η ρύθμιση αυτή εφαρμόζεται και γι’ αυτούς που έχουν ήδη μεταταχθεί στο πλαίσιο του Ενιαίου Συστήματος Κινητικότητας το 2022, αλλά δεν έχουν υποβάλει αίτηση αναγνώρισης συνάφειας.

Δημιουργείται και τίθεται σε λειτουργία ένα ολοκληρωμένο σύστημα διαχείρισης ανθρώπινου δυναμικού για τη δημόσια διοίκηση. Σε αυτό, θα σχεδιάζονται, θα εφαρμόζονται και θα παρακολουθούνται οι πολιτικές και στρατηγικές αποφάσεις σε θέματα του ανθρώπινου δυναμικού. Θα υποστηρίζεται ο σχεδιασμός, η υλοποίηση και η αποτίμηση της ενιαίας πολιτικής διαχείρισης του ανθρώπινου δυναμικού στη δημόσια διοίκηση.

Εκτός αυτού, σχέδιο νόμου με υπουργική τροπολογία θα στηρίζει τη λειτουργία ψηφιακής εφαρμογής με το νομοσχέδιο, η οποία εγκαθίσταται στο κινητό τηλέφωνο ή στη συσκευή έξυπνης τεχνολογίας για την καλύτερη και άμεση αντιμετώπιση των θεμάτων προστασίας ανηλίκων.

Ρυθμίζεται το θέμα που αφορά τη συνέχιση απασχόλησης ατόμων με αναπηρία που απασχολούνται σε δημοτικές κοινωφελείς επιχειρήσεις στους οικείους δήμους. Όπως επίσης, γίνονται παρεμβάσεις σε θέματα μετεγγραφής αδερφών προπτυχιακών φοιτητών και σε μετεγγραφές βάσει οικονομικών και κοινωνικών κριτηρίων.

Κυρίες και κύριοι συνάδελφοι, το σχέδιο νόμου του Υπουργείου Εσωτερικών στοχεύει και δημιουργεί όλες εκείνες τις προϋποθέσεις για την ταχύτερη και αποτελεσματικότερη στελέχωση του δημόσιου τομέα, μέσω της επιτάχυνσης των διαδικασιών του ΑΣΕΠ σε όλα του τα στάδια. Χρησιμοποιώντας το σύστημα των ανταμοιβών το δημόσιο επιβραβεύει τον υπάλληλο που αυξάνει την αποδοτικότητά του. Με την επέκταση των διατάξεων περί συνυπηρέτησης πολιτικών διοικητικών υπαλλήλων πετυχαίνεται η διασφάλιση στελέχωσης κρίσιμων υπηρεσιών.

Εισάγεται ειδικός τρόπος διενέργειας μελέτης αντίκτυπου για την προστασία προσωπικών δεδομένων προσωπικού χαρακτήρα. Η διαχείριση των αναρρωτικών αδειών θα γίνεται μέσω μικρο-εφαρμογής του Μητρώου Ανθρώπινου Δυναμικού του ελληνικού δημοσίου.

Τέλος, το νέο ολοκληρωμένο Πληροφοριακό Σύστημα Διαχείρισης Ανθρώπινου Δυναμικού βελτιώνει τις διαδικασίες ανάπτυξης και διαχείρισης του ανθρώπινου δυναμικού του ελληνικού δημοσίου.

Κυρίες και κύριοι συνάδελφοι, η Ελλάδα αλλάζει. Το ελληνικό δημόσιο οργανώνεται, εκσυγχρονίζεται, σέβεται τους υπαλλήλους του, δημιουργώντας έτσι όλες εκείνες τις προϋποθέσεις για καλύτερες, ταχύτερες και ποιοτικότερες υπηρεσίες στον Έλληνα πολίτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Κυριακή Μάλαμα από τον ΣΥΡΙΖΑ και να ετοιμάζεται ο κ. Παπασωτηρίου αμέσως μετά.

Ορίστε, κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο για την επιτάχυνση των προσλήψεων στο δημόσιο για την αύξηση της παραγωγικότητας στη δημόσια διοίκηση, πραγματικά προσπαθεί να παραβιάσει ανοιχτές θύρες. Πιθανότατα, ο συντάκτης του νομοσχεδίου δεν έχει επισκεφθεί δομές της δημόσιας διοίκησης στην περιφέρεια της χώρας, δεν έχει εικόνα για το ποια προβλήματα αντιμετωπίζουν οι περιοχές με σημαντική τουριστική οικονομία.

Επίσης, πιθανότατα να μην γνωρίζει ότι σε σχέση με τον πάνδημο στόχο της εργασιακής συμπερίληψης των ανθρώπων με αναπηρία ο γενικός κανόνας της ποσόστωσης ακυρώνεται συχνά μέσα από «παραθυράκια» εξαιρέσεων, στα οποία θα αναφερθώ στη συνέχεια.

Ξεκινώντας από το μεγάλο πρόβλημα της υποστελέχωσης της δημόσιας διοίκησης, θα πρέπει κατ’ αρχάς να καυτηριάσουμε το γεγονός ότι και ο αρχικός νόμος του 2021 και οι τροποποιήσεις που επιφέρει το σημερινό νομοσχέδιο εξαιρούν ένα δήμο της Χαλκιδικής από την προσαύξηση των είκοσι μονάδων μοριοδότησης που δίδεται -και σωστά δίδεται- σε άλλες περιοχές της κεντρικής Μακεδονίας. Δεν γνωρίζει ο συντάκτης του νομοσχεδίου -άρα, πιθανότατα δεν φρόντισε και να τον ενημερώσει ο Βουλευτής της Πλειοψηφίας από τη Χαλκιδική, ο κ. Γιάννης Γιώργος, ο οποίος δυστυχώς δεν είναι εδώ αυτή τη στιγμή- για το γεγονός ότι η Περιφερειακή Ενότητα Χαλκιδικής θα έπρεπε να συμπεριληφθεί ολόκληρη;

Εξαιρείται, λοιπόν, ο Δήμος Νέας Προποντίδας στις διατάξεις για την αυξημένη μοριοδότηση της εντοπιότητας του άρθρου 4.

Στη Χαλκιδική, κυρίες και κύριοι συνάδελφοι, η υποστελέχωση των υπηρεσιών είναι πλέον ακραία, ενώ ο φόρτος εργασίας, λόγω της τουριστικής οικονομίας, είναι κυριολεκτικά τεράστιος.

Η Κτηματική Υπηρεσία της Χαλκιδικής, για παράδειγμα, η οποία διαχειρίζεται εκατοντάδες χιλιόμετρα αιγιαλού και εκατοντάδες αιτήσεις αδειοδότησης επιχειρήσεων, έχει μόνο δύο υπαλλήλους.

Ο ΕΦΚΑ της Χαλκιδικής, που έχει χιλιάδες επιχειρήσεις και δεκάδες χιλιάδες εργαζόμενους στον τουριστικό κλάδο αλλά και στη βιομηχανία, δεν έχει προσωπικό να κάνει ελέγχους, δεν έχει προσωπικό να εκδίδει συντάξεις και δεν έχει προσωπικό, για να διεκπεραιώσει τις υποθέσεις των πολιτών.

Ο ΟΑΕΔ της Χαλκιδικής, με δεκάδες χιλιάδες εποχικούς εργαζόμενους, δυσκολεύεται πάρα πολύ να διεκπεραιώσει τις αιτήσεις του εποχικού επιδόματος ανεργίας. Οι υπάλληλοι του φορέα είναι κυριολεκτικά στα όρια της εργασιακής εξουθένωσης, με εκατοντάδες e-mails που καλούνται να απαντήσουν καθημερινά και που δεν το καταφέρνουν βέβαια.

Όμως, ένας δήμος της Χαλκιδικής εξαιρείται από τις είκοσι μονάδες της εντοπιότητας του άρθρου 4, παρ’ όλο που άλλες περιοχές της κεντρικής Μακεδονίας, όπως οι Σέρρες, το Κιλκίς, η Πέλλα, όλες -και ορθώς βέβαια- και όλοι οι δήμοι τους λαμβάνουν τα αντίστοιχα.

Λέτε ότι θεσπίζετε ένα σύστημα ανταμοιβών για την παραγωγικότητα στο δημόσιο. Εμείς σας ρωτάμε καλοπροαίρετα: Πιστεύετε ότι αυτό το σύστημα, αυτός ο γραφειοκρατικός δαίδαλος που εισάγετε, θα οδηγήσει ποτέ στην καταβολή μιας όποιας ανταμοιβής; Το πιστεύετε πραγματικά; Πόσα επίπεδα αποφάσεων χρειάζονται, για να λάβει ένας υπάλληλος του ΕΦΚΑ της Χαλκιδικής 100 ευρώ επιπλέον τον μήνα;

Εμείς λέμε ότι το σύστημα αυτό δεν πρόκειται να λειτουργήσει ποτέ και, κυρίως, δεν πρόκειται ούτε ένας υπάλληλος -ούτε ένας!- που παλεύει, κυριολεκτικά με το τέρας της γραφειοκρατίας να πάρει ούτε ένα ευρώ μπόνους στο άμεσο μέλλον. Γιατί, λοιπόν, να κοροϊδεύετε τον κόσμο;

Λέτε ότι αυξάνετε την υποχρεωτική ποσόστωση στις προσλήψεις ατόμων με αναπηρία στο δημόσιο. Σαφώς και συμφωνούμε και επαυξάνουμε. Όμως, γιατί δεν διορθώνετε την απαράδεκτη εξαίρεση που έχετε εισάγει για τους ανθρώπους με αναπηρία, οι οποίοι θέλουν να εργαστούν στις θέσεις φύλαξης και πληροφόρησης σε μουσεία και αρχαιολογικούς χώρους; Έχουμε ζητήσει από το Υπουργείο Πολιτισμού να θεραπεύσει αυτή την αδικία. Έχουμε καταθέσει σχετική τροπολογία, αλλά αυτή η απαράδεκτη εξαίρεση παραμένει στο νόμο σας. Γιατί;

Σε ό,τι αφορά την αύξηση της υποχρεωτικής παραμονής σε υπηρεσία του τόπου εντοπιότητας από τα δέκα στα δεκαπέντε έτη, προφανώς έχει μια λογική η ιδέα αυτή. Όμως, για να δουν οι άνθρωποι της περιφέρειας τις υπηρεσίες στελεχωμένες, θα πρέπει να συνοδευτεί το μέτρο αυτό από μία σειρά άλλων ενεργειών. Θα έπρεπε, δηλαδή, για παράδειγμα, να ληφθεί μέριμνα για τους συμβασιούχους σε δομές υγείας, στους ΟΤΑ, οι οποίοι υπηρετούν επί χρόνια και καλύπτουν πάγιες και διαρκείς ανάγκες.

Το Νοσοκομείο Πολυγύρου στη Χαλκιδική στελεχώνεται κατά 40% από συμβασιούχους διοικητικούς και υγειονομικούς λειτουργούς, οι οποίοι σε μεγάλο βαθμό έχουν εντοπιότητα. Ας ξεκινήσουμε, λοιπόν από τη μονιμοποίησή τους.

Αντίστοιχα, ας μοριοδοτήσουμε την εντοπιότητα για άμεσο διορισμό των εκπαιδευτικών. Ας μοριοδοτήσουμε την εντοπιότητα των ιατρών, των νοσηλευτών. Ας μοριοδοτήσουμε την εντοπιότητα σε νέους επιστήμονες που θέλουν να στελεχώσουν τις υπηρεσίες των περιφερειακών ενοτήτων. Πρόκειται για κρίσιμες υπηρεσίες για τη λειτουργία της οικονομίας, για τη λειτουργία της περιφέρειας της χώρας.

Με άλλα λόγια, για να έχουν αντίκτυπο οι ρυθμίσεις του νομοσχεδίου, θα πρέπει να συνοδευτούν απαραιτήτως από προσλήψεις. Το δημόσιο στην επαρχία έχει κυριολεκτικά αδειάσει από στελέχη. Οι δήμοι δεν μπορούν να παραγάγουν έργο. Οι εργολαβίες δεν έχουν σταματημό. Παράδειγμα: Για να σερβιριστεί ένα γεύμα στο Νοσοκομείο του Πολυγύρου, αυτό το μαγειρεύει ένας ιδιώτης στη Θεσσαλονίκη, παρ’ όλο που υπάρχει η υποδομή στο νοσοκομείο, υπάρχει δηλαδή μαγειρείο και το φέρνει από μία απόσταση εξήντα-εβδομήντα χιλιομέτρων. Για να κοπεί ένα εισιτήριο έξω από έναν αρχαιολογικό χώρο, αντί να υπάρχει ένας υπάλληλος του Υπουργείου Πολιτισμού, υπάρχει ένας εργολαβικός εργαζόμενος.

Αυτά τα λάθη, κύριε Υπουργέ, πρέπει να διορθωθούν και μάλιστα άμεσα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Σταύρο Παπασωτηρίου από τη Νέα Δημοκρατία. Ακολουθεί ο κ Ζεμπίλης.

Κύριε Παπασωτηρίου, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όλοι έχουμε τεράστια εκτίμηση στη διαχρονική προσφορά του ΑΣΕΠ για την αξιοκρατική και αποτελεσματική στελέχωση του δημοσίου τα τελευταία τριάντα χρόνια. Πρόκειται για ένα πραγματικά πολύτιμο έργο, το οποίο βοήθησε στην αναβάθμιση του ανθρώπινου δυναμικού που υπηρετεί σήμερα σε πλήθος κρατικών φορέων, δημοσίων υπηρεσιών και ΟΤΑ.

Οι εγγυήσεις διαφάνειας και αντικειμενικότητας που χαρακτηρίζουν όλους τους διαγωνισμούς του ΑΣΕΠ είναι εκείνες που έχουν αναδείξει την αποτελεσματικότητά του ως κορυφαίας ανεξάρτητης αρχής.

Από την άλλη, βέβαια, τίθεται και έχει ξανατεθεί και στο παρελθόν το ζήτημα της ταχύτητας κατά την ολοκλήρωση αρκετών διαδικασιών, όπως είναι λόγου χάριν η αναπλήρωση από το ΑΣΕΠ διοριστέων που τελικά δεν αποδέχονται τον διορισμό τους. Υπάρχουν περιπτώσεις φορέων, όπως για παράδειγμα ο ΕΦΚΑ, οι οποίοι για λόγους που φυσικά δεν αφορούν στο ΑΣΕΠ έχουν προβλήματα στην απορρόφηση επιτυχόντων σε διαγωνισμούς που προκηρύσσονται για μόνιμο προσωπικό. Για παράδειγμα, εκκρεμούν εδώ και χρόνια πάνω από εκατό προσλήψεις διοικητικών υπαλλήλων στον ΕΦΚΑ, καθώς οι υποψήφιοι που του διαθέτει το ΑΣΕΠ αρνούνται να αναλάβουν καθήκοντα, προκαλώντας έτσι μια τεράστια συμφόρηση με τις λίστες αναπληρωτών. Γιατί, όπως ξέρουμε, η αξιοποίησή τους απαιτεί, όχι μόνο χρόνο, αλλά και ένα μεγάλο διοικητικό κόστος όταν πρόκειται να πληρωθούν θέσεις που μένουν συστηματικά κενές.

Αυτή η συνειδητοποίηση οδήγησε το Υπουργείο Εσωτερικών στην αλλαγή φιλοσοφίας που φέρνει το παρόν νομοσχέδιο. Πιο σύντομες προθεσμίες, απλούστερες κοινοποιήσεις στους ενδιαφερομένους και αναγκαστικά εισαγωγή αντικινήτρων για όσους δεν αποδέχονται τελικά τον διορισμό τους μέσω ΑΣΕΠ σε θέσεις που -ας μην το ξεχνάμε- οι ίδιοι είχαν αρχικά επιλέξει. Μία σειρά από εργαλεία επιτάχυνσης των γραφειοκρατικών διαδικασιών εισάγει το ΥΠΕΣ, με στόχο να έχουμε περισσότερες προσλήψεις σε λιγότερο χρόνο, πάντοτε τηρώντας όλες τις ουσιαστικές εγγυήσεις που προσφέρει το ΑΣΕΠ.

Κυρίες και κύριοι συνάδελφοι, ένα άλλο εργαλείο που χρησιμοποιεί η Κυβέρνηση για τον ίδιο σκοπό, το οποίο περιλαμβάνεται στο άρθρο 18, είναι η άμεση πλήρωση θέσεων που προβλέπονται στον προγραμματισμό προσλήψεων των ετών 2022, 2023, 2024 και 2025 από τους επιτυχόντες της προκήρυξης 2Γ/2022 του ΑΣΕΠ, καθώς και η άμεση κάλυψη κενών σε υπηρεσίες της ΑΑΔΕ με επιτυχόντες της προηγηθείσας προκήρυξης του ΑΣΕΠ, της γνωστής 1Γ/2022.

Πρόκειται και σε αυτή την περίπτωση για προφανώς θετικά μέτρα, τα οποία θα έλεγα ότι υπαγορεύει η κοινή λογική, γιατί δεν μπορεί να έχουμε μια διαρκή παραγωγή επιτυχόντων σε διαγωνισμούς του ΑΣΕΠ χωρίς αντίστοιχη απορρόφησή τους.

Κύριε Υπουργέ, θέλω να σταθώ σε ορισμένες ακόμα θετικές διατάξεις του νομοσχεδίου, που έχουν ιδιαίτερη αξία για τις οικογένειες, αφού αφορούν τη διατήρηση της κοινωνικής συνοχής:

Η πρώτη είναι η ρύθμιση περί διευκόλυνσης της συνυπηρέτησης δημοσίων υπαλλήλων, που πλέον καθίσταται δυνατή για περισσότερες υπηρεσίες και απλουστεύεται, καθώς δεν θα είναι πια αναγκαία η σύμφωνη γνώμη υπηρεσιακού συμβουλίου, μια προϋπόθεση που δημιουργούσε στην πράξη εμπόδια στη γρήγορη λήψη των σχετικών αποφάσεων. Ταυτόχρονα εισάγεται από δω και πέρα προθεσμία ολοκλήρωσης της απόσπασης ενός μηνός από την υποβολή της αίτησης του ενδιαφερομένου. Στόχος είναι να εξυπηρετούνται γρηγορότερα περισσότεροι δημόσιοι υπάλληλοι προκειμένου να μπορούν να κρατήσουν ενωμένη την οικογένειά τους υπηρετώντας με τους ή τις συζύγους τους.

Τον ίδιο σκοπό εξυπηρετούν και τα δύο άρθρα σχετικής τροπολογίας του Υπουργείου Παιδείας για τα διευρυμένα κοινωνικά κριτήρια τα οποία εφαρμόζονται κατά τις μεταγραφές φοιτητών και τις ευνοϊκότερες προϋποθέσεις μεταγραφής παιδιών τρίτεκνων και πολύτεκνων οικογενειών σε άλλα πανεπιστήμια, προκειμένου να βρίσκονται δίπλα στους δικούς τους ανθρώπους.

Είναι μέτρα που αναμφίβολα προάγουν την κοινωνική συνοχή και ταυτόχρονα στηρίζουν τον θεσμό της οικογένειας στον οποίο η Νέα Δημοκρατία αποδίδει κορυφαία σημασία για το μέλλον της χώρας μας, έναν θεσμό που θα συνεχίσουμε να ενισχύουμε με κάθε τρόπο.

Κλείνοντας, κύριε Πρόεδρε, θα ήθελα να πω δυο λόγια για το άρθρο 4 και την αυξημένη μοριοδότηση όσων συμμετέχουν στους διαγωνισμούς του ΑΣΕΠ, προκειμένου να ενισχυθεί η στελέχωση υπηρεσιών απομακρυσμένων περιοχών όπως η Φλώρινα. Για εμάς στη Φλώρινα το άρθρο αυτό έχει πολύ μεγάλη σημασία εξαιτίας των προβλημάτων προσέλκυσης νέου ανθρώπινου δυναμικού σε δημοσίους φορείς του νομού μας. Για τη βελτιστοποίηση του Υπουργείου Εσωτερικών, τη στελέχωση των διοικητικών εκείνων υπηρεσιών που σήμερα έχουν τα μεγαλύτερα κενά, έρχεται να δώσει κίνητρο στους ενδιαφερόμενους να συμμετέχουν στους διαγωνισμούς του ΑΣΕΠ μέσα από την ενίσχυση της μοριοδότησης της εντοπιότητας, που πλέον θα προσφέρει στους μόνιμους κατοίκους σαράντα επιπλέον μόρια για τον διορισμό τους στον τόπο συμφερόντων τους.

Εδώ έχουμε ένα πρόβλημα που προφανώς συνδέεται με το δημογραφικό για νομούς όπως η Φλώρινα, αλλά και με ένα γενικότερο ζήτημα, αυτό της παροχής οικονομικών κινήτρων σε δημοσίους υπαλλήλους, προκειμένου να υπηρετήσουν σε παραμεθόριες περιοχές.

Είναι, κύριε Υπουργέ, όπως γνωρίζετε, ένα μείζον θέμα που δεν αφορά μόνο τη Φλώρινα. Αφορά την παρουσία του κράτους σε όλες τις ακριτικές περιοχές και την ανάγκη να είμαστε παρόντες ως πολιτεία εκεί που αρχίζει η Ελλάδα. Είμαι βέβαιος ότι με αφορμή τη σημερινή μας συζήτηση το Υπουργείο Εσωτερικών θα εξετάσει, πάντοτε σε συνεργασία με τον καθ’ ύλην αρμόδιο Υπουργό, τον κ. Χατζηδάκη, όλες τις δυνατές λύσεις στο πρόβλημα της οικονομικής στήριξης όσων θέλουν να υπηρετήσουν σε παραμεθόριες περιοχές.

Λύσεις υπάρχουν, όπως έχει αποδείξει και η περίπτωση του προσωπικού της ΑΑΔΕ, αρκεί να δουλέψουμε πάνω σε αυτές, να τις βελτιώσουμε και να τις υιοθετήσουμε, κοινές βέλτιστες πρακτικές για όλες τις δημόσιες υπηρεσίες της παραμεθορίου. Άλλωστε έχει γίνει η αρχή με τους γιατρούς του ΕΣΥ, στους οποίους πρόσφατα δόθηκαν σημαντικά επιδόματα, όταν επιλέγουν να τοποθετηθούν στις λεγόμενες «άγονες θέσεις». Σε κάθε περίπτωση, όμως, ως πολιτεία οφείλουμε να διαγράψουμε από το λεξιλόγιό μας όρους όπως «άγονες», «απομονωμένες» ή «προβληματικές» περιοχές, γιατί η Ελλάδα δεν τελειώνει, αλλά αρχίζει στα σύνορά της και εκεί είναι που βρίσκεται το μέλλον της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αθανάσιος Ζεμπίλης από τη Νέα Δημοκρατία. Θα ακολουθήσουν ο κ. Μουλκιώτης και ο κ. Μάντζος, Κοινοβουλευτικός Εκπρόσωπος του ΠΑΣΟΚ.

Κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κυρία και κύριε Υπουργοί, κυρίες και κύριοι συνάδελφοι, πριν από τριάντα χρόνια, τον Δεκέμβριο του 1994 ο Αναστάσης Πεπονής υποχρεωνόταν να παραιτηθεί από τη θέση του Υπουργού Προεδρίας, προκειμένου να προστατεύσει έναν νεοπαγή και ελπιδοφόρο θεσμό που ο ίδιος καθιέρωσε, έναν εκσυγχρονιστικό νόμο που δεχόταν τις πρώτες επιθέσεις πριν καλά-καλά στεγνώσει το μελάνι του Εθνικού Τυπογραφείου. Αυτή είναι συνήθως και η μοίρα των μεταρρυθμιστών. Άλλωστε είναι γνωστό ότι στη χώρα μας είμαστε όλοι στα λόγια υπέρ των μεταρρυθμίσεων, αλλά εχθρικοί στην εφαρμογή τους.

Αυτό προμήνυε και την εξέλιξη των πραγμάτων. Όντως ο ν.2190 είναι ο πιο πολυτροποποιημένος νόμος στην ιστορία του σύγχρονου ελληνικού κράτους. Από το 1994 μέχρι σήμερα έχει τροποποιηθεί εκατόν σαράντα φορές και τις περισσότερες προκειμένου να ευνοηθούν κατηγορίες υποψηφίων και μάλιστα χωρίς καν να ερωτηθεί η ανεξάρτητη αρχή.

Αντίθετα η παρούσα Κυβέρνηση κινήθηκε εξαρχής στον άξονα της ενίσχυσης, της ενδυνάμωσης και της διεύρυνσης του ρόλου του ΑΣΕΠ. Κατ’ αρχάς με τον ν.4765/2021 ο οποίος έδωσε έμφαση στην αξιοκρατία, διότι είχαμε πράγματι ένα σύστημα διαφανές και αδιάβλητο που εξασφάλιζε ακεραιότητα στη διαδικασία, όχι όμως και την αξιοκρατία, διότι η αξιοσύνη δεν εξασφαλίζεται με το σύστημα της μοριοδότησης και των τυπικών προσόντων, αλλά απαιτεί διαγωνισμούς, τεστ δεξιοτήτων και μια πιο σύνθετη διαδικασία προσλήψεων.

Ακολούθως με τον ν.5062/2023 θεσμοθετήθηκε η εμπλοκή του ΑΣΕΠ στις διοικήσεις δημόσιων φορέων, ώστε να επιλέγονται κατά τρόπο αξιοκρατικό και με βάση τα τεχνικά τους προσόντα και τις δεξιότητες. Στην πραγματικότητα επρόκειτο για το πρώτο μεγάλο βήμα αποκομματικοποίησης του κράτους και υιοθέτησης δυτικών αντιλήψεων, όπως του Μαξ Βέμπερ για μια πολιτικά ουδέτερη διοίκηση.

Στην ίδια κατεύθυνση σήμερα το παρόν σχέδιο νόμου έρχεται να αναζωογονήσει τον ΑΣΕΠ, διότι είναι σίγουρο ότι ένας νόμος που ψηφίστηκε πριν από τριάντα χρόνια, όσο πρωτοποριακός και αν ήταν για την εποχή του, δεν μπορεί να απαντήσει στα δεδομένα και τις προκλήσεις του 2024 και της ψηφιακής εποχής, ιδιαίτερα δε όταν οι μεγάλες καθυστερήσεις και οι χρονοβόρες γραφειοκρατικές διαδικασίες δεν επιτρέπουν να γίνεται ο σωστός προγραμματισμός προσλήψεων.

Για την αντιμετώπιση αυτών των παθογενειών το παρόν σχέδιο νόμου προωθεί ρυθμίσεις για την επιτάχυνση της διαδικασίας μέσω της σύντμησης προθεσμιών από την προκήρυξη μέχρι και την κάλυψη των θέσεων. Περαιτέρω η βέλτιστη αξιοποίηση των νέων τεχνολογιών, της ψηφιοποίησης και της διαλειτουργικότητας με τον υπόλοιπο δημόσιο τομέα αποτελούν απαραίτητη προϋπόθεση προκειμένου να εκσυγχρονιστεί το σύστημα προσλήψεων.

Ωστόσο το δημόσιο δεν είναι πόστο για να βολευτεί κάποιος. Έτσι, η αξιοσύνη δεν αρκεί μόνο για την είσοδο κάποιου στον δημόσιο τομέα, αλλά θα πρέπει να τον συνοδεύει σε όλο τον εργασιακό του βίου. Συνεπώς θα πρέπει ο δημόσιος λειτουργός να επιμορφώνεται, να εξελίσσεται, να αξιολογείται και να επιβραβεύεται ως προς την εργασιακή του αποδοτικότητα. Άρα υπάρχει ανάγκη να ενισχυθεί ο μηχανισμός επιβράβευσης των πιο παραγωγικών υπαλλήλων και αυτό θα εμπεδώσει μια κουλτούρα αξιοκρατίας που θα μας απομακρύνει από την αντίληψη της ισοπέδωσης, μια νοοτροπία που δουλεύει σαν τις μηχανές του γκαζόν, δηλαδή κουρεύει τα πάντα προς τα κάτω.

Αυτό συνέβαινε γιατί με το προηγούμενο καθεστώς της βαθμολόγησης στο δημόσιο το 97% των υπαλλήλων αξιολογούνταν από πολύ επαρκείς έως άριστοι. Έτσι ο καλός και ο κακός υπάλληλος είχαν την ίδια ακριβώς εξέλιξη: ωρίμανση στα χρόνια, ωρίμανση μισθολογική, ωρίμανση ιεραρχική. Το γεγονός αυτό, το να είναι δηλαδή όλοι όμοιοι, έλυνε και τα χέρια των πολιτικών, που θα μπορούσαν πλέον να επιλέξουν όποιον οι ίδιοι επιθυμούσαν για τις θέσεις ευθύνης. Ωστόσο στις μετρήσεις του Ευρωπαϊκού Ινστιτούτου Δημόσιας Διοίκησης ως προς την ικανοποίηση των πολιτών από τις υπηρεσίες του δημοσίου σε τριάντα πέντε κράτη η Ελλάδα φιγουράριζε στις τελευταίες θέσεις, κάτω ακόμα και από τη γειτονική μας Βουλγαρία.

Αν αναζητήσουμε τώρα τις βέλτιστες πρακτικές σε χώρες που διακρίθηκαν, όπως το Λουξεμβούργο και η Φινλανδία, θα συναντήσουμε ετήσια σχέδια δράσης, μετρήσιμους στόχους, αξιολόγηση δομών και κίνητρα που στοχεύουν στη βελτίωση των δεξιοτήτων των δημοσίων υπαλλήλων.

Έχει έρθει η ώρα πια και στη δημόσια διοίκηση της χώρας μας να αξιοποιήσουμε εργαλεία σύγχρονου μάνατζμεντ και διαχείρισης ανθρώπινου δυναμικού, όπως το μπόνους παραγωγικότητας. Με αυτόν τον τρόπο θα αλλάξουμε το υπόδειγμα του κράτους και θα απαλλαγούμε από τον εξισωτισμό που συνθλίβει τους ανθρώπους και δεν τους αφήνει να εξελιχθούν στο δημόσιο.

Περαιτέρω, μια παθογένεια που υπάρχει στο δημόσιο είναι οι επιτυχόντες διαγωνισμών για θέσεις σε νησιωτικές και ηπειρωτικές περιοχές από την επομένη του διορισμού τους να μεθοδεύουν τη μετακίνησή τους στον τόπο καταγωγής τους ή σε μεγάλα αστικά κέντρα. Το γεγονός αυτό έχει τραγικές επιπτώσεις στους κατοίκους μειονεκτικών περιοχών, όπου οι δήμοι επιτελούν έναν πολλαπλό και σύνθετο ρόλο για να καλύψουν τις αδυναμίες του κράτους.

Σήμερα το σχέδιο νόμου του Υπουργείου Εσωτερικών με την αυξημένη μοριοδότηση εντοπιότητας στις προσλήψεις έρχεται, σε εκπλήρωση της παραγράφου 4 του άρθρου 101 του Συντάγματος, να στηρίξει τη νησιωτικότητα και την ορεινότητα, να στηρίξει την ελληνική περιφέρεια.

Στο σημείο αυτό θα ήθελα να ευχαριστήσω τον Υπουργό Εσωτερικών, τον κ. Θεόδωρο Λιβάνιο, καθώς στο καθεστώς αυξημένης μοριοδότησης εντάσσεται και η Περιφερειακή Ενότητα Εύβοιας, πλην του Δήμου Χαλκιδαίων, και αυτό είναι κάτι δίκαιο, διότι Εύβοια είναι νησί και όλοι οι περιφερειακοί δήμοι της Εύβοιας αντιμετωπίζουν τα ίδια ακριβώς προβλήματα με τους υπόλοιπους νησιωτικούς δήμους: την ασυνέχεια του εδάφους, την απομόνωση, την έλλειψη των υποδομών, την υποστελέχωση των υπηρεσιών.

Ιδιαίτερα όμως, γιατί, όπως γνωρίζουμε, η Εύβοια είναι η ασπίδα της Αττικής και πλήττεται πολύ συχνά από θεομηνίες και ακραία καιρικά φαινόμενα κι έτσι οι υπηρεσίες των δήμων πρέπει να είναι στελεχωμένες και ικανές να ανταπεξέλθουν στις προκλήσεις της κλιματικής κρίσης.

Για όλους αυτούς τους λόγους, υπερψηφίζουμε το παρόν σχέδιο νόμου, ένα νομοθέτημα που αποσκοπεί σε μια σύγχρονη, αξιοκρατική και φιλική προς τον πολίτη δημόσια διοίκηση και σε ένα κράτος που νοιάζεται και μεριμνά κυρίως για τις πιο απομακρυσμένες, τις πιο δύσβατες, τις πιο μειονεκτικές περιοχές της πατρίδας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γεώργιος Μουλκιώτης από το ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα στην τοποθέτησή σας σχετικά με την τροπολογία του ΠΑΣΟΚ για την τροποποίηση της παραγράφου 1 του άρθρου 6 του προεδρικού διατάγματος 15/2022. Εγώ δεν πιστεύω ότι έχετε πειστεί με αυτά που είπατε. Εγώ πιστεύω ότι είστε σε μια αντίφαση με τον εαυτό σας και με ό,τι πιστεύετε σε σχέση με τη σοβαρότητα αυτής της τροπολογίας και με όσα ξεκάθαρα λέει.

Να σας πω κάτι; Να την αποσύρουμε την τροπολογία εμείς; Φέρτε την εσείς να την ψηφίσουμε. Εμείς την αποσύρουμε τώρα την τροπολογία και σας προκαλούμε, φέρτε εσείς ως δική σας την τροπολογία να την ψηφίσουμε εμείς τώρα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Διότι αφήνουμε κερκόπορτες, κύριε Υπουργέ. Κρούεται ο κώδωνας του κινδύνου. Ξεκαθαρίζουμε τη θέση μας.

Σε σχέση με το εισηγούμενο νομοσχέδιο, κυρίες και κύριοι συνάδελφοι, αυτό το νομοσχέδιο τροποποιεί τον ν.4765 του 2021. Ξέρετε πόσες τροποποιήσεις έχουν γίνει από την 1η Ιανουαρίου 2021; Πάνω από τριάντα δύο. Κι ερχόμαστε σήμερα να κάνουμε τι; Ξεκάθαρα εμβαλωματικές λύσεις, για να πούμε ότι κάτι κάνουμε.

Εμείς θεωρούμε ότι πέντε χρόνια που είναι η Νέα Δημοκρατία στην Κυβέρνηση σκέφτηκε να φτιάξει μια εικοσαμελή επιτροπή για τον συντονισμό των κινήτρων βάσει στοχοθεσίας. Όλες οι ανακοινώσεις κάθε τόσο τι λέγανε; Μεταρρύθμιση και στοχοθεσία στο δημόσιο. Και σήμερα τι κάνουμε; Καταλήγουμε σε μια εικοσαμελή επιτροπή. Αλλά, αυτή η πενταετής κοπτοραπτική της Κυβέρνησης στα θέματα της στοχοθεσίας και αξιολόγησης του δημόσιο συμπαρασέρνει και εμποδίζει τη λειτουργία αυτού του ίδιου του δημοσίου.

Γιατί είναι πισωγυρίσματα αυτά και ιδέες μαθητευόμενων. Δεν έχει δημιουργήσει μια προοπτική. Αλλά με αυτόν τον τρόπο δεν «κολλάει» μόνο η στοχοθεσία, κυρίες και κύριοι συνάδελφοι, αλλά «κολλάει» και η αξιολόγηση και η επιλογή των προϊσταμένων και ένα σωρό άλλα θέματα, τα οποία είναι εμφανέστατα και τα οποία λέτε ότι δεν τα βλέπετε ή τα αγνοείτε.

Θυμόμαστε εξάλλου πριν από λίγους μήνες -φέτος τον Ιούνιο- όταν η Κυβέρνηση άρχισε να κατηγορεί τον ΑΣΕΠ. Θυμάστε τη συνέντευξη του κ. Μητσοτάκη ο οποίος χωρίς να ερωτηθεί καθόλου, είπε ξεκάθαρα ότι θέλω να δώσω ένα παράδειγμα, ότι δεν λειτουργεί το ΑΣΕΠ, ότι οι ρυθμοί του είναι απογοητευτικοί. Αυτό έγινε την Τετάρτη 12 Ιουνίου. Την Πέμπτη η κ. Μπακογιάννη βάλλει και αυτή κατά του ΑΣΕΠ. Αυτό το ΑΣΕΠ δεν είναι ο νόμος τον οποίο τροποποιούμε σήμερα; Τρία χρόνια ισχύει ο νόμος.

Εμείς το λέγαμε και από τότε. Δεν λειτουργεί ο νόμος. Όμως δεν το άκουσε τότε ο Υπουργός, δεν το άκουσε ότι ο ν.4765 είναι ατελέσφορος, αναποτελεσματικός και να τα αποτελέσματα. Ερχόμαστε για άλλη μια φορά σήμερα να τροποποιήσουμε σε σειρά αυτών των τροπολογιών τις οποίες είπα προηγουμένως.

Καθυστερεί ο ΑΣΕΠ; Ναι, καθυστερεί, προφανώς. Τι πρέπει να κάνουμε; Δεν πρέπει να ξεμπλέξουμε με αυτές τις ατελέσφορες διαδικασίες που υπάρχουν, να υπάρχει ένας σωστός προγραμματισμός, να μην υπάρχουν καθυστερήσεις και να υπάρχουν προβλεψιμότητες και να μην έχουμε αναπόφευκτες καταστάσεις; Αυτό έχετε δημιουργήσει με αυτόν τον νόμο και έχετε καταστήσει τον ΑΣΕΠ -το λέω, κύριε Υπουργέ- έναν γίγαντα χωρίς πόδια. Ειλικρινά το λέω. Και ευθύνεται η Κυβέρνηση της Νέας Δημοκρατίας που τα πέντε χρόνια δεν έχει κάνει τίποτα το ουσιαστικό.

Εμείς θα πούμε τούτο, με αυτό που γίνεται. Ή πολύ φασαρία για το τίποτα ή ώδινεν όρος και έτεκεν μύν. Θα λύσει λοιπόν αυτό το νομοσχέδιο τα προβλήματα του ΑΣΕΠ; Μειώνονται οι προθεσμίες από δέκα σε πέντε μέρες; Με αυτή την τιμωρία; Αλήθεια, που το ακούσαμε αυτό; Τι τιμωρητική λογική είναι αυτή; Ποια σχολή δημόσιας διοίκησης έχει εφεύρει αυτή την τιμωρητική διαδικασία την οποία προσεγγίζετε εσείς σήμερα;

Αντί να κάνετε ελκυστικό το δημόσιο, αντί να δώσετε αξιοπρεπείς μισθούς και κυρίως, να υπάρχει αξιοκρατία και όχι τοποθετήσεις προϊσταμένων δήθεν αξιοκρατικές, αλλά με διορισμούς απευθείας. Δεν είναι θέματα αυτά τα οποία δεν έχετε προσεγγίσει καθόλου και τα βλέπετε να συνεχίζονται; Είναι αυτό δημόσια διοίκηση; Προφανώς δεν είναι.

Ο τριετής αποκλεισμός. Εάν δεν αποδεχθεί κάποιος τον διορισμό του, είναι αποδεκτός ο τριετής αποκλεισμός; Θα σας πω στη συνέχεια γιατί σας το λέω και με παραδείγματα, γιατί πρέπει κάποια πράγματα να δούμε αν δεν στέκουν, να τα αλλάξουμε, όχι όμως να τα υιοθετούμε σώνει και καλά, τριετή αποκλεισμό έτσι γενικώς και αορίστως.

Διότι η τιμωρητική διαδικασία που εσείς ακολουθείτε, κύριε Υπουργέ, είναι λογική και διαδικασία συντηρητικής κυβέρνησης. Κάθε φορά που μια τέτοια κυβέρνηση δεν μπορεί να λύσει ένα πρόβλημα, καταφεύγει στην καταστολή. Έτσι τη λέμε. Πόσο αναντίστοιχη είναι μια προσφυγή με έναν τιμωρητικό χαρακτήρα από τη ζητούμενη σήμερα στην εποχή μας ψηφιοποίηση και τεχνητή νοημοσύνη; Πόσο αναντίστοιχο είναι; Δεν τα βλέπετε αυτά. Τα βλέπετε. Τι κάνετε; Τα αγνοείτε.

Να σημειώσουμε βεβαίως ότι εδώ και καιρό είναι προϊούσα η μείωση των θέσεων του μόνιμου προσωπικού και με ταυτόχρονη αύξηση κατά γεωμετρική πρόοδο των συμβασιούχων υπαλλήλων. Ναι ή όχι; Γιατί τα αποδέχεστε αυτά τα πράγματα; Αυτή η τάση πέρα από την προφανή προτίμηση, γιατί είναι προφανής προτίμηση της Κυβέρνησης για να δημιουργεί ένα σώμα συμβασιούχων και να δείχνουν μια άγνοια γενικότερη στα πεδία τα οποία απαιτείται σήμερα να υπάρχει η κρατική παρέμβαση.

Τα αντικείμενα τα οποία έχουμε σήμερα και μιλάμε για κλιματική αλλαγή, τεχνητή νοημοσύνη, πάσης φύσεως κρίσεις μπορούν οι συμβασιούχοι να τα αντιμετωπίσουν ή πρέπει, κύριε Υπουργέ, να έχουμε μια θεσμική μνήμη ως δημόσια διοίκηση και να μπορούμε να προχωρήσουμε με αυτόν τον τρόπο;

Δεν μπορεί να συνεχιστεί αυτό το οποίο κάνετε και σήμερα και δεν έχετε καταστήσει, επαναλαμβάνω, το δημόσιο θελκτικό. Τι διαφημίσατε φέτος στη Διεθνή Έκθεση Θεσσαλονίκης; Αύξηση μισθού μεγάλη. Πόση αύξηση; Εκατό ευρώ. Αλήθεια; Από το 2027, βάζοντας υπ’ όψιν τον κατώτατο μισθό του ιδιωτικού τομέα. Τώρα σοβαρολογούμε και λέμε για θελκτικό ελληνικό δημόσιο;

Επίσης, το νομοσχέδιο αυτές τις διαχρονικές παθογένειες τις θεραπεύει; Ασχολείται με αυτό;

Εμείς να σας πούμε για τον διαγωνισμό του ΑΣΕΠ, τον 2Γ του 2022 το εξής: Τον υπερασπιζόμαστε ξεκάθαρα, χωρίς υποσημειώσεις, χωρίς αστερίσκους, χωρίς τίποτα. Να κάνουμε τις προσλήψεις και, εάν δεν καλυφθεί όλος ο κατάλογος, να προσληφθούν όλοι. Μην κάνετε τίποτα άλλο. Είναι αδικία για αυτούς τους ανθρώπους. Δεν μπορώ να καταλάβω αυτό το νέο εφεύρημα, άλλοι οι επιτυχόντες και άλλοι αυτοί που θα προσληφθούν. Δεν το κατάλαβα αυτό. Πρέπει αυτά να τα δούμε γιατί δεν μπορεί να συνεχίσουμε με τέτοιες λογικές.

Και στο τέλος-τέλος, κύριε Υπουργέ, ας αποφασίσει στη Βουλή τι θέλει σαν ελληνικό δημόσιο, πώς θέλει να προσλάβει, πού θέλει να τους προσλάβει και τι θέλει να κάνει.

Κύριε Πρόεδρε, τελειώνω.

Είπε ο κύριος Πρωθυπουργός πριν λίγες μέρες, στις 30 Σεπτεμβρίου, «εγκρίνουμε νέες προσλήψεις για το 2025 στα πλαίσια του ετήσιου προγραμματισμού των προσλήψεων. Σχεδόν είκοσι χιλιάδες προσλήψεις με σημαντική ενίσχυση του ΕΣΥ, Αστυνομίας, Πυροσβεστικής, Ενόπλων Δυνάμεων». Εάν είναι αυτές οι ανάγκες, καλώς είναι. Εάν δεν είναι όμως αυτές οι ανάγκες, γιατί να γίνουν και γιατί να προκηρύσσονται; Ξέρουμε πόσες ανάγκες έχουμε; Αυτά, αν δεν υπάρχουν, κύριε Υπουργέ, είναι προχειρότητες, είναι λύσεις -λυπάμαι που το λέω- εμβαλωματικές και δεν προάγουν τίποτα.

Είναι ντροπή σήμερα, μετά από τόσα τα οποία έχουμε δει, με έναν νόμο, τον ν.2190, ο οποίος ήταν ουσιαστικός νόμος και βασικός νόμος στο ελληνικό δημόσιο και έδωσε κύρος και στο ίδιο το κράτος, στο ίδιο το δημόσιο και στους υπαλλήλους και στα στελέχη, είναι ντροπή σήμερα να μην έχει καταλήξει η Κυβέρνηση σε μια σοβαρή λύση σε αυτό το ζήτημα, δεδομένου ότι γνωρίζετε όλες τις παθογένειες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν λίγες ημέρες μόνο απονεμήθηκε το βραβείο Νόμπελ οικονομίας σε τρεις κορυφαίους οικονομολόγους, τον Νταρόν Ατζέμογλου, τον Σάιμον Τζόνσον και τον Τζέιμς Ρόμπινσον, για την πολυετή και αναλυτική μελέτη τους που οδήγησε σε ένα συμπέρασμα, ότι οι θεσμοί είναι εκείνοι που βοηθούν τις κοινωνίες να ευημερήσουν, ότι δεν μπορεί να υπάρξει δίκαιη και βιώσιμη ανάπτυξη για τους λαούς, εάν δεν υπάρχουν ισχυροί δημοκρατικοί θεσμοί. Και αντίστροφα, δεν νοείται σύγχρονη δημοκρατία χωρίς πολίτες πραγματικά ελεύθερους, με ελεύθερη προσωπικότητα και δημιουργικά μέσα στη διάθεσή τους, που δεν θα ενεργούν ως ιδιώτες που απλώς θα συναλλάσσονται μέσα σε μια αγορά, αλλά ως μέλη μιας συμπεριληπτικής κοινωνίας και ενός θεσμικού συστήματος που θα δεσμεύεται και θα λειτουργεί με βάση την αρχή του κράτους δικαίου.

Η χώρα μας έχει ακόμα, πράγματι, πολύ μεγάλη ανάγκη από πιο ισχυρούς, πιο ανθεκτικούς, πιο λειτουργικούς θεσμούς. Θεσμούς προστασίας της δημοκρατίας από τους ίδιους τους εχθρούς της, ακόμη και εκείνους που δρουν εντός των τειχών της. Αναφέρομαι ευθέως στην τροπολογία την οποία έχουμε καταθέσει για την αναστολή της κρατικής χρηματοδότησης στους Σπαρτιάτες, η οποία απορρίφθηκε μετ’ επαίνων από τον κύριο Υπουργό των Εσωτερικών και την Κυβέρνηση. Επαναλαμβάνω και εγώ το αίτημα του κ. Μουλκιώτη. Αν το πρόβλημα είναι ότι το φέρνει το ΠΑΣΟΚ, να την αποσύρουμε εμείς την τροπολογία, να τη φέρετε εσείς, να έχετε την πατρότητα, να έχετε να το καυχιέστε και αυτό, όπως καυχιέστε ότι, δήθεν, εσείς συλλάβατε τη Χρυσή Αυγή. Μέχρι αυτού του σημείου φτάσατε σήμερα.

Θεσμούς έχει ανάγκη η πατρίδα μας για μια τοπική αυτοδιοίκηση με πραγματικές αρμοδιότητες και όχι μόνο ευθύνες. Αυτοδιοίκηση που θα είναι πυρήνας περιφερειακής ανάπτυξης με πόρους, πραγματικούς πόρους, και ανθρώπινο δυναμικό εξειδικευμένο. Θεσμούς έχει ανάγκη η πατρίδα μας, όπως ανεξάρτητες αρχές, ισχυρούς φορείς προστασίας θεμελιωδών δικαιωμάτων, κατοχύρωσης αγαθών, όπως η αξιοκρατία -το ΑΣΕΠ που συζητούμε σήμερα- και ρύθμισης των αγορών, ισχυρό θεσμικό αντίβαρο έναντι της εγγενούς τάσης της κρατικής εξουσίας για αυθαιρεσία εις βάρος δικαιωμάτων των πολιτών.

Και λέγοντάς το αυτό καταθέτω στα Πρακτικά την απόφαση 38/2024 της Αρχής Προστασίας Δεδομένων Προσωπικού Χαρακτήρα με την οποία κλείνει οριστικά και αυθεντικά το ζήτημα του σκανδάλου της διαρροής δεδομένων προσωπικού χαρακτήρα Ελλήνων εκλογέων του εξωτερικού από το κόμμα της Νέας Δημοκρατίας και φυσικά πρόσωπα, επιτελικά στελέχη του κόμματος της Νέας Δημοκρατίας, από το ίδιο το Υπουργείο των Εσωτερικών και από το κόμμα το οποίο εδώ, σε αυτή την Αίθουσα, αμφισβητούσε ότι επρόκειτο για σκάνδαλο. Ευτυχώς υπάρχει αρχή ανεξάρτητη που κάνει τη δουλειά της και εξισορροπεί την κρατική αυθαιρεσία.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θεσμούς έχει ανάγκη η πατρίδα μας, όπως ένα σύγχρονο κράτος με διαφάνεια και αξιοκρατία, όπως αυτό που συζητούμε σήμερα και εγγυάται το ΑΣΕΠ. Και πράγματι, το κράτος, η δημόσια διοίκηση και η αυτοδιοίκηση είναι κατ’ εξοχήν πεδία εφαρμογής αυτής της διαπίστωσης, ότι είναι οι θεσμοί που μπορούν μόνο εκείνοι να εγγυηθούν την ανάπτυξη και την ευημερία. Η δημόσια διοίκηση μπορεί να το κάνει αυτό όχι μόνο με τον τρόπο που λειτουργεί, για παράδειγμα τον τρόπο που συμβάλλεται, αν δηλαδή οι δημόσιες συμβάσεις ωφελούν πράγματι και συντηρούν την οικονομία ή αν συντηρούν και ωφελούν κλειστά οικονομικά κυκλώματα που λυμαίνονται τη δημόσια διοίκηση και την τοπική αυτοδιοίκηση. Αν λειτουργεί με διαφάνεια, με ανοιχτά δεδομένα, με ψηφιακές διαδικασίες που περιορίζουν τη διαφθορά ή αν διαπνέεται από ισότητα, δικαιοσύνη και αλληλεγγύη, αν είναι δηλαδή ένα κράτος πραγματικά κοινωνικό, που δεν αρκείται μόνο στις περιγραφές των μέσων της κοινωνικής κινητικότητας, αλλά παρεμβαίνει άμεσα για την άμβλυνση των κοινωνικών ανισοτήτων. Δεν θα αρκείται να μιλά αόριστα για «άριστους» που τα καταφέρνουν και «ανάξιους» που δεν τα καταφέρνουν, παραγνωρίζοντας το διαφορετικό σημείο εκκίνησης των ανθρώπων εξαιτίας των ανισοτήτων, όπως μας εξηγεί ο Μάικλ Σαντέλ στην «Τυραννία της Αξίας». Αλλά και στον τρόπο που αυτό το ίδιο το κράτος στελεχώνεται.

Και η στελέχωση, για την οποία συζητούμε σήμερα, είναι θεμελιώδες στοιχείο για τη λειτουργία της διοίκησης με αξιοκρατία, διαφάνεια, και λογοδοσία, μακριά από την κομματοκρατία και την ευνοιοκρατία, μακριά από τη λογική που η Νέα Δημοκρατία σήμερα πρεσβεύει, που θέλει μικρό κράτος μεν, αλλά με μεγάλη πολιτική εξουσία δε. Εξουσία με νομιμοποίηση στη συναλλαγή είτε με τις επιχειρήσεις, που συνδέονται με το κράτος μέσω απευθείας αναθέσεων και αδιαφανών διαδικασιών, μέσω προνομιακών όρων εξαγοράς ακόμη και της περιουσίας του ελληνικού δημοσίου με διαδικασίες fast track, είτε με πολίτες, που συνδέονται με το κράτος με σχέσεις εργασιακής ομηρίας μέσω συμβάσεων ορισμένου χρόνου και δεσμών πολιτικής εξάρτησης αορίστου χρόνου. Ο ενάρετος κύκλος της αξιοκρατίας από την εποχή του ΑΣΕΠ και της μονιμότητας από την εποχή του Ελευθερίου Βενιζέλου -καυχήματα και τα δύο της δημοκρατικής παράταξης- αμφισβητούνται έτσι από τον φαύλο κύκλο της ευνοιοκρατίας και της αναξιοκρατίας.

Κυρίες και κύριοι, είναι αυτό ένα σχέδιο νόμου που προάγει την αξιοκρατία και τη διαφάνεια στο κράτος; Όχι, και δεν νομίζω ούτε καν οι εισηγητές του να φιλοδοξούν να πουν κάτι τέτοιο. Και πώς θα μπορούσε άλλωστε να το κάνουν; Ο ίδιος ο Πρωθυπουργός δείχνει προς το ΑΣΕΠ για να μας πει πως δεν λειτουργεί ικανοποιητικά. Δείχνει να ξεχνά προσωπικά ο ίδιος και η Κυβέρνησή του ότι είναι ο δικός τους νόμος, ο ν.4765/2021, της πρώτης Κυβέρνησης της Νέας Δημοκρατίας του Μητσοτάκη, που δημιούργησε τα μεγάλα προβλήματα στο ΑΣΕΠ και που τώρα το Υπουργείο τρέχει να συμμαζέψει με μία ακόμα νομοθετική πρωτοβουλία. Ο Γιώργος Μουλκιώτης ανέφερε τριάντα δύο και πλέον νομοθετικές τροποποιήσεις του νόμου αυτού από το 2021 έως σήμερα. Να το πούμε απλά; Δεν φταίει το ΑΣΕΠ. Φταίει το επιτελικό κράτος της Νέας Δημοκρατίας και οι εγγενείς αδυναμίες του.

Το ΑΣΕΠ, δημιούργημα των κυβερνήσεων του ΠΑΣΟΚ, απέκοψε τον ομφάλιο λώρο του πελατειακού κράτους και συνέβαλε τα μέγιστα για την αξιοκρατική εισαγωγή στο δημόσιο. Το ΑΣΕΠ είναι δημιούργημα του αείμνηστου Υπουργού του ΠΑΣΟΚ Αναστάση Πεπονή, ο οποίος κατέθεσε το σχετικό σχέδιο νόμου στη Βουλή προς ψήφιση το 1994. Τότε η Νέα Δημοκρατία, που σήμερα όλοι οι Βουλευτές της εν χορώ δοξολογούν το ΑΣΕΠ, όχι μόνο δεν το ψήφισε, αλλά καταφέρθηκε εναντίον του με πολύ σκληρά λόγια, μιλώντας για πολιτικό κακούργημα. Αυτά τα έδρανα έχουν μνήμη. Αυτοί οι τοίχοι έχουν μνήμη. Θυμούνται και τις αθρόες προσλήψεις κατά παρέκκλιση του ΑΣΕΠ «γαλάζιων παιδιών» και τις μονιμοποιήσεις αυτών με τους ίδιους αθρόους ρυθμούς την εποχή της διακυβέρνησης Καραμανλή.

Μεταρρυθμίσεις λοιπόν που μένουν στα λόγια για μία ακόμη φορά, όπως η στοχοθεσία, όπως η περίφημη αξιολόγηση, μένουν στα λόγια χωρίς να υλοποιούνται. Έχουμε διαβάσει τόσα και τόσα γι’ αυτά στον Τύπο, ακούμε συνέχεια εξαγγελίες, δηλώσεις. Αλήθεια, ποια είναι όμως σήμερα τα αποτελέσματα της αξιολόγησης στο δημόσιο; Δεν θα ήταν σκόπιμο το Υπουργείο Εσωτερικών να μας κάνει μία αξιολόγηση, έναν απολογισμό, μικρό έστω, των έως σήμερα αποτελεσμάτων της αξιολόγησης; Είναι πραγματική, όπως διατεινόταν το Υπουργείο Εσωτερικών χρόνια τώρα ή είναι προκάτ, είναι προσχηματική, όπως εκείνη που εισηγήθηκε και ο ίδιος ο Πρωθυπουργός, ως Υπουργός Διοικητικής Μεταρρύθμισης κάποτε, με τις προκάτ ποσοστώσεις αρίστων, μέτριων και ανεπαρκών υπαλλήλων όχι ως προσωπικοτήτων και εργαζομένων, αλλά ως ποσοστών, ως αριθμών;

Η αξιολόγηση, άλλωστε, πρέπει να αρχίσει από την αξιολόγηση των ίδιων των αξιολογητών, των διοικούντων. Ο υπάλληλος σήμερα φοβάται την αξιολόγηση, όχι γιατί δεν θέλει να κριθεί -στην πλειονότητα τους, τουλάχιστον- αλλά γιατί οι αξιολογητές του δεν έχουν την κουλτούρα να αξιολογήσουν ορθολογικά βασιζόμενοι σε αντικειμενικές παραμέτρους. Βασίζονται σε ασαφείς έννοιες με τις οποίες φρόντισε δυστυχώς από την προηγούμενη νομοθεσία ο κ. Βορίδης να τους εξοπλίσει αυξάνοντας την επισφάλεια του αξιολογούμενου. Έτσι, η αξιολόγηση δεν λειτουργεί ως μοχλός αξιοκρατίας, αλλά ως μοχλός εκφοβισμού και χειραγώγησης.

Ακόμη και το μπόνους, το οποίο εμφανίζεται ως ένα επικοινωνιακό -μάλλον- τέχνασμα, θα μπορούσε πράγματι να αποτελεί ένα σύγχρονο εργαλείο παροχής κινήτρων για επίτευξη στόχων. Αλλά και αυτό ακόμα σε αυτό το πλαίσιο της στρεβλής αξιολόγησης κινδυνεύει να καταστεί εργαλείο στα χέρια προϊσταμένων, που έχουν σε μεγάλο ποσοστό βρεθεί σε αυτή τη θέση, χωρίς να έχουν περάσει οι ίδιοι από κρίσεις.

Η Επιστημονική Υπηρεσία της Βουλής σήμερα στην έκθεσή της μας λέει ορθώς ότι αυτή η αξιολόγηση εναπόκειται στην υπεύθυνη κρίση ενός προϊσταμένου και δεν έχει κανένα ένδικο βοήθημα έναντι αυτής ο υπάλληλος, ο αξιολογούμενος, ο θιγόμενος.

Κύριε Υπουργέ, κυρίες και κύριοι συνάδελφοι, όπως ανέλυσε και τεκμηρίωσε ο ειδικός αγορητής μας, ο συνάδελφος Παύλος Χρηστίδης, στην πραγματικότητα πρόκειται για ένα ακόμη σχέδιο νόμου ενδεικτικό της φιλοσοφίας της Κυβέρνησης. Γι’ αυτό το καταψηφίζουμε επί της αρχής.

Επειδή διέγνωσα μια ένσταση στην πρώτη τοποθέτησή σας, γιατί δεν ψηφίζουμε σειρά θετικών ρυθμίσεων, σας πληροφορούμε ότι το κάνουμε. Ψηφίζουμε σειρά θετικών ρυθμίσεων και θα σας εξηγήσει ο ειδικός αγορητής μας στην δευτερομιλία του, τι ακριβώς κάνουμε, αλλά επί της αρχής, όχι! Δεν μπορούμε να συνηγορήσουμε σε ένα σχέδιο νόμου εμβαλωματικό, πρόχειρο, αντιμεταρρυθμιστικό, το οποίο δεν δίνει λύσεις στα προβλήματα και δεν αλλάζει το πρόσωπο του κράτους ως εργοδότη.

Διότι, το κράτος παραμένει σήμερα μη ελκυστικό ως εργοδότης, χωρίς αξιοπρεπείς μισθούς και αξιοκρατία στη σταδιοδρομία και εξέλιξη των υπαλλήλων, χωρίς επιλογή προϊσταμένων με πραγματικά αξιοκρατικές διατάξεις και όχι προώθηση ημετέρων. Ένα κράτος, που ως εργοδότης φτάνει στο σημείο να ζητά προσόντα προϋπηρεσίας στις προκηρύξεις του και στη συνέχεια δεν αναγνωρίζει αυτά τα προσόντα για την μισθολογική κλίμακα των τοποθετούμενων νέων υπαλλήλων, ένας κακός και ασυνεπής εργοδότης από την πρώτη μέρα πρόσληψης.

Αντ’ αυτού, λοιπόν, αντί να φτιάξουμε το κράτος και να δούμε πώς αυτό θα στελεχωθεί επαρκώς, το κράτος αποψιλώνεται. Οι αποχωρήσεις λόγω συνταξιοδοτήσεων δεν αναπληρώνονται με επαρκές προσωπικό και η διοίκηση ολοένα και περισσότερο στηρίζεται σε συμβασιούχους, ομήρους της πολιτικής εξουσίας ή και σε εξωτερικές ιδιωτικές εταιρείες παροχής συμβούλων και συμβουλών.

Στους δήμους δε η κατάσταση είναι ακόμα πιο καταθλιπτική. Στους δήμους έχουν παγώσει οι προσλήψεις ήδη από τα μνημονιακά χρόνια. Σηκώνουν τα χέρια ψηλά. Εκτός από τους πόρους, που είναι στα πρόθυρα της πτώχευσης πολλοί δήμοι είναι και στα πρόθυρα της αδυναμίας λειτουργίας λόγω έλλειψης προσωπικού.

Οι άνθρωποι του δημοσίου είναι εργαζόμενοι σε καθεστώς διαρκούς εργασιακής επισφάλειας, με αδυναμία σχεδιασμού της ζωής τους. Οι άνθρωποι που είναι συμβασιούχοι, προσωπικό που εισέρχεται στο δημόσιο, ακόμη και χωρίς εμπειρία, όταν θα αποκτήσουν αυτή την εμπειρία, θα λήξει η σύμβασή τους και θα αντικατασταθούν με τη σειρά τους με νέο προσωπικό, εξίσου άπειρο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ μερικά λεπτά από την δευτερομιλία μου.

Ένας φαύλος κύκλος, χαμένης αξίας για το ελληνικό δημόσιο, ανακυκλώνεται συνεχώς. Χαμένη εργασιακή αξία, χαμένη θεσμική εμπειρία. Έτσι, το κράτος απομένει χωρίς συνέχεια και χωρίς θεσμική μνήμη για τη δημόσια διοίκηση.

Δημόσιοι υπάλληλοι με χαμηλές αμοιβές, σε σχέση με όλους τους δημοσίους υπαλλήλους της Ευρωπαϊκής Ένωσης, που έβαλαν πλάτη στα σκοτεινά χρόνια των μνημονίων, χάνοντας δώρα που ελάμβαναν, μία κατάκτηση μεγάλων αγώνων των περασμένων δεκαετιών και τώρα η Κυβέρνηση έρχεται και τους «εμπαίζει» από την Διεθνή Έκθεση Θεσσαλονίκης, μιλώντας για αυξήσεις «ψίχουλα», αυξήσεις που σε βάθος χρόνου, το 2027, θα φτάνουν μικτά στα 100 ευρώ. Και όλοι γνωρίζουμε πολύ καλά ότι δεν μπορούν να βοηθήσουν τα νοικοκυριά να αντέξουν τον πληθωρισμό και την τεράστια ακρίβεια.

Εδώ ακόμα και η αναστολή της προσωπικής διαφοράς, που ορθώς νομοθετήθηκε, δεν έχει παραταθεί ακόμα η ισχύς της και έτσι στις 2 Οκτωβρίου του 2024 οι συνάδελφοι Δουδωνής και Κουκουλόπουλος απηύθυναν ερώτημα στον Υπουργό Εθνικής Οικονομίας πότε επιτέλους θα εκδοθεί η συγκεκριμένη υπουργική απόφαση με την οποία τουλάχιστον το θέμα της προσωπικής διαφοράς θα συνεχίσει να μην ισχύει για τους δημοσίους υπαλλήλους, ώστε έτσι να βρουν μία ανακούφιση πρόσκαιρη στο οικονομικό τους τέλμα.

Και η υποστελέχωση των υπηρεσιών αποδεικνύει ακριβώς την αναγκαιότητα των νέων προσλήψεων. Κι όμως από τον γραπτό διαγωνισμό του δημοσίου που έγινε το 2023, έχουν έως σήμερα απορροφηθεί ελάχιστοι, περίπου χίλιοι τριακόσιοι από τους δεκατέσσερις χιλιάδες τριακόσιους. Είναι ένα ελάχιστο ποσοστό. Δεκατρείς χιλιάδες άνθρωποι πήγαν, διαγωνίστηκαν, πέτυχαν και δεν ξέρουν αν θα διοριστούν. Και έτσι εμπεδώνεται και επιβεβαιώνεται ο πρόχειρος σχεδιασμός και οι αδυναμίες της Κυβέρνησης και δυστυχώς αυτές τις επωμίζονται οι επιτυχόντες, αυτοί που πίστεψαν το κράτος, την Κυβέρνηση, μετείχαν στις εξετάσεις του 2023, προσδοκώντας ένα καλύτερο μέλλον και τώρα παραμένουν απλώς επιτυχόντες και όχι διοριστέοι. Είμαστε στο πλευρό τους. Το έχουμε κάνει και θα συνεχίσουμε να το κάνουμε μέχρι να υπάρξει αποκατάσταση.

Και έρχεται σήμερα η Κυβέρνηση και μας λέει πως αντιμετώπισε όλες τις άλλες παθογένειες, επειδή επιδεικνύει τον τιμωρητικό της χαρακτήρα και τιμωρεί με τριετή αποκλεισμό από τις διαδικασίες του ΑΣΕΠ όσους δεν αποδέχονται τον διορισμό. Ή επίσης το μέτρο της μοριοδότησης της εντοπιότητας, το οποίο προφανώς έχει ορθή στόχευση υποστήριξης της στελέχωσης των υπηρεσιών σε ακριτικές, νησιωτικές και ορεινές περιοχές, αλλά εγείρει ζητήματα ισότητας, αναλογικότητας και αξιοκρατίας όπως πάλι η Επιστημονική Υπηρεσία της Βουλής εγείρει συγκεκριμένους προβληματισμούς.

Κυρίες και κύριοι συνάδελφοι -ευχαριστώ κύριε Πρόεδρε, για την ανοχή σας- στο ΠΑΣΟΚ - Κίνημα Αλλαγής ως πυρήνα της δημοκρατικής παράταξης είμαστε περήφανοι για τους θεσμούς της αξιοκρατίας, της διαφάνειας, της λογοδοσίας που οι κυβερνήσεις μας εισηγήθηκαν και εφάρμοσαν. Έγιναν όλα σωστά; Ασφαλώς και όχι. Και σφάλματα έγιναν και παραλείψεις και ολιγωρίες και καθυστερήσεις διακομματικά. Αλλά έγιναν σπουδαία πράγματα, έγιναν επαναστατικά βήματα προόδου το περασμένο διάστημα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ**)

Και η ισοπέδωση που επιχειρείται από τη Νέα Δημοκρατία, από τον κ. Γεωργιάδη και από τον κ. Στίγκα σήμερα σε μια φανταστική αρμονία, αναπαράγει και αναμασά μύθους και αντιεπιστημονικά δεδομένα. Όσοι επιμένουν να λένε πως η ιστορία αυτού του τόπου ξεκίνησε το 1981, αποσιωπούν σκόπιμα το πριν, την κομματοκρατία ως ενδημικό φαινόμενο της δημόσιας διοίκησης, τους αποκλεισμούς από το δημόσιο και την κρατική εξουσία, το κοινωνικό περιθώριο, τον στιγματισμό όλων όσοι είχαν ύποπτα κοινωνικά φρονήματα για το κράτος της δεξιάς, των ηττημένων του εμφυλίου, τα τείχη -αυτά τα τείχη για τα οποία μάθαμε και ακούσαμε όλοι από αφηγήσεις μεγαλυτέρων- των αποκλεισμών που έπεσαν με τις κυβερνήσεις του ΠΑΣΟΚ, τον διχασμό που τελείωσε με την αλλαγή του ̓81. ̓

Και εκεί ακριβώς σε αυτή τη μήτρα της αλλαγής εντοπίζεται και η ρίζα της επαναστατικής λειτουργίας του ΑΣΕΠ ως τομή στην ιστορία του κράτους και του λαού, ως κορωνίδα του προοδευτικού ριζοσπαστισμού, που μόνο το ΠΑΣΟΚ μπόρεσε να εμπνεύσει και να εφαρμόσει σε αυτόν τον τόπο, των πραγματικών μεταρρυθμίσεων που ευνόησαν πραγματικά τους πολλούς και δημιούργησαν θεσμούς ανοικτούς, συμμετοχικούς και λειτουργικούς. Εμβάθυναν τη δημοκρατία και έκαναν τη συλλογική ευημερία βιωμένη πραγματικότητα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει ο κ. Γιάννης Λοβέρδος, Βουλευτής της Νέας Δημοκρατίας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα συζητάμε ένα πολύ σημαντικό νομοσχέδιο που έρχεται να ενισχύσει τον ρόλο του ΑΣΕΠ, του Ανωτάτου Συμβουλίου Επιλογής Προσωπικού, μιας από τις πιο εμβληματικές μεταρρυθμίσεις που έχουν γίνει ποτέ στην ελληνική πολιτεία. Είχα την τύχη να γνωρίζω προσωπικά τον Αναστάση Πεπονή -«Σάκη», τον φώναζαν οι φίλοι του- τον αείμνηστο Σάκη Πεπονή, ο οποίος ήταν ο αρχιτέκτονας αυτής της μεγάλης μεταρρύθμισης. Μια τόσο μεγάλη μεταρρύθμιση που αυτή τη στιγμή μαζί με τις πανελλήνιες εξετάσεις είναι η μόνη διαδικασία, ο μόνος θεσμός, που υπάρχει στην ελληνική πολιτεία που θεωρείται και είναι αδιάβλητος 100%.

Ο αγαπητός φίλος και συνάδελφος κ. Μάντζος αναφέρθηκε προηγουμένως στο ότι το ΠΑΣΟΚ έφερε αυτή τη μεταρρύθμιση το 1994. Πράγματι, με τον ν.2190/1994 το ΑΣΕΠ ιδρύθηκε, καταξιώθηκε αλλά όχι από τη μία μέρα στην άλλη, κύριε Μάντζο. Προφανώς τότε ήσαστε εσείς πολύ νέος. Δεν ξέρω αν το θυμάστε καν, αλλά, πρέπει να σας πω ότι, ναι, η Νέα Δημοκρατία δεν τον ψήφισε. Δεν μπορείτε να φανταστείτε καν τη λυσσώδη αντίδραση των Βουλευτών του ΠΑΣΟΚ όταν ήρθε αυτός ο νόμος. Χρειάστηκε η προσωπική επιμονή του Σάκη Πεπονή και η έγκριση…

**ΠΑΥΛΟΣ ΧΡΗΣΤΙΔΗΣ:** Τον ψήφισε…

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Τον ψήφισε, βέβαια, με κομματική γραμμή και μετά από αυτό ο Πεπονής αναγκάστηκε σε παραίτηση και δεν ξανάγινε ποτέ Υπουργός. Ποτέ!

**ΠΑΥΛΟΣ ΧΡΗΣΤΙΔΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Κοιτάξτε, τα γεγονότα είναι ιστορικά γεγονότα. Αν θέλετε, τα αμφισβητείτε. Και εσείς, κύριε Χρηστίδη και εσείς, κύριε Μάντζο, δεν τα ζήσατε. Σας τα λέω εγώ που τα έζησα έξω από αυτή την Αίθουσα.

Πράγματι, κανένα κόμμα δεν ήθελε το ΑΣΕΠ. Κανένα. Και γιατί θα το ήθελε; Γιατί είχαμε μάθει από την εποχή του Ιωάννη Κωλέττη στο πελατειακό κράτος σε αυτή τη χώρα. Είχαμε μάθει ότι Βουλευτής εκλεγόταν όποιος έκανε τους περισσότερους διορισμούς. Αυτή είναι η αλήθεια. Κανένας Βουλευτής δεν ήθελε να χάσει αυτό το πλεονέκτημα που είχε.

Αξίζουν πολλά συγχαρητήρια -πλέον δεν είναι στη ζωή, δυστυχώς- στον Σάκη Πεπονή. Δεν πρέπει ποτέ να τον ξεχάσουμε. Ήταν η προσωπική του επιμονή από την οποία κατεστράφη και ο ίδιος πολιτικά, γιατί δεν το άντεξε κανείς αυτό που έγινε.

Τώρα για το τι γινόταν πριν από το ’94 καλύτερα να μην αναφερθούμε, γιατί είπε για κομματικές προσλήψεις που έκανε η Νέα Δημοκρατία στα «γαλάζια» παιδιά ο κ. Μάντζος. Ναι, γινόντουσαν, αλλά πολύ λιγότερες από αυτές που έκανε το ΠΑΣΟΚ. Το ΠΑΣΟΚ από το 1981 μέχρι το 1994 του έδωσε και κατάλαβε στις προσλήψεις, στις κομματικές προσλήψεις. Ένα πελατειακό κράτος απίστευτο. Ολόκληρες κλαδικές μπαίνοντας στο δημόσιο! Δεν είχαν πού να καθίσουν οι άνθρωποι. Οι παλιότεροι τα γνωρίζουν πολύ καλά.

Αντίθετα, πρέπει να σας πω ότι ένα από τα μεγαλύτερα παράπονα -ακόμη και μέχρι σήμερα- των ψηφοφόρων και των οπαδών της Νέας Δημοκρατίας είναι προς τους Βουλευτές της Νέας Δημοκρατίας -εδώ οι παλιότεροι μπορεί να το θυμούνται, ο Κώστα Καββαθάς- το εξής: «Δεν βολεύετε τα «γαλάζια» παιδιά. «Μας έχετε εγκαταλείψει και δεν μας βολεύετε».

Εγώ ήμουνα πάντα έξαλλος και πάντα είμαι όταν ακούω τη λέξη «βόλεμα». Βόλεμα δεν υπάρχει στη ζωή, πώς θα υπάρχει στο δημόσιο; Εις βάρος ποιον θα γίνει το βόλεμα κάποιων; Εις βάρος του υπόλοιπου ελληνικού λαού; Βόλεμα, η νοοτροπία αυτή του βολέματος στο δημόσιο πρέπει να τελειώσει. Άρχισε η διαδικασία, δύσκολη, οδυνηρή, το 1994. Συνεχίζεται επί τριάντα ολόκληρα χρόνια αυτή η διαδικασία και κάνουμε προσπάθειες. Δεν έχουμε πετύχει. Δεν έχουμε πετύχει απόλυτα, γιατί υπάρχουν μεγάλες αντιστάσεις, τεράστιες αντιστάσεις.

Ξέρετε μετά τον νόμο Πεπονή, τον ν.2190/1994, πόσες διαδικασίες βρέθηκαν να μπαίνουν στο δημόσιο με άλλους τρόπους έμμεσους, με προκηρύξεις ειδικές που ξεπερνούσαν εκτός ορίων ΑΣΕΠ, με, με, με, με. Γιατί κανείς δεν ήθελε και φυσικά και μεγάλο μέρος της κοινωνίας -για να είμαστε ρεαλιστές-, να εφαρμοστεί πλήρως ο νόμος αυτός.

Ο νόμος αυτός εφαρμόστηκε και η Κυβέρνηση, η σημερινή Κυβέρνηση της Νέας Δημοκρατίας και του Κυριάκου Μητσοτάκη, τον σέβεται απόλυτα και θέλει να τον ενισχύσει. Αυτό είναι το νόημα του νόμου που έρχεται σήμερα προς ψήφιση από το Υπουργείο Εσωτερικών. Ο εισηγητής μας Περικλής Μαντάς τον ανέλυσε εξαιρετικά. Δεν θα μείνω σε αυτόν τον νόμο. Δεν θα μείνω στις λεπτομέρειες του νόμου, που τις ανέλυσε και ο εισηγητής μας.

Θα κάνω, όμως, μία επισήμανση. Εμείς καταλαβαίνω ότι υπάρχουν αντιστάσεις από την Αντιπολίτευση στον νόμο αυτόν. Θα περίμενα τουλάχιστον από το ΠΑΣΟΚ, που έχει και μια νέα ηγεσία, μια νεοεκλεγμένη ηγεσία -νέα παλιά έχει- να κάνει αυτή την υπέρβαση και να τον ψηφίσει αυτόν τον νόμο. Δεν την έκανε, όπως δεν την έκανε και στο θέμα των ιδιωτικών πανεπιστημίων. Δικαίωμά του είναι. Είναι απόλυτο δικαίωμα του ΠΑΣΟΚ να πράττει αυτό που θέλει, όπως και όλα τα κόμματα της Αντιπολίτευσης.

Όλοι λογοδοτούμε, εν τέλει, στον ελληνικό λαό και ο ελληνικός λαός θα μας κρίνει στις εκλογές που θα έρθουν το 2027. Μέχρι τότε, όμως, η Κυβέρνηση αυτή έχει καθήκον να προχωράει τις μεταρρυθμίσεις και να ενισχύει εκείνους τους θεσμούς, που είναι ικανοί να βελτιώσουν τον τρόπο με τον οποίο λειτουργεί το ελληνικό κράτος. Δεν μπορεί να πει κανείς ότι είμαστε περήφανοι για τον τρόπο με τον οποίο λειτουργεί το ελληνικό κράτος, διακόσια χρόνια μετά την ίδρυσή του. Χρειάζονται συνεχείς μεταρρυθμίσεις, συνεχείς προσπάθειες και συνεχείς εφαρμογές των νόμων.

Ο νόμος είναι καλός. Το θέμα είναι πώς τον εφαρμόζουμε, όταν υπάρχουν αντιστάσεις που δεν μπορούν πολλές φορές να τις θεραπεύσουν ούτε καν οι κυβερνήσεις. Χρειάζεται να αλλάξουμε όλοι μας νοοτροπία. Χρειαζόμαστε ένα καλύτερο, λειτουργικότερο, αποτελεσματικότερο κράτος, όχι απαραίτητα με λιγότερους υπαλλήλους, αλλά με υπαλλήλους εκεί που χρειάζονται, όπως είναι στη δημόσια εκπαίδευση και στη δημόσια υγεία, την οποία εμείς τιμούμε και υπηρετούμε και όχι σε κάποιες άλλες υπηρεσίες που κάθονται.

Η αξιολόγηση -επειδή αναφερθήκαμε και σε αυτό- είναι ένα μεγάλο ζήτημα που πρέπει να αλλάξει, πρέπει να ενισχυθεί, πρέπει να επιβληθεί ακόμα περισσότερο και το οποίο, δυστυχώς υπονομεύεται και αυτό. Δεν υπάρχει τομέας της κοινωνικής μας ζωής, δεν υπάρχει πουθενά που να μην γίνεται αξιολόγηση κάθε μέρα. Κάθε μέρα μας αξιολογούν όλους, εκτός από το δημόσιο. Είναι σωστό αυτό; Εγώ θέτω αυτά τα ερωτήματα.

Υπερέβην τον χρόνο και δεν θέλω να συνεχίσω. Θέλω να σας ευχαριστήσω που με ακούσατε και ελπίζω να σας έδωσα τροφή για σκέψη. Διότι, τα πράγματα δεν είναι πάντα όπως θα θέλαμε και δεν γίνονται όλα -και δεν πρέπει να γίνονται- για πελατειακούς και ψηφοθηρικούς λόγους.

Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Επόμενος ομιλητής είναι ο κ. Αναστάσιος Μπαρτζώκας, Βουλευτής της Νέας Δημοκρατίας. Θα ακολουθήσουν ο κ. Κατσαφάδος, ο κ. Παναγιωτόπουλος και ο κ. Παφίλης.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε, αξιότιμε κύριε Υπουργέ, αξιότιμη κυρία Υφυπουργέ, αγαπητές και αγαπητοί συνάδελφοι.

Κύριε Χρηστίδη και κύριε Μάντζο, είναι προφανές ότι είστε και οι δύο αξιοπρεπέστατοι και σοβαροί συνάδελφοι. Ωστόσο, οφείλω να επισημάνω ότι η ιστορία της δικής μας γενιάς, ξεκινάει κάπου εκεί στα τέλη του ’70, αρχές του ̓80. Συνεπώς κοιτώντας στα μάτια ο ένας τον άλλο όλοι εμείς, η δική μας γενιά και οι επόμενες γενιές, γνωρίζουμε καλά τι έπραξε ο καθένας όλα αυτά τα χρόνια, όσα χρόνια είναι σχεδόν η ηλικία μας. Είναι προφανές ότι τα γνωρίζουν πολύ καλύτερα και οι επόμενοι από εμάς. Συνεπώς εγώ δεν θα κρίνω σήμερα από αυτό το Βήμα το τι έκανε καθένας. Είναι, όμως, μάταιο -πιστεύω- να προσπαθούμε όλοι εμείς να διαγράψει ο καθένας από εμάς τις ευθύνες της παράταξής του ή το τι έπραξαν διάφορα πολιτικά πρόσωπα που πέρασαν από τις παρατάξεις μας.

Αυτό το οποίο, όμως, οφείλουμε όλοι εμείς οι νεότεροι σύσσωμοι να κάνουμε είναι να στοχεύσουμε πρώτον, προφανώς, σε αξιοκρατία. Γι’ αυτό παλεύουμε όλοι μας. Θέλουμε τους καλύτερους εκεί που πρέπει, για να έχουμε μια χώρα καλύτερη αύριο και προφανώς, συναίνεση σε αυτά τα οποία μας ενώνουν.

Αδιαμφισβήτητα, λοιπόν, συζητάμε σήμερα για ένα νομοσχέδιο που συνιστά παράδειγμα καλής νομοθέτησης, το οποίο εισάγει σημαντικές μεταρρυθμίσεις, ενώ αναμορφώνει αποτελεσματικά τη δημόσια διοίκηση, παρεμβαίνοντας στην ταχύτητα ολοκλήρωσης των προσλήψεων στον ελληνικό δημόσιο τομέα αλλά και στην ίδια τη λειτουργία του.

Ο Υπουργός, o κ. Λιβάνιος, έχει επικεντρωθεί στο να διορθώσουμε λάθη, καθυστερήσεις και δυσκολίες που παρατηρούνται επί πολλά χρόνια. Αυτό το νομοσχέδιο υπηρετεί με τον καλύτερο δυνατό τρόπο τους στόχους αυτούς, αξιοποιώντας στο έπακρο την τεχνολογία, αλλά και την ψηφιακή αναβάθμιση του δημοσίου που έχουμε πετύχει τα τελευταία χρόνια.

Ένα βασικό πρόβλημα που όλοι έχουμε διαπιστώσει και αποδέχεται σύσσωμη και η Αντιπολίτευση, δηλαδή μεγάλες καθυστερήσεις στις διαδικασίες του ΑΣΕΠ, αντιμετωπίζεται σήμερα με επιτυχία. Η ίδια η σύσταση του ΑΣΕΠ άλλαξε δραστικά προς το καλύτερο τις διαδικασίες πρόσληψης στον δημόσιο τομέα και υπήρξε μια -είναι η αλήθεια- μεγάλη τομή για τα ελληνικά δεδομένα.

Ωστόσο, σήμερα έχουμε φτάσει στο σημείο οι διαγωνιστικές διαδικασίες να απαιτούν χρόνια για να ολοκληρωθούν, με αποτέλεσμα ο δημόσιος τομέας να μη στελεχώνεται με το κατάλληλο προσωπικό έγκαιρα, αλλά και κάποιοι συμμετέχοντες, εν τω μεταξύ, πιθανόν να απογοητεύονται και να αλλάζουν προτεραιότητες και κατεύθυνση. Το γεγονός αυτό δημιουργεί συχνά δυσλειτουργίες στην εύρυθμη λειτουργία νευραλγικών υπηρεσιών, όπως είναι τα νοσοκομεία, για παράδειγμα, της χώρας μας.

Γίνονται, λοιπόν, καίριες παρεμβάσεις σε όλα τα επίπεδα, από την προκήρυξη του ΑΣΕΠ μέχρι την υποβολή των αιτήσεων και τα αποτελέσματα του διαγωνισμού. Αυτοματοποιούνται πολλά επιμέρους στάδια ελέγχου με την αξιοποίηση κάθε ψηφιακής πλατφόρμας που διαθέτει ο δημόσιος τομέας, όπως για την επιβεβαίωση της γνησιότητας του τίτλου σπουδών, αλλά και για την ηλεκτρονική εξακρίβωση της προϋπηρεσίας του υποψηφίου.

Σημαντική, επίσης, αλλαγή συνιστά η συρρίκνωση των προθεσμιών, ώστε να τρέχουν πιο γρήγορα τα επιμέρους στάδια και να ολοκληρώνονται ταχύτερα οι διαδικασίες. Όπως γνωρίζουμε όλοι πολύ καλά, σε πολλές απομακρυσμένες νησιωτικές και γενικά, δυσπρόσιτες περιοχές παρατηρείται μικρό έως ελάχιστο ενδιαφέρον για την κάλυψη των κενών θέσεων, με συνέπεια πολλές φορές οι διαγωνισμοί να κηρύσσονται άγονοι. Τουλάχιστον το 50% από τους υποψηφίους δεν αποδέχεται τελικά τον διορισμό του. Η παρέμβαση που γίνεται σήμερα από το Υπουργείο μπορεί να αλλάξει δραστικά το τοπίο στο ζήτημα αυτό.

Για πρώτη φορά δίνεται μοριοδότηση με βάση την εντοπιότητα, ώστε να έχουν προτεραιότητα υποψήφιοι από την περιοχή και επομένως, να είναι πιο πιθανό να καλυφθούν με επιτυχία οι θέσεις αυτές. Δίνεται, λοιπόν, επιπλέον μοριοδότηση στους νησιωτικούς, αλλά και στους μικρούς ηπειρωτικούς και ορεινούς δήμους, όπως και στους μεσαίους ηπειρωτικούς δήμους της χώρας.

Όπως πολύ ορθά έχει ήδη επισημάνει ο Υπουργός, με τη νέα αυτή διάταξη σίγουρα θα περιοριστεί και το πρόβλημα που αφορά στην εύρεση στέγασης, ειδικά σε νησιωτικούς δήμους, εφόσον θα καλύπτονται οι θέσεις σε μεγάλο βαθμό από κατοίκους της ευρύτερης περιοχής.

Στηρίζεται, λοιπόν, η ελληνική περιφέρεια και ακόμα περισσότερο στηρίζονται οι απομακρυσμένες περιοχές της χώρας μας, που έχουν περισσότερο ανάγκη από σταθερή στελέχωση όλων των βασικών υπηρεσιών τους.

Το να χαρακτηρίζονται, λοιπόν, όλες αυτές οι δομικές αλλαγές ως πρόχειρες και αποσπασματικές από την πλευρά της Αντιπολίτευσης καταδεικνύει, δυστυχώς, για άλλη μια φορά την κλασική τακτική της άρνησης για την άρνηση, που δυστυχώς δεν έχει κανένα ουσιαστικό υπόβαθρο και σίγουρα δεν λειτουργεί δημιουργικά για αυτό το οποίο θέλουμε για τον τόπο μας.

Επίσης, νομίζω ότι όλοι τουλάχιστον συμφωνούμε με τη ρύθμιση που αξιοποιεί τους επιτυχόντες των προκηρύξεων 2ΓΒ/2022 και 1ΓΒ/2022 του ΑΣΕΠ και ικανοποιεί ένα δίκαιο αίτημα των ανθρώπων, των συμπολιτών μας αυτών.

Η δεύτερη μεγάλη αλλαγή που φέρνει το σημερινό νομοσχέδιο αφορά στην ίδια τη λειτουργία του δημοσίου τομέα. Η Νέα Δημοκρατία επέλεξε να επιβραβεύει τους δημοσίους υπαλλήλους, που με την καθημερινή τους προσπάθεια στηρίζουν ολόκληρο τον κρατικό μηχανισμό. Έτσι και παρά τις αδικαιολόγητες αντιρρήσεις και δογματικές, πολλές φορές, διαφωνίες της Αντιπολίτευσης, έχουμε ήδη θεσπίσει τα οικονομικά κίνητρα, τα γνωστά «μπόνους», για τον δημόσιο τομέα.

Το Υπουργείο Εσωτερικών ενισχύει ακόμη περισσότερο την αποδοτική εργασία των δημοσίων υπαλλήλων και επενδύει ένα ακόμα μεγαλύτερο ποσό της τάξεως των 40 εκατομμυρίων ευρώ από τα 20 εκατομμύρια ευρώ που ισχύουν αυτή τη στιγμή, για να αποδοθούν με αντικειμενικά κριτήρια στους υπαλλήλους που επιτυγχάνουν υψηλούς στόχους.

Επίσης, προσδιορίζεται ο τρόπος επιλογής των στόχων αυτών, καθώς και το ύψος της πρόσθετης αμοιβής, το οποίο φθάνει το 15% του ετήσιου βασικού μισθού. Εξάλλου, η θετική επιβράβευση είναι ο καλύτερος δυνατός τρόπος, ώστε να δώσουμε κίνητρα σε όλους, ώστε να ανταποκριθούν όσο το δυνατόν καλύτερα στο έργο τους. Είναι άλλη μια αποτελεσματική και δοκιμασμένη τακτική που αξιοποιείται εδώ και δεκαετίες διεθνώς.

Τέλος, το σημερινό νομοσχέδιο βελτιώνει τους όρους και τις προϋποθέσεις για τις μετατάξεις των δημοσίων υπαλλήλων. Στο πλαίσιο της στήριξης του θεσμού της οικογένειας, αναμορφώνεται ο θεσμός της συνυπηρέτησης και αφορά όχι μόνο στον στενό πυρήνα του δημοσίου τομέα, αλλά το ευρύτερο πλαίσιο δημοσίων υπαλλήλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πριν κλείσω, θα κάνω μια μικρή αναφορά και στις τροπολογίες που εντάχθηκαν στο νομοσχέδιο και είναι ιδιαίτερα σημαντικές. Κατ’ αρχάς, το Υπουργείο Προστασίας του Πολίτη φέρνει την εφαρμογή «SafeYOUth», ώστε τα παιδιά που αισθάνονται ότι διατρέχουν κάποιον κίνδυνο, να ξέρουν ότι δεν είναι μόνα τους και ότι ειδικοί επιστήμονες και η Ελληνική Αστυνομία θα βρίσκονται άμεσα δίπλα τους. Έτσι, με τη νέα αυτή εφαρμογή παρέχεται άμεση επικοινωνία με ειδικούς, η δυνατότητα υποβολής καταγγελίας, αλλά και το κουμπί έκτακτης ανάγκης σε περίπτωση άμεσου κινδύνου.

Επίσης, η προσθήκη εδαφίων σχετικά με την αμοιβαία μετάταξη υπηρετούντων στο πρόγραμμα «Βοήθεια στο Σπίτι» και πολύ σημαντικές αλλαγές στήριξης της ελληνικής οικογένειας στο σύστημα μετεγγραφών στα πανεπιστήμια, με επιπλέον μοριοδότηση σε τρίτεκνους, πολύτεκνους, αλλά και τα παιδιά που έχουν χάσει τον έναν τους γονιό.

Επίσης, είναι ιδιαίτερης αξίας και η παροχή επιπλέον μορίων για όσους φοιτητές έχουν μέλος της οικογένειάς τους ΑΜΕΑ και αυτό είναι ένα ακόμα λιθαράκι στη διαρκή μάχη που δίνουμε όλοι μας, στη διαρκή μάχη αυτής της Κυβέρνησης για τη μείωση των ανισοτήτων.

Κλείνω, λοιπόν, τη σημερινή μου τοποθέτηση με τη διαπίστωση ότι νομοσχέδια σαν το σημερινό, τόσο πλήρη, τόσο σημαντικά και τόσο τεκμηριωμένα, αποτελούν θεμέλιο για τη συνεχιζόμενη ανάπτυξη του δημοσίου τομέα, ενισχύουν την εμπιστοσύνη των πολιτών και προάγουν τη διαφάνεια και την αποτελεσματικότητα της διοίκησης. Με αυτές τις αλλαγές επιβεβαιώνουμε τη δέσμευσή μας να δημιουργήσουμε ένα καλύτερο, πιο αποδοτικό δημόσιο τομέα, που θα ανταποκριθεί στις ανάγκες της κοινωνίας μας και των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Επόμενος ομιλητής είναι ο κ. Ανδρέας Παναγιωτόπουλος, Βουλευτής του ΣΥΡΙΖΑ. Θα ακολουθήσουν ο κ. Παφίλης, ο κ. Καββαδάς, ο κ. Μαρκογιαννάκης, η κ. Διγενή και ο κ. Κατσαφάδος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, εγκαλείτε συχνά και άνευ λόγου την Αντιπολίτευση για τη μη παράθεση στοιχείων και ότι η Κυβέρνησή σας έχει δήθεν μεταρρυθμίσει τη χώρα.

Θα ξεκινήσω, αναφέροντας ότι, σύμφωνα με το Ευρωβαρόμετρο, επτά στους δέκα Έλληνες δεν εμπιστεύονται την ελληνική δημόσια διοίκηση σήμερα. Και αναρωτιέμαι ποιος ο λόγος: Φταίει ο δήθεν κακός δημόσιος υπάλληλος, που δεν θέλει να δουλέψει και να αξιολογηθεί; Φταίει η γεωγραφική μορφολογία της χώρας, με ορεινές και νησιωτικές περιοχές που είναι δυσπρόσιτες; Φταίνε οι καθυστερήσεις του ΑΣΕΠ στη διαδικασία ολοκλήρωσης των προσλήψεων; Φταίει το ζαβό το ριζικό μας, που λέει και ο ποιητής ή μήπως φταίει το κακό μας το κεφάλι -για να συνεχίσω με τα λόγια του ποιητή- που στην προκειμένη περίπτωση είναι η Κυβέρνησή σας, οι ιδεοληψίες της και η πελατειακή αντίληψη για το κράτος, που διαχρονικά χαρακτηρίζει τη συντηρητική παράταξη, το κράτος λάφυρο του κόμματος, το κράτος της ρουσφετολογίας, με πατέρα αυτού τον Κωλέττη;

Τα είπε και ο κ. Λοβέρδος νωρίτερα. Άξια τέκνα του είστε. Ελπίζω ο Υπουργός να μην έχει μυηθεί στην αντίληψη αυτή, γιατί, από ό,τι φαίνεται, στο παρόν νομοσχέδιο, που αφορά μεταξύ άλλων στην επιτάχυνση προσλήψεων μέσω ΑΣΕΠ, το σύστημα κινήτρων και ανταμοιβής δημοσίων υπαλλήλων και ρυθμίσεις για το σύστημα αξιολόγησης δημοσίων υπαλλήλων, η Κυβέρνηση σε αυτά τα σημεία εντοπίζει την ανεπάρκεια του δημοσίου τομέα και αυτά προσπαθεί να θεραπεύσει, ανεπιτυχώς, όπως και παρακάτω θα δούμε.

Πρέπει να κατανοήσουμε ότι ο δημόσιος τομέας για να λειτουργήσει αποτελεσματικά σήμερα, για να τον εμπιστευτούν ξανά οι Έλληνες πολίτες, χρειάζεται στελέχωση, υποδομές και μια οργανωτικά αποτελεσματική διοίκηση, στηριγμένη στην αξιοκρατία, την ισότητα και τη διαφάνεια.

Πράγματι, το ΑΣΕΠ αποτέλεσε μια μεγάλη τομή στον τρόπο στελέχωσης της δημόσιας διοίκησης. Ωστόσο, παρά τον αδιαμφισβήτητο ρόλο του ως θεσμό επιλογής ανθρώπινου δυναμικού, η εικόνα της δημόσιας διοίκησης δεν έχει βελτιωθεί. Αντιθέτως, βρίσκεται σε αποσύνθεση.

Κατ’ αρχάς, τα τελευταία χρόνια, η Κυβέρνηση υποβάθμισε το ΑΣΕΠ τόσο αδιαφορώντας για τις ελλείψεις σε ανθρώπινο δυναμικό όσο και με ειδικές ρυθμίσεις εξαιρέσεων προσλήψεων που υπονόμευαν το ΑΣΕΠ και τον σκοπό για τον οποίο δημιουργήθηκε, ώστε η Κυβέρνηση να καταφέρει να αναπαράγει και να διατηρεί το πελατειακό κράτος, καθότι είστε στον έκτο χρόνο της διακυβέρνησης της χώρας.

Μετακλητοί υπάλληλοι, υπάλληλοι με συμβάσεις ορισμένου χρόνου, αλλά και συνεχείς αναθέσεις δημοσίων υπηρεσιών σε ιδιώτες δημιουργούν μια εξαρτημένη υπαλληλία, αλλά και έναν εξαρτημένο ιδιωτικό τομέα που η κυβέρνηση χειρίζεται για να μαζέψει ψήφους σε ένα ιδιότυπο καθεστώς ομηρίας. Ιδιαιτέρως δε στην υγεία το βλέπουμε αυτό. Επίσης, δεν πρέπει να ξεχνάμε ότι η διαδικασία μιας πρόσληψης ξεκινάει πολύ πριν αναμειχθεί το ΑΣΕΠ και ολοκληρώνεται σε τέσσερις με οκτώ μήνες μετά την απεμπλοκή του ΑΣΕΠ. Για παράδειγμα, από τους δεκατέσσερις χιλιάδες οκτακόσιους εβδομήντα πέντε επιτυχόντες μόλις το ένα τρίτο έχουν διοριστεί ή πρόκειται να διοριστούν, ενώ οι υπόλοιποι δέκα χιλιάδες παραμένουν σε αβεβαιότητα.

Απέναντι σε όλη αυτή την καθυστέρηση η Κυβέρνηση αποφάσισε να αλλάξει ένα μόνο στοιχείο μιας μεγάλης αλυσίδας με πολλαπλές παθογένειες, τη σύντμηση ορισμένων χρονικών προθεσμιών του ΑΣΕΠ, οι οποίες όμως δεν πρόκειται να λύσουν το πρόβλημα της υποστελέχωσης και των αναγκαίων προσλήψεων, αφού, όπως γνωρίζουμε, σε πολλές περιπτώσεις οι προσλήψεις προγραμματίζονται με βάση τα κενά που υπάρχουν στα ψηφιακά οργανογράμματα των υπηρεσιών και όχι με βάση τις πραγματικές τους ανάγκες. Επομένως, η Κυβέρνηση φαίνεται να έχει ολοκληρώσει την πολιτική της για την στελέχωση του δημοσίου τομέα μέσα από μια ελάχιστη παρέμβαση στον ΑΣΕΠ, τον οποίο παρουσιάζει ως τον κύριο φορέα που έχει δημιουργήσει όλα τα προβλήματα της υποστελέχωσης.

Και περνάω τώρα στο θέμα του μπόνους στους υπαλλήλους που έχουν πετύχει τους στόχους της υπηρεσίας τους. Ας μην γελιόμαστε. Αυτές οι πρόσθετες αμοιβές θα πάνε στους «ημετέρους» της Κυβέρνησης, αφού την τελική απόφαση θα την έχουν οι διευθυντές τους, οι περισσότεροι από τους οποίους δεν έχουν περάσει από κρίση, αλλά ορίστηκαν με ανάθεση από την πολιτική ηγεσία του κάθε δημόσιου οργανισμού. Και σε πολλές περιπτώσεις, αν πάμε στην πρωτοβάθμια φροντίδα υγείας, ούτε οργανογράμματα δεν υπάρχουν. Τίποτα δεν υπάρχει. Κατ’ ανάθεση είναι όλα. Αλλά ακόμα και αν καλοπροαίρετα υποθέσουμε ότι αυτά τα χρήματα θα διανεμηθούν αξιοκρατικά, βάσει ποίων κριτηρίων θα γίνει η κατανομή, αφού σε πολλά Υπουργεία η στοχοθεσία ολοκληρώθηκε τέλος καλοκαιριού, όταν τα περιγράμματα θέσεων δεν έχουν ποτέ αξιολογηθεί; Η έννοια της παραγωγικότητας του δημοσίου υπαλλήλου είναι πολύ πολύπλοκη και περιλαμβάνει και ποιοτικά κριτήρια, ορθά μεν, δύσκολα μετρήσιμα δε, όπως η ισοτιμία στην αντιμετώπιση των πολιτών, η διαφάνεια και η δίκαιη διαχείριση των δημοσίων θεμάτων.

Και ερωτώ, κύριε Υπουργέ: Προς τι τα συμφωνητικά εχεμύθειας στις υγειονομικές περιφέρειες μεταξύ των δημοσίων υπαλλήλων και του διοικητή; Προς τι οι υποβαθμίσεις και οι αντικαταστάσεις δημοσίων υπαλλήλων σε καίριες θέσεις διοικητικές, προϊσταμένων, διευθυντών και άλλων, ανά τα νοσοκομεία της χώρας που έρχονται βροχή για να μπουν «ημέτεροι»; Προς τι η συνέντευξη στο ΑΣΕΠ έτσι ώστε ο πρώτος στα τυπικά προσόντα να βγαίνει πέμπτος και ο πέμπτος «ημέτερος» με τη συνέντευξη να πηγαίνει πρώτος;

Από τη μία, λοιπόν, τα μπόνους σε λίγους και στα «δικά μας παιδιά» και από την άλλη οι οριζόντιες αυξήσεις της τάξης των 20 και 30 ευρώ μηνιαίως στους δημοσίους υπαλλήλους. Ψίχουλα, όταν ο πληθωρισμός τον Σεπτέμβρη μόνο ήταν 3% και όταν οι εργαζόμενοι στη χώρα μας έχουν την χαμηλότερη αγοραστική δύναμη στην Ευρωζώνη.

Και θέλω και επιγραμματικά να αναφέρω και ορισμένα ζητήματα που άπτονται της συνταγματικότητας. Τα λέει και η Επιστημονική Επιτροπή της Βουλής. Στο άρθρο 4 γεννάται προβληματισμός εάν κατά την εφαρμογή της μοριοδότησης του κοινωνικού κριτηρίου της εντοπιότητας ανατρέπεται η ισορροπία τυπικών και ουσιαστικών προσόντων και η αξιολογική σειρά με την εφαρμογή του κριτηρίου αυτού, με αποτέλεσμα καθ’ υπέρβαση της αρχής της αναλογικότητας να τιτρώσκεται η αρχή της αξιοκρατίας και της ίσης πρόσβασης στη δημόσια υπηρεσία.

Στο άρθρο 18, δοθέντος ότι οι αρχές της αξιοκρατίας και της διαφάνειας κατά την πρόσληψη προσωπικού για την κάλυψη λειτουργικών αναγκών του δημοσίου και άλλων νομικών προσώπων του δημοσίου τομέα προϋποθέτουν την μη εκ των υστέρων μεταβολή του νομοθετικού πλαισίου, δυνάμει του οποίου τίθενται και μοριοδοτούνται κριτήρια, είναι προφανές ότι δεν πρέπει να τεθούν σε διακινδύνευση αρχές όπως αυτές της νομιμότητας και της ασφάλειας δικαίου, κάτι που δεν διαφαίνεται στο εν λόγω άρθρο. Θα τα λάβετε αυτά υπ’ όψιν ή θα συνεχίσετε να αδιαφορείτε για το Σύνταγμα, όπως σε πολλές άλλες περιπτώσεις, καταλυτικές για τη δημοκρατία, θα έλεγα, εκάνατε;

Κλείνοντας -και ευχαριστώ, κύριε Πρόεδρε- η λεγόμενη επιτάχυνση των προσλήψεων και η σύνδεση της παραγωγικότητας με τον μισθό επιδιώκεται στο παρόν νομοσχέδιο μέσω ποινών αποκλεισμού, διπλασιασμού μορίων εντοπιότητας, με την τιμωρητική υποχρέωση παραμονής στην υπηρεσία δεκαπέντε ετών. Και όλα αυτά μέσα σε ένα κλίμα αδικίας ή άνισης μεταχείρισης των υπαλλήλων, τη στιγμή που αυτό που χρειάζεται η δημόσια διοίκηση είναι ο προγραμματισμός και η υλοποίηση προσλήψεων με την ταυτόχρονη εξασφάλιση μιας ικανοποιημένης δημοσιοϋπαλληλίας, η οποία θα είναι ασφαλής και οικονομικά επαρκής για τους υπαλλήλους, σε ένα πλαίσιο αξιοκρατίας και διαφάνειας, για να μπορέσει με τη σειρά της να προσφέρει ποιοτικές αλλαγές, αλλά και υπηρεσίες στον πολίτη, όπως είναι εντεταλμένη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Επόμενος ομιλητής ο κ. Θανάσης Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Ο Γενικός Γραμματέας του κόμματός μας και οι μέχρι τώρα ομιλητές μίλησαν πολύ συγκεκριμένα και με στοιχεία, τα οποία φαντάζομαι ότι δεν θα απαντηθούν και από τον κύριο Υπουργό, επειδή καταλαβαίνει -νομίζουμε- την αντιπαράθεση, η οποία είναι πραγματική αντιπαράθεση. Επομένως, εγώ θα κάνω μερικές γενικεύσεις.

Πρώτον, η Νέα Δημοκρατία με αυτούς τους νόμους είναι συνεπής με την αντιλαϊκή πολιτική της και βέβαια με τις αποφάσεις - κατευθύνσεις της Ευρωπαϊκής Ένωσης, για τις οποίες όλοι οι υπόλοιποι κάνουν τον ψόφιο κοριό, για να το πω λαϊκά. Δεν λένε κουβέντα γι’ αυτές τις αποφάσεις. Και έχουμε τώρα μια υποτιθέμενη -αλλά δεν είναι υποτιθέμενη, πραγματική είναι- αντίφαση να «λιβανίζουν» την Ευρωπαϊκή Ένωση και να λένε ότι «η Ευρωπαϊκή Ένωση κ.λπ. κ.λπ.» -που εφαρμόζει ακριβώς την ίδια πολιτική και θα πω και παρακάτω ορισμένα πράγματα- και να τα φορτώνουν όλα στην Κυβέρνηση, που φυσικά η Κυβέρνηση έχει την πρώτη ευθύνη.

Και δεν φεύγουμε απ’ αυτό το θέμα. Έχει την πρώτη ευθύνη, γιατί επιταχύνει, εφαρμόζει σε όλους τους τομείς την αντιλαϊκή πολιτική, που τι κάνει; Εδώ πρέπει να κάνουμε και λογαριασμό: Υπηρετεί τα συμφέροντα του κεφαλαίου, των επιχειρηματικών ομίλων. Και αφήστε αυτά που λέγονται, όπως έλεγε ο κ. Λαζαρίδης ότι θέλει να αποκαταστήσει την εμπιστοσύνη του πολίτη πού; Στο κράτος. Έλεος! Ποιο κράτος, αλήθεια; Το κράτος που τους πνίγει στη βροχή; Το κράτος που τους παγώνει στο χιόνι; Το κράτος που στη ζέστη δεν μπορεί να αντιμετωπίσει τίποτα; Ποιο κράτος, αλήθεια; Το κράτος που είναι πολύ αποτελεσματικό και γρήγορο όταν υπάρχουν τα συμφέροντα των μεγάλων εταιρειών, να το πω έτσι απλά, του κεφαλαίου δηλαδή, και είναι αναποτελεσματικό και δύσκολο όταν πρόκειται για τα λαϊκά συμφέροντα. Αυτό το αποδεικνύει η ίδια η ζωή, η ίδια η πραγματικότητα σε όλους τους τομείς.

Βέβαια, τα άλλα κόμματα που ήταν στη Βουλή -να μην τους πάρω όλους στο λαιμό μου, αν και οι άλλοι τα ίδια λένε- δεν μιλάνε για τον πυρήνα.

Μπορείτε να μου διακόψετε τον χρόνο μέχρι να τελειώσει η συνεργασία της κ. Αποστολάκη. Κανένα πρόβλημα, ευγενικά το λέω. Ένα λεπτό ήταν.

**ΜΙΛΕΝΑ ΑΠΟΣΤΟΛΑΚΗ:** Δεν συνεργαζόμαστε.

**ΑΘΑΝΑΣΙΟΣ ΠΑΦΙΛΗΣ:** Δεν είπα ότι συνεργαζόσαστε. Συνεργαστήκατε. Εντάξει, μην μας λέτε τώρα και τέτοια. Θα τα ακούσετε παρακάτω.

Λέμε, λοιπόν, ότι όταν μιλάτε για ιδεοληπτικές εμμονές της Νέας Δημοκρατίας, καλά, σοβαρολογείτε; Ποιους δουλεύετε; Ποιες ιδεοληπτικές απόψεις της Νέας Δημοκρατίας; Είναι η στρατηγική του καπιταλισμού στις σύγχρονες συνθήκες που την εφαρμόσατε όλοι και την εφαρμόζει και η Νέα Δημοκρατία. Δεν τολμάτε να το πείτε αυτό. Προσπαθείτε να εμφανιστείτε σαν αντιπολίτευση και δίνετε μάχη στα επιμέρους, στις λεπτομέρειες και όχι, όπως είπε και ο σύντροφος ο Κουτσούμπας, στον πυρήνα όλων αυτών των αλλαγών για το πού στοχεύουν.

Λέτε για το κομματικό κράτος. Θέλει να φτιάξει κομματικό κράτος η Νέα Δημοκρατία. Εμείς δεν αμφισβητούμε ότι μπορεί να θέλει. Όμως, δεν την ενδιαφέρει το κομματικό κράτος, την ενδιαφέρει ένα κράτος που θα υπηρετεί ακριβώς την πολιτική της.

Για να πάμε, λοιπόν, στη στρατηγική της Ευρωπαϊκής Ένωσης, η οποία ήρθε πακέτο με την τρόικα, με τα μνημόνια, πρώτο, δεύτερο και τρίτο. Kαι λέω ξανά το τρίτο που το ψήφισαν όλα τα κόμματα. Το έφερε ο ΣΥΡΙΖΑ, το ψήφισε το ΠΑΣΟΚ, το ψήφισε η Νέα Δημοκρατία και κάτι κόμματα που εξαφανίστηκαν και το μοναδικό κόμμα που το καταψήφισε ήταν το ΚΚΕ.

Τι έφεραν τα μνημόνια, λοιπόν; Να κάνουμε έναν λογαριασμό και να συστηθούμε ξανά εδώ μέσα για να μην ξεχνάει ο κόσμος και ιδιαίτερα η νεολαία που δεν τα έζησε αυτά.

Πρώτον, έφερε μείωση μισθών και συντάξεων: 40% στους δημοσίους υπαλλήλους και με υπολογισμούς 40% και στον ιδιωτικό τομέα.

Δεύτερον, έφερε κατάργηση της εθνικής συλλογικής σύμβασης εργασίας. Αυτό που εσείς έχετε ως σημαία, την ελεύθερη διαπραγμάτευση των κοινωνικών εταίρων, το καταργήσατε στην πράξη με τον νόμο Βρούτση, δηλαδή της Νέας Δημοκρατίας, και μετά έγινε νόμος ΣΥΡΙΖΑ - Νέας Δημοκρατίας. Το ψηφίσατε όλοι μετά χορών και τυμπάνων, όπως λέμε. Καθορίζει η Κυβέρνηση, λοιπόν, τις αυξήσεις και τον κατώτατο μισθό και δεν αφήνει να γίνει διαπραγμάτευση. Έχουμε γενίκευση ελαστικών σχέσεων εργασίας. Μη μας πείτε ότι δεν υπάρχει. Κοντεύουν να γίνουν περισσότερες από τις σταθερές, αν δεν είναι ήδη.

Έγινε ληστεία των αποθεματικών και ασφαλιστικών ταμείων. Και εδώ έγινε μια από τις μεγαλύτερες κλοπές στον ιδρώτα και το αίμα αυτών που έχτισαν τη σύγχρονη Ελλάδα. Και το κάνατε όλοι μαζί. Αν δεν κάνω λάθος, ο κ. Βενιζέλος ήταν ο αρχιτέκτονας και οι άλλοι, βέβαια, συμφώνησαν και με τα δύο τα χέρια.

Τι από αυτά, αλήθεια, -και ρωτάμε όλους σας- καταργήθηκε; Είχαμε επτακόσιους μνημονιακούς νόμους. Πείτε μας πόσους καταργήσατε. Ο ΣΥΡΙΖΑ, πρώτα από όλα, που πήγε στην Ιθάκη ο Τσίπρας και ανήγγειλε ότι έφτασε επιτέλους στην Ιθάκη, όπως ο Οδυσσέας, αλλά ο πρώτος νόμος που έφτιαξε ήταν να μειώσει τη φορολογία των μερισμάτων από 15% σε 10% και ήρθε η Νέα Δημοκρατία και το έκανε 5%.

Τι άλλο, λοιπόν; Παραδείγματος χάριν, λέτε για τους μισθούς των δημοσίων υπαλλήλων και κλαίγεστε.

Τι κλαίγεστε, κύριε Μάντζο, εσείς του ΠΑΣΟΚ; Κλαίγεστε και εσείς του ΣΥΡΙΖΑ. Τι κλαίγεστε οι υπόλοιποι; Εσείς δεν τους μειώσατε; Δηλαδή, σκοτώνουμε και μετά κλαίμε για το θύμα -ακριβώς αυτή είναι η μεγάλη υποκρισία που δεν μπορεί και δεν πρέπει να αντέξει ο ελληνικός λαός-, λες και είστε αθώες περιστερές του εγκλήματος.

Είχαμε μείωση των κοινωνικών δαπανών. Αυτά ήταν η στρατηγική των μνημονίων, δηλαδή οι απαιτήσεις του κεφαλαίου για να μην πληρώσουν οι επιχειρηματικοί όμιλοι, να μην πληρώσουν την κρίση και για να μπορέσουν να διασφαλίσουν τα κέρδη τους. Επαναλαμβάνω ότι είχαμε μείωση κοινωνικών δαπανών στην παιδεία, στην υγεία και στις κοινωνικές υποδομές κ.λπ., που οδήγησαν, βέβαια, στην υποστελέχωση, στην υποβάθμιση, στην τραγική κατάσταση.

Ζείτε σε άλλους κόσμους. Δεν μιλάω προσωπικά. Να είμαστε καθαροί. Ζείτε σε άλλους κόσμους. Μεταμφιεστείτε και πηγαίνετε σε ένα νοσοκομείο. Πείτε ότι έχετε κάτι και πηγαίνετε σε ένα νοσοκομείο. Πάει ο άλλος να κάνει ορθοσκόπηση -για να μη πω συγκεκριμένα- και του λένε τον Φλεβάρη και έχει αιμορραγία. Ας μη μιλήσουμε για χειρουργεία. Δηλαδή, μιλάμε για δολοφονία κυριολεκτικά των ανθρώπων.

Και, βέβαια, όλα αυτά ανοίγουν τον δρόμο για τις ιδιωτικοποιήσεις, οι οποίες ιδιωτικοποιήσεις γίνονται άμεσα. Και τώρα απ’ ότι είδα, ο κ. Χατζηδάκης, η Κυβέρνηση δηλαδή, ετοιμάζει γενικευμένες. Δεν άφησε τίποτα απούλητο, από τη δημόσια περιουσία, από τα αεροδρόμια, από τα πάντα. Χώρια ότι τα προηγούμενα τα έκανε ο αριστερός ΣΥΡΙΖΑ. Δεκαεπτά αεροδρόμια τα έδωσε στη «FRAPORT». Έδωσε την «ΤΡΑΙΝΟΣΕ» στη «FRAPORT» και τώρα βγαίνει στα κεραμίδια και μιλάει για τις ιδιωτικοποιήσεις. Εντάξει τώρα, υπάρχει και ένα όριο στην ντροπή.

Σας ρωτάω: Όλα αυτά που είπα ισχύουν; Φαντάζομαι ότι δεν υπάρχει λογικός άνθρωπος που να μην πει ότι βεβαίως ισχύουν, υπογράψαμε τα μνημόνια. Ισχύουν; Ισχύουν. Για να συστηθούμε ξανά: Ποια υπογραφή έχουν όλα αυτά; Έχουν την υπογραφή όλων σας πλην ΚΚΕ σήμερα. Έτσι δεν είναι;

Κύριε Υπουργέ, μήπως κάνω λάθος; Δεν ψήφισαν όλα τα κόμματα λέμε εμείς του ευρωμονόδρομου; Όμως, δεν είναι μόνο του ευρωμονόδρομου, είναι και της στήριξης του καπιταλισμού. Δεν ψήφισαν όλα αυτά; Γιατί σήμερα γκρινιάζουν και κλαψουρίζουν; Γιατί φωνάζουν σήμερα για όλα αυτά; Για να ξεχάσει ο λαός το τι έχουν κάνει; Ποια Αντιπολίτευση; Πλάκα κάνουμε; Ποια Αντιπολίτευση; Εσείς δεν τα ψηφίζατε όλα αυτά; Σήμερα τι προτείνετε;

Σας είπε ο Γεωργιάδης, που λέει οκτακόσια ψέματα και μια αλήθεια, μια αλήθεια: Εγώ, λέει, είμαι με την Ευρωπαϊκή Ένωση και επειδή έχω δέσμευση για τις προσλήψεις «1 προς 1» -ένας φεύγει, έναν παίρνω- δεν θέλω να φύγω από την Ευρωπαϊκή Ένωση. Εσείς θα συγκρουστείτε; Αλίμονο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε. Θέλω να κάνω μερικά επιμέρους σχόλια. Έξι και τρία εννιά, πήγα δέκα. Δεν πειράζει. Δώστε μου δύο λεπτά ακόμα.

Ταμείο Ανάκαμψης. Είστε όλοι υπέρ. Ζήτω το Ταμείο Ανάκαμψης, του οποίου το μεγαλύτερο μέρος είναι δάνειο. Μήπως δεν ξέρετε ότι έχει τριακόσια προαπαιτούμενα; Μήπως δεν ξέρετε -και προς τιμήν του μόνο ο κ. Τσιάρας το έχει πει ωμά ότι «ναι, παιδιά, δεν μπορώ να κάνω αλλιώς για τις αλλαγές στη δικαιοσύνη…» –τότε ήταν Υπουργός Δικαιοσύνης- «…γιατί όλα αυτά είναι προαπαιτούμενα από το Ταμείο Ανάκαμψης για μπορέσουμε να πάρουμε δόσεις».

Δεν ξέρετε ότι αυτά που συζητάμε σήμερα και που φέρνει εδώ η Κυβέρνηση είναι προαπαιτούμενα του Ταμείου Ανάκαμψης; Ποιον δουλεύετε; Τον ελληνικό λαό; Όταν σας λέμε ότι έχετε στρατηγική σύγκλιση και δίνετε τη μάχη για να τη δώσετε, παρεξηγείστε. Και, όμως, έτσι είναι. Δύο στρατηγικές υπάρχουν, μία όλων σας και μία του ΚΚΕ.

Τώρα μπαίνω στο συγκεκριμένο, στον ΑΣΕΠ, και ρωτώ, κύριε Υπουργέ, με τις αλλαγές, τους εκσυγχρονισμούς που κανένας δεν μπορεί να έχει αντίρρηση σε αυτά, να είναι πιο σύντομες διαδικασίες κ.λπ., θα αντιμετωπίσετε το πρόβλημα της στελέχωσης του δημόσιου τομέα, ιδιαίτερα στον κοινωνικό τομέα; Όχι. Τι θα κάνετε και λέτε για τις ανεξάρτητες; Ποιες ανεξάρτητες αρχές; Ποιον κοροϊδεύετε; Η αρχή είναι ανεξάρτητη και εφαρμόζει την πολιτική της εκάστοτε Κυβέρνησης.

Ναι ή όχι, κυρία Συρεγγέλα, που είστε και Γραμματέας στη Νέα Δημοκρατία;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Η Κυβέρνηση θα καθορίσει πόσες προσλήψεις θα γίνονται. Δεν το λέω εχθρικά, το λέω κριτικά, πολιτικά. Η Κυβέρνηση δεν αποφασίζει πόσες προσλήψεις θα γίνουν παντού, σε όλους τους τομείς; Η Κυβέρνηση δεν αποφασίζει να έχει χιλιάδες κρεμασμένους -κυριολεκτικά κρεμασμένους- επικουρικούς που καλύπτουν πάγιες και διαρκείς ανάγκες; Η Κυβέρνηση και οι Κυβερνήσεις δεν αποφασίζουν να έχουν ανθρώπους με συλλογικές συμβάσεις χρόνου κ.λπ.;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Άρα, αυτές οι αλλαγές και οι μεταρρυθμίσεις -που μπορεί να είναι και σωστές και δεν έχουμε πρόβλημα- δεν αντιμετωπίζουν τις αιτίες του προβλήματος που υπάρχει, του χάους που υπάρχει είτε στην υγεία είτε στην παιδεία είτε αλλού.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Διπλασίασα ήδη τον χρόνο.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, ότι και ο Υπουργός σας ο ανεκδιήγητος που δεν έχει όρια -κυριολεκτικά δεν έχει όρια στην αντιπαράθεση, δεν ξέρεις πότε λέει ψέματα και πότε λέει αλήθεια- τι λέει σήμερα για τις προσλήψεις; Λέει: Δεν μπορώ να τις κάνω γιατί είμαι υπέρ της Ευρωπαϊκής Ένωσης. Αλλιώς θα φύγουμε -είπε σε δικιά μας που ήταν σε πάνελ μάλιστα-, ενώ εμείς δεν θέλουμε να φύγουμε. Έτσι τα παρουσιάζει όλα. Είναι καλύτερα από πριν;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη…

**ΑΘΑΝΑΣΙΟΣ ΠΑΦΙΛΗΣ:** Τελειώνω. Δώστε μου ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Παφίλη, δεν έχετε άλλο χρόνο. Είπατε δύο λεπτά πριν. Τώρα θέλετε άλλα δύο λεπτά. Δεν γίνεται. Κοιτάξτε την ώρα.

**ΑΘΑΝΑΣΙΟΣ ΠΑΦΙΛΗΣ:** Να κλείσω. Τελείωσα. Είπα να μιλήσω έξι λεπτά, αλλά δεν γίνεται, παρασύρομαι.

Λέω, λοιπόν, ότι δεν αντιμετωπίζεται το πρόβλημα της υποστελέχωσης. Εντάξει, τεχνικά πράγματα είναι, αλλά το θέμα είναι πολιτικό γενικότερο. Και εμείς είμαστε ριζικά αντίθετοι.

Και το δεύτερο. Ακούστε, ως προς την αξιολόγηση όπως την κάνετε και με τα κριτήρια που την κάνετε, καθώς και με τα μπόνους και όλα τα υπόλοιπα, να ξέρετε ότι σε αυτό που πάτε να πετύχετε, δηλαδή να διασπάσετε τους εργαζόμενους, να τους κάνετε να υποκύψουν, θα την πατήσετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Θα βρείτε τον μπελά σας και στους αγώνες που γίνονται και θα γίνουν, όπως είναι γνωστό το ΚΚΕ. είναι μπροστά. Η αντιπολίτευση δεν γίνεται στα έδρανα. Γίνεται στον δρόμο. Στα έδρανα παίζετε με τις λεπτομέρειες. Στον δρόμο παλεύει ο εργαζόμενος, μπορεί μερικά να τα σταματήσει, μέχρι να βάλει δρόμο ανατροπής, γιατί πλέον έφτασε ο κόμπος στο χτένι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

Καλείται στο Βήμα η κ. Μαρία -Ελένη Αποστολάκη, Βουλευτής του ΠΑΣΟΚ. Θα ακολουθήσουν ο κ. Καββαδάς, ο κ. Κατσαφάδος, ο Μαρκογιαννάκης, η κ. Διγενή και η κ. Αντωνίου.

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα σχέδιο νόμου που αφορά το ΑΣΕΠ, το σύστημα κινήτρων και ανταμοιβής δημοσίων υπαλλήλων και τη βελτίωση της λειτουργίας του. Άρα θα έπρεπε να συζητάμε ένα νομοσχέδιο με μεταρρυθμιστικό περιεχόμενο, καθώς η λειτουργία της δημόσιας διοίκησης είναι δομικός παράγοντας του στρατηγικού ρόλου του κράτους για την εξυπηρέτηση του πολίτη, την αναπτυξιακή πορεία της χώρας και της εθνικής μας οικονομίας.

Είναι, όμως, δυστυχώς για μία ακόμη φορά μία συζήτηση που αφορά τακτοποιήσεις και διακανονισμούς, μια συζήτηση που επικυρώνει ότι το περιβόητο τελικά επιτελικό κράτος δεν είναι μόνο ευφημισμός. Είναι μια παραχάραξη της οδυνηρής για την κοινωνία και για την πατρίδα μας πραγματικότητας. Γιατί σε πείσμα της ρητορικής του Πρωθυπουργού η Νέα Δημοκρατία παραμένει μία βαθιά αντιμεταρρυθμιστική δύναμη, μία δύναμη οπισθοδρόμησης, πελατειασμού και διευθετήσεων.

Διέτρεξα τα πρακτικά της συζήτησης του ιδρυτικού νόμου του ΑΣΕΠ το μακρινό 1994, όταν εισηγητής Υπουργός ήταν ένας επιφανής πολιτικός άνδρας της παράταξής μας, ο Αναστάσης Πεπονής. Είμαι βέβαιη ότι αν οι συνάδελφοι της Πλειοψηφίας διαβάσουν τα πρακτικά, στα οποία αποτυπώνεται η δριμύτητα της πολεμικής, η στρεψοδικία των επιχειρημάτων και εν τέλει η πανηγυρική καταψήφιση της ίδρυσης του ΑΣΕΠ, εκτός από δυσφορία, θα αισθάνονταν και ντροπή για τα επιχειρήματα που ακούστηκαν σε αυτή την Αίθουσα από την παράταξή τους. Της αμετανόητης παράταξής τους, που ενώ ομνύει στις μεταρρυθμίσεις και στην ανάγκη ενίσχυσης του ΑΣΕΠ, που ενώ ομνύει στην ανάγκη της εύρυθμης λειτουργίας της δημόσιας διοίκησης και της ορθολογικής διαχείρισης των αναγκών του δημοσίου, στην πράξη με τις πολιτικές και τις νομοθετικές της πρωτοβουλίες κάνει ό,τι μπορεί για να συντηρήσει μια διοίκηση ανεπαρκή, μια διοίκηση ημετέρων, μια διοίκηση χωρίς κανόνες και λογοδοσία. Και εξηγούμαι.

Το 2021 η Κυβέρνηση προσπάθησε δήθεν…

Τώρα, επειδή μου έκανε παρατήρηση πριν ο κ. Παφίλης, τον περιμένω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΑΘΑΝΑΣΙΟΣ ΠΑΦΙΛΗΣ:** Τι περιμένετε;

**ΜΙΛΕΝΑ ΑΠΟΣΤΟΛΑΚΗ:** Να τελειώσετε για να συνεχίσω.

**ΑΘΑΝΑΣΙΟΣ ΠΑΦΙΛΗΣ:** Να μας πείτε για τα μνημόνια πρώτα…

**ΜΙΛΕΝΑ ΑΠΟΣΤΟΛΑΚΗ:** Σήμερα θα σας πω για τον ΑΣΕΠ. Για τα μνημόνια θα σας πω άλλη μέρα.

**ΑΘΑΝΑΣΙΟΣ ΠΑΦΙΛΗΣ:** Που σώσατε την Ελλάδα…

**ΜΙΛΕΝΑ ΑΠΟΣΤΟΛΑΚΗ:** Θα τους σώσετε εσείς.

Το 2021 η Κυβέρνηση προσπάθησε δήθεν να εκσυγχρονίσει το ΑΣΕΠ ψηφίζοντας τον ν.4765. Προφανώς απέτυχε. Ομολογία της αποτυχίας της δεν είναι μόνο το σημερινό σχέδιο νόμου, είναι το γεγονός ότι μέσα σε τρία χρόνια η Κυβέρνηση έχει προχωρήσει σε τριάντα μία αλλαγές αυτού του νόμου και σήμερα εισηγείται έναν νέο νόμο για να λύσει τα ζητήματα, τα οποία υποτίθεται ότι θα έλυνε ο ν.4765/21.

Εν τω μεταξύ, στις 12 Ιουνίου ο Πρωθυπουργός δήλωνε: «Το ΑΣΕΠ δεν λειτουργεί. Οι ρυθμοί του είναι απογοητευτικοί». Μα, κύριε Υπουργέ, ποιος κυβερνά αυτή τη χώρα; Ποιος είναι ο Πρόεδρος της Κυβέρνησης; Αν είναι οι ρυθμοί του απογοητευτικοί και δεν λειτουργεί, δεν έχει ευθύνη ο ίδιος και η Κυβέρνησή του που κυβερνούν πέντε χρόνια;

Το σχέδιο νόμου έρχεται σύμφωνα με την Κυβέρνηση να λύσει το πρόβλημα των καθυστερήσεων στο ΑΣΕΠ. Με το άρθρο 10, για παράδειγμα, μειώνετε μία προθεσμία από είκοσι ημέρες σε δεκαπέντε και με ένα άλλο άρθρο μειώνετε άλλη προθεσμία από τριάντα μέρες σε είκοσι. Όλο το κέρδος δηλαδή συμπυκνώνεται σε μια δεκαπενθήμερη σύντμηση. Αυτή είναι η μεταρρύθμιση.

Εν τω μεταξύ, κυρίες και κύριοι συνάδελφοι, αυτή τη στιγμή υπάρχουν δεκατέσσερις χιλιάδες οκτακόσιοι εβδομήντα πέντε επιτυχόντες, οι οποίοι από τον Μάρτιο του 2023 περιμένουν τον διορισμό τους. Αυτοί οι άνθρωποι, κύριε Υπουργέ, έχουν ανάγκες, έχουν οικογένειες. Με τα μέχρι σήμερα δεδομένα, ενάμισι έτος μετά τη σύνταξη των πινάκων επιτυχόντων κρίνονται διοριστέοι μόλις το ένα τρίτο. Πάνω από δέκα χιλιάδες παραμένουν αδιόριστοι παρ’ ότι επιτυχόντες.

Ωστόσο, η δική σας κυβέρνηση το 2022 είχε δεσμευτεί δια του Πρωθυπουργού για την άμεση πρόσληψη δώδεκα χιλιάδων επιτυχόντων από τον γραπτό διαγωνισμό και τώρα αρνείται συστηματικά και επίμονα να προχωρήσει στον διορισμό τους και να δεσμευτεί για την έκδοση των επόμενων προκηρύξεων μέσω σαφών χρονοδιαγραμμάτων. Αρνείται να τους απορροφήσει, τη στιγμή που τα κενά στη δημόσια διοίκηση είναι τεράστια και ενώ έχουν εξαγγελθεί είκοσι χιλιάδες προσλήψεις για το 2025.

Μεταρρύθμιση, κύριε Υπουργέ, θα αποτελούσε αν η Κυβέρνηση νομοθετούσε οι επόμενοι διαγωνισμοί να είναι αποκλειστικά για συγκεκριμένες θέσεις, να είναι κλαδικοί και όχι να γεμίζουν δεξαμενές με πολίτες ομήρους, των οποίων οι ζωές παγιδεύονται από ένα αναξιόπιστο κράτος. Μεταρρύθμιση θα αποτελούσε να δοθεί ουσιαστική ανεξαρτησία και αυτονομία στο ΑΣΕΠ, ώστε να σχεδιάζει αυτό και όχι ο κάθε Υπουργός πότε θα προκηρυχθούν και ποιες θέσεις, ποιοι διαγωνισμοί θα γίνουν και με ποια σειρά.

Από τη στιγμή που υπάρχει ετήσιος προγραμματισμός προσλήψεων θα πρέπει το ΑΣΕΠ, υπηρετώντας την ιδρυτική του αποστολή, αυτή που καταψηφίσατε, να αφεθεί ελεύθερο και ανεξάρτητο να οργανώνει τη δουλειά του, τη στελέχωση και λειτουργία της κρατικής μηχανής έξω από τους μικροκομματικούς, πελατειακούς και εκλογικούς υπολογισμούς που σήμερα οργιάζουν.

Ας μιλήσουμε τώρα για το νέο σύστημα ανταμοιβής των δημοσίων υπαλλήλων, που ανατέθηκε σε μια κοινοπραξία, κύριε Υπουργέ, έναντι αμοιβής ύψους 904.000 ευρώ. Βλέπω τα άρθρα 32 έως 39 του νομοσχεδίου να αναφέρονται σε σύστημα κινήτρων και να καταλήγουν στο άρθρο 37 σε σύσταση επιτροπής κινήτρων και ανταμοιβών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν θα πάρω πάνω από μισό λεπτό, κύριε Πρόεδρε.

Αυτό είναι το πόνημα για το οποίο πληρώσαμε 1.000.000, κύριε Υπουργέ; Αν δεν είναι αυτό, θα παρουσιάσετε το παραδοτέο στην Εθνική Αντιπροσωπεία για το 1.000.000 που πληρώσαμε; Θα παρουσιάσετε στην Εθνική Αντιπροσωπεία στοιχεία ποσοτικά και στοιχεία λογοδοσίας για τον ν.4940/22, νόμο που εσείς ψηφίσατε επίσης για τα κίνητρα;

Τα μπόνους που προβλέπετε αφορούν και ορθώς όσους έχουν συμμετάσχει στην αξιολόγηση, αλλά σε ποια αξιολόγηση και από ποιους; Από τους κατ’ ανάθεση προϊσταμένους, αφού σκοπίμως δεν προχωράτε σε κρίσεις; Στο Υπουργείο Εσωτερικών δεν υπάρχει ούτε ένας τμηματάρχης που να έχει προηγηθεί κρίση. Δεν μπορείτε να ελέγξετε τα συμβούλια και προχωράτε με αναθέσεις, εδραιώνοντας την αναξιοκρατία και τον καθεστωτισμό.

Η δημόσια διοίκηση χρειάζεται καλά εκπαιδευμένο προσωπικό με κίνητρα, αξιολόγηση, κινητικότητα και επιμόρφωση. Εσείς από το 2019 επιλέγετε τη ραγδαία αύξηση των συμβασιούχων, δημιουργώντας στρατό υπαλλήλων –ομήρων, αλλά και στρατό ομήρων που είναι επιτυχόντες αλλά μηδέποτε διορισθέντες, δημιουργώντας άλλη μια εστία brain drain για τη χώρα. Έχετε αποτύχει να κάνετε ελκυστικό δημόσιο, με αξιοπρεπείς μισθούς, διαφάνεια, αξιοκρατία και ορθολογισμό.

Το σημερινό νομοσχέδιο -και κλείνω- είναι ακόμα ένα δείγμα προχειρότητας και διευθετήσεων, με ανέγγιχτο το υπόβαθρο της στασιμότητας, του ανορθολογισμού, των αδιαφανών αναθέσεων…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, πρέπει να ολοκληρώσετε.

**ΜΙΛΕΝΑ ΑΠΟΣΤΟΛΑΚΗ:** Κλείνω, κύριε Πρόεδρε.

Και όπως το 1994 καταψηφίζατε την αξιοκρατία και τη διαφάνεια, έτσι και σήμερα τριάντα χρόνια μετά παραμένετε αμετανόητα μια δύναμη συντήρησης και οπισθοδρόμησης για τη χώρα.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Επόμενος ομιλητής είναι ο Βουλευτής της Νέας Δημοκρατίας κ. Αθανάσιος Καββαδάς.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα στην Ολομέλεια της Βουλής έρχεται προς συζήτηση και ψήφιση ένα σημαντικό νομοσχέδιο που έχει ως στόχο να βελτιώσει την αποδοτικότητα του δημόσιου τομέα με την επιτάχυνση των διαδικασιών του ΑΣΕΠ, με βελτιωτικές διατάξεις για τις προσλήψεις στο δημόσιο, αλλά και με την παροχή κινήτρων στους υπαλλήλους για την επίτευξη στόχων.

Σε ό,τι αφορά το ΑΣΕΠ, η υποβολή δικαιολογητικών θα γίνεται πλέον ηλεκτρονικά, άρα ταχύτερα. Για παράδειγμα, το πτυχίο θα υποβάλλεται μέσα από ηλεκτρονικό μητρώο για τα πτυχία, η εργασιακή εμπειρία μέσα από τα συστήματα του ΕΦΚΑ και ούτω καθεξής. Επιπλέον, προβλέπεται ένα λογισμικό που θα σπάει τις ισοβαθμίες. Σήμερα οι ισοβαθμίες επιλύονται με χρονοβόρες κληρώσεις. Τώρα θα υπάρχει και αυτό το λογισμικό που πιστεύουμε ότι θα δίνει ταχύτερα αποτελέσματα.

Ένα άλλο σημείο της διαδικασίας του ΑΣΕΠ που προκαλεί καθυστερήσεις είναι το τελικό στάδιο, αυτό των διορισμών. Υπάρχουν συχνά περιπτώσεις υποψηφίων που δεν αποδέχονται τον διορισμό τους και πρέπει να γίνει αναπλήρωση. Όλη αυτή η διαδικασία είναι χρονοβόρα. Γι’ αυτό στο νομοσχέδιο προβλέπεται, μεταξύ άλλων: Πρώτον, όσοι διορίζονται θα πρέπει μέσα σε δεκαπέντε ημέρες από τη δημοσίευση του ονόματός τους στην Εφημερίδα της Κυβερνήσεως να δηλώσουν σε ειδική πλατφόρμα την αποδοχή ή όχι του διορισμού τους. Αν κάποιος δεν αποδέχεται τον διορισμό του, το ΑΣΕΠ θα προχωρά άμεσα στην αναπλήρωσή του.

Δεύτερον, κάθε φορέας θα καλεί τους επιτυχόντες να καταθέσουν τα δικαιολογητικά τους μέσα σε δεκαπέντε ημέρες από την αποδοχή του διορισμού τους αντί των είκοσι που ίσχυε μέχρι σήμερα.

Τρίτον, ο διορισμός θα πραγματοποιείται μέσα σε είκοσι ημέρες από τη λήξη της προθεσμίας υποβολής των δικαιολογητικών αντί για τριάντα που ίσχυε.

Τέταρτον, καθιερώνεται για πρώτη φορά ποινή αποκλεισμού για τρία χρόνια από διαγωνισμούς του δημοσίου για όσους διορίζονται, αλλά δεν αποδέχονται τη θέση τους, κάτι που συνέβαινε συχνά σε ορεινές και νησιωτικές περιοχές. Και γι’ αυτούς που λένε ότι αυτό είναι ένα άδικο μέτρο, θέλω να επισημάνω ότι τις θέσεις τις διαλέγουν οι ίδιοι οι υποψήφιοι. Δεν τους επιβάλλει κανείς τι θα δηλώσουν. Βεβαίως πρέπει να αναγνωρίσουμε ότι οι καθυστερήσεις στην όλη διαδικασία δημιουργούν κάποιες φορές έναν φαύλο κύκλο. Μπορεί σε έναν και ενάμιση χρόνο μέχρι τον διορισμό οι συνθήκες στη ζωή του υποψηφίου να έχουν αλλάξει. Γι’ αυτό πρέπει να δούμε τις παρεμβάσεις ως ένα ενιαίο σύνολο ωφέλιμο για όλους, και για τους δημόσιους φορείς και για τους υποψήφιους. Δεν γίνεται ακόμα και τώρα που μιλάμε να διορίζονται νοσηλευτές από την προκήρυξη του 2022. Και αυτό δεν είναι το μόνο παράδειγμα. Πρόκειται για ένα χρόνιο πρόβλημα.

Ειδικά σε νευραλγικούς τομείς, όπως είναι η παιδεία και η υγεία, ένα ευέλικτο και γρήγορο σύστημα διορισμών μέσω ΑΣΕΠ είναι απολύτως απαραίτητο και το νομοσχέδιο που συζητούμε είναι ένα σημαντικό βήμα προς αυτή την κατεύθυνση.

Ένα ακόμη σημείο στο οποίο θέλω να σταθώ είναι η ενίσχυση της μοριοδότησης της εντοπιότητας. Με βάση μια σειρά από κριτήρια πληθυσμιακά, οικονομικά και κοινωνικά, επτά στους δέκα δήμους θα έχουν αυξημένη μοριοδότηση. Ειδικά στους μόνιμους κατοίκους των νησιωτικών δήμων, πλην του Δήμου Χαλκιδέων, θα δίδονται επιπλέον σαράντα (40) μόρια. Το ίδιο ισχύει για μικρούς ηπειρωτικούς και ορεινούς δήμους. Για νησιωτικές, λοιπόν, περιοχές, όπως είναι η Περιφέρειά μου η Λευκάδα, τα σαράντα (40) επιπλέον μόρια μπορεί να αποδειχθούν σωτήρια, καθώς θα συμβάλλουν στην κάλυψη περισσότερων κενών θέσεων σε δήμους και φορείς του δημοσίου, όπως είναι οι δομές υγείας και τα σχολεία.

Ταυτόχρονα, επιδιώκουμε τη μακροπρόθεσμη παραμονή των υπαλλήλων στις θέσεις τους. Ξέρουμε ότι συχνά οι υποψήφιοι δηλώνουν μία θέση σε απομακρυσμένη ή μειονεκτική περιοχή. Μένουν εκεί το πολύ δύο χρόνια και μετά ζητούν να φύγουν. Προφανώς ο ντόπιος έχει περισσότερες πιθανότητες να παραμείνει στον τόπο του, γιατί εκεί έχει οικογένεια, σπίτι και δραστηριότητες. Ωστόσο, την παραμονή την επιδιώκουμε και με τη θέσπιση διάταξης που λέει ότι όποιος κάνει χρήση της εντοπιότητας, οφείλει να μείνει δέκα χρόνια στον φορέα που διορίστηκε και άλλα πέντε χρόνια στην περιοχή διορισμού του. Επομένως ένα συχνό πρόβλημα στελέχωσης των δημοσίων υπηρεσιών ελπίζουμε ότι θα επιλυθεί ή τουλάχιστον θα βελτιωθεί με την επιπλέον μοριοδότηση της εντοπιότητας.

Τέλος, μια πολύ σημαντική μεταρρύθμιση αυτού του νομοσχεδίου είναι η διεύρυνση του συστήματος παροχής κινήτρων και οικονομικής ανταμοιβής στους δημοσίους υπαλλήλους. Η ποιότητα κάθε δουλειάς μετριέται με την επίτευξη συγκεκριμένων στόχων.

Το πρώτο στάδιο, λοιπόν, σε αυτή τη μεταρρύθμιση είναι η στοχοθεσία, το τι θέλουμε να κάνουμε ως χώρα, τι θέλουμε να πετύχουμε για τον πολίτη και την καθημερινότητά του. Οι στόχοι καθορίζονται πρωτογενώς σε επίπεδο Κυβέρνησης και Υπουργών με το Ενοποιημένο Σχέδιο Κυβερνητικής Πολιτικής. Οι στόχοι, τα χρονοδιαγράμματα και οι οργανικές μονάδες που συμμετέχουν καταγράφονται σε ένα πληροφοριακό σύστημα, όπου επιπλέον καταγράφεται η αξιολόγηση των αποτελεσμάτων και η ανταμοιβή του φορέα που πέτυχε τους στόχους του.

Το σύστημα κινήτρων μπορεί να εφαρμοστεί σε όλους τους μόνιμους υπαλλήλους και υπαλλήλους με σχέση εργασίας ιδιωτικού δικαίου αορίστου χρόνου, σε στρατιωτικούς και ένστολους των σωμάτων ασφαλείας, εφόσον εργάζονται σε φορείς που συμμετέχουν στο ενοποιημένο σχέδιο κυβερνητικής πολιτικής. Η οικονομική ανταμοιβή μπορεί να φτάνει έως και 15% επιπλέον του ετήσιου μισθού, ανάλογα με τη συμβολή κάθε υπαλλήλου στην επίτευξη των στόχων που έχουν τεθεί. Θεωρώ ότι η επιβράβευση των υπαλλήλων για την επίτευξη ευρύτερων στόχων δημοσίου συμφέροντος μόνο θετικό αντίκτυπο μπορεί να έχει και στους υπαλλήλους και στους στόχους και στο δημόσιο συμφέρον.

Τέλος, θέλω να αναφερθώ στην τροπολογία του Υπουργείου Παιδείας για τους φοιτητές από πολύτεκνες και τρίτεκνες οικογένειες. Η τροπολογία κάνει πράξη τις προτάσεις που είχαμε καταθέσει δεκαεφτά Βουλευτές της Νέας Δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ανάμεσά τους αναφέρω ενδεικτικά την κατάργηση των εισοδηματικών κριτηρίων για τις μετεγγραφές φοιτητών από τρίτεκνες και πολύτεκνες οικογένειες και την αύξηση κατά τρία (3) μόρια των αιτήσεων των φοιτητών τρίτεκνων και πολύτεκνων οικογενειών από ενάμισι (1,5) έως δύο (2) μόρια που ισχύει σήμερα. Πρόκειται για ευεργετικές διατάξεις και θέλω να ευχαριστήσω και να συγχαρώ το Υπουργείο Παιδείας, γιατί για μία ακόμη φορά δείχνει κοινωνικά αντανακλαστικά.

Κυρίες και κύριοι συνάδελφοι, το νομοθετικό και θεσμικό έργο τής Κυβέρνησης της Νέας Δημοκρατίας συνιστά υλοποίηση της εντολής που μας έδωσαν οι πολίτες. Δεν ανακόπτεται και δεν μπορεί να ανασχεθεί, αφού η εντολή αυτή ήταν ισχυρή και ξεκάθαρη. Η στήριξή μας είναι δεδομένη σε ένα ακόμη νομοσχέδιο μεταρρυθμίσεων και προόδου, για το οποίο αξίζουν συγχαρητήρια στο Υπουργείο Εσωτερικών, τον Υπουργό κ. Λιβάνιο, το σύνολο της ηγεσίας και τα επιτελεία τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Και τώρα καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Κατσαφάδος.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, επιτρέψτε μου να ξεκινήσω την τοποθέτησή μου, καταναλώνοντας ελάχιστο χρόνο σχετικά με ένα συγκεκριμένο πράγμα από αυτά τα οποία είπε ο Κοινοβουλευτικός Εκπρόσωπος του ΣΥΡΙΖΑ. Και αυτό το κάνω όχι για να ξανασυζητήσουμε γύρω από την πολιτική την οποία ασκεί η Κυβέρνηση για τα θέματα εξωτερικής πολιτικής, αλλά γιατί δεν γίνεται να ακούγονται τέτοιες ανακρίβειες μέσα στην Ολομέλεια.

Είπε ο κύριος συνάδελφος ότι στις 19 Οκτωβρίου έκλεισε η συμφωνία για να πάρει η Τουρκία είκοσι Eurofighter. Ούτε οι Τούρκοι δεν τα λένε αυτά! Πότε έγινε αυτό, κύριε συνάδελφε; Ακούσατε τις δηλώσεις του κ. Ερντογάν και του κ. Σόλτς; Έκλεισε κάποια συμφωνία; Δεν μπορεί…

**ΙΩΑΝΝΗΣ ΣΑΡΑΚΙΩΤΗΣ:** Εσείς τις ακούσατε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Βεβαίως και τις ακούσαμε, όπως τις άκουσαν και οι Τούρκοι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν γίνεται συζήτηση. Σας παρακαλώ, να απευθύνεστε στο Προεδρείο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν μπορεί να ερχόμαστε σε αυτό εδώ το Βήμα και να λέμε τέτοια πράγματα. Έλεος! Ειλικρινά, έλεος! Καταλαβαίνω την αντιπολιτευτική τακτική, την οποία θέλετε να ασκήσετε και γι’ αυτό το νομοσχέδιο. Προφανώς ανατριχιάζετε όταν μιλάμε για μεταρρυθμίσεις. Όταν μιλάμε για εξορθολογισμό του δημοσίου, προφανώς και δεν είναι μέσα στις προτεραιότητές σας. Όμως, για τα εθνικά θέματα απαιτείται μεγαλύτερη σοβαρότητα.

Δεν υπάρχει, λοιπόν, κυρίες και κύριοι συνάδελφοι, καμμία συμφωνία μεταξύ Γερμανίας, Αγγλίας, Ισπανίας και Τουρκίας, για να πάρουν οι Τούρκοι Eurofighter για την Πολεμική τους Αεροπορία!

Ας έρθω, όμως, τώρα στο νομοσχέδιο το οποίο συζητάμε. Δεν θα μιλήσω για τον ΣΥΡΙΖΑ. Θα μιλήσω για το ΠΑΣΟΚ.

Ξέρετε, κυρίες και κύριοι συνάδελφοι, καλά τα μαθήματα ιστορίας που από το πρωί προσπαθείτε να μας πείτε. Από την αρχή της σημερινής συνεδρίασης με τον κ. Χρηστίδη, τον εισηγητή από πλευράς του ΠΑΣΟΚ, που το 80% της τοποθέτησής του για το νομοσχέδιο είχε να κάνει με την ιστορική αναδρομή για το 1994 και τον νόμο Πεπονή για τη δημιουργία του ΑΣΕΠ, μέχρι και την τελευταία ομιλήτρια του ΠΑΣΟΚ, μας κάνατε μαθήματα ιστορίας. Βέβαια, η ιστορία δεν είναι έτσι ακριβώς όπως θέλετε να μας την παραθέσετε σήμερα, γιατί είναι γεγονός ότι το 1994 ο Αναστάσιος Πεπονής ήταν αυτός ο οποίος δημιούργησε το ΑΣΕΠ.

Είναι επίσης γεγονός, κυρίες και κύριοι συνάδελφοι, ότι η Νέα Δημοκρατία τότε δεν ψήφισε το ΑΣΕΠ για έναν πολύ απλό λόγο. Διότι πρέπει να κάτσουμε και να δούμε τα τότε δεδομένα, όχι τα σημερινά. Ποιος πίστευε ότι το ΠΑΣΟΚ θα μπορούσε να κάνει κάτι το οποίο θα ήταν αντικειμενικό και αξιοκρατικό; Δεν μας είχατε συνηθίσει σε κάτι τέτοιο. Αντιθέτως, το μόνο στο οποίο μας είχατε συνηθίσει ήταν να διορίζετε αφειδώς στον δημόσιο τομέα. Διότι άκουσα και μια άλλη ακόμα μεγάλη ανακρίβεια την οποία είπατε, ότι την περίοδο του Κώστα Καραμανλή από το 2004 μέχρι το 2009 διορίστηκαν, λέει, πάνω από οκτακόσιες χιλιάδες δημόσιοι υπάλληλοι! Πώς μπορούμε να τα λέμε αυτά; Πάνω από οκτακόσιες χιλιάδες δημόσιοι υπάλληλοι; Μα, είναι δυνατόν να τα λέμε αυτά;

**ΠΑΥΛΟΣ ΧΡΗΣΤΙΔΗΣ:** Μα, είναι στοιχεία αυτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μα, είναι δυνατόν να τα λέμε αυτά σε μια χώρα εννιάμισι εκατομμυρίων κατοίκων;

**ΠΑΥΛΟΣ ΧΡΗΣΤΙΔΗΣ:** Να δείτε τα στοιχεία.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μα, πώς μπορείτε να τα λέτε αυτά; Είναι παντελώς ανακριβή.

Ξέρετε τι είχαμε συνηθίσει το 1981-1989; Κι εγώ δεν ήθελα να μιλήσω για το παρελθόν, είναι πραγματικά αμαρτία, γι’ αυτό σας λέω ότι μας κάνατε μαθήματα ιστορίας. Το 2024, τριάντα χρόνια μετά, έρχεστε να μας πείτε ότι το 1994 ο Πεπονής έκανε το ΑΣΕΠ. Βεβαίως. Η Νέα Δημοκρατία δεν το ψήφισε ποτέ για έναν κύριο λόγο. Δεν είχε καμμία εμπιστοσύνη στην πολιτική την οποία ακολουθούσε το ΠΑΣΟΚ. Δεν μας είχατε δώσει άλλα δείγματα. Την κάρτα της κλαδικής έπρεπε να είχαν για να διοριστούν στο δημόσιο. Αφειδώς έμπαιναν. Δεν ήξεραν τι να τους κάνουν.

**ΠΑΥΛΟΣ ΧΡΗΣΤΙΔΗΣ:** Πριν το 1981 πώς γινόταν, κύριε Κατσαφάδο;

**ΔΗΜΗΤΡΙΟΣ ΜΑΝΤΖΟΣ:** Εσείς ζητούσατε πιστοποιητικό κοινωνικών φρονημάτων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε, σας παρακαλώ. Αν θέλετε, μπορείτε να πάρετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Προς επίρρωσιν αυτών που λέω, ο ίδιος ο κ. Πεπονής, ο αρχιτέκτονας του συγκεκριμένου νόμου, παραιτήθηκε γιατί του ξήλωναν τον νόμο! Ποιοι; Η Κυβέρνησή του η ίδια!

(Θόρυβος - διαμαρτυρίες από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας είπα να απευθύνεστε στο Προεδρείο!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ο κ. Πεπονής παραιτήθηκε καταγγέλλοντας –και μπορείτε να ανατρέξετε στα αρχεία της εποχής- ότι του ξήλωναν τον νόμο, του ξήλωναν τις διατάξεις του ΑΣΕΠ και γι’ αυτόν τον λόγο παραιτήθηκε! Δεν παραιτήθηκε από τη Νέα Δημοκρατία. Ο ίδιος παραιτήθηκε γι’ αυτόν τον λόγο.

Όμως, να συζητήσουμε τι κάνουμε τριάντα χρόνια μετά; Εμείς λέμε ότι είναι μια μεταρρύθμιση. Γιατί είναι μια μεταρρύθμιση; Διότι τα προβληματικά στοιχεία τα οποία έχει ο ΑΣΕΠ σήμερα, ερχόμαστε με έναν νόμο να τα διορθώσουμε. Θα είναι μεγάλη μεταρρύθμιση; Θα είναι ουσιαστική μεταρρύθμιση; Θα το δείξει ο χρόνος. Εμείς θεωρούμε ότι με αυτά τα άρθρα και με αυτές τις διατάξεις που φέρνουμε ερχόμαστε να βελτιώσουμε τη λειτουργία του ΑΣΕΠ. Υπάρχει κάποιος μέσα σε αυτήν εδώ την Αίθουσα που δεν θεωρεί ότι πρέπει να υπάρξουν τροποποιήσεις σε ό,τι έχει να κάνει με τη λειτουργία του ΑΣΕΠ, χωρίς σε καμμία περίπτωση να παρέμβουμε σε ό,τι έχει να κάνει με την αδιαβλητότητά του; Υπάρχει κάποιος που δεν θεωρεί ότι ο ΑΣΕΠ λειτουργεί με μεγάλες καθυστερήσεις; Ή μήπως λειτουργεί τώρα με μεγάλες καθυστερήσεις και δεν λειτουργούσε πάντα; Τώρα, δηλαδή, έχουμε διαγωνισμούς του ΑΣΕΠ που αργούν ένα, δύο, ακόμα και τρία χρόνια, για να βγάλουν αποτελέσματα; Πάντοτε δεν υπήρχαν αυτά τα προβλήματα; Πρέπει να το διορθώσουμε; Εμείς πιστεύουμε ότι πρέπει να το διορθώσουμε και γι’ αυτόν τον λόγο προτείνουμε τις συγκεκριμένες διατάξεις. Θα λειτουργήσουν καταλυτικά; Θα το δείξει ο χρόνος.

Εσείς τι έρχεστε να προτείνετε και ειρωνεύεστε; Θεωρείτε, κυρίες και κύριοι συνάδελφοι, ότι δεν θα έπρεπε να δημιουργήσουμε ένα πλαίσιο μοριοδότησης για όλα τα νησιά μας, για τις ορεινές περιοχές, για τους μικρούς δήμους; Από το 2020 συζητώ με τους Υπουργούς Εσωτερικών αυτής της Κυβέρνησης, της Κυβέρνησης του Κυριάκου Μητσοτάκη και της Νέας Δημοκρατίας, ότι είναι επιτακτική η ανάγκη να υπάρχει μοριοδότηση. Πολιτευόμαστε με τους δημάρχους των περιοχών μας. Δεν ακούμε τι μας λένε; Προκηρύσσονται θέσεις. Ήρθε ο Πρόεδρος του ΑΣΕΠ στην επιτροπή και είπε ότι πάνω από το 50% αυτών που διορίζονται δεν πηγαίνουν. Και όχι μόνο αυτό, αλλά κάθε χρόνο βγάζουν γύρω στις δύο χιλιάδες αποφάσεις αναπλήρωσης, που και από αυτούς εξακόσιοι, επτακόσιοι δεν πηγαίνουν. Κι έτσι μένει μία τεράστια τρύπα σε ό,τι έχει να κάνει με τη λειτουργία της κρατικής μηχανής.

Ποιος πληρώνει το μάρμαρο; Το πληρώνει ο πολίτης με τις χαμηλές υπηρεσίες τις οποίες προσφέρει ο δημόσιος τομέας. Ε, αυτό ερχόμαστε να εξορθολογίσουμε. Είναι λάθος; Είναι λάθος ότι θέλουμε να στηρίξουμε την περιφέρεια; Είναι λάθος το ότι θέλουμε σε αυτό το οξύ πρόβλημα της στεγαστικής κρίσης και της ακρίβειας να ενισχύσουμε και να αφήσουμε τους νέους ανθρώπους να μείνουν στον τόπο τους και να προσφέρουν στον τόπο τους; Τι κριτική είναι όλη αυτή;

Πραγματικά, κυρίες και κύριοι συνάδελφοι, δεν μπορώ να καταλάβω. Κάθομαι και ακούω ότι θα έχουν, λέει, πέναλτι τρία χρόνια. Λειτουργεί; Στους εκπαιδευτικούς το ίδιο δεν γίνεται; Στους γιατρούς το ίδιο δεν γίνεται; Ήρθατε και είπατε να το καταργήσουμε; Γιατί να μη γίνει και στους δημόσιους υπαλλήλους; Ένας εκπαιδευτικός ο οποίος κάνει τα χαρτιά του ως αναπληρωτής –ούτε καν ως μόνιμος- έχει ποινή τρία χρόνια; Ως αναπληρωτής! Ούτε καν ως μόνιμος! Γιατί να λέμε τέτοια παραμύθια εδώ; Γιατί το κάνουμε αυτό; Έχει ευθύνη αυτός ο οποίος κάνει τα χαρτιά του για να προσληφθεί κάπου ή δεν έχει; Το κράτος πρέπει να έχει έναν μπούσουλα για το πού θα πρέπει να διοχετεύσει δυνάμεις και πώς θα πρέπει να παραχθεί το έργο του; Ο καθένας μπορεί να κάνει ό,τι θέλει;

Άκουσα και το άλλο! Αυτοί οι οποίοι παίρνουν τη μοριοδότηση μπορεί να πάρουν τη θέση κάποιου ο οποίος έχει μεταπτυχιακά και διδακτορικά. Καλά, μιλάμε σοβαρά; Αυτός δεν θα κάνει για θέση ΠΕ; Αυτός ο οποίος έχει διδακτορικό θα κάνει αίτηση για να προσληφθεί μέσω ΑΣΕΠ σε μια θέση ΔΕ; Αυτό θέλουμε; Δεν θέλουμε αυτό. Αυτό θέλουμε; Θέλουμε πολίτες οι οποίοι έχουν διδακτορικά να παίρνουν μέρος σε διαγωνισμούς και να συμμετέχουν και να παίρνουν θέση ΔΕ; Όχι. Απλώς ήταν πάλι αυτό ένα επιχείρημα έωλο, το οποίο για λόγους εντυπωσιασμού έπρεπε να το χρησιμοποιήσουμε!

Άκουσα πάλι ότι δεν είναι δίκαιο να κάθεται δέκα και δεκαπέντε χρόνια κάποιος ο οποίος έχει πάρει τη μοριοδότηση. Μα, σοβαρά μιλάμε; Γιατί το κάνουμε τότε; Γιατί το κάνουμε; Είναι δίκαιο τότε να παίρνει τη μοριοδότηση και να φεύγει έναντι οποιουδήποτε άλλου;

Ε, οφείλουμε, επιτέλους, να είμαστε σοβαροί, κυρίες και κύριοι συνάδελφοι, αναφορικά με αυτή τη μεταρρύθμιση. Και αδικώ τα υπόλοιπα άρθρα, γιατί είναι πάρα πολύ σημαντικές οι διατάξεις οι οποίες αφορούν σε ό,τι έχει να κάνει με το κομμάτι της συνυπηρέτησης. Είναι πάρα πολύ σημαντικό το ότι δίνουμε προτεραιότητα σε αυτούς οι οποίοι έχουν μόνιμη αναπηρία 50% και πάνω, από αυτούς που έχουν προσωρινή αναπηρία. Όλα αυτά είναι πάρα πολύ σημαντικές διατάξεις, οι οποίες δείχνουν και το κοινωνικό πρόσημο το οποίο έχει η Κυβέρνηση, αλλά και το μεταρρυθμιστικό πρόσημο που έχει η Κυβέρνηση και την προσπάθειά της να είναι ακόμα πιο παραγωγικός ο δημόσιος τομέας

Άκουσα κάτι και για το πριμ παραγωγικότητας. Δύο μισθοί είναι σχεδόν. Το πριμ παραγωγικότητας είναι σχεδόν δύο μισθοί τον χρόνο.

Δεν πρέπει να το κάνουμε; Το ότι το βάζουμε σε συνάρτηση με τα κριτήρια και τα κίνητρα, τα οποία έχουμε δώσει, δεν είναι σημαντικό; Προφανώς, όπως καταλαβαίνετε, το πριμ παραγωγικότητας δεν το έχουμε δημιουργήσει για να είναι ένας στόχος του υπαλλήλου, αλλά για να αποτελέσει ένα εργαλείο, για να είναι ποιοτικότερο το δημόσιο. Γι’ αυτόν τον λόγο έχουμε βάλει το πριμ παραγωγικότητας.

Κλείνοντας, κυρίες και κύριοι συνάδελφοι, επειδή μπορεί να διαφωνούμε για τον βασικό κορμό του νομοσχεδίου, πιστεύω ότι δεν θα υπάρχει καμμία αντίρρηση από όλες τις πτέρυγες του Κοινοβουλίου, τουλάχιστον για τις δύο τροπολογίες. Και για τις μετεγγραφές για τους τρίτεκνους και τους πολύτεκνους και τα Άτομα με Αναπηρία. Νομίζω ότι αυτό είναι ένα δίκαιο αίτημα που όλοι θα πρέπει να το ψηφίσουμε, αλλά φυσικά και για το Safeyouth, που είναι άλλο ένα όπλο στη φαρέτρα της πολιτείας, γύρω από τη μάστιγα της εφηβικής παραβατικότητας για την πρόληψη και την αντιμετώπιση της εφηβικής παραβατικότητας.

Ξέρετε, μεταρρυθμιστές στα λόγια μπορεί να είμαστε πολλοί, στην πράξη, όμως, κρινόμαστε!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Επόμενος ομιλητής ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε σήμερα ενώπιόν μας ένα νομοσχέδιο, το οποίο περιλαμβάνει μία σειρά από διατάξεις, γύρω από θέματα που συζητούνται εδώ και καιρό στις κατ’ ιδίαν συζητήσεις και στα προβλήματα τα οποία αντιμετωπίζει η κοινωνία και μάλιστα, θεωρούνται κρίσιμα για τη λειτουργία του κράτους μας. Τα πλέον βασικά από αυτά είναι η επιτάχυνση της στελέχωσης των δημοσίων υπηρεσιών με νέες προσλήψεις, η απόδοση μπόνους στους δημοσίους υπαλλήλους για την επίτευξη στόχων του φορέα τους και η ενίσχυση της εντοπιότητας με ειδική επαυξημένη μοριοδότηση.

Ας τα δούμε ένα προς ένα και ξεκινάω με τις αλλαγές στις διαδικασίες του ΑΣΕΠ. Έως τώρα, φαντάζομαι πως όλοι μας έχουμε ακούσει ότι σε πολλές περιπτώσεις αργούν οι διαδικασίες του ΑΣΕΠ, καθυστερούν οι προσλήψεις και άλλα παρόμοια. Ειδικά, απ’ όταν η χώρα μας έφυγε από τη μνημονιακή μέγγενη και οι προσλήψεις προς αναπλήρωση και ενίσχυση προσωπικού ξεκίνησαν και πάλι, τα παράπονα ακούγονται όλο και πιο έντονα. Προσλήψεις ακούμε, αλλά καθυστερούν να πιάσουν δουλειά μας λένε οι περισσότεροι και κυρίως, στους δήμους τους οποίους έχουμε ο καθένας στην περιφερειακή ενότητα που πολιτευόμαστε.

Δεν είναι, όμως, το ΑΣΕΠ ο φορέας που ευθύνεται για ό,τι συμβαίνει. Το ΑΣΕΠ δεσμεύεται από τις νομικές προβλέψεις των οποίων είναι θεματοφύλακας από τα μέσα, τα οποία διαθέτει και έρχεται τώρα, πολύ ορθά, να αντιμετωπίσει τα προβλήματα του Υπουργείου Εσωτερικών και το κάνει, φέρνοντας προς ψήφιση το νομοσχέδιο το οποίο συζητάμε. Ένα νομοσχέδιο, κυρίες και κύριοι, το οποίο έρχεται να αντιμετωπίσει, πρώτα απ’ όλα, ακριβώς αυτή την παθογένεια και να πετύχει εκείνο που ορίζει ο τίτλος του, την επιτάχυνση των διαδικασιών πρόσληψης, ώστε επιτέλους οι πολίτες να βλέπουν το κράτος να αντιδρά σε σωστό χρόνο στις ανάγκες τους και να μη γίνονται μάρτυρες άσκοπων και τελικά, επιβλαβών καθυστερήσεων.

Όλα αυτά, μόνο ζημιά έχουν προκαλέσει τόσα χρόνια στην εμπιστοσύνη των πολιτών προς τις αρχές και τους φορείς της πολιτείας μας. Οι καθυστερήσεις που παρατηρούνται στην ολοκλήρωση των διαδικασιών πρόσληψης και διορισμού δυσκολεύουν την παροχή έργου και εν τέλει υπηρεσιών. Πώς το πετυχαίνουμε, όμως, αυτό με το με το παρόν νομοσχέδιο; Με στοχευμένες παρεμβάσεις στις χρονικές προθεσμίες και τα στάδια, με τη σύντμηση προθεσμιών, αλλά και με τη χρήση εργαλείων νέων τεχνολογιών. Την ίδια στιγμή, λαμβάνεται ξεχωριστή μέριμνα, όπως είναι και το σωστό, για την κάλυψη σε προσωπικό περιοχών της ορεινής και της νησιωτικής χώρας.

Με τις προωθούμενες παρεμβάσεις δίνονται κίνητρα στους υποψήφιους ευάλωτων περιοχών, για να ενισχυθεί η ανάπτυξη των τοπικών κοινωνιών και ταυτόχρονα, να καλυφθούν άμεσα οι κενές θέσεις των δημοσίων υπηρεσιών. Η ενίσχυση της εντοπιότητας είναι εδώ η κρίσιμη παράμετρος, την οποία και λαμβάνει υπ’ όψιν το Υπουργείο Εσωτερικών.

Το δεύτερο σημαντικό μέρος του σχεδίου νόμου είναι η καθιέρωση μιας σταθερής διαδικασίας για την απόδοση ανταμοιβής εργασίας, για το μπόνους, δηλαδή, που είναι σε όλους γνωστό στον ιδιωτικό τομέα. Επιτέλους, θεσπίζεται ένα Ενιαίο Σύστημα Κινήτρων και Ανταμοιβής Δημοσίων Υπαλλήλων, συνδεδεμένο μάλιστα, με το σύστημα στοχοθεσίας και αξιολόγησης, ώστε να λειτουργεί συμπληρωματικά με αυτό.

Η βασική στόχευση εδώ είναι η αύξηση της παραγωγικότητας και της αποτελεσματικότητας της δημόσιας διοίκησης. Πλάι φυσικά, στην ενίσχυση του εισοδήματος των δημοσίων υπαλλήλων. Η βελτίωση, δηλαδή, των παρεχόμενων υπηρεσιών προς τους πολίτες και η ποιοτική αναβάθμιση της καθημερινότητάς τους, τονώνοντας μεσοπρόθεσμα και το αίσθημα εμπιστοσύνης προς το δημόσιο για το οποίο έκανα και πρωτύτερα λόγο.

Την ίδια στιγμή, πρόκειται για μία σοβαρή ενίσχυση του εισοδήματος των δημοσίων υπαλλήλων. Το ύψος του σχετικού μπόνους μπορεί να φτάσει έως και το 15% του ετήσιου βασικού μισθού κάθε υπαλλήλου, ποσοστό σημαντικά υψηλότερο και από τις αυξήσεις μισθών που γίνονται κάθε χρόνο.

Γύρω από αυτούς τους κύριους άξονες, τους οποίους ανέλυσα, έχει οργανωθεί βασικά το νομοσχέδιο. Περιλαμβάνει, ωστόσο, και ακόμα μερικές διατάξεις που υπογραμμίζω ως σημαντικές. Πρώτον, την πρόβλεψη για άμεση πλήρωση θέσεων του εγκεκριμένου προγραμματισμού προσλήψεων των ετών 2022-2023 και 2024-2025 από τους επιτυχόντες της προκήρυξης 2Γ/2022 καθώς και με την άμεση κάλυψη κενών θέσεων της ΑΑΔΕ με επιτυχόντες της προκήρυξης 1Γ/2022.

Δεύτερον, τη ρύθμιση του άρθρου 58, βάσει της οποίας στους εργαζόμενους στο πρόγραμμα «Βοήθεια στο Σπίτι» δίνεται πλέον η δυνατότητα να ενταχθούν, μέσω μετάταξης, στον δήμο στον οποίο ήδη παρέχουν τις υπηρεσίες τους.

Προερχόμενος από τον χώρο της τοπικής αυτοδιοίκησης, έχω πλήρη εικόνα της προσφοράς αυτού του προγράμματος στις τοπικές κοινωνίες και συγκεκριμένα, της προσφοράς των ανθρώπων που το στελεχώνουν. Είναι πολύ σημαντικό το ότι αυτοί οι άνθρωποι πλέον εντάσσονται στους δήμους στους οποίους υπηρετούν, καθώς έτσι δημιουργούμε ισχυρές δομές κοινωνικής πολιτικής μέσα στα όρια της τοπικής αυτοδιοίκησης.

Σημαντική είναι ακόμα και η βελτίωση των ρυθμίσεων σχετικά με την συνυπηρέτηση δημοσίων υπαλλήλων για λόγους προστασίας της οικογενειακής ζωής στο πλαίσιο και των γενικότερων πολιτικών μας για το δημογραφικό. Στην ίδια θετική λογική κινείται τέλος και η τροπολογία για τις μετεγγραφές των φοιτητών, κυρίως με τη διευκόλυνση των τρίτεκνων και πολύτεκνων οικογενειών.

Κυρίες και κύριοι συνάδελφοι, ένα νομοσχέδιο που περιλαμβάνει διατάξεις, οι οποίες αποσκοπούν στην ταχύτερη και αποτελεσματικότερη στελέχωση του δημοσίου τομέα μέσω της επιτάχυνσης της διαδικασίας προσλήψεων, στην αύξηση της αποδοτικότητας των υπαλλήλων του δημοσίου τομέα μέσω της θέσπισης χρηματικής ανταμοιβής και στην άμεση πλήρωση θέσεων του εγκεκριμένου προγραμματισμού προσλήψεων, ένα νομοσχέδιο που ρυθμίζει με θετικό τρόπο τα όσα αφορούν τη συνέχιση του προγράμματος «Βοήθεια στο Σπίτι», που ενισχύει την εντοπιότητα με αυξημένη μοριοδότηση, που προστατεύει την ελληνική οικογένεια και ειδικότερα τους τρίτεκνους και τους πολύτεκνους, είναι ένα νομοσχέδιο που αξίζει τη θετική μας ψήφο! Την αξίζει, γιατί αλλάζει την Ελλάδα και ειδικά το κράτος προς το καλύτερο και αυτό είναι εκείνο το οποίο ζητούν και θέλουν οι πολίτες από εμάς. Υπερψηφίζοντάς το, βελτιώνουμε το κράτος μας, ενισχύουμε τη σχέση του με τους πολίτες και διαμορφώνουμε προϋποθέσεις για ακόμα μεγαλύτερη και δικαιότερη ανάπτυξη προς όφελος της πολιτείας και της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα η κ. Ασημίνα Διγενή, Βουλευτής του Κομμουνιστικού Κόμματος Ελλάδος.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Ας ξεκινήσουμε από το ότι η μόνιμη και σταθερή δουλειά δεν είναι ούτε προνόμιο για λίγους ούτε έπαθλο για τυχερούς, είναι ανάγκη και δικαίωμα για όλους. Το έχουμε επαναλάβει πολλές φορές ότι οποιαδήποτε συζήτηση για τη στελέχωση των υπηρεσιών είναι αναγκαστικά μια πολιτική συζήτηση. Η δραματική έλλειψη προσωπικού που υπάρχει σε κρίσιμες για τον λαό υπηρεσίες, όπως η υγεία, η παιδεία, οι κοινωνικές υποδομές, όχι μόνο είναι αποτέλεσμα της πολιτικής των αστικών κυβερνήσεων, αλλά και προϋπόθεση για να εφαρμοστεί αυτή η πολιτική.

Για σκεφτείτε λιγάκι, διευκολύνει ή όχι την προώθηση της ιδιωτικοποίησης της υγείας η τραγική υποστελέχωση των δημόσιων νοσοκομείων; Θα ήταν ίδια η κατάσταση, αν υπήρχαν στελεχωμένες και εξοπλισμένες πρωτοβάθμιες δομές υγείας, με έμφαση στην πρόληψη; Σίγουρα όχι. Γιατί τότε δεν θα υπήρχε επαρκής πελατεία για τα μεγάλα μονοπώλια που λυμαίνονται σήμερα τον χώρο της υγείας.

Αντίστοιχα, εάν τα δημόσια σχολεία κάλυπταν ολόπλευρα τις μορφωτικές ανάγκες των μαθητών, δεν θα είχαν εκτοξευθεί οι ιδιωτικές δαπάνες για την εκπαίδευση, που κάνουν τις λαϊκές οικογένειες να ασφυκτιούν.

Το ίδιο συμβαίνει και με τις αναγκαίες κοινωνικές υπηρεσίες για τους ανθρώπους με αναπηρία, όπου πάλι οι οικογένειες πληρώνουν από την τσέπη τους την ανεπάρκεια και την υποστελέχωση των κρατικών δομών.

Το νομοσχέδιο δεν έχει καμμία σχέση με την αξιοκρατία. Το αντίθετο, μάλιστα. Τα περί αξιοκρατίας και τα γύρω και εξ ονόματος αυτής είναι άνευ ουσίας, για να ξεγελάσουν τους εργαζόμενους. Οι εργοδότες, με όπλο το αντεργατικό νομοθετικό πλαίσιο Χατζηδάκη - Γεωργιάδη και των προκατόχων τους, με ρυθμίσεις που αποτελούν προαπαιτούμενα του Ταμείου Ανάκαμψης, τσακίζουν περαιτέρω τα εργασιακά δικαιώματα.

Στο πλαίσιο αυτό, πυκνώνουν και οι απολύσεις ΑΜΕΑ και χρονίως πασχόντων. Είναι χαρακτηριστικό ότι τη στρατηγική της Ευρωπαϊκής Ένωσης για την αναπηρία μετά το 2020 τη στήριξαν όλα μαζί τα ελληνικά αστικά κόμματα του Ευρωπαϊκού Κοινοβουλίου. Όλοι τους, πλην ΚΚΕ. Άσυλα ονομάζουν τις δομές οι κυβερνώντες, όταν είναι δημόσια, τα απαξιώνουν και τα συκοφαντούν. Όμως, όταν είναι ιδιωτικά, τα ονομάζουν ευαγή ιδρύματα της υγιούς επιχειρηματικότητας.

Οι βαριά ανάπηροι στη χώρα μας υπολογίζονται σε πεντακόσιες χιλιάδες. Για ακόμα μία φορά, η διαδικασία έγκρισης προσωπικού βοηθού προβλέπει «κόφτες» και περιορισμούς, αφού οι ενδιαφερόμενοι θα πρέπει να αξιολογηθούν για άλλη μία φορά από τις γνωστές επιτροπές, που στόχο έχουν τον περιορισμό των δικαιούχων, όπως έχει αποδείξει η μέχρι τώρα πείρα.

Το ΚΚΕ με σχεδόν εκατό ερωτήσεις από το 2022 ανέδειξε και στη Βουλή τα μεγάλα προβλήματα των ΑΜΕΑ και διεκδίκησε λύσεις. Υπερασπίστηκε τα κοινωνικά αδιαπραγμάτευτα δικαιώματά τους και τις ανάγκες τους. Εμείς καταδικάζουμε την πολιτική του Καιάδα και την εγκληματική λογική του κόστους-οφέλους, που προωθούν η Ευρωπαϊκή Ένωση και οι κυβερνήσεις της.

Όσο για το άρθρο 3, τι άλλο είναι από μία καλοστημένη παγίδα; Υπάρχει κάποιος καλοπροαίρετος, κάποιος καλόπιστος, που μπορεί να πιστέψει ότι αυτό λύνει κάποια προβλήματα;

Λέτε συνεχώς για αξιοκρατία, δικαιοσύνη και ίση μεταχείριση. Είναι αποκαλυπτικό στο νομοσχέδιο το πώς τις καταλαβαίνετε. Από το σύστημα ανταμοιβής αποκλείονται ολόκληρες κατηγορίες εργαζομένων, όπως οι ελαστικά εργαζόμενοι. Περαιτέρω διαχωρισμός γίνεται ανάλογα με τη φύση των καθηκόντων. Όπως είναι στημένο το σύστημα, με ποιον δείκτη μέτρησης, άραγε, σκοπεύετε να μετρήσετε την προσφορά κατηγοριών εργαζομένων, όπως παραδείγματος χάριν των εργατών καθαριότητας, των τεχνιτών, των τραπεζοκόμων στα νοσοκομεία και άλλων;

Το συγκεκριμένο νομοσχέδιο, ενισχύει την ταξική επιθετικότητα του κράτους απέναντι στους δημόσιους υπαλλήλους και κατ’ επέκταση σε όλους τους εργαζόμενους. Συνεπώς η λεγόμενη αξιολόγηση δεν έχει καμμία σχέση με την ανάγκη επιστημονικής, τεχνικής, επαγγελματικής στήριξης των δημοσίων υπαλλήλων, ώστε οι ίδιοι και οι κρατικές κοινωνικές υπηρεσίες να γίνουν καλύτερες, να γίνουν σύγχρονες, πιο ποιοτικές στην παροχή αναβαθμισμένων υπηρεσιών.

Η άμεση σύνδεση της αξιολόγησης με τη μισθολογική εξέλιξη και το βαθμό επίτευξης στόχων θα οδηγήσει στη συρρίκνωση μισθών και συντάξεων, στην εξέλιξη των αρεστών που υποτάσσονται στις οδηγίες κυβερνήσεων που υλοποιούν κατευθύνσεις και οδηγίες της Ευρωπαϊκής Ένωσης, δηλαδή στις απαιτήσεις του κεφαλαίου, στην εντατικοποίηση της εργασίας. Διότι, αυτό που επιδιώκετε είναι εργαζόμενους σιωπηλούς, φοβισμένους, να μη σηκώνουν κεφάλι και, κυρίως, να μη διεκδικούν. Θέλετε να διαμορφώσετε υπαλλήλους ταυτισμένους με το σύστημα, με τους στόχους και με όλα αυτά που μέχρι τώρα έχουμε αναλύσει.

Βλέπουμε το κράτος να γίνεται απίστευτα γρήγορο και εξαιρετικά αποτελεσματικό, όταν πρόκειται να αδειοδοτήσει και να στηρίξει μια επένδυση, για παράδειγμα, στον τομέα των ΑΠΕ, των ανεμογεννητριών. Όμως, όταν στην ίδια ακριβώς περιοχή καλείται να προστατέψει την περιουσία, ακόμα και τη ζωή των κατοίκων από μια νεροποντή, αυτό το ίδιο κράτος αποδεικνύεται εντελώς απρόθυμο και αναποτελεσματικό.

Χρειάζεται πραγματικά πολύ μεγάλο θράσος -και η Κυβέρνηση το διαθέτει-, για να διαφημίζει το νέο σύστημα προσλήψεων και να μην κάνει ούτε μία μόνιμη πρόσληψη σε όλες εκείνες τις δημόσιες υπηρεσίες που έχουν τα χάλια τους, που είναι υποστελεχωμένες και υπολειτουργούν, με αποτέλεσμα ο κόσμος να ταλαιπωρείται.

Συνεπώς το πρώτο και το κυριότερο ζήτημα δεν είναι η τεχνοκρατική πτυχή για το πώς θα πραγματοποιηθούν και θα ολοκληρωθούν ως διοικητικές διαδικασίες, αλλά με ποιο κριτήριο και με ποιον προσανατολισμό γίνονται.

Το ΚΚΕ, από την πρώτη στιγμή που η Κυβέρνηση έφερε μετά βαΐων και κλάδων το σύστημα των μπόνους στον δημόσιο τομέα, επεσήμανε ότι με την εφαρμογή του συστήματος κινήτρων και ανταμοιβής η Κυβέρνηση έρχεται να υλοποιήσει έναν στρατηγικό στόχο: τη σύνδεση των αποδοχών με τη στοχοθεσία και την αντιδραστική αξιολόγηση. Υπουργοί και διευθυντές, υποτάσσοντας τις δημόσιες υπηρεσίες στην προώθηση της επιχειρηματικής δράσης και της κερδοφορίας, χωρίς κανένα αντικειμενικό κριτήριο, θα μπορούν να αποκλείουν υπαλλήλους, να τους διαφοροποιούν, να τους διαχωρίζουν, να αυξάνουν ή να μειώνουν κατά το δοκούν τις αποδοχές τους. Είναι, λοιπόν, απόλυτα δικαιολογημένες οι ανησυχίες που εκφράζουν οι εργαζόμενοι του χώρου ότι οι αρεστοί της Κυβέρνησης ή της εκάστοτε διοίκησης θα έχουν προνομιακή μεταχείριση έναντι των υπολοίπων.

Η Κυβέρνηση με τον ψευδεπίγραφο τίτλο περί εκσυγχρονισμού κ.λπ. επιχειρεί τεχνηέντως να πείσει τους εργαζόμενους ότι θα εδραιώσει με αυτόν τον τρόπο τη διαφάνεια, την αξιοκρατία και την αντικειμενικότητα στο σύστημα προσλήψεων, ενώ στην ουσία αυτό που κάνει είναι να θολώνει το ταξικό του πρόσημο.

Εάν, λοιπόν, η Κυβέρνηση θέλει να μειώσει το πραγματικά μεγάλο διοικητικό βάρος που συνεπάγονται οι συνεχείς προσλήψεις αναλώσιμου προσωπικού και στη συνέχεια η λήξη των συμβάσεων εργασίας του, δεν έχει παρά να εισακούσει το αίτημα των εργαζομένων, που πολλές φορές το έχει φέρει στη Βουλή και το ΚΚΕ, για μονιμοποίηση όλων των συνταξιούχων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνοντας, να υπενθυμίσω ότι καταθέσαμε και χθες τροπολογία-προσθήκη σε αυτό το σχέδιο νόμου με θέμα «Επαναφορά και καταβολή του δέκατου τρίτου και δέκατου τέταρτου μισθού και σύνταξης στους εργαζόμενους και στους συνταξιούχους», διότι με τα μνημόνια ξέρετε πολύ καλά ότι όλα αυτά καταργήθηκαν. Το ΚΚΕ, για την ανακούφισή τους, επανακαταθέτει αυτή την τροπολογία για επαναφορά του επιδόματος Χριστουγέννων και Πάσχα και του επιδόματος αδείας, δηλαδή του δέκατου τρίτου και δέκατου τέταρτου μισθού για τους εργαζόμενους και της δέκατης τρίτης και δέκατης τέταρτης σύνταξης για τους συνταξιούχους, κάτι για το οποίο οι υπόλοιποι εδώ μέσα τσιμουδιά!

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Διγενή.

Καλείται στο Βήμα η κ. Μαρία Αντωνίου, Βουλευτής της Νέας Δημοκρατίας και θα ακολουθήσουν η κ. Παρασκευή Χαραλαμπογιάννη, Υφυπουργός Εσωτερικών και μετά ο κ. Θεοφάνης Παπάς.

Κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, ένα βασικό και, δυστυχώς, παγιωμένο επί χρόνια ζήτημα, που απασχολεί πολλές φορές και ταλαιπωρεί τους Έλληνες πολίτες, είναι η λειτουργία της δημόσιας διοίκησης. Εάν είχαμε τη δυνατότητα αυτή τη στιγμή να απευθύνουμε ερώτημα στους συμπολίτες μας, να μας μεταφέρουν την εμπειρία τους από τη λειτουργία της δημόσιας διοίκησης, οι περισσότεροι και οι περισσότερες θα απαντούσαν ότι η λειτουργία αυτή είναι δυσχερής, χαρακτηρίζεται από κωλύματα και παθογένειες ετών, που επηρεάζουν τόσο την καθημερινότητά τους ως μέλη της ευνομούμενης πολιτείας, όσο και τη λειτουργία του κράτους γενικότερα και κατά συνέπεια, τη σχέση των πολιτών με αυτό. Με δυο λόγια θα μας απαντούσαν: Το δημόσιο στην Ελλάδα είναι προβληματικό.

Όμως, το παρόν νομοσχέδιο -και σας το λέω από την πολυετή εμπειρία μου στο δημόσιο- έρχεται να αντιμετωπίσει αυτό το θέμα και για αυτόν ακριβώς τον λόγο είναι ιδιαίτερα σημαντικό, γιατί αφορά μεγάλο μέρος του στη λειτουργία της δημόσιας διοίκησης και ιδίως στον τρόπο στελέχωσής της. Πώς; Ρυθμίζοντας ουσιαστικά ζητήματα στον τρόπο στελέχωσης του δημοσίου. Έχουμε την επιτάχυνση των προσλήψεων στο δημόσιο με χρήση ψηφιακής τεχνολογίας αλλά και σημαντικές συντμήσεις προθεσμιών. Εισάγεται, επίσης, η ποινή αποκλεισμού για μια τριετία για εκείνους που δεν αναλαμβάνουν υπηρεσία, ενώ έχουν διατεθεί για διορισμό.

Ποιο είναι το πραγματικό πρόβλημα σήμερα; Το πραγματικό πρόβλημα σήμερα είναι ότι οι διαγωνισμοί στο ΑΣΕΠ καθυστερούν. Κάνουν δύο, τρία, πολλές φορές και παραπάνω χρόνια να ολοκληρωθούν, με αποτέλεσμα οι θέσεις στο δημόσιο να παραμένουν κενές, αλλά την ίδια στιγμή και οι υποψήφιοι να αναμένουν επί πάρα πολύ μεγάλο χρονικό διάστημα την πρόσληψή τους.

Έρχεται, λοιπόν, το παρόν νομοσχέδιο να κάνει σημειακές τροποποιήσεις σε όλα τα στάδια της διαγωνιστικής διαδικασίας. Με το παρόν νομοσχέδιο ρυθμίζονται ζητήματα που αφορούν τη σύντμηση προθεσμιών, όπως σας είπα, στις διαδικασίες προσλήψεων στο δημόσιο από το στάδιο της προκήρυξης έως την ανάληψη υπηρεσίας.

Επίσης θεσμοθετείται ένα ολοκληρωμένο και πάγιο σύστημα κινήτρων και ανταμοιβής και δημιουργείται για πρώτη φορά ένα ολοκληρωμένο πληροφορικό σύστημα διαχείρισης ανθρώπινου δυναμικού στο δημόσιο, που ανοίγει την πόρτα στον εξορθολογισμό του.

Ως Βουλευτής μιας ακριτικής περιοχής, μιας γωνιάς στη βορειοδυτική άκρη του χάρτη της Ελλάδας, εκπροσωπώντας τους συμπολίτες μου που με τίμησαν με την ψήφο τους, θα ήθελα ιδιαίτερα να σταθώ στο θέμα της ενίσχυσης της μοριοδότησης βάσει του κριτηρίου της εντοπιότητας. Ακούστηκε από πολλούς συναδέλφους, αλλά οφείλω να το πω. Θα ήθελα να ευχαριστήσω και εγώ με τη σειρά μου και τον Υπουργό, τον κ. Λιβάνιο, και την Υφυπουργό, την κ. Χαραλαμπογιάννη, γιατί υπάρχει ειδική μέριμνα μοριοδότησης της δυτικής Μακεδονίας λόγω της δίκαιης αναπτυξιακής μετάβασης, αλλά και λόγω της ορεινότητας. Αυτό για την ιδιαίτερη πατρίδα μου, την Καστοριά, έχει βαρύνουσα σημασία, γιατί δημιουργεί τις προϋποθέσεις και δίνει κίνητρα στις νέες και στους νέους να παραμείνουν στον τόπο τους και να συμβάλουν ουσιαστικά στην αναπτυξιακή του πορεία και τον βηματισμό του στο μέλλον. Έτσι, το παρόν νομοσχέδιο με την πρόβλεψη της μοριοδότησης εντοπιότητας ενισχύει ακόμα περισσότερο τις περιοχές που πλήττονται από τη μετάβαση, μεταξύ των οποίων η Καστοριά και όλες οι ακριτικές περιοχές.

Επίσης ως Πρόεδρος της Ειδικής Μόνιμης Επιτροπής Ισότητας, Νεολαίας, Δικαιωμάτων του Ανθρώπου και της Υποεπιτροπής για θέματα ατόμων με αναπηρία, θα ήθελα να σταθώ σε ένα δεύτερο σημείο, αυτό της επιτάχυνσης καθορισμού των προβλεπομένων θέσεων από κάθε φορέα για τα άτομα αυτά, την κάλυψη των θέσεων και τη γρήγορη τοποθέτησή τους, καθώς και την πρόταξη εκείνων των υποψηφίων που έχουν επ’ αορίστω πιστοποιημένη αναπηρία τουλάχιστον 50%.

Είναι υποχρέωσή μας, αγαπητοί συνάδελφοι, είναι υποχρέωση μιας ευνομούμενης πολιτείας η συμπερίληψη σε μια κοινωνία με ίσα δικαιώματα για όλα τα μέλη της.

Επιπροσθέτως δεν μπορώ παρά να σταθώ στη διάταξη που αφορά την πλήρωση των θέσεων που έχουν εγκριθεί βάσει του ετήσιου προγραμματισμού προσλήψεων για τα έτη 2024 και 2025 και του γραπτού διαγωνισμού, για τη μέριμνα που λαμβάνεται για τους επιτυχόντες στην ΑΑΔΕ.

Κορωνίδα, όμως, του παρόντος νομοσχεδίου αποτελεί η εισαγωγή ενός ολοκληρωμένου και πάγιου συστήματος κινήτρων και ανταμοιβής του ανθρώπινου δυναμικού της δημόσιας διοίκησης με στόχο, πρώτον, την ενίσχυση της παραγωγικότητας και της αποδοτικότητας των δημοσίων υπαλλήλων, δεύτερον, την ταχύτερη και αποτελεσματική εφαρμογή μεταρρυθμίσεων, τρίτον την επιβράβευση των δημοσίων υπαλλήλων που συμβάλλουν στην επίτευξη αυτών των στόχων, τέταρτον, τη βελτίωση της λειτουργίας του κράτους με σεβασμό και στήριξη στους συμπολίτες μας. Επιτέλους σταδιακά κάποια στελέχη της δημόσιας διοίκησης θα ανταμείβονται για τη δουλειά που κάνουν και θα αποτελούν παράδειγμα για τους υπόλοιπους.

Γίνεται, λοιπόν, εκ μέρους της Κυβέρνησης με εντολή του Πρωθυπουργού, του Κυριάκου Μητσοτάκη, μια συντονισμένη προσπάθεια για την αναμόρφωση του ΑΣΕΠ, αυτού του θεσμού που διασφάλισε την αντικειμενικότητα και την αμεροληψία στην πρόσληψη στο δημόσιο.

Κυρίες και κύριοι συνάδελφοι, αδιαμφισβήτητα η θεσμοθέτηση του ΑΣΕΠ προ τριάντα ετών είναι μία από τις μεγαλύτερες κατακτήσεις της Μεταπολίτευσης και αποτελεί την εγγύηση για τη στελέχωση του δημόσιου τομέα. Η Κυβέρνηση της Νέας Δημοκρατίας αυτή την εγγύηση θέλει να τη στεγανοποιήσει και να την ισχυροποιήσει. Αυτό ακριβώς επιτυγχάνει το παρόν νομοσχέδιο, που είναι ολοκληρωμένο, συμπαγές και με πολλαπλά πλεονεκτήματα, τόσο για το ανθρώπινο δυναμικό, που είναι επιφορτισμένο με το καθήκον της ορθής λειτουργίας της δημόσιας διοίκησης, όσο και των ίδιων των πολιτών, οι οποίοι είναι οι τελικοί αποδέκτες των αποτελεσμάτων της ορθής λειτουργίας της δημόσιας διοίκησης.

Θα ήθελα να κάνω και μια μικρή αναφορά στη τροπολογία με αριθμό 57. Είναι εξαιρετικά σημαντική η θεσμοθέτηση της πανελλαδικής εμβέλειας εφαρμογής Safeyouth σε κινητά. Παρέχει ενημέρωση και πρόληψη σε θέματα προστασίας ανηλίκων. Ελπίζω και εύχομαι -βλέποντας συνεχώς στα μέσα μαζικής ενημέρωσης τη βία μεταξύ των ανηλίκων- η δημιουργία της συγκεκριμένης εφαρμογής να συμβάλει στην απομείωση του φαινομένου, όπως επίσης και οι τροποποιήσεις που αφορούν τις μεταγραφές των φοιτητών και ακουμπούν ιδιαίτερα σε κοινωνικές ομάδες, όπως οι τρίτεκνοι, οι πολύτεκνοι, οι μονογονεϊκές οικογένειες ή οι οικογένειες με μέλος ΑΜΕΑ και μεριμνούν ειδικά για τα αδέρφια, για να μπορούν να σπουδάζουν στην ίδια πόλη.

Αγαπητοί συνάδελφοι, αυτό κάνει η Κυβέρνηση της Νέας Δημοκρατίας, η σημερινή Κυβέρνηση: Αφουγκράζεται τα προβλήματα όλων των κοινωνικών ομάδων και έρχεται με νομοθετήματα να δώσει λύσεις.

Εσείς, αγαπητοί συνάδελφοι, μείνετε στην αντιπολίτευση της μιζέριας και του «όχι», χωρίς όμως να επιχειρηματολογείτε για την άρνησή σας και να λέτε μόνο «άλλα λόγια να αγαπιόμαστε». Σήμερα άκουσα για διάφορα άλλα ζητήματα, όχι για το νομοθέτημα.

Σας αφήνουμε να συνεχίσετε τον κατήφορο που έχετε επιλέξει. Εμείς προχωράμε σταθερά, τολμηρά και μπροστά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Καλείται στο Βήμα η Υφυπουργός Εσωτερικών κ. Παρασκευή Χαραλαμπογιάννη.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, έχω την τιμή να υπηρετώ την Κυβέρνηση του Κυριάκου Μητσοτάκη από το 2019, πρώτα ως Γενική Γραμματέας Ανθρώπινου Δυναμικού Δημόσιου Τομέα και έπειτα ως Υφυπουργός, πάντα ωστόσο στο ίδιο πεδίο πολιτικής, δηλαδή στη δημόσια διοίκηση. Όλα αυτά τα χρόνια το κύριο χαρακτηριστικό των πολιτικών μας ήταν και παραμένει το σύνολο των μεταρρυθμίσεών μας να υπάγεται σε ένα συνολικό πλαίσιο, ένα σχέδιο μετασχηματισμού και αναδιοργάνωσης της δημόσιας διοίκησης με επίκεντρο τον άνθρωπο είτε αυτός είναι ο πολίτης, που είναι αποδέκτης των υπηρεσιών μας, είτε είναι ο υπάλληλος αυτός που αγωνίζεται να κάνει σωστά τη δουλειά του.

Αυτό, λοιπόν, το σχέδιο εξελίσσεται και υλοποιείται σε διαδοχικές φάσεις με τρόπο σταδιακό και απόλυτα προσαρμοσμένο στις εκάστοτε συνθήκες.

Περιλαμβάνει πρωτοβουλίες και δράσεις που ξεκινούν από το πώς μπορούμε να προσελκύσουμε στο δημόσιο τους κατάλληλους ανθρώπους για τις ανάγκες μας και φτάνει μέχρι τα προγράμματα εκπαίδευσης και κατάρτισης του ανθρώπινου δυναμικού του δημοσίου.

Περιλαμβάνει επίσης επένδυση στις νέες τεχνολογίες με έμφαση στην τεχνητή νοημοσύνη, προκειμένου να απλουστεύσουμε ή να εξαλείψουμε διαδικασίες κοστοβόρες και χρονοβόρες, πάντα με γνώμονα το πώς θα βελτιώσουμε τις συνθήκες ζωής του πολίτη.

Όλα αυτά δεν αλλάζουν αμέσως. Είναι σαφές αυτό. Θέλει χρόνο, θέλει πάρα πολλή προσπάθεια, θέλει στόχευση, θέλει επιμονή και υπομονή. Σε αυτό το πλαίσιο εντάσσεται και το παρόν νομοσχέδιο.

Άκουσα τις εισηγήσεις όλων των κομμάτων της Αντιπολίτευσης και πραγματικά δεν έχει νόημα να επαναλάβω τις απαντήσεις που έχουμε δώσει και εγώ και ο Υπουργός στις επιτροπές με συγκεκριμένα χρονοδιαγράμματα απορρόφησης των επιτυχόντων των διαγωνισμών, με συγκεκριμένους αριθμούς για τις εκατόν δέκα χιλιάδες προσλήψεις στο δημόσιο και πώς αυτές κατανέμονται ανά υπηρεσία, δεν έχει νόημα να απαντήσω σε διάφορες πολιτικές κορώνες. Ο Κοινοβουλευτικός μας Εκπρόσωπος έκανε μία εξαιρετική σύνοψη με όλα αυτά τα επιχειρήματα.

Αντ’ αυτού θα ήθελα να μιλήσω για την ουσία της πολιτικής μας πρότασης. Ήρθε στο μυαλό μου από τα πανεπιστημιακά μου χρόνια αυτό που ίσως είναι γνωστό σε αρκετούς στην Αίθουσα, ο κύκλος του Deming, δηλαδή η σχεδίαση, η εφαρμογή, ο έλεγχος και η δράση. Είναι κάτι που ανέφερε και ο κ. Λοβέρδος νωρίτερα. Πρόκειται για ένα θεωρητικό εργαλείο που αποτυπώνει, εκτός των άλλων, τον τρόπο που στην πράξη πρέπει να ασκείται η πολιτική, μέσα από μία διαδικασία συνεχούς βελτίωσης, μέσα από αλλεπάλληλους κύκλους ανατροφοδότησης και στοχευμένων παρεμβάσεων. Αυτό το νομοσχέδιο θεωρώ ότι καλύπτει ακριβώς αυτή τη συνθήκη. Εν πρώτοις σχεδιάζουμε. Σχεδιάζουμε τον τρόπο που θα παρακινούμε τους ανθρώπους μας, το ανθρώπινο κεφάλαιο του ελληνικού δημοσίου.

Δεν χωρά αμφιβολία ότι αξιοποιώντας τους δεδομένους οικονομικούς πόρους θα πρέπει να στηρίξουμε τους υπαλλήλους εκείνους που αγωνίζονται για το δημόσιο συμφέρον, που επιδιώκουν να προσφέρουν δημιουργικά στην επίτευξη των στόχων εκείνων οι οποίοι έχουν μεγάλο αντίκτυπο στην κοινωνία και στους πολίτες. Το θεωρούμε αυτονόητο. Η εμπειρία, όμως, δείχνει ότι δεν είναι έτσι. Γι’ αυτό και εμείς διαμορφώνουμε ένα απολύτως σαφές και αντικειμενικό πλαίσιο ανταμοιβής, ένα πλαίσιο που εδράζεται στο επίσης καινοτόμο σύστημα αξιολόγησης και στοχοθεσίας, που σχετικά πρόσφατα, το 2022, ψηφίσαμε και έκτοτε -αυτό θέλω να το επισημάνω- εφαρμόζουμε απαρέγκλιτα. Η ανταμοιβή δεν είναι στον αέρα, σχετίζεται πλέον με την επίτευξη των στόχων και οι στόχοι αφορούν την ομάδα και όχι το άτομο, όπως έχουν ήδη αποτυπωθεί στο αντίστοιχο πληροφορικό σύστημα, γιατί το σύστημα κινήτρων και ανταμοιβής λειτουργεί αποκλειστικά και μόνο μέσα στην υπηρεσία, από την υπηρεσία, για την υπηρεσία, με απόλυτη διαφάνεια, όλα ξεκάθαρα, όλα διαυγή, με όρους λογοδοσίας.

Άκουσα Βουλευτές της Αντιπολίτευσης να μιλούν για πελατειακές πρακτικές. Λυπούμαι αλλά αυτό δεν προκύπτει πουθενά από το νομοθέτημά μας. Την ευθύνη όλων την έχει ο υπηρεσιακός προϊστάμενος που λαμβάνει και τις τελικές αποφάσεις, επειδή είναι αυτός που γνωρίζει τους υπαλλήλους του καλύτερα από τον καθένα.

Είναι αυτός που βιώνει την εργασιακή πραγματικότητα και την καθημερινότητά τους και είναι αυτός που στο τέλος της ημέρας έχει την ευθύνη της επίτευξης των στόχων για τους οποίους ο ίδιος αξιολογείται και βαθμολογείται.

Και είναι εξίσου πρόδηλο ότι η ανταμοιβή για την οποία συζητάμε -είναι πολύ σημαντικό να το πούμε- δεν έχει τον χαρακτήρα ενός οιονεί επιδόματος που τελικά θα κατανεμηθεί εξίσου σε όλους τους δημοσίους υπαλλήλους, μια πρακτική που φαντάζομαι ο ΣΥΡΙΖΑ θα εφάρμοζε σίγουρα. Γνωρίζω πολύ καλά ότι αυτή είναι η συνήθης πρακτική, αλλά πραγματικά στη δική μας περίπτωση δεν θα λειτουργήσει έτσι.

Επομένως θεσπίζουμε επιτροπή κινήτρων και ανταμοιβής, αποτελούμενη κατά πλειοψηφία από υπηρεσιακούς παράγοντες του Υπουργείου Εσωτερικών και του Υπουργείου Οικονομικών, η οποία θα εισηγείται στο Υπουργικό Συμβούλιο τους επιλέξιμους προς ανταμοιβή στόχους στην αρχή κάθε έτους. Άρα δεν ανταμείβονται όλοι οι στόχοι και αντίστοιχα ανταμείβονται μόνο οι εμπλεκόμενες μονάδες και οι υπάλληλοι.

Ορίζουμε με σαφήνεια το ύψος της ανταμοιβής κάθε υπαλλήλου μέχρι το 15% του ετήσιου μισθού του. Οι μαθηματικοί τύποι, δε, του υπολογισμού της ανταμοιβής κάθε υπαλλήλου αποτυπώνονται με λεπτομέρεια στο κείμενο του νόμου και δεν το έχουμε αφήσει για δευτερογενή νομοθεσία. Όλα αυτά τα δεδομένα που σας περιγράφω καταγράφονται βεβαίως στο πληροφορικό σύστημα κινήτρων και ανταμοιβής, προκειμένου όλη η πληροφορία να είναι συγκεντρωμένη και εύκολα προσβάσιμη.

Και φυσικά αυτό που ανέφερε η κ. Αποστολάκη σχετικά με τα παραδοτέα, τα παραδοτέα είναι η πλατφόρμα και όπως καταλαβαίνετε, μόλις λειτουργήσει, θα είναι προσβάσιμη σε όλο τον κόσμο.

Επιβραβεύουμε, λοιπόν, όσους τα καταφέρνουν καλύτερα και ταυτόχρονα παρακινούμε τους υπόλοιπους να προσπαθήσουν περισσότερο, ούτως ώστε μέσα από την άμιλλα αυτή να ενισχύσουμε διαρκώς την αποτελεσματικότητα των δημοσίων υπηρεσιών και να παρέχουμε καλύτερες υπηρεσίες στον πολίτη.

Κυρίες και κύριοι Βουλευτές, όπως προείπα, η πολιτική μας προσέγγιση έχει ως εγγενές στοιχείο της τη συνεχή βελτίωση. Παρεμβαίνουμε, δηλαδή, όπου και όποτε η εμπειρία από την εφαρμογή μάς επιβάλλει βελτιωτικά.

Έχουμε εφαρμόσει τη μεγάλη μεταρρύθμιση του ν.4765 για το ΑΣΕΠ του 2021. Είμαστε στη μέση της προσπάθειας του μετασχηματισμού του τρόπου με τον οποίο στελεχώνουμε τη δημόσια διοίκηση. Έχουμε τον γραπτό διαγωνισμό που για εμάς είναι μια μεγάλη κατάκτηση. Έχουμε εισαγάγει την έννοια των δεξιοτήτων. Έχουμε χρησιμοποιήσει σε εκτεταμένη κλίμακα, θα έλεγα, καινοτόμα ψυχομετρικά εργαλεία διακρίβωσης δεξιοτήτων. Έχουμε διοργανώσει ηλεκτρονικούς διαγωνισμούς. Προσπαθούμε διαρκώς να βελτιωνόμαστε, να εντοπίζουμε καλές πρακτικές, να διορθώνουμε προβλήματα. Ταυτόχρονα, παραμένουμε ανοικτοί και έτοιμοι να υιοθετήσουμε κάθε δημιουργική πρόταση, από όπου και αν αυτή προέρχεται.

Ως τώρα οφείλω να ομολογήσω ότι άκουσα πολλή κριτική με καθόλου συγκεκριμένες προτάσεις. Αυτή τη στιγμή εμείς είμαστε σε μια φάση υλοποίησης και ολοκλήρωσης τριών εμβληματικών έργων που θα αλλάξουν πρακτικά τον τρόπο λειτουργίας της ελληνικής δημόσιας διοίκησης, το HRMS, το Σύστημα Διαχείρισης Ανθρώπινου Δυναμικού, το οποίο θεσμοθετείται με το νομοθέτημά μας, το μεγάλο ψηφιακό διοικητικό σύστημα του δημοσίου που περιλαμβάνει το σύνολο των λειτουργιών του ανθρώπινου δυναμικού για το σύνολο των φορέων του δημοσίου, το οποίο θα τεθεί σε παραγωγική λειτουργία εντός του 2025.

Μέσα στην επόμενη χρονιά ολοκληρώνεται και το ψηφιακό εργαλείο που θα υπολογίζει με τρόπο αλγοριθμικό τη βέλτιστη στελέχωση των φορέων και θα τροφοδοτεί με τη σειρά του αυτόματα το πληροφορικό σύστημα του ΑΣΕΠ, το τρίτο κατά σειρά εμβληματικό έργο, προκειμένου να αντιστοιχεί τον κατάλληλο υποψήφιο με τη θέση που προκηρύσσεται.

Οι διαλειτουργικότητες, λοιπόν, που αναπτύσσονται είναι ο θεμέλιος λίθος της επιτυχίας αυτής της διαδικασίας. Είναι το σημείο αναφοράς για να καταλήξουμε στην ελαχιστοποίηση του χρόνου που απαιτείται για να αναλάβει ο νέος υπάλληλος υπηρεσία. Ο εκμοντερνισμός των χρησιμοποιούμενων εργαλείων σε συνδυασμό με την αξιοποίηση της τεχνολογίας καθιστά πλέον εφικτό τον ανασχεδιασμό των διαδικασιών και την αναθεώρηση προθεσμιών που αποτελούν και προκαλούν μεγάλο διοικητικό βάρος και χρονοκαθυστερήσεις στη λειτουργία του ΑΣΕΠ και συνακόλουθα, στην πλήρωση των αναγκών των φορέων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Μισό λεπτό, κύριε Πρόεδρε.

Αυτές ακριβώς τις βελτιώσεις επιφέρουμε τώρα που οι διαμορφούμενες συνθήκες μας το επιτρέπουν, γιατί είναι ξεκάθαρο ότι η λειτουργία και η διασύνδεση των πληροφοριακών συστημάτων του δημοσίου συντελεί στη βέλτιστη λήψη αποφάσεων και υποστηρίζει τη σχεδίαση πολιτικών που αφορούν τόσο το ανθρώπινο όσο και το οργανωσιακό κεφάλαιο του δημόσιου τομέα της χώρας. Αλλά διορθώνουμε, επίσης, προβλήματα που στην πράξη ανέκυψαν και στην εφαρμογή.

Ποιος μπορεί αλήθεια να είναι αντίθετος στην ενίσχυση με προσωπικό των δημόσιων υπηρεσιών σε νησιωτικές, ορεινές και παραμεθόριες περιοχές; Ερχόμαστε, λοιπόν, και ενισχύουμε τη μοριοδότηση της εντοπιότητας σε συγκεκριμένες δύσκολες περιοχές της χώρας, περιοχές που εμφανίζουν δυσκολία να προσελκύσουν υπαλλήλους, γιατί θεωρούμε ότι αποτελεί κρίσιμο παράγοντα στην προσπάθεια να στηριχθούν εργασιακά και κοινωνικά όσοι μένουν εκεί.

Από την άλλη μεριά, για να αποφύγουμε οποιαδήποτε προσπάθεια εργαλειοποίησης, απαιτείται η δέσμευση του υποψηφίου που έχει χρησιμοποιήσει αυτή την αυξημένη μοριοδότηση φυσικά ότι θα υπηρετήσει για δεκαπέντε τουλάχιστον χρόνια στην περιοχή του δήμου ή στην ευρύτερη περιφερειακή ενότητα. Και εδώ άκουσα απορριπτικές φωνές από την Αντιπολίτευση, καμμία αντιπρόταση και ένας λόγος περί ατομικής ευθύνης. Δεν καταλαβαίνω αν πρέπει να κάνει το Υπουργείο Εσωτερικών τις αιτήσεις των ανθρώπων, είναι λίγο παράδοξη η κριτική.

Τέλος, δύο πολύ σύντομες αναφορές. Άτομα με αναπηρία, μια πρωτοβουλία του Υπουργείου Εσωτερικών και μια αποδοχή πάγιου αιτήματος της ΕΣΑΜΕΑ. Εισάγουμε πλέον αυστηρή προθεσμία στους φορείς να καθορίσουν τις θέσεις προσωπικού που θα καλυφθούν από άτομα με αναπηρία στο πλαίσιο του ετήσιου προγραμματισμού. Όποιος φορέας δεν ανταποκριθεί θα αποκλειστεί, όπως και το αντίστοιχο Υπουργείο στο σύνολό του από τις προκηρύξεις πλήρωσης των θέσεων του έτους. Δεύτερον, προτάσσουμε όσα άτομα με αναπηρία έχουν πιστοποιημένη επ’ αόριστον αναπηρία, το οποίο είναι πάρα πολύ σημαντικό. Διατρανώνουμε έτσι τη βούλησή μας να μπορέσουν τα άτομα αυτά να συνεισφέρουν σημαντικά στην παροχή καλύτερων υπηρεσιών του δημοσίου και πιστεύω ότι αυτό είναι κάτι πολύ σημαντικό και αισιόδοξο.

Τέλος, ειδική αναφορά στην προστασία της οικογενειακής ζωής των υπαλλήλων. Διευρύνουμε το δικαίωμα για συνυπηρέτηση, προκειμένου να περιλάβει πλέον όλους όσοι ανήκουν σε φορείς γενικής κυβέρνησης και οι οποίοι μπορούν κατά παρέκκλιση του συστήματος κινητικότητας, πολύ γρήγορα, χωρίς πια υπηρεσιακό συμβούλιο, να αποσπαστούν σε υπηρεσία ή σε περιοχή που υπηρετεί ο σύζυγος ή η σύζυγος, γιατί θέλουμε να αποδείξουμε εμπράκτως ότι στηρίζουμε τον δημόσιο υπάλληλο, ούτως ώστε και εκείνος με τη σειρά του να υποστηρίζει και να συμμετέχει στον καθημερινό αγώνα για ένα καλύτερο δημόσιο.

Κυρίες και κύριοι Βουλευτές, ο πραγματικός εκσυγχρονισμός του δημοσίου σε κάθε έκφανσή του προς όφελος των πολιτών αποτελεί αίτημα δεκαετιών για την ελληνική κοινωνία και ταυτόχρονα καθήκον της Κυβέρνησής μας. Συνεχίζουμε με μεγάλη αποφασιστικότητα την εφαρμογή αυτής της πολιτικής με συγκεκριμένα βήματα, έως ότου να ολοκληρώσουμε τη μεταρρυθμιστική μας προσπάθεια και να δημιουργήσουμε ένα δημόσιο για το οποίο οι εργαζόμενοι σε αυτό, αλλά και όλοι οι πολίτες θα είναι περήφανοι.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Πριν συνεχίσουμε, δύο ανακοινώσεις στο Σώμα.

Ο Βουλευτής Σερρών της Νέας Δημοκρατίας κ. Κωνσταντίνος Καραμανλής ζητεί άδεια ολιγοήμερης απουσίας από την Τρίτη 29 Οκτωβρίου έως και την Παρασκευή 1η Νοεμβρίου 2024, προκειμένου να μεταβεί στο εξωτερικό για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώςη Βουλή ενέκρινε τη ζητηθείσα άδεια.

Επίσης, ο Βουλευτής κ. Χάρης Θεοχάρης ζητεί άδεια ολιγοήμερης απουσίας για τις ημερομηνίες 24 και 25 Οκτωβρίου 2024 για προσωπικούς λόγους, λόγω ταξιδιού στη Ραβένα της Ιταλίας.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Επόμενος ομιλητής ο κ. Θεοφάνης Παπάς, Βουλευτής της Νέας Δημοκρατίας. Θα ακολουθήσουν ο κ. Μεταξάς, ο κ. Παπαηλιού και η κ. Γιαννακοπούλου.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριοι Υπουργοί, αγαπητές και αγαπητοί συνάδελφοι, ακόμα ένα σημαντικό σχέδιο νόμου του Υπουργείου Εσωτερικών έρχεται προς ψήφιση μέσα σε μόλις δύο εβδομάδες.

Η χώρα μας είναι αναγκαίο να τρέξει ακόμα πιο γρήγορα. Η βελτίωση της οργάνωσης και της λειτουργίας της δημόσιας διοίκησης αποτελεί καθοριστική παράμετρο της όλης προσπάθειας της Κυβέρνησής μας για περαιτέρω ανάπτυξη, πρόοδο και ευημερία.

Προς αυτή την κατεύθυνση, το παρόν νομοσχέδιο έρχεται να αντιμετωπίσει καθυστερήσεις και γραφειοκρατικές εμπλοκές σε διάφορα στάδια των διαδικασιών του ΑΣΕΠ που εμποδίζουν την έγκαιρη στελέχωση του δημόσιου τομέα, να εκσυγχρονίσει και να αναβαθμίσει την ψηφιακή διαλειτουργικότητα του ΑΣΕΠ με άλλα πληροφοριακά συστήματα βασικών μητρώων του δημοσίου για ταχύτερη διασταύρωση στοιχείων και σύντμηση κάθε σταδίου προσλήψεων, να ενισχύσει τη μοριοδότηση της εντοπιότητας με έμφαση στις ορεινές και νησιωτικές περιοχές, να δώσει προτεραιότητα στη συνυπηρέτηση συζύγων για την προστασία του θεσμού της οικογένειας, να θεσπίσει ένα σύστημα κινήτρων και ανταμοιβής για τους δημοσίους υπαλλήλους, δημιουργώντας ένα πλαίσιο εργασιακής αξιοπρέπειας και αποδοτικότητας.

Το στοίχημα είναι πρωτίστως να έχουμε στον δημόσιο τομέα στελέχη ικανοποιημένα, να εμπνέονται από αυτό που κάνουν, ώστε να είναι δημιουργικά και περισσότερο αποδοτικά, να υποκινούνται και να ανταμείβονται ανάλογα με τη συνεισφορά τους στην επίτευξη στόχων. Έτσι η δημόσια διοίκηση θα τρέχει πιο γρήγορα, πιο αποτελεσματικά. Έτσι ο δημόσιος τομέας θα προσελκύσει νέα αξιόλογα στελέχη υψηλής κατάρτισης και δυνατοτήτων. Διότι σήμερα μιλάμε για έναν γερασμένο δημόσιο τομέα λόγω του δεκαετούς παγώματος προσλήψεων εξαιτίας της οικονομικής κρίσης που βίωσε η χώρα σε συνδυασμό με τον μεγάλο αριθμό συνταξιοδοτήσεων.

Διότι, εάν δεν υπάρχει έμπνευση, ανταμοιβή, ικανοποίηση για τις συνθήκες εργασίας, για ποιον λόγο να επιλέξει ένας νέος επιστήμονας το δημόσιο; Το φαινόμενο αποφυγής του δημοσίου το συναντήσαμε φέτος με την πρωτοφανή μείωση του ποσοστού κάλυψης θέσεων στις ανώτατες στρατιωτικές σχολές. Για αυτόν τον λόγο οι Υπουργοί Άμυνας Νίκος Δένδιας και Παιδείας Κυριάκος Πιερρακάκης ανακοίνωσαν δέσμη κινήτρων για την προσέλκυση νέων σε αυτές τις σχολές.

Προς την ίδια κατεύθυνση, για την κάλυψη κενών θέσεων με νέους επιστήμονες, το παρόν νομοσχέδιο δίνει δυνατότητα άμεσης απορρόφησης των επιτυχόντων της προκήρυξης 1Γ του 2022 από την ΑΑΔΕ. Επίσης, επισπεύδονται πλέον οι διαδικασίες άμεσης πρόσληψης των επιτυχόντων της προκήρυξης 2Γ του γραπτού διαγωνισμού του ΑΣΕΠ του 2022.

Η σημαντική αυτή τομή της δημιουργίας δεξαμενής επιτυχόντων μέσω γραπτών διαγωνισμών δυστυχώς εγκλωβίστηκε σε γραφειοκρατικές αρρυθμίες που καθυστέρησαν για αρκετούς μήνες τα αποτελέσματα. Πλέον αυτές οι διαδικασίες εξορθολογίζονται. Ο έλεγχος πιστοποιητικών θα γίνεται ταχύτερα, ενώ τα επιμέρους στάδια και προθεσμίες θα συντμηθούν μέσω της αναβάθμισης των ψηφιακών τεχνολογιών του ΑΣΕΠ και της διαλειτουργικότητας με τα άλλα συστήματα ηλεκτρονικής διακυβέρνησης του δημοσίου.

Πέραν της επιτάχυνσης όμως των διαδικασιών θα ήθελα να σταθώ ειδικότερα και στο ζήτημα της μοριοδότησης της εντοπιότητας στις προσλήψεις του δημοσίου. Η ενίσχυση της εντοπιότητας σε νησιωτικές, ορεινές και απομακρυσμένες περιοχές της χώρας για την πρόσληψη σε φορείς του δημοσίου θα διευκολύνει τη στελέχωσή τους με άτομα που κατοικούν μόνιμα σε αυτές. Στόχος είναι τόσο η πληθυσμιακή ενδυνάμωση της υπαίθρου όσο και η αποδοτικότητα των υπαλλήλων που θα προσληφθούν, δεδομένου του ενδιαφέροντός τους για τη συνεισφορά στον τόπο τους. Διότι βασική πολιτική της Κυβέρνησης μέσω του νομοσχεδίου είναι η τοποθέτηση του υπαλλήλου σε θέση που συνειδητά επιθυμεί, θέση για την οποία θα είναι χρήσιμος και αποδοτικός για τον τόπο του.

Πολύ σοφή προς αυτή την κατεύθυνση, κύριε Υπουργέ, είναι και η πρόβλεψη της τριετούς ποινής αποκλεισμού από επόμενους διαγωνισμούς σε επιτυχόντες που δεν θα δεχθούν τον διορισμό τους σε θέσεις που οι ίδιοι είχαν επιλέξει. Αυτή η ιδιότυπη ασυνέπεια μέχρι σήμερα δημιούργησε εμπλοκή και αρρυθμίες στο σύστημα, διότι επιβαρύνονταν με νέες επαναλαμβανόμενες χρονοβόρες διαδικασίες αναπλήρωσης των θέσεων, οι οποίες τελικά παρέμεναν για μεγάλο διάστημα κενές με τις ανάγκες της κοινωνίας και των πολιτών να μην εξυπηρετούνται.

Πάνω σε αυτό θα ήθελα να καταθέσω την εμπειρία μου καθώς προέρχομαι από μία ορεινή περιοχή της υπαίθρου της Θεσσαλονίκης, μια περιοχή απομακρυσμένη από το κέντρο, που τελευταία όλο και λιγότεροι δημόσιοι υπάλληλοι επιθυμούν να προσφέρουν τις υπηρεσίες τους σε αυτή, μία περιοχή με το μεγαλύτερο ζωικό κεφάλαιο, που αδυνατεί να βρει κτηνιάτρους εξαιτίας της άρνησης διορισμού τους σε θέσεις που οι ίδιοι αρχικά δήλωσαν. Αυτό οδήγησε σε έναν φαύλο κύκλο πρόσκαιρων αναπληρώσεων και αποχωρήσεων με τις θέσεις ουσιαστικά να είναι κενές, το κτηνιατρείο να παραμένει κλειστό με ό,τι σημαίνει για τη λειτουργία μιας αμιγούς αγροκτηνοτροφικής τοπικής οικονομίας.

Αυτός ο φαύλος κύκλος θα πάψει με τις νέες διατάξεις νομοσχεδίου, το οποίο επίσης σοφά καθορίζει υποχρεωτική δεκαπενταετή παραμονή του προσληφθέντα στην περιοχή που διορίστηκε, δέκα έτη σε υπηρεσίες εντός των ορίων του δήμου και συν πέντε έτη εντός των ορίων της περιφερειακής ενότητας. Διότι δεν μπορεί ένας επιτυχόντας να κάνει χρήση εντοπιότητας, να προσλαμβάνεται και σε δύο χρόνια να φεύγει και η θέση να μένει κενή.

Κυρίες και κύριοι συνάδελφοι, με το παρόν σχέδιο νόμου επέρχονται επίσης σημαντικές βελτιώσεις στον δημοσιοϋπαλληλικό κώδικα καθώς και στον κώδικα υπαλλήλων της τοπικής αυτοδιοίκησης. Ειδικότερα θεσπίζεται ένα ενιαίο σύστημα κινήτρων και ανταμοιβής άμεσα συνδεδεμένης με το σύστημα της στοχοθεσίας αξιολόγησης των υπαλλήλων του δημοσίου τομέα. Η επέκταση του συστήματος κινήτρων και ανταμοιβής στον δημόσιο τομέα, που όπως ανακοίνωσε ο Υπουργός μας αυξάνεται πλέον από τα 20 εκατομμύρια στα 40, αποτελεί μία σημαντική μεταρρύθμιση επιβράβευσης της παραγωγικότητας και αποτελεσματικότητας της δημόσιας διοίκησης.

Τέλος, μεταξύ άλλων στο νομοσχέδιο και στις τροπολογίες που κατατέθηκαν σε αυτό περιλαμβάνονται επίσης ρυθμίσεις για τη διευκόλυνση των προσλήψεων που αφορούν άτομα με αναπηρίες, για την απορρόφηση των απασχολούμενων του προγράμματος «Βοήθεια στο Σπίτι» στους δήμους, για τη δυνατότητα αμοιβαίων μετατάξεών τους καθώς και για την ενίσχυση των τρίτεκνων και πολύτεκνων οικογενειών στις μετεγγραφές των φοιτητών.

Αγαπητές και αγαπητοί συνάδελφοι, όπως επισήμανα και στην αρχή της ομιλίας μου, η χώρα έχει ανάγκη να τρέξει προς τα εμπρός. Αυτή η δομική μεταρρύθμιση, η επιτάχυνση των διαδικασιών προσλήψεων και εδραίωσης ενός αντικειμενικού συστήματος κινήτρων και ανταμοιβής, θα αναβαθμίσει τον πυρήνα της κρατικής μας μηχανής, ώστε η χώρα να οδηγηθεί ακόμη πιο γρήγορα και πιο αποφασιστικά προς την πρόοδο και την ευημερία των πολιτών. Γι’ αυτό και σας καλώ όλους να υπερψηφίσουμε το παρόν σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπά. Επόμενος ομιλητής είναι ο κ. Κωνσταντίνος - Βασίλειος Μεταξάς, Βουλευτής του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Το νομοσχέδιο για τις αλλαγές στις διαδικασίες του ΑΣΕΠ και των προσλήψεων, το επονομαζόμενο σύστημα κινήτρων και ανταμοιβής δημοσίων υπαλλήλων, όπως αναφέρεται στον τίτλο, και την αξιολόγηση των δημοσίων υπαλλήλων, που συζητάμε σήμερα, είναι μέρος μιας συνολικής στρατηγικής. Υπηρετεί την προώθηση των αντιδραστικών αλλαγών στον αστικό κρατικό μηχανισμό, ώστε να μπορεί με ακόμα μεγαλύτερη αποτελεσματικότητα να συμβάλλει στην κερδοφορία των επιχειρηματικών ομίλων. Έρχεται να συνδράμει στην παραπέρα ανάπτυξη του επιλεκτικά ανίκανου αστικού κράτους, εκείνου που βούλιαξε στις πλημμύρες στη Θεσσαλία, που κάηκε για άλλη μια χρονιά στις πρόσφατες πυρκαγιές, που τσακίζει το δικαίωμα των λαϊκών οικογενειών στην υγεία, την παιδεία, την πρόνοια.

Κάνει ένα βήμα ώστε να προσαρμόσει ακόμα καλύτερα τους δημόσιους υπαλλήλους, τωρινούς και μελλοντικούς, στη λογική του κόστους - οφέλους, ξεκινώντας από το πώς τους υποχρεώνει να βλέπουν τη δική τους ζωή, τη δική τους υπηρεσία, τη δική τους προσφορά, το πώς βλέπουν τα δικαιώματά τους μέσα από αυτό το πρίσμα. Πώς θα είναι αλφαδιασμένοι δηλαδή στη λογική που λέει πως βασικό κριτήριο κάθε ενέργειας πρέπει να είναι η εξασφάλιση της κερδοφορίας, η ανταποδοτικότητα, με αφετηρία πρώτα και κύρια την ίδια τους τη ζωή. Πώς όλα θα συγκλίνουν στην επιχειρηματική λειτουργία με γνώμονα το κέρδος, τη συνεχή συμπίεση του λεγόμενου κόστους, τη μείωση στο απολύτως ελάχιστο του προσωπικού, των δικαιωμάτων ακόμη και του ίδιου του μισθού του κάθε δημόσιου υπαλλήλου. Στον περιορισμό της λειτουργίας των κοινωνικών υπηρεσιών και όλων των υπηρεσιών που αφορούν τις λαϊκές οικογένειες στο τόσο όσο, γιατί έτσι περιορίζεται το ονομαζόμενο κόστος, έτσι κυνηγιούνται τα λεγόμενα θετικά οικονομικά αποτελέσματα, έτσι προετοιμάζονται τομείς στο δημόσιο που θα δίνουν τη δυνατότητα να εισβάλλουν ιδιώτες είτε επικουρικά είτε άμεσα με τις ιδιωτικοποιήσεις. Όλα αυτά δηλαδή που περιλαμβάνονται στον όρο «στοχοθεσία», όπως λέτε και μέσα στο νομοσχέδιο.

Αυτή είναι η στρατηγική σας κατεύθυνση στην παιδεία, στην υγεία, στην πολιτική σας για τα άτομα με αναπηρία, τους ηλικιωμένους, την καθαριότητα των δήμων, το πράσινο, τις μεταφορές, το περιβάλλον, την αντιπλημμυρική-αντιπυρική θωράκιση κ.λπ..

Και για να μην αδικούμε κανέναν, δεν είναι αποκλειστικά στρατηγική της Νέας Δημοκρατίας. Είναι η κοινή στρατηγική όλων των αστικών κομμάτων. Αποτελεί στρατηγική κατεύθυνση της Ευρωπαϊκής Ένωσης γιατί πρώτα και κύρια είναι ο τωρινός δρόμος που πηγαίνει μπροστά την καπιταλιστική οικονομία.

Και το τι σημαίνει να πηγαίνει μπροστά η καπιταλιστική οικονομία, για τους εργαζόμενους, τους βιοπαλαιστές αγρότες, τους επαγγελματίες, δηλαδή, για τους παραγωγούς του πλούτου και τα παιδιά τους, δεν χρειάζεται να πούμε πολλά. Καθημερινά, μέσα στη χώρα, αλλά και στη γειτονιά μας και σε όλον τον πλανήτη χρεοκοπεί το δίλημμα και το ιδεολόγημα που λέει πως αυτό το «μπροστά» μπορεί να φέρει κάποιο όφελος και για το λαό και για τους λαούς και για το κεφάλαιο.

Όλα αυτά θεωρούμε πως είναι απαραίτητο να ειπωθούν και να λέγονται, για να μη συσκοτίζεται η ουσία των μέτρων που φέρνετε στην εύκολη και βολική για εσάς αντιπολίτευση που σας κάνουν τα υπόλοιπα κόμματα και που βέβαια, αν ήταν στις δικές σας θέσεις, τα ίδια θα έκαναν. Τα ίδια έκαναν -έτσι κι αλλιώς- και προηγούμενα.

Για να κατανοείτε: Γιατί πνίγεστε σε μια κουταλιά νερό, όταν δεν μπορείτε να στελεχώσετε βασικές υπηρεσίες, σχολεία, νοσοκομεία, δημοτικές υπηρεσίες κ.λπ.; Όταν δίνετε 776 ευρώ μισθό στον νεοδιόριστο εκπαιδευτικό, όταν δεν δίνετε μισθούς στους γιατρούς, αναρωτιέστε υποκριτικά γιατί υπάρχουν κενά; Κατά τα λεγόμενα του Υπουργού «Εμπορίου Υγείας» ρίχνετε το φταίξιμο στους ίδιους τους εργαζόμενους, γιατρούς και νοσηλευτές.

Για να κατανοείται η κοροϊδία, στη διάταξη που φέρνετε για τους ελεγκτές εναέριας κυκλοφορίας, στις εξετάσεις βάζετε και την ορθοφωνία, αλλά την ίδια στιγμή, όπως κατήγγειλε ο πρόεδρος των εργαζομένων, διατηρείτε μια επικίνδυνη κατάσταση, με στελέχωση μόλις στο 60% των αναγκών στα δύο μεγαλύτερα αεροδρόμια της χώρας, σε Αθήνα και Θεσσαλονίκη, αλλά μάλλον και αυτός ανήκει στη «συμμορία της μιζέριας».

Η κοροϊδία με τη διάταξη, που φέρνετε για το «Βοήθεια στο Σπίτι» και τη δυνατότητα, όπως λέτε, μετάταξης από τον ένα δήμο στον άλλον, γιατί στον διπλανό δήμο δεν υπήρχε ούτε ένας υπάλληλος στο πρόγραμμα, λες και περισσεύουν από τον πρώτο και θα πάνε εκεί.

Στο ίδιο το ΑΣΕΠ αυτή τη στιγμή, όπως είπε ο ίδιος ο Πρόεδρος του οργανισμού, υπάρχουν διακόσιοι εβδομήντα υπάλληλοι και λείπουν πάνω από ενενήντα -με βάση τα δικά σας οργανογράμματα- δηλαδή το ένα τρίτο. Στη «συμμορία της μιζέριας» και ο Πρόεδρος του ΑΣΕΠ.

Κυρίως, όμως, για να κατανοείται ότι αυτό που είπατε πολλές φορές και σήμερα, ότι ο κρατικός μηχανισμός πρέπει να γίνει πιο αποτελεσματικός, πιο λειτουργικός, περισσότερο χρήσιμος, έχει ένα σαφές ταξικό πρόσημο. Αυτό το προωθείτε, κυρίως με το μαστίγιο που ενισχύεται και με το παρόν νομοσχέδιο, με βασικό εργαλείο την αξιολόγησή σας, την δική σας αξιολόγηση στο κατά πόσο ο δημόσιος υπάλληλος τηρεί απαρέγκλιτα όλους αυτούς τους στόχους. Για παράδειγμα, στο κατά πόσο ο εκπαιδευτικός γίνεται κρίκος για την εμπορευματική λειτουργία του σχολείου, κάνει γαργάρα τα εισοσιπεντάρια και τριαντάρια τμήματα -αφού σύμφωνα με τον ΟΟΣΑ, οι μαθητές χρειάζεται να βγαίνουν από την εκπαίδευση ξέροντας μόνο ανάγνωση, γραφή, αριθμητική, μια ξένη γλώσσα και μια δεξιότητα- μπαίνει στην αίθουσα και διδάσκει στα παιδιά ότι την ανατολική Ευρώπη την απελευθέρωσαν από τα δεσμά του κομμουνισμού οι απόγονοι των ναζί, ότι η σωστή πλευρά της ιστορίας είναι με το κράτος - δολοφόνο Ισραήλ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέτοιον εκπαιδευτικό θέλετε και αυτό κάνετε με την αξιολόγησή σας, η οποία αξιολόγηση βρίθει σκοταδισμού.

Παραθέτω ορισμένα ερωτηματολόγια, σε εκπαιδευτικούς, στο πλαίσιο της λογικής, για την αξιολόγηση.

Εδώ έχετε σκίτσα παιδιών, μαθητών, έναν μαθητή με τζιν και δερμάτινο, μια μαθήτρια με μίνι φούστα, έναν μαθητή που κρατάει μια μπάλα ποδοσφαίρου, μια μαθήτρια με γυαλιά μυωπίας και κρατάει ένα βιβλίο και η ερώτηση στον εκπαιδευτικό είναι η εξής: Δώστε ένα χαρακτηρισμό για τους μαθητές του κάθε σκίτσου, με εκατό λέξεις. Δηλαδή, χαρακτηρίστε τους μαθητές, με βάση το τι φοράνε.

Άλλο ερωτηματολόγιο στην αξιολόγησή σας: Έχεις έναν μαθητή που δεν συμμορφώνεται στους κανόνες, εντάσσεται όμως στους ευάλωτους πληθυσμούς. Είναι ιδιαίτερα ανθεκτικός στη στάση του, πνεύμα αντιλογίας έως και αναρχικός -φρασεολογία δεκαετίας ΄50-, πώς θα αντιμετωπίσετε το συγκεκριμένο θέμα; Αυτό ανήκει στην υποενότητα «προβληματικοί μαθητές». Εκεί είναι η ερώτηση αυτή, στο «προβληματικοί μαθητές».

Άλλο ερώτημα στο ερωτηματολόγιο για την αξιολόγηση: Είστε διευθυντής, διευθύντρια σε ένα σχολείο όπου παρατηρείται μεγάλη κινητικότητα μαθητών προς γειτονικές σχολικές μονάδες. Σταδιακά το σχολείο έχει μεταμορφωθεί σε σταυροδρόμι πολιτισμών και καταυλισμό στιγματισμένων. Πώς θα ανατρέπατε αυτή την κατάσταση για να επαναφέρετε την κανονικότητα στο σχολείο;

Αυτά είναι τα ερωτήματά σας. Αυτή είναι η αξιολόγησή σας. Θα τα καταθέσω και στα Πρακτικά.

Άρα, λοιπόν, το βασικό, το οποίο μπαίνει, είναι στη δικαιολογημένη μαχητική στάση των εκπαιδευτικών απέναντι στον σκοταδισμό -που θέλετε να εισάγετε, για παράδειγμα στους χώρους της εκπαίδευσης, στους χώρους μάθησης- «πώς απαντάτε εσείς» με τον βούρδουλα.

Χθες στη Λάρισα προχωρήσατε σε μέτρα εναντίον διευθύντριας γυμνασίου που αρνήθηκε να συνδράμει σε αυτήν την αντιδραστική αξιολόγησή σας. Το κάνετε και με άλλους εκπαιδευτικούς. Τρέξατε να βγάλετε την αυριανή απεργία των εκπαιδευτικών παράνομη. Όμως η απόπειρα φίμωσης των εκπαιδευτικών, των δασκάλων, του λαού, δεν θα σας περάσει. Ο σκοταδισμός σας, όσο κι αν τον βαφτίζετε αξιολόγηση, δεν θα περάσει. Κατ’ αρχάς η αυριανή απεργία θα γίνει κανονικά, παρά την προσπάθειά σας και όχι μόνο, συνολικά δυναμώνει και θα δυναμώσει κι άλλο το ρεύμα αμφισβήτησης στην πολιτική σας, στη στρατηγική των μονοπωλιακών ομίλων της Ευρωπαϊκής Ένωσης που μόνο βάσανα έχει να προσφέρει. Το ΚΚΕ δίνει και θα δώσει όλες του τις δυνάμεις σε αυτή την προσπάθεια.

Ευχαριστώ.

(Στο σημείο αυτό ο Βουλευτής κ. Κωνσταντίνος – Βασίλειος Μεταξάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, με το υπό κρίση νομοσχέδιο τροποποιείται το νομοθετικό πλαίσιο ενός σημαντικού και κρίσιμου τομέα της δημόσιας διοίκησης και του ευρύτερου δημόσιου τομέα, αυτού των προσλήψεων και των προθεσμιών διορισμού των δημοσίων υπαλλήλων.

Το ΑΣΕΠ αποτελεί το κρίσιμο σημείο αναφοράς αυτού του έργου. Το ΑΣΕΠ συνιστά κατάκτηση στον χώρο της δημόσιας διοίκησης. Μέσω αυτού εισάγονται στοιχεία αμεροληψίας και αντικειμενικότητας, σε ένα πεδίο όπου πριν επικρατούσε η μικροπολιτική λογική, ο κομματισμός και το ρουσφέτι με τη σφραγίδα της δικής σας παράταξης, κυρία Υφυπουργέ.

Το ΑΣΕΠ εισήχθη από τον αείμνηστο Αναστάσιο Πεπονή, Υπουργό Προεδρίας της Κυβέρνησης του ΠΑΣΟΚ του Ανδρέα Παπανδρέου και έκτοτε αποτελεί τον θεσμό περί τον οποίο κινείται ή πρέπει να κινείται η λειτουργία της δημόσιας διοίκησης.

Παρ’ ότι ορισμένες από τις προτεινόμενες αλλαγές του νομοσχεδίου κινούνται προς την ορθή κατεύθυνση, είναι προφανές ότι η Κυβέρνηση, για μια φορά ακόμη, εστιάζει στην επικοινωνία. Με το νομοσχέδιο, η Κυβέρνηση προωθεί τροποποιήσεις σε δικό της νόμο, προφανώς διότι οι στόχοι που είχαν τεθεί απ’ αυτόν το 2021, δεν ευοδώθηκαν. Θέλει, λοιπόν, να διορθώσει -εντός ή εκτός εισαγωγικών- τις δικές του αδυναμίες.

Οι αλλαγές αυτές δεν είναι ουσιαστικές. Είναι ανεπαρκείς και αποσπασματικές, για να αντιμετωπίσουν τις δυσλειτουργίες του συστήματος. Στο νομοσχέδιο περιλαμβάνονται διατάξεις για την επιτάχυνση των διαδικασιών πρόσληψης μέσω ΑΣΕΠ και τη μοριοδότηση, βάσει του κριτηρίου της εντοπιότητας για την κάλυψη θέσεων σε απομακρυσμένες από τα κέντρα περιοχές, νησιωτικές και ορεινές.

Η λογική για την ανάδειξη και την ενίσχυση της εντοπιότητας είναι ορθή, καθώς αποσκοπεί στη στελέχωση των δημοσίων υπηρεσιών σε περιοχές στις οποίες υπάρχουν ελλείψεις και κενά. Όμως αυτό μπορεί να γίνει μόνο στο πλαίσιο μιας συγκροτημένης και συνολικής περιφερειακής πολιτικής, καθώς μόνον έτσι μπορεί να επιχειρηθεί η αντιστροφή από την ερημοποίηση της υπαίθρου -η οποία έχει εγκαταλειφθεί από την Κυβέρνησή σας, κύριοι Υπουργοί- και βέβαια, ο περιορισμός των περιφερειακών ανισοτήτων.

Η απομάκρυνση δημοσίων υγειονομικών, εκπαιδευτικών, διοικητικών, κοινωφελών, τραπεζικών, αλλά και άλλων υπηρεσιών και δομών, έχει ερημοποιήσει την ελληνική περιφέρεια, με ευθύνη της Κυβέρνησής σας.

Επομένως, η μοριοδότηση ίσως αποδειχθεί κενό γράμμα. Βέβαια, η μοριοδότηση πρέπει να συνοδεύεται και από αυστηρές δικλίδες ασφαλείας, για να αποτρέπεται η κατάχρηση και να διασφαλίζεται ότι το κριτήριο, της εντοπιότητας, δεν θα γίνει εργαλείο πελατειακών σχέσεων.

Επιπλέον, προτείνεται μέσω των σχετικών διατάξεων η σύντμηση ορισμένων προθεσμιών που αφορούν την εκκίνηση της διαδικασίας προσλήψεων και η μείωση των προθεσμιών διορισμού και ανάληψης υπηρεσίας. Παρά ταύτα και παρά την τεχνολογική πρόοδο, οι καθυστερήσεις στους διορισμούς συνεχίζουν να αποτελούν ίσως το σοβαρότερο πρόβλημα για τη στελέχωση της δημόσιας διοίκησης, το οποίο δεν αντιμετωπίζεται με πραγματική πολιτική βούληση αλλά με επικοινωνιακά τεχνάσματα.

Ανησυχία προκαλούν και τα διοικητικά μέτρα που εισάγονται. Μεταξύ αυτών, είναι η απαγόρευση μετακίνησης των υπαλλήλων για δεκαπέντε χρόνια, εφόσον έχουν μοριοδοτηθεί βάσει του κριτηρίου της εντοπιότητας, καθώς και η απαγόρευση συμμετοχής σε νέες διαδικασίες πρόσληψης για δέκα χρόνια μετά τον διορισμό τους. Πρόκειται για μέτρα που δεν συμβάλλουν στη βελτίωση της κινητικότητας των δημοσίων υπαλλήλων.

Σε σχέση με το σύστημα κινήτρων και ανταμοιβής που εισάγεται, είναι προφανές ότι οι σχετικές παροχές δεν εξασφαλίζονται με όρους αντικειμενικότητας και αμεροληψίας και δεν ανταποκρίνονται στις πραγματικές ανάγκες των δημοσίων υπαλλήλων, ιδίως σήμερα σε συνθήκες πληθωριστικής κρίσης. Η οικονομική ανταμοιβή περιορίζεται είτε σε λίγους προϊσταμένους, με ανώτατο όριο το 15% του ετήσιου μισθού τους, είτε σε ένα πολύ περιορισμένο αριθμό υπαλλήλων, με πενιχρές αυξήσεις. Όλα αυτά θα δίδονται, επαναλαμβάνω, βάσει μη αντικειμενικών κριτηρίων. Ενώ οι αλλαγές για το ΑΣΕΠ παρουσιάζονται από την Κυβέρνηση ως μεταρρύθμιση, στην πραγματικότητα αποτελούν ασκήσεις επί χάρτου.

Να λάβουμε υπ’ όψιν μας ότι τα κενά στη δημόσια διοίκηση παραμένουν, ενώ η υποστελέχωση σε κρίσιμους τομείς είναι εμφανής. Η Κυβέρνηση δεν καλύπτει τα κενά αυτά, αφήνοντας πολλές οργανικές θέσεις κενές. Έτσι, υποβαθμίζεται η λειτουργία του δημόσιου τομέα. Αυτό δεν γίνεται λόγω κυβερνητικής ανεπάρκειας, αλλά γίνεται συνειδητά. Διότι, η Κυβέρνηση της Νέας Δημοκρατίας, πιστή στο δόγμα του νεοφιλελευθερισμού, αντιμετωπίζει το κράτος ως αναγκαίο κακό. Καθυστερεί τις προσλήψεις, θέτει περιορισμούς στην κινητικότητα, θεσπίζει ανεπαρκή συστήματα κινήτρων, διορίζει μετακλητούς προϊσταμένους.

Η εκχώρηση του έργου του δημοσίου σε ιδιώτες, δίνει και παίρνει -το περίφημο outsourcing- ακόμα και σε τομείς όπως η υγεία, στους οποίους η μονιμότητα αποτελεί προϋπόθεση για την απρόσκοπτη λειτουργία τους και τη θεσμική συνέχεια. Μόνον έτσι διασφαλίζεται η σταθερότητα της σταδιοδρομίας, της εξέλιξης, της ανέλιξης και ο ομαλός και οικογενειακός βίος των στελεχών της δημόσιας διοίκησης.

Εμείς, ο ΣΥΡΙΖΑ - Προοδευτική Συμμαχία, δεσμευόμαστε να αγωνιστούμε για την ουσιαστική αναβάθμιση της δημόσιας διοίκησης, με διαφάνεια, αξιοκρατία, αξιοπιστία και σεβασμό στην προσωπικότητα των δημοσίων υπαλλήλων. Πολιτική προτεραιότητα πρέπει να είναι η ενίσχυση του ΑΣΕΠ, η αξιοποίηση των επιτυχόντων και η δημιουργία ενός κράτους που θα λειτουργεί προς όφελος των πολιτών και να μην αποτελεί πεδίο εξυπηρέτησης κομματικών και ιδιωτικών μεγάλων συμφερόντων.

Είναι κοινός τόπος ότι η δημόσια διοίκηση στη χώρα μας, στον βαθμό που της επιτρέπεται να λειτουργεί από την Κυβέρνησή σας, κύριοι Υπουργοί, πάσχει, με τρόπο που να θεωρείται ο μεγάλος ασθενής της ελληνικής πολιτείας. Είναι, επίσης, κοινός τόπος ότι η ανοικοδόμηση της δημόσιας διοίκησης αποτελεί sine qua non όρο για την εξυπηρέτηση των πολιτών και την ανάπτυξη. Διότι, σε πείσμα της νεοφιλελεύθερης αντίληψης ότι το κράτος συνιστά «αναγκαίο κακό», που απλώς διευκολύνει την ιδιωτική πρωτοβουλία εφαρμόζοντας όσα αυτή επιβάλλει, το κράτος, η δημόσια διοίκηση οφείλει εκ του Συντάγματος αλλά και της άσκησης του πραγματικά επιτελικού ρυθμιστικού ρόλου του να διευκολύνει την ιδιωτική πρωτοβουλία. Όλα αυτά αποτελούν είδος εν ανεπαρκεία ή μάλλον υπό εξαφάνιση για το δήθεν «επιτελικό» κράτος της Νέας Δημοκρατίας.

Κυρίες και κύριοι συνάδελφοι, τα τελευταία χρόνια με την επικράτηση νεοφιλελεύθερων αντιλήψεων και τη μικροπολιτική λογική της Κυβέρνησης της Νέας Δημοκρατίας, του «καθεστώτος Μητσοτάκη», προστέθηκαν η μείωση των θεσμικών αρμοδιοτήτων του δημοσίου, η από πλευράς δομών λειτουργική υποβάθμισή του ως εγγυητή του δημοσίου συμφέροντος, η ανάθεση -όπως είπα και προηγουμένως- αρμοδιοτήτων στον ιδιωτικό τομέα, οι ανορθολογικές, καταχρηστικές ακόμα και παράνομες πολιτικές μείωσης του αριθμού των δημοσίων υπαλλήλων και των αμοιβών τους, με αποτέλεσμα την επίταση των παθογενειών, οργανωτικών και διοικητικών, που στη συνέχεια μετασχηματίστηκαν σε δομική κρίση της δημόσιας διοίκησης.

Όλα αυτά οδηγούν στο συμπέρασμα ότι η δημόσια διοίκηση χρειάζεται επανοικοδόμηση σε άλλες βάσεις, ώστε να απαλλάσσεται από τον σφιχτό εναγκαλισμό του κόμματός σας, από τότε που αναλαμβάνει τη διακυβέρνηση και να αυτοπροσδιορίζεται σχεδιάζοντας, εφαρμόζοντας, ελέγχοντας τη διοικητική πολιτική στο πλαίσιο των πολιτικών επιλογών της Κυβέρνησής σας.

Κυρίες και κύριοι συνάδελφοι, τελειώνω λέγοντας ότι μόνον η πραγματική αναδιοργάνωση της δημόσιας διοίκησης μπορεί να την καταστήσει απολύτως φιλική, πραγματικό υπηρέτη του πολίτη και να τη μετασχηματίσει οργανωτικά και λειτουργικά σε μοχλό ανάπτυξης και προόδου.

Κύριε Κατσαφάδο -δεν είστε εδώ βέβαια-, είπατε ότι δεν ψηφίσατε τότε, το 1994, το νομοσχέδιο του αείμνηστου Σάκη Πεπονή για την ίδρυση του ΑΣΕΠ, διότι δεν είχατε εμπιστοσύνη στο ΠΑΣΟΚ. Έτσι και εμείς, εκτός των ουσιαστικών επιχειρημάτων που αναπτύξαμε, δεν θα ψηφίσουμε αυτό το νομοσχέδιο, διότι δεν έχουμε καμμία εμπιστοσύνη στην Κυβέρνησή σας ότι θα εφαρμόσετε έστω και τις ελάχιστες θετικές ρυθμίσεις οι οποίες περιλαμβάνονται σε αυτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Παπαηλιού.

Καλείται στο Βήμα η κ. Νάντια Γιαννακοπούλου, Βουλευτής του ΠΑΣΟΚ. Θα ακολουθήσουν ο κ. Δουδωνής, ο κ. Κυριαζίδης και μετά ο Υπουργός.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όλοι ξέρουμε ότι η αντιμετώπιση των θεσμών και των ανεξάρτητων αρχών με τον αντίστοιχο σεβασμό δεν είναι και το πιο δυνατό σημείο της διακυβέρνησης της Νέας Δημοκρατίας. Και για το ΑΣΕΠ, για το οποίο διαχρονικά οι κυβερνήσεις της Νέας Δημοκρατίας είχαν έναν εχθρικό ρόλο, θα μιλήσω αναλυτικά στη συνέχεια.

Είναι, όμως, χαρακτηριστικό, κύριοι Υπουργοί, ότι δεν λαμβάνετε υπ’ όψιν σας ούτε καν τις δικαστικές αποφάσεις του Αρείου Πάγου. Αναφέρομαι στην τροπολογία την οποία καταθέσαμε ως Κοινοβουλευτική Ομάδα του ΠΑΣΟΚ για τη χρηματοδότηση των Σπαρτιατών. Αγνοήσατε πέρυσι για τους δικούς σας λόγους την τροπολογία μας και επιτρέψατε στο κόμμα των Σπαρτιατών να εισπράττει χρήματα του ελληνικού λαού ακόμα και μετά την απόφαση του Αρείου Πάγου να μην συμμετέχει στις ευρωεκλογές. Δηλαδή, έλαβαν αποζημίωση, έλαβε λεφτά ένα κόμμα το οποίο απαγορεύτηκε να συμμετέχει στις ευρωεκλογές, και γι’ αυτό είστε βαρύτατα εκτεθειμένοι.

Και τι κάνετε σήμερα; Έρχεστε και μετά από όλα αυτά απορρίπτετε εκ νέου -εκ νέου!- την τροπολογία την οποία καταθέσαμε ξανά. Την απάντησή σας, κύριε Υπουργέ, οφείλω να ομολογήσω ότι δεν την έχουμε καταλάβει, τι ακριβώς εννοήσατε και για ποιον λόγο αρνείστε και επιμένετε στο λάθος. Αλλά δεν θα είναι αυτή η πρώτη φορά που θα επιμένετε σε λάθη.

Εισερχόμενη σε θέματα του σημερινού σχεδίου νόμου έχω την υποχρέωση, κυρίες και κύριοι συνάδελφοι, ηθική και πολιτική, να αναφερθώ στην αξία του θεσμού του ΑΣΕΠ για την ελληνική κοινωνία, καθώς και τα όσα φανερώνει ο τρόπος που επιλέγει η Κυβέρνηση της Νέας Δημοκρατίας να προβεί στην εκάστοτε τροποποίησή του.

Ξέρετε, κυρίες και κύριοι συνάδελφοι, ευτυχώς στην Ελλάδα γίνονται κάποια μεγάλα πολιτικά άλματα από ανθρώπους οι οποίοι είναι εμπνευσμένοι και οι οποίοι δεν λογαριάζουν το πολιτικό κόστος.

Και σε αυτή την κατηγορία, σε αυτή την περίπτωση ανήκει και o Αναστάσιος Πεπονής, ο οποίος έκανε μια πολύ μεγάλη τομή, μια τεράστια μεταρρύθμιση για το ελληνικό πολιτικό σύστημα, για τη λειτουργία του ελληνικού δημοσίου και όχι μόνο, κόντρα στον κομματισμό, κόντρα στον πελατειασμό, κόντρα στο ρουσφέτι.

Και η θέσπιση του ΑΣΕΠ αποτέλεσε μια ιστορική μεταρρύθμιση με τη σφραγίδα του ΠΑΣΟΚ, κόντρα στα πρότυπα τα οποία κυριαρχούσαν επί δεκαετίες για τους διορισμούς και ήταν ένα νομοθέτημα το οποίο έδειξε τόλμη, το οποίο έδειξε μεταρρυθμιστική πνοή και παράβλεψη του όποιου πολιτικού κόστους και ήταν μια τεράστια αλλαγή σε εποχές που ήταν τελείως διαφορετικές οι αντιλήψεις, οι νοοτροπίες, οι αντιδράσεις ήταν πολύ μεγάλες. Όμως, εν τέλει, αυτό ακριβώς είναι το χρέος του πολιτικού συστήματος, το χρέος των πολιτικών.

Και σήμερα, έρχεστε και εμφανίζεται η Νέα Δημοκρατία να θέλει να κάνει αλλαγές ουσιαστικά πάνω στις δικές σας αλλαγές που φέρατε τρία χρόνια πριν, το 2021 και να μας πείτε ότι αναγεννάτε δήθεν το ΑΣΕΠ.

Οφείλουμε να είμαστε πολιτικά ειλικρινείς με την κοινωνία, γιατί ο θεσμός του ΑΣΕΠ μετά τον θεσμό των πανελληνίων είναι ο δεύτερος θεσμός ο οποίος περιβάλλεται με τον πιο μεγάλο σεβασμό για την αντικειμενικότητά του, γιατί ακριβώς έχει δώσει τη δυνατότητα της δημοκρατικής στελέχωσης του δημοσίου και της κοινωνικής κινητικότητας, της αξιοκρατίας, της αντικειμενικότητας, της ισότητας και της διαφάνειας. Και όλο αυτό έχει να κάνει με τους διορισμούς τα τελευταία τριάντα χρόνια όχι με όρους λίγων και εκλεκτών, αλλά με όρους αντικειμενικούς.

Παρ’ όλα αυτά, γιατί δεν πρέπει να ξεχνάμε, μέσα σε αυτή την Αίθουσα πριν από τριάντα χρόνια, ο εισηγητής σας, ο εισηγητής της Νέας Δημοκρατίας τότε, είχε πει ότι πρέπει να αποσυρθεί αυτό το νομοσχέδιο, γιατί αποτελεί ένα πολιτικό κακούργημα. Αυτό είχε πει τότε η Νέα Δημοκρατία.

Και να μη ξεχνάμε, βεβαίως, κυρίες και κύριοι συνάδελφοι και τις παρεμβάσεις τις οποίες έκανε ξανά η Κυβέρνησή σας με την εισαγωγή της συνέντευξης το 2005 με τον νόμο Παυλόπουλου και το πού αυτό οδήγησε συνολικά την οικονομία της χώρας και φυσικά, τους θεσμούς.

Νομίζω, λοιπόν, ότι χρειάζεται περίσσιο θράσος για να παρουσιάζεστε με αυτό το πολιτικό βιογραφικό και να έρχεστε και να μας λέτε ότι είστε ο αναμορφωτής αυτής της μεταρρύθμισης. Διότι το υπό συζήτηση νομοσχέδιο, παρά τις ρητές διαβεβαιώσεις σας για την ενίσχυση της αξιοκρατίας, δεν φαίνεται τελικά να καλύπτει καμμία από τις προϋποθέσεις μιας σύγχρονης αποτίμησης των προσόντων που πρέπει να έχει το ανθρώπινο δυναμικό στο δημόσιο ούτε σημαντικές καινοτομίες επιλογής εισάγει ούτε σοβαρές θεσμικές αλλαγές δρομολογεί για την αξιοκρατική αναβάθμιση των προσλήψεων. Αντιθέτως, είναι αποσπασματικό, είναι επιφανειακό και αντί να πάει τα πράγματα προς τα εμπρός, ουσιαστικά διορθώνει επιφανειακά κάποια ζητήματα.

Το καλοκαίρι, ο κύριος Πρωθυπουργός έλεγε δημοσίως ότι δεν λειτουργεί το ΑΣΕΠ και ότι οι ρυθμοί είναι απογοητευτικοί. Προφανώς, θα έπρεπε να τον είχατε ενημερώσει ότι το 2021 λέγατε ακριβώς αυτά τα ίδια πράγματα, φέρνοντας και τότε ένα νομοσχέδιο το οποίο τελικά δεν έλυσε κανένα απολύτως πρόβλημα. Και έρχεστε τώρα να φέρετε ξανά ένα νομοσχέδιο για την αναγέννηση, όπως μας λέτε, δήθεν, του ΑΣΕΠ και τι κάνετε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ουσιαστικά, μειώνετε τις προθεσμίες από δέκα σε πέντε μέρες και βάζετε και κάποιες τιμωρίες σε όσους δεν αποδέχονται ασμένως τον διορισμό τους. Και αναρωτιέμαι: Με αυτόν τον τρόπο τελικά θα κάνετε πιο γρήγορες τις διαδικασίες του ΑΣΕΠ; Με αυτές τις μεγάλες αλλαγές, τις μεγάλες καινοτομίες;

Επίσης, είναι άδικο -και κλείνω με αυτό- το να μην απορροφηθούν άμεσα όλοι οι επιτυχόντες από τον διαγωνισμό του 2022 σε μια συγκυρία όπου υπάρχει μια πολύ μεγάλη υποστελέχωση των δημοσίων υπηρεσιών. Να σας θυμίσω ότι και τότε ήρθατε και είπατε εν χορδαίς και οργάνοις ότι κάνετε έναν τεράστιο διαγωνισμό που θα λύσει τα προβλήματα του ελληνικού δημοσίου και οι μισοί επιτυχόντες είναι ακόμα αδιόριστοι, γιατί βγήκατε και είπατε ότι τελικά, οι επιτυχόντες δεν σημαίνει ότι είναι και διοριστέοι.

Άρα, τελικά, τι κάνατε; Ξανά μια τρύπα στο νερό; Για ποιον λόγο τότε βγήκατε και είπατε πόσο σημαντικός ήταν αυτός ο διαγωνισμός, που θα έλυνε τα προβλήματα του ελληνικού δημοσίου, άμα τελικά, τους επιτυχόντες δεν τους διορίζετε;

Κλείνω, λέγοντας ότι αυτή την παρούσα στιγμή, εμείς, ως ΠΑΣΟΚ, σεβόμενοι και την πολιτική μας ιστορία και τους αγώνες μας για τον θεσμό του ΑΣΕΠ από τον Αναστάση Πεπονή ως σήμερα, σας δηλώνουμε ότι το ΠΑΣΟΚ είναι σήμερα εδώ πέρα πιο ενωμένο και πιο δυνατό από ποτέ, αποτελώντας την ουσιαστική Αξιωματική Αντιπολίτευση που χρειάζεται η χώρα, για να προτείνουμε την παρούσα στιγμή αυτές τις απαραίτητες σοβαρές ολιστικές μεταρρυθμίσεις που έχει ανάγκη η χώρα και τις οποίες στις επόμενες εκλογές, ως κυβέρνηση, καλούμαστε να υλοποιήσουμε.

Η ελληνική κοινωνία πλέον δεν μπορεί να ανεχτεί άλλο πλαστογράφους μεταρρυθμιστές, όπως είναι η διακυβέρνησή σας και θα φροντίσουμε, ως ΠΑΣΟΚ, αυτό να τελειώσει σήμερα, να τελειώσει σύντομα. Σήμερα είναι μόνο η αρχή.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γιαννακοπούλου.

Καλείται στο Βήμα ο κ. Παναγιώτης Δουδωνής, Βουλευτής του ΠΑΣΟΚ. Θα ακολουθήσει ο κ. Κυριαζίδης και μετά ο Υπουργός.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κύριε Υπουργέ, κυρία Υφυπουργέ, κυρίες και κύριοι συνάδελφοι, θα ξεκινήσω με μια ιστορία. Ένα κόμμα, τον Σεπτέμβριο του 2023, αποφάσισε να πάρει μια θεσμική πρωτοβουλία όχι για κανέναν άλλο λόγο, αλλά γιατί έβλεπε προς τα πού πηγαίνουν τα πράγματα, ποιες είναι οι συνέπειες μιας ολιγωρίας.

Και ένας Βουλευτής -επιτρέψτε μου να διαβάσω από τα Πρακτικά- σας είχε πει ότι η ευθύνη σας δεν είναι ευθύνη απέναντι στην Αντιπολίτευση. Είναι ευθύνη απέναντι στη δημοκρατία, στους θεσμούς και στον ελληνικό λαό, του οποίου τα χρήματα κινδυνεύουν να γίνουν άθυρμα στα χέρια καταδικασμένων εγκληματιών.

Αυτός ο ομιλητής ήταν ο ομιλών, όταν είχα εισηγηθεί την τροπολογία την οποία παντελώς αγνοήσατε. Θα τα δείτε εδώ αναλυτικά. Θα έχετε τον πλήρη φάκελο, γιατί βλέπω ότι ετοιμάζεστε να κάνετε μια βελτιωμένη ρύθμιση. Θα σας τα δώσω εγώ όλα τα εργαλεία τώρα.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έπειτα, ας ξεκινήσω από την επιχειρηματολογία σας αυτές τις μέρες, του κ. Βορίδη. Ακολουθήσατε και εσείς, οπότε εκτιμώ ότι δεν είναι προσωπικές σας απόψεις. Είναι απόψεις της Κυβέρνησης, άρα δεν αναφέρομαι επ’ ουδενί προσωπικά σε εσάς.

Κατ’ αρχάς, ξέρουμε ότι η χρηματοδότηση χωρίζεται σε τακτική και εκλογική. Στο ζήτημα της τακτικής χρηματοδότησης, ο κ. Βορίδης είπε ότι δεν μπορεί να κοπεί ή κάπως έτσι όσο εκκρεμεί η υπόθεση ενώπιον του ανωτάτου ειδικού δικαστηρίου.

Από πού προκύπτει αυτό; Εδώ έχουμε τη διάταξη του προεδρικού διατάγματος 15/2022. Καλώ τον κ. Βορίδη να διαβάσει το άρθρο 6 και να δει πότε αναστέλλεται η χρηματοδότηση: Σε περίπτωση καταδίκης από το ΑΕΔ ή σε περίπτωση ασκήσεως διώξεως, η οποία έχει ήδη ασκηθεί και έχει υπάρξει και απόφαση του Α1 Τμήματος;

Άρα, λοιπόν, το επιχείρημα αυτό δεν πείθει κανέναν. Επιτρέψτε μου να το πω. Έχει ασκηθεί η δίωξη, έχει εντοπιστεί ως πραγματικός αρχηγός ο Ηλίας Κασιδιάρης του κόμματος Σπαρτιάτες. Άρα, είτε κατ’ εφαρμογή, με διασταλτική ερμηνεία της υπάρχουσας, μετά την απόφαση του Αρείου Πάγου, είτε αν εκτιμάτε ότι πρέπει να γίνει expressis verbis με την τροπολογία μας την οποία ζητήσαμε, δεν έπρεπε να έχουν δοθεί τα λεφτά και εφόσον έχουν δοθεί, πρέπει να ψηφιστεί σήμερα η τροπολογία, την οποία αποφασίσατε να αγνοήσετε. Θα έρθουμε και σε αυτό, όμως, σε λίγο.

Πάμε, όμως, στην εκλογική χρηματοδότηση. Είπατε κάποια πράγματα. Άκουσα τον κ. Βορίδη πριν σε έναν ραδιοφωνικό σταθμό. Για αυτά τα οποία λέτε έψαξα να βρω τη διάταξη. Συμπτωματικώς το προεδρικό διάταγμα 15/2022 το έχω κωδικοποιήσει εγώ και δεν θυμάμαι να υπήρχε τέτοια διάταξη. Αναφέρεστε στην αιτιολογική. Ταυτοχρόνως, όμως, ο κ. Βορίδης υπενόησε -και εδώ δεν θα διαφωνήσω, το έχω πει και εγώ νομικά- ότι πρέπει τα χρήματα τουλάχιστον της εκλογικής χρηματοδότησης -συζητάμε γενικώς- να αναζητηθούν ως αχρεωστήτως καταβληθέντα. Αν έμπαινα στη θέση -είναι λίγο δύσκολο, το καταλαβαίνω- κάποιου δικηγόρου ή συνηγόρου των Σπαρτιατών, όταν θα αμφισβητούσα την υπουργική απόφαση, θα παρέπεμπα στα Πρακτικά της Βουλής και σε αυτά που είπατε και θα έλεγα: «Ορίστε, ο Υπουργός λέει ότι ορθώς τα πήραμε τα χρήματα». Αντιλαμβάνεστε την ιστορική ευθύνη;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Τα πήραν ορθώς ή όχι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ, μη διακόπτετε. Θα απαντήσετε στην ομιλία σας.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Υπουργέ, κύριε Λιβάνιε, μη μου απαντάτε επί προσωπικού, διότι δεν είναι προσωπικό το θέμα. Το είπε ο κ. Βορίδης πριν από εσάς σε ραδιοφωνικό σταθμό, το λέτε και εσείς μετά.

Λέω. Αυτό δεν υπονοείτε με την «πληρέστερη ρύθμιση»; Ωραία. Αν, λοιπόν, με αυτήν τη ρύθμιση τα χρήματα τα πάρουμε πίσω και το αμφισβητήσουν αυτό εν συνεχεία οι Σπαρτιάτες, θα παραπέμψουν ή δεν θα παραπέμψουν στις δηλώσεις τις δικές σας και του κ. Βορίδη που λέτε: «Ιδού η αιτιολογική έκθεση, τι ψηφίσατε εσείς και εσείς και εσείς» απλώς και μόνο για να ρίξετε την ευθύνη στο ΠΑΣΟΚ και στον ΣΥΡΙΖΑ;

Λοιπόν, για λόγους πληρότητας της ρύθμισης που ετοιμάζετε, σας καταθέτω και το προεδρικό διάταγμα -το ξέρετε σαφώς- και την αιτιολογική έκθεση, για να δείτε τι αποτελεί κανόνα δικαίου και τι αποτελεί απλώς αιτιολογική έκθεση.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επόμενο ζήτημα. Γιατί άραγε δεν συμφωνείτε σε αυτήν την τροπολογία; Γιατί δεν λειτουργείτε ούτε ως επιμηθείς; Το ΠΑΣΟΚ ασκεί ένα άλλο είδος Αντιπολίτευσης, μια Αντιπολίτευση που δεν παρουσιάζει μόνο το πρόβλημα, δεν καταγγέλλει απλώς -αυτό είναι η ουσία- αλλά έχει και έτοιμη τη λύση. Και επιπλέον θα σας πω στη συγκεκριμένη περίπτωση ότι τη λύση την είχε έτοιμη πριν ανακύψει το πρόβλημα στο ζήτημα της χρηματοδότησης. Σας το δώσαμε έτοιμο, πάρε-βάλε.

Αν δείτε στα Πρακτικά τι λέω στις 13 Σεπτεμβρίου του ΄23, παραπονούμαι γιατί δεν υπήρξε ούτε μία απάντηση από την κ. Κεραμέως, την τότε Υπουργό, ή οποιονδήποτε αρμόδιο τότε, ούτε μία απάντηση, ούτε μία αναφορά στην τροπολογία επί της ουσίας. Αυτό είναι πρωτοφανές. Είναι απίστευτη η αγνόηση της νομοθετικής πρωτοβουλίας των Βουλευτών της Αντιπολίτευσης. Καμμία επί της ουσίας απάντηση. Άρα, λοιπόν, σε μια νέου τύπου Αντιπολίτευση, η οποία έρχεται με λύσεις, δεν έρχεται μόνο με τα προβλήματα, εσείς απαντάτε με όξυνση. Και με όξυνση και με ευθύνες εκεί που δεν υπάρχουν, ενώ οι ευθύνες είναι στην Κυβέρνηση.

Θα απαιτούσα, λοιπόν, προσωπικά, αλλά κυρίως εκπροσωπώντας τη δημοκρατική παράταξη, μία λέξη από την Κυβέρνηση, τη λέξη συγγνώμη που δεν μας ακούσατε. Γιατί η συγγνώμη δεν είναι προσωπικά σε εμάς. Η συγγνώμη πρέπει να είναι στον ελληνικό λαό για τα χρήματα τα οποία πήραν άνθρωποι που δεν τα εδικαιούντο. Με ποια έννοια; Με την έννοια της εναρμονίσεως της διάταξης σε σχέση με τη συμμετοχή στις εκλογές και της διάταξης σε σχέση με τη χρηματοδότηση ή έστω με την έννοια, μετά την απόφαση του Αρείου Πάγου, της διασταλτικής ερμηνείας και εφόσον πραγματικός αρχηγός είναι ο Κασιδιάρης -της ισχύουσας εννοώ- του ειδικού διαδόχου των Σπαρτιατών ως ειδικού διαδόχου της Χρυσής Αυγής. Αυτή είναι η ουσία του πράγματος.

Από εκεί και πέρα, θέλω να κάνω μια τελευταία παρατήρηση -επιτρέψτε μου- με την ιδιότητά μου ως συνταγματολόγου και όχι ως πολιτικού, παρ’ ότι γίνεται από το Βήμα της Βουλής, αναφορικά με το ανώτατο ειδικό δικαστήριο, επειδή έχω μια εικόνα της εμπειρίας -σε μικρό βαθμό που την έχω- πανευρωπαϊκά. Αρνησιδικία δεν νοείται. Δεν νοείται αρνησιδικία ούτε πέταγμα της μπάλας λίγο παραπέρα, γιατί ό,τι γλιτώνει κανείς ως δύσκολη απόφαση τώρα, το βρίσκει μπροστά του μετά. Και ελπίζω να μην ξαναπαραπέμπω στα Πρακτικά του Οκτωβρίου του ΄24 για το τι είχα πει.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δουδωνή.

Καλείται στο Βήμα ο κ. Δημήτριος Κυριαζίδης, Βουλευτής της Νέας Δημοκρατίας.

Θα ακολουθήσουν ο κ. Βασιλειάδης, ο κ. Χαρακόπουλος και μετά ο κύριος Υπουργός.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, καλή δύναμη και γερά νεύρα.

Συναδέλφισσες και συνάδελφοι, ομίλησαν επτά συνάδελφοι του ΠΑΣΟΚ. Για το θέμα του νομοσχεδίου, για το περιεχόμενό του ελάχιστα ακούσαμε. Και βεβαίως, ανευρέθη ο τρόπος διαφυγής των θετικών, θα έλεγα, διατάξεων του νομοσχεδίου αναφορικά με τη χρηματοδότηση των Σπαρτιατών, μολονότι ο Υπουργός πολλάκις αναφέρθηκε. Βεβαίως οφείλουμε να σεβόμαστε τις αποφάσεις της δικαιοσύνης. Το ΠΑΣΟΚ φαίνεται ότι όταν το βολεύει, θα πρέπει να τις εφαρμόζουμε, να υπακούμε βεβαίως στη δικαιοσύνη, στις αποφάσεις της. Όταν δεν το βολεύει, θα πρέπει ως πολιτική ηγεσία ή κόμματα να αποφεύγουμε την υιοθέτηση των αποφάσεων της δικαιοσύνης. Ρώτησα συναδέλφους: «Γιατί δεν τοποθετείστε, ενώ λέτε ότι έχει θετικές διατάξεις;». Το ίδιο και από πλευράς του ΣΥΡΙΖΑ. Τοποθετήθηκαν σύνολο πέντε.

Έρχομαι στο νομοσχέδιο. Βεβαίως, αναφορικά με τον νόμο του αειμνήστου Αναστάσιου Πεπονή, εγκληθήκαμε ότι πλαστογραφήσαμε τον δικό του νόμο περί του ΑΣΕΠ, όταν είναι γνωστό ότι αυτό πραγματοποιήθηκε από το ίδιο το ΠΑΣΟΚ, πλαστογραφώντας το περιεχόμενο και «αναγκάζοντας» -σε εισαγωγικά- τον Αναστάση Πεπονή να παραιτηθεί. Άρα, οφείλετε εσείς να απολογηθείτε.

Ερχόμενος στο νομοσχέδιο, αναφέρομαι συγκεκριμένα. Αναμφισβήτητα το μέγεθος και κυρίως η λειτουργία του δημόσιου τομέα αποτελεί τροχοπέδη τόσο για την ανάπτυξη όσο και για τη διευκόλυνση της καθημερινότητας των πολιτών. Είναι μια παθογένεια που κομίζουν διαχρονικά οι ελληνικές κυβερνήσεις χωρίς να έχουν είτε τη θέληση, είτε την ικανότητα ή ακόμη συχνά και τα δύο για να αντιμετωπίσουν το πρόβλημα. Η παρούσα νομοθετική πρωτοβουλία έρχεται ως αναγκαία συνέχεια, προκειμένου να αντιμετωπίσει τα φλέγοντα σημερινά ζητήματα της αποκέντρωσης και ενίσχυσης των περιοχών της ελληνικής περιφέρειας, του δημογραφικού, αλλά και της πολυπόθητης στον δημόσιο τομέα αξιολόγησης και αξιοκρατικής ανταμοιβής των παραγωγικών και άξιων δημοσίων λειτουργών.

Στο πρώτο μέρος του νομοσχεδίου εντοπίζεται η -κατά τη γνώμη μου- κρισιμότερη διάταξη, η οποία προβλέπει ότι στους νησιωτικούς, ορεινούς και ηπειρωτικούς δήμους της χώρας θα υφίσταται ενισχυμένη μοριοδότηση. Πρόκειται στην ουσία για διπλασιασμό της μοριοδότησης βάσει του κριτηρίου της εντοπιότητας, γεγονός που καθιστά ευκολότερο τον εφοδιασμό των δημοσίων φορέων με στελέχη προερχόμενα από τις τοπικές κοινότητες, αποτελώντας παράλληλα αρωγό για την ενίσχυση του αναγκαίου στοιχείου της αποκέντρωσης στις περιοχές αυτές.

Προερχόμενος από μία ακριτική, ορεινή, παραμεθόρια περιοχή της Μακεδονίας, τη Δράμα, η οποία αντιμετωπίζει κατά κόρον τέτοιου είδους ζητήματα, βλέπω με ικανοποίηση η Κυβέρνηση να επιδιώκει αυτό που η ελληνική επαρχία έχει ανάγκη. Και προσφάτως βεβαίως ικανοποιήθηκε ένα χρόνιο αίτημα των εργαζομένων στα θέματα υγείας του νομού, όπως η κοινωνία είχε απαίτηση. Αναγνωρίστηκε ως άγονο το νοσοκομείο της Δράμας, όπως και τα δύο κέντρα υγείας τα παραμεθόρια, Παρανεστίου και Νευροκοπίου. Δόθηκε και μία ανάσα με τη στελέχωση που υπήρξε στη συνέχεια και την ανάλογη, αν θέλετε, προκήρυξη θέσεων. Αντί, λοιπόν, να υπάρχει μια ικανοποίηση, είδα την Αντιπολίτευση και στον τοπικό τομέα να στεναχωριέται. Στεναχωρέθηκε. Δηλαδή με ό,τι θετικό πλέον βλέπω να επέρχεται μια στεναχώρια, όπως και με το σημερινό νομοσχέδιο.

Οι ζωντανές κοινωνίες, πέρα από τα μεγάλα αστικά κέντρα, δεν θα πασχίζουν να αναπληρώσουν κενά, αλλά θα μπορούν να συγκρατούν τα μέλη τους, τα οποία θα είναι παράλληλα σε θέση να προσφέρουν στις κοινωνίες στις οποίες μεγάλωσαν και ανήκουν.

Φυσικά, η εν λόγω ρύθμιση επιλύει σε μεγάλο βαθμό προβλήματα στέγασης και διαμονής των υπαλλήλων, οι οποίοι δεν θα χρειάζεται να αναζητούν στέγη προς ενοικίαση ή να μετακινούνται σε τεράστιες αποστάσεις, καθώς είναι πολύ πιθανότερο να έχουν ήδη λυμένο το ζήτημα της στέγασης εντός του οικείου δήμου, νησιού ή περιφερειακής ενότητας.

Σε αυτό το πλαίσιο εντάσσεται και η διάταξη του άρθρου 56 του σχεδίου νόμου για την απλοποίηση των κρίσεων επί των αιτήσεων συνυπηρέτησης, καθώς πρόκειται για ένα μέτρο ουσιαστικής ενίσχυσης των οικογενειών αποτελούμενων από δύο γονείς δημοσίους υπαλλήλους. Και, βεβαίως, επ’ αυτού θα επανέλθω.

Εξίσου καίριας σημασίας είναι και οι διατάξεις του νομοσχεδίου για τα ΑΜΕΑ όπου και δίνεται προτεραιότητα στα άτομα με αναπηρία τουλάχιστον 50%, των οποίων η αναπηρία έχει κριθεί εφ’ όρου ζωής.

Αναφορικά με την εισαγωγή ποινής αποκλεισμού από τη συμμετοχή σε μελλοντικές διαδικασίες ΑΣΕΠ για διάστημα τριετίας των υποψηφίων που ενώ διορίστηκαν δεν μερίμνησαν να αναλάβουν τα καθήκοντά τους, σημειώνω ότι δεν πρόκειται για τιμωρητική διάταξη, αλλά για προσπάθεια αποκλεισμού περιπτώσεων υποψήφιων οι οποίοι δεν ενδιαφέρονται εν τοις πράγμασι για την πλήρωση της θέσης, αλλά αντιμετωπίζουν τη συμμετοχή τους στη διαδικασία και, αν θέλετε, και τον διορισμό τους ευκαιριακά προκαλώντας έτσι δυσχέρειες στις δημόσιες διεργασίες και δημιουργώντας διαδικαστικά προσκόμματα στους συνυποψηφίους που επιθυμούν να αναλάβουν υπηρεσία.

Εν κατακλείδι, κατά τη γνώμη μου, δια των ανωτέρω διατάξεων του νομοσχεδίου μεταρρυθμίζεται σε βαθμό σημαντικό η διαδικασία προσλήψεων μέσω ΑΣΕΠ, αλλά και η εύρυθμη εσωτερική λειτουργία των υπηρεσιών. Δημιουργείται έτσι ένα νομοθετικό πλαίσιο εφάμιλλο των αντίστοιχων ευρωπαϊκών, θα έλεγα, προτύπων διαφάνειας και εύρυθμης λειτουργίας του δημοσίου μηχανισμού θεραπεύοντας τις αδυναμίες του παρελθόντος και καταφέρνοντας να ανταποκριθούμε στις ολοένα αυξανόμενες ανάγκες της εποχής.

Τηρώντας ακόμη μια προεκλογική δέσμευση η Κυβέρνηση μεριμνά για την αξιοποίηση της δεξαμενής επιτυχόντων στον πανελλήνιο γραπτό διαγωνισμό 2Γ του 2022 του ΑΣΕΠ με κάλυψη προσλήψεων των ετών 2024 και 2025. Με πυξίδα την εισαγωγή ενσωμάτωσης, την προσαρμογή στο ελληνικό γίγνεσθαι βέλτιστων πρακτικών αναπτυγμένων κρατών δημιουργείται ένα ευρύ σύστημα κινήτρων και ανταμοιβών που αφορά το σύνολο των δημοσίων υπαλλήλων, των λειτουργών στο ΕΣΥ, των στρατιωτικών των Ενόπλων Δυνάμεων και των ενστόλων στα Σώματα Ασφαλείας. Το ύψος της ανταμοιβής του κάθε παραγωγικού δημοσίου υπαλλήλου μέσα από αυτό τον μηχανισμό μπορεί να φτάσει και το 15% του μισθού του. Κομβικό ρόλο, βεβαίως, έχει και το σύστημα κινήτρων και ανταμοιβών.

Τέλος, θα αναφερθώ στο σημαντικό άρθρο, στο άρθρο 56 που αφορά τη συνυπηρέτηση των εργαζομένων και στις Ένοπλες Δυνάμεις και στα Σώματα Ασφαλείας, αλλά και, αν θέλετε, και στους θρησκευτικούς λειτουργούς που ως τώρα ήταν μια δύσκολη συνυπηρέτηση και τώρα εντός μηνών θα πρέπει να πραγματοποιείται, έτσι ώστε η οικογένεια να ενισχύεται σε μεγάλο βαθμό.

Τελειώνοντας, κύριε Πρόεδρε –και σας ευχαριστώ για τον χρόνο που παρέχετε- κατατέθηκε από πλευράς δεκαεπτά συναδέλφων, μεταξύ αυτών και του ομιλούντος, μία τροπολογία αναφορικά με τις μετεγγραφές των πολυτέκνων και τριτέκνων, αλλά και των εχόντων στην οικογένειά τους άτομα με αναπηρία 67%. Είναι ένα αίτημα χρόνιο των τριτέκνων και των πολυτέκνων αναφορικά με τις μετεγγραφές των φοιτητών και των φοιτητριών και αυτό είναι ιδιαίτερα σημαντικό για την οικογένεια που οφείλουμε να τη φροντίσουμε και να τη στηρίξουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ήδη γνωρίζουν πάρα πολύ καλά και οι τρίτεκνοι και οι πολύτεκνοι αυτό το περιεχόμενο της ρύθμισης και μάλιστα το δέχτηκαν με ιδιαίτερη ικανοποίηση.

Σας ευχαριστώ για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Καλείται στο Βήμα ο κ. Μάξιμος Χαρακόπουλος με την άδεια του κ. Βασιλειάδη που θα ακολουθήσει. Στην ερώτηση που είχατε προηγουμένως, Βουλευτές μεταξύ δύο κομμάτων μεταξύ τους επιτρέπεται να αλλάξουν και ο κ. Βασιλειάδης παίρνει τη θέση της κ. Συρεγγέλα.

**ΜΑΞΙΜΟΣ ΧΑΡΑΚΟΠΟΥΛΟΣ :** Ευχαριστώ, κύριε Πρόεδρε.

Κυρίες και κύριοι συνάδελφοι, ένα από τα μεγάλα στοιχήματα της Κυβέρνησης Μητσοτάκη στη δεύτερη θητεία της είναι η συνέχιση του εκσυγχρονισμού του κράτους.

Πρόκειται για την υλοποίηση ενός βασικού στόχου, για τον οποίο οι πολίτες εναπόθεσαν σε αυτήν τις ελπίδες τους. Είναι εύλογες προσδοκίες, καθώς βασίζονται ήδη σε απτά αποτελέσματα, όπως ήταν η ψηφιακή επανάσταση με πρωτεργάτη τον Κυριάκο Πιερρακάκη, η οποία έχει πρακτικό αντίκρισμα στην καθημερινότητα όλων μας μέσα από μια πλειάδα εφαρμογών σε όλες σχεδόν τις σχέσεις του κράτους με τον πολίτη.

Είναι πραγματικά αξιοθαύμαστα τα επιτεύγματα σε αυτόν τον τομέα που μας απαλλάσσουν από τη χρονοβόρα, ψυχοφθόρα γραφειοκρατία, διευκολύνουν την καθημερινότητά μας και μας φέρνουν εγγύτερα στα υψηλά ευρωπαϊκά στάνταρ. Και νομίζω ότι κανείς καλόπιστος κριτής δεν μπορεί παρά να αναγνωρίσει αυτά τα επιτεύγματα ως επιτυχία της Κυβέρνησης Μητσοτάκη.

Ασφαλώς όσα έχουν γίνει και τα θεωρούμε πλέον αυτονόητα δεν αρκούν για να γιατρέψουν τις πολλές παθογένειες του κράτους. Γι’ αυτό και οι απαιτήσεις των πολιτών δικαίως εξακολουθούν να είναι υψηλές.

Το υπό συζήτηση νομοσχέδιο κινείται ακριβώς στην κατεύθυνση που επιθυμεί η ελληνική κοινωνία προς τον εκσυγχρονισμό και την αναβάθμιση των κρατικών υπηρεσιών. Πρόκειται για ένα νομοθέτημα που συνδυάζει την εισαγωγή των νέων τεχνολογιών με την αρχή της αξιοκρατίας, μια αρχή που, δυστυχώς και ατυχώς, λοιδορήθηκε από την προηγούμενη κυβέρνηση του ΣΥΡΙΖΑ. Αποτελεί, όμως, θεμέλιο της αποτελεσματικής λειτουργίας του δημοσίου τομέα και ασφαλές κίνητρο για την αύξηση της παραγωγικότητάς του. Αυτός ήταν άλλωστε και ο στόχος της σύστασης του ΑΣΕΠ πριν από τριάντα χρόνια. Γι’ αυτό και πάντα οφείλουμε να τιμούμε και να μνημονεύουμε το όνομα του αείμνηστου Αναστάση Πεπονή.

Το παρόν νομοσχέδιο του Υπουργείου Εσωτερικών δίνει στο ΑΣΕΠ τα εφόδια για να γίνει ακόμη πιο αποτελεσματικό και λειτουργικό αρχικώς με την εφαρμογή των δυνατοτήτων που μας δίνει η ψηφιοποίηση των διαδικασιών. Με τη διαλειτουργικότητα των ψηφιακών συστημάτων θα σωθούν άπειρες εργατοώρες που απαιτούνταν έως σήμερα για τον έλεγχο της εγκυρότητας των εγγράφων που έχουν κατατεθεί.

Επιπλέον, σημαντική είναι η πρόβλεψη για τη μοριοδότηση της εντοπιότητας που τόσος λόγος έγινε με σκοπό την εξάλειψη του φαινομένου της υποστελέχωσης των δομών και υπηρεσιών στην ελληνική περιφέρεια. Όλοι γνωρίζουμε το μεγάλο ποσοστό άρνησης επιτυχόντων του ΑΣΕΠ να αποδεχθούν τον διορισμό τους σε διάφορες περιοχές της περιφέρειας, που έχει ως συνέπεια τη διαιώνιση κενών θέσεων και κατ’ επέκταση την ταλαιπωρία του πολίτη. Γι’ αυτό θα το χαρακτήριζα ως ένα σοφό μέτρο. Η ελληνική περιφέρεια -όλοι το γνωρίζουμε- περνάει μια τεράστια πρωτοφανή δημογραφική κρίση λόγω της φυγής των νέων και της καθίζησης των γεννήσεων. Επομένως, η μοριοδότηση της εντοπιότητας αναμένεται να κρατήσει ανθρώπους στον τόπο τους, να ενισχύσει τις κρατικές υπηρεσίες στην περιφέρεια, ενώ θα λύσει και το πρόβλημα κατοικίας για όσους τοποθετούνται σε περιοχές με έντονο στεγαστικό πρόβλημα και υψηλά ενοίκια.

Ορθή, επίσης, θεωρώ τη ρύθμιση της απόσπασης στο πλαίσιο της συνυπηρέτησης συζύγων στρατιωτικών, ενστόλων των Σωμάτων Ασφαλείας, πληρωμάτων ασθενοφόρων του ΕΚΑΒ και κληρικών, που στόχο έχει την προστασία του θεσμού της οικογένειας, τον οποίο οφείλουμε να αναγάγουμε ως έναν από τους κεντρικούς άξονες της πολιτικής μας.

Στη σωστή κατεύθυνση κινείται και η ρύθμιση για την αναγνώριση της συνάφειας των τίτλων σπουδών στις μετατάξεις. Θα δώσει τη δυνατότητα στον δημόσιο υπάλληλο να βρεθεί στο αντικείμενο που γνωρίζει καλά και, κατά συνέπεια, να προσφέρει πολύ περισσότερα από τη θέση αυτή.

Όλα αυτά άλλωστε, κυρίες και κύριοι συνάδελφοι, ισχύουν στον ιδιωτικό τομέα και έχουν αποδείξει την αποδοτικότητά τους. Είναι καιρός να εφαρμοστούν και στο δημόσιο. Αυτό ισχύει και με το παραπάνω για την επιβράβευση της απόδοσης. Ένα μέτρο που ισχύει στον τρόπο λειτουργίας της δημόσιας διοίκησης στον ανεπτυγμένο κόσμο, επιτέλους έρχεται και στην Ελλάδα.

Η παροχή οικονομικών κινήτρων για την επίτευξη των στόχων που τίθενται από κάθε υπηρεσία είναι μία καινοτομία που αναμφίβολα θα ανεβάσει την παραγωγικότητα του δημοσίου, που είναι ζητούμενο. Βεβαίως, κύριε Υπουργέ, χρειάζεται προσοχή ώστε το μέτρο αυτό να μην υπονομευθεί, αλλά να κατοχυρώσει την αξιοκρατία.

Παθογένειες θεραπεύουν επίσης και οι τροπολογίες που συνοδεύουν το νομοσχέδιο. Ξεχωρίζω αυτή για τις μετεγγραφές φοιτητών, καθώς με την εκτίναξη του κόστους στέγασης έχει γίνει βραχνάς η φοίτηση των παιδιών σε άλλη πόλη από την κατοικία των γονιών. Ιδιαίτερα οι ρυθμίσεις για τα παιδιά τρίτεκνων και πολύτεκνων οικογενειών ικανοποιούν ένα χρόνιο αίτημά τους και είναι εμφανές ότι εντάσσονται στα μέτρα που λαμβάνει η Κυβέρνησή μας για την ενίσχυση της οικογένειας και την αντιμετώπιση του μείζονος εθνικού προβλήματος του δημογραφικού.

Κυρίες και κύριοι συνάδελφοι, το νομοσχέδιο του Υπουργείου Εσωτερικών, για το οποίο θα ήθελα να συγχαρώ την πολιτική ηγεσία και πρωτίστως τον Υπουργό, τον Θόδωρο Λιβάνιο, είναι βέβαιο ότι εισάγει στη δημόσια διοίκηση αναγκαίες τομές εκσυγχρονισμού που θα βελτιώσουν την αποτελεσματικότητα στη λειτουργία του κράτους, προάγοντας τις αρχές της αξιοκρατίας και της διαφάνειας. Γι’ αυτό και σας καλώ όλους, ανεξαρτήτως κομματικής ταυτότητας, να κρίνετε αντικειμενικά το νομοσχέδιο και να το υπερψηφίσετε, γιατί εν τέλει αυτοί που ωφελούνται είναι οι πολίτες, τους οποίους εμείς εδώ εκπροσωπούμε με την ψήφο μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρακόπουλο. Επόμενος ομιλητής ο κ. Βασίλειος Βασιλειάδης, Βουλευτής της Νέας Δημοκρατίας.

Κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, η δημόσια διοίκηση όπως γνωρίζουμε καλά, αλλά και όπως βιώνουν καθημερινά θα έλεγα οι πολίτες στις συναλλαγές τους με το δημόσιο, δεν λειτουργεί δυστυχώς με ευκολία και αμεσότητα, όπως συμβαίνει σε πολλές ευρωπαϊκές χώρες που έχουν καταφέρει ουσιαστικά να εκσυγχρονίσουν τα συστήματά τους.

Με σταθερά βήματα τα τελευταία χρόνια γίνεται από αυτήν εδώ την Κυβέρνηση μια προσπάθεια να οδηγήσουμε τη δημόσια διοίκηση σε μία νέα εποχή που να ανταποκρίνεται ουσιαστικά στις ανάγκες και τις προκλήσεις που έχουμε μπροστά μας. Το έργο αυτό αναμφισβήτητα είναι και χρονοβόρο και δύσκολο. Μπορούμε όμως να φέρουμε στρατηγικές τομές που θα επιτρέψουν στο δημόσιο να εκσυγχρονιστεί και να φτάσει σε επίπεδα εκσυγχρονισμένων κρατών.

Το υπό συζήτηση λοιπόν σήμερα σχέδιο νόμου εισάγει σημαντικές μεταρρυθμίσεις, με στόχο τη βελτίωση της λειτουργίας της καρδιάς της δημόσιας διοίκησης, που δεν είναι άλλη από το στελεχιακό της δυναμικό, άνθρωποι οι οποίοι είναι ταγμένοι στην υπηρεσία του κράτους και προσπαθούν καθημερινά να φέρουν εις πέρας τις λειτουργίες τους. Είναι η ατμομηχανή όλου αυτού του οικοδομήματος που ονομάζουμε δημόσια διοίκηση.

Γίνεται λοιπόν σαφές πως όταν θέλεις να φτιάξεις έναν οργανισμό, πέρα από τις διαδικασίες και τις λειτουργίες του είναι σημαντικό να έχει και το καλύτερο δυνατό ανθρώπινο δυναμικό, στελέχη τα οποία είναι στην κατάλληλη θέση για να προσφέρουν το μέγιστο δυνατό αποτέλεσμα. Και παρ’ όλο που υπάρχει ήδη ικανό προσωπικό, θα έλεγα, σε όλο τον δημόσιο τομέα, οφείλουμε να συνεχίζουμε να το εμπλουτίζουμε και να το ανανεώνουμε φέρνοντας ανθρώπους που έχουν τη γνώση και την κατάρτιση, αλλά και τη θέληση να συμμετέχουν.

Πριν μερικά χρόνια είχε γίνει η ανανέωση του διαγωνισμού του ΑΣΕΠ με στόχο ακριβώς να εντοπίζονται και να προσλαμβάνονται αξιόλογα στελέχη στο δημόσιο. Το ΑΣΕΠ, ας μην ξεχνάμε, είναι από τις μεγαλύτερες κατακτήσεις της Μεταπολίτευσης και ορθώς το επανέλαβαν και πολλοί συνάδελφοι εδώ και αποτελεί την εγγύηση για τα στελέχη του δημοσίου τομέα.

Είναι ό,τι πιο κοντά υπάρχει ουσιαστικά στην αντικειμενική και αμερόληπτη διαδικασία επιλογής προσωπικού που αγγίζει θα έλεγα τα ευρωπαϊκά πρότυπα. Οι διαδικασίες όμως σίγουρα μέχρι τώρα αργούσαν. Πολλές φορές διαγωνισμοί κάνουν και δύο και τρία χρόνια, άλλες φορές και περισσότερα χρόνια, να ολοκληρωθούν με αποτέλεσμα και οι θέσεις στο δημόσιο να παραμένουν κενές, αλλά και την ίδια στιγμή οι υποψήφιοι να αναμένουν πάρα πολύ μεγάλο χρονικό διάστημα την πρόσληψή τους.

Το υπό συζήτηση σχέδιο νόμου λοιπόν επιφέρει την επιτάχυνση της διαδικασίας των προσλήψεων μέσω του ΑΣΕΠ και αποτελεί ουσιαστικά μία συντονισμένη προσπάθεια για την αντιμετώπιση αυτών των καθυστερήσεων, των ανωμαλιών στις διαδικασίες προσλήψεων, ενώ στοχεύει παράλληλα στην ενίσχυση του δημόσιου τομέα με το κατάλληλο στελεχιακό δυναμικό.

Ταυτόχρονα δίνεται έμφαση στη βελτιστοποίηση της στελέχωσης των δημόσιων υπηρεσιών, με ιδιαίτερη έμφαση σε περιοχές που δυσκολεύονται να καλύψουν τις ανάγκες τους. Κεντρικό στοιχείο στην προσπάθεια αυτή είναι η χρήση των ψηφιακών τεχνολογιών για τη σύντμηση των προθεσμιών από την προκήρυξη έως την κάλυψη των θέσεων, καθώς και η βελτίωση της μοριοδότησής τους στην εντοπιότητα, με έμφαση ειδικά σε απομακρυσμένες περιοχές, ειδικά για τις περιοχές δηλαδή που έχουν πρόβλημα, όπως τα νησιά και οι απομακρυσμένοι δήμοι, όπως θα έλεγα και για την περιφερειακή μου ενότητα, την Πέλλα, που αντιμετωπίζουν πραγματικά δυσχέρειες στην κάλυψη των αναγκών τους. Το μέτρο αυτό θα βοηθήσει στην ενίσχυση των τοπικών υπηρεσιών, αλλά σίγουρα και στην αντιμετώπιση της ερημοποίησης της επαρχίας που είναι μια πραγματικότητα.

Επίσης, προβλέπονται ποινές αποκλεισμού για τους υποψήφιους που δεν αναλαμβάνουν υπηρεσία μετά τον διορισμό τους, προκειμένου να καταφέρουμε να προσελκύσουμε ουσιαστικά αυτούς που πραγματικά ενδιαφέρονται να καλύψουν τις θέσεις.

Επιπλέον, ένα πάρα πολύ σημαντικό μέτρο αποτελεί το ενιαίο σύστημα κινήτρων και ανταμοιβής για τους δημοσίους υπαλλήλους το οποίο θα συνδέεται με την επίτευξη των προκαθορισμένων στόχων. Το νέο αυτό σύστημα ουσιαστικά αποσκοπεί στην αύξηση της παραγωγικότητας και της αποδοτικότητας της δημόσιας διοίκησης με βάση τα θετικά κίνητρα.

Ρυθμίζονται επίσης πάρα πολλά άλλα ζητήματα, όπως τα θέματα που αφορούν την πλήρωση των θέσεων της Υπηρεσίας Πολιτικής Αεροπορίας, τη διαδικασία πρόσληψης των ειδικών φρουρών, με στόχο να έχουν ταχύτερη και αποτελεσματικότερη κάλυψη αναγκών σε κρίσιμους τομείς, αλλά και για τη διασφάλιση της επιλογής ανθρώπων απολύτως κατάλληλων για αυτές τις θέσεις ευθύνης.

Κυρίες και κύριοι συνάδελφοι, στο σημείο αυτό και πριν ολοκληρώσω, θα ήθελα να αναφερθώ σε κάποιες τροπολογίες και κάποιες διατάξεις που ρυθμίζουν πραγματικά ζητήματα που αγγίζουν πολλές περιπτώσεις, όπως οι αμοιβαίες μετατάξεις οι οποίες θα επιτρέπονται από το πρόγραμμα «Βοήθεια στο Σπίτι», όπως επίσης η συνυπηρέτηση των συζύγων στρατιωτικών.

Όμως κυρίως θα αναφερθώ στην τροπολογία η οποία αφορά τις μετεγγραφές στα πανεπιστήμια. Το ζήτημα αυτό πραγματικά είναι ζωτικής σημασίας για πολλές οικογένειες, που έχουν ειδικά πάνω από τρία παιδιά και ιδιαίτερα όταν κάποια ή όλα εξ αυτών σπουδάζουν σε διαφορετικές πόλεις. Όπως μπορούμε να αντιληφθούμε πάρα πολύ εύκολα, οι οικογένειες αυτές δυσκολεύονται πραγματικά να τα βγάλουν πέρα, ειδικά στις σημερινές συνθήκες όπου η κατάσταση των ενοικίων, ιδιαίτερα στις μεγάλες πόλεις, είναι αυτή που είναι και το γνωρίζουμε όλοι.

Τα κριτήρια επομένως που τέθηκαν στη νέα τροπολογία είναι προς τη σωστή κατεύθυνση και θα διευκολύνουν πραγματικά πάρα πολλές οικογένειες. Είναι σημαντικό να μπορούμε να βοηθάμε αυτές τις οικογένειες, γιατί με αυτόν τον τρόπο δίνουμε κίνητρα σε άλλες να μη φοβούνται να κάνουν περισσότερα παιδιά, που τα έχουμε ανάγκη. Άλλωστε σκοπός του κράτους είναι να δίνει κίνητρα στους νέους μας να σπουδάσουν, να δίνει κίνητρα για να μην επικρατήσουν οι δυσοίωνες προβλέψεις όσον αφορά το δημογραφικό.

Πρέπει επομένως να βοηθάμε όσο μπορούμε. Με αυτό το σκεπτικό θα πρότεινα να εξετάσουμε και τη δυνατότητα η βάση μετεγγραφής, ο κόφτης, θα έλεγα ο ποιοτικός κόφτης των 2.750 μορίων να αυξάνεται σε ειδικές και έτσι πιο εξεζητημένες περιπτώσεις, όπου δύο παιδιά τρίτεκνης και πολύτεκνης οικογένειας φοιτούν ταυτόχρονα σε διαφορετικές πόλεις εκτός της κατοικίας τους.

Και τονίζω ξανά ότι είναι ποιοτικός κόφτης, κάτι που προφανώς είναι δεκτό. Όμως, θα μπορούσε να γίνει μια εξαίρεση, ώστε να αυξηθεί μόνο σε αυτές τις εξεζητημένες περιπτώσεις. Βέβαια, η αύξηση αυτή θα πρέπει να γίνεται σε τέτοιο βαθμό που να παραμένει δίκαιη, ώστε να μην επηρεάζει την απόδοση του φοιτητή και τη λειτουργία του ίδιου του τμήματος.

Κύριε Πρόεδρε, έχοντας αναλύσει συνοπτικά τις θετικές προσεγγίσεις και το πνεύμα του υπό συζήτηση σχεδίου νόμου, θα έλεγα πως πρόκειται να φέρει πολλές καινοτομίες και να συνεισφέρει με τρόπο ουσιαστικό και τολμηρό στη βελτίωση της δημόσιας διοίκησης, κάτι που για μας είναι το ζητούμενο. Συγχαρητήρια, λοιπόν, στην πολιτική ηγεσία.

Για όλους αυτούς τους λόγους τους οποίους περιέγραψα θα υπερψηφίσω το σχέδιο νόμου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βασιλειάδη.

Και τώρα καλείται στο Βήμα ο Υπουργός Εσωτερικών κ. Θεόδωρος Λιβάνιος. Μετά θα ακολουθήσει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Νομίζω, κυρία Πρόεδρε, είναι déjà vu. Πριν δύο εβδομάδες, είχε γίνει ακριβώς το ίδιο και σχεδόν ίδια ώρα.

Κυρίες και κύριοι Βουλευτές, θα ξεκινήσω λίγο ανάποδα σε σχέση με αυτό που σχεδίαζα και θα απευθυνθώ κυρίως στην Κοινοβουλευτική Ομάδα του ΠΑΣΟΚ για το θέμα της περιβόητης τροπολογίας.

Ακούγοντας, λοιπόν, τον κ. Δουδωνή, έχω να κάνω τρία ερωτήματα. Το πρώτο ερώτημα είναι το εξής: Αφού μπορούσαμε, όπως είπε, να κάνουμε μία διασταλτική ερμηνεία της υπάρχουσας ρύθμισης του άρθρου 6 του προεδρικού διατάγματος 15/2022, γιατί το ΠΑΣΟΚ δεν το έθεσε στην Επιτροπή Δεοντολογίας της Βουλής; Διότι εξ όσων γνωρίζω, δεν το έχει θέσει στην Επιτροπή Δεοντολογίας της Βουλής να εισηγηθεί στην Ολομέλεια τη λήψη απόφασης για την αναστολή χρηματοδότησης. Και εν πάση περιπτώσει, αν μας κάλυπτε το σημερινό νομοθετικό πλαίσιο, για ποιον λόγο έρχεται και αυτή η τροπολογία, για την οποία εγκαλούμαστε ότι δεν την κάνουμε δεκτή εδώ και τώρα, ενώ το 2022 που έγιναν οι αλλαγές στο προεδρικό διάταγμα 26/2012 για τον τρόπο εκλογής των Βουλευτών και ιδίως για το κώλυμα συμμετοχής συγκεκριμένων κομμάτων, είχε γίνει πολύ σοβαρή και εξαντλητική προετοιμασία; Διότι αυτό είναι αντίθετο από τις προτάσεις ουσίας. Και αυτό δεν είναι το μοναδικό σημείο, αλλά υπάρχουν κι άλλα σημεία στα οποία εμφανίζεται το ΠΑΣΟΚ. Δεν κάνουν προτάσεις ουσίας, κάνουν προτάσεις-πυροτεχνήματα.

Ερώτηση δεύτερη, λοιπόν: Αφού έγινε και αφού την κωδικοποίηση του προεδρικού διατάγματος 15/2022 την έκανε ο εξαιρετικός νομικός κ. Δουδωνής, προφανώς δεν βρήκε τη διάταξη που άλλαζε τον ορισμό της εκλογικής χρηματοδότησης, εξαιτίας του ότι είχε αλλάξει τον Μάρτιο του 2019. Και είναι αντιληπτό ότι και το ΠΑΣΟΚ, λόγω και των γνωστών οικονομικών προβλημάτων που αντιμετωπίζει -και δεν είναι το μόνο, κι εμείς αντίστοιχα προβλήματα αντιμετωπίζουμε- επέλεξε τη δεδομένη στιγμή να υπερψηφίσει την πρόταση της τότε κυβέρνησης του ΣΥΡΙΖΑ και να φύγει ο ορισμός ότι η εκλογική χρηματοδότηση χρησιμοποιείται για εκλογικούς σκοπούς. Έφυγε το τελευταίο εδάφιο.

Τρίτο ερώτημα: Γιατί στην άρτια και πολύ καλά μελετημένη τροπολογία δεν είχε δύο ακόμα άρθρα, τα οποία και ανέφερε, που να λένε για ποιον λόγο δεν διατάζεται, δεν ζητείται η επιστροφή της εκλογικής χρηματοδότησης του κόμματος, το οποίο εν τέλει δεν συμμετείχε στις εκλογές και για ποιον λόγο, αφού εξανέστη γιατί δώσαμε τα χρήματα του Έλληνα φορολογούμενου, δεν έχει και μία ρύθμιση για επιστροφή αυτών των χρημάτων; Κατά τα άλλα, ήταν άρτια η διάταξη και εγκαλούμαστε γιατί δεν την κάνουμε δεκτή σήμερα.

Επιτρέψτε μου τώρα να εισέλθω στο κυρίως θέμα της σημερινής συνεδρίασης της Ολομέλειας της Βουλής των Ελλήνων που είναι το νομοσχέδιο του Υπουργείου Εσωτερικών.

Το ΑΣΕΠ, όπως έχω πει πολλές φορές, είναι από τις μεγαλύτερες αλλαγές, από τα μεγαλύτερα κεκτημένα της Μεταπολίτευσης και ένας θεσμός ο οποίος ήταν πάρα πολύ σημαντικός. Για ποιον λόγο; Διότι είχε μέσα του έναν μεγάλο σπόρο δικαιοσύνης. Ο διορισμός στο δημόσιο δεν χρειαζόταν να συνοδεύεται από πιστοποιητικό θαμώνα σε «μπλε», «πράσινα» και ενίοτε «κόκκινα» καφενεία και δημιουργήθηκε ένα αντικειμενικό σύστημα που οδήγησε τον τρόπο πρόσληψης στο δημόσιο σε έναν διαφορετικό δρόμο. Θα έλεγα ότι το ΑΣΕΠ πέτυχε σαν μία παρτίδα σκάκι, όπου οι πιο εντυπωσιακές κινήσεις είναι όταν θυσιάζεις τη βασίλισσα για να κερδίσεις την παρτίδα.

Αν δεν κάνω λάθος, το ΑΣΕΠ ψηφίστηκε τον Μάρτιο του 1994, αλλά εδραιώθηκε στη συνείδηση όλων και κατάλαβαν όλοι ότι είναι μη αναστρέψιμο τον Δεκέμβριο του 1994, όταν παραιτήθηκε ο αείμνηστος Αναστάσιος Πεπονής -τότε εδραιώθηκε!-, ο οποίος υπενθυμίζω ότι παραιτήθηκε διαμαρτυρόμενος για αλλοιώσεις της ουσίας του νόμου που είχε ψηφίσει μόλις πριν από έξι μήνες. Και πράγματι τα Πρακτικά εκείνης της συνεδρίασης έχουν πάρα πολύ μεγάλο ενδιαφέρον, γιατί εκεί δεν υπάρχει μόνο η θέση του κάθε κόμματος, αλλά και οι ειδικότερες ρυθμίσεις που δημιούργησαν συγκρούσεις. Βέβαια, ήταν άλλο και το πολιτικό κλίμα, αν θέλετε, της εποχής λίγους μήνες μετά τις εκλογές του 1993 και ενόψει της προεδρικής εκλογής του 1995. Το πολιτικό σκηνικό, λοιπόν, ήταν εντελώς διαφορετικό.

Εγκαλούμαστε γιατί αλλάξαμε τριάντα, τριάντα δύο, τριάντα πέντε φορές διατάξεις του νόμου. Αν χρειαστεί, είμαι διατεθειμένος να το κάνω κι άλλες εκατό φορές στην περίπτωση που διαπιστώσουμε ότι υπάρχει κάτι που δεν λειτουργεί και θα μπορούσαμε να το κάνουμε να λειτουργήσει. Δεν θεωρώ πως οτιδήποτε νομοθετείται αποτελεί και την πλάκα του Μωυσέως. Προφανώς και πρέπει να υπάρχει εξαντλητική μελέτη, αλλά υπάρχουν και περιπτώσεις που χρειάζονται βελτιώσεις. Και σε αυτές τις βελτιώσεις θα είμαστε εδώ και θα τις συζητάμε και θα τις θέτουμε ενώπιόν σας. Άλλωστε, πιστεύω πάρα πολύ στον διάλογο και αυτός είναι και ο λόγος που είχαμε αναλάβει και την πρωτοβουλία και έστειλα σε όλα τα κόμματα προσωπικά το σχέδιο νόμου, ζητώντας παρατηρήσεις, ιδέες, πριν καν ουσιαστικά ξεκινήσει η διαβούλευση στο opengov.gr, προκειμένου να συζητήσουμε και να καταλήξουμε στο τι είναι βέλτιστο να γίνει, διότι έχουμε εντοπίσει ένα πρόβλημα, ότι οι διαγωνισμοί του ΑΣΕΠ καθυστερούν. Και αφού, λοιπόν, διαπιστώνουμε ένα πρόβλημα, πρέπει να δούμε ποια θα μπορούσε να είναι η λύση.

Η λύση θα μπορούσε να ήταν, για παράδειγμα, να προσλάβουμε εκατό, διακόσιους, τριακόσιους, τετρακόσιους παραπάνω στο ΑΣΕΠ να κάνουν τη δουλειά του ελέγχου ιδίως των αιτήσεων ή μήπως να βάλουμε και να χαρτογραφήσουμε όλα τα στάδια του διαγωνισμού, από την προκήρυξη έως την έκδοση των αποτελεσμάτων, ώστε να δούμε πού υπάρχουν σοβαρά προβλήματα; Διότι αυτό κάνει αυτό το νομοσχέδιο, εντοπίζει σημειακά προβλήματα στο στάδιο της διαδικασίας του ΑΣΕΠ και προσπαθεί να επέμβει επιταχύνοντας και κυρίως αξιοποιώντας δεδομένα, τα οποία είναι κεκτημένα πλέον του ελληνικού κράτους.

Είχαν σημειωθεί καθυστερήσεις από το στάδιο της προκήρυξης, διότι ένας φορέας -μικρός ή μεγάλος, δεν έχει σημασία- δεν έστελνε ποτέ την αναλογία των θέσεων που αντιστοιχούν στα άτομα με αναπηρία, με αποτέλεσμα να κολλάει όλους τους διαγωνισμούς μέχρι τον απίστευτα μεγάλο χρόνο που χρειαζόταν από την έκδοση των οριστικών πινάκων για να καθίσει εν τέλει στην καρέκλα του ο διορισμένος υπάλληλος. Ο χρόνος ήταν πολύ μεγάλος!

Και επειδή τέθηκε, ξέρετε ποιο είναι το ζήτημα; Ότι όταν κάποιος βγαίνει στη σύνταξη, βγαίνει σήμερα στη σύνταξη. Όταν ξεκινάς, λοιπόν, τη διαδικασία για να αναπληρώσεις αυτόν τον χρόνο, δεν έχεις την πολυτέλεια να περιμένεις δύο, τρία ή τέσσερα χρόνια.

Πάμε να δούμε, λοιπόν, ορισμένα πράγματα τα οποία με προβληματίζουν -και το εννοώ!- ως προς το τι καταψηφίζει, για παράδειγμα, η Αντιπολίτευση. Καταψηφίζει την εντοπιότητα; Τι καταψηφίζει, λοιπόν; Την ενίσχυση της μοριοδότησης των μόνιμων κατοίκων συγκεκριμένων περιοχών. Για ποιον λόγο; Για ένα πολύ απλό λόγο: Έχουμε παρατηρήσει -και το ξέρουν και πολλοί αυτοδιοικητικοί, για παράδειγμα, από πολλές δημόσιες υπηρεσίες- ότι ιδίως σε ορεινούς και νησιωτικούς δήμους το ποσοστό άρνησης των θέσεων είναι πολύ μεγάλο, πάρα πολύ μεγάλο. Μπορώ να σας μεταφέρω την αγωνία του δημάρχου της Ιθάκης ο οποίος περίμενε δύο χρόνια, ήρθε ένας μηχανικός, πήγε, τον χαιρέτησε και αποχώρησε.

Μπορώ να σας μεταφέρω την αγωνία δημάρχου των Ψαρών ο οποίος περίμενε την πρόσληψη και τελικά αυτή ποτέ δεν ήρθε. Μπορώ να σας μιλήσω για όλους τους ορεινούς δήμους της Ελλάδας, από τον Δήμο Πρεσπών μέχρι τον ακριτικό Έβρο, μέχρι την Ορεστιάδα και το Διδυμότειχο που δεν αποδέχονται τη θέση όσοι έχουν διοριστεί.

Τι κάνουμε, λοιπόν, με την εντοπιότητα; Πρώτον, αυξάνεται. Δημιουργούμε επί της ουσίας de facto μία ξεχωριστή δεξαμενή προτεραιότητας των μόνιμων κατοίκων. Άρα, λοιπόν, είναι επιθυμία, πρόθεση και βούληση ο νέος οικονομολόγος ο οποίος είναι στον Δήμο Αγράφων, εφ’ όσον το επιθυμεί, να διοριστεί στον κλάδο ΠΕ διοικητικού, για παράδειγμα, στον Δήμο Αγράφων. Γιατί; Διότι, πρώτον, μετά από δύο, τρία χρόνια, δεν θα ψάχνει να φύγει. Δεύτερον, διότι έτσι στηρίζουμε εμπράκτως τις ορεινές και νησιωτικές περιοχές να μη φεύγει ο κόσμος και πηγαίνει στα μεγάλα αστικά κέντρα. Η απογραφή του 2021 ήταν ενδεικτική. Η αστυφιλία μεγαλώνει χρόνο με τον χρόνο και κυρίως γερνά και ο πληθυσμός ο οποίος μένει στην ελληνική περιφέρεια. Αδειάζουν τα χωριά από νεότερους και μένουν ηλικιωμένοι.

Άκουσα και την αγωνία πολλών Βουλευτών. Γιατί, λέει, δεν βάζουμε και άλλους δήμους μέσα; Διότι πρέπει να βρούμε μια ισορροπία, κυρίως όμως πατώντας σε μια διάταξη του Συντάγματος –της Αναθεώρησης του 2008, αν δεν κάνω λάθος- ότι το κράτος λαμβάνει κάθε πρόσφορο μέτρο για τη στήριξη των ορεινών και νησιωτικών περιοχών. Και πάνω εκεί πατάμε. Θα μου πείτε: «Μα, δεν υπήρχε σήμερα μοριοδότηση της εντοπιότητας σε διαγωνισμούς ΑΣΕΠ;». Υπήρχε, αλλά περιορισμένη. Υπήρχε στα νησιά, για παράδειγμα, πληθυσμιακό όριο. Και ερωτώ το εξής: Σε ένα μεγάλο νησί, στην Κω για παράδειγμα ή στη Ρόδο, δεν πρέπει να πριμοδοτηθεί ο μόνιμος κάτοικος των νησιών αυτών; Επειδή τυγχάνει να είναι ένα νησί με μεγάλο πληθυσμό;

Συζητάμε –και το έθεσαν όλοι οι Βουλευτές, είναι και κοινή παραδοχή- ότι οι μισθοί δεν είναι υψηλοί, ότι υπάρχει μεγάλο στεγαστικό πρόβλημα στα νησιά. Και αυτό το θέμα προσπαθεί να επιλύσει αυτό το νομοσχέδιο. Πώς; Ο μόνιμος κάτοικος της Ρόδου δεν χρειάζεται να αναζητήσει ξεχωριστή στέγη, να νοικιάσει σπίτι. Ακούστηκε: «Μα, δεν είναι υπερβολικά τα δέκα χρόνια που είναι υποχρεωμένος ο νεοδιοριζόμενος υπάλληλος να παραμείνει στη θέση που διορίστηκε και πέντε χρόνια εντός της περιμέτρου της περιφερειακής ενότητας;».

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η απάντηση είναι «όχι» για έναν πολύ απλό λόγο. Διότι πριμοδοτήθηκε κάνοντας χρήση της εντοπιότητας σε τέτοιο μεγάλο βαθμό που το –εντός εισαγωγικών- «τίμημα» είναι να χρειαστεί να μείνει να υπηρετήσει τον τόπο στον οποίο μένει. Ακούστηκε για την τιμωρητική διάθεση της νεοφιλελεύθερης Κυβέρνησης που βάζει τρία χρόνια ποινή σε όποιον δεν αποδεχθεί θέση.

Πρώτον, κανείς –μα, κανείς- δεν διορίζεται σε θέσεις που δεν έχει επιλέξει. Κανένας! Δεν υποχρεώνουμε κανέναν να διοριστεί σε μια θέση που δεν έχει επιλέξει.

Δεύτερο ζήτημα: Όταν συμπληρώνει κάποιος μία θέση, δεν είναι το κουπόνι από το «ΠΑΜΕ ΣΤΟΙΧΗΜΑ» ή το «ΛΟΤΤΟ» να βάλεις στην τύχη εκατό αριθμούς και δεν τρέχει τίποτα! Διότι τι πρόβλημα δημιουργείται; Εάν εγώ, λοιπόν, διοριστώ σε μία υπηρεσία στα Κύθηρα, στις Σπέτσες, στη Σαλαμίνα και δεν πάω, η θέση συνεχίζει και παραμένει κενή και την ίδια στιγμή πρέπει να ξαναμαζευτεί η δεξαμενή των κενών υποψηφίων και περνά κατά μέσο όρο ένας χρόνος για να έρθει η πρώτη αναπλήρωση και εάν δεν δεχθεί και ο πρώτος αναπληρωματικός, άλλος ένας χρόνος. Άρα, λοιπόν, εμείς λέμε ότι παρακινούμε τους υποψηφίους ό,τι δηλώνουν να είναι αυτό που θέλουν.

Πάμε λιγάκι στους επιτυχόντες, σε όσους πέρασαν δηλαδή τη βάση του γραπτού διαγωνισμού που έγινε τον Μάρτιο του 2023. Να ξεκαθαρίσουμε κάτι. Στον ν.4765 πουθενά δεν λέει ότι διορίζεται υποχρεωτικά όποιος περνά τη βάση. Πουθενά δεν υπάρχει αυτό το πράγμα. Υπάρχει μια δεξαμενή, λοιπόν, καθώς γίνεται μια προεπιλογή από τον γραπτό διαγωνισμό και στη συνέχεια αυτοί που περνάνε τη βάση καλούνται να δηλώσουν τις θέσεις για τις οποίες ενδιαφέρονται, εφ’ όσον ενδιαφέρονται.

Εάν κάναμε έναν παραλληλισμό, δεν σημαίνει ότι επειδή έγραψα τη βάση του «10», σώνει και καλά θα περάσω στην ιατρική, για παράδειγμα, αν δηλώνω μόνο θέση στην Αθήνα, εφ’ όσον υπάρχουν υποψήφιοι που έχουν περισσότερα μόρια από εμένα. Άρα, λοιπόν, εμείς τι κάνουμε; Όχι μόνο το 2024, αλλά και το 2025 που δεν ήταν μέσα στον σχεδιασμό του αρχικού νόμου, οι θέσεις γίνονται διαθέσιμες για όσους έχουν περάσει τη βάση από τον διαγωνισμό του 2023.

Θα ήθελα να κάνω και μια σημείωση. Ακόμα και η έκδοση των αποτελεσμάτων έχει καθυστερήσει. Αλήθεια είναι αυτό. Για ποιον λόγο; Θα σας εξηγήσω σε λίγο. Η ουσία, όμως, είναι ότι βγήκαν ήδη και τα αποτελέσματα από αυτούς της Τεχνολογικής Εκπαίδευσης τον Ιούλιο. Πολλοί φορείς, με δική τους αμέλεια αν θέλετε, δεν έχουν ξεκινήσει διαδικασίες να προσλάβουν και τους επιτυχόντες ΤΕ, που υπάρχουν πλέον οι οριστικοί πίνακες. Οι προσωρινοί πίνακες ΠΕ έχουν βγει. Αυτούς μπορούν να τους προσλάβουν και σήμερα οι φορείς σαν ορισμένου χρόνου με βάση την πάγια διάταξη και εντός του 2024 και πιθανότατα μέσα στον Νοέμβριο θα βγουν και τα οριστικά αποτελέσματα.

Για ποιον λόγο, λοιπόν, καθυστερούν οι διαγωνισμοί; Τι άλλο λάθος υπάρχει; Έχει υπάρξει μία πολύ μεγάλη στρέβλωση στη διαδικασία υποβολής των αιτήσεων κατ’ αρχάς. Ποια είναι αυτή η στρέβλωση; Την ώρα που εγώ ως υποψήφιος ενδιαφέρομαι για μία συγκεκριμένη θέση, αναγκάζομαι να αναρτήσω σκαναρισμένα επί της ουσίας μια σειρά εγγράφων, η συντριπτική πλειοψηφία των οποίων είναι διαθέσιμα σε μητρώα του ελληνικού δημοσίου. Για παράδειγμα, το αν ισχυρίζομαι ότι είμαι ή όχι πολύτεκνος, είναι από το Μητρώο Πολιτών. Δεν χρειάζεται να ανεβάσω το σκαναρισμένο έγγραφο ή το ψηφιοποιημένο πάνω στην αίτησή μου. Εάν έχω πέντε, δέκα, δεκαπέντε, είκοσι χρόνια εμπειρίας, αυτό προκύπτει αμέσως από τα μητρώα δεδομένων του ΕΦΚΑ. Δεν χρειάζεται να το αναρτήσω και να μπει ένας υπάλληλος με κομπιουτεράκι και να μετράει μέρα-μέρα. Αν έχω πτυχίο πληροφορικής, οικονομικών, νομικής, πολιτικής επιστήμης, οτιδήποτε, δεν χρειάζεται να το σκανάρω και να μπει ο υπάλληλος και να ανοίξει, να ζουμάρει και να πει αν είναι πράγματι πτυχίο οικονομικών όπως αυτό που έχεις δηλώσει στην αίτηση, διότι υπάρχει το ptyxia.gov.gr όπου έχουν ψηφιοποιηθεί πάρα πολλά στοιχεία.

Τι κάνουμε, λοιπόν; Έχουμε ξεκινήσει και αναπτύσσουμε διαλειτουργικότητες, δομές διαλειτουργικότητες, με τον ΕΦΚΑ, με το Μητρώο Πολιτών, με την ΗΔΙΚΑ, με τα ΚΕΠΑ που έχουν τις βεβαιώσεις αναπηρίας, κ.λπ.. Στόχος είναι μεγάλο κομμάτι της αίτησης ενός υποψηφίου να συμπληρώνεται σχεδόν αυτόματα. Τι γλιτώνουμε με αυτό; Γλιτώνουμε δύο πράγματα. Περιορίζεται δραστικά ο χρόνος ελέγχου της αίτησης, διότι ό,τι αντλείται ψηφιακά δεν χρειάζεται να ελεγχθεί και με το μάτι και, δεύτερον, μειώνεται κατά πολύ ο αριθμός de facto των ενστάσεων οι οποίες καθυστερούν πολύ τη διενέργεια ενός διαγωνισμού.

Θα πω λίγα λόγια για το σύστημα κινήτρων και ανταμοιβής. Προφανώς, σε οποιαδήποτε ιεραρχική δομή πάντα ο προϊστάμενος αξιολογεί τον υφιστάμενο. Πάντα. Αυτό είναι, ίσως, το πιο σημαντικό καθήκον του προϊσταμένου, να μπορεί, δηλαδή, να έχει εικόνα και γνώση για το προσωπικό που απασχολείται είτε στο τμήμα, είτε στη διεύθυνση. Υπάρχει ζήτημα. Υπάρχουν περιπτώσεις που έχουν καθυστερήσει οι κρίσεις. Και δεν είναι μόνο στον στενό δημόσιο τομέα. Υπάρχει και στην αυτοδιοίκηση, για παράδειγμα, που εγκαλείται το κεντρικό κράτος γιατί σε κάποιες περιπτώσεις έχουν καθυστερήσει οι κρίσεις των προϊσταμένων. Υπάρχουν ΟΤΑ, για παράδειγμα, οι οποίες ανήκουν στον χώρο του ΠΑΣΟΚ που δεν έχουν ξεκινήσει ποτέ το σύστημα της διαδικασίας επιλογής προϊσταμένων, που είναι και αυτό ένα δείγμα γραφής, αν θέλετε, πώς λες πράγματα έξω από τον χορό όταν μπορούν να τα εφαρμόσουν άνθρωποι που υπάρχουν στην παράταξη. Υπάρχουν και περιπτώσεις, για παράδειγμα, «ξηλώματος», όπου έχει ακυρωθεί η απόφαση κρινομένων προϊσταμένων από το υπηρεσιακό συμβούλιο, από την αποκεντρωμένη διοίκηση.

Θα κλείσω με δύο παρατηρήσεις: Υπάρχουν πράγματα που μπορούμε να συμφωνήσουμε, υπάρχουν και πράγματα που δεν μπορούμε. Το μπόνους, για παράδειγμα, είναι ένα βαθιά ιδεολογικό θέμα. Εμείς θέλουμε να επιβραβεύουμε αυτόν που εργάζεται αποτελεσματικά και καλύτερα και για να επιβραβεύσουμε τον ίδιο, αλλά και για να δημιουργήσουμε ένα κίνητρο στους υπόλοιπους να μπουν σε αυτή τη δεξαμενή και να είναι και αυτοί την επόμενη χρονιά δικαιούχοι του μπόνους.

Το δεύτερο σημείο. Είναι όλα τέλεια στο δημόσιο; Ότι έχουν γίνει βήματα τα τελευταία χρόνια, έχουν γίνει. Για παράδειγμα τώρα, για πιστοποιητικά τα οποία ήταν πολύ συνηθισμένα -βλέπε οικογενειακής κατάστασης- κατά ένα ποσοστό 95%- γίνεται πλέον ηλεκτρονικά. Όταν, λοιπόν, οι υπεύθυνες δηλώσεις και οι εξουσιοδοτήσεις γίνονται συντριπτικά ψηφιακά, έχουν γίνει σημαντικά βήματα.

Είναι όλα τέλεια στο ελληνικό δημόσιο; Προφανώς, δεν είναι όλα τέλεια. Πρέπει να αλλάξουν πολλά πράγματα; Ναι, πρέπει να αλλάξουν πολλά πράγματα και γι’ αυτό δουλεύουμε. Για να φτιάξουμε ένα δημόσιο σύγχρονο, το οποίο να καλύπτει τις απαιτήσεις που υπάρχουν σε κάθε τομέα, αν θέλετε, της δραστηριότητάς του. Με εμβληματικές, αν θέλετε, δράσεις για την ενίσχυση της δημόσιας υγείας και της δημόσιας παιδείας.

Δώσαμε τέσσερις χιλιάδες προσλήψεις φέτος στο Υπουργείο Υγείας, δώσαμε δέκα χιλιάδες διορισμούς μόνιμων καθηγητών και δασκάλων στην εκπαίδευση, στη δημόσια παιδεία. Γιατί; Διότι είναι προτεραιότητα. Επιλέξαμε να τροφοδοτήσουμε αυτές τις δεξαμενές, επιλέξαμε να τροφοδοτήσουμε την αυτοδιοίκηση. Πάνω από τρεισήμισι χιλιάδες, περίπου, είναι οι εγκρίσεις προσλήψεων για την αυτοδιοίκηση, συμπεριλαμβανομένης στο 100% της αποδοχής όλων των προτάσεων για πρόσληψη προσωπικού σε ανταποδοτικές υπηρεσίες. Άρα, όποιος δήμος -για να το πω απλά- ήθελε προσωπικό για την καθαριότητα, έπαιρνε το προσωπικό για την καθαριότητα. Όλο, είτε ζήταγε έναν είτε ζήταγε χίλιους.

Ναι, υπάρχουν πράγματα. Πρέπει να «τρέξουμε» γρήγορα τις κρίσεις των προϊσταμένων. Ναι, πρέπει να επιταχύνουμε το πειθαρχικό, να μη βρίσκονται σε τέλμα υποθέσεις, οι οποίες απασχολούν πάρα πολύ. Ναι, υπάρχουν πολλά να κάνουμε, αλλά σε κάθε περίπτωση εμείς είμαστε εδώ και δουλεύουμε, για να τα επιλύσουμε και προσπαθούμε με κάθε τρόπο να έχουμε μία εικόνα και αξιολόγησης των δράσεών μας, αλλά και ειλικρινούς διαλόγου με όλα τα κόμματα, προκειμένου να ακούσουμε τις προτάσεις τους, γιατί ο δημόσιος τομέας είναι ένα σημαντικό κομμάτι για τη βελτίωση της ποιότητας ζωής όλων των πολιτών που ζουν σε αυτή τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Καλείται στο Βήμα η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Θα μου επιτρέψετε να αφιερώσω αυτή την ομιλία μου στη μνήμη ενός ανθρώπου που υπήρξε οραματιστής της αυτοδιοίκησης, ενός ανθρώπου ο οποίος με πενιχρά μέσα μετά τον πόλεμο, στη μεταπολεμική Ελλάδα, έχτισε τον τόπο του, δημιούργησε συνθήκες για τους συμπατριώτες του και υπήρξε μια εμβληματική μορφή της τοπικής αυτοδιοίκησης, αλλά και της ιατρικής. Είχα την τύχη να είναι παππούς μου, ο Γιάννης Αλεξίου, που έφυγε σαν σήμερα πριν από τριάντα έξι χρόνια και που άφησε το δικό του αποτύπωμα επί είκοσι πέντε χρόνια στην αυτοδιοίκηση. Δημοκράτης, δήμαρχος του Κέντρου, παυθείς από τη χούντα, που κατάφερε από τη δεκαετία του ’50, μέχρι τις αρχές της δεκαετίας του ’80, με τη διακοπή της επταετίας, να φτιάξει την Αιδηψό, τον τόπο του, μια λουτρόπολη ακτινοβόλα, να δώσει ευκαιρίες στους συμπολίτες του, κάνοντας αναδασμό της γης και δίνοντας γη στους φτωχούς και να είναι ταυτόχρονα δίπλα στους ανθρώπους που είχαν ανάγκη. Ήταν γνωστός, ως ο γιατρός των φτωχών, γιατί με τα πόδια περπατούσε όλη τη βόρεια Εύβοια για να γιατροπορεύσει κάθε άνθρωπο που αρρώσταινε ή είχε ατύχημα. Ένας πραγματικός ευπατρίδης, ανιδιοτελής, ανθρωπιστής, οραματιστής, ένας άνθρωπος που κατά τη γνώμη μου αποτελεί υπόδειγμα και για το σήμερα.

Αισθάνομαι την ανάγκη να αναφερθώ στα υποδείγματα, γιατί νομίζω ότι τέτοια χρειαζόμαστε. Αισθάνομαι, επίσης, την ανάγκη να πω μετά από σχεδόν πεντέμισι χρόνια διακυβέρνησης της Νέας Δημοκρατίας και δεκαέξι μήνες διακυβέρνησης στη νέα περίοδο, πως είναι πια καθαρό ότι ο λόγος για τον οποίο βρίσκεται η χώρα σε αυτή την κατάσταση δεν έχει να κάνει με πρακτικές δυσκολίες και τεχνικά προσκόμματα, έχει να κάνει με μια εντελώς διαφορετική θεώρηση για τους ανθρώπους, για την κοινωνία, για το δημόσιο. Για το δημόσιο συμφέρον, για το κοινωνικό συμφέρον, για το κοινωνικό κράτος.

Δεν είναι τυχαίο ότι πεντέμισι χρόνια στην εξουσία δεν έχει κάνει αυτή η Κυβέρνηση μία εμβληματική παρέμβαση ή μια στρατηγική παρέμβαση στα πράγματα. Δεν έχει καταθέσει σε τίποτε και πουθενά μία πρόταση ούτε έχει ξεκινήσει κάτι για την κοινωνία. Με ψίχουλα κοροϊδεύει τον κόσμο. Το κόμμα που χρωστάει 500 εκατομμύρια ευρώ και με εμβαλωματικές ρυθμίσεις υπόσχεται κάθε φορά ότι θα λύσει το πρόβλημα που δεν μας λέει ποιος το δημιούργησε.

Άκουσα τον συμπαθή Υπουργό Εσωτερικών να λέει ότι δεν είναι όλα τέλεια στο δημόσιο. Ποιος το έχει φτιάξει αυτό το δημόσιο; Ποιος το έχει φτιάξει αυτό το δημόσιο;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Το ΠΑΣΟΚ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ΠΑΣΟΚ λέτε εσείς; Εσείς δεν κυβερνήσατε;

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λίγο; Λίγο!

Ποια κόμματα κυβερνούν και κυβέρνησαν αυτόν τον τόπο και κάνανε το δημόσιο κατ’ εικόνα και καθ’ ομοίωσή τους; Πώς και ποιοι κατάφεραν να είναι όχι υποστελεχωμένες, αλλά σμπαραλιασμένες οι κομβικές δημόσιες υπηρεσίες του κράτους; Ποιος, ποιοι, πώς, κατάφεραν να μη λειτουργούν ζωτικά πεδία της δημόσιας διοίκησης; Ποιος, ποιοι, πώς, ο κακός καιρός, ο κακός Θεός; Ποιος το έχει φτιάξει αυτό το δημόσιο έτσι; Έπεσε από τον ουρανό ή φέρετε κάποια ευθύνη;

Αυτούς τους νόμους, που τους αλλάζετε κάθε ημέρα με τροπολογίες και ξανά τροπολογίες και ξανά τροπολογίες και νέες νομοθετικές ρυθμίσεις, ποιος τους έφτιαξε, ποιος τους ψήφισε; Πού είναι η αυτοκριτική, πού είναι ο απολογισμός, πού είναι η ανάληψη ευθύνης;

Ποιος δημιούργησε, ποιος κατασκεύασε αυτή την απάλευτη γραφειοκρατία που αποκλείει τον πολίτη και που ψηφιοποιείται πια; Ποιος ευθύνεται για το γεγονός ότι οι πολίτες δεν μπορούν να απολαύσουν τα δικαιώματά τους και τη ζωή τους;

Ποιος φταίει για το γεγονός ότι υπάρχουν κενές οργανικές θέσεις; Προσέξτε, είναι οργανικές θέσεις. Δηλαδή, κάποτε σχεδιάστηκαν οι υπηρεσίες και προβλέφθηκε πόσοι υπάλληλοι και πόσοι εργαζόμενοι χρειάζονται, για να λειτουργούν αυτές οι υπηρεσίες. Ποιος ευθύνεται για το γεγονός ότι παραμένουν κενές οι οργανικές θέσεις σε ζωτικές υπηρεσίες του δημοσίου, όπως είναι η δημόσια υγεία, όπως είναι η δημόσια παιδεία, όπως είναι κεντρικές λειτουργικές υπηρεσίες της δικαιοσύνης;

Ποιος ευθύνεται για το γεγονός ότι στα περισσότερα πεδία της αυτοδιοίκησης αλλά και της δημόσιας διοίκησης οι εργαζόμενοι ζουν σε συνθήκη διαρκούς επισφάλειας, με προσωρινές συμβάσεις που βαφτίζονται ορισμένου χρόνου ενώ καλύπτουν πάγιες και διαρκείς ανάγκες, με απολύσεις την ώρα ακριβώς που βρίσκονται στην καλύτερη στιγμή τους; Όταν έχουν εκπαιδευτεί και αποκτήσει την εμπειρία, τελειώνουν οι συμβάσεις τους, αφού προηγουμένως τους έχετε βασανίσει με παρατάσεις νομοθετικές των συμβάσεων και με διατάξεις που λένε ότι σε καμμία περίπτωση αυτή η παράταση δεν σημαίνει ότι πρόκειται για αορίστου χρόνου σύμβαση ή ότι καλύπτουν πάγιες και διαρκείς ανάγκες. Ποιος φταίει για αυτά; Ποιος φταίει;

Υπάρχει πολύ βασική διαφορά στη θεώρηση των πραγμάτων ανάμεσα σε μία Κυβέρνηση που επιχαίρει ότι είναι κραταιή, ότι είναι δυνατή, ότι είναι η καλύτερη και σε εμάς. Θα ακούσουμε αύριο τον Πρωθυπουργό -τον περιμένουμε- τι θα μας πει σε αυτή τη συζήτηση, που του την ζητήσαμε στις 14 Αυγούστου. Στις 14 Αυγούστου ζητήσαμε να γίνει συζήτηση σε επίπεδο πολιτικών Αρχηγών για τις πυρκαγιές και έρχεται ο κ. Μητσοτάκης να την κάνει στις 23 Οκτωβρίου. Τι παράδειγμα συγκροτεί αυτό;

Κάηκε η Αθήνα, έφθασε η δασική πυρκαγιά μέσα στον αστικό ιστό. Του κατέθεσαν δύο πολιτικοί Αρχηγοί αίτημα για προ ημερησίας διατάξεως συζήτηση, συμφώνησαν και τοποθετήθηκαν και άλλοι πολιτικοί Αρχηγοί και έχουμε έναν Πρωθυπουργό που κρύβεται πίσω από το δάκτυλό του και λέει: Θα ενημερώσω, όταν τελειώσει η αντιπυρική περίοδος, γιατί κάηκε η Αττική τον Αύγουστο.

Είναι τόσο μικρονοϊκή -πραγματικά, δεν έχω άλλη λέξη να πω- αυτή η άποψη και η αντίληψη ότι μπορείς να κοροϊδεύεις διαρκώς, ώστε προγραμματίζει αύριο συζήτηση, επιτέλους, για να ενημερώσει γιατί καήκαμε για άλλη μία φορά και φέρνει σήμερα τροπολογία με διάφορες διατάξεις, ως συνήθως, και με παράταση συμβάσεων εργασίας ορισμένου χρόνου προσωπικού Υπουργείου Κλιματικής Κρίσης και Πολιτικής Προστασίας και ανανέωση συμβάσεων εργασίας προσωπικού ιδιωτικού δικαίου. Δηλαδή, η επιφοίτηση ότι χρειάζεται προσωπικό για την πολιτική προστασία ήρθε τις παραμονές της συζήτησης της 23ης Οκτωβρίου που έχει θέμα γιατί καήκαμε τον Αύγουστο για άλλη μία φορά, αφού πρώτα είχαμε καεί και τον προηγούμενο Αύγουστο και το 2021 μετά το 2018.

Αυτά όλα αποτυπώνουν μία αντίληψη, η οποία είναι η αντίληψη μίας Κυβέρνησης, που το μόνο για το οποίο ενδιαφέρεται είναι να εισπράξει λεφτά από το Ταμείο Ανάκαμψης και να τα μοιράσει σε ημετέρους και ταυτόχρονα προσπαθεί, παρατείνοντας τη θητεία της, να κοροϊδέψει τους πολίτες ότι κάτι κάνει. Γιατί αυτό συμβαίνει.

Η δική μας θεώρηση είναι εντελώς διαφορετική. Εμείς πιστεύουμε ότι θα πρέπει -και το προτείνουμε, σας το έχουμε προτείνει ξανά και ξανά- οι οργανικές θέσεις σε κάθε δημόσια υπηρεσία να πληρωθούν. Είναι αδιανόητο, προκλητικό, προσβλητικό και παράνομο να είναι κενές. Πιστεύουμε ότι θα πρέπει οι δημόσιοι υπάλληλοι και λειτουργοί να απολαμβάνουν τις αποδοχές που δικαιούνται και που τους τις έχετε στερήσει με την περικοπή –προσωρινή, είπατε, πριν από δώδεκα χρόνια- του δέκατου τρίτου και δέκατου τέταρτου μισθού και σας έχουμε καταθέσει πρόταση νόμου. Καταθέτει και άλλο κόμμα τώρα, το ΚΚΕ, τροπολογία και τη στηρίζουμε. Εννοείται. Εμείς καταθέσαμε τον Δεκέμβριο 2023 πρόταση νόμου. Κοστολογήθηκε. Είναι 2,1 δισεκατομμύρια ευρώ. Δεν τα δίνετε. Τα δίνετε, όμως, στους δικούς σας για διάφορες απευθείας αναθέσεις.

Πιστεύουμε και έχουμε προτείνει ότι θα πρέπει να ενισχυθεί και να προστατευθεί η συνταγματική αρχή της αποκέντρωσης, που την έχετε «σμπαραλιάσει», διότι, κύριε Υπουργέ, ο κόσμος δεν μένει στην περιφέρεια, όχι γιατί δεν του βάζετε πριμ εντοπιότητας, αλλά γιατί στην περιφέρεια έχουν καταργηθεί τα πάντα, σχολεία, νοσοκομεία, κέντρα υγείας, εφορίες, υποθηκοφυλακεία, δικαστήρια. Έχει αποψιλωθεί η περιφέρεια. Γι’ αυτό δεν μένει ο κόσμος στην περιφέρεια, όχι γιατί του λείπει το πριμ εντοπιότητας, αλλά διότι έχει αναστραφεί η συνταγματική αρχή της αποκέντρωσης.

Αντίστοιχα, έχει προσβληθεί βάναυσα η προστασία της νησιωτικότητας. Πώς προστατεύεται η νησιωτικότητα, όταν έχετε καταργήσει τους χαμηλούς συντελεστές ΦΠΑ στην παραμεθόριο και στα μακρινά νησιά; Πώς προστατεύεται η νησιωτικότητα, όταν έχετε καταργήσει το μεταφορικό ισοζύγιο, όταν είναι στα ύψη τα μεταφορικά;

Πιστεύουμε ότι θα πρέπει, επιτέλους, να υπάρξει ισχυρή αύξηση του προϋπολογισμού σε όλους τους κομβικούς τομείς του κοινωνικού κράτους δικαίου: υγεία, παιδεία, δικαιοσύνη, κοινωνική ασφάλιση. Πρέπει να αυξηθεί ο προϋπολογισμός. Δεν μπορεί να διατίθενται τα χρήματα για καθόλου ευγενείς σκοπούς και τελικά μετά να λέτε: «Δεν έχουμε κονδύλια».

Θα μου επιτρέψετε, για να σας δώσω ένα πολύ απτό παράδειγμα, να αναφερθώ στο νησί της Κέρκυρας, το οποίο επισκέφθηκα εχθές και υποσχέθηκα στους ανθρώπους στην Κέρκυρα ότι αυτά τα οποία μου είπαν και μου κατήγγειλαν -και βεβαίως, αντίστοιχα ζουν οι άνθρωποι σε κάθε γωνιά της πατρίδας μας- θα τα φέρω και θα τα πω εδώ στη Βουλή.

Στην Κέρκυρα, λοιπόν, σε λίγες ημέρες πρόκειται άπαντες οι ιδιοκτήτες να αποκλειστούν από τη διαδικασία του Κτηματολογίου, διότι κατάφερε η Κυβέρνηση να βάλει μία προθεσμία τόσο ασφυκτική για το νησί, ώστε θα έχουν καταφέρει να συμμορφωθούν και να ελεγχθούν το 15% των ενδιαφερομένων. Το 85% θα αποκλειστεί.

Ο κύριος Πρωθυπουργός την προηγούμενη φορά που ήρθε στη Βουλή στα κρυφά και μίλησε σε τριάντα οκτώ Βουλευτές επέχαιρε ότι είναι μεγάλη μεταρρύθμιση το Κτηματολόγιο. Τι έχει να πει για την Κέρκυρα; Του τα λέω από σήμερα, για να τα ετοιμάσει για αύριο.

Στην Κέρκυρα οι δικηγόροι απεργήσανε για τα θέματα τα φορολογικά και έφτασαν σχεδόν να πάνε κατηγορούμενοι, επειδή υπερασπίστηκαν το δικαίωμα όλων σε ένα δίκαιο φορολογικό σύστημα.

Στην Κέρκυρα, κύριε Υπουργέ, οι εργαζόμενοι της ΔΕΗ στον ΔΕΔΔΗΕ, οι επιφορτισμένοι για το ρεύμα άνθρωποι, για να έχει ρεύμα το νησί, είναι δέκα σε όλο το νησί. Και μιας και κάνατε ιστορικές αναδρομές, να σας πω ότι τα οργανογράμματα της δεκαετίας του 1990 λένε ότι έπρεπε να έχει πενήντα ανθρώπους το νησί. Καταλαβαίνετε ότι με τα σημερινά δεδομένα έπρεπε να έχει πολύ περισσότερους από πενήντα. Έχει δέκα. Αυτοί οι δέκα υπηρετούν σε συνθήκες εφιάλτη, για το αν θα πέσει το ρεύμα στο νοσοκομείο, για το αν θα πέσει το ρεύμα στα βόρεια του νησιού, στα νότια του νησιού και για το ποιος θα πάθει εργατικό δυστύχημα, που υπήρξε πολλοστό πρόσφατα.

Στο νοσοκομείο της Κέρκυρας, στο νοσοκομείο που αναφέρεται σε όλο το νησί πόσοι παθολόγοι υπηρετούν; Δύο για όλο το νησί, δύο για το νοσοκομείο όλου του νησιού. Μόνον το 30% με 35% των οργανικών θέσεων νοσηλευτών και διοικητικού προσωπικού είναι στελεχωμένες. Μίλησα στο νοσοκομείο με ανθρώπους στα όρια της εξάντλησης και στα όρια της απόγνωσης, οι οποίοι γράφουν ώρες ατελείωτες και αναπληρώνουν ο ένας τον άλλον, κάνουν χρέη γραμματείας επειγόντων όλοι εκ περιτροπής, διότι δεν έχουν προσληφθεί υπάλληλοι. Γιατί; Διότι κάποιοι έχουν την άποψη -ο Κυριάκος Μητσοτάκης πρώτος από όλους- ότι δεν χρειάζεται να προσληφθούν άνθρωποι ούτε στη δημόσια υγεία ούτε στη δημόσια παιδεία. Η γραφειοκρατία και ο παραλογισμός φθάνουν μέχρι του σημείου να χαλάει ένας διακόπτης μηχανήματος της «SIEMENS» -η «SIEMENS» έχει εξοπλίσει τα δημόσια νοσοκομεία μας-, να είναι της τάξεως του 1,5 ευρώ το ανταλλακτικό και να περιμένουν μήνες, με ανενεργό το μηχάνημα στο νοσοκομείο, γιατί η σύμβαση λέει ότι πρέπει να βρει ανταλλακτικό η «SIEMENS».

Αυτή, λοιπόν, είναι η πραγματικότητα της δημόσιας διοίκησης, που είναι εντελώς άλλη από το «περιτύλιγμα» στα χαρτιά και, ξέρετε, σκάει και αναφύεται παντού. Τελειώνοντας την περιοδεία μου χτες συνάντησα νεαρούς φοιτητές και φοιτήτριες που μου είπαν: «Ξέρεις, Ζωή, δεν έχουμε καθηγητές για δύο υποχρεωτικά μαθήματα γιατί δεν έχουν προσληφθεί».

Αυτή είναι η εικόνα της διάλυσης, του σμπαραλιάσματος, της δυσλειτουργίας, της γραφειοκρατίας που δεν αφήνει τη δημιουργία και δεν αφήνει την κοινωνία. Αυτή είναι η εικόνα παντού. Και αυτά δεν λύνονται με ρυθμίσεις τεχνικού τύπου. Έχουμε ακούσει πάρα πολλούς να παριστάνουν τους γνώστες και τους παντογνώστες και τους τεχνοκράτες και καταλήξαμε να βλέπουμε ανίκανους γραφειοκράτες σαν αυτούς της Ευρωπαϊκής Ένωσης, που, όταν τέθηκαν σε λειτουργία και σε εφαρμογή οι διατάξεις για την εγκατάσταση προσφύγων και μεταναστών στα κράτη-μέλη της Ευρωπαϊκής Ένωσης, δεν μπορούσαν με φοβερούς πόρους να εγκαταστήσουν και να τοποθετήσουν ανθρώπους σε προορισμούς. Αυτή είναι η υποκρισία και η αντίφαση.

Μιλάμε για το ΑΣΕΠ, που ξέρετε ότι είναι το αγαπημένο ανέκδοτο του Προέδρου της Βουλής. Ο κ. Τασούλας κάθε φορά που λέει κάτι στη Διάσκεψη των Προέδρων και αστεϊζεται λέει «μέσω ΑΣΕΠ είμαι εγώ εδώ», «μέσω ΑΣΕΠ είναι ο άλλος», «μέσω ΑΣΕΠ θα πάω να γίνω Ευρωβουλευτής», «μέσω ΑΣΕΠ θα γίνω Πρόεδρος της Δημοκρατίας». Είναι το ανέκδοτό του και δείχνει αυτή η νοοτροπία πως αντιμετωπίζει η Κυβέρνηση Μητσοτάκη τις διαδικασίες της αξιοκρατίας.

Μέσα σε αυτούς τους δεκαέξι μήνες που είμαστε στη Βουλή έχουμε συναντήσει και έχουμε μιλήσει με ανθρώπους οι οποίοι είναι σφηνωμένοι στα γρανάζια αυτής της αδυσώπητης γραφειοκρατίας και της αναλγησίας και της απόλυτα παράλογης διαχείρισης του ανθρώπινου δυναμικού, από τους εργαζόμενους στον e-ΕΦΚΑ, που αφού έκαναν την πιο εξειδικευμένη και εξεζητημένη διαδικασία έκδοσης συντάξεων και επιτάχυνσης, τους πετάξατε στον δρόμο -όχι εσείς προσωπικά, η Κυβέρνηση- και είπατε «έληξαν οι συμβάσεις σας», στους εποχικούς πυροσβέστες που μέχρι σήμερα τους αντιμετωπίζετε ως εποχικούς και αρνείστε να τους μονιμοποιήσετε, την ίδια ώρα που μιλάτε για κλιματική κρίση, στους εκπαιδευτικούς που είναι τόσο χαμηλές οι αποδοχές τους, ώστε δεν βρίσκουν να μείνουν όταν τοποθετούνται σε κάποια περιοχή εκτός της κατοικίας τους, στους νοσηλευτές και στους υγειονομικούς που αντιμετωπίζουν τα ίδια προβλήματα με μηδαμινές αποδοχές -750 ευρώ, 760 ευρώ!-, στους μηχανικούς τεχνολογικής εκπαίδευσης που βιώνουν τις ανισότητες σε όλο το μήκος και το πλάτος των υπηρεσιών όπου υπηρετούν, στους επιτυχόντες και τις επιτυχούσες στους διαγωνισμούς του ΑΣΕΠ, που κατά πάγια πρακτική δεν προσλαμβάνονται όταν επιτυγχάνουν και περιμένουν και περιμένουν και προκηρύσσετε και ξαναπεριμένουν.

Όλη αυτή η κατάσταση, τελικά, αποτυπώνει ένα κράτος ανάλγητο, ένα κράτος που δεν στέργει να εγκολπώσει δυναμικό το οποίο είναι και διαθέσιμο και ενεργό και έχει προσόντα και βρίσκεται στη χώρα, ένα κράτος το οποίο επί τόσα χρόνια δεν έχει καταφέρει να βάλει οδηγούς στα ασθενοφόρα του ΕΚΑΒ! Αυτήν τη στιγμή οδηγούν τα ασθενοφόρα του ΕΚΑΒ πυροσβέστες, δημοτικοί υπάλληλοι, στρατιωτικοί και σπουδαστές του ΤΕΙ ΕΚΑΒ, του ΙΕΚ ΕΚΑΒ. ΤΕΙ, ΙΕΚ, εσείς ξέρετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** ΙΕΚ ΕΚΑΒ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε τι τους βάζουν να υπογράφουν τους σπουδαστές; Για ρωτήστε.

Κυρίες και κύριοι, η Πλεύση Ελευθερίας έχει άλλη εντελώς θεώρηση για το δημόσιο. Η αξιοκρατία είναι υπόθεση πολιτικής βούλησης. Η στελέχωση των κομβικών υπηρεσιών του δημοσίου είναι υπόθεση πολιτικής βούλησης. Η δημοκρατική λειτουργία του δημοσίου είναι υπόθεση πολιτικής βούλησης. Δεν μπορεί να ζούμε στη χώρα όπου ποινικοποιείται η απεργία και πληρώνεται η διαμαρτυρία. Η πολιτική βούληση αυτή ελλείπει, με τον ίδιο τρόπο που ελλείπουν και λείπουν κατά σύστημα οι Βουλευτές σας. Αντίθετα, περισσεύουν οι μεθοδεύσεις, η αδιαφάνεια, οι σκοτεινές συνεννοήσεις.

Κι επειδή έγινε λόγος και για τα θέματα πολιτικού προσανατολισμού στη διάρκεια της συζήτησης, κοιτάξτε τα θέματα δεν είναι τεχνικά, κύριε Υπουργέ. Ο κ. Τασούλας έχει επιλέξει να προσπαθεί να αναστήσει με δεύτερη εκπροσώπηση στη Διάσκεψη των Προέδρων τους Σπαρτιάτες, εμφανίζοντάς τους ως ανεξαρτητοποιηθέντες και το κάνει αυτό για να παρέμβει για δεύτερη φορά στις ανεξάρτητες αρχές, όπως έκανε με την ΑΔΑΕ και το Εθνικό Συμβούλιο Ραδιοτηλεόρασης τον Σεπτέμβριο το 2023, τώρα το κάνει για τον Συνήγορο του Πολίτη που ενοχλεί το γεγονός ότι δεν τον ελέγχει.

Η Κυβέρνηση με νόμο έδωσε ένα πολύ μεγάλο δώρο εξάλλου στους Σπαρτιάτες. Το γνωρίζετε ίσως και αν δεν το γνωρίζετε, πιστεύω ότι θα το πληροφορηθείτε τώρα και θα το ακούσετε. Διότι με τον νόμο του κ. Φλωρίδη αναβλήθηκε λόγω αλλαγής αρμοδιότητας η ποινική δίκη, για την οποία είχε αναβληθεί και ανασταλεί η δίκη στο Ανώτατο Ειδικό Δικαστήριο τον Ιούλιο. Αυτό είναι επίτευγμα της Κυβέρνησης και δώρο της Κυβέρνησης και βλέπουμε σιγά σιγά τα ανταλλάγματα.

Άρα, εδώ σίγουρα δεν μπερδευόμαστε ούτε κοροϊδευόμαστε σε σχέση με το ποιος υπηρετεί τι ούτε εξάλλου θα μπορούσε μια Κυβέρνηση, η οποία έχει ως εξαπτέρυγα σε πρωτοκαθεδρία τον κ. Βορίδη και τον κ. Άδωνη Γεωργιάδη, δεν θα μπορούσε ποτέ μια τέτοια Κυβέρνηση να ισχυρίζεται ότι υπηρετεί τη δημοκρατική λειτουργία.

Η Πλεύση Ελευθερίας θα συνεχίσει να είναι εδώ για να υπενθυμίζει, αλλά και για να υπερασπίζεται τα δικαιώματα των πολιτών, τη διαφάνεια, την αξιοκρατία και βεβαίως, για να υπενθυμίζει ότι για να επιτευχθούν πραγματικές τομές χρειάζονται υποδείγματα ηγεσίας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής της Νέας Δημοκρατίας κ. Μάρκος Καφούρος.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κύριε Υπουργέ, περιμένω να έρθετε στην Αίθουσα. Κύριοι Υφυπουργοί, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Εσωτερικών, με το οποίο προωθούνται νέες ρυθμίσεις και τροποποιήσεις για την επιτάχυνση των διαδικασιών προσλήψεων στον ευρύτερο δημόσιο τομέα για την παροχή κινήτρων και για τη μείωση της γραφειοκρατίας, ιδιαίτερα στις απομακρυσμένες και δύσβατες περιοχές της χώρας που αντιμετωπίζουν το μεγαλύτερο πρόβλημα της υποστελέχωσης.

Ειδικότερα, με το άρθρο 4 ενισχύεται το κριτήριο της εντοπιότητας και πλέον η μοριοδότηση προσαυξάνεται κατά σαράντα μονάδες για τους μόνιμους κατοίκους των νησιωτικών δήμων της χώρας ανεξαρτήτως του πληθυσμού, ενώ κατά σαράντα μονάδες προσαυξάνεται και η μοριοδότηση για τους μόνιμους κατοίκους των μικρών ορεινών, ηπειρωτικών, αλλά και παραμεθόριων περιοχών.

Πριν από δύο περίπου εβδομάδες ψηφίσαμε ένα ακόμα νομοσχέδιο του Υπουργείου Εσωτερικών, με το οποίο θεσπίστηκαν πολύ σημαντικές ρυθμίσεις, μεταξύ άλλων για την πρόσληψη εποχιακού προσωπικού, αλλά και την παραχώρηση, αν θυμάστε, αρμοδιότητας για την κατασκευή και λειτουργία ελαιοτριβείων, πράγμα που είχε πολύ σημαντικό αντίκτυπο στους νησιωτικούς δήμους.

Κυρίες και κύριοι συνάδελφοι, και τα δύο νομοσχέδια του Υπουργείου Εσωτερικών περιλαμβάνουν ρυθμίσεις που οι κάτοικοι, αλλά κυρίως οι φορείς στις νησιωτικές περιοχές χρόνια τώρα περιμέναμε, τα χαιρετίζουμε και τα επικροτούμε.

Ωστόσο, παρά τη σημαντικότητα των διατάξεων του σημερινού νομοσχεδίου, θα μου επιτρέψετε να αναφερθώ στην τροπολογία-προσθήκη που κατέθεσα στο παρόν νομοσχέδιο και αφορούσε την ίδρυση του Ηφαιστειολογικού Παρατηρητηρίου στον Δήμο Θήρας και που δυστυχώς, από ό,τι φαίνεται, δεν έχει γίνει δεκτή. Αλλά ας πάρουμε τα πράγματα από την αρχή.

Την περίοδο 2011-2012 βιώσαμε στη Σαντορίνη μια πρωτόγνωρη ηφαιστειακή δραστηριότητα με επίκεντρο το ηφαιστειακό σύμπλεγμα της καλντέρας του νησιού. Προκειμένου να αντιμετωπιστεί η κρίση, καθώς η έννοια του ηφαιστειακού κινδύνου εκείνη την εποχή ήταν ανύπαρκτη, κλήθηκαν κορυφαίοι επιστήμονες από όλο τον κόσμο ώστε να μας μεταφέρουν τη γνώση και την εμπειρία τους.

Αποτέλεσμα της γνώσης που αποκτήθηκε από αυτό το εξαιρετικά δύσκολο και ευτυχώς, όχι τραγικό γεγονός έτσι όπως εξελίχθηκε ήταν και η σύνταξη του σχεδίου έναντι του ηφαιστειακού κινδύνου με το όνομα «Τάλως», στο πλαίσιο της πολιτικής προστασίας και που πρώτη έφερε η Κυβέρνησή μας τον Φεβρουάριο του 2020.

Μεταξύ των συμπερασμάτων των ειδικών επιστημόνων εκείνης της ηφαιστειακής κρίσης για την πρόληψη και για τη θωράκιση του νησιού ήταν και η ανάγκη για λειτουργία ενός ηφαιστειολογικού παρατηρητηρίου, αφ’ ενός σε χώρο κατάλληλο για την κατόπτευση του ηφαιστείου, αφ’ ετέρου σε χώρο που να μπορούσε να χρησιμοποιηθεί και ως κέντρο διαχείρισης, ως στρατηγείο, σε μια πιθανή μελλοντική ηφαιστειακή ή σεισμική κρίση, όπου θα προστατευόταν από τις συνέπειες του συμβάντος. Μάλιστα, από τους ίδιους τους επιστήμονες υποδείχθηκε ως καταλληλότερος χώρος ο χώρος της αφαλάτωσης στο βόρειο τμήμα του νησιού, στην περιοχή της Οίας.

Έρχεται, κυρίες και κύριοι, σήμερα η νέα δημοτική αρχή, που ήταν η ίδια τότε που αντιμετώπισε την κρίση το 2011-2012 επιτυχώς και με το από 17-7-2024 υπ’ αριθμόν 419, το οποίο θα καταθέσω, έγγραφό της προς τον Υπουργό Εσωτερικών υποβάλει σχέδιο διάταξης για την ίδρυση και λειτουργία του ηφαιστειολογικού παρατηρητηρίου και ζητεί να γίνει δεκτό. Το αίτημα του Δήμου Θήρας σε αυτό το διάστημα των τριών μηνών δεν απαντήθηκε ποτέ. Μαθαίνω ότι κινείται μεταξύ διευθύνσεων τοπικής αυτοδιοίκησης, τεχνικών έργων και διευθυντού. Ωστόσο υπήρχαν καθησυχαστικές διαβεβαιώσεις που έλαβαν οι ιθύνοντες και έτσι μου μεταφέρθηκε.

Ακολούθως και μετά από σχετική ενημέρωση που είχα ο ίδιος από τον δήμο ότι υπάρχει καταληκτική ημερομηνία και αυτή είναι η 31η- 2-2024 για την χρηματοδότηση του έργου από την Περιφέρεια Νοτίου Αιγαίου, υπέβαλα στις 15 Οκτωβρίου, την προηγούμενη Τρίτη, τη σχετική τροπολογία-προσθήκη στο παρόν σχέδιο νόμου.

Μάλιστα, στην ομιλία μου προ δεκαπενθημέρου για το προηγούμενο σχέδιο του Υπουργείου Εσωτερικών αναφέρθηκα από αυτό εδώ το Βήμα για την κρισιμότητα του θέματος και για την πρόθεσή μου, κύριοι Υφυπουργοί, καθώς λείπει ο Υπουργός –λυπάμαι- να υπογράψω και να καταθέσω εγώ τη σχετική τροπολογία-προσθήκη που ήδη είχε υποβάλει η δημοτική αρχή.

Επικοινώνησα με το γραφείο του Υπουργού με δύο σκοπούς, να έχω μια έγκυρη ενημέρωση σχετικά με την τύχη της τροπολογίας, αλλά, κυρίως, να τον διαβεβαιώσω ότι ό,τι επιπλέον συμπληρωματικά στοιχεία χρειαζόταν ήμουν έτοιμος να του τα παραχωρήσω. Δυστυχώς, δεν έλαβα καμμία ενημέρωση.

Σε δεύτερη, χθεσινή, τηλεφωνική επικοινωνία ενημερώθηκα ότι η τροπολογία δεν θα περάσει, αρχικά με την αιτιολογία ότι ήδη πέρασαν πολλές τροπολογίες σε αυτό το νομοσχέδιο και, εκφράζοντας προφανώς την έκπληξή μου γι’ αυτή την απάντηση, είχα και μία δεύτερη αιτιολογία ότι η τροπολογία αυτή μάλλον, πιθανόν, ίσως αφορά στο Υπουργείο Περιβάλλοντος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό παραπάνω, κύριε Πρόεδρε.

Κύριε Υπουργέ, η τροπολογία-προσθήκη έχει δύο σκέλη με σαφείς δικές σας αρμοδιότητες. Πρώτον, την παραχώρηση αρμοδιότητας εκ μέρους σας στον Δήμο Θήρας για την ίδρυση και λειτουργία Δημοτικού Ηφαιστειολογικού Παρατηρητηρίου στη Νήσο Θήρα πράγμα που κάνατε προ δεκαπενθημέρου, δίδοντας αρμοδιότητα στους δήμους όλης της χώρας για την ίδρυση και λειτουργία ελαιοτριβείων. Και δεύτερον, την τροποποίηση της παραγράφου 6 του άρθρου 209 του Κώδικα Δήμων και Κοινοτήτων, πάλι δικός σας κώδικας, όπου στην παρέκκλιση των πολεοδομικών διατάξεων για έργα ύδρευσης, αποχέτευσης, τηλεθέρμανσης και έργων διαχείρισης απορριμμάτων μπορεί κάλλιστα να προστεθεί και η εγκατάσταση ηφαιστειολογικού παρατηρητηρίου και σταθμών ηφαιστειολογικής παρατήρησης.

Κύριε Υπουργέ, κυρίες και κύριοι συνάδελφοι, κάνω έκκληση έστω και τώρα όπως υιοθετηθεί από το Σώμα η προτεινόμενη τροπολογία-προσθήκη με ημερομηνία 15 Οκτωβρίου, μία έκκληση όχι ως Βουλευτής, αλλά ως άνθρωπος υπεύθυνος πολιτικής προστασίας που του έτυχε στη ζωή του να αντιμετωπίσει μια τέτοια ηφαιστειακή κρίση. Πιστεύω σε αυτήν την πρόταση ότι δεν θα υπάρχει διαφωνία από καμία παράταξη του Σώματος, άλλωστε είναι και χωρίς κόστος.

Κλείνοντας, θα ήθελα να ευχηθώ από καρδιάς μετά από τη σημερινή διαδικασία να μην αξιωθούμε να μας συμβεί ένα ηφαιστειακό συμβάν ανάλογο της περιόδου που περάσαμε το 2011-2012, κάτι που δεν είναι απίθανο, και εμείς να μην είμαστε προετοιμασμένοι. Το παρόν νομοσχέδιο είναι καλό, θα το υπερψηφίσω και καλώ εσάς, αγαπητοί συνάδελφοι, να πράξετε το ίδιο.

Σας ευχαριστώ για την προσοχή σας.

Και εσάς, κύριε Πρόεδρε, για την ανοχή σας.

(Στο σημείο αυτό ο Βουλευτής κ. Μάρκος Καφούρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Καλείται στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας Σπαρτιάτες κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κύριε Υφυπουργέ, κυρίες και κύριοι συνάδελφοι, θα αρχίσω λέγοντας ότι σήμερα και αύριο άρχισαν την απεργία τους οι Έλληνες ναυτεργάτες της ακτοπλοΐας, αξιωματικοί και πληρώματα. Είναι κάτι το οποίο κανείς δεν συζητά, κανείς δεν ασχολείται. Οι Έλληνες ναυτικοί της ακτοπλοΐας, αυτοί που κουβαλάνε τόσον κόσμο το καλοκαίρι στα νησιά, είναι εγκαταλελειμμένοι στη μοίρα τους, δεν έχουν συλλογικές συμβάσεις. Αυτή τη στιγμή εκφράζουν μέσω αυτής της δυνατότητας που έχουν μία απόγνωση. Καλούν το σωματείο των Ελλήνων εφοπλιστών ακτοπλόων και την Κυβέρνηση να συμβάλουν στο να υπογραφεί η συλλογική σύμβαση, να δοθούν οι πρέπουσες αυξήσεις που δίνονται στους ναυτικούς και να σταματήσει αυτή η κοροϊδία με τον νόμο που βγήκε, ο οποίος επιβάλλει την απομάκρυνση των ξενοδοχειακών υπαλλήλων των πλοίων στο τετράμηνο χωρίς αποζημίωση. Είναι ο ίδιος νόμος που επιβάλλει την εκπαραθύρωση των ναυτικών μετά από την τετράμηνη υπηρεσία τους από τα πλοία, κάτι που τους καθιστά εποχικούς ναυτεργάτες. Είναι ντροπή σήμερα τη ναυτιλία μας, η οποία προσφέρει τόσα πολλά στην οικονομία μας, να την αγνοούμε. Δεν μιλάω για την ποντοπόρο, η οποία να φανταστείτε στα τρεισήμισι χιλιάδες πλοία έχει τη μερίδα του λέοντος, τρεις χιλιάδες τετρακόσια πλοία και εκατόν πενήντα είναι στην ακτοπλοΐα μας. Πρόσφατα, μάλιστα, Έλληνας, ο Γιάννης Ξυλάς, εκλέχθηκε Πρόεδρος της Παγκόσμιας Ένωσης των Φορτηγών Πλοίων, μιας ένωσης που εκπροσωπεί περίπου το 90% της παγκόσμιας ναυτιλίας. Εμείς συνεχίζουμε να αγνοούμε τους Έλληνες ναυτικούς.

Τώρα, πριν μπω στο νομοσχέδιο, που ψηφίζουμε θέλω να πω το εξής. Σήμερα είδαμε την παρέλαση των στελεχών του ΠΑΣΟΚ οι οποίοι όχι μόνο δεν ασχολήθηκαν με το νομοσχέδιο, αλλά ήρθαν να μας πουν ότι ζούμε σε μια άλλη χώρα, όπου όλοι γεννήθηκαν από παρθενογένεση, όπου δεν γνωρίζουμε ποιος είναι ποιος. Μιλάνε για εμάς, μιλάνε για Σπαρτιάτες, μιλάνε για ακροδεξιούς, το ΠΑΣΟΚ που έχει καταστρέψει την Ελλάδα, το ΠΑΣΟΚ που μας έβαλε στα μνημόνια, το ΠΑΣΟΚ των ψευτών και κλεφτών που πέρασαν.

Να αρχίσω από το καλαμπόκι του Αθανασόπουλου το 1986; Τα έχω πρόχειρα. Βρήκα ψάχνοντας ενενήντα συν ένα οικονομικά σκάνδαλα και βρωμιές που έκανε το ΠΑΣΟΚ. Θα αρχίσω όμως να σας πω για να θυμηθείτε, κύριοι, γιατί είστε μικροί μάλλον και δεν τα θυμάστε. Το σόι Αποστολόπουλου, το καλαμπόκι με τον Αθανασόπουλο και τον Υφυπουργό Οικονομικών, το ΠΑΣΟΚ του Κοσκωτά, το ΠΑΣΟΚ του Πώποτα με την κατάχρηση των 60 εκατομμυρίων, το ΠΑΣΟΚ της ΕΤΒΑ και των δύο θυγατρικών που αγόρασαν και πλοία φαντάσματα, το ΠΑΣΟΚ της «ΠΡΟΜΕΤ» με τον λαθραίο καφέ και τα σάπια ξύλα που έφερναν στην Ελλάδα, το ΠΑΣΟΚ της ΠΥΡΚΑΛ που πουλούσε τις οβίδες στην Ελλάδα 220 δραχμές την οβίδα και στο Ιράκ 110, το ΠΑΣΟΚ της ΕΛΒΟ με τις μίζες τα δισεκατομμύρια, το ΠΑΣΟΚ των υποκλοπών.

Μιλάτε για υποκλοπές τόσον καιρό στη Νέα Δημοκρατία, αλλά είστε οι πρώτοι που εφαρμόσατε υποκλοπή στην Ελλάδα με τον Τόμπρα. Τον θυμάστε τον Θεοφάνη Τόμπρα; Το ΠΑΣΟΚ των υποκλοπών της εποχής εκείνης ήταν πρωτοπόρο παγκόσμια. Εφηύρε τρόπο να υποκλέπτει. Είχε πάρει όλον τον ΟΤΕ και υπέκλεπτε τους πάντες.

Το ΠΑΣΟΚ αυτό, λοιπόν, του χρηματιστηρίου, του Σημίτη, της ψευδούς ανάπτυξης της οικονομίας με το χρηματιστήριο, με τη φούσκα του χρηματιστηρίου και το ΠΑΣΟΚ του Τσοχατζόπουλου, τέλος, το ΠΑΣΟΚ της Καϊλή. Αυτό το ΠΑΣΟΚ, τα στελέχη του οποίου έχουν διαπράξει οικονομικά εγκλήματα, τα οποία, κύριοι, επειδή περνάνε τα χρόνια δεν παραγράφονται στη μνήμη των Ελλήνων, δεν διαγράφονται, το ακολουθούν. Μιλάτε εσείς και λέτε ότι εμείς πιθανόν έχουμε σχέση με τη Χρυσή Αυγή που εγώ προσωπικά ούτε με τη μία ούτε με την άλλη έχω ούτε είχα. Είπαμε, είναι γνωστός ο βίος του καθενός μας. Εσείς έχετε καθαρή σχέση με αυτούς τους ανθρώπους. Είστε η συνέχειά τους. Μπορεί να αλλάξατε ΑΦΜ, όπως στο ποδόσφαιρο αλλάζουν κάποιες ομάδες για να σβήσουν τα χρέη, αλλά είστε ίδιοι. Δεν είστε άλλο, είστε το ΠΑΣΟΚ. Και όνομα να αλλάξετε αυτοί θα είστε. Εσείς δεν μπορείτε να κουνάτε λοιπόν το δάχτυλο σε κανέναν.

Πρώτοι εσείς πρέπει να ζητήσετε να κοπεί η δική σας επιχορήγηση. Είστε το ΠΑΣΟΚ που χρωστάει 450 εκατομμύρια σε τράπεζες. Το ξεχνάτε αυτό; Πληρώνετε τα δάνειά σας, κύριοι; Εσείς πρέπει να ζητήσετε να πληρώνεται η επιχορήγησή σας εκεί που χρωστάτε, να αποζημιώσετε τον ελληνικό λαό για τα χρήματα που πήρε ο Τσοχατζόπουλος, για τα χρήματα που έφαγαν όλοι αυτοί που προανέφερα. Χρωστάτε κάποια δισεκατομμύρια στον ελληνικό λαό. Εσείς πρέπει να ζητήσετε –γιατί ο ελληνικός λαός θα το ζητήσει, κάποτε σας πήγε στο 3%- να μην κατεβαίνετε στις εκλογές. Εσείς οι ίδιοι πρέπει να κοιτάζεστε στον καθρέφτη και να ντρέπεστε, να βλέπετε τον εαυτό σας στον καθρέφτη και να ντρέπεστε το πρωί. Έτσι ξυπνάνε άνθρωποι οι οποίοι έχουν συναίσθηση. Ξυρίζονται, βλέπουν τον εαυτό τους και λένε πρέπει να βγω έξω; Μπορώ να βγω; Μου επιτρέπει ο εαυτός μου να βγω έξω;

Κύριε Μάντζο, σας ενοχλεί αυτό που ακούτε τώρα γιατί είναι η πραγματικότητα.

**ΔΗΜΗΤΡΙΟΣ ΜΑΝΤΖΟΣ:** Ρωτάω τη συνάδελφο αν ξυρίζεται το πρωί.

**ΙΩΑΝΝΗΣ ΚΟΝΤΗΣ:** Όχι, λέω για εσάς που μιλήσατε. Δεν μίλησε η συνάδελφος. Μια χαρά τα λέει η κυρία.

Όταν φτάσετε εκεί θα υπογράψουμε εμείς με δύο χέρια την τροπολογία που φέρατε και θα υπογράψουμε και με άλλα δύο χέρια την τροπολογία η οποία θα επιβάλλει να σας κοπεί όχι μόνο η επιχορήγηση, αλλά η δυνατότητα να κατεβαίνετε σε εκλογές. Έχετε κοροϊδέψει τον ελληνικό λαό, τον έχετε κατακλέψει, οι προηγούμενοι πολιτικοί απατεώνες του ΠΑΣΟΚ, δεκάδες φορές.

Ανοίγετε και θέματα στα οποία ψεύδεστε κιόλας, όπως στο υπόμνημα που κάνατε. Εμείς περιμένουμε να τελειώσει η δικαστική εκκρεμότητα που έχουμε για να σας πλακώσουμε στις αγωγές και τις μηνύσεις για όσα έχετε πει και για όσα έχετε κάνει. Θα τελειώσουν αυτά.

Είπε ο κ. Δουδωνής, ο οποίος μας είπε ότι είναι συνταγματολόγος, ότι το Ανώτατο Εκλογικό Δικαστήριο εξέφρασε αρνησιδικία. Δεν έχει εκφράσει αρνησιδικία. Είπε «περιμένουμε τη δικαιοσύνη να τελεσιδικήσει και θα μιλήσουμε μετά». Περιμένουμε, λοιπόν, όλοι μαζί, θα περιμένετε και εσείς.

Γιατί, εξαρχής, είστε οι πρώτοι που κάνατε ενστάσεις, όταν βγήκαμε στις εκλογές. Κάνατε ενστάσεις, για να βάλετε από το «παράθυρο» στη Βουλή, ανθρώπους οι οποίοι δεν εξελέγησαν και από τότε συνεχίζετε αυτό το τροπάρι.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Πληρώστε, λοιπόν, τα χρέη σας στον ελληνικό λαό, βγείτε και πείτε «έχει άδικο αυτός που μας τα είπε. Όχι, δεν χρωστάμε τίποτα στον ελληνικό λαό». Να έχετε το κουράγιο να βγείτε και να τα πείτε. Δεν το έχετε το κουράγιο, γιατί είστε απόγονοι και συνεχιστές του ΠΑΣΟΚ αυτού, των κλεφτών αυτών! Περιμένουμε να δούμε και τη συνέχεια με την κ. Καϊλή. Τι θα πείτε όταν γίνει η εκδίκασή της, γιατί και αυτή σε εκκρεμοδικία είναι;

Πάμε, λοιπόν, να πούμε και δυο πραγματάκια για το νομοσχέδιο. Το νομοσχέδιο αυτό του ΑΣΕΠ, κυρία Υπουργέ, που έχει μάλλον σκοπό την επιτάχυνση των διαδικασιών προσλήψεων στο δημόσιο τομέα και τη στελέχωση απομονωμένων περιοχών, φαίνεται αρχικά ότι μπορεί να βοηθήσει να απορροφηθούν οι επιτυχόντες. Γιατί, μην ξεχνάμε ότι έχουμε από το 2022 επιτυχόντες της σειράς εκείνης και ακόμη δεν έχουν οι άνθρωποι αυτοί προσληφθεί κάπου. Δίνει και τη δυνατότητα, με εντοπιότητα, να προσληφθούν κάποιοι άλλοι σε απομακρυσμένες περιοχές νησιά κ.λπ.. Εξαρχής, αυτό φαίνεται ότι είναι καλό και ότι μπορεί να τους βοηθήσει να βρουν έναν τρόπο να απασχοληθούν πλέον στο δημόσιο.

Εμείς έχουμε αντίρρηση -όχι, στη μοριοδότηση, η οποία, βέβαια, είναι πολύ μεγαλύτερη αναλογικά από όλες τις άλλες μοριοδοτήσεις- στον χρόνο τον οποίον προσδιορίζετε, αυτή την δεκαετία ύπαρξης στις περιοχές αυτές. Γιατί μη ξεχνάμε ότι μπορεί να συμβούν διάφορα απρόοπτα στη ζωή και να χρειαστεί να αλλάξουν, να μετακινηθούν, να πάνε σε άλλη περιοχή. Άλλοι ακολουθούν τη σύζυγο, άλλη κυρία ακολουθεί τον σύζυγο, πάει ανάλογα. Θα πρέπει να έχουν τη δυνατότητα, εάν υπάρχουν ειδικές περιστάσεις, να μπορούν να φύγουν και να πάνε σε άλλες θέσεις, αντίστοιχες του δημοσίου, με την κινητικότητα που υπάρχει.

Επίσης, η συμμετοχή του τακτικού προσωπικού σε διαδικασία πλήρωσης, όπως είπαμε, μετά από τη δεκαετία, μπορεί να επιφέρει μια περίεργη κατάσταση στους δημοσίους υπαλλήλους, γιατί δεν τους δίνουμε τη δυνατότητα να προχωρήσουν και επαγγελματικά, με τη στασιμότητα αυτή.

Επίσης, η ηλεκτρονική πλατφόρμα που προβλέπει το άρθρο 15 για τις προσλήψεις προσωπικού ιδιωτικού δικαίου, που εισάγεται -υποτίθεται- για τη διαχείριση των αιτήσεων προσλήψεων, είναι μια θετική μεν κίνηση, αλλά με την ψηφιοποίηση αυτή μπορεί να υπάρξει αποκλεισμός ανθρώπων που δεν έχουν εύκολη πρόσβαση στην τεχνολογία ή δεν είναι εξοικειωμένοι στην ηλεκτρονική διαχείριση.

Σίγουρα, συμφωνούμε ότι πρέπει οι ΑΜΕΑ -και σύμφωνα και με όσα έχει στείλει η ΕΣΑΜΕΑ- να βοηθηθούν και να δοθεί η δυνατότητα να εργάζονται, να απασχολούνται στο δημόσιο και με τη μοριοδότηση που ζητούν, η οποία πρέπει να είναι αντίστοιχη με τις μοριοδοτήσεις που δίνονται στους πολύτεκνους και τρίτεκνους. Σίγουρα, είμαστε και υπέρ αυτών των μοριοδοτήσεων στους πολύτεκνους και τους τρίτεκνους, τους οποίους εμείς θεωρούμε πολύτεκνους.

Νομίζουμε ότι εάν υπάρξουν κάποιες άλλες μικρές λεπτομέρειες, οι οποίες μπορεί να βοηθήσουν τους προς ένταξη δημοσίους υπαλλήλους, ίσως αποσυμφορηθεί η «ουρά» των ανθρώπων οι οποίοι βρίσκονται προς άγραν εργασίας τόσα χρόνια. Υπάρχουν ορισμένα αρνητικά, εδώ, τα οποία μας κάνουν να πάμε προς το «παρών» στην ψήφιση.

Θα ψηφίσουμε σίγουρα τα θετικά του νομοσχεδίου, κύριε Υπουργέ, τα οποία αναφέρονται στους ΑΜΕα, στις υπόλοιπες ευπαθείς ομάδες και στους πολυτέκνους μας.

Μακάρι να δούμε να βελτιώνεται και να συνεχίζει η αδέκαστη διαδικασία του ΑΣΕΠ, που -όπως σωστά είπαν και άλλοι συνάδελφοι- έχει συμβάλει τα μέγιστα τον τελευταίο καιρό στην διαδικασία ένταξης στο δημόσιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον κατάλογο των συναδέλφων Βουλευτών και καλώ στο Βήμα τη Βουλευτή του ΠΑΣΟΚ - Κινήματος Αλλαγής κ. Ελένη Βατσινά.

Ορίστε, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Επειδή άκουσα τον προηγούμενο ομιλητή, θέλω να πω ότι το ΠΑΣΟΚ και η ιστορία του και η πορεία του, δεν έχει καμμία σχέση με πυροτεχνήματα που μετέρχονται με βία στην κοινωνία μας. Εσείς -επιτρέψτε μου να πω- ότι έχετε γράψει ελάχιστη ιστορία για να μιλάτε για το ΠΑΣΟΚ. Δεν σας ξέρει καν η ιστορία. Απόγονοι του ΠΑΣΟΚ είναι η ιστορία του, είναι το ΕΣΥ, το ΑΣΕΠ, το «ΔΙΑΥΓΕΙΑ» και δεκάδες άλλα,

Κύριε Υπουργέ, αν ρωτήσουμε έναν άνθρωπο, έναν τυχαίο άνθρωπο, έναν τυχαίο συμπολίτη μας, ποιο πράγμα τον απωθεί στην πολιτική ζωή της χώρας, σίγουρα η πιο συχνή απάντηση που θα λάβουμε, είναι η απαξίωση. Η απαξίωση με την οποία η Κυβέρνηση αντιμετωπίζει τα σοβαρά καθημερινά προβλήματα του τόπου και των ανθρώπων. Αυτό το λέω και με βάρος της είδησης της τελευταίας στιγμής και την πληροφορία που έφτασε για διακοπή ρεύματος σε οικίσκους στους σεισμοπαθείς της Κρήτης στο χωριό Ίνι. Τρία χρόνια και ξεκινάει τέταρτος χειμώνας που οι συνάνθρωποί μας κατοικούν σε κοντέινερ και γίνονται μπαλάκι ευθυνών με τις οφειλές των οικίσκων σε ρεύμα. Ας ελπίσουμε ότι σύντομα θα ασχοληθείτε και με αυτό το ζήτημα -με τους σεισμοπαθείς της Κρήτης- που πρέπει να αντιμετωπιστεί οριστικά από την Κυβέρνησή σας. Ας ελπίσουμε ότι δεν θα βιώσουν άλλες παρατάσεις, άλλο θεωρητικό ενδιαφέρον, άλλη αναμονή.

Την ίδια αναμονή βιώνουν και οι επιτυχόντες του διαγωνισμού της προκήρυξης 3ΓΒ/2023 που σήμερα σκοπείτε με το άρθρο 59 να απορροφηθούν από το Λιμενικό Ταμείο Ηρακλείου αντί από τον Οργανισμό Λιμένα Ηρακλείου. Και παρότι αντιλαμβανόμαστε την ανάγκη στελέχωσης του Λιμενικού Ταμείου, θα πρέπει να ρωτήσω για ποιο λόγο κάνετε αυτή την επιλογή, όταν η προκήρυξη προέβλεπε αποκλειστικά μια θέση για τη στελέχωση του ΟΛΗ;

Γιατί να μη στελεχωθεί η θέση του ΠΕ Πολιτικού Μηχανικού του Λιμενικού Ταμείου με την διαδικασία στελέχωσης των λοιπών τριών θέσεων και γιατί δεν έλαβε χώρα, όπως είναι απαραίτητο σε νέους φορείς, ο ορθός και έγκαιρος προγραμματισμός για κάλυψη των στελεχιακών αναγκών;

Ξέρετε, κύριοι της Κυβέρνησης, είτε στους μικρούς οικίσκους είτε στο μεγάλο λιμάνι του Ηρακλείου η απαξίωση που πιο πάνω σας ανέφερα είναι δεδομένη. Αυτό το κομμάτι της απαξίωσης είναι μία από τις βασικότερες αιτίες της αποχής στις πρόσφατες ευρωεκλογές, μία από τις βασικές αιτίες της εκλογικής καθίζησης της Κυβέρνησης της Νέας Δημοκρατίας και μια από τις βασικές αιτίες που η πίστη του κόσμου ότι εσείς θα αλλάξετε τα πράγματα έχει μετατραπεί σε ουτοπία.

Η σημερινή συνεδρίαση έχει τρεις ιστορικούς σταθμούς, τρεις στιγμές που και οι τρεις έχουν κάτι να θυμίσουν από την ιστορία και κάτι να διδάξουν για το μέλλον. Ο πρώτος σταθμός είναι αυτή η εικόνα του σήμερα. Δείτε μας! Μετά από ώρες συνεδριάσεων, μετά από ώρες ομιλητών, αξιόλογων συναδέλφων και σεβαστών απόψεων, καταλήγουμε στο ότι η Κυβέρνησή σας δεν αρέσκεται να ακούει τα μηνύματα ούτε καν τα κραυγαλέα.

Πριν από δέκα ημέρες, περίπου, ολοκληρώθηκε η εκλογή του Προέδρου του ΠΑΣΟΚ με μια διαδικασία που ανέβλυζε, εκτός από δημοκρατία και πολιτισμό, την ανάγκη μιας στιβαρής αντιπολίτευσης απέναντι σε αυτή την κατάχρηση αξιών των τελευταίων έξι χρόνων.

Το μήνυμα αυτό δεν αφορούσε στο ΠΑΣΟΚ, κύριοι της Κυβέρνησης. Αφορούσε σε εσάς, γιατί το ΠΑΣΟΚ είναι εδώ. Και είναι εδώ για το ΕΣΥ, είναι εδώ για τον εργαζόμενο και την εργαζόμενη, για τον άνεργο, για τον επαγγελματία, για τον αγρότη και τον κτηνοτρόφο, για τον φοιτητή και τον νέο και την νέα που ονειρεύεται ένα μέλλον υγιές και όμορφο στη χώρα αυτή. Όλους αυτούς, έξι χρόνια τώρα, με τους νόμους σας για τη λειτουργία των δημόσιων νοσοκομείων, για τα ιδιωτικά πανεπιστήμια, για τον πενιχρό κατώτατο μισθό σε ένα περιβάλλον ακρίβειας, για το πενιχρό επίδομα ανεργίας, για τη στέγαση που είναι απλησίαστο αγαθό, όλους αυτούς ανεξαιρέτως τους απαξιώσατε με κάθε ευκαιρία. Για εσάς απάντησαν ότι το ΠΑΣΟΚ είναι εδώ.

Κύριε Υπουργέ, ο δεύτερος σταθμός αφορά σε αυτό εδώ το νομοσχέδιο. Το 1994 με νόμο του ΠΑΣΟΚ, η ανεξάρτητη αρχή που επιφορτίζεται να ελέγχει τις προσλήψεις στο δημόσιο, το καινοτόμο στοιχείο είναι ότι δεν απαιτείται πια έλεγχος από κυβερνητικά όργανα ή άλλες διοικητικές αρχές. Πρόκειται για τον νόμο του Αναστάσιου Πεπονή, πρόκειται για το ΑΣΕΠ.

Εδώ και τριάντα χρόνια το σύνολο του δημόσιου τομέα στελεχώνεται με διαγωνισμούς, μοριοδότηση, αξιοκρατικά κριτήρια και όχι με διορισμούς ολίγων και εκλεκτών. Ένας θεσμός που έχει διαγράψει ίσως το μακροβιότερο και σταθερότερο βίο στην ελληνική σύγχρονη νομοθετική ιστορία.

Μία μεταρρύθμιση-τομή που έχει υποκλιθεί σε αυτή κάθε κυβέρνηση, εκτός από τη δική σας.

Είναι και θα είναι ένα ατόπημα της μακράς πια λίστας της Κυβέρνησής σας το να γίνει αυτό το νομοσχέδιο νόμος του κράτους. Γιατί η Κυβέρνησή σας βάζει τρικλοποδιές στα υγιή κομμάτια, την ώρα που θα έπρεπε να σκύβει στα άλυτα προβλήματα που οι ίδιοι δημιουργήσατε όλα αυτά τα χρόνια.

Είναι πολιτικός στρουθοκαμηλισμός να λέμε σήμερα ότι το πρόβλημα το έχει το ΑΣΕΠ, όταν εσείς δεν έχετε δημιουργήσει θέσεις εργασίας, όταν η Κυβέρνησή σας έχει την παγκόσμια πρωτοπορία να έχει ονομάσει επιτυχόντες διαγωνισμού 2Γ του 2022 χιλιάδες συνανθρώπους μας, που τους κρατάει εγκλωβισμένους σε ανεργία, σε αναμονή για μία θέση εργασίας που στην πραγματικότητα δεν υπήρξε ποτέ.

Αυτό είναι το πρόβλημα και εσείς το βάζετε και πάλι κάτω από το χαλάκι. Στους χιλιάδες επιτυχόντες δεν κατορθώσατε να είστε συνεπείς. Περιμένουν περισσότερα από δύο χρόνια να δουλέψουν. Το ίδιο έγινε και στο επικουρικό προσωπικό του COVID που ζούσαν με παρατάσεις συμβάσεων επί χρόνια. Είναι τακτική και όχι ηθική τάξη.

Κλείνοντας, κύριε Πρόεδρε, ο τελευταίος σταθμός είναι και ο πιο σπουδαίος. Η δημοκρατία μας. Το πολίτευμα στο οποίο είμαστε ίσοι απέναντι στον ίδιο νόμο. Εδώ που ο νόμος προκύπτει από πλειοψηφίες και δεν είναι έρμαιο στα χέρια κανενός, που κανείς δεν χαίρει εύνοιας και κανείς δεν είναι υπεράνω νόμου. Η δημοκρατία δεν γίνεται για κανέναν λόγο να θρέφει στον κόρφο της το φίδι της βίας, της υπόθαλψης και της εγκληματικότητας.

Δεν γίνεται η δικαιοσύνη να έχει μιλήσει και το νομοθετικό σώμα να κωφεύει, στιγμές σαν και αυτές, για την τροπολογία σαν τη σημερινή, που με δικαιολογίες πετάξατε στο καλάθι των αχρήστων, επειδή την έφερε το ΠΑΣΟΚ στη Βουλή. Νιώθω περήφανη που είμαι Βουλευτής και μέρος αυτής της Κοινοβουλευτικής Ομάδας.

Δεν σταθήκατε στο ύψος αυτής της περίστασης να αφοπλίσετε οικονομικά όσα και όσους υποκρύπτονται πίσω από το κόμμα των Σπαρτιατών. Δεν σταθήκατε ούτε θα σταθείτε για πολύ στην πλευρά του λαού. Αλλά ο λαός δεν ξεχνά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Καλείται στο Βήμα ο Ανεξάρτητος Βουλευτής κ. Κωνσταντίνος Φλώρος.

Ορίστε, κύριε Φλώρο, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα βρισκόμαστε ακόμα μία φορά σε ένα νομοσχέδιο που η Κυβέρνηση της Νέας Δημοκρατίας υπόσχεται ότι θα επιταχύνει τις προσλήψεις και θα βελτιώσει τη δημόσια διοίκηση. Μας λέει ότι το ΑΣΕΠ με αυτές τις ρυθμίσεις θα γίνει πιο αποτελεσματικό και πιο δίκαιο. Είναι αυτό, όμως, αλήθεια ή μήπως αυτό το νομοσχέδιο κρύβει πιο βαθιά αδικίες που θα επιδεινώσουν τη δημόσια διοίκηση και θα δημιουργήσουν νέες ανισότητες;

Στην πραγματικότητα αυτό το νομοσχέδιο κρύβει μια βαθιά αντιδημοκρατική και άδικη ρύθμιση που καταπατά κάθε έννοια αξιοκρατίας. Η αξιοκρατία, κυρίες και κύριοι συνάδελφοι, είναι η θεμελιώδης αρχή της δικαιοσύνης, είναι το δικαίωμα του καθενός να διεκδικήσει μία θέση στο δημόσιο ή στον ιδιωτικό τομέα, με βάση τα προσόντα του, την εμπειρία του, τις ικανότητές του και άλλα.

Τι κάνει, όμως, αυτό το νομοσχέδιο; Τοποθετεί άλλα κριτήρια μπροστά από τα προσόντα και τις δεξιότητες, δημιουργώντας μια νέα μορφή αδικίας. Ας εξετάσουμε, πρώτα απ’ όλα, το θέμα της μοριοδότησης, βάσει εντοπιότητας. Η εντοπιότητα είναι σημαντική, θα συμφωνήσουμε όλοι σε αυτό, ιδίως για τις απομακρυσμένες περιοχές που χρειάζονται ενίσχυση με προσωπικό. Όμως, αυτό το νομοσχέδιο πηγαίνει πολύ μακριά, παρέχοντας υπερβολικά προνόμια σε όσους διαμένουν σε συγκεκριμένες περιοχές σε βάρος όλων των άλλων υποψηφίων. Φτάνουμε, δηλαδή, στο σημείο η εντοπιότητα να μπορεί να παραμερίσει τις γνώσεις, την εμπειρία και την κατάρτιση. Είναι αυτό δίκαιο; Εγώ θα πω όχι. Για παράδειγμα, κάποιος που έχει εργαστεί και εκπαιδευτεί σκληρά, που έχει κατακτήσει προσόντα και δεξιότητες, μπορεί να δει τη θέση του να καταλαμβάνεται από κάποιον άλλον, απλώς και μόνο επειδή έτυχε να ζει στη σωστή -ας το πούμε- περιοχή. Αυτό δεν είναι αξιοκρατικό, είναι άνισο. Είναι ανισότητα.

Αντί να επιβραβεύουμε, λοιπόν, τους ανθρώπους με τα καλύτερα προσόντα, δημιουργούμε μια νέα προνομιούχα κατηγορία ανθρώπων, βάσει της γεωγραφικής τοποθεσίας. Αυτό θέλουμε για το πολύπαθο ελληνικό δημόσιο; Να επιλέγουμε, δηλαδή, τους δημόσιους υπαλλήλους όχι επειδή είναι οι καλύτεροι για τη δουλειά, αλλά επειδή έτυχε να ζουν στην κατάλληλη περιοχή; Γιατί, μην ξεχνάμε, ότι αυτό δεν αφορά μόνο στις απομακρυσμένες περιοχές. Εκεί ακριβώς είναι το πρόβλημα, γιατί στο νομοσχέδιο βλέπουμε περιοχές που δεν αντιμετωπίζουν καμμία δυσκολία στελέχωσης να λαμβάνουν υπερβολική μοριοδότηση. Το αποτέλεσμα είναι οι πραγματικά δύσβατες και απομακρυσμένες περιοχές, που έχουν πράγματι ανάγκη από ανθρώπινο δυναμικό, να μείνουν υποστελεχωμένες; Γιατί; Διότι το κίνητρο της μοριοδότησης θα δοθεί σε λιγότερο απομονωμένες περιοχές.

Πάμε τώρα λίγο σε ένα θέμα που πάντα με ευαισθητοποιεί και δεν είναι άλλο από τα άτομα με αναπηρία. Τι κάνει αυτό το νομοσχέδιο γι’ αυτά τα άτομα; Ναι, παρέχει κάποιες διευκολύνσεις. Όντως. Δυστυχώς, όμως, δεν είναι αυτές αρκετές, γιατί η μοριοδότηση των ατόμων με αναπηρία, είναι χαμηλότερη από αυτή των πολυτέκνων. Ποια είναι η λογική πίσω από αυτό; Εγώ προσωπικά δεν το έχω καταλάβει. Άνθρωποι με σοβαρές αναπηρίες, που έχουν πραγματικά μεγαλύτερη ανάγκη στήριξης, λαμβάνουν λιγότερα μόρια από τις πολύτεκνες οικογένειες. Αυτό αφήνει πολλές οικογένειες χωρίς την απαραίτητη στήριξη που χρειάζονται και δημιουργεί ανισότητες μεταξύ τους.

Η κοινωνία μας δεν πρέπει να ευνοεί μία κατηγορία σε βάρος μίας άλλης. Η δίκαιη αντιμετώπιση των πολιτών είναι θεμελιώδης αρχή της ισονομίας. Τα άτομα με αναπηρία αντιμετωπίζουν ήδη τεράστια εμπόδια στην καθημερινή τους ζωή. Δεν θα έπρεπε, λοιπόν, η πολιτεία να στηρίζει περισσότερο αυτούς τους ανθρώπους και τις οικογένειές τους, ώστε να έχουν ίσες ευκαιρίες να διεκδικήσουν μία θέση εργασίας;

Ας πάμε λίγο τώρα σε ένα άλλο σοβαρό ζήτημα, τους χαμηλούς μισθούς των δημοσίων υπαλλήλων. Όπως όλοι γνωρίζουμε, οι νέοι δημόσιοι υπάλληλοι στην Ελλάδα αμείβονται με μισθούς που δεν αρκούν ούτε για τα βασικά. Πώς, λοιπόν, θα καταφέρει ένας νέος υπάλληλος να ζήσει αξιοπρεπώς, να πληρώσει το ενοίκιό του και να καλύψει τις βασικές του ανάγκες, με αυτούς τους μισθούς; Ο μισθός των νέων δημοσίων υπαλλήλων δεν επαρκεί ούτε για να ζήσουν ανεξάρτητα. Εγκλωβίζονται στα πατρικά τους σπίτια, αν έχουν, χωρίς την παραμικρή δυνατότητα να χτίσουν τη δική τους ζωή. Η στεγαστική κρίση είναι ήδη έντονη. Οι τιμές των ενοικίων συνεχώς ανεβαίνουν και οι νέοι υπάλληλοι αδυνατούν να αντεπεξέλθουν οικονομικά.

Είναι, λοιπόν, καιρός και θεωρώ ότι έχουν ωριμάσει πλέον οι συνθήκες, ώστε να ανοίξει ο διάλογος για την επαναφορά του δέκατου τρίτου και δέκατου τέταρτου μισθού στον δημόσιο τομέα, βοηθώντας με ουσιαστικές λύσεις τον Έλληνα πολίτη, αποφεύγοντας προσωρινές επιφανειακές λύσεις.

Η μοριοδότηση για την εντοπιότητα, μπορεί όντως να φαντάζει ως κίνητρο, αλλά δεν αντιμετωπίζει το θεμελιώδες αυτό ζήτημα, το οποίο είναι ότι οι άνθρωποι δεν μπορούν να επιβιώσουν με αυτούς τους μισθούς. Αυτή η πολιτική που, δυστυχώς, ακολουθείτε ως Κυβέρνηση, οδηγεί σε μακροπρόθεσμες συνέπειες για την κοινωνία. Η υπογεννητικότητα αυξάνεται, καθώς οι νέοι άνθρωποι αδυνατούν να χτίσουν τις ζωές τους και να χτίσουν και τις δικές τους οικογένειες. Η οικονομική πίεση τούς εμποδίζει να προχωρήσουν στη ζωή τους. Είναι απολύτως λογικό, καθώς δεν νιώθουν ασφαλείς.

Πώς, λοιπόν, μπορούμε να προχωρήσουμε; Θα σας προτείνω κάποιες ρεαλιστικές λύσεις γι’ αυτά τα προβλήματα.

Η πρώτη λύση είναι η αναβάθμιση της αξιολόγησης των προσόντων. Η πρώτη πρόταση είναι η ενίσχυση της αξιοκρατίας, μέσω ενός διαφανούς και αντικειμενικού συστήματος αξιολόγησης προσόντων. Αντί να βασίζουμε τη μοριοδότηση σε κοινωνικά κριτήρια όπως η εντοπιότητα, πρέπει να ενισχύσουμε την αξιολόγηση των πραγματικών ικανοτήτων και προσόντων των υποψηφίων, μέσω ενός μοντέλου που θα δίνει έμφαση στην εκπαίδευση, την επαγγελματική εμπειρία, τις δεξιότητες και την απόδοση σε γραπτές εξετάσεις.

Δεύτερον, κίνητρα για απομακρυσμένες περιοχές. Στις απομακρυσμένες και δυσπρόσιτες περιοχές προτείνω την παροχή οικονομικών κινήτρων και παροχών για τους υπαλλήλους που θα αποφασίσουν να υπηρετήσουν εκεί. Αυτά μπορεί να περιλαμβάνουν στέγαση, κάλυψη εξόδων μετακίνησης και επίδομα για την κάλυψη των υψηλών τιμών και αγαθών και υπηρεσιών. Μάλιστα, αυτή την πρόταση την είχα κάνει και πριν ενάμιση χρόνο στην Επιτροπή Κοινωνικών Υποθέσεων για παρόμοιο πρόβλημα που υπήρχε, για το ΕΚΑΒ. Αν δεν κάνω λάθος, ήταν το πρώτο νομοσχέδιο του Υπουργείου Υγείας που είχε έρθει μετά από τις εκλογές. Είναι κάτι το οποίο είναι εφικτό να γίνει, όπως επίσης γνωρίζουμε ότι ήδη ισχύει εδώ και χρόνια, κυρίως, στα Σώματα Ασφαλείας.

Τρίτο μέτρο, αύξηση μισθών για τους νέους υπαλλήλους. Πρέπει να αντιμετωπίσουμε το βασικό ζήτημα της οικονομικής επιβίωσης των νέων υπαλλήλων με άμεση αύξηση των μισθών, ώστε να ανταποκρίνεται στο κόστος διαβίωσης. Χωρίς αυτή την παρέμβαση, θα συνεχίσουμε να βλέπουμε νέους ανθρώπους να απορρίπτουν τις θέσεις εργασίας στον δημόσιο τομέα. Επίσης, το ίδιο ισχύει και στον ιδιωτικό τομέα.

Τέταρτον, εξισορρόπηση μοριοδότησης αναπηρίας και πολυτεκνίας. Πρέπει να αναγνωρίσουμε τις ιδιαίτερες ανάγκες των ατόμων με αναπηρία και των οικογενειών τους και να εξισορροπήσουμε τη μοριοδότηση, για να διασφαλίσουμε ότι δεν αντιμετωπίζουν αδικίες, σε σχέση με άλλες κοινωνικές ομάδες. Η μοριοδότηση για τα άτομα με αναπηρία πρέπει να είναι, τουλάχιστον, ίση με εκείνη των πολυτέκνων.

Ας το πούμε, λοιπόν, απλά: Όλοι αξίζουν ίσες ευκαιρίες για να διεκδικήσουν μία θέση στο δημόσιο. Να κρίνεται ο καθένας με βάση τις ικανότητές του, τις γνώσεις του, την προσπάθειά του. Με αυτό το νομοσχέδιο, δυστυχώς, όλα αυτά ανατρέπονται.

Κλείνοντας, με αφορμή τη συζήτηση γύρω από την τροπολογία του ΠΑΣΟΚ, το μόνο που έχω να πω είναι πως προσωπικά, είμαι υπέρ της περικοπής της κρατικής χρηματοδότησης για όλα τα κόμματα σε ποσοστό, τουλάχιστον, της τάξεως του 80%, ώστε να καλύπτουν με το υπόλοιπο 20% τα λειτουργικά τους έξοδα. Έχει αποδειχθεί, άλλωστε, ότι τα κόμματα μπορούν να λειτουργήσουν κατ’ αυτόν τον τρόπο. Είναι μια πρόταση που θα καταθέσουμε και σύντομα ως πρόταση νόμου και σας καλούμε από τώρα να την συζητήσουμε και να έρθει προς ψήφιση, καθώς είναι άκρως προκλητικό τη στιγμή που η ακρίβεια έχει τσακίσει τον ελληνικό λαό να χορηγούνται τόσα εκατομμύρια.

Και τέλος, επειδή για ακόμα μια φορά -ευτυχώς, λείπει αυτή τη στιγμή από την Αίθουσα- άκουσα τη λαλίστατη κ. Κωνσταντοπούλου, που θέλει τώρα να δημιουργήσει κλίμα με τους Ανεξάρτητους Βουλευτές, επειδή έχουμε πλέον εκπροσώπηση στη Διάσκεψη των Προέδρων. Αναπτύσσει πλέον θεωρίες συνομωσίας περί συνεργασίας με την Κυβέρνηση. Είπε, φυσικά και το απίστευτο, ότι οι Σπαρτιάτες αποκτούν εκπροσώπηση, ξεχνώντας, όμως, ότι έχουν ήδη εκπρόσωπο εδώ και ενάμιση χρόνο, όπως όλα τα κοινοβουλευτικά κόμματα.

Προφανώς, λοιπόν, φοβάται, επειδή οι Ανεξάρτητοι οργανώνονται. Τρέμει στη σκέψη της δημιουργίας μιας νέας Κοινοβουλευτικής Ομάδας, επειδή, ως δύναμη, θα πέσει από όγδοο-ένατο κόμμα σε δέκατο-ενδέκατο, κάτω από τους Ανεξάρτητους και σίγουρα, είναι βαρύ το πλήγμα αυτό για το πολιτικό εγώ της και την αλαζονεία της.

Θα φροντίσουμε, όμως, γι’ αυτό, αν είναι έτσι, να της χρυσώσουμε λίγο το χάπι και να ηρεμήσει, ότι εντάξει, θα κάνουμε κάποιες παραχωρήσεις να μιλάει και πριν από εμάς. Εμείς δεν έχουμε τέτοια προβλήματα. Στην τελική, μπορεί να πάρει και την Κοινοβουλευτική της Ομάδα παρέα μαζί με αυτή των Σπαρτιατών, να παίξουν ένα μπασκετάκι, πέντε ο ένας, πέντε ο άλλος. Ας βάλουν και έναν διαιτητή και ας μας αφήσουν στην ησυχία μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Καλείται στο Βήμα ο Βουλευτής της Νέας Δημοκρατίας κ. Εμμανουήλ Κόνσολας.

Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι Βουλευτές, είμαι πολύ χαρούμενος σήμερα, γιατί συζητάμε εδώ, στην Εθνική Αντιπροσωπεία ένα νομοσχέδιο που έρχεται μετά από μια μεγάλη περίοδο διαβούλευσης, αλλά κυρίως προηγήθηκε μια συζήτηση στις επιτροπές της Βουλής που υποδηλώνει ότι υπάρχει αποτελεσματικότητα στη διοίκηση του κράτους, στην κοινοβουλευτική δημοκρατία, αλλά και στην κυβερνητική λειτουργία, όταν υπάρχει αυτή η ώσμωση.

Και θέλω, κύριε Υπουργέ, να εκφράσω τα συγχαρητήριά μου σε εσάς και στον κύριο Υπουργό, γιατί έχουμε πετύχει μια διαδραστική διαλειτουργική συνεργασία, αφού θέλω να θυμίσω ότι πολλοί από εμάς ήμασταν την περίοδο εκείνη στην Επιτροπή Περιφερειών της Βουλής, όπου καταθέσαμε προτάσεις όλα τα κόμματα, συνάδελφοι από πολλά κόμματα, μεταξύ των οποίων ήταν και η μοριοδότηση και η πριμοδότηση παραμεθορίων περιοχών, νησιωτικών και ορεινών, κάτι το οποίο ουσιαστικά αυτό το νομοσχέδιο στον πυρήνα του συμπεριλαμβάνει. Είναι μια πολύ σημαντική νομοθετική πρόβλεψη που χρειάζεται η ελληνική περιφέρεια, η ελληνική κοινωνία.

Και είμαι πολύ ευτυχής από αυτό το Βήμα σήμερα, αφού αυτό ήταν αίτημα των κοινωνιών της περιφέρειας, των νησιωτικών και ορεινών περιοχών, γιατί οι προτάσεις που μπορούν να αποτελέσουν την πρώτη ύλη για νομοθετικές παρεμβάσεις ήταν κυρίως ζητούμενο της ίδιας της κοινωνίας και των πολιτών, γιατί είναι πάρα πολύ σημαντικό να πούμε ότι η αύξηση της μοριοδότησης -και σε αυτό εστιάζω την προσοχή σας- του κριτηρίου τους εντοπιότητας για τις προσλήψεις μέσω του ΑΣΕΠ σε νησιωτικές και ορεινές περιοχές είναι κάτι πάρα πολύ σημαντικό, που δεν υπήρχε μέχρι σήμερα και θα φανεί στην πορεία πως αυτή είναι μια καλή νομοθέτηση, που θα δώσει ώθηση στην ελληνική κοινωνία κυρίως για δύο λόγους.

Νομίζω ότι όλοι είμαστε στις περιφέρειές μας, γνωρίζουμε τη νησιωτική Ελλάδα και την ορεινή Ελλάδα και διαπιστώνουμε την ανάγκη να υπάρχει μια πληρότητα στην οργανικότητα των θέσεων τόσο της αυτοδιοίκησης όσο και της δημόσιας διοίκησης. Και σήμερα, λόγω και της έλλειψης αυτής της πριμοδότησης -που δεν υπήρχε- η αλήθεια είναι ότι υπάρχουν κενά.

Άρα, λοιπόν, η διάταξη αυτή με την οποία οι κάτοικοι ορεινών και νησιωτικών περιοχών και οι δήμοι που έχουν αυξημένη μοριοδότηση σαράντα μορίων για το κριτήριο της εντοπιότητας έχει, επαναλαμβάνω, διπλή στόχευση, αφ’ ενός για την κάλυψη των κενών θέσεων που υπάρχουν, αλλά κυρίως το δεύτερο στοιχείο που πρέπει να σημειώσουμε είναι ότι στηρίζει τη ζωή σε αυτές τις περιοχές.

Έχουμε γίνει όλοι κοινωνοί του δημογραφικού προβλήματος και θέλω να θυμίσω το εξής. Βλέπω συναδέλφους εδώ που ήταν στη συνεδρίαση της επιτροπής, όπου ήταν και η κ. Χαραλαμπογιάννη και ο κ. Λιβάνιος. Τι μας έκανε εντύπωση; Σημείωναν. Δεν παρέβλεπαν και ενσωμάτωναν, στη δική τους πολιτική, θέσεις που είχαμε καταθέσει προς την επιτροπή.

Και μία από αυτές είναι αυτή ακριβώς που είπα, η ανάγκη να δώσουμε κίνητρα για τους κατοίκους που ζουν σε αυτές τις περιοχές, που θα μπορέσουν πέραν των άλλων να δώσουν και λύσεις στην απασχόληση, έχοντας πλέον αυξημένη μοριοδότηση. Ναι, είναι αλήθεια. Η Κυβέρνηση το είχε ακούσει αυτό. Δεν είναι καλή νομοθέτηση;

Και πέρα από αυτό, θεωρώ θετικό το γεγονός ότι αίρονται και τα πληθυσμιακά κριτήρια. Γνωρίζουμε όλοι από την εμπειρία μας και ως συμπέρασμα και από την αυτοδιοίκηση και όσοι ζούμε στα νησιά ότι αυτή η άρση πληθυσμιακών κριτηρίων για τις νησιωτικές περιοχές είναι κάτι πολύ σημαντικό, που σημαίνει ότι τα κριτήρια αυτά δεν είναι μόνο για τα μικρά νησιά. Είναι και τα μεγαλύτερα νησιά. Δηλαδή, αυτό που θα ισχύσει στο Αγαθονήσι, στην Ψέριμο, στους Αρκιούς, στους Λειψούς θα ισχύσει και στη Ρόδο, στην Κω, στην Κάλυμνο. Είναι μια πολύ σημαντική πρόβλεψη, αλλά και για το σύνολο των ορεινών δήμων επίσης το ίδιο, αλλά και για όλους τους δήμους κάτω των δέκα χιλιάδων κατοίκων.

Επομένως, κυρίες και κύριοι συνάδελφοι, πρέπει να δούμε και το πρακτικό επίπεδο των ζητημάτων, που σημαίνει ότι όσοι διαγωνισμοί εξελιχθούν το επόμενο διάστημα σε νησιωτικές ή για τις νησιωτικές και ορεινές περιοχές, θα έχουν σε ισχύ αυτή την αυξημένη μοριοδότηση για την εντοπιότητα.

Παράλληλα, με είκοσι μόρια σε ό,τι αφορά στο κριτήριο της εντοπιότητας, θα πριμοδοτηθούν -και το τονίζω αυτό- και οι κάτοικοι παραμεθόριων περιοχών και των δήμων με πληθυσμό κάτω των εικοσιπέντε χιλιάδων κατοίκων.

Κυρίες και κύριοι συνάδελφοι, άκουσα με πολλή προσοχή τον κ. Μαντά. Θέλω να εκφράσω τη χαρά μου που ανέλυσε με κάθε λεπτομέρεια όλες τις προβλέψεις και τις παραμέτρους του νομοσχεδίου. Υπάρχουν πέρα από αυτό που ανέφερα -που για μένα ήταν πολύ σημαντικό και προτεραιότητα για την περιοχή μου- και πολύ συγκεκριμένες διατάξεις, όπως είναι η επιτάχυνση των διαδικασιών πρόσληψης μέσω ΑΣΕΠ -το είπε και ο κύριος Υπουργός, το είχε πει και η κυρία Υφυπουργός στην ομιλία τους- που ουσιαστικά επιταχύνει το σύνολο των προθεσμιών των διαδικασιών προσλήψεων που έχουμε ανάγκη στην κρατική μηχανή.

Σημειώνουμε ότι μειώνονται από είκοσι σε δεκαπέντε ημέρες η προθεσμία για την υποβολή των δικαιολογητικών διορισμού υποψηφίου, ενώ μειώνονται, επίσης, και από τριάντα σε είκοσι ημέρες η προθεσμία διορισμού ή πρόσληψης από την καταληκτική ημερομηνία υποβολής δικαιολογητικών.

Επίσης, τι άλλο προβλέπει το νομοσχέδιο; Θεσπίζεται το ανώτατο χρονικό όριο τριών ετών για τη διαδικασία αναπληρώσεων σε μια προκήρυξη από επιλαχόντες και παράλληλα, δίνεται η δυνατότητα άντλησης των απαραίτητων δικαιολογητικών από το ΑΣΕΠ μέσω της ανάπτυξης υποδομών διαλειτουργικότητας με πανεπιστήμια, ΕΦΚΑ και άλλους φορείς.

Ήταν σύνηθες το φαινόμενο είτε να χάνονται οι προθεσμίες είτε να υπήρχαν αβελτηρίες ασύμβατες με αυτό που συμβαίνει, να μην μπορεί να δώσει ένα παραστατικό στοιχείο ένας υποψήφιος, επειδή δεν έβρισκε ανοιχτή τη γραμματεία ενός πανεπιστημίου ή τον ασφαλιστικό φορέα με διάφορα κωλύματα. Τώρα, αυτή η διαλειτουργικότητα δίνει μια ώθηση διαφορετική.

Και επειδή τελειώνει ο χρόνος, κύριε Πρόεδρε, επιτρέψτε μου να σημειώσω ακόμα τρεις σημαντικές προβλέψεις -το είπε και ο κ. Μαντάς στη δική του ανάλυση- και μία από αυτές είναι μια που άκουσα σε προηγούμενο ομιλητή για την ανάγκη να στηρίξουμε τα άτομα με ειδικές ανάγκες. Αν αυτή η πρόβλεψη που φέρνει το νομοσχέδιο που σχετίζεται με τις προσλήψεις στα άτομα πιστοποιημένα επ’ αόριστον με αναπηρία ποσοστού τουλάχιστον 50% δεν είναι μια πρόβλεψη που καλύπτει μια παθογένεια μεγάλη, τι είναι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ένα λεπτάκι, σας παρακαλώ, ακόμα.

Η θέσπιση, επίσης, κωλύματος συμμετοχής σε τρία χρόνια προκειμένου να συμμετάσχουν στη νέα διαγωνιστική διαδικασία αυτοί που είχαν συμμετάσχει και ήταν επιτυχόντες είναι κάτι το οποίο δίνει μια διαφορετική αντίληψη για τις προκηρύξεις.

Θετική διάταξη είναι, επίσης, η δυνατότητα που δίνει στον διαγωνισμό του 2024 και του 2025 επιτυχόντες του πρώτου πανελλήνιου γραπτού διαγωνισμού να καλυφθούν οι θέσεις.

Και μια και η επικαιρότητα σε ό,τι αφορά στο μεταναστευτικό είναι πάρα πολύ σημαντική, να θυμίσω δύο μόνον στοιχεία, ότι είναι πολύ σημαντικό η πρόσληψη ειδικών φρουρών να ισχύει από τους επιλαχόντες του διαγωνισμού που έγινε. Ξέρετε πολύ καλά την ανάγκη του Υπουργείου σύμφωνα με τις ανακοινώσεις για τους ειδικούς φρουρούς, για παράδειγμα στην περιοχή μας.

Και τέλος, κύριε Πρόεδρε, το κίνητρο της ανταμοιβής, στο οποίο ακούσαμε και τον κ. Λιβάνιο πριν να αναφέρεται, είναι πάρα πολύ σημαντικό, αφού αυτό το κίνητρο της παραγωγικότητας, της ευγενούς άμιλλας, της αποτελεσματικότητας στη δημόσια διοίκηση είναι μια ανάγκη και δίνει τη δυνατότητα στους δημόσιους υπαλλήλους, που η πλειονότητά τους είναι σε αυτή την κατεύθυνση και πραγματικά δίνουν ψυχή τους, τους δίνει την ευκαιρία για πριμοδότηση 15% του βασικού μισθού.

Θέλω να ευχηθώ πολύ περισσότεροι συνάδελφοι να ψηφίσουν το νομοσχέδιο. Εκφράζω την ικανοποίησή μου που άκουσα ότι πολλά από τα κόμματα θα στηρίξουν μερικές διατάξεις που βλέπουν θετικές. Εγώ σας προτρέπω να στηρίξουμε αυτό το νομοσχέδιο, γιατί είναι στη σωστή πλευρά της δημόσιας διοίκησης.

Και πάλι συγχαρητήρια, κυρία Υπουργέ. Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Καλείται στο Βήμα η Βουλευτής της Νέας Δημοκρατίας κ. Αγγελική Δεληκάρη.

Ορίστε, κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, αναντίλεκτα η δημιουργία του ΑΣΕΠ αποτέλεσε μία σημαντική τομή στον τρόπο επιλογής προσωπικού για τον ευρύτερο δημόσιο τομέα. Έθεσε νέες, πιο αξιοκρατικές βάσεις στην όλη διαδικασία, φροντίζοντας ώστε η στελέχωση του κράτους με ικανό προσωπικό να μην επιδέχεται αμφισβήτησης, μακριά από οποιαδήποτε υπόνοια παρέμβασης, μέσα από μια αντικειμενική διαδικασία, με πολύ συγκεκριμένα κριτήρια. Όμως, κάθε σημαντικός φορέας, όπως και στη συγκεκριμένη περίπτωση ο ΑΣΕΠ, είναι ένας ζωντανός οργανισμός που δεν μένει στο πέρασμα των δεκαετιών στάσιμος. Οι ανάγκες που εξυπηρετεί αυξάνονται, ο φόρτος εργασίας των στελεχών του επίσης. Είναι, επομένως, αυτονόητο πως χρειάζονται παρεμβάσεις, ώστε να γίνει λειτουργικός, οι διαδικασίες να περαιώνονται ταχύτερα, τα οριστικά αποτελέσματα να αναρτώνται σε εύλογο χρονικό διάστημα προς όφελος τόσο του κράτους όσο και των πολιτών. Γι’ αυτόν τον λόγο είναι πολύ σημαντική η πρωτοβουλία του Υπουργείου Εσωτερικών να φέρει στη Βουλή προς συζήτηση και ψήφιση αυτό το νομοσχέδιο. Άλλωστε, και ο Πρωθυπουργός μας Κυριάκος Μητσοτάκης, είχε θέσει ως προσωπικό του στόχο τη βελτίωση των υπηρεσιών που προσφέρει ο ΑΣΕΠ και την ενίσχυση του οργανισμού.

Οι κύριοι άξονες του νομοσχεδίου έχουν αναλυθεί τις προηγούμενες ημέρες τόσο από τον εισηγητή της Πλειοψηφίας, τον συνάδελφο Περικλή Μαντά, όσο και από τον αρμόδιο Υπουργό Θεόδωρο Λιβάνιο. Θα ήθελα, κυρίες και κύριοι συνάδελφοι, να σταθώ σε ορισμένες μόνο πτυχές του υπό συζήτηση σχεδίου νόμου.

Πρώτον, η επιτάχυνση της διαδικασίας προσλήψεων προσωπικού στον δημόσιο τομέα. Είναι γνωστή σε όλους μας η περίπτωση του διαγωνισμού 2Γ. Εκκρεμεί η ανάρτηση των οριστικών αποτελεσμάτων, ώστε να μένουν χιλιάδες διοριστέοι σε αναμονή, ενώ ο διαγωνισμός αυτός πραγματοποιήθηκε το 2022. Είναι προφανές πως είχε το ΑΣΕΠ να διαχειριστεί έναν πρωτοφανή όγκο εγγράφων. Με τις ρυθμίσεις του νομοσχεδίου που θα ψηφίσουμε σήμερα τίθενται οι βάσεις με τη χρήση των νέων τεχνολογιών για την έκδοση των οριστικών αποτελεσμάτων σε σχετικά σύντομο διάστημα. Συμμερίζομαι την αγωνία των ανθρώπων που περιμένουν αυτά τα αποτελέσματα για να οργανώσουν τη ζωή τους. Μάλιστα, γνωρίζω αρκετούς πρώην φοιτητές μου που έχουν πετύχει στον συγκεκριμένο διαγωνισμό και βρίσκονται σε αυτή την κατάσταση.

Δεύτερον, η ενίσχυση της μοριοδότησης του κριτηρίου της εντοπιότητας. Γνωρίζουμε πως πολλές θέσεις σε νησιωτικές ή δυσπρόσιτες περιοχές της περιφέρειας παραμένουν κενές, αφού οι επιτυχόντες και διοριστέοι προς πλήρωσή τους δεν εμφανίζονται ποτέ. Επομένως, δίδεται ισχυρή μοριοδότηση σε υποψήφιους μόνιμους κατοίκους των δήμων που ανήκουν στην κατηγορία αυτή υπό τη δέσμευση δεκαετούς τουλάχιστον υπηρεσίας στη θέση για την οποία προσλαμβάνονται. Είναι μια ρύθμιση που θα δώσει λύσεις στα προβλήματα που εντοπίζονται σε μικρούς δήμους της περιφέρειας, ορεινούς αλλά και νησιωτικούς, όπως για παράδειγμα η Θάσος στη δική μου περιφέρεια.

Πέραν αυτών, το νομοσχέδιο περιλαμβάνει και μια σειρά ακόμη θετικών ρυθμίσεων, όπως για τη συνυπηρέτηση δημοσίων υπαλλήλων για λόγους προστασίας της οικογενειακής ζωής, ένα ανασχεδιασμένο σύστημα κινήτρων και ανταμοιβής για το προσωπικό του δημόσιου τομέα και άλλα που έχουν ήδη αναφερθεί και αναλυθεί εκτενώς.

Θα ήθελα, πριν ολοκληρώσω την τοποθέτησή μου, να σταθώ σε μέτρα που θεσπίζονται σήμερα με τις κατατεθείσες τροπολογίες που συνοδεύουν το σημερινό νομοσχέδιο. Γινόμαστε σχεδόν καθημερινά μάρτυρες περιστατικών βίας με εμπλεκόμενους ανήλικους μέσα και έξω από τις σχολικές μονάδες. Η Κυβέρνηση δεν παραμένει απαθής παρακολουθώντας το φαινόμενο. Λαμβάνει μέτρα. Η δημιουργία της εφαρμογής Safeyouth για χρήση από ανήλικους δώδεκα έως δεκαοκτώ ετών είναι ένα βήμα προς τον περιορισμό του φαινομένου. Σαφώς και κανένα μέτρο, καμμία εφαρμογή δεν μπορεί να υποκαταστήσει τον καίριο ρόλο που παίζει η οικογένεια στη σωστή διαπαιδαγώγηση ενός παιδιού ή τις προσλαμβάνουσες που έχει από τον περίγυρό του και το υλικό, τις εικόνες στις οποίες εκτίθεται. Θα δώσουμε όμως τη μάχη, ώστε όλες αυτές οι άσχημες εικόνες βίας να μειωθούν.

Τέλος, να συγχαρώ το Υπουργείο Παιδείας για τα αντανακλαστικά του σε σχέση με τις ρυθμίσεις που έφερε ως προς τις μετεγγραφές με κοινωνικά κριτήρια, αλλά και τις περιπτώσεις εκείνες πολυτέκνων οικογενειών με προπτυχιακούς φοιτητές που σπουδάζουν σε διαφορετικές περιφέρειες. Η συγκέντρωση μέσω μετεγγραφής σε μια πόλη βοηθά σημαντικά στην αντιμετώπιση των κοινωνικών και οικονομικών προβλημάτων. Γνωρίζω και η ίδια αρκετές τέτοιες περιπτώσεις και είμαι χαρούμενη που το Υπουργείο προχώρησε στη συγκεκριμένη ρύθμιση.

Κυρίες και κύριοι συνάδελφοι, έχουμε ένα νομοσχέδιο με εξαιρετικά θετικές προβλέψεις, οι οποίες αναβαθμίζουν τις δυνατότητες επιλογής προσωπικού για το δημόσιο, διορθώνουν χρόνιες στρεβλώσεις και θεραπεύουν κοινωνικές αδικίες μειώνοντας τις ανισότητες. Σας καλώ να υπερψηφίσετε τόσο το σχέδιο νόμου του Υπουργείου Εσωτερικών όσο και τις κατατεθείσες διατάξεις τόσο για τη βία των νέων όσο και για τις μετεγγραφές προπτυχιακών φοιτητών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε για τη συνέπεια στον χρόνο.

Καλείται στο Βήμα ο Βουλευτής της Νέας Δημοκρατίας κ. Ευστάθιος Κωνσταντινίδης.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, ερίζουμε σήμερα σε μία συζήτηση για ένα νομοσχέδιο του ΑΣΕΠ για το ποιος έχει τη μεγαλύτερη ευθύνη σε τούτη τη χώρα για την αδυναμία του δημοσίου να εκσυγχρονιστεί, να παρακολουθήσει τις εξελίξεις, να στελεχωθεί, να ανταποκριθεί στις προσδοκίες και στις απαιτήσεις των πολιτών. Κι όμως, σήμερα εδώ πέρα αποδεικνύουμε γιατί έχει στην πραγματικότητα συμβεί αυτό: Γιατί δεν είμαστε διατεθειμένοι διαχρονικά ως κοινοβουλευτικό Σώμα, ως νομοθετικό Σώμα να αναγνωρίσουμε τις πραγματικές αδυναμίες του συστήματος, να συμφωνήσουμε σε αυτονόητες παρεμβάσεις, να βρούμε τις λύσεις και να ομονοήσουμε και να τις εφαρμόσουμε. Και ήρθαν σήμερα εδώ εκπρόσωποι κομμάτων και είπαν «α, εσείς κυβερνήσατε την τελευταία εικοσαετία πέντε χρόνια, άρα έχετε περίπου 25% ευθύνη».

Όμως, παραβλέπουν τις ευθύνες εκείνων των πολιτικών χώρων, των κομμάτων, που όλα αυτά τα χρόνια υποδαύλισαν αδικαιολόγητες διεκδικήσεις, που υπονόμευσαν καλές πρακτικές, που στήριξαν τις κομματικές αντιπαλότητες και αποδίδουν στη σημερινή Κυβέρνηση και στη Νέα Δημοκρατία δήθεν καπήλευση του δημοσίου χώρου, της δημόσιας διοίκησης, όταν μέχρι πριν από λίγα χρόνια δυσκολευόταν η Νέα Δημοκρατία να σχηματίσει στα σωματεία, στα συνδικάτα των εργαζομένων δυνάμεις για να διεκδικήσουν την εκπροσώπηση.

Αλήθεια και σήμερα σε ένα πρόβλημα που έχουμε όλοι αντιληφθεί και κατανοήσει ότι υπάρχει πραγματικά λόγω των αντικειμενικών δυσκολιών και της οικονομικής στενότητας -να το αναγνωρίσουμε, γιατί όχι;- απροθυμία νέων ανθρώπων να πάνε να εργαστούν σε απομακρυσμένες περιοχές και έρχεται μια πολύ λογική ρύθμιση να δώσει απάντηση με την ενίσχυση της εντοπιότητας, με τη μοριοδότηση της εντοπιότητας, βρίσκουμε εδώ μέσα απίστευτες αιτιάσεις και προσχηματικές ή επικλήσεις επιχειρημάτων που δεν αντέχουν στην κοινή λογική.

Ξέρετε τι είπαν οι περισσότεροι συνάδελφοι οι οποίοι αντέδρασαν σε αυτή τη ρύθμιση; Ότι, λέει, με τον τρόπο αυτό στις περιοχές όπου ενισχύονται οι κάτοικοί τους με τη μοριοδότηση θα προσληφθούν άνθρωποι με χαμηλότερα κριτήρια, με χαμηλότερες ικανότητες. Μα, είμαστε με τα καλά μας; Έχουμε δει ποιες περιοχές ενισχύονται με τα σαράντα μόρια; Ισχυρίζεται, δηλαδή, κάποιος νοήμων εδώ μέσα ότι στη δυτική Μακεδονία, στον Νομό Κοζάνης που πριμοδοτείται με σαράντα μόρια δεν υπάρχουν άνθρωποι με διδακτορικά, με μεταπτυχιακά, με εργασιακή εμπειρία; Δεν υπάρχουν τέτοιοι άνθρωποι στον Έβρο, στη Ρόδο ή σε άλλα νησιά; Είπε κανένας ότι καταργούνται τα κριτήρια αξιολόγησης που βασίζονται στην απόκτηση τίτλων ή στην εργασιακή εμπειρία; Εξακολουθούν να υπάρχουν αυτά. Άρα και σε εκείνες τις περιοχές ανάμεσα στους κατοίκους που θα έχουν αυτό το προνόμιο, προκειμένου να παραμείνουν και να στηρίξουν αυτές τις τοπικές κοινωνίες, πάλι εκείνος που έχει τα περισσότερα προσόντα θα καταλάβει τη θέση. Τι δεν αντιλαμβανόμαστε;

Δείτε και ένα άλλο αντεπιχείρημα. Μα, λέει, θα τους κρατήσετε δέκα χρόνια εκεί; Μα, εκείνος ο άνθρωπος γι’ αυτόν τον λόγο θέλει να διοριστεί στον τόπο του. Αλλιώς θα πήγαινε κάπου αλλού. Τι προσκόμματα είναι αυτά που βάζουμε;

Και αύριο ο επόμενος νομοθέτης θα επαναφέρει αυτό το ερώτημα και απάντηση δεν θα παίρνει γιατί δεν στελεχώθηκαν οι υπηρεσίες οι απομακρυσμένες. Θα τα συζητάμε ξανά σε αυτό το Βήμα.

Κυρίες και κύριοι συνάδελφοι, έτσι και αλλιώς είναι προφανής η σημασία και η αξία μιας νομοθετικής πρωτοβουλίας που πραγματεύεται την επιτάχυνση των προσλήψεων, αλλαγές στους κώδικες των υπαλλήλων, των νομικών προσώπων του στενού δημοσίου, της τοπικής αυτοδιοίκησης στο σύστημα των κινήτρων και ανταμοιβών, στις ρυθμίσεις σχετικές με την αξιολόγηση, στην οποία και εκεί δεν μπορούμε να ομονοήσουμε. Όλο κάτι διαφορετικό, ένα άλλο μοντέλο υπερασπιζόμαστε. Δεν αφήνουμε να εφαρμοστεί. Δεν αφήνουμε τον υπάλληλο, τον δημόσιο υπάλληλο, να αισθανθεί ότι μπορεί να κριθεί για την επίτευξη των στόχων και μέσα από την επίτευξη των στόχων, αυτή που θεσπίζει η παρούσα και προηγούμενες νομοθετικές πρωτοβουλίες, να ανταμειφθεί κιόλας και να εξελιχθεί στην ιεραρχία.

Σε όλα αυτά διαχρονικά κάποιες δυνάμεις εδώ πέρα βάλανε εμπόδια. Γι’ αυτό φτάσαμε σε αυτό το σημείο και έρχεται σήμερα τούτη η Κυβέρνηση να εκσυγχρονίσει και -όχι μόνο- να προβεί, επιτέλους, σε αναγκαίες προσλήψεις εστιασμένες και ενισχυμένες στους τομείς που έχουν τη μεγαλύτερη ανάγκη, να εφαρμόσει επιτέλους έναν ετήσιο προγραμματισμό σε αυτές τις προσλήψεις, να εφαρμόσει γραπτό διαγωνισμό και να εισαγάγει και καινοτόμες εφαρμογές στη δημόσια διοίκηση. Όμως, δεν βάλατε πλάτη σε καμμία από αυτές τις πρωτοβουλίες.

Αντιλαμβάνομαι ότι κάποια κόμματα μπορεί να είναι εξ ορισμού αντίθετα γιατί δεν πιστεύουν στις δομές και στις λειτουργίες του αστικού κράτους, αλλά η στάση των υπόλοιπων κομμάτων, ιδίως των κομμάτων που διακυβέρνησαν τον τόπο, δεν συνιστά υπεύθυνη πολιτική συμπεριφορά.

Άλλα πράγματα ετοιμαζόμουν να πω, αλλά αντιλαμβάνεστε ότι μια δυναμική συζήτηση πολλές φορές μας υποχρεώνει να μείνουμε στα πιο ουσιώδη. Εξάλλου στην αναλυτική κοινοβουλευτική συζήτηση τόσο ο εισηγητής μας, ο κ. Μαντάς, όσο και ο κύριος Υπουργός και η κυρία Υφυπουργός ανέλυσαν εναργώς με λεπτομέρεια και τεκμηρίωση την αναγκαιότητα των παρεμβάσεων που στοχεύουν ακριβώς στη θέσπιση κανόνων για την επιτάχυνση των διαδικασιών, στις διαδικασίες πρόσληψης στον δημόσιο τομέα, τη σύντμηση δηλαδή των διαδικαστικών σταδίων και, από την άλλη, την υποχρέωση και των εργαζομένων να κάνουν ένα πλάνο όχι μόνο κατά το πώς προγραμματίζουν αυτοί τη ζωή τους, των υποψηφίων, αλλά και σύμφωνα με τις ανάγκες των υπηρεσιών και των ανθρώπων που περιμένουν να λάβουν, να απολάβουν, να απολαύσουν τις υπηρεσίες του δημοσίου.

Διάσπαρτες είναι οι ευεργετικές διατάξεις τόσο για τις απομακρυσμένες περιοχές όσο και συνολικά για τη δημόσια διοίκηση για τη συνυπηρέτηση συζύγων για τη στήριξη του οικογενειακού βίου, για τη διευκόλυνση των ανθρώπων που εργάζονται στον δημόσιο τομέα. Νομίζω ότι από αυτές μόνο ωφελημένο μπορεί να βγει το ελληνικό δημόσιο. Η αξιοποίηση των ψηφιακών μέσων θα διευκολύνει κατά πολύ τις διαδικασίες των προσλήψεων.

Νομίζω, κυρίες και κύριοι συνάδελφοι, ότι καλούμαστε, έχουμε την ευκαιρία επιτέλους σε αυτονόητες και αναγκαίες παρεμβάσεις να υπερβούμε τις διαχωριστικές γραμμές, να συμφωνήσουμε. Ελπίζω πραγματικά πολλές από τις διατάξεις του συζητούμενου σχεδίου νόμου να τύχουν ομόθυμης υπεράσπισης, ομόθυμης στήριξης.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Και καλείται στο Βήμα ο Βουλευτής της Νέας Δημοκρατίας, ο κ. Γεώργιος Βρεττάκος.

Ορίστε, κύριε Βρεττάκο, έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριοι συνάδελφοι, κυρία Υπουργέ, αν και είναι περασμένη η ώρα, είμαστε εδώ για να στηρίξουμε άλλο ένα σημαντικό νομοσχέδιο που δίνει λύση στο πολύ σημαντικό πρόβλημα που έχουμε στη χώρα μας, που είναι η λειτουργία του ΑΣΕΠ και η επιτάχυνση των διορισμών.

Αδιαμφισβήτητα το ΑΣΕΠ είναι ένας θεσμός που σεβόμαστε όλοι μέσα σε αυτή την Αίθουσα, σέβεται και η ίδια η ελληνική κοινωνία. Είναι ένας θεσμός, όμως, που δημιουργήθηκε πριν περίπου τριάντα χρόνια με αποτέλεσμα σήμερα που έχουμε μια νέα εποχή η οποία μας δίνει νέες δυνατότητες να πρέπει και αυτός να εκσυγχρονιστεί, να πρέπει να εκσυγχρονιστεί για να μη χάσει ακριβώς αυτή την αξιοπιστία του, γιατί όταν βλέπουμε ανθρώπους να κάνουν μια αίτηση και να ταλαιπωρούνται πάρα πολλά χρόνια σε γραφειοκρατικές διαδικασίες, ακόμα και το ίδιο το ΑΣΕΠ χάνει την αξιοπιστία του με αποτέλεσμα να μην έχει το ίδιο πέρασμα στους πολίτες που είχε στα προηγούμενα χρόνια.

Αυτό, λοιπόν, που πρέπει να κάνουμε -και είμαι περίεργος να δω τι θα κάνει και η Αντιπολίτευση σε αυτό- είναι αρχικά να αξιοποιήσουμε τα μητρώα τα οποία φτιάξαμε στο κράτος μας, μητρώα τα οποία δεν ήταν δεδομένα τα προηγούμενα χρόνια που έχουν να κάνουν με το τι ξέρουμε για κάθε πολίτη.

Ξέρουμε, παραδείγματος χάριν, το εισόδημα κάθε πολίτη. Γνωρίζουμε τα ένσημα τα οποία έχει, την προϋπηρεσία του, το ασφαλιστικό του ιστορικό μέσα από τον e-ΕΦΚΑ. Γνωρίζουμε την οικογενειακή του κατάσταση, αν είναι τρίτεκνος, πολύτεκνος, αν έχει παιδιά, τον τόπο διαμονής του.

Γνωρίζουμε μέσα από το Ptyxia.gov.gr τα πτυχία του, τα οποία είναι πιστοποιημένα πλέον και σιγά σιγά μπαίνουν και άλλα ιδρύματα, μέχρι να φτάσουμε στο στόχο να μπουν όλα τα ιδρύματα μέσα. Γνωρίζουμε αν κάποιος συμπολίτης μας έχει κάποια αναπηρία, τα γνωρίζουμε όλα αυτά.

Και ενώ όλα αυτά τα γνωρίζει το κράτος, για πάρα πολλά χρόνια όλα αυτά τα μητρώα λειτουργούσαν παράλληλα χωρίς ουσιαστικά να δίνονται κάπου. Για να μπορέσει να πάει από τη μία υπηρεσία του κράτους στην άλλη, ένας πολίτης έπρεπε να πάει να πάρει ένα πιστοποιητικό και να το πάει και μετά το ίδιο το κράτος ή ένας φορέας του κράτους, όπως είναι το ΑΣΕΠ, να κάτσει να ελέγξει αυτό το πιστοποιητικό.

Αυτό πραγματικά το 2024 πρέπει να τελειώσει και είμαι πολύ χαρούμενος που η Κυβέρνηση αυτή με αυτό το νομοσχέδιο και με το πληροφοριακό σύστημα που θα έρθει στη συνέχεια, το τελειώνει, γιατί ουσιαστικά δεν μπορεί να καθόμαστε και να τρώμε ατελείωτες ώρες για να ελέγξει το κράτος πράγματα τα οποία τα γνωρίζει και δεν μπορεί να βγάζουμε πιστοποιητικά τα οποία δεν χρειάζονται για να πάρουμε την πληροφορία που χρειάζεται.

Έτσι, λοιπόν όλα αυτά τα μητρώα που πήγαιναν παράλληλα τόσα χρόνια τα φέρνουμε κοντά, τα βάζουμε στο ΑΣΕΠ και έτσι θα γλιτώσουμε πάρα πολύ χρόνο από ελέγχους που γίνονταν χωρίς κανένα ουσιαστικό νόημα.

Επίσης, υπάρχει και άλλος ένας παράγοντας που πρέπει να ελέγξουμε, που έχει να κάνει με τις αιτήσεις στο ΑΣΕΠ. Γιατί έχει παρατηρηθεί το φαινόμενο αντί να ασχολούμαστε πολλές φορές με την ουσία, ασχολούμαστε πάρα πολύ με τους τύπους.

Και τι θέλω να πω με αυτό; Οι υποψήφιοι που διαγωνίζονται σε εξετάσεις, οι οποίοι διαγωνίζονται με τα προσόντα τους, να διαγωνίζονται και για το αν μπορούν να συμπληρώσουν σωστά μια αίτηση, γιατί βλέπουμε πολλές φορές ανθρώπους που είχαν όλα τα προσόντα, να φεύγουν εκτός μιας διαδικασίας γιατί δεν έβαλαν «τικ» σε ένα κουτάκι ή γιατί δεν ανέβασαν ένα σκαναρισμένο αρχείο, με αποτέλεσμα να βλέπουμε ανθρώπους που έχουν όλα τα προσόντα να βγαίνουν εκτός του διαγωνισμού.

Και αυτό, κύριε Υπουργέ, είναι κάτι που πρέπει να δούμε, να απλοποιήσουμε πάρα πολύ την αίτηση, με αποτέλεσμα να μη χρειάζεται να μπαίνει και να εισάγει όλα τα δεδομένα, πέρα από κάποια δεδομένα που αντικειμενικά δεν μπορεί να τα ξέρει το κράτος, όπως είναι η προϋπηρεσία στο εξωτερικό. Όσον αφορά αυτά που γνωρίζουμε τουλάχιστον, επί τόπου να μπαίνει σε μια πλατφόρμα, να βάζει τους κωδικούς Taxisnet, να εξουσιοδοτεί το ΑΣΕΠ και να «τραβάει» όλα τα δεδομένα. Έτσι θα γλιτώσουμε πάρα πολλά λάθη.

Πάρα πολλοί άνθρωποι έρχονται στο γραφείο μου που έχουν κάνει ένα μικρό λάθος και ενώ έχουν πτυχία, μεταπτυχιακά, προϋπηρεσία, βγαίνουν εκτός ΑΣΕΠ, εκτός διαδικασίας. Αυτό νομίζω είναι κάτι που πρέπει να το δούμε, ώστε η αίτηση πλέον να μην είναι μία τόσο πολύ δύσκολη διαδικασία. Και από την άλλη να φτιάξουμε και πρότυπες προκηρύξεις, ώστε να μπορεί ο καθένας να διαβάσει τους κανόνες πολύ πιο εύκολα και να μην είναι μια δαιδαλώδης προκήρυξη. Πολλές φορές μάλιστα δεν βγάζουν άκρη και πρέπει να πάνε σε ειδικούς, που θα είναι ένα επιπλέον κόστος. Είναι δύο πράγματα που πρέπει να τα δούμε περισσότερο.

Τώρα να μιλήσουμε και λίγο για τη σύντμηση των προθεσμιών. Σίγουρα πέρα από την απλοποίηση και τη διαλειτουργικότητα, όλες αυτές οι διατάξεις που φέρνει το νομοσχέδιο, που μειώνουν τις προθεσμίες, που βάζουν αυστηρούς κανόνες στους φορείς, θα λειτουργήσουν θετικά, προκειμένου από τη στιγμή που θα τελειώσει ο διαγωνισμός να προχωρήσουμε πολύ πιο γρήγορα μέχρι να διοριστούν τελικά οι υπάλληλοι εκεί που πρέπει.

Και εκεί μπαίνει και ένα κριτήριο το οποίο είναι πάρα πολύ σωστό και απορώ γιατί η Αντιπολίτευση συνεχώς κάνει κριτική σε αυτό το κριτήριο, που είναι η εντοπιότητα. Βλέπουμε να μπαίνουν άνθρωποι σε περιοχές της επαρχίας, σε νησιά, σε ορεινά χωριά και να μην πηγαίνουν καθόλου. Δεν εμφανίζονται για να διοριστούν και να παραλάβουν τη θέση. Αυτό πρέπει να τελειώνει.

Κάποια στιγμή πρέπει να ξέρουν -και είναι και ένα κίνητρο για τους ανθρώπους που ζουν σε αυτές τις περιοχές- ότι θα έχουν ένα κίνητρο παραπάνω να μείνουν στον τόπο τους, να μπορέσουν να εργαστούν εκεί. Βέβαια από την άλλη, θα πρέπει να ξέρουν και εκείνοι ότι για δεκαπέντε χρόνια δεν θα μπορούν να φύγουν από εκεί, γιατί έχουμε το εξής παράδοξο, να πηγαίνει κάποιος σε μια θέση και να προσπαθεί μετά αξιοποιώντας τις δυνατότητες του νόμου να φύγει στα δύο, τρία χρόνια, με αποτέλεσμα πάλι να είναι κενή η θέση.

Άρα, λοιπόν, είναι ένα πολύ σωστό μέτρο η εντοπιότητα και είμαι χαρούμενος που και η περιφέρειά μου, η Σαλαμίνα συμπεριλήφθηκε μέσα στις περιοχές αυτές, οπότε οι άνθρωποι που μένουν στη Σαλαμίνα θα μπορούν να διοριστούν και να δουλεύουν στον τόπο τους, γιατί πολλές φορές και εκεί είχαμε αντίστοιχα περιστατικά, αν και είμαστε εντός Αττικής.

Επίσης, έχουμε άλλο ένα πολύ μεγάλο κεφάλαιο του νομοσχεδίου που είναι το σύστημα ανταμοιβών, ένα βαθιά ιδεολογικό πρόταγμα της Νέας Δημοκρατίας το οποίο στηρίζουμε πάρα πολύ, γιατί εμείς πιστεύουμε ότι δεν πρέπει να κάνουμε ισοπέδωση προς τα κάτω. Αυτός ο οποίος δουλεύει, αυτός ο οποίος προσπαθεί, αυτός ο οποίος πετυχαίνει περισσότερους στόχους πρέπει να αμείβεται παραπάνω. Να φύγουμε επιτέλους από αυτή τη νοοτροπία που υπάρχει στο δημόσιο, που λέει «γιατί να δουλέψω, αφού είτε δουλέψω είτε δεν δουλέψω, τα ίδια λεφτά θα πάρω».

Αυτό λοιπόν τελειώνει με αυτό το νομοσχέδιο που έρχεται σε συνέχεια της προηγούμενης μεταρρύθμισης, προκειμένου να έχουμε συγκεκριμένη στοχοθεσία και συγκεκριμένα κίνητρα για τους υπαλλήλους που δουλεύουν, για τους υπαλλήλους που προσφέρουν παραπάνω, που είναι υπόδειγμα και αυτό θα λειτουργήσει και ως κίνητρο και για τους υπόλοιπους, προκειμένου να αυξήσουν περαιτέρω τα εισοδήματά τους.

Επίσης, κλείνοντας θα αναφερθώ και σε δύο θέματα της τροπολογίας. Το ένα είναι η εφαρμογή Saveyouth που έρχεται σε συνέχεια όλων αυτών που έχουμε κάνει για την αντιμετώπιση της βίας των ανηλίκων. Φέραμε τις διατάξεις για τα περιστατικά εντός του σχολείου, για ό,τι έχει να κάνει με τον σχολικό εκφοβισμό.

Έρχεται λοιπόν τώρα και αυτή η εφαρμογή, η οποία θα υπάρχει ως ένα «όπλο» για τα παιδιά τα οποία νιώθουν έναν κίνδυνο, να μπορούν να ειδοποιούν τις αρχές και να επεμβαίνουν άμεσα οι αρχές προκειμένου να τα προστατέψουν. Είναι ένα πολύ σημαντικό όπλο στον αγώνα που κάνουμε για την αντιμετώπιση της νεανικής βίας και της παραβατικότητας των ανηλίκων.

Πολύ σημαντική είναι και η διάταξη που ήρθε με την τροπολογία για τις μεταγραφές των τριτέκνων, όπου δίνεται μια επιπλέον μοριοδότηση, κάτι που θα ανακουφίσει αρκετές οικογένειες που σήμερα αντιμετωπίζουν πολλά προβλήματα, ιδιαίτερα με τον αυξημένο πληθωρισμό και τα προβλήματα στέγασης που είναι υπαρκτά.

Άρα, λοιπόν αξίζουν συγχαρητήρια στην ηγεσία του Υπουργείου για αυτό το νομοσχέδιο. Είναι ένα νομοσχέδιο από τα πολλά που δίνει λύσεις. Βεβαίως στην εφαρμογή του μπορεί να χρειαστούν διορθώσεις. Άκουσα μια κριτική ότι έχουμε πολλές φορές διορθώσει νομοσχέδια. Αυτό είναι η πολιτική. Είναι μια δυναμική διαδικασία και αν υπάρχει κάτι λάθος, δεν καταλαβαίνω γιατί να μην το διορθώσουμε. Ίσα ίσα που πρέπει να το κάνουμε αυτό. Αν δεν το κάνουμε, θα έπρεπε να ακούμε κριτική.

Εδώ θα είμαστε λοιπόν, εάν έχει κάποιες δυσλειτουργίες να το διορθώσουμε. Γιατί πιστεύω ότι όταν εφαρμοστούν όλα αυτά, σίγουρα θα έχουμε πολύ πιο γρήγορες προσλήψεις άρα και πιο καλές υπηρεσίες για τους πολίτες, άρα θα εκπληρώσουμε το στόχο για τον οποίο μας ψήφισαν οι πολίτες, να κάνουμε τη ζωή τους καλύτερη.

Υπερψηφίζουμε λοιπόν το νομοσχέδιο και καλό θα ήταν και τα κόμματα της Αντιπολίτευσης να κάνουν το ίδιο, γιατί είναι ένα νομοσχέδιο που απαντάει σε σημαντικά προβλήματα και λύνει μια σειρά από θέματα που έχουν να κάνουν με τη δημόσια διοίκηση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βρεττάκο. Καλώ στο Βήμα τον Κοινοβουλευτικό Εκπρόσωπο της Πλεύσης Ελευθερίας, τον κ. Αλέξανδρο Καζαμία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Την περασμένη Πέμπτη 17 Οκτωβρίου ήταν η παγκόσμια ημέρα για την απάλειψη της φτώχειας. Στη δήλωσή του ο Γενικός Γραμματέας του ΟΗΕ, Αντόνιο Γκουτέρες, τόνισε το εξής: «Η φτώχεια δεν είναι αναπόφευκτη. Είναι το άμεσο αποτέλεσμα επιλογών που οι κοινωνίες και οι κυβερνήσεις κάνουν ή που αποτυγχάνουν να κάνουν».

Η Πλεύση Ελευθερίας προσυπογράφει τα λόγια αυτά, ιδίως σε μια εποχή όπου η ακρίβεια και η κρίση του κόστους ζωής παραμένει δυστυχώς το πρώτο πρόβλημα που απασχολεί την πλειονότητα των πολιτών. Στη χώρα μας βεβαίως δεν υπήρξε καμμία απολύτως μνεία από κυβερνητικά χείλη ούτε στην παγκόσμια ημέρα κατά της φτώχειας ούτε βεβαίως στις δηλώσεις του κ. Γκουτέρες.

Η σιωπή αυτή είναι, θεωρούμε, μία ακόμη από τις επιλογές που κάνουν οι κυβερνήσεις, όπως είπε ο κ. Γκουτέρες, για να μην αντιμετωπίζουν το τεράστιο αυτό κοινωνικό πρόβλημα. Ενδέχεται βεβαίως η αποσιώπηση του γεγονότος να οφείλεται και στο ότι η Κυβέρνηση Μητσοτάκη επιμένει να διατηρεί άριστες σχέσεις με τον γενοκτόνο και καταζητούμενο από το Διεθνές Ποινικό Δικαστήριο Μπενιαμίν Νετανιάχου, ο οποίος προσφάτως κήρυξε τον Γενικό Γραμματέα του ΟΗΕ –άκουσον, άκουσον!- «ανεπιθύμητο πρόσωπο» στο Ισραήλ. Ποιος ξέρει;

Σε κάθε περίπτωση το πρόβλημα της φτώχειας και του κοινωνικού αποκλεισμού παραμένει οξύ στη χώρα μας, παρ’ όλο που η Κυβέρνηση το σπρώχνει κάτω από το χαλί. Στοιχεία της EUROSTAT δείχνουν ότι το 2023 το 26% των Ελλήνων ήταν αντιμέτωπο με τον κίνδυνο της φτώχειας, εμφανίζοντας τη χώρα μας τέταρτη από το τέλος μεταξύ των είκοσι επτά κρατών-μελών της Ευρωπαϊκής Ένωσης. Την ίδια στιγμή η κρίση του κόστους ζωής όχι μόνο δεν φεύγει από τις καθημερινές εμπειρίες των πολιτών, αλλά χάρη στις εντελώς λανθασμένες οικονομικές επιλογές της Κυβέρνησης φαίνεται πως ήρθε εδώ για να μείνει.

Την περασμένη εβδομάδα η Πλεύση Ελευθερίας άσκησε οξύτατη κριτική στο προσχέδιο προϋπολογισμού της Κυβέρνησης για το 2025, διότι με τον στόχο του για πρωτογενές πλεόνασμα στο 2,5% επιβάλλει πολιτική σκληρής λιτότητας. Πριν από δύο εβδομάδες, στις 4 Οκτωβρίου, ασκήσαμε ακόμη σκληρότερη κριτική διότι στο Μεσοπρόθεσμο Δημοσιονομικό Πρόγραμμα που υπέβαλε η Κυβέρνηση στην Ευρωπαϊκή Ένωση, με το οποίο δεσμεύτηκε σε πρωτογενή πλεονάσματα της τάξης του 2,4% για την επόμενη τετραετία, καταδικάζει την Ελλάδα σε μία πολιτική διαρκούς λιτότητας.

Όμως, η λιτότητα δεν οδηγεί μόνο στη συγκράτηση των εισοδημάτων για τις μεσαίες και ασθενέστερες κοινωνικές ομάδες, αλλά επιφέρει επιπλέον συρρίκνωση των δαπανών για το κοινωνικό κράτος ιδίως για την υγεία και την παιδεία και βεβαίως, κρατά χαμηλά την ανάπτυξη, δηλαδή το πόσο μεγαλώνει όλη η πίτα της εθνικής οικονομίας.

Προχθές, όμως, στην κυριακάτικη ανάρτησή του ο κ. Μητσοτάκης πανηγύριζε, διότι η ΕΛΣΤΑΤ αναθεώρησε το ποσοστό της οικονομικής ανάπτυξης για το 2023 από 2% σε 2,3%. Συμπληρώνοντας το σχόλιό του ο κύριος Πρωθυπουργός καυχήθηκε πως η οικονομία μας, λέει, έχει αυξηθεί κατά 6,8% στην πενταετία. Αυτοί οι ρυθμοί ανάπτυξης που είναι αισθητά κάτω από το 2% ετησίως για τα πέντε χρόνια που η Νέα Δημοκρατία βρίσκεται στην εξουσία είναι πολύ χαμηλοί. Δεν σχετίζονται με οικονομίες που βρίσκονται σε άνθηση, όπως διατυμπανίζει η Κυβέρνηση. Την τελευταία χρονιά του τρίτου μνημονίου, το 2018, ο ΣΥΡΙΖΑ είχε παρόμοιο ρυθμό ανάπτυξης. Για την ακρίβεια 1,7%, τον οποίο τότε χλεύαζε ο κ. Μητσοτάκης.

Σήμερα και δίχως επίσημο μνημόνιο, η μέση ετήσια ανάπτυξη της Κυβέρνησης της Νέας Δημοκρατίας είναι στα ίδια επίπεδα. Στην πραγματικότητα δεν έχουμε καν ανάπτυξη, όπως ισχυρίζεται ο κύριος Πρωθυπουργός. Αυτό που έχουμε είναι οικονομική στασιμότητα. Σας διαβάζω από ένα εγχειρίδιο οικονομικής επιστήμης το εξής: «Η οικονομική στασιμότητα…», λέει το εγχειρίδιο, «…ορίζεται σε μια οικονομία ως σταθερά χαμηλή οικονομική ανάπτυξη, κατά κανόνα κάτω από 2%». Εμείς για τα πέντε χρόνια της Νέας Δημοκρατίας, λοιπόν, έχουμε κάτω από 2% μεσοσταθμικά ετησίως.

Και ενώ ο κύριος Πρωθυπουργός στην κυριακάτικη ανάρτησή του παρουσιάζει τη στασιμότητα αυτή ως ανάπτυξη και πανηγυρίζει, οι «αντάρτες» μέσα στο κόμμα του δεν παύουν να διαμαρτύρονται. Και όπως τόνισα την περασμένη εβδομάδα, και οι έντεκα «αντάρτες» Βουλευτές που έγιναν δέκα με τη διαγραφή του κ. Σαλμά, αλλά και οι οκτώ που δεν πρέπει να τους συγχέουμε με τους δέκα, γιατί είναι άλλοι από τους δέκα που κατέθεσαν την πρώτη ερώτηση, κάνουν διαρκώς ερωτήσεις στην Κυβέρνηση για τις απαράδεκτες ανατιμήσεις στα βασικά φάρμακα και εξεγείρονται για θέματα οικονομικής πολιτικής, όπως είναι τα κόκκινα δάνεια και η υποχρηματοδότηση της δημόσιας υγείας.

Επιπλέον, μαθαίνουμε ότι ο Βουλευτής της Νέας Δημοκρατίας και πρώην Υφυπουργός κ. Βλάχος, ο οποίος είπε την περασμένη εβδομάδα στον Υπουργό Εθνικής Οικονομίας ότι «εσείς παρουσιάζετε» -έτσι του είπε!- «έναν κόσμο ιδανικά φτιαγμένο», δεν του αρέσει να τον αποκαλούν «αντάρτη». Όμως, ο κ. Βλάχος έχει πει λίγο - πολύ στον Υπουργό Εθνικής Οικονομίας ότι είναι εκτός τόπου και χρόνου και εκτός πραγματικότητας. Επίσης, ο κ. Βλάχος είπε ότι θα το σκεφτεί αν θα ψηφίσει την πρόταση της Νέας Δημοκρατίας για Πρόεδρο της Δημοκρατίας. Αν αυτό δεν είναι ανταρσία, τότε δεν ξέρω κι εγώ τι είναι ανταρσία.

Αυτά, κυρίες και κύριοι Βουλευτές, είναι φαινόμενα αποσύνθεσης εντός της κυβερνητικής παράταξης. Οι οκτώ, οι δέκα, που ήταν έντεκα, και οι δύο πρώην Πρωθυπουργοί που δεν παρευρίσκονται στην επέτειο για τα πενήντα χρόνια της Νέας Δημοκρατίας είναι σαφή δείγματα κατακερματισμού και προεόρτια διάλυσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η εκτίμησή μας είναι ότι αυτά τα φαινόμενα θα ενταθούν προσεχώς, όχι διότι η Νέα Δημοκρατία έχει ατίθασους και αχάριστους Βουλευτές. Το αντίθετο. Οι περισσότεροι από αυτούς που θέτουν τις ερωτήσεις, υπηρετούν πιστά την παράταξη από την ίδρυσή της, από το 1974, -αρκετά χρόνια- πρέπει να πούμε προτού προσχωρήσει σε αυτή η οικογένεια Μητσοτάκη, κάτι το οποίο, ως γνωστόν, έγινε το 1978. Οι Βουλευτές αυτοί, λοιπόν, εξεγείρονται, διότι η Κυβέρνηση ακολουθεί αδιέξοδες πολιτικές ιδίως στην οικονομία και στο κοινωνικό κράτος. Και επειδή οι αδιέξοδες αυτές πολιτικές πρόκειται να συνεχιστούν, οι «αντάρτες» Βουλευτές της Νέας Δημοκρατίας φοβόμαστε πως θα πληθαίνουν.

Κλείνοντας, θα ήθελα να κάνω δύο σχόλια, κύριε Πρόεδρε, για το νομοσχέδιο. Κατ’ αρχάς το νομοσχέδιο προσπαθεί να επιταχύνει με σύμπτυξη διαδικασιών και προθεσμιών τις διαδικασίες πρόσληψης μέσω του ΑΣΕΠ, χωρίς όμως να αντιμετωπίζει τα ουσιαστικά προβλήματα που μαστίζουν τη δημόσια διοίκηση και αυτά είναι οι χαμηλές αποδοχές και οι κακές συνθήκες εργασίας. Προσπαθεί να κρυφτεί, δηλαδή, πίσω από την επιτάχυνση, για να αποφύγει τον «ελέφαντα» στο δωμάτιο, κάτι που από τη δική μας σκοπιά θεωρείται και υπεκφυγή, αλλά και χάσιμο μιας σημαντικής ευκαιρίας.

Επιπλέον, το νομοσχέδιο επιφέρει την επιτάχυνση των διαδικασιών πρόσληψης μέσω του ΑΣΕΠ τη στιγμή που το ίδιο το ΑΣΕΠ είναι υποστελεχωμένο κατά ενενήντα έξι θέσεις. Αντιθέτως, το νομοσχέδιο θα έπρεπε να προβλέπει στα άρθρα του όχι μόνο την πλήρη κάλυψη των οργανικών θέσεων του ΑΣΕΠ, αλλά και την αύξησή τους, ούτως ώστε να μπορεί το ΑΣΕΠ να επιταχύνει τις διαδικασίες και να αντιμετωπίζει τις συντομευμένες νέες προθεσμίες που του επιβάλλει το νομοσχέδιο. Αυτό δεν γίνεται καθόλου. Με άλλα λόγια, η Κυβέρνηση περιμένει από το ΑΣΕΠ να κάνει διπλάσια προσπάθεια από αυτή που ήδη κάνει, ενώ το έχει σημαντικά υποστελεχωμένο.

Και θα κλείσω με το τρίτο σημείο που αφορά τα πριμ.

Κυρίες και κύριοι της Κυβέρνησης, φοβόμαστε ότι με τα πριμ που εισάγετε συγχέετε δύο εντελώς διαφορετικά πράγματα: την αξιοκρατία, που νομίζετε ότι υπηρετείτε, με τα πριμ και την ευνοιοκρατία. Αν εσείς μου δώσετε τη δυνατότητα, ως υποθετικό προϊστάμενο μιας υπηρεσίας, να μοιράσω στους υπαλλήλους μου το 15% του ετήσιου μισθού ως πριμ, αυτό δεν δημιουργεί αξιοκρατία. Πρέπει να φτιάξετε έναν μηχανισμό που να βεβαιώνει ότι εγώ δεν θα πάρω αυτά τα χρήματα να τα δώσω στους «φίλους» μου και στους «κόλακές» μου μέσα στην υπηρεσία. Αυτός ο μηχανισμός λείπει.

Συνεπώς, αυτό που δημιουργείτε είναι ότι δίνετε εξουσίες για να φτιάξετε μια πιο ιεραρχική δομή μέσα στη δημόσια διοίκηση, χωρίς να προβλέπετε καθόλου έναν μηχανισμό που να επιβάλλει στους προϊσταμένους να δίνει τα πριμ αξιοκρατικά. Δεν καταλαβαίνετε αυτή τη διάκριση, γιατί δεν μπορείτε να καταλάβετε το κεντρικό πρόβλημα της πολιτικής, τουλάχιστον όπως αυτό έχει οριστεί από τους αρχαίους χρόνους στον Πλάτωνα.

Ο Πλάτωνας είχε πει, κάτι που ίσως να γνωρίζετε, ότι το πρόβλημα δεν είναι να έχουμε φύλακες. Το πρόβλημα της πολιτικής είναι να έχουμε φύλακες που να μας φυλάνε από τους φύλακες. Εδώ δίνετε μια εξουσία στους προϊσταμένους χωρίς να τους ελέγχετε για να βεβαιωθείτε ότι θα χρησιμοποιήσουν την εξουσία και τα πριμ με τρόπο αξιοκρατικό. Με άλλα λόγια, συγχέετε την ευνοιοκρατία ή την ιεραρχία με την αξιοκρατία που είναι κάτι εντελώς διαφορετικό.

Είχατε, λοιπόν, άλλη μια ευκαιρία -και κλείνω με αυτό, κύριε Πρόεδρε- να επιφέρετε μια ουσιαστική μεταρρύθμιση στην πολύπαθη δημόσια διοίκηση. Όμως, δυστυχώς, την αφήσατε για άλλη μία φορά να φύγει μέσα από τα χέρια σας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Καζαμία.

Σε αυτό το σημείο, λοιπόν, ολοκληρώσαμε τη διαδικασία, αφού συμπληρώσαμε ήδη δεκατέσσερις ώρες συνεδρίασης. Εκτός των ειδικών αγορητών και εισηγητών -οι περισσότεροι εκ των οποίων μίλησαν με άνεση χρόνου- και των Κοινοβουλευτικών Εκπροσώπων, μίλησαν τρεις, νομίζω, πολιτικοί Αρχηγοί και πάνω από πενήντα συνάδελφοι Βουλευτές.

Τώρα θα δώσω τον λόγο σε όσους ειδικούς αγορητές και εισηγητές θέλουν να πάρουν τον λόγο από τη θέση τους, για να κερδίσουμε χρόνο, ξεκινώντας από το τέλος, δηλαδή από τα μικρότερα σε κοινοβουλευτική δύναμη κόμματα.

Οπότε, τον λόγο έχει ο ειδικός αγορητής των Σπαρτιατών κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητήσαμε ένα νομοσχέδιο του Υπουργείου Εσωτερικών. Εάν, όμως, παρατηρούσε κάποιος εκ των συναδέλφων του ΠΑΣΟΚ, θα νόμιζε ότι το νομοσχέδιο αφορούσε εμάς. Ασχολούνταν όλοι πιο πολύ με εμάς, παρά με το νομοσχέδιο.

Επίσης, θα ήθελα να πω και κάτι άλλο. Άκουσα τον κ. Δουδωνή να επικρίνει το Ανώτατο Ειδικό Δικαστήριο, γιατί, λέει, υπήρξε αρνησιδικία και δεν έβγαλε απόφαση. Και θέλω να ρωτήσω τον λόγο. Τελικά τι ήθελε ο κ. Δουδωνής; Να βγάλει μία απόφαση που θα του άρεσε, δηλαδή να φύγουμε από το Κοινοβούλιο, για να είναι ικανοποιημένος; Τελικά τη δικαιοσύνη την επικαλούμαστε όποτε μας αρέσει; Επικαλούμαστε όλες τις αποφάσεις ή έχουμε επιλεκτική ευαισθησία ανάλογα με τις αποφάσεις της δικαιοσύνης; Ό,τι μας αρέσει ή ό,τι αποφασίσει η δικαιοσύνη; Αυτός είναι ο σεβασμός;

Και θέλω να ρωτήσω και κάτι άλλο. Εάν τελικά μας απέβαλε το εκλογοδικείο, αυτοί οι δικαστές θα ήταν κακοί ή θα ήταν οι σούπερ δικαστές, οι καλοί δικαστές; Κάποια στιγμή θα πρέπει να σταματήσει η επιλεκτική ευαισθησία.

Επίσης, θέλω να πω και κάτι άλλο. Άκουσα μετά λύπης μου συναδέλφους που ανήκουν στον νομικό χώρο να υπεραμύνονται μιας τροπολογίας που παραβιάζει το τεκμήριο αθωότητας, το οποίο αποτελεί ευρωπαϊκό κεκτημένο. Το προβλέπει η ΕΣΔΑ, δεν το λέμε εμείς.

Και η ΕΣΔΑ εφαρμόζεται σε όλους ανεξαιρέτως, εκτός αν θέλουμε να κάνουμε εξαιρέσεις και όποιος δεν μας αρέσει να μην έχει τεκμήριο αθωότητας. Να το πάμε έτσι! Να βγάλουμε και τροποποίηση στον Ποινικό Κώδικα και να λέμε «Κοιτάξτε, ισχύει το τεκμήριο αθωότητας, όχι όμως γι’ αυτό και γι’ αυτό και γι’ αυτό». Το λέω γιατί η επιλεκτική εφαρμογή και η επιλεκτική ευαισθησία είναι πολύ επικίνδυνη. Και λέω γι’ αυτά που κάνει η Νέα Δημοκρατία.

Και θέλω να πω κάτι, επειδή ακούστηκε κάτι για απειλές για τη δημοκρατία. Το είχα πει και το πρωί. Εγώ θυμάμαι ότι είχαν γίνει εκλογές. Και μάλιστα, το Α1 το οποίο επικαλείται τώρα την απόφαση των ευρωεκλογών, το ίδιο Α1 τότε μας είχε περάσει. Τότε τι είχε γίνει; Τότε ήταν καλό και τώρα έγινε κακό; Πάλι επιλεκτική ευαισθησία έχουμε;

Εγώ θέλω, λοιπόν, να πω το εξής: Όσοι χρωστούν εκατομμύρια, να ασχοληθούν με τα του οίκου τους, να λύσουν τα προβλήματά τους και να μην ασχολούνται μαζί μας. Και όσον αφορά την κρατική χρηματοδότηση, ας μας πουν κάποιοι που χρωστούν εκατομμύρια εάν θα δεχθούν να γίνει συμψηφισμός, προκειμένου όλη η χρηματοδότηση να πηγαίνει στο χρέος τους. Ασχοληθείτε πρώτα με τα του οίκου σας και μετά με μας. Ειλικρινά δεν μπορώ να μη σχολιάσω κάτι. Δεν μπορώ να ακούω από ένα κόμμα που είχε «νούμερο δύο» τον Τσοχατζόπουλο να μου λέει για σχέσεις με φυλακισμένους. Ο Τσοχατζόπουλος ήταν το «νούμερο δύο». Παρ’ ολίγον Πρωθυπουργός θα ήταν. Εάν αυτό δεν είναι υποκρισία, τι να πω δηλαδή;

Να μην προκαλούν κάποιοι, λοιπόν, για να μην απαντάνε. Και τα προβλήματα της Ελλάδας δεν είμαστε εμείς. Είναι άλλα προβλήματα. Αν θέλουν κάποιοι να κάνουν αντιπολίτευση, ας ασχοληθούν με αυτά εδώ και όχι με μας. Εμείς δεν ζητήσαμε τίποτα.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο ζήτησε από ό,τι είδα η ειδική αγορήτρια της Πλεύσης Ελευθερίας κ. Καραγεωργοπούλου.

Ορίστε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ.

Κυρία Υφυπουργέ, σας άκουσα με προσοχή. Εστιάσατε πολύ στις καλές πρακτικές που αναδύονται μέσα από το παρόν νομοσχέδιο. Μιλήσατε για την προστασία ακόμα της οικογενειακής ζωής. Ο Υπουργός μίλησε για την αντιμετώπιση ακόμα του στεγαστικού προβλήματος, με τη διάταξη που έχει να κάνει με την ενίσχυση της εντοπιότητας με περισσότερη μοριοδότηση.

Και αναρωτιόμαστε πραγματικά. Αποπνέει οπωσδήποτε και κατ’ ελάχιστο υποκρισία, γιατί αν δούμε την πολιτική της Νέας Δημοκρατίας στο θέμα του στεγαστικού προβλήματος, θα δούμε πως πολύ πρόσφατα εγκαινιάζετε το Πρόγραμμα Κοινωνικής Στέγασης για τις πλέον ευάλωτες ομάδες και αυτό που αφορά στην αντίληψή σας για τη συμπεριληπτική ανάπτυξη είναι σε μόλις εβδομήντα κατοικίες που κάνει να ανακαινιστούν με μια χρηματοδότηση ύψους ενός εκατομμυρίου από το Ταμείο Ανάκαμψης. Έτσι επιλύετε το στεγαστικό πρόβλημα και για τις ευάλωτες ακόμα κοινωνικές ομάδες. Και ξέρετε, εάν για κάποιον λόγο είχατε την πραγματική ενσυναίσθηση για το τι σημαίνει «προστασία οικογενειακής ζωής», θα ήταν αχρείαστη η εφαρμογή Safeyouth, όπως το λέτε στην τροπολογία. Δεν θα χρειαζόταν η προστασία ανηλίκων, γιατί ο ανήλικος χρειάζεται σπίτι. Στο σπίτι χρειάζεται γονείς που πρέπει να τον βλέπουν, να επικοινωνούν μαζί του, να μην τον παραμελούν, να έχουν ένα σταθερό εργασιακό περιβάλλον, να μην είναι άνεργοι, να τους φτάνει ο μισθός τους, να μην είναι ο ελάχιστος του διδάσκοντα δασκάλου που αύριο απεργεί και ο εισαγωγικός του μισθός φθάνει τα 776 ευρώ.

Και ξέρετε κάτι ακόμα; Τα αντανακλαστικά του Υπουργείου Παιδείας τα ακούσαμε από τη Βουλευτή σας που μιλάει γι’ αυτά μέσα από αυτή τη φοβερή εφαρμογή η οποία θα ανατρέψει το καθεστώς που επικρατεί αυτή τη στιγμή και το οποίο αποτύχατε να το ανατρέψετε με μεθόδους εναλλακτικής επίλυσης διαφορών στα σχολεία, όπως είναι η διαμεσολάβηση, με πρόληψη, με κοινωνικές υπηρεσίες σε πρωτοδικεία, αλλά επιβάλατε τιμωρίες, φυλακίσεις, αστυνόμευση και εκεί παραπέμπετε την παραβατικότητα στον ανήλικο, στην αστυνόμευση και όχι σε οποιοδήποτε άλλο ειρηνικό μέσο, πολιτισμένο μέσο που μια κοινωνία έχει ανάγκη για να μπορέσει να σταθεί στα πόδια της.

Και επειδή λοιπόν μιλήσατε για τα αντανακλαστικά, για να επανέλθω, ναι, τα αντανακλαστικά του Υπουργείου Παιδείας ήταν τέτοια που σήμερα κρίθηκε παράνομη και καταχρηστική η απεργία της Διδασκαλικής Ομοσπονδίας, που όμως θα γίνει, όπως θα γίνει –και τη χαιρετίζουμε και την αγκαλιάζουμε- και σε άλλες πενήντα συγκεντρώσεις σε όλη τη χώρα. Και ξέρετε, αν υπήρχε προστασία της οικογενειακής ζωής και αν το νομοσχέδιο έλυνε τα προβλήματα των εργαζομένων του δημοσίου τομέα, όπου ανήκουν και οι διδάσκοντες δάσκαλοι, δεν θα χρειαζόταν να απεργούν αύριο και μάλιστα επ’ απειλή χρηματικής ποινής για κάθε παράβαση απόφασης. Δεν θα χρειαζόταν να υποστούν αυτή τη βάσανο, γιατί επιλέγουν να διαμαρτυρηθούν για την αδιοριστία, για την υποχρηματοδότηση, για τις συγχωνεύσεις, για τις διώξεις για τα οκτώ χιλιάδες κενά, για τις πενήντα χιλιάδες αναπληρωτών κάθε χρόνο στον χώρο της παιδείας, για το πρόβλημα στην ενέργεια, για την υποστελέχωση όλων των δομών υγείας, για όλους τους πενιχρούς μισθούς που καθιστούν τον βίο αβίωτο. Και εξαιτίας αυτού περισσότεροι οφειλέτες πολλαπλασιάζονται καθημερινά στα κόκκινα δάνεια και επειδή οι τράπεζες είναι το δεξί σας χέρι και τα funds επίσης, επιτρέπετε ηλεκτρονικούς πλειστηριασμούς και σε βάρος πρώτης κατοικίας ακόμα και αναπήρων.

Οπότε όταν μιλάτε για την προστασία της οικογενειακής στέγης, θα έπρεπε να είσαστε λίγο πιο ειλικρινείς.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Ρούντας δεν θέλει τον λόγο απ’ ό,τι είδα.

Επομένως, τον λόγο έχει ο ειδικός αγορητής της Νέας Αριστεράς κ. Τζανακόπουλος.

Ορίστε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ευχαριστώ. Θα είμαι πολύ σύντομος.

Είναι σύμπτωση, αλλά ιδιαιτέρως διαφωτιστική σύμπτωση το γεγονός ότι την ημέρα που συζητάμε γι’ αυτό το νομοσχέδιο του Υπουργείου Εσωτερικών έχουμε δύο πολύ συγκεκριμένα πολιτικά γεγονότα. Το πρώτο πολιτικό γεγονός αφορά την αποκάλυψη της «Εφημερίδας των Συντακτών» σε σχέση με το σχέδιο ξεπουλήματος δημόσιας περιουσίας, το οποίο προωθεί ο Υπουργός Οικονομικών, ο κ. Χατζηδάκης. Το γνωρίζαμε, αλλά τώρα έχει βγει και στη δημοσιότητα με στοιχεία και αναλυτικό ρεπορτάζ. Γνωρίζαμε, βεβαίως, τον βίο και την πολιτεία του κ. Χατζηδάκη. Γνωρίζουμε την πολιτική την οποία έχει ακολουθήσει όλα τα προηγούμενα χρόνια. Έχει, ούτως ή άλλως, πολλά παράσημα ξεπουλήματος σ’ αυτή την πολιτική πορεία και τα συνεχίζει.

Το δεύτερο αφορά την προσφυγή του Υπουργείου Παιδείας κατά της απεργιακής κινητοποίησης την οποία προκήρυξε η Διδασκαλική Ομοσπονδία Ελλάδας, όπου έχουμε πλέον και την απόφαση του δικαστηρίου με την οποία κηρύσσεται παράνομη η απεργία.

Και ξέρετε, είναι ακριβώς αυτά τα δύο πολιτικά γεγονότα που επιβεβαιώνουν πλήρως ό,τι έλεγα στην εισήγησή μου το πρωί. Η στρατηγική σας είναι στρατηγική ξεπουλήματος και ιδιωτικοποίησης της δημόσιας περιουσίας και πλήρους διάλυσης των εργασιακών σχέσεων.

Ακούστε, δεν ξέρω πόσο πανηγυρίσατε με την απόφαση του δικαστηρίου που κήρυξε παράνομη την απεργία. Η απεργία θα επαναπροκηρυχθεί από την ΑΔΕΔΥ και θα γίνει. Και θα γίνει απέναντι στην καθεστωτική λογική της Κυβέρνησης Μητσοτάκη του «αποφασίζομεν και διατάσσομεν». Αύριο θα πάρετε ένας-ένας και όλοι σας μαζί, οι αλαζόνες Υπουργοί, Υφυπουργοί και Αναπληρωτές Υπουργοί –και δεν ξέρω εγώ τι άλλο- αυτής της κατάπτυστης Κυβέρνησης την απάντησή σας στον δρόμο.

Η πολιτική, λοιπόν, είναι πολιτική διάλυσης του δημόσιου τομέα. Και έρχεστε εδώ και παρουσιάζετε ένα νομοσχέδιο, το οποίο εκτός των άλλων αποτελεί και γονατογράφημα. Όμως, δεν το σχολιάζω αυτό.

Και επαίρεστε ότι δήθεν επιλύετε τα προβλήματα του δημόσιου τομέα, κυρία Υφυπουργέ, που σχολιάζετε.

Ακούστε: Πηγαίντε μία βόλτα σε κανένα εφημερεύον νοσοκομείο να δείτε ποια είναι η κατάσταση του ελληνικού δημόσιου τομέα και σε ποια κατάσταση έχετε φέρει το ΕΣΥ, τα δημόσια σχολεία που κοιμούνται οι δάσκαλοι μέσα στα αυτοκίνητά τους και εσείς σχολιάζετε ειρωνικά την Αντιπολίτευση. Πηγαίνετε να λύσετε αυτά τα προβλήματα και αφήστε τα σχόλια για τον τρόπο με τον οποίο αντιπολιτευόμαστε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τζανακόπουλο.

Τον λόγο έχει εκ μέρους της Ελληνικής Λύσης ο ειδικός αγορητής, κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ πολύ, κύριε Πρόεδρε.

Έχει πάει ήδη 12.10΄ και είμαστε από το πρωί εδώ, να τελειώσουμε και με αυτό το νομοσχέδιο.

Θα ήθελα να απευθυνθώ στην κυρία Υπουργό και στον κύριο Υπουργό, σχετικά με τις τροπολογίες που καταθέσατε, κύριοι Υπουργοί, ξεκινώντας με την τροπολογία 257.

Με το πρώτο, λοιπόν, άρθρο θεσπίζεται η λειτουργία του Safeyouth, όπως χαρακτηριστικά το βαφτίσατε, αλλά με την περιβόητη εφαρμογή stop bullying, κυρία Υπουργέ, θα μας πείτε τι ακριβώς πετύχατε; Ποια ήταν η αποτελεσματικότητα αυτής της εφαρμογής; Περιορίσατε τη νεανική παραβατικότητα; Διότι κάθε μέρα όλοι εμείς εδώ μέσα, αλλά και οι άνθρωποι που ζουν έξω σε αυτή τη χώρα γινόμαστε μάρτυρες βίας και βίαιων συμπεριφορών από ανήλικα παιδιά. Είναι μία μάστιγα που αυτή τη στιγμή ταλαιπωρεί τη χώρα και θα πρέπει όλοι να σκύψουμε πάνω από αυτό το πρόβλημα και να δοθεί επιτέλους μία λύση. Η λύση δεν θα έρθει μέσα από το διαδίκτυο, ούτε μέσα από πλατφόρμες που δημιουργείτε, κύριοι Υπουργοί. Τη λύση θα τη δώσουμε με αποτελεσματικό τρόπο και θα πρέπει όλοι να σκύψουμε πάνω σε αυτό το πρόβλημα.

Την 1η Νοεμβρίου του 2023 κατέθεσα μία ερώτηση προς το αρμόδιο Υπουργείο Παιδείας και ζητούσα το αυτονόητο -αυτό που είχαμε όλοι εμείς εδώ μέσα, γιατί οι περισσότεροι έχουμε ξεπεράσει τα τριάντα σαράντα- να μπει ένας σχολικός φύλακας σε κάθε σχολείο. Πόσο θα επιβαρύνει τον κρατικό προϋπολογισμό ένα σχολικός φύλακας που θα φυλάει οκτώ - εννέα ώρες μέσα στον προαύλιο το σχολείο από τα παιδιά που έχουν ακραίες και βίαιες συμπεριφορές, αλλά και από τους εξωσχολικούς που μπαίνουν μέσα στα σχολεία;

Πήρα μία απάντηση από το αρμόδιο Υπουργείο. Οι φύλακες -λέει η απάντηση- κτηρίων διέπονται από τη νομοθεσία βάσει του άρθρου 35 του ν.3845/2007. Για τη βία και το bullying καμμία απάντηση από το αρμόδιο Υπουργείο.

Πάμε στο θέμα με τις μετεγγραφές. Ξεκαθαρίζουμε, κύριοι Υπουργοί, ότι είμαστε υπέρ των μετεγγραφών, χωρίς όμως καμμία απολύτως προϋπόθεση. Να μπορούν αυτά τα παιδιά να διενεργούν τις μετεγγραφές τους, χωρίς κοινωνικά ή διάφορα οικονομικά κριτήρια. Είναι πάρα πολύ σημαντικό και αυτό. Θα το δούμε. Τους δίνετε μεν κάποια μόρια -πολύ λίγα- σε τρίτεκνους, πολύτεκνους κ.λπ., αλλά και πάλι χιλιάδες παιδιά θα αποκλειστούν από αυτή τη διαδικασία. Δεν λύνεται, λοιπόν, έτσι το πρόβλημα.

Προχωράμε στην άλλη τροπολογία. Με το πρώτο άρθρο της υπ’ αριθμόν 2 τροπολογίας, παρέχεται η δυνατότητα συνέχιση απασχόλησης ατόμων με αναπηρία που απασχολούνται σε λυθείσες δημοτικές κοινωφελείς επιχειρήσεις στους οικείους δήμους.

Στην Ελληνική Λύση στηρίζουμε οποιαδήποτε διάταξη, όπως επίσης και κάθε διάταξη που διασφαλίζει τους συνανθρώπους μας που έχουν σοβαρά κινητικά προβλήματα. Θα πρέπει, όμως, αυτά τα άτομα να μονιμοποιηθούν και να μην είναι όμηροι των συμβάσεων και κάθε χρόνο να προσπαθούν να ανανεώσουν τις συμβάσεις τους. Μονιμοποιήστε τους.

Στο άρθρο 3 επισημαίνουμε ότι υπάρχει μεγάλη εννοιολογική διαφορά στο δικαίωμα μετάταξης και μετάθεσης, γεγονός που θα προκαλέσει δυσκολία στην εφαρμογή και στην ερμηνεία αυτής της διάταξης.

Στο άρθρο 4 η σύντομη προθεσμία συμπληρωματικής αιτήσεως από τους ενδιαφερόμενους προσιδιάζει με φωτογραφική διάταξη, καθώς ορισμένοι, κυρία Υπουργέ, θα αποκλειστούν για τυπικούς φυσικά λόγους.

Και ένα γενικό σχόλιο για τις τροπολογίες. Φέρνετε διάφορες διατάξεις σε μία τροπολογία, με αποτέλεσμα εμείς να μην μπορούμε να επιλέξουμε ποια θέλουμε να ψηφίσουμε και ποια όχι. Είναι η συνήθης τακτική της σημερινής Κυβέρνησης. Αυτό κάνατε και την προηγούμενη τετραετία και το κάνετε και τώρα.

Θέλουμε να υπερψηφίσουμε, για παράδειγμα, τη διάταξη για τα ΑΜΕΑ, κυρία Υπουργέ, και να καταψηφίσουμε τα υπόλοιπα άρθρα και αναγκαζόμαστε να ψηφίζουμε επί της τροπολογίας εν συνόλω. Αναγκαζόμαστε!

Κλείνοντας, κυρία Υπουργέ, να δείτε ξανά το ζήτημα που έχει ανακύψει με τις μαζικές παραιτήσεις στον ελληνικό στρατό από τις Σχολές Μονίμων Υπαξιωματικών και από τη Σχολή Ευελπίδων. Φεύγουν αυτοί που θέλουν να γίνουν μόνιμοι στρατιωτικοί και σε λίγο καιρό δεν θα υπάρχει ανθρώπινο δυναμικό. Δείτε το, αξιολογήστε το και σκύψτε πάνω και σε αυτό το πρόβλημα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Να ρωτήσω κάτι, επειδή δεν κατάλαβα, κανένα κριτήριο για τις μετεγγραφές; Άρα, δεν χρειάζεται να δηλώνουν οι επιτυχόντες, να πηγαίνουν να γράφονται οπουδήποτε;

**ΒΑΣΙΛΕΙΟΣ ΓΡΑΜΜΕΝΟΣ:** Αυτό καταλάβατε, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Μα, αφού λέτε χωρίς κοινωνικά, χωρίς οικονομικά κριτήρια. Κατάλαβα, εντάξει.

**ΒΑΣΙΛΕΙΟΣ ΓΡΑΜΜΕΝΟΣ:** Επιτρέψτε μου, να το εξηγήσω μισό λεπτό, κύριε Πρόεδρε.

Να υπάρξουν κριτήρια, αλλά τα κριτήρια να είναι τέτοια, ούτως ώστε να μπορούν οι άνθρωποι να κάνουν μετεγγραφές και να φέρνουν τα παιδιά τους από μια άλλη πόλη εδώ. Να υπάρξουν κριτήρια.

**ΠΡΟΕΔΡΕΥΩΝ (Αθανάσιος Μπούρας):** Είπατε χωρίς κοινωνικά, χωρίς οικονομικά, χωρίς …

**ΒΑΣΙΛΕΙΟΣ ΓΡΑΜΜΕΝΟΣ:** Χωρίς κοινωνικά και οικονομικά κριτήρια που να απαγορεύουν την οποιαδήποτε μετεγγραφή, κύριε Πρόεδρε, είναι πολύ απλό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πολύ απλό, ναι!

Ο ειδικός αγορητής του ΚΚΕ κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ξεκινώ φυσικά με τη σημερινή αθλιότητα της Κυβέρνησης να βγει παράνομη η απεργία η αυριανή των δασκάλων. Αυτό πια, ξέρετε, δεν είναι Υπουργείο της Παιδείας, έχει μετατραπεί σε έναν αυταρχικό μηχανισμό, σε ένα λυσσαλέο διώκτη των αγώνων και των απεργιών των εκπαιδευτικών. Να το ξέρετε καλά, όμως, εκεί στην Κυβέρνηση ότι δεν θα σας περάσει. Το δίκαιο των εκπαιδευτικών θα νικήσει στο τέλος. Δεν μπορείτε να το περιορίσετε, δεν μπορείτε να το σταματήσετε, η απεργία θα γίνει αύριο και θα τρίβετε τα μάτια σας με την επιτυχία της.

Προχωρώ στην τροπολογία που καταθέσαμε ως ΚΚΕ για τον δέκατο τρίτο και δέκατο τέταρτο μισθό. Ήταν τόσο εκκωφαντική η σιωπή και τόσο ηχηρή η αφωνία και από την Κυβέρνηση και από το ΠΑΣΟΚ και από τον ΣΥΡΙΖΑ για το θέμα αυτό -όχι ότι δεν το περιμέναμε, δηλαδή, γιατί είστε οι φυσικοί αυτουργοί της περικοπής αυτού του επιδόματος των δώρων Χριστουγέννων και του Πάσχα είτε το περικόψατε είτε το κρατήσατε κομμένο. Τα βλέπει, όμως ο κόσμος αυτά και βγάζει τα συμπεράσματά του.

Συνεχίζω με το ΑΣΕΠ για το οποίο και τι δεν ακούστηκε σήμερα. Τι ύμνοι και έπαινοι για το ΑΣΕΠ! Με συγχωρείτε, αλλά το ΑΣΕΠ είναι ή δεν είναι υποχρεωμένο να κινείται σε ένα προκαθορισμένο πλαίσιο πάνω στις κυβερνητικές κατευθύνσεις; Φυσικά και είναι. Οι αποφάσεις για τον αριθμό και την κατανομή των προσλήψεων είναι αρμοδιότητα του ΑΣΕΠ ή της Κυβέρνησης; Της Κυβέρνησης φυσικά, των κυβερνήσεων γενικά. Γι’ αυτό και η υποστελέχωση που όπως είπαμε είναι ο ελέφαντας στο δωμάτιο παντού σε όλη τη χώρα και σε όλες τις κοινωνικές, κυρίως, υπηρεσίες, μένει εκτός βεληνεκούς του νομοσχεδίου. Το νομοσχέδιο σας αυτό δεν πιάνει στα ραντάρ του την υποστελέχωση. Κουβέντα δεν είπατε γι’ αυτό.

Προχωράω στις τροπολογίες, στην πρώτη τροπολογία με αριθμό 257. Ξεκινάω με το Safeyouth. Αν νομίζετε ότι με κάτι τέτοια θα αντιμετωπίσετε τη νεανική παραβατικότητα, νομίζω ότι -είστε αρκετά έξυπνοι- είστε γελασμένοι. Το πρόβλημα της νεανικής παραβατικότητας έχει βεβαίως πολύ βαθιές κοινωνικές ρίζες, είναι ένα κοινωνικό πρόβλημα, άρα, χρειάζεται βαθιά αντιμετώπιση. Δεν αντιμετωπίζεται με κουμπάκια, τα οποία μάλιστα, δεν νομίζουμε ότι έδωσαν και λύσεις αν θυμηθούμε και το panic button και όλα τα σχετικά.

Θεωρούμε ότι μόνο στο πλαίσιο μιας ολοκληρωμένης πολιτικής πρόληψης της νεανικής παραβατικότητας, θα βελτιωθεί η κατάσταση, με την πρόσληψη βεβαίως όλων εκείνων των επιστημόνων που πρέπει να είναι στα σχολεία και με τη μείωση του αριθμού των μαθητών στα τμήματα. Εσείς τα αυξάνετε αυτά και μετά κάνετε κηρύγματα εδώ για τη νεανική παραβατικότητα; Θα ψηφίσουμε «παρών» στο συγκεκριμένο.

Συνεχίζω με το δεύτερο άρθρο αυτής της υπουργικής τροπολογίας, σχετικά με τις μετεγγραφές. Να πούμε ότι διατηρείτε μια χαρά μία σειρά από «κόφτες» -και τον «κόφτη» της βαθμολογικής επίδοσης- και τους ενισχύετε κιόλας. Όμως, πρέπει να δώσετε κάποια στιγμή και μία απάντηση, γιατί υπάρχουν, ξέρετε, κυρία Υπουργέ, εκατόν τέσσερα πανεπιστημιακά τμήματα που δεν αντιστοιχίζονται. Τι σημαίνει αυτό; Σημαίνει ότι οι φοιτητές αυτών των τμημάτων στην πράξη δεν έχουν το δικαίωμα μετεγγραφής.

Θέλετε να σας πω δύο; Είναι η Ψυχολογία του Δημοκριτείου Πανεπιστημίου στη Θράκη και η Ψυχολογία του Πανεπιστημίου της Δυτικής Μακεδονίας. Αυτά δεν αντιστοιχίζονται. Άρα, τα παιδιά εκεί δεν έχουν δικαίωμα μετεγγραφής. Είναι άλλο θέμα να αποκτάς δικαίωμα μετεγγραφής και άλλο θέμα να αποκτάς αίτηση υποβολής αιτήματος μετεγγραφής. Η απόσταση, βεβαίως, είναι τεράστια.

Αυτό, όμως, για το οποίο θέλουμε να μιλήσουμε ιδιαίτερα, είναι το τέταρτο άρθρο αυτής της τροπολογίας, το οποίο και βαραίνει, για να καταψηφίσουμε τελικά την τροπολογία, η οποία έρχεται ως «πακέτο». Έτσι τα φέρνετε, ως «πακέτο», τρία - τέσσερα διαφορετικά θέματα και μάλιστα σε ένα άσχετο νομοσχέδιο. Βαραίνει, όμως, αυτό το άρθρο, γιατί θεωρούμε ότι περιορίζονται τα δικονομικά δικαιώματα του κατηγορουμένου και των άλλων διαδίκων στην ποινική διαδικασία. Είναι με τη λεγόμενη εικονοτηλεδιάσκεψη. Εκφράζουμε πλήρως την αντίθεσή μας με αυτό το άρθρο και όπως σας είπα, αυτό βαραίνει για την αρνητική μας ψήφο.

Κλείνω με την επόμενη τροπολογία, τη 258. Κατ’ αρχάς, καταψηφίζουμε τη ρύθμιση για τους διοικητές των δύο ψυχιατρικών νοσοκομείων, τα οποία τα καταργήσατε ως νομικές υποστάσεις. Είναι εφαρμοστική διάταξη της κατάργησης των ψυχιατρείων. Περί αυτού πρόκειται. Άρα, φυσικά και την καταψηφίζουμε.

Θέλουμε, όμως, να δώσουμε έμφαση στο γεγονός ότι για τα άτομα με αναπηρία, με βάση αυτή τη διάταξη που φέρνετε και την οποία καταψηφίζουμε βεβαίως, όχι μόνο δεν διασφαλίζεται η εργασία αυτών των ανθρώπων –άρα, είναι μια διάταξη που είναι χειρότερη από ό,τι ίσχυε πριν-, αλλά εξαρτάται απολύτως η εργασία τους από το εάν θα το θελήσουν ή όχι οι δήμοι. Φυσικά και καταψηφίζουμε αυτή τη διάταξη. Θεωρούμε ότι οι άνθρωποι με αναπηρία, όπως και γενικά όλοι οι εργαζόμενοι, έχουν κάθε δικαίωμα στη μόνιμη και σταθερή δουλειά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, σας ευχαριστώ πάρα πολύ.

Να πω ότι είναι πάρα πολύ ενδιαφέρον το γεγονός ότι η Διδασκαλική Ομοσπονδία Ελλάδος διαμαρτύρεται και επιχειρεί να κηρύξει μία απεργία για τα ζητήματα των συγχωνεύσεων των τμημάτων που ανακοινώνονται Σεπτέμβρη μήνα, για τα κενά στα σχολεία και ο κ. Πιερρακάκης γίνεται ο πρώτος Υπουργός Παιδείας από το 1981 και μετά, ο οποίος προσφεύγει στη δικαιοσύνη για ζητήματα τα οποία είναι μόνο εκπαιδευτικά ζητήματα. Δεν έχει ξαναγίνει. Αυτό είναι κάτι για το οποίο αξιολογείται αυτή η Κυβέρνηση, για τον τρόπο λειτουργίας και τον τρόπο σκέψης της.

Μέσα σε τρία λεπτά είναι προφανές ότι δεν μπορεί να γίνει μάθημα ιστορίας, αλλά δεν μπορούμε να επιτρέψουμε και σε κανέναν να ξαναγράψει την ιστορία. Μπορεί πολλοί στη Νέα Δημοκρατία να μη θέλουν να θυμούνται το παρελθόν. Μετράνε τα πράγματα από το 1981 μέχρι το 1994, λες και πριν το 1981 δεν υπήρχε ιστορία στον ελληνικό τρόπο, λες και δεν υπήρχαν φάκελοι, δεν υπήρχαν πιστοποιητικά κοινωνικών και πολιτικών φρονημάτων, δεν υπήρχε μία κατάσταση στην οποία όποιος δεν ψήφιζε τη συντηρητική παράταξη δεν μπορούσε να βρει πρόσβαση στο ελληνικό κράτος. Όποιοςδεν ανήκε στη συντηρητική παράταξη, παράταξη που ήταν ο ιστορικός πρόγονος της Νέας Δημοκρατίας, δεν μπορούσε να έχει πρόσβαση σε αυτό το οποίο σήμερα θεωρούμε δεδομένο ότι έχουμε πρόσβαση.

Πώς άλλαξαν όλα αυτά; Με πάρα πολλές αλλαγές. Κανένας δεν διεκδικεί το αλάθητο του πάπα, πλην ενδεχομένως από την Κυβέρνηση του κ. Μητσοτάκη και της Νέας Δημοκρατίας, η οποία έφερε αλλαγές πριν από λίγα χρόνια για το ΑΣΕΠ, τις παρουσίασε ως την απόλυτη αλλαγή, ότι τα έχει κάνει όλα τέλεια και ήθελε να της δώσουμε συγχαρητήρια. Δεν το ψηφίσαμε τότε με συγκεκριμένη λογική και μας επέπληξε. Έκανε τριάντα μία τροποποιήσεις από τότε μέχρι σήμερα. Θέλει να της δώσουμε συγχαρητήρια και για τις τριάντα μία τροποποιήσεις! Έρχεται σήμερα και μας ζητάει για μία ακόμα τροποποίηση, την οποία έκανε σε ένα νόμο που ήταν κακός νόμος, να ξαναψηφίσουμε τον νόμο που φέρνει.

Είναι προφανές, λοιπόν, ότι δεν μπορούμε να ακολουθήσουμε αυτή την πορεία, την οποία χαράσσει η Νέα Δημοκρατία σε επαναλαμβανόμενα λάθη, λάθη τα οποία στοιχίζουν στην αξιοκρατία, στη λογοδοσία, στον τρόπο με τον οποίο λειτουργεί το δημόσιο. Λάθη, τα οποία βλέπουμε ότι έχουν να κάνουν με τον τρόπο που αντιμετωπίζουν τους επιτυχόντες στο άρθρο 18, επιχειρώντας να εγκλωβίσουν την Αντιπολίτευση σε μία ψήφο, η οποία αφορά ταυτόχρονα και τους ανθρώπους της προκήρυξης 1Γ και τους ανθρώπους της 2Γ.

Αυτό είναι η κακή νομοθέτηση, αυτός είναι ο εγκλωβισμός που επιχειρείτε να κάνετε. Και χειρότερο από τον εγκλωβισμό που επιχειρείτε να κάνετε, είναι ότι προσπαθείτε να βάλετε και τους επιτυχόντες της 1Γ και της 2Γ σε αντιπαράθεση.

Άκουσα με πολύ μεγάλη προσοχή τους Βουλευτές της Νέας Δημοκρατίας να μιλάνε. Δεν κατάλαβα, θέλουν οι επιτυχόντες να προσληφθούν; Γιατί εγώ κατάλαβα από τους Βουλευτές της Νέας Δημοκρατίας ότι θέλουν. Είναι, όμως, οι επιτυχόντες προς πρόσληψη με βάση αυτά τα οποία είπε ο κύριος Υπουργός; Γιατί ο κύριος Υπουργός άφησε να εννοηθεί ότι μπορεί να μην είναι και δεδομένο.

Και φυσικά, γύρω από την εντοπιότητα, που έγινε πολύ μεγάλη κουβέντα, υπάρχει κανένας εδώ πέρα από την Αντιπολίτευση ή από το ΠΑΣΟΚ που δεν αναφέρθηκε στην ανάγκη ενίσχυσης της ελληνικής περιφέρειας, του τρόπου με τον οποίο πρέπει να δώσουμε κίνητρα στην περιφέρεια να αναπτυχθεί, στο παραγωγικό μοντέλο, στον τρόπο με τον οποίο βλέπουμε τους ανθρώπους να παραμένουν στον τόπο τους; Τι λέμε, όμως; Λέμε να καλύπτεται η αναλογία. Λέμε ότι το ελληνικό δημόσιο πρέπει να απαρτίζεται από ανθρώπους, οι οποίοι, εκτός από την αναλογικότητα την οποία δίνει η εντοπιότητα, έχουν και την αξία των μεταπτυχιακών και των διδακτορικών τους, τα οποία είναι συναφή. Αυτό λέμε και όποιος δεν το καταλαβαίνει ή κάνει τον πονηρό ή δεν μπορεί να το καταλάβει. Είμαι σίγουρος ότι και οι Βουλευτές της Νέας Δημοκρατίας και οι Υπουργοί της Νέας Δημοκρατίας καταλαβαίνουν πολύ καλά, αλλά «σπεκουλάρουν». «Σπεκουλάρουν», γιατί είναι εύκολο να νομοθετείς και να διαμορφώνεις μία εικόνα, η οποία δεν έχει καμία σχέση με την πραγματικότητα. Έχει συμβεί πάρα πολλές φορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου επιτρέψετε να κάνω αναφορά…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Χρηστίδη.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, θα χρειαστώ σαράντα πέντε δευτερόλεπτα για τις δύο τροπολογίες.

**ΠΡΟΕΔΡΕΥΩΝ (Αθανάσιος Μπούρας):** Πολύ σύντομα, παρακαλώ.

**ΠΑΥΛΟΣ ΧΡΗΣΤΙΔΗΣ:** Για τις ρυθμίσεις που αφορούν στα άτομα με αναπηρία, το πρόγραμμα «Βοήθεια στο Σπίτι» και τις μετεγγραφές των φοιτητών δεν έχουμε να κάνουμε κάποια παρατήρηση.

Για τις παρατάσεις των συμβάσεων ορισμένου χρόνου στο Υπουργείο Πολιτικής Προστασίας και Κλιματικής Κρίσης, όμως, έχουμε. Σύμφωνα με την Κυβέρνηση, είναι προφανές ότι ακόμη διανύουμε περίοδο πανδημίας και επομένως, είναι απολύτως απαραίτητες οι παρεκκλίσεις της. Γι’ αυτό ακριβώς και ενδυναμώνεται το επιχείρημα, το οποίο τόση ώρα χρησιμοποιούμε, ότι η Κυβέρνηση, αντί για αξιοκρατία και σοβαρές διαδικασίες, κάνει μικροπαιχνίδια.

Υπό κανονικές συνθήκες, ένας σώφρων πολιτικός θα έλεγε να μην υπάρχει διάταξη παράτασης συμβάσεων τέτοιου είδους σε ένα σχέδιο νόμου που αφορά στο ΑΣΕΠ. Θα έρθουν και άλλα σχέδια νόμου, που δεν θα δημιουργούσαν αυτόν τον συνειρμό. Και το λέω αυτό, διότι προφανώς -το ανέφεραν και συνάδελφοι από άλλα πολιτικά κόμματα- το Safeyouth είναι κάτι το οποίο δεν μπορεί να βρει κανέναν σε πρώτο επίπεδο να διαφωνεί. Δεν μιλούμε για κάποιο τεχνολογικό θαύμα, δεν μιλούμε όμως και για κάτι το οποίο λύνει και απαντά τα ζητήματα. Χρειάζεται πολύ μεγάλη σεμνότητα, για να παρουσιάζουμε ως κεφαλαιώδη μεταρρύθμιση μία τεχνολογική προσθήκη, ειδικά όταν τα ζητήματα της βίας τα βλέπουμε να εξελίσσονται με τραγικό τρόπο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Σήμερα ένα παιδί στο Ναύπλιο έπεσε από ένα γήπεδο…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Χρηστίδη. Έτσι, είμαι εγώ άδικος έναντι των συναδέλφων.

**ΠΑΥΛΟΣ ΧΡΗΣΤΙΔΗΣ:** Κλείνω.

Να είναι όλοι πάρα πολλοί προσεκτικοί μπροστά στα ζητήματα τα οποία αφορούν στον τρόπο με τον οποίο αντιμετωπίζουμε τη βία, τον τρόπο με τον οποίο αντιμετωπίζουμε κρίσιμα ζητήματα.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει εκ μέρους του ΣΥΡΙΖΑ - Προοδευτική Συμμαχία η εισηγήτρια, η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Πρώτον, θα ήθελα να κάνω ένα σχόλιο αναφορικά με τις τροπολογίες που κατατέθηκαν από την Κυβέρνηση τις οποίες θα υπερψηφίσουμε διότι περιέχουν θετικές διατάξεις. Για μία ακόμη φορά έχουμε μπροστά μας περίπτωση κακής νομοθέτησης. Δύο υπουργικές τροπολογίες -πέντε άρθρα η μία, τέσσερα άρθρα η άλλη- που περιέχουν ετερόκλητες διατάξεις διαφορετικών Υπουργείων. Αυτό είναι το πρώτο σχόλιο.

Το δεύτερο σχόλιο αφορά τις παρατάσεις συμβάσεων. Σαφώς είμαστε θετικοί, αλλά κάποια στιγμή πρέπει να σταματήσει και αυτό το καθεστώς ομηρίας των ανθρώπων που απασχολούνται με συμβάσεις και καλύπτουν πάγιες και διαρκείς ανάγκες. Ζουν σε ένα καθεστώς μόνιμης εργασιακής επισφάλειας και αυτό είναι πάρα πολύ άδικο.

Αναφορικά με το παρόν σχέδιο νόμου, κύριε Πρόεδρε, πιθανολογώ ότι σε έναν χρόνο περίπου από τώρα θα είμαστε πάλι εδώ να συζητάμε για ένα νέο νομοσχέδιο θεμελιώδους χαρακτήρα που έρχεται να βελτιώσει τη δημόσια διοίκηση, για μία κομβικής σημασίας μεταρρύθμιση στον δημόσιο τομέα! Αυτό το λέω διότι το παρόν νομοσχέδιο, όπως ήταν δυστυχώς αναμενόμενο, χαρακτηρίζεται από εμβαλωματικές ρυθμίσεις και δεν πρόκειται να έχει τελικά αποτελεσματικότητα. Κι αυτό διότι δεν δίνει ουσιαστικές και πραγματικές λύσεις στις χρόνιες παθογένειες της δημόσιας διοίκησης, τις οποίες όλοι και όλες γνωρίζουμε και οι οποίες έχουν γιγαντωθεί τα τελευταία πέντε έτη της διακυβέρνησης της Νέας Δημοκρατίας. Σας το λέω αυτό μετά λόγου γνώσεως, καθώς και πάλι θα έχει αποτύχει ο νόμος αυτός τον οποίο θα ψηφίσετε σήμερα και θα βρισκόμαστε πάλι στο σημείο από το οποίο ξεκινήσαμε, δηλαδή στο σημείο μηδέν.

Βεβαίως και είναι σημαντική η επιτάχυνση του συνόλου των διαδικασιών στη δημόσια διοίκηση, αλλά προϋποθέτει την ύπαρξη των κατάλληλων υποδομών και την αντίστοιχη επάρκεια σε προσωπικό και φυσικά η ταχύτητα να μη λειτουργεί σε βάρος της ποιότητας.

Ο κύριος Υπουργός παραδέχθηκε προς τιμήν του αυτό που λέγαμε εδώ και μία εβδομάδα, ότι πρέπει να προχωρήσετε επιτέλους σε κρίσεις, γιατί όσον αφορά το μπόνους παραγωγικότητας, τη στοχοθεσία, την αξιολόγηση, αυτός που κρίνει τον υπάλληλο για το αν είναι αποτελεσματικός ή όχι και κατά συνέπεια εάν θα δικαιούται την επιβράβευση θα πρέπει ο ίδιος να παρέχει τα εχέγγυα της αμεροληψίας και της αντικειμενικότητας, μία προϋπόθεση η οποία δεν πληρούται υπό τις παρούσες συνθήκες, όταν η πλειοψηφία όσων προΐστανται δεν έχουν κριθεί, αλλά έχουν τοποθετηθεί με αναθέσεις.

Η υποστελέχωση είναι γενικότερο φαινόμενο στη χώρα και όχι μόνο σε συγκεκριμένες περιοχές. Με τις νεοφιλελεύθερες πολιτικές της Κυβέρνησης που εμμονικά εφαρμόζονται και τη συνολική αρνητική προσέγγιση που έχει σε καθετί δημόσιο, έχουμε φτάσει πια στο σημείο να μην μπορεί ένας πρωτοδιοριζόμενος, για παράδειγμα σε ένα νησί, να καλύψει τα έξοδα της στέγασής του και να εξασφαλίσει μία αξιοπρεπή διαβίωση.

Ενώ βλέπετε, λοιπόν, πού έχει φτάσει η κατάσταση, αντί να φροντίσετε στα σοβαρά να αλλάξετε την οικονομική σας πολιτική και το κράτος να επιτελέσει σωστά τον ρόλο του, επιχειρείτε με διατάξεις που κινούνται στα όρια της προσβολής θεμελιωδών αρχών, όπως της αξιοκρατίας, της ισότητας των ευκαιριών στην εργασία, να καλύψετε τις αστοχίες σας επιλέγοντας την υπερμοριοδότηση του κριτηρίου της εντοπιότητας.

Δυστυχώς η πλειοψηφία των φορέων επισήμαναν εμφατικά όλα αυτά τα ζητήματα, αλλά δυστυχώς δεν αξιολογήσατε τα λεγόμενά τους. Σκοπός της ακρόασης των φορέων είναι ακριβώς αυτός, να ακούσουμε και να λάβουμε στα σοβαρά τα όσα έχουν να μας εκθέσουν οι εκπρόσωποι της κάθε κοινωνικής, επαγγελματικής ή άλλης ομάδας, αλλά εσείς δυστυχώς αρκεστήκατε στην τυπική διαδικασία της ακρόασης και όχι του ουσιαστικού διαλόγου.

Γι’ αυτούς τους λόγους, λοιπόν, καταψηφίζουμε το νομοσχέδιο και ελπίζουμε την επόμενη φορά να αντιμετωπίσετε τις καταστάσεις με μεγαλύτερη σοβαρότητα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τις δευτερολογίες με τον εισηγητή της Νέας Δημοκρατίας τον κ. Περικλή Μαντά.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μια απεργία κρίνεται παράνομη και καταχρηστική από την ελληνική δικαιοσύνη και όχι από το Υπουργείο Παιδείας ή από το κάθε φορά προσφεύγον Υπουργείο.

Και, ξέρετε, έχουμε δει και το τελευταίο διάστημα τη συμμετοχή στις απεργίες, όπως έγινε την προηγούμενη εβδομάδα με τους ιατρούς του δημοσίου, που μόλις το 1,5% συμμετείχε σε αυτή την πολυδιαφημισμένη απεργία εναντίον του Υπουργείου και όλων αυτών που έχει σχεδιάσει και εδώ θα είμαστε να δούμε αύριο τη συμμετοχή, αν πραγματικά γίνει.

Και είναι αν θέλετε και πολύ υποκριτικό να μας κατηγορείτε εμάς για τον τομέα της παιδείας ιδιαίτερα για την πρωτοβάθμια και τη δευτεροβάθμια που στα τελευταία τέσσερα χρόνια έχουμε υλοποιήσει τριάντα πέντε χιλιάδες νέες προσλήψεις -έχουν να γίνουν προσλήψεις είκοσι χρόνια στην πρωτοβάθμια και δευτεροβάθμια εκπαίδευση- και έχουν προγραμματιστεί άλλες δέκα χιλιάδες για το 2025 και εκτελούμε το μεγαλύτερο έργο -100 εκατομμυρίων ευρώ- για ανακαίνιση και εξοπλισμό για τα σχολεία, το οποίο έχει ανακοινωθεί πρόσφατα.

Επίσης, είναι πολύ υποκριτικό να έρχεστε εδώ και να μας καταγγέλλετε, να καταγγέλλετε τον Υπουργό Οικονομικών για το δήθεν ξεπούλημα της δημόσιας περιουσίας και να ακούμε τις καταγγελίες αυτές από Βουλευτές οι οποίοι ως υπερυπουργοί στην κυβέρνηση ΣΥΡΙΖΑ 2015 - 2019 διαπραγματεύονταν σε εκείνη την περίφημη διαπραγμάτευση του τρίτου μνημονίου και δέσμευσαν το σύνολο της δημόσιας περιουσίας για ενενήντα εννέα χρόνια κατ’ εντολή των δανειστών, κάτι το οποίο οι δανειστές ζητούσαν από όλες τις προηγούμενες κυβερνήσεις, αλλά μία ήταν η πρόθυμη για να το υλοποιήσει.

Και τι δεν ακούσαμε! Φέραμε την τροπολογία για το Safeyouth και μόνο που δεν είπατε ότι φέραμε κάτι το οποίο θα λύσει το συνολικό πρόβλημα της εγκληματικότητας στους νέους. Προφανώς και δεν το λύνει. Ακόμα όμως και εκεί διαφωνείτε; Διαφωνείτε σε μια εφαρμογή που μπορεί να δώσει μια διέξοδο σε ένα παιδί γρήγορα να δεχθεί μια βοήθεια; Επιτέλους τι άλλο θα σκαρφιστείτε να πείτε;

Είστε ικανοποιημένοι εσείς με το ότι ένας διαγωνισμός του ΑΣΕΠ για να ολοκληρωθεί θέλει τρία χρόνια;

Είστε ικανοποιημένοι να ακούτε τον πρόεδρο του ΑΣΕΠ να λέει στην επιτροπή ότι το 50% αυτών που συμμετέχουν τελικά πιάνουν δουλειά γιατί οι υπόλοιποι εγκαταλείπουν;

Είστε ικανοποιημένοι να βλέπετε τους νησιωτικούς δήμους, τους ορεινούς δήμους, τις μειονεκτικές περιοχές να έχουν υποστελέχωση από προσωπικό;

Είστε ικανοποιημένοι να βλέπετε δημόσιους υπαλλήλους δύο ταχυτήτων; Μην μου πείτε ότι δεν έχετε αντιμετωπίσει σε μια υπηρεσία έναν υπάλληλο ο οποίος κρύβεται πίσω από τη μονιμότητα και τον ωχαδερφισμό ότι «εντάξει, δεν θα πάρω και παραπάνω χρήματα γιατί να δουλέψω;» και έναν άλλον υπάλληλο ο οποίος να δίνει όλο τον εαυτό του για να εξυπηρετήσει τους πολίτες, να παραγάγει έργο. Δεν τα έχετε δει εσείς αυτά;

Και τι θα πείτε αύριο στην ελληνική κοινωνία;

Θα τους πείτε ότι δεν ψηφίζετε τη σύντμηση των προθεσμιών και την αξιοποίηση της διαλειτουργικότητας και των συστημάτων τεχνολογίας που έχουμε γιατί διαφωνείτε με το νομοσχέδιο;

Θα τους πείτε ότι δεν ψηφίζετε τις διατάξεις της εντοπιότητας γιατί δήθεν έχετε πρόβλημα με τα δέκα και τα δεκαπέντε χρόνια; Μιλάτε σοβαρά; Δηλαδή κάποιος θα πάρει κάποια μόρια για να προσληφθεί και δεν θα έχει μια δέσμευση να μείνει στον τόπο; Πώς θα πείσουμε ένα παιδί το οποίο έχει μεγαλώσει σε μια οικογένεια σε έναν αγροτικό δήμο, που έφυγε, σπούδασε και γύρισε, να παραμείνει εκεί; Και μετά μιλάμε για ερήμωση της υπαίθρου; Αυτά δεν τα σκέφτεστε; Τι θα τους πείτε αύριο αν δεν τα ψηφίσετε;

Δεν σας ενδιαφέρει η ταλαιπωρία που έχουν όλα αυτά τα χρόνια οι στρατιωτικοί με τη συνυπηρέτηση και ότι με αυτό το νομοσχέδιο λύνεται και αυτό το ζήτημα;

Δεν σας νοιάζει τι γίνεται με τα άτομα με αναπηρίες; Τι θα πείτε στον κόσμο αν δεν τα ψηφίσατε αυτά;

Τι θα πείτε για το θέμα των μεταγραφών; Ότι δεν έχουμε βάλει σωστά τα νούμερα και ότι θα μπορούσαμε να το κάνουμε καλύτερα ή οτιδήποτε;

Μα, είναι αυτά δικαιολογίες που μπορούν να σταθούν; Δεν μπορείτε έστω για μια στιγμή να παραμερίσετε τις πολιτικές και τις κομματικές σκοπιμότητες και να συνεννοηθούμε στα απλά;

Δυστυχώς είχα μια ελπίδα ότι μέχρι σήμερα μετά από τόση συζήτηση θα μπορούσαμε να ομονοήσουμε σε κάποια βασικά πράγματα, αλλά από την άλλη, είμαστε όλοι υπόλογοι σε μια κοινωνία, στον ελληνικό λαό που μας έχει ψηφίσει να είμαστε εδώ.

Και αν τέλος πάντων δεν επιθυμείτε ούτε σε αυτό το νομοσχέδιο, που πραγματικά το λέω είναι ένα νομοσχέδιο το οποίο έχει δεχθεί πολύ σημαντικές καλές κριτικές από το σύνολο των φορέων, αν δεν μπορείτε ούτε σε αυτό να αντιληφθείτε τα βασικά ζητήματα τα οποία λύνει, τότε τι να σας πω; Σας αξίζει να είστε εκεί που είστε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός θέλει να μιλήσει; Όχι.

Κηρύσσεται περαιωμένη η συζήτηση επί της αρχής και των άρθρων του νομοσχεδίου του Υπουργείου Εσωτερικών: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Προχωρούμε στην ψήφιση επί της αρχής, των άρθρων, των τροπολογιών και του συνόλου του νομοσχεδίου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εξήντα έξι άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Υπ. τροπ. 257/22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Υπ. τροπ. 258/23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Εσωτερικών: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 614α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.57΄ λύεται η συνεδρίαση για σήμερα, ημέρα Τετάρτη 23 Οκτωβρίου 2024 και ώρα 11.00΄, με αντικείμενο εργασιών του Σώματος, κοινοβουλευτικό έλεγχο: συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για τον απολογισμό της φετινής αντιπυρικής περιόδου και τις πρωτοβουλίες της Κυβέρνησης αναφορικά με τη στήριξη των πληγέντων, την αποκατάσταση των υποδομών και την περαιτέρω ενίσχυση της Πολιτικής Προστασίας, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**